
Pip se pregătește să meargă la facultate, dar este încă bântuită de felul 
în care s-a încheiat ultima sa investigaţie. Desi s-a obișnuit deja să 
primească amenintări cu moartea în urma podcastului ei despre crime 
adevărate, adolescenta nu poate să nu remarce un mesaj anonim 
care revine cu insistentă: „Cine o să te caute când tu vei fi cea 
dispărută?” - 
Curând, amenintările se înmultesc, iar Pip îsi dă E Ai 
seama că cineva o hărtuieste si îi vrea răul. Când începe 7 
să găsească legături între urmăritorul ei și un criminal în serie prins 
în urmă cu sase ani si aflat încă în puscărie, în mintea adolescentei 
îsi face loc o întrebare nelinistitoare: „Nu cumva în spatele gratiilor a 
ajuns un nevinovat?” 
Politia refuză să acţioneze, așa că Pip nu are de ales: ori îl găsește 
ea însăsi pe vinovat, ori o să ajungă pe lista victimelor. Pe măsură ce 
diabolicul joc de-a soarecele si pisica avansează, Pip descoperă că toate 
informatiile se învârt în jurul acelorași persoane si evenimente, iar dacă 
nu găseşte mai repede răspunsurile corecte, va avea o soartă cumplită. 


„Un roman plin de răsturnări de situaţie neprevăzute, surprinzător 
și incredibil de captivant de la prima pagină! Chiar nu exista 
o modalitate mai bună de a încheia seria.” 

va publica Holly Jackson de acum 

„Povestea m-a atras atât de tare, încât 
am uitat tot ce se întâmplă în jurul 
meu, simțind nevoia imperioasă de a 
rezolva cazul alături de Pip.” 

I. Ghiragosian, Ionel (trad.) 


Dedic acest volum tuturor. 
Vă mulțumesc pentru că mi-aţi rămas alături până la final! 


Unu 


Ochi morţi, parcă așa li se spunea, nu? Lipsiţi de viaţă, sticloşi, 
pustiiţi. Ochii morți îi erau acum tovarăși, urmând-o pretu- 
tindeni, la orice pas. Se ascundeau într-un ungher al minţii 
şi o însoțeau în vis. Ochii lui morţi, chiar în clipa în care își 
dăduse duhul. Îi vedea ori de câte ori arunca o privire fugitivă, 
dar şi în cele mai adânci umbre, și uneori chiar şi în oglindă, 
purtându-i chipul. 

Pip îi vedea chiar acum, holbându-se la ea şi sfredelind-o. 
Ochii morţi ai unui porumbel fără suflare, lăţit pe aleea din 
faţă. Sticloşi şi lipsiţi de viaţă, cu excepţia propriei oglindiri în 
aceştia când a îngenuncheat şi a întins mâna. Nu ca să-l atingă, 
ci doar ca să se apropie suficient. 

— Eşti gata de plecare, buclucaşo? s-a auzit vocea tatălui în 
spatele ei. 

Pip a tresărit când tata a închis ușa din față cu un trosnet 
puternic, în ale cărui ecouri se ascundea sunetul unei arme 
descărcându-se. Celălalt tovarăş al lui Pip. 

— D-da! a spus ea, îndreptându-se de spate și dregându-și 
glasul. 

Respiră, pur și simplu, respiră! 

— Uite! a zis şi a arătat cu degetul, deşi nu era nevoie. Un 
porumbel mort. 

Tata s-a aplecat ca să se uite, iar pielea întunecată i s-a adu- 
nat în pliuri în jurul ochilor mijiţi, în vreme ce costumul impe- 
cabil croit, din trei piese, i s-a încreţit în dreptul genunchilor. 

Apoi a făcut o faţă pe care Pip o ştia prea bine; urma să spună 
ceva plin de duh şi ridicol, cum ar fi... 

— Plăcintă de porumbel la cină? a întrebat el. 

Mda, punct ochit! Acum, aproape fiecare propoziţie era o 
glumă, ca și când zilele astea s-ar fi străduit mult mai mult să 
o facă să zâmbească. Pip s-a înduplecat şi i-a oferit un zâmbet. 

— Doar dacă e cu piure de şobolan la garnitură, a zis în 
glumă, renunțând în sfârşit să mai contemple privirea goală a 
porumbelului și ridicându-și rucsacul de culoarea bronzului 
pe un umăr. 

— Ha! a exclamat el şi a bătut-o uşurel pe spate, radiind. 
Fiica mea cea morbidă! 

Când şi-a dat seama ce spusese şi de toate celelalte înțelesuri 
care se învolburau în doar câteva cuvinte, tata s-a mai schim- 
bat o dată la față. Pip nu putea scăpa de moarte nici măcar 
în această dimineaţă târzie şi luminoasă de august, în care își 
petrecea timpul împreună cu tatăl ei. Din câte se părea, doar 
pentru asta trăia acum. 

Tata a alungat stânjeneala, o chestie trecătoare în cazul lui, 
şi i-a făcut semn cu capul spre maşină. 

— Haide! Nu poţi să întârzii la întâlnirea asta! 

— Da! a încuviinţat Pip, deschizând portiera şi aşezându-se 
pe scaunul ei, neştiind ce să mai spună, căci mintea îi rămăsese 
la porumbel. 

A revenit însă în prezent când au intrat în parcarea gării 
Little Kilton. Era aglomerată, iar razele soarelui se reflectau 
din rândurile ordonate de maşini ale navetiştilor. 

Tata a oftat. 

— Ah, dracu ăla din Porsche mi-a ocupat din nou locul! 

»Drac”: un alt termen pe care Pip regreta că îl învățase. 

Singurele locuri libere erau tocmai în capătul îndepărtat, 
aproape de gardul din plasă unde raza camerelor de vedere nu 
ajungea. Vechiul loc în care îşi petrecea timpul Howie Bowers. 
Cu bani într-un buzunar şi mici pungi de hârtie în celălalt. 
Apoi, înainte ca Pip să se poată abţine, sunetul deblocării cen- 
turii de siguranţă s-a transformat în sunetul pașilor lui Stanley 
Forbes pe ciment, în spatele ei. Era noapte, Howie nu era la 
închisoare, ci chiar sub strălucirea portocalie, cu umbre în loc 
de ochi. Stanley se îndreaptă spre el, dându-i o mână de bani 
pentru viaţa şi secretul lui. Și, când se întoarce spre Pip, are 
ochii goi şi e ciuruit în șase locuri, iar sângele care curge pe 
cămaşă şi pe beton ajunge, cumva, pe mâinile ei. Are mâinile 
pline de sânge și... 

— Vii, buclucaşo? 

Tata îi ţinea portiera deschisă. 

— Vin! a răspuns Pip, ştergându-și mâinile de cea mai ele- 
gantă pereche de pantaloni din garderoba ei. 

Trenul spre stația Marylebone, din Londra, era aglome- 
rat; înghesuiți, pasagerii își zâmbeau jenaţi cu gura închisă, 
înlocuind astfel clasicele scuze când se loveau unii de ceilalți. 
Erau prea multe mâini pe stâlpul metalic, așadar, ca să nu se 
dezechilibreze, Pip se agăţase de braţul îndoit al tatălui ei. 
Măcar dacă ar fi reuşit să rămână în picioare! 

În tren, a avut senzația că l-a văzut de două ori pe Charlie 
Green. Prima dată în ceafa unui bărbat, înainte ca acesta să se 
miște ca să citească mai bine ziarul Metro. A doua oară, a fost 
vorba despre un bărbat care aştepta pe peron, ţinând o armă. 
Însă când omul a urcat în vagonul lor, trăsăturile i s-au rearan- 
jat şi şi-au pierdut asemănarea cu Charlie, iar arma s-a dovedit 
a fi doar o umbrelă. 

Trecuseră patru luni, iar poliţia încă nu îl găsise. Soţia lui, 
Flora, se predase la o secţie de poliţie din Hastings în urmă cu 
opt săptămâni; cumva, în graba de a scăpa, se despărțiseră. Ea 
nu știa unde e soţul ei, dar pe internet se zvonea că tipul reuşise 
să ajungă în Franţa. Pip îl căutase oricum, nu pentru că voia 
să fie prins, ci pentru că trebuia să fie găsit. Iar diferenţa aia 
era totul, era motivul pentru care lucrurile nu mai puteau să 
revină vreodată la normal. 

Tata i-a surprins privirea. 

— Eşti agitată din cauza întâlnirii? a întrebat-o peste 
scârţâitul roţilor de tren când convoiul de vagoane a încetinit 
în gara Marylebone. O să fie bine! Să-l asculți pe Roger, da? 
Este un avocat excelent, ştie despre ce vorbeşte. 

Din câte se părea, Roger Turner, avocat la firma tatălui ei, 
era expert în cazurile de calomnie. Câteva minute mai târ- 
ziu, cei doi l-au găsit așteptându-i în faţa vechiului centru de 
conferinţe, o clădire din cărămidă roșie în care se afla sala 
unde trebuia să ajungă Pip. 

— Bună din nou, Pip! a spus Roger şi i-a întins mâna. 

Pip şi-a privit-o repede pe a ei, ca să nu fie murdară de 
sânge, înainte să o strângă pe a lui. 

— Ai avut un weekend frumos, Victor? 

— Da, mulţumesc, Roger! Şi mi-a rămas mâncare şi pentru 
prânzul de azi, deci şi ziua de luni o să fie excelentă! 

— Atunci cred că am face bine să intrăm, dacă ești pregă- 
tită? i s-a adresat Roger lui Pip, uitându-se la ceas şi strângând 
în mână o servietă strălucitoare. 

Pip a încuviinţat cu o mișcare din cap. I s-a părut din nou că 
are mâinile umede, însă era transpirație. Era doar transpirație. 

— O să te descurci, draga mea! i-a spus tatăl ei, îndrep- 
tându-i gulerul. 

— Da, am rezolvat mii de medieri, a zâmbit Roger, dându-și 
pe spate părul cărunt. Nu trebuie să te îngrijorezi! 

— Sună-mă când se termină! i-a spus tata şi s-a aplecat să o 
sărute pe creștetul capului. Ne vedem acasă diseară! Roger, ne 
vedem mai târziu la birou! 

— Desigur! La revedere, Victor! După tine, Pip! 


Trebuiau să ajungă în sala de şedinţe 4E, aflată la ultimul etaj. 
Pip a cerut permisiunea să urce pe scări deoarece, dacă inima 
îi bătea cu putere din cauza eforului, nu o făcea din oricare 
alt motiv. Așa gândea ea logic; era motivul pentru care acum 
alerga de fiecare dată când simţea că i se strânge inima. Alerga 
până simţea o altfel de durere. 

După câteva minute, au ajuns la ultimul etaj, cu bătrânul 
Roger gâfâind la câteva trepte în urma ei. Bărbatul elegant 
îmbrăcat care aştepta pe hol în faţa sălii 4E a zâmbit când i-a 
văzut. 

— Ah, tu trebuie să fii Pippa Fitz-Amobi! a spus el și i-a în- 
tins mâna, iar ea a fost din nou nevoită să vadă dacă nu cumva 
era plină de sânge. Iar tu eşti avocatul ei, Roger Turner! Mă 
numesc Hassan Bashir şi sunt mediatorul vostru independent. 

Bărbatul a zâmbit, împingându-şi ochelarii pe nasul subțire. 
Părea amabil şi atât de nerăbdător, încât mai că ţopăia! Pip nu 
voia să îi strice ziua, ceea ce fără îndoială urma să se întâmple. 

— Îmi pare bine să te cunosc! a spus ea, dregându-şi glasul. 

— Şi mie! a zis el şi și-a împreunat mâinile, surprinzând-o 
pe Pip. Celălalt grup este în sala de şedinţe şi sunt toți pregătiţi 
să înceapă. Dacă nu cumva ai să-mi pui vreo întrebare înainte, 
cred că probabil ar trebui să începem, a zis el şi s-a uitat la 
Roger. 

— Totul e în regulă! 

Roger a ocolit-o pe Pip ca să preia conducerea când Hassan 
a dat înapoi ca să ţină deschisă ușa sălii 4E. Înăuntru era linişte. 
Roger a intrat, mulțumindu-i lui Hassan cu un semn din cap. 
După aceea a fost rândul lui Pip. Aceasta a inspirat, arcuindu-și 
umerii, iar apoi a expirat, scrâșnind din dinți. 

Era pregătită! 

A intrat în sală, iar primul lucru pe care l-a văzut a fost 
chipul lui. Stătea în partea opusă a mesei lungi. Pomeţii i se 
ascuţeau în jos, spre gură, iar ciuful blond îi era pieptănat pe 
spate. El şi-a ridicat privirea ca să o întâlnească pe a ei, cu o 
oarecare urmă de mister şi satisfacţie în ochi. 

Max Hastings! 


Doi 


Picioarele lui Pip nu s-au mai clintit. Nu le spusese să o facă, 
era ca un fel de instinct primitiv de apărare; știa că până și un 
pas ar fi dus-o prea aproape de el. 

— Aici, Pip! a spus Roger şi a tras un scaun chiar în faţa lui 
Max, făcându-i semn să se aşeze. 

Lângă Max, în faţa lui Roger, se afla Christopher Epps, 
același avocat care îl reprezentase pe băiat la proces. Pip îl vă- 
zuse ultima dată pe acest bărbat în boxa martorilor; purtase 
exact același costum și o hăituise cu vocea lui care semăna cu 
un lătrat. Îl urâse, însă, între timp, sentimentul dispăruse, mis- 
tuit de ura pentru persoana care stătea în fața ei. Doar masa 
lată îi despărțea. 

— Bună ziua tuturor! a salutat vesel Hassan, așezându-se pe 
scaunul său din capul mesei, între cele două grupuri. Să trecem 
peste părțile introductive! Rolul meu de mediator înseamnă 
că sunt aici ca să vă ajut să ajungeţi la o înţelegere acceptabilă 
pentru ambele părți. Singurul meu interes este să îi fac pe toți 
cei de aici fericiţi, bine? 

În mod clar, Hassan nu era conștient de starea de spirit din sală. 

— Scopul unei medieri este de a evita litigiul. Un proces 
reprezintă o bătaie de cap şi este şi foarte scump pentru toți 
cei implicaţi. Aşadar, întotdeauna este mai bine să vedem dacă 
putem ajunge la o înţelegere, nu la tribunal. 

Hassan a zâmbit larg, mai întâi spre partea sălii în care se afla 
Pip, apoi spre cea a lui Max, afişând aceeaşi expresie pentru toți. 


16 HOLLY JACKSON 


— Dacă nu putem ajunge la o înţelegere, domnul Hastings 
şi avocatul lui intenționează să deschidă un proces de calom- 
nie împotriva domnişoarei Fitz-Amobi, pentru o postare pe 
Twitter și una pe blog publicate de aceasta la 3 mai anul cu- 
rent, postări despre care Domniile Lor pretind că au inclus o 
afirmaţie defăimătoare şi un fişier audio. După o scurtă pauză, 
în care a aruncat o privire la notițele lui, Hassan a continuat: 
Domnul Epps, în numele reclamantului, domnul Hastings, 
susţine că declarația defăimătoare a avut un efect foarte grav 
asupra clientului său, atât în ceea ce priveşte sănătatea min- 
tală a acestuia, cât și în ceea ce-i privește reputaţia, pe care i-a 
afectat-o iremediabil. Asta a condus, mai departe, la dificultăți 
financiare pentru care cere despăgubiri. 

Pip şi-a încleştat pumnii în poală, monturile ieșindu-i în 
evidență precum şira spinării unui animal preistoric. Nu știa 
dacă putea să rămână în birou și să asculte toate astea - nu ştia 
dacă era în stare. A respirat însă și s-a străduit, pentru tatăl ei 
şi Roger, dar și pentru bietul Hassan. 

Pe masă, în faţa lui Max, se afla bineînţeles insuportabila 
lui sticlă cu apă. Plastic mat de un albastru-închis, cu dop de 
cauciuc. Nu era prima dată când Pip îl vedea cu ea; din câte se 
părea, într-un orășel de provincie, precum Little Kilton, dru- 
murile tindeau să conveargă și să se intersecteze. De acum Pip 
ajunsese să se aştepte să îl vadă pe Max ieşind la alergat odată 
cu ea, aproape ca şi când ar fi făcut-o cumva dinadins. Și întot- 
deauna cu nenorocita aia de sticlă albastră! 

Max a surprins-o uitându-se la recipient. S-a întins după 
el, a deschis dopul cu un pocnet şi a băut prelung şi zgomotos, 
plimbând apa prin gură și ţintuind-o pe Pip cu privirea în tot 
acest timp. 

Hassan şi-a desfăcut puţin cravata. 

— Așadar, domnule Epps, vă invit să vă prezentaţi pledoa- 
ria de început! 

— Desigur! a spus Epps, uitându-se prin hârtii şi cu o voce 
la fel de tăioasă precum și-o amintea Pip. Clientul meu a su- 
ferit îngrozitor de când afirmaţia defăimătoare a domnișoarei 
Fitz- Amobi a fost publicată în seara zilei de 3 mai, mai ales 
de vreme ce prezența domnișoarei este extrem de vizibilă 
pe internet, aceasta având la momentul respectiv mai mult de 
300 000 de abonaţi. Clientul meu a absolvit o universitate de 
elită, cu o reputaţie extrem de bună, ceea ce înseamnă că ar 
trebui să fie un candidat puternic pentru posturile scoase la 
concurs pentru absolvenţi. 

Max a sorbit din nou din sticlă, ca şi când gestul ar fi trebuit 
să evidenţieze cele spuse. 

— Totuşi, în ultimele câteva luni, domnul Hastings s-a 
chinuit să își găsească de lucru la nivelul pe care îl merită, 
iar aceasta are legătură cu faptul că declaraţia calomnioasă a 
domnișoarei Fitz-Amobi i-a ştirbit reputaţia. În consecinţă, 
clientul meu e nevoit să locuiască acasă, cu părinţii lui, deoa- 
rece nu poate să-şi găsească o slujbă potrivită și, prin urmare, 
nu poate plăti chirie ca să locuiască în Londra. 

O, bietul violator în serie! a gândit Pip, rostind cuvintele 
doar cu privirea. 

— Însă nu doar clientul meu a avut de suferit, a continuat 
Epps. Părinţii lui, domnul şi doamna Hastings, au suferit, de 
asemenea, din cauza stresului şi, recent, chiar au fost nevoiţi 
să părăsească ţara, pentru a locui, vreme de câteva luni, în cea 
de-a doua lor casă, aflată la Florenţa. Căminul le-a fost vanda- 
lizat chiar în noaptea în care domnișoara Fitz-Amobi a publi- 
cat declarația defăimătoare; cineva a scris cu vopsea pe fațada 
casei lor cuvintele: „Violatorule, te voi prinde...” 

— Domnule Epps! l-a întrerupt Roger. Sper că nu sugerezi 
că există vreo legătură între clienta mea și acel act de vanda- 
lism. Poliţia nici măcar nu i-a vorbit despre asta! 

— Deloc, domnule Turner! a răspuns prompt Epps, dând 
din cap. Menţionez acest episod deoarece putem presupune o 
legătură cauzală între declarația defăimătoare a domnişoarei 
Fitz- Amobi şi actul de vandalism, de vreme ce s-a produs la 
câteva ore după publicarea acelei afirmaţii în spaţiul public. 
Prin urmare, familia Hastings nu se simte în siguranţă în pro- 
pria locuinţă și a fost nevoită să își instaleze camere de supra- 
veghere în fața casei. Sper că asta explică oarecum nu doar 
dificultăţile financiare ale domnului Hastings, ci și suferința 
extremă simțită de el şi de familia lui în urma declaraţiei defăi- 
mătoare şi răutăcioase a domnișoarei Fitz- Amobi. 

— Răutăcioase? a izbucnit Pip, cu obrajii arzând. Am zis că 
e violator şi chiar este, deci... 

— Domnule Turner! a strigat Epps, ridicând tonul. Îţi su- 
gerez să-ți sfătuieşti clienta să tacă și să îi aminteşti că orice 
declaraţie defăimătoare pe care o face acum ar putea fi consi- 
derată calomnie! 

Hassan a ridicat mâinile. 

— Da, da, haideţi să facem o mică pauză! Domnișoară 
Fitz- Amobi, veţi avea ocazia să vorbiţi mai târziu, s-a grăbit să 
intervină mediatorul și și-a desfăcut din nou cravata. 

— Este în regulă, Pip! Mă descurc, i-a spus încet Roger. 

— Îi amintesc domnişoarei Fitz- Amobi, a spus Epps, fără 
măcar să-i arunce lui Pip o privire, ci uitându-se în schimb la 
Roger, că, în urmă cu patru luni, clientul meu a fost judecat şi 
a fost găsit nevinovat de toate capetele de acuzare. Ceea ce este 
singura dovadă necesară că declaraţia făcută la 3 mai a fost, de 
fapt, defăimătoare. 


La un pas de moarte 19 


— Astea fiind spuse, a intervenit Roger, uitându-se în 
hârtii, o declaraţie poate fi considerată defăimătoare doar 
dacă este prezentată ca fiind adevăr. Postarea clientei mele a 
fost după cum urmează: „Ultima actualizare a procesului lui 
Max Hastings. Nu-mi pasă ce crede juriul: el este vinovatul!” 
După ce și-a dres vocea, avocatul a continuat: Acum, expresia 
„Nu-mi pasă” face în mod clar ca declaraţia care urmează să fie 
subiectivă, o părere, nu o dovadă... 

— O, nu-mi veniţi cu asta! a intervenit Epps. Încercaţi să 
reveniţi la privilegiul părerii? Serios? Vă rog! Declaraţia a fost 
clar formulată ca o dovadă, iar fișierul audio a fost prezentat ca 
şi când ar fi fost real. 

— Chiar este real! a izbucnit Pip. Vrei să îl asculți? 

— Pip, te rog... ._ 

— Domnule Turner... 

— În mod clar este editat, a vorbit Max pentru prima dată, 
enervant de calm, încrucișându-și brațele şi atent doar la me- 
diator. Nici măcar nu vorbesc aşa! 

— Cum, ca un violator? i-a replicat furioasă Pip. 

— DOMNULE TURNER... 

— Pip... 

— În regulă, oameni buni! a intervenit Hassan, ridicându-se 
în picioare. Hai să ne calmăm puţin! Toţi o să avem ocazia să 
vorbim. Nu uitaţi: suntem aici ca să ne asigurăm că rezultatul 
mulțumește pe toată lumea. Domnule Epps, ne-aţi putea vorbi 
despre pagubele pretinse de clientul dumneavoastră? 

Epps şi-a plecat capul, scoțând o foaie de hârtie din partea 
de jos a teancului. 

— Invoc pagube deosebite. Având în vedere că ar fi trebuit 
să fie angajat în ultimele patru luni, cu un salariu lunar la un 
nivel la care ne-am putea aștepta pentru cineva în poziţia lui, 

adică de cel puţin 3 000 de lire, asta aduce pierderea financiară 
la 12 000 de lire. 

Max a băut din nou din sticla cu apă, lichidul gâlgâindu-i 
pe gât. Lui Pip i-ar fi plăcut să ia nenorocita aia de sticlă și să-i 
dea cu ea peste ochi. Dacă ar fi fost să aibă sânge pe mâini, al 
lui ar fi trebuit să fie. 

— Bineînţeles că nicio sumă de bani nu poate compensa 
suferința și chinul psihic îndurate de clientul meu şi familia 
lui. Dar credem că 8 000 de lire ar fi suficient, ajungând astfel 
la un total de 20 000 de mii de lire. 

— E ridicol! a spus Roger, clătinând din cap. Clienta mea 
are doar 18 ani! 

— Domnule Turner, ar trebui să-mi permiteţi să termin, 
i-a răspuns zeflemitor Epps, lingându-şi degetul ca să dea pa- 
gina. Totuşi, discutând cu clientul meu, am aflat că, în opinia 
sa, suferința continuă e cauzată de faptul că declarația defăi- 
mătoare nu a fost retrasă şi că nu a primit nicio scuză, ceea ce, 
pentru el, ar fi într-adevăr mai important decât orice pagubă 
financiară. 

— Domnișoara Fitz-Amobi a şters postarea în urmă cu cå- 
teva săptămâni, când a fost trimisă solicitarea iniţială, s-a ţinut 
tare Roger. 

— Domnule Turner, vă rog! a răspuns Epps. 

Dacă Pip îl mai auzea spunând vă rog încă o dată, era în 
stare să-i zdrobească şi lui faţa. 

— Ştergerea postării nu diminuează prejudiciul adus 
reputației. Deci, propunerea noastră este următoarea: pe 
acelaşi cont public, domnișoara Fitz-A mobi face o revenire, în 
care retrage declaraţia originală defăimătoare, îşi recunoaște 
greşeala și își cere scuze pentru orice pagubă adusă clientului 
meu prin cuvintele ei. În plus — iar acesta e cel mai important 

aspect, deci fiți atent —, în declaraţia asta, trebuie să recunoască 
faptul că a editat fişierul audio în cauză și că Max Hastings nu 
a rostit niciodată cuvintele alea. 

— Du-te naibii! 

— Pip... 

— Domnişoară Fitz-Amobi! a insistat Hassan, chinu- 
indu-se cu cravata, de parcă aceasta i s-ar fi strâns de una sin- 
gură în jurul gâtului. 

— Voi ignora izbucnirea clientei dumneavoastră, domnule 
Turner, a spus Epps. În cazul în care cererile noastre sunt în- 
deplinite, o să reducem pagubele financiare, ca să zicem așa, 
înjumătățindu-le la 10 000 de lire. 

— Bine, acesta e un bun punct de plecare, a dat Hassan din 
cap, încercând să recapete controlul asupra discuţiei. Domnule 
Turner, ați vrea să răspundeţi propunerii? 

— Mulţumesc, domnule Bashir! a spus Roger, luând cu- 
vântul. Pagubele propuse sunt încă prea mari. Domnule Epps, 
faceţi presupuneri îndrăzneţe în legătură cu potenţialul de 
angajare al clientului dumneavoastră. Nu îl văd ca fiind un 
candidat prea spectaculos, mai ales pe piața actuală a muncii. 
Clienta mea are doar 18 ani. Singurul ei venit îl reprezintă plata 
reclamelor difuzate în timpul podcastului despre infracțiuni 
adevărate, iar peste câteva săptămâni începe facultatea, unde 
o să-și asume un credit mare pentru studii. Având în vedere 
acest fapt, cererea este absurdă. 

— Bine, 7 000, a spus Epps, mijind ochii. 

— Nu, 5 000, a replicat Roger. 

Epps s-a uitat repede la Max, care a dat aproape impercep- 
tibil din cap, lăsându-se într-o parte pe scaun. 

— E acceptabil pentru noi, a mormăit Epps. Suma asta, pe 
lângă retragerea declaraţiei şi niște scuze. 

— Bine, se pare că ajungem la o înţelegere! a intervenit 
Hassan, iar pe chip i s-a ivit un zâmbet precaut. Domnule 
Turner, domnişoară Fitz-Amobi, ne-aţi putea spune ce părere 
aveţi despre aceste condiţii? 

— Ei bine, a început Roger, cred că... 

— Nu sunt de acord! s-a răstit Pip şi a împins scaunul în 
spate, picioarele acestuia scârțâind pe podeaua lustruită. 

— Pip! 

Roger s-a întors spre ea înainte să se poată ridica în picioare. 

— Ce-ar fi să mergem să discutăm despre asta undeva şi... 

— N-o să-mi retrag, declaraţia și n-o să mint, zicând că 
fişierul audio a fost editat. Am spus că e violator deoarece asta 
este. Mai bine mor decât să îmi cer vreodată scuze! a adăugat 
ea, simțind cum furia îi coboară pe şira spinării, acoperindu-i 
pielea. 

— DOMNULE TURNER! Controlaţi-vă clienta, vă rog! a 
reacţionat rapid Epps, lovind masa cu palma. 

Hassan s-a bâţâit năuc, neștiind ce să facă. 

— Uite care-i treaba cu datul meu în judecată, Max! şi-a 
apărat Pip ideile şi rostindu-i furioasă numele, incapabilă 
parcă să îl suporte pe limbă. Am apărarea supremă: adevărul. 
Deci, haide, dă-mă în judecată, te provoc! Ne vedem la tribu- 
nal! Și ştii cum decurge asta, nu-i aşa? Va trebui să se dove- 
dească dacă declarația mea este adevărată, ceea ce înseamnă 
că procesul tău, în care ai fost acuzat de viol, o să fie reluat. Cu 
aceiaşi martori, declaraţii ale victimelor, dovezi. Nu vor mai fi 
acuzaţii penale, dar cel puţin toată lumea o să ştie pentru tot- 
deauna ce eşti. Un violator! 

— Domnişoară Fitz- Amobi! 

— Pip... 

Sprijinindu-se pe palme, fata s-a aplecat peste masă cu 
ochii aprinşi de furie şi s-a uitat pătrunzător la Max. De-ar fi 
putut măcar să îi aprindă un foc în ochi, să îi ardă faţa în timp 
ce îl privea! 

— Chiar crezi că mai poţi să scapi a doua oară? Să convingi 
un alt juriu format din 12 oameni că nu eşti un monstru? 

EI a privit-o în ochi. 

— Ţi-ai pierdut minţile! i-a răspuns mai apoi zeflemitor. 

— Probabil! Așadar, ar trebui să fii îngrozit! 

— Bun! a zis Hassan şi s-a ridicat în picioare, bătând din 
palme. Poate că ar trebui să facem o pauză pentru un ceai şi 
niște biscuiţi. 

— Am terminat! a spus Pip, punându-și rucsacul pe umăr 
şi deschizând ușa atât de tare, încât aceasta s-a lovit de perete. 

— Domnișoară Fitz-Amobi, vă rog să vă întoarceţi! 

Vocea disperată a lui Hassan a urmat-o pe hol. Apoi s-au 
auzit şi nişte paşi. Pip s-a întors. Era doar Roger, care-şi băga 
documentele în servietă. 

— Pip! i-a spus bărbatul, care abia mai respira. Chiar cred 
că ar trebui... 

— Nu negociez cu el! 

— Stai puţin! 

Strigătul lui Epps a umplut holul când s-a grăbit să li se 
alăture. 

— Te rog, oferă-mi doar un minut, i-a spus politicos avo- 
catul, rearanjându-și părul cărunt. O să inaintăm procesul 
abia peste vreo lună, bine? Evitarea unui proces este, de fapt, 
spre beneficiul tuturor. Deci, gândeşte-te câteva săptămâni la 
asta, când lucrurile nu vor mai fi atât de încărcate de emoţii 
puternice, a spus bărbatul, privind-o cu dispreţ. 

— Nu trebuie să mă gândesc la asta! a zis Pip. 

— Te rog, doar... 

Epps a căutat în buzunarul costumului, scoțând două cărți 
de vizită de culoare ivorie. 

— Cartea mea de vizită, a spus, oferindu-i una ei şi una lui 
Roger. Este şi numărul meu de mobil acolo. Gândeşte-te puţin, 
iar dacă te răzgândeşti, sună-mă oricând! 

— N-o s-o fac! i-a răspuns şi a luat şovăind cartea de vizită, 
pe care a vârât-o în buzunarul nefolosit al jachetei. 

Christopher Epps a studiat-o o clipă, încruntându-și sprân- 
cenele oarecum îngrijorat. Pip s-a uitat în ochii lui; să își fe- 
rească privirea însemna să îl lase să câştige. 

— Şi, dacă-mi permiţi, un singur sfat, a spus Epps. Poţi să-l 
accepţi sau nu, dar am mai văzut oameni pe cale să se autodis- 
trugă. La naiba, i-am reprezentat pe mulţi dintre ei! La sfârşit, 
vei ajunge doar să îi răneşti pe toți cei din jurul tău şi pe tine. 
Nu o să te poţi abţine. Te îndemn să-ţi revii înainte să pierzi 
chiar totul! 

— Mulţumesc pentru sfatul nepărtinitor, domnule Epps! 
i-a răspuns Pip. Dar se pare că m-aţi subestimat. Aș fi dispusă 
să pierd totul, să mă distrug, dacă asta ar însemna să îl distrug 
și pe clientul dumneavoastră. Mi se pare un târg corect. Vă 
urez o zi bună, domnule Epps! 

Apoi Pip i-a aruncat un zâmbet deopotrivă dulce şi acid, s-a 
întors pe călcâie şi a mărit pasul, ţăcănitul pantofilor parcă sin- 
cronizându-se cu bătăile nebuneșşti ale inimii. Şi acolo, chiar 
sub bătăile inimii, sub straturile de mușchi și tendoane, s-a 
auzit sunetul unui arme declanşându-se de șase ori. 


Trei 


Băiatul a surprins-o holbându-se la părul lui lung şi brunet, 
la gropița din bărbie pe care i-o acoperea perfect cu degetul 
ei mic, la ochii lui negri și la flacăra noii lumânări cu mirode- 
nii de toamnă a mamei, care-i dansa în privire. Ochii lui erau 
întotdeauna cumva luminoşi, strălucitori, ca şi când ar fi fost 
aprinşi de un foc lăuntric. Ravi Singh era opusul celor cu ochi 
lipsiţi de strălucire. Antidotul! Pip trebuia să îşi aducă aminte 
de asta câteodată. Așa că l-a privit şi l-a cercetat amănunţit, 
fără să omită nimic. 

— Hei, perverso! a zâmbit Ravi de pe canapea. La ce te 
holbezi? 

— La nimic! i-a răspuns Pip, ridicând din umeri, dar fără 
să își mute privirea. 

— Ce înseamnă, de fapt, pervers? s-a auzit dinspre covor 
vocea subțire a lui Josh, care monta o formă neidentificabilă 
din piese Lego. Cineva mi-a spus așa când jucam Fortnite. Este 
mai urât decât, știi tu, cuvântul cu f? 

Pip a pufnit, atentă la Ravi, care începea să intre în panică 
şi avea buzele ţuguiate şi sprâncenele din ce în ce mai ridicate. 
Băiatul s-a uitat peste umăr spre uşa bucătăriei, unde părinţii 
lui Pip strângeau vasele folosite la cina gătită de ea și Ravi. 

— Ăăă, nu, nu este atât de urât! i-a spus Ravi cât de 
nonșalant a putut. Totuși, poate nu îl foloseşti, da? Nu de față 
cu mama ta, în orice caz. 

— Dar ce fac perverşii? 


26 HOLLY JACKSON 


Josh şi-a ridicat privirea la Ravi şi, pentru o clipită, Pip 
s-a întrebat dacă nu cumva băieţelul ştia exact ce face, bucu- 
rându-se să îl vadă pe Ravi agitându-se. 

— Ei, ää... 

Ravi s-a oprit. 

— Îi urmăresc pe oameni într-un fel care-ţi dă fiori. 

— O! a exclamat Josh şi a dat din cap, părând să accepte 
explicația. Ca tipul care ne supraveghează casa? 

— Da, stai... Nu! Nu există niciun pervers care îţi suprave- 
ghează casa! a spus Ravi şi s-a uitat la Pip ca să îl ajute. 

— Îmi pare rău, nu! a şoptit Pip, rânjind. Ţi-ai făcut-o cu 
mâna ta! 

— Mulţumesc, Pippus Maximus! 

— Mda, oare n-am putea renunța la porecla asta nouă? a zis 
ea, aruncând o pernuţă spre el. Nu îmi place. Putem să reve- 
nim la „sergent”? Îmi place „sergent”! 

— Eu îi spun Hippo Pippo, s-a auzit Josh din nou. Nu îi 
place nici aia. 

— Dar ţi se potriveşte atât de bine! a spus Ravi, împun- 
gând-o în coaste cu degetele de la picioare. Eşti cât se poate 
de Pip! O ultra-Pip! Săptămâna asta am de gând să te prezint 
familiei mele drept Pippus Maximus! 

Ea și-a dat ochii peste cap şi, cu degetul de la picior, l-a îm- 
puns într-un loc care l-a făcut să ţipe. 

— Pip ţi-a întâlnit deja familia. De multe ori, a zis Josh şi 
şi-a ridicat confuz privirea. 

Puştiul părea să treacă printr-o fază nouă, premergătoare 
vârstei de 11 ani, în care simțea nevoia să intervină în toate 
conversațiile din casă. Cu o zi în urmă, îşi exprimase chiar și o 
părere despre absorbante. 

— A, asta e familia extinsă, Josh! E mult mai înspăimân- 
tătoare. Mă refer la veri şi chiar aș îndrăzni să spun mătuși, a 
rostit Ravi cât se poate de teatral. 

— Este în regulă! a spus Pip. Sunt bine pregătită. Mai tre- 
buie să citesc de câteva ori lista şi o să mă descurc. 

— Şi mai este şi... Stai! a zis Ravi şi s-a oprit, sprâncenele 
umbrindu-i ochii. Ce-ai spus mai devreme? Ai zis cumva listă? 

— M-mda... 

Pip s-a foit un pic și a simţit cum i se încălzesc obrajii. Nu 
intenționase să îi spună despre asta. Ocupaţia preferată a lui 
Ravi era să o enerveze, aşa că nu trebuia să îi mai ofere pretexte. 

— Nu-i mare lucru. 

— Ba nu, e! Despre ce listă vorbești? a întrebat Ravi şi s-a 
îndreptat de spate. 

Dacă ar fi zâmbit mai larg, ar fi putut să-i crape faţa-n două. 

— Las-o baltă! i-a răspuns Pip, cu braţele încrucișate la 
piept. 

Ravi s-a repezit înainte ca ea să se poată apăra, prinzând-o 
acolo unde se gâdila cel mai mult: în locul în care gâtul se unea 
cu umărul. 

— O, încetează! a râs Pip, care nu se putea abţine. Ravi, în- 
cetează! Mă doare capul! 

— Atunci, spune-mi ce-i cu lista aia! a insistat tânărul, ho- 
tărât să nu cedeze. 

— Bine! a rostit, respirând greu, şi, în sfârșit, Ravi s-a oprit. 
Este... Am făcut o listă, ca să nu uit lucrurile pe care mi le-ai 
spus despre familia ta. Doar câteva detalii, ca să-mi aduc 
aminte. Şi ca, atunci când o să-i cunosc, să mă placă, știi? a 
adăugat ea, refuzând să se uite la chipul lui, căci știa ce expresie 
avea să vadă. 

— Ce fel de detalii? a întrebat el, pe un ton amuzat. 

— Chestii despre, ăăă..., mătușa ta, Priya - care este sora 
mai mică a mamei tale -—, căreia îi plac documentarele crimi- 
nalistice, deci m-ar bucura să discut cu ea despre ele. Despre 
verişoara ta, Deeva, care e înnebunită după atletism şi fitness, 
dacă îmi amintesc bine, a continuat Pip şi şi-a cuprins genun- 
chii cu braţele. O, şi mătușa cealaltă, Zara, n-o să mă placă 
indiferent ce aș încerca, deci nu trebuie să fiu prea dezamăgită 
din cauza asta. 

— Adevărat! a râs Ravi. Urăşte pe toată lumea. 

— Ştiu, mi-ai zis. 

Ravi a studiat-o o reme, cu râsetul dansându-i pe chipu-i 
tăcut. 

— Nu-mi vine să cred că ai luat notițe în secret! Apoi, cu 
o mișcare fluidă, Ravi s-a ridicat în picioare, a luat-o în brațe 
şi a legănat-o în ciuda protestelor ei, spunându-i: Dincolo de 
înfăţişarea fioroasă şi dură, se ascunde o ciudățică drăguță! 

— Pip nu este drăguță! s-a auzit Josh, a cărui părere nu o 
solicitase nimeni. 

Ravi i-a dat drumul, lăsând-o din nou pe canapea. 

— Bun! a spus el, îndreptându-se. Ar trebui să plec! Nu 
toată lumea e nevoită să se trezească la o oră dezgustătoare 
mâine-dimineaţă pentru stagiatura în drept. Dar probabil iu- 
bita mea o să aibă nevoie de un avocat bun într-o zi, deci... 

Ravi i-a făcut semn cu ochiul. Îi spusese exact acelaşi lucru 
şi după ce Pip îi povestise cum decursese medierea. 

Prima lui săptămână de stagiatură încă nu se încheiase, dar 
Pip îşi dădea seama că îi place, în ciuda faptului că se plângea 
de trezitul dimineața. În prima zi, îi dăruise un tricou pe care 
scria Avocat în devenire... 

— Bine, la revedere, Joshua! a spus Ravi, înghiontindu-l cu 
piciorul. Omul meu preferat! 

— Serios? l-a întrebat Josh, radiind de bucurie. Atunci, Pip 
ce este? 

— Ah, ea te urmează îndeaproape, l-a asigurat Ravi, întor- 
cându-se la Pip. 

A sărutat-o pe frunte, inspirându-i parfumul părului, iar 
când Josh nu se uita, şi-a plecat capul și şi-a lipit buzele de ale ei. 

— Am auzit! a spus oricum Josh. 

— Mă duc să îmi iau rămas-bun de la părinţii voştri, a spus 
Ravi, apoi s-a oprit, s-a întors şi a revenit ca să îi șoptească 
lui Pip la ureche: Şi să îi spui mamei tale că, din nefericire, tu 
eşti motivul pentru care fratele tău de zece ani crede acum în 
mod eronat că un pervers îţi supraveghează casa; nu are nicio 
legătură cu mine. 

Pip l-a strâns de cot pe Ravi, unul dintre modurile lor se- 
crete de a-şi spune te iubesc, râzând în sinea ei când băiatul s-a 
îndepărtat. 

De data asta, zâmbetul i-a zăbovit pe chip un pic mai mult 
după plecarea lui Ravi. Chiar a zăbovit. Când însă Pip a urcat 
la etaj, stând singură în dormitorul ei, şi-a dat seama că zâm- 
betul deja dispăruse fără urmă. Niciodată nu ştia cum să îl 
aducă înapoi. 

Când s-a uitat concentrată pe fereastră la bezna tot mai 
densă de afară, durerea de cap a început să-i facă tâmplele să 
zvâcnească. Norii se adunau într-o singură formă întunecată. 
Era noapte. Pip s-a uitat la ceasul de pe telefon; abia trecuse de 
ora nouă. Curând, toată lumea avea să fie în pat, pe tărâmul 
somnului. Toată lumea în afară de ea. Singura pereche de ochi 
dintr-un oraş adormit care implora noaptea să treacă. 

Îşi promisese să nu o mai facă. Data trecută fusese ultima 
oară. Şi-o repetase în minte ca pe o mantra. Dar chiar și-n 
clipa în care a încercat să își spună asta, când și-a lipit pumnii 

de tâmple ca să alunge durerea, a știut că nu are rost, că oricum 
o să piardă. Întotdeauna pierdea. Iar ea se săturase să se tot 
împotrivească. 

Pip s-a îndreptat spre ușă şi a închis-o încet, în caz că ar 
fi trecut cineva pe acolo. Familia ei nu trebuia să afle. Și nici 
Ravi. Mai ales Ravi. 

Şi-a lăsat iPhone-ul pe birou, între laptop și căştile negre și 
mari. A deschis sertarul al doilea din dreapta şi a început să 
scoată ce avea acolo: borcanul cu bolduri, aţă roșie rebobinată, 
o pereche veche de căşti albe şi un tub de lipici. 

A scos tăvița cu foi de hârtie A4 și s-a întins spre fundul ser- 
tarului - fundul fals pe care îl făcuse din carton alb. Cu vârfu- 
rile degetelor, l-a mişcat într-o parte şi l-a ridicat. 

Acolo, ascunse dedesubt, erau telefoane cu cartelă. Toate 
cele şase, aranjate ordonat în linie. Şase telefoane preplătite, 
cumpărate cu bani cash, fiecare din alt magazin, cu o şapcă 
trasă pe ochi în momentul achitării. 

Telefoanele se uitau absente la ea. 

Încă o dată, apoi gata! Şi-a promis. 

Pip a întins mâna şi a scos telefonul din stânga, un Nokia 
vechi şi gri. A apăsat butonul de pornire ca să îl deschidă, dege- 
tele tremurându-i groaznic din cauza presiunii. Printre bătăile 
inimii i se ascundea un sunet familiar. Telefonul s-a luminat, 
întâmpinând-o cu o lumină verzuie. În meniul simplu, Pip şi-a 
accesat mesajele, venite de la singurul contact salvat în telefo- 
nul ăsta. În toate telefoanele, de fapt. 

Şi-a mişcat degetele mari pe butoane, apăsând numărul 7 ca 
să ajungă la litera P. 

Pot să vin acum? a scris ea şi a trimis mesajul, promițându-şi 
un ultim lucru în sinea ei: Asta chiar e ultima dată. 

A aşteptat, privind ecranul gol de sub mesajul ei. Și-a dorit 
ca mesajul să apară și s-a concentrat doar la asta, nu la sunetul 
tot mai strident din piept. Dar acum, că se gândise la el, nu mai 
putea să uite, nu mai putea să nu îl audă. Și-a ţinut respiraţia şi 
şi-a dorit şi mai mult. 

A funcţionat. 

Da, i-a răspuns el. 


Patru 


Bătăile inimii se întreceau cu cele ale tenişilor care atingeau 
trotuarul. Sunetul îi anima trupul, de la piept şi până la tălpi, 
domolit doar de funcţia de atenuare a zgomotului pe care o 
aveau căștile. Totuși, Pip nu se putea minți singură că un lucru 
era cauza celuilalt; alerga doar de patru minute şi deja era aici, 
cotind pe Beacon Close. Inima o luase înaintea picioarelor. 

Le spusese părinţilor că ieşea să alerge un pic, aşa cum 
o făcea întotdeauna - îmbrăcată cu perechea ei de colanţi 
albaștri şi un tricou alb —, aşadar, măcar în cazul ăsta, alergatul 
îi permitea să fie oarecum sinceră. Nu putea să spere decât la 
fărâme de adevăr. Uneori, alergatul era suficient, dar nu în 
seara asta. Nu, în seara asta un singur lucru o putea ajuta! 

Pip a încetinit când s-a apropiat de numărul 13, lăsându-și 
căștile să i se sprijine pe gât. S-a oprit şi a rămas nemişcată o 
clipă, verificând dacă trebuia cu adevărat să facă asta. Dacă 
mai făcea un pas, nu mai putea da înapoi. 

A mers pe aleea ce ducea spre casa terasată, pe lângă 
BMW-ul alb strălucitor, parcat în diagonală. În faţa uşii de un 
roşu-închis, Pip şi-a trecut degetele peste sonerie, strângând 
apoi pumnul ca să bată. Nu putea să sune; soneria era mult 
prea zgomotoasă, iar vecinii ar fi putut să audă. 

Pip a bătut din nou, până când i-a întrezărit silueta din ce 
în ce mai înaltă prin sticla mată. A auzit sunetul zăvorului, 
apoi uşa s-a deschis spre înăuntru, dând la iveală chipul lui 
Luke Eaton. În întuneric, tatuajele care-i urcau pe gât și obraz 

îi făceau pielea să pară ferfeniţă, fâșiile de carne refăcându-se 
ca să formeze o plasă. 

El a deschis ușa doar cât să încapă ea. 

— Haide, repede! a spus morocănos, întorcându-se către 
hol. Aştept să vină cineva în vizită! 

Pip a închis ușa de la intrare și l-a urmat pe Luke după colț, 
în bucătăria mică şi pătrată. Tânărul era îmbrăcat cu aceeaşi 
pereche de pantaloni negri şi scurți de baschet pe care îi purtase 
prima dată când îl întâlnise Pip, când venise aici ca să discute 
cu Nat da Silva despre dispariţia lui Jamie Reynolds. Din feri- 
cire, Nat scăpase deja de Luke; în casa goală erau doar ei doi. 

Luke s-a aplecat de spate ca să deschidă unul dintre bufetele 
din bucătărie. 

— Credeam că ai spus că este ultima dată. Că nu o să te mai 
întorci. 

— Am zis, nu-i așa? i-a răspuns monoton Pip, curățându-şi 
unghiile. Am nevoie doar ca să dorm. Asta-i tot! 

Luke a căutat în bufet, de unde a scos o pungă de hârtie 
strânsă în pumn. A desfăcut-o în partea de sus şi i-a întins-o 
lui Pip ca să se uite înăuntru. 

— Acum sunt pastile de două miligrame, a spus Luke, scu- 
turând punga. De asta nu sunt la fel de multe. 

— Este în regulă! a zis Pip, ridicându-şi privirea la Luke. 

Îşi dorea să nu o fi făcut. Se trezea mereu studiindu-i forma 
feţei, căutând asemănările cu Stanley Forbes. Dintre toți bărbaţii 
din Little Kilton, amândoi fuseseră ultimii suspecți ai lui Charlie 
Green pentru Copilul Brunswick. Însă Luke fusese alegerea 
greșită și bărbatul greșit, iar asta, din fericire pentru el, deoarece 
era încă în viaţă. Pip nu îi văzuse niciodată sângele, nu ca pe al 
lui Stanley, pe care acum îl avea pe mâini; îi simțea coastele ru- 
pându-i-se sub palme. Sângele lui picura pe linoleum. 

Nu, era doar transpiraţie, doar un tremur al mâinilor. 

Pip și-a găsit ceva de făcut cu mâinile ca să îşi distragă 
atenţia. Și-a strecurat mâna în betelia colanţilor și a scos banii, 
numărând bancnotele în faţa lui Luke până ce el a dat apro- 
bator din cap. I-a întins banii, apoi a apucat punga de hârtie, 
mototolind-o. 

Luke s-a blocat, având o nouă expresie. Una care părea pe- 
riculos de asemănătoare milei. 

— Ştii, a spus el, retrăgându-se către bufet şi întorcându-se 
cu o punguţă transparentă. Dacă te chinui, am ceva mai 
puternic decât Xanaxul. O să te adoarmă de-a binelea! a con- 
tinuat el şi a ridicat punguţa cu pastile alungite şi verzulii, 
scuturând-o. 

Pip s-a holbat la ele, muşcându-și buza. 

— Sunt mai puternice? a întrebat ea. 

— Cu siguranţă. 

— C-ce sunt? a întrebat fascinată. 

— Astea, a zis Luke și le-a scuturat din nou, sunt Rohypnol. 
Te adorm imediat. 

Lui Pip i s-a strâns stomacul. 

— Nu, mulțumesc! a spus şi şi-a plecat stânjenită privirea. 
Le-am încercat. 

Voia să-i spună că-i fuseseră scoase din stomac după ce 
Becca Bell i le strecurase în băutură în urmă cu zece luni. Erau 
pastilele pe care sora ei, Andie, i le vânduse lui Max Hastings 
înainte să moară. 

— Cum vrei! a spus el, băgând punguliţa în buzunar. Oferta 
e valabilă, dacă o vrei. Totuşi, sunt, evident, mai scumpe. 

— Evident, a repetat ea, gândindu-se la altceva. 

Pip s-a întors spre ușă ca să iasă. Luke Eaton nu își lua ră- 
mas-bun și nici nu saluta. Poate trebuia să se întoarcă, poate 

trebuia să îi spună că de fapt asta era ultima dată şi că nu avea 
să o mai vadă din nou. Cum altfel s-ar fi ţinut de cuvânt? Apoi 
i-a venit altă idee, pe care a şi pus-o în aplicare, întorcându-se 
pe călcâie ca să revină în bucătărie. Totuşi, altceva i-a ieșit pe 
gură: 

— Luke! a zis mai tăios decât intenționa. Pastilele alea, 
Rohypnol, le vinzi cuiva din oraș? Le cumpără cineva de aici, 
de la tine? 

Fl a clipit la ea. 

— Max Hastings? Le cumpără de la tine? Este înalt, cu 
părul blond şi lunguţ, un tip care vorbeşte frumos. El este? El 
este cel care cumpără pastilele alea de la tine? 

Luke nu i-a răspuns. 

— Este Max? a insistat Pip. 

Individul s-a încruntat, iar mila i-a dispărut din priviri. 

— Deja ştii regulile. Nu răspund la întrebări. Nu pun şi 
nu răspund la întrebări. Și ţie ţi se aplică regulile astea, i-a zis 
el, rânjind uşor. Ştiu că te crezi specială, dar nu ești. Pe data 
viitoare! 

Pip a strivit punga în mână când a ieşit din casă. Mânioasă 
cum era, s-a gândit să trântească uşa în urma ei, dar s-a răz- 
gândit. Pulsul era și mai mare acum, inima bătându-i cu putere 
şi umplându-i mintea cu sunetul coastelor rupte. Iar ochii ăia 
goi se ascundeau chiar acolo, în umbrele stâlpilor de iluminat. 
Dacă Pip ar fi clipit, și ei ar fi așteptat-o în întuneric. 

Oare Max cumpăra pastilele alea de la Luke? Pe vremuri le 
lua de la Andie Bell, care le lua de la Howie Bowers. Dar Luke 
fusese dintotdeauna cel care îl aproviziona pe Howie și doar el 
rămăsese, ceilalți doi din schemă fiind acum dispăruţi. Dacă 
Max mai cumpăra, trebuia să le ia de la Luke - era logic. Oare 
drumurile lor aveau să se intersecteze în faţa ușii lui Luke, cum 

se întâmpla când alergau? Mai strecura el somnifere în băutu- 
rile femeilor? Mai distrugea vieţi, aşa cum o distrusese pe-a lui 
Nat da Silva și pe a Beccăi Bell? Gândul i-a întors stomacul pe 
dos și, Dumnezeule, a simţit că urma să-i vină rău chiar acolo, 
în mijlocul drumului. 

S-a aplecat şi a încercat să respire, cu punga zăngănind în 
mâinile-i tremurânde. Nu mai putea aștepta. A traversat strada 
clătinându-se, ajungând sub coroana copacilor. A vârât mâna 
în punga de hârtie după unul dintre pliculețele transparente, 
chinuindu-se să îl deschidă, deoarece avea degetele pline de 
sânge. 

Era transpiraţie! Doar transpiraţie! 

A scos una dintre pastilele albe și lungi, diferită de cele pe 
care le luase înainte. Pe o parte erau trei linii şi cuvântul Xanax, 
iar pe cealaltă un 2. Cel puţin nu era contrafăcută sau ames- 
tecată cu altceva. Un câine a lătrat de undeva, din apropiere. 
Trebuia să se grăbească. Pip a rupt pastila în două şi a împins 
O jumătate printre buze. Gura îi era deja plină de salivă, așa că 
a înghiţit-o fără apă. 

Şi-a ascuns punga sub braţ chiar în clipa în care un trecător 
şi un terrier mic şi alb au apărut de după colț. Era Gail Yardley, 
care locuia pe strada ei. 

— A, Pip! a spus vecina, relaxându-și umerii. M-ai surprins! 
a adăugat femeia, măsurând-o din priviri. Jur că tocmai te-am 
văzut în urmă cu o secundă în fața casei tale, întorcându-te de 
la alergat. Presupun că mintea îmi joacă feste. 

— Ni se întâmplă tuturor, a zis Pip, schimbându-și expresia. 

— Da, se poate! a încuviinţat Gail şi a râs jenată. Nu te 
rețin! a mai spus vecina şi s-a îndepărtat. 

Câinele s-a oprit o clipă ca să-i adulmece tenișii lui Pip îna- 
inte ca lesa să se întindă și să îl tragă după ea. 

Pip a cotit pe unde venise Gil, simțind o uşoară durere în 
gât, în locul unde pastila o zgâriase la înghiţire. Iar acum, avea 
celălalt sentiment: vinovăţie. Nu îi venea să creadă că făcuse 
din nou asta. Ultima dată, şi-a spus în drum spre casă. Ultima 
dată! De acum ai terminat. 

Măcar în noaptea asta avea să doarmă. Calmul nefiresc tre- 
buia să-și facă în curând apariţia, ca un scut cald pe pielea ei 
tot mai subţire, însoţit de uşurarea clipei în care mușchii maxi- 
larului se descleștau în sfârşit. Da, avea să doarmă în noaptea 
asta; era nevoită să o facă. 

Doctorul îi prescrisese Valium atunci când se întâmplase 
prima dată. Prima dată când văzuse moartea şi o ţinuse în 
mâini. Însă nu trecuse mult timp înainte să i-l interzică, deși îl 
implorase să nu o facă. Încă își amintea ce-i spusese el. Cuvânt 
cu cuvânt: 

„Trebuie să-ţi găseşti singură strategii să faci față traumei 
şi stresului. Medicamentul acesta doar ţi-ar îngreuna recupe- 
rarea pe termen lung după tulburarea post-traumatică. Nu ai 
nevoie de pastile, Pippa, poţi să reuşeşti pe cont propriu!” 

Cât de mult se înșelase! Avea nevoie de medicamente la fel 
de mult ca de somn. Asta era strategia ei. Pe de altă parte, știa 
că doctorul avea dreptate, iar ea înrăutăţea situația. 

„Cel mai eficient tratament este psihoterapia, așa că vom 
continua şedinţele săptămânale.” 

Pip încercase din răsputeri, îşi dăduse toată silința. După 
opt şedinţe le spusese tuturor că într-adevăr se simte mult mai 
bine. Că e în regulă. Era o minciună pe care o repetase de atâ- 
tea ori, încât oamenii o credeau. Până şi Ravi. I se părea că, 
dacă mai trebuia să meargă la o ședință, putea să moară, pur şi 
simplu. Cum să vorbească despre asta? Era un lucru imposibil, 
ilogic, şi nu putea fi exprimat în cuvinte. 

Pe de o parte, putea să spună din adâncul inimii că nu crede 
că Stanley Forbes meritase să moară. Că merita să trăiască şi 
că ea făcuse tot posibilul ca să îl readucă la viaţă. Ce făcuse el 
în copilărie, ce fusese obligat să facă, nu era de neiertat. Pip 
credea cu toată fiinţa ei că Stanley învăţa, încercând în fiecare 
zi să se îndrepte. Credea asta şi era muncită de vinovăția în- 
grozitoare că ea fusese cea care îl condusese pe criminal la el. 

Totuși, în acelaşi timp, credea și opusul, răsărit dintr-un 
loc și mai profund. Probabil din adâncul sufletului, dacă ar fi 
crezut în lucrurile astea. Deși fusese doar un copil la momen- 
tul acela, Stanley era motivul pentru care fusese ucisă sora lui 
Charlie Green. Pip se întrebase: dacă cineva l-ar fi ales pe Josh 
şi l-ar fi dus unui criminal ca să fie omorât în cel mai îngrozitor 
mod cu putinţă, şi-ar fi petrecut două decenii căutând drep- 
tatea și vânându-i pe cei vinovaţi ca să-i ucidă? Răspunsul era 
„da”. Ştia că ar fi făcut-o fără ezitare; ar fi ucis-o pe persoana 
care i-ar fi luat fratele, indiferent cât ar fi durat. Charlie avusese 
dreptate; ei doi erau la fel — îi unea felul în care înțelegeau lu- 
crurile, o... asemănare. 

De aceea nu putea discuta despre asta, nu cu un profesio- 
nist, cu nimeni. Deoarece era imposibil, incompatibil. Fusese 
sfâșiată în două şi nu avea cum să coasă la loc jumătăţile. Era 
insuportabil. Lipsit de sens. Nimeni nu putea să înţeleagă, pro- 
babil cu excepția... lui. A ezitat pe aleea ei, uitându-se la casa 
de alături. 

Charlie Green! De asta avea nevoie ca el să fie găsit, şi nu 
prins. O mai ajutase o dată, îi deschisese ochii în privinţa bine- 
lui și a răului, dar şi a persoanei care decidea ce însemnau cu- 
vintele alea. Probabil... dacă ar fi vorbit cu el, ar fi înţeles. Era 
singurul în stare. Sigur găsise o cale să accepte ceea ce făcuse 
şi probabil ar fi putut să-i arate şi lui Pip cum să accepte - să 

ti arate o cale să repare totul, cum să se adune. Dar Pip era ne- 
hotărâtă și în privinţa asta; avea logică și, totodată, niciun sens. 

Ceva a foşnit între copacii din partea cealaltă a drumului 
din faţa casei. 

Lui Pip i s-a poticnit respiraţia când s-a întors şi s-a uitat, 
încercând să dea întunericului silueta unei persoane şi o voce 
vântului. Oare se ascundea cineva acolo, printre copaci, şi o 
urmărea? Ce vedea: trunchiurile copacilor sau picioare? Oare 
era Charlie? El era? 

S-a căznit să îşi dea seama, încercând să vadă fiecare frunză 
în parte și crengile scheletice. 

Nu, era imposibil să fie cineva acolo; nu trebuia să fie 
proastă. Era doar încă unul dintre lucrurile care-i ocupau 
acum mintea. Se speria de orice. Se mânia pe orice. Nu era 
real, și trebuia să înveţe să facă din nou diferenţa. Mâinile îi 
erau transpirate, nu pline de sânge. S-a apropiat de casă, ui- 
tându-se în urmă doar o dată. Pastila o să alunge curând totul, 
şi-a spus ea. Împreună cu toate celelalte lucruri. 

ACASĂ | INFRACȚIUNI ADEVĂRATE | ANCHETĂ LA LOCUL CRIMEI | ESTIMAREA MOMENTULUI MORŢII 


Cum stabilesc legiștii momentul morții 
într-un caz de omucidere? 


Cea mai importantă observaţie este că momentul morţii se poate în- 
cadra doar într-un interval estimat; un legist nu poate să indice ora 
exactă a morții, aşa cum vedem câteodată în filme sau emisiuni tele- 
vizate. Există trei factori principali la care se apelează pentru a stabili 
ora estimată a decesului, iar o parte din aceste teste sunt efectuate 
chiar la locul crimei, cât mai repede posibil după găsirea victimei. Ca 
regulă generală, cu cât mai curând este găsită victima după deces, cu 
atât mai precisă este estimarea orei decesului!!! 


1. Rigor mortis 

Imediat după moarte, toţi muşchii corpului se relaxează. Apoi, 
de obicei la aproximativ două ore de la deces, trupul începe să 
înțepenească din cauza acumulării de acid în țesuturile musculare. 
Asta înseamnă rigor mortis. Procesul începe în muşchii maxilarului şi 
ai gâtului, coborând în corp spre extremităţi. Rigor mortis se încheie, 
în mod normal, în 6-12 ore şi începe să dispară la aproximativ 15-36 
ore de la decest!. De vreme ce acest proces de înțepenire are o peri- 
oadă aproximativă de instalare, poate fi foarte util la estimarea orei 
decesului. Totuşi, există câțiva factori care pot afecta debutul şi peri- 
oada înţepenirii, cum ar fi temperatura. Temperaturile mari vor creşte 
viteza înțepenirii, pe când cele scăzute o vor încetini. 


2. Livor mortis 

Cunoscut şi ca lividitate, livor mortis reprezintă oprirea sângelui în 
corp din cauza gravitației şi a pierderii tensiunii.! Pielea se deco- 
lorează, căpătând o nuanță roşie-purpurie acolo unde sângele s-a 


adunat intern.! Livor mortis apare la 2-4 ore după moarte, devine 
instabilă până la 8-12 ore după deces şi stabilă după 8-12 ore de la 
ora decesului.” „Instabilă” se referă la posibilitatea albirii pielii: asta în- 
seamnă că -— atunci când este prezentă lividitatea - dacă pielea este 
apăsată, culoarea va dispărea, cam ca atunci când îţi apeşi acum pie- 
lea.® Dar acest proces poate fi afectat de factori precum temperatura 
şi schimbarea poziției corpului. 


3. Algor mortis 

Algor mortis se referă la temperatura corpului. După moarte, corpul 
începe să se răcească până ce ajunge la echilibru cu temperatura 
ambientală (oriunde e descoperit cadavrul)”. De obicei, corpul va 
pierde aproximativ 0,8 grade pe oră, până ce ajunge la tempera- 
tura mediului.!'% La locul crimei — pe lângă observaţiile despre rata 
înţepenirii şi a lividităţii -, un examinator medical va măsura foarte 
probabil şi temperatura internă a corpului şi cea a mediului, ca să cal- 
culeze aproximativ când a fost ucisă victima. "” 


Deşi aceste procese nu ne pot spune minutul exact în care a murit ci- 
neva, sunt factorii principali de care se foloseşte un legist atunci când 
estimează intervalul orei decesului. 


Cinci 


Moartea i-a întors privirea. Moartea adevărată, nu versiunea 
ei idealizată: pielea cu pete purpurii a unui cadavru și urma 
ciudată şi albită pentru totdeauna a unei curele prea strânse 
pe care probabil o purtase în momentul decesului. Într-un fel, 
era aproape amuzant, s-a gândit Pip când a derulat pagina pe 
laptop. Era amuzant în sensul că, dacă te gândeai prea mult la 
asta, înnebuneai. În cele din urmă, toţi ajungem aşa, ca imagi- 
nile astea post-mortem pe o pagină de internet prost formatată 
despre descompunerea cadavrelor şi ora decesului. 

Îşi sprijinea braţul pe agendă, umplând-o cu fel de fel de 
notițe, subliniind și folosind evidenţiatorul pe alocuri. Iar 
acum, a adăugat o altă frază dedesubt, uitându-se la ecran 
când a scris: Dacă trupul pare cald și rigid, moartea s-a petrecut 
Cu 3-8 ore înainte. 

— Alea sunt cadavre? 

Vocea a depăşit bariera căştilor care blocau zgomotele; nu au- 
zise pe nimeni intrând. Pip a tresărit, cu inima sărindu-i în gât. 
Şi-a lăsat căştile jos şi a auzit din nou sunetele: un oftat pe care îl 
cunoştea prea bine și care venea din spate. Căştile astea anulau 
aproape orice sunet, de aceea le tot fura Josh ca să joace FIFA ori 
ca să-şi pună mama pe „mut”. Pip s-a aplecat ca să treacă la o altă 
pagină, cu toate că, de fapt, niciuna nu era mai bună. 

— Pip? a rostit mama, cu o voce mai îndârjită. 

Pip s-a întors pe scaunul de birou, căscând ochii prea mult, 
într-o încercare disperată să le acopere vinovăția. Mama stătea 

chiar în spatele ei, cu o mână în şold. Părul blond era zburlit, 
suviţele învelite în folie făcând-o să semene cu o Medusa 
metalică. Era ziua reîmprospătării şuviţelor, eveniment tot mai 
frecvent acum, că cenușiul rădăcinilor începea să se vadă. Încă 
purta mănușile transparente din latex, cu vârfurile degetelor 
pătate de vopsea de păr. 

— Ei bine? a îndemnat-o mama să-i răspundă. 

— Da, sunt cadavre adevărate! a recunoscut Pip. 

— Şi de ce, draga mea, te uiţi la cadavre vinerea, la ora opt 
dimineaţa? 

Chiar era doar ora opt? Pip se trezise la cinci. 

— M-ai sfătuit să îmi găsesc o pasiune, a zis ea, ridicând 
din umeri. 

— Pip! a spus mama cu asprime, deşi colţul ridicat al gurii 
indica o urmă de amuzament. 

— Pentru noul meu caz, a cedat Pip, întorcându-se către 
ecran. Știi cazul ăla cu necunoscuta despre care ţi-am povestit. 
Care a fost găsită lângă Cambridge în urmă cu nouă ani. Am 
de gând să-l investighez pentru podcast cât sunt la universi- 
tate. Încerc să aflu cine era şi cine a ucis-o. Am programat deja 
interviuri pentru următoarele câteva luni. E o cercetare rele- 
vantă, jur! a spus ea, ridicând mâinile. 

— Încă un sezon? 

Mama a ridicat îngrijorată o sprânceană. Cum de putea o 
simplă sprânceană să comunice atât de multe? Cumva, reușise 
să includă patru luni de îngrijorare şi neliniște în cele câteva 
fire de păr. 

— Ei bine, trebuie să-mi finanţez cumva stilul de viață cu 
care m-am obişnuit. Ştii, mobilă scumpă, viitoare procese de 
calomnie, onorarii pentru avocaţi, a spus Pip. 

Şi benzodiazepine ilegale și fără reţetă, a gândit în secret. 
Dar nu acelea erau adevăratul motiv; nici pe departe. 

— Foarte amuzant! a comentat mama, iar sprânceana a re- 
venit la forma inițială. Doar... ai grijă de tine! Ia o pauză dacă 
ai nevoie! Şi apoi, ştii că sunt întotdeauna disponibilă să stăm 
de vorbă în caz că... 

Mama s-a întins spre umărul lui Pip, uitând până în ultima 
secundă de mănuşile pătate cu vopsea de păr. S-a oprit, zăbo- 
vind la doi centimetri deasupra, şi poate că Pip şi-a imaginat, 
dar cumva a simţit căldura mâinii mamei. Era plăcută, ca un 
mic scut pe piele. 

— Da, a fost singurul lucru pe care s-a gândit Pip să îl 
spună. 

— Şi să nu exagerăm cu fotografiile cadavrelor, da? a adă- 
ugat mama și a dat din cap spre ecran. Avem un copil de zece 
ani în casă. 

— O, îmi pare rău! a spus Pip. Am uitat de noua abilitate a 
lui Josh de a vedea prin pereţi, e greşeala mea! 

— Sincer, acum umblă peste tot, a spus mama în şoaptă, 
uitându-se în spatele ei. Nu ştiu cum reușește. M-a auzit fără 
să vreau zicând „la dracu” ieri, deși aș fi putut jura că era în 
partea cealaltă a casei. De ce este purpuriu? 

— Poftim? a rostit Pip, luată prin surprindere, până a ur- 
mărit privirea mamei spre ecranul laptopului. O, se numește li- 
viditate. Asta se întâmplă cu sângele când mori. Se adună pe... 
Chiar vrei să ştii? 

— Nu prea, draga mea, doar mă prefăceam interesată. 

— Așa credeam și eu. 

Mama s-a întors spre uşă, cu fâşiile de folie din păr mototo- 
lindu-se. S-a oprit în prag. 

— Josh merge la plimbare azi; Sam şi mama lui trebuie să 
sosească în orice clipă ca să îl ia. Ce ai zice ca, după ce pleacă, 
să fac un mic dejun pentru noi două? a zâmbit ea cu optimism. 
Clătite sau ceva asemănător? 

Pip îşi simţea gura uscată, iar limba ca pe o excrescență 
anormală ce i se lipea de cerul gurii. Odinioară, îi plăceau clă- 
titele mamei; erau pufoase şi atât de însiropate, încât ar fi putut 
să-ţi lipească buzele! Acum, gândul la clătite o îngreţoșa un 
pic, dar şi-a impus să zâmbească la fel de larg. 

— Ar fi minunat! Mulţumesc, mamă! 

— Perfect! 

Pielea din jurul ochilor mamei s-a încreţit, luminându-se 
odată cu zâmbetul. Un zâmbet prea larg. 

Lui Pip i s-a strâns stomacul de vinovăţie; era doar vina ei. 
Propria familie era forţată să joace teatru, străduindu-se de 
două ori mai mult cu ea, deoarece Pip abia reușea să facă ceva. 

— Atunci, o să dureze vreo oră, a spus mama, gesticu- 
lând spre propriul păr. Şi nu te aştepta să o vezi pe hoaşca de 
maică-ta la micul dejun; în schimb, vei da peste o bunăciune 
care s-a făcut recent blondă! 

— Abia aştept! a răspuns Pip, dându-și silința. Sper că și 
cafeaua bunăciunii o să fie ceva mai tare decât a hoaștei. 

Mama şi-a dat ochii peste cap şi a ieşit din cameră, mormă- 
ind în şoaptă despre Pip, tatăl ei şi cafeaua lor tare, care avea 
gust de raha... 

— Te-am auzit! a răsunat vocea lui Josh prin casă. 

Pip a tras aer pe nas, pipăind marginea căştilor de la gât. 
Şi-a trecut degetul peste plasticul neted al benzii-resort, spre 
partea unde se schimba textura: autocolantul uzat şi noduros 
care-i cuprindea lăţimea. Era un autocolant Crima perfectă. 
Instrucţiuni pentru fete cuminţi, cu sigla podcastului ei. Ravi i 

le făcuse cadou când publicase ultimul episod al sezonului al 
doilea, cel mai greu de înregistrat până în clipa de față. Poves- 
tea celor întâmplate în vechea fermă abandonată, acum arsă 
din temelii, și a urmei de sânge prin iarbă pe care fuseseră 
nevoiţi să o spele cu furtunul. 

Ce păcat! spuneau comentatorii. 

Nu ştiu de ce pare supărată, ziceau alții. Ea a căutat-o cu 
lumânarea. 

Pip le spusese povestea, dar niciodată cu adevărat esenţa ei: 
că o distrusese. 

Şi-a pus din nou căştile pe urechi şi a blocat lumea. Nu mai 
auzea decât bâzâitul din mintea ei. A închis şi ochii şi a pretins 
că nu există trecut sau viitor, ci doar absenţa. Era comod să 
plutească aici liberă şi neîngrădită, însă mintea ei nu se liniștea 
niciodată prea mult timp. 

Şi nici cășştile ei nu o făceau. A auzit un ţiuit strident. Pip 
şi-a întors telefonul ca să verifice notificarea. Primise un 
e-mail prin formularul de pe pagina ei de internet. Din nou 
acelaşi mesaj: Cine o să te caute când tu o să fii cea dispărută? 
De la anonim987654321egmail.com. Din nou o altă adresă 
de e-mail, dar exact același mesaj. Trecuseră deja câteva luni 
de când Pip le primea ocazional, împreună cu alte comentarii 
„colorate” din partea trolilor. Cel puțin era mai poetic şi mai 
contemplativ decât ameninţarea directă cu violul. 

Cine o să te caute când tu o să fii cea dispărută? 

Pip s-a oprit, privirea zăbovindu-i la întrebare. În tot timpul 
ăsta, nu se gândise niciodată să răspundă. 

Cine ar fi căutat-o? Îi plăcea să creadă că Ravi. Părinţii ei. 
Cara Ward şi Naomi. Connor şi Jamie Reynolds. Nat da Silva. 
Inspectorul Hawkins? Era treaba lui, la urma urmei. Poate ar fi 
făcut-o, dar poate nimeni n-ar fi trebuit să o facă. 

Încetează! şi-a spus ea, blocând calea spre acel loc întunecat 
şi primejdios. Poate o altă pastilă ar fi ajutat-o? S-a uitat la al 
doilea sertar de jos, unde ţinea pastilele, lângă telefoanele cu 
cartelă de sub fundul fals. Dar nu, se simţea deja puţin obo- 
sită, ameţită. Iar comprimatele erau pentru dormit, doar ca să 
poată să se odihnească. 

În plus, avea un plan. Pip Fitz-Amobi avea întotdeauna 
un plan, fie încropit în grabă, fie urzit lent şi în chinuri. Ăsta 
(usese conceput în cel de-al doilea mod. 

Persoana asta, versiunea ei din prezent, era doar temporară. 
Deoarece avea un plan ca să își revină. Să își recupereze viaţa 
normală. Şi lucra la asta chiar acum. 

Prima sarcină dureroasă fusese să-şi analizeze sinele, să-și 
identifice slăbiciunile şi să găsească motivul şi cauza. Și, odată 
aflate, își dăduse seama cât de evident fusese totul de la bun în- 
ceput. Toate lucrurile în care se implicase în ultimul an. Totul. 
Cele două cazuri între care existase o legătură și care deveni- 
seră viaţa şi scopul ei. Şi, cumva, ambele fuseseră nepotrivite. 
Greşite. Încurcate. Nu erau clare și curate. Zona gri fusese prea 
vastă. Ambiguitatea se manifestase din plin. Toate sensurile 
deveniseră tulburi, până se pierduseră. 

Elliot Ward avea să stea la închisoare pentru tot restul vieții, 
dar era un om rău? Un monstru? Pip nu credea asta. Nu el 
era pericolul. Făcuse un lucru îngrozitor, mai multe lucruri 
îngrozitoare, dar l-a crezut când i-a zis că, parţial, le făcuse 
din dragoste pentru fiicele lui. Nu era complet greșit şi cu 
siguranță nu era cu totul în regulă, însă era pur şi simplu... un 
fapt. Plutind dezordonat undeva, la mijloc. 

Şi Max Hastings? Pip nu vedea nimic neclar aici: Max 
Hastings era creionat în alb şi negru, tranşant. El era pericolul, 
cel care crescuse din umbre, iar acum își găsea cămin în spatele 

unui zâmbet dezarmant și scump. Pip se agăța de credinţa asta, 
ca și când ar fi dispărut de pe fața pământului dacă nu ar fi 
făcut-o. Max Hastings era punctul ei forte, oglinda răsturnată 
prin care definea totul, inclusiv pe ea însăşi. Dar chestia asta 
era lipsită de sens, distorsionată, deoarece Max câștigase; el nu 
avea să vadă interiorul unei celule de închisoare. Albul și ne- 
grul se contopeau iarăși în gri. 

Becca Bell mai avea 14 luni de închisoare. Pip îi trimisese 
o scrisoare după procesul lui Max, iar Becca îi răspunsese, în- 
trebând-o dacă voia să vină în vizită. Pip o făcuse. O văzuse 
deja de trei ori. În plus, vorbeau la telefon în fiecare săptămână 
la ora 16, joia. Cu o zi în urmă, discutaseră despre brânză 20 
de minute. Becca părea să se descurce bine, poate era chiar 
fericită, dar merita măcar să fie acolo? Trebuia să fie închisă, 
ţinută departe de restul lumii? Nu! Becca Bell era o persoană 
bună, care fusese sacrificată în cele mai rele împrejurări. Orice 
persoană ar fi procedat ca ea, dacă ar fi fost atinsă în punctul 
sensibil, în locul slab şi secret. Iar dacă Pip putea să vadă asta 
de una singură, după toate prin care trecuse alături de Becca, 
de ce nu puteau şi ceilalți? 

Iar apoi, bineînţeles, urma nodul cel mai mare din pieptul 
ei: Stanley Forbes şi Charlie Green. Pip nu se putea gândi prea 
mult timp la ei; altfel, s-ar fi distrus. Cum puteau fi ambele 
poziţii și bune, și rele, în același timp? Era un oximoron pe 
care nu avea să-l deslușească niciodată. Era slăbiciunea ei fa- 
tală, dealul pe care avea să moară şi să putrezească. 

Dacă toate ambiguităţile, contradicţiile, zonele gri care se 
întindeau şi învăluiau toată raţiunea erau cauza, cum putea 
Pip să îndrepte situaţia? Cum ar fi putut să se vindece în urma 
efectelor secundare? 

Exista o singură soluţie, enervant de simplă: avea nevoie 
de un nou caz. Şi nu de orice caz, ci de unul simplu, în alb şi 
negru. Fără gri, fără distorsiuni. Cu linii drepte şi paralele între 
bine și rău, corect şi greșit. Cu două părţi şi o cale clară pe care 
să o urmeze. Asta ar fi rezolvat situaţia. Asta ar fi făcut-o să-și 
revină, ar fi pus lucrurile în ordine. I-ar fi salvat sufletul, dacă 
ar fi crezut în aşa ceva. Totul ar fi putut să revină la normal. Ea 
ar fi putut să revină la normal. 

Trebuia doar să fie cazul potrivit. 

Şi, iată-l! O necunoscută între 20 şi 25 de ani, găsită 
dezbrăcată şi mutilată lângă Cambridge. Nimeni nu o căutase 
când dispăruse. Nu fusese revendicată, deci niciodată dispărută. 
Nu putea fi mai clar: femeia asta merita dreptate pentru ceea 
ce i se făcuse. Iar bărbatul care o ucisese nu putea fi decât un 
monstru. Fără neclarităţi, contradicții sau confuzii. Pip putea 
să elucideze cazul ăsta, putea să o salveze pe necunoscută, dar 
cel mai important aspect era că necunoscuta avea să o salveze 
pe ea. 

Încă un caz ar fi fost suficient să îndrepte lucrurile. 

Doar unul. 


Șase 


Pip nu le-a văzut decât în clipa în care s-a aflat chiar deasupra 
lor. Poate nu le-ar fi observat niciodată, dacă nu s-ar fi oprit să 
îşi lege din nou şireturile tenișilor. Şi-a ridicat un picior şi şi-a 
coborât privirea. Ce naiba... 

Chiar unde începea aleea familiei Amobi, la limita cu tro- 
tuarul, puţin deasupra, erau nişte linii şterse, desenate cu cretă 
albă. Erau atât de şterse, încât poate nici nu fuseseră făcute cu 
cretă — poate erau doar urme de sare lăsate de ploaie. 

Pip s-a frecat la ochi. Erau iritați şi uscați pentru că se hol- 
base la tavan toată noaptea. Deşi seara petrecută cu familia lui 
Ravi decursese bine şi chiar o durea faţa de la atâtea zâmbete, 
somnul nu o cuprinsese. Putea să-l găsească într-un singur loc: 
în cel de-al doilea sertar secret. 

Şi-a îndepărtat pumnii de la ochi şi a clipit, însă privirea îi 
era la fel de înceţoșată ca înainte. Incapabilă să aibă încredere 
în ce vedea, s-a aplecat să şteargă cea mai apropiată linie cu de- 
getul, pe care apoi l-a ridicat la soare ca să îl studieze. Aducea 
a cretă, cu siguranţă, și, între buricele degetelor, chiar părea să 
fie asta. Totuși, liniile nu păreau a fi naturale. Erau prea drepte, 
prea făcute anume. 

Pip şi-a înclinat capul ca să se uite la ele dintr-un alt unghi. 
Păreau să fie cinci figuri diferite; un tipar repetitiv cu linii in- 
tersectate. Să fi fost... păsări? Aşa cum le desenau copiii la 
distanţă: ca pe nişte M-uri turtite, pe ceruri din vată de zahăr? 
Nu, nu era corect; erau prea multe linii. Era un fel de cruce? 

Da, semăna probabil cu o cruce, acolo unde linia mai lungă se 
despărțea în două braţe în apropierea părţii de jos. 

O, stai! Pip a pășit peste ele ca să se uite din partea cealaltă. 
Puteau să fie și nişte siluete umane. Alea erau picioarele lor, 
trunchiurile intersectate de braţe exagerat de drepte. Mica linie 
de deasupra era gâtul. Dar apoi, nimic... Nu aveau cap. 

Aşadar - s-a îndreptat —, ori reprezentau o cruce cu două 
picioare, ori o siluetă fără cap. Niciuna dintre variante nu era 
deosebit de liniştitoare. Pip nu credea că Josh avea cretă în 
casă, iar el oricum nu era genul de copil căruia să îi placă să 
deseneze. Așadar, probabil liniile fuseseră făcute de unul din- 
tre copiii vecinilor, de unul cu o imaginaţie oarecum morbidă, 
dar ce drept avea ea să comenteze? 

Pip s-a uitat în jur când a urcat pe Martinsend Way; nici 
pe aleile altora şi nici pe trotuar sau pe stradă nu erau linii de 
cretă. De fapt, nu era nimic ieșit din comun pentru o duminică 
dimineaţa în Little Kilton. Cu excepţia unui pătrat inofensiv 
din bandă adezivă care fusese lipit pe indicatorul alb-negru, pe 
care acum scria Martinsend Wav. 

Pip a ignorat siluetele când a cotit pe strada principală și s-a 
îndreptat spre copiii familiei Yardley de la a șasea casă. Şi, în 
orice caz, îl vedea pe Ravi în faţă, apropiindu-se de cafeneaua 
din capătul celălalt. 

Părea obosit - normal de obosit —, cu părul zburlit şi razele 
soarelui reflectându-se din noua pereche de ochelari. În vară 
aflase că era puţin miop și, evident, făcuse mare caz de asta, 
deși acum, uneori, uita să-și pună ochelarii. 

Dus pe gânduri, nu o zărise. 

— Salut! a strigat ea de la trei metri distanţă, făcându-l să 
tresară. 

Ravi a strâmbat exagerat din buze, părând trist. 

— Fii blândă! a zis el. Sunt sensibil în dimineața asta. 

Bineînţeles, mahmurelile lui Ravi erau cele mai groaznice 
din lume. Aproape fatale de fiecare dată. 

S-au întâlnit în fața ușii cafenelei, iar Pip l-a luat de braţ pe 
Ravi. 

— Şi ce e cu acest „Salut” cu care am început? a rostit el 
întrebarea aproape de fruntea ei. Am o mulțime de porecle 
frumoase și flatante pentru tine, iar tu nu te-ai gândit decât la 
„Salut”? 

— Păi..., s-a fâstâcit Pip. Cineva foarte bătrân şi înţelept 
mi-a spus odată că sunt dusă cu capul, deci... 

— Cred că ai vrut să zici, de fapt, cineva foarte înţelept și 
chipeș. 

— Da? 

— Deci, a zis și s-a oprit ca să se scarpine la nas cu mâneca, 
cred că aseară a fost foarte bine. 

— Serios? a spus Pip timidă. 

Şi ea se gândea la fel, dar nu prea mai avea încredere în 
propria persoană. 

Văzându-i chipul îngrijorat, el a izbucnit în râs. 

— Te-ai descurcat bine. Toată lumea te-a plăcut. Sincer! 
Rahul chiar mi-a trimis un mesaj în dimineața asta ca să-mi 
spună cât de mult te-a plăcut. Şi cred că până şi mătușa Zara 
a început să te simpatizeze, a rostit Ravi pe un ton misterios. 

— Pe bune?! 

— Da! a rânjit el. S-a încruntat cam cu 20 la sută mai puţin 
decât de obicei, aşadar mi se pare un succes nemaipomenit. 

— Ei bine, a naibii să fiu! a exclamat Pip, aplecându-se spre 
ușa cafenelei ca să o deschidă, iar clopoţelul a zăngănit deasu- 
pra. Bună, Jackie! i-a strigat ca întotdeauna femeii care deţinea 
localul şi care acum aproviziona rafturile cu sandviciuri. 

— O, bună, draga mea! i-a răspuns Jackie, aruncând o 
scurtă privire înapoi şi aproape scăpând pe podea un rulou cu 
şuncă și brânză brie. Bună, Ravi! 

— "Neaţa, a răspuns el cu vocea răgușită până şi-a dres-o. 

Jackie s-a eliberat de sandviciurile ambalate şi s-a întors 
spre ei. 

— Cred că este în spate şi se ceartă cu un prăjitor de sand- 
viciuri figurant. Staţi puţin! Cara! a strigat din spatele tejghelei. 

Pip a zărit mai întâi cocul care se înălța deasupra capului 
Carei când aceasta a ieşit din bucătărie pe la intrarea destinată 
angajaţilor, ştergându-și mâinile de șorţul verde. 

— Încă nu e gata, i-a spus ea lui Jackie, concentrată la pata 
uscată de pe şorț. Momentan nu pot să-ți ofer decât sandvi- 
ciuri puţin încălzite... 

Cara și-a ridicat în sfârşit privirea, uitându-se în ochii lui 
Pip şi zâmbind imediat. 

— Drăguţa domnişoară „La dracu' cu toată lumea”! Nu 
ne-am mai văzut de mult! 

— M-ai văzut ieri, i-a răspuns Pip, înțelegând prea târziu 
semnul din sprâncene făcut de Cara. 

Ei bine, ar fi trebuit mai întâi să ridice din sprâncene și apoi 
să vorbească: stabiliseră cu mult timp în urmă regulile astea. 

Jackie a zâmbit, ca şi când ar fi putut citi conversaţia grăbită 
din privirile lor. 

— Ei bine, fetelor, dacă a trecut o zi întreagă, probabil aveţi 
multe să vorbiţi, nu? a zis apoi şi s-a întors spre Cara. Poţi să-ţi 
iei pauza mai devreme. 

— O, Jackie! a spus Cara, făcând o plecăciune exagerată. 
Eşti prea bună cu mine! 

— Ştiu, știu! i-a răspuns Jackie, fluturând din mână. Sunt o 
sfântă! Pip, Ravi, cu ce vă pot servi? 

Pip a comandat o cafea tare; băuse deja două inainte să 
plece de acasă, iar degetele îi tremurau. Dar cum altfel putea să 
reziste toată ziua? 

Ravi și-a țuguiat buzele, privind tavanul, ca şi când ar fi fost 
cea mai grea hotărâre pe care avea să o ia vreodată. 

— Ştii, a spus el, s-ar putea să mă tenteze unul dintre 
sandviciurile alea puţin încălzite. 

Amuzată, Pip şi-a dat ochii peste cap. Ravi probabil uitase 
că murea din cauza mahmurelii; nu se putea abține în prezenţa 
sandviciurilor. 

Pip s-a așezat la masa din capătul îndepărtat, iar Cara a 
ocupat scaunul de alături, umerii fetelor atingându-se uşor. 
Cara nu înţelesese niciodată conceptul de „spațiu personal”, şi 
totuși, stând acum în cafenea, Pip era recunoscătoare pentru 
asta. Cara nici măcar nu mai trebuia să fie în Little Kilton. Bu- 
nicii ei plănuiseră să scoată la vânzare casa familiei Ward la 
sfârșitul anului şcolar. Apoi se răzgândiseră şi-şi schimbaseră 
planurile: Naomi îşi găsise o slujbă în apropiere, în Slough, iar 
Cara hotărâse să-și ia un an pauză ca să călătorească, lucrând la 
cafenea pentru a economisi bani. Brusc, a le scoate pe surorile 
Ward din Little Kilton era mai complicat decât să le lase aici, 
așa că bunicii se întorseseră în Great Abington, motiv pentru 
care Cara şi Naomi erau încă în oraș. Cel puţin până la anul. 
Acum Cara avea să fie cea lăsată în urmă, odată ce Pip pleca la 
Cambridge peste câteva săptămâni. 

Lui Pip nu îi venea să creadă că urma să se întâmple cu ade- 
vărat, că Little Kilton o lăsa să scape. 

— Deci, ce mai face Steph? a întrebat ea, dându-i un ghiont 
prietenesc Carei. 

Steph: noua iubită. Totuşi, trecuseră deja câteva luni, aşadar 
poate că Pip n-ar mai fi trebuit să o considere nouă. Lumea 

mergea mai departe, chiar dacă ea nu putea să o facă. Pip o 
plăcea pe Steph; era potrivită pentru Cara şi o făcea fericită. 

— E bine. Se antrenează pentru triatlon sau aşa ceva, pen- 
tru că e într-adevăr nebună. O, stai, acum i-ai lua apărarea, 
nu-i așa, domnișoara alergătoare? 

— Da! a zis Pip şi a dat aprobator din cap. Cu siguranță 
sunt în echipa lui Steph. Ar fi de mare ajutor într-o apocalipsă 
zombi. 

— Şi eu aş fi, a spus Cara. 

Pip s-a strâmbat la ea. 

— Hai să fim sincere: ai muri în prima jumătate de oră a 
oricărui scenariu apocaliptic. 

Ravi a venit în sfârșit lângă ele, lăsând pe masă tava cu cafe- 
lele și sandviciul, din care, bineînţeles, luase deja o gură mare. 

— Oh, a zis Cara mai încet, în dimineaţa asta a fost mare 
tevatură aici! 

— Cum aşa? a întrebat Ravi printre înghiţituri. 

— S-a aglomerat un pic, brusc, aşa că s-a făcut coadă, iar eu 
eram la casă şi preluam comenzi. Apoi a intrat Max Hastings, 
a zis în şoaptă Cara. 

Pip şi-a arcuit umerii, iar maxilarul i s-a încordat. De ce era 
el peste tot? De ce nu putea să scape niciodată de omul ăsta? 

— Ştiu, a spus Cara, înțelegând expresia lui Pip. Și, evident, 
nu voiam să îl servesc, aşa că i-am spus lui Jackie c-o să curăț 
aparatul de spumat laptele cât se ocupă ea de clienți. Jackie a 
luat comanda lui Max și după aceea a mai intrat cineva - Cara 
s-a oprit pentru efectul dramatic —, Jason Bell. 

— O, serios? a spus Ravi. 

— Da, stătea la rând în spatele lui Max. Şi chiar dacă în- 
cercam să mă ascund de ei, îl vedeam uitându-se oarecum în 
ceafa lui Max. 

— E de înţeles, a spus Pip. 

Jason Bell avea la fel de multe motive ca și ea să îl urască pe 
Max Hastings. Indiferent de sentința dată, Max o drogase şi o 
violase pe fiica lui cea mai mică, Becca. Şi, cu toate că lucrul 
acesta era oribil şi incalificabil, exista ceva încă şi mai grav. 
Acţiunile lui Max fuseseră catalizatorul morţii lui Andie Bell. 
Chiar o cauză directă, se putea spune. Totul se întorcea iar și iar 
la Max Hastings, dacă stăteai să te gândești bine: Becca fusese 
traumatizată, iar Andie lăsată să moară în fața ei, decesul fiind 
mușamalizat. Sal Singh, care era mort, era considerat ucigașul 
lui Andie. Biata femeie din mansarda lui Elliot Ward. Proiec- 
tul lui Pip. Câinele ei, Barney, îngropat în grădina din spatele 
casei. Howie Bowers în închisoare, împrăștiind în șoaptă zvo- 
nuri despre Copilul Brunswick. Sosirea lui Charlie Green în 
oraş. Layla Mead. Dispariţia lui Jamie Reynolds. Moartea lui 
Stanley Forbes și sângele de pe mâinile lui Pip. Pe toate putea 
să le lege de Max Hastings. Originea. Piatra ei de încercare. Şi 
probabil şi a lui Jason Bell. 

— Adică, da, a spus Cara, dar nu mă aşteptam la ce a urmat. 
Jackie i-a dat lui Max băutura, iar când el a dat să plece, Jason a 
întins cotul și l-a înghiontit. I-a vărsat cafeaua pe tricou. 

— Nu cred! 

Ravi s-a uitat la Cara. 

— Ştiu! a continuat fata, iar şoaptele ei s-au transformat 
într-un şuierat nervos. lar Max a zis ceva de genul „Vezi pe 
unde mergi!” şi l-a împins şi el. Apoi Jason l-a apucat pe Max 
de guler și i-a zis „Dă-te din calea mea!” sau așa ceva. În orice 
caz, între timp, Jackie s-a băgat între ei, iar un alt client l-a es- 
cortat pe Max afară din cafenea în timp ce individul tot spunea 
„O să te caute avocatul meu!” sau cam aşa ceva. 

— Aşa e Max! a comentat Pip, rostind cuvintele printre 
dinţi și cutremurându-se. 

Acum, Că ştia că şi el fusese aici, aerul i se părea diferit. 
Sufocant. Rece. Întinat. Little Kilton nu era suficient de mare 
pentru amândoi. 

— Naomi se întreba ce să facem în privinţa lui Max, a 
continuat Cara atât de încet, încât nici măcar nu mai puteai 
spune că vorbea în șoaptă. Dacă ar trebui să se ducă la poliţie, 
să povestească despre seara de Anul Nou din 2012 - ştii tu, 
despre accidentul cu părăsirea locului faptei. Chiar dacă o 
să aibă probleme, spune că măcar o să-i facă probleme și lui 
Max, de vreme ce el era la volan. Poate este o cale de a-l trimite 
după gratii, cel puţin pentru scurtă vreme, ca să nu mai poată 
răni pe nimeni altcineva. Și să pună capăt chestiei ridicole cu 
procesul... 

— Nu! a intervenit Pip. Naomi nu poate să se ducă la poliţie. 
N-o să funcţioneze. Nu o să reușească decât să-și facă rău, iar 
lui nu o să i se întâmple nimic. Max o să câştige din nou. 

— Dar cel puţin o să se afle adevărul, iar Naomi... 

— Adevărul nu contează! a spus Pip, înfigându-şi unghiile 
în coapsă. 

Pip de anul trecut nu ar fi recunoscut-o pe cea de azi. Fata 
cu ochi plini de viață şi proiectul ei şcolar, agățându-se cu nai- 
vitate de adevăr şi înfăşurându-l în jurul ei ca pe o pătură. Dar 
Pip care stătea aici era o altă persoană, iar ea ştia mai bine. Ade- 
vărul o dezamăgise de prea multe ori; nu putea fi de încredere. 

— Cara, spune-i să nu o facă! Nu l-a lovit pe bărbatul ăla şi 
nu a vrut să îl abandoneze; a fost forțată. Spune-i că îi promit 
c-o să-l prind! Nu ştiu cum, dar o s-o fac. Max o să primească 
exact ce merită! 

Ravi i-a cuprins cu un braț umerii, strângându-i uşor. 

— Sau, ştii, în loc să complotăm cum să ne răzbunăm, am 
putea să ne concentrăm energia pe plecarea la universitate de 
peste câteva săptămâni, a spus el vesel. Nici măcar nu ţi-ai ales 
o lenjerie nouă; mi s-a zis că este o decizie foarte importantă. 

Pip ştia că Ravi şi Cara tocmai făcuseră un schimb de priviri. 

— Mă simt bine, a spus ea. 

Cara părea că urma să spună ceva, dar și-a ridicat privirea 
când clopoţelul de deasupra ușii cafenelei a zăngănit. Pip s-a 
întors ca să îi urmărească privirea. Dacă era Max Hastings, nu 
ştia ce ar fi fost în stare să facă... 

— A, bună, gaşcă! s-a auzit o voce pe care Pip o cunoştea bine. 

Connor Reynolds! Pip a zâmbit și i-a făcut semn cu mâna. 
Dar Connor nu era singur, ci însoțit de Jamie, care închidea ușa 
cafenelei cu un alt zăngănit al clopoțelului. El a zărit-o pe Pip o 
clipă mai târziu, iar un rânjet i-a traversat chipul, încreţindu-i 
nasul pistruiat. Mai pistruiat acum, după vară. Iar ea ştia; își 
petrecuse toată săptămâna în care dispăruse studiind fotogra- 
fii cu chipul lui şi căutând răspunsuri în ochii lui. 

— Mă bucur să vă văd aici! a spus Jamie, depăşindu-l pe 
Connor când s-a îndreptat spre masa lor. 

În treacăt, băiatul i-a atins umărul lui Pip cu mâna. 

— Bună, ce mai faci? Pot să vă aduc o băutură sau ceva? 

Câteodată Pip vedea aceeaşi expresie şi în ochii lui Jamie, 
bântuită de moartea lui Stanley şi de rolurile pe care amândoi 
le avuseseră în asta. Era o povară pe care aveau s-o împartă 
pentru întotdeauna. Dar Jamie nu fusese acolo când se întâm- 
plase; nu avea sânge pe mâini, nu cum avea ea. 

— De ce, atunci când sunt de serviciu, apare tot circul? a 
întrebat Cara. Mă credeți singuratică sau care-i treaba? 

— Nu, drăguță! a zis Connor şi i-a atins cocul. Credem că 
ai nevoie de antrenament. 


La un pas de moarte 59 


— Connor Reynolds, jur că dacă îţi comanzi și azi una din- 
tre cafelele cu cremă de dovleac, te omor! 

— Cara! a strigat veselă Jackie din spatele tejghelei. 
Amintește-ți lecţia cu numărul unu: nu amenințăm clienţii cu 
moartea! 

— Chiar dacă aceştia comandă cel mai complicat lucru 
doar ca să te enerveze? a insistat Cara, în timp ce se ridica în 
picioare şi îi arunca o privire piezișă lui Connor. 

— Nici măcar atunci! 

Cara a mormăit încet, „alintându-l” pe Connor cu „javră 
albă” când s-a îndreptat spre tejghea. 

— Bine, aduc o cafea cu spumă de dovleac, a spus ea cu cel 
mai fals entuziasm. 

— Sper că e făcută cu dragoste! a râs Connor. 

Cara s-a încruntat. 

— Mai mult cu ciudă. 

— Ei bine, măcar să nu fie cu scuipat! 

— Deci, a spus Jamie, aşezându-se pe scaunul liber al Carei, 
Nat mi-a povestit despre şedinţa de mediere. 

Pip a dat din cap. 

— A fost... plină de evenimente. 

— Nu pot să cred că te dă în judecată, a zis Jamie, 
încleştându-și pumnul. Doar că... nu este drept. Ai trecut prin 
destule! 

Pip a ridicat din umeri. 

— O să fie bine! O s-o scot la capăt! 

Cum o luai, cum o dădeai, totul revenea la Max Hastings; 
era în toate părţile şi toate colţurile, încolțind-o. Strivind-o. 
Umplându-i mintea cu sunetul coastelor lui Stanley care se fi- 
surau. Pip şi-a şters sângele de pe mâini şi a schimbat subiectul. 

— Cum merg cursurile de paramedic? 

— Da, să zicem că bine, i-a răspuns el, dând din cap și zâm- 
bind. De fapt, chiar îmi plac. Cine ar fi crezut c-o să-mi placă 
munca grea? 

— Cred că etica preocupărilor dezgustătoare ale lui Pip s-ar 
putea să fie molipsitoare, a spus Ravi. Ar trebui să stai departe 
de ea! Pentru siguranţa ta o zic. 

Clopoţelul a sunat din nou şi, după cum i s-au aprins brusc 
ochii lui Jamie, Pip a ştiut cine tocmai intrase. Nat da Silva 
stătea în pragul uşii, cu părul argintiu strâns într-o coadă mică 
şi deasă, deși o mulțime de şuvițe scăpaseră din elastic, răsfi- 
rându-i-se în jurul gâtului lung. 

Chipul lui Nat s-a luminat atunci când a cercetat camera, 
suflecându-și mânecile cămășii în carouri. 

— Pip! a exclamat nou venita şi a venit direct la ea. 

Nat s-a aplecat şi, cu un braţ lung, i-a cuprins umerii, 
îmbrățişând-o din spate. Mirosea a vară. 

— Nu știam c-o să fii aici! Ce mai faci? 

— Bine! i-a răspuns Pip când obrajii li s-au atins şi a simțit 
pielea lui Nat, rece și înviorată datorită brizei de afară. Tu? 

— Da, facem bine, nu-i aşa? 

Nat s-a îndreptat de spate şi s-a dus la Jamie, care s-a ridicat 
în picioare ca să îi ofere scaunul, trăgând un altul pentru el. 
Cei doi s-au oprit când s-au ciocnit, Nat lipindu-şi mâna de 
pieptul lui. 

— Salut! a spus ea și l-a sărutat repede. 

— Bună! a zis Jamie, îmbujorându-se deja. 

Privindu-i împreună, Pip nu s-a putut abține să nu zâm- 
bească. Presupunea că era... care era cuvântul... frumos. Ceva 
pur, ceva bun pe care nu i-l putea lua nimeni; să îi fi cunos- 
cut pe toţi în cele mai grele situaţii, iar acum să îi vadă cât de 

departe ajunseseră! Singuri și împreună. O parte din viețile lor, 
iar ei o parte din viața sa. 

Uneori se întâmplau lucruri bune în orașul ăsta, şi-a amin- 
tit Pip, căutându-l cu privirea pe Ravi și găsindu-i mâna pe 
sub masă. Ochii strălucitori ai lui Jamie și zâmbetul aprig al lui 
Nat. Connor și Cara, care se ciondăneau din cauza aromei de 
dovleac. Asta îşi dorea, nu-i aşa? Doar asta. O viaţă normală. 
Oameni pe care îi putea număra pe degete cărora să le pese de 
ea la fel de mult cum îi păsa şi ei de aceştia. Oameni care să o 
caute dacă ar fi dispărut. 

Putea să pună senzaţia asta la păstrare, să trăiască de pe 
urma ei o vreme? Să se umple de ceva bun și să ignore sân- 
gele alunecos de pe mâini, să nu se mai gândească la armă 
când cana căzuse pe masă sau la ochii goi care o aşteptau în 
întunericul unei clipe? 

O, prea târziu! 


Șapte 


Din cauza transpirației care-i provoca usturimi pe la coada 
ochilor, Pip nu vedea. Poate se forțase puţin cam mult de data 
asta. Alergase prea repede. Ca și când n-ar fi fugit pur și sim- 
plu, ci ar fi luat-o la sănătoasa. 

Măcar acum nu îl văzuse pe Max. Se uitase după el, înainte 
şi peste umăr, dar nu apăruse. Drumurile erau ale ei. 

Și-a lăsat căștile pe gât și s-a îndreptat spre casă, gâfâind 
când a trecut pe lângă locuinţa goală de alături. A cotit pe aleea 
ei şi s-a oprit. S-a frecat la ochi. 

Siluetele desenate cu creta erau tot pe asfalt. Cinci oameni 
stilizaţi, fără capete. Doar că era imposibil. Cu o zi înainte plo- 
uase torențial, iar desenele cu siguranţă nu fuseseră acolo când 
Pip ieșise să alerge. Putea să jure că nu fuseseră. Şi mai era ceva. 

S-a aplecat ca să se uite mai bine. Se mişcaseră. Duminică 
dimineaţă fuseseră la intersecţia dintre trotuar și alee. Acum 
erau deplasate câţiva centimetri, ajungând pe zidărie şi, astfel, 
mai aproape de casă. 

Pip era sigură: siluetele astea erau noi. Desenate în ora în 
care ieșise la alergat. A închis ochii ca să îşi ascută auzul, ascul- 
tând sunetul de fundal al copacilor care dansau în vânt, fluie- 
ratul ascuţit al păsărilor de deasupra şi mormăitul unei mașini 
de tuns iarba undeva, în apropiere. Totuşi, nu auzea țipetele 
stridente ale copiilor din vecini. Niciun singur piuit. 

A deschis ochii și, da, nu şi le imaginase. Cinci siluete mici. 
Poate era mai bine să-și întrebe mama dacă știa ce sunt. Poate 

nu trebuiau să fie oameni fără cap, poate desenele reprezen- 
tau ceva complet nevinovat, iar mintea ei chinuită le deforma 
într-o chestie sinistră. 

S-a îndreptat, mușchii gambelor durând-o şi simțind ceva 
încă şi mai ascuţit în glezna stângă. Și-a întins picioarele şi și-a 
continuat drumul către casă. 

Totuși, n-a apucat să facă decât doi paşi. 

Pulsul i s-a mărit, răsunându-i din coaste. 

Mai departe, pe alee, aproape de ușa de la intrare, era o gră- 
madă cenușie. O grămadă de pene gri. Şi-a dat seama ce era 
Chiar înainte să ajungă acolo: un alt porumbel mort. Pip s-a 
apropiat lent de data asta, pășind cu atenţie și fără zgomot, ca 
şi când nu ar fi vrut să îl trezească, să îl readucă brusc la viaţă. 
Degetele îi tremurau din cauza adrenalinei când s-a înălțat dea- 
supra păsării, așteptându-se să se oglindească din nou în ochii 
sticloși şi goi. Însă nu s-a văzut, deoarece ochii nu erau goi. 

Pentru că pasărea nu avea cap. 

Un ciot cu pene, nu foarte pătat de sânge, era în loc. 

Pip s-a uitat la acesta. Apoi la casă şi iarăși la porumbelul 
decapitat. Şi-a amintit de dimineaţa zilei de luni şi a trecut în 
revistă toată săptămâna, căutând prin cotloanele amintirilor cu 
ochii minţii. Iat-o: ieșise în grabă pe ușă îmbrăcată în taiorul 
ei elegant, se oprisè când zărise pasărea moartă și se holbase la 
ochii ei, gândindu-se la Stanley. 

Fusese acolo. Chiar acolo. Doi porumbei morţi în exact 
acelaşi loc. Și siluetele ciudate din cretă care se mișcau, cu 
braţe şi picioare, dar fără capete... Nu putea fi o coincidență, 
nu-i așa? Pip nu credea în așa ceva nici măcar în cele mai favo- 
rabile împrejurări. 

— Mamă! a strigat ea, deschizând ușa de la intrare. Mamă! 

Vocea ei a răsunat pe hol, ecoul luând-o parcă peste picior. 

— Bună, draga mea! i-a răspuns mama, aplecându-se din 
pragul uşii de la bucătărie, cu un cuţit în mână. Nu plâng, te 
asigur, e din cauza cepelor! 

— Mamă, pe aleea noastră este un porumbel mort, a spus 
Pip pe un ton grav şi egal. 

— Altul? 

Mama ei s-a schimbat la faţă. 

— Pentru numele lui Dumnezeu! Şi, bineînţeles, tatăl tău 
este din nou plecat în oraş, deci eu sunt cea care trebuie să o 
facă, a bombănit mama şi a oftat. Bun, lasă-mă doar să pun 
tocana pe foc, iar apoi o să mă ocup de asta! 

— N-nu! s-a bâlbâit Pip. Mamă, nu înţelegi! Este un po- 
rumbel mort în exact acelaşi loc ca ăla de săptămâna trecută. 
Ca și când cineva l-ar fi lăsat intenţionat acolo. 

Rostind cuvintele, i s-au părut ridicole. 

— O, nu fi prostuţă! a zis mama şi a fluturat din mână. L-a 
omorât una dintre pisicile vecinelor. 

— O pisică? 

Pip a clătinat din cap. 

— Dar este exact în acelaşi loc... 

— Da, probabil e noul loc preferat de vânătoare al pisicii. 
Familia Williams are o pisică mare şi tigrată; o văd câteodată 
în grădina noastră. Își face nevoile în curtea mea, a adăugat 
mama și a mimat că înjunghie mâţa cu cuțitul. 

— Ăsta nu are cap. 

— Poftim? 

— Porumbelul. 

Mama a strâmbat din buze. 

— Ei bine, ce pot să spun? Pisicile sunt dezgustătoare. Mai 
ţii minte pisica pe care am avut-o înainte să îl luăm pe Barney? 
Când erai foarte mică? 

— Te referi la Socks? a zis Pip. 

— Da, Socks era un ucigaș mic şi rău. Aducea cadavre în 
casă aproape zilnic. Şoareci, păsări. Uneori iepuri mari. Le 
rodea capul şi îi lăsa undeva, ca să îi găsesc. Urme de maţe. 
Parcă veneam acasă la un film de groază. 

— Despre ce vorbiţi? a strigat Josh pe scări. 

— Despre nimic! i-a răspuns tot cu un strigăt mama. Vezi-ţi 
de treaba ta! 

— Dar asta..., a dat Pip să zică și a oftat. Poţi să vii să te uiţi? 

— Pregătesc cina, Pip! 

— Ar dura numai două secunde. Te rog! a insistat fata şi 
și-a înclinat capul. 

— Of, bine! 

Mama s-a retras ca să lase cuțitul într-o parte. 

— Totuşi să nu facem zgomot; nu vreau ca domnul Băgăreţ 
să coboare şi să se implice! 

— Cine e domnul Băgăreţ? le-a urmat vocea subțire a lui 
Josh pe uşa de la intrare. 

— O să-i iau nişte dopuri de urechi, jur, a șoptit mama 
când au ieșit pe alee. Bun, da, îl văd. Un porumbel fără cap, 
exact cum mi-am imaginat. Mulţumesc pentru avanpremieră! 

— Nu e doar asta. 

Pip a luat-o de braţ și a condus-o pe alee. Apoi i-a arătat cu 
degetul. 

— Uite, siluetele alea mici, desenate cu creta! Erau aici și în 
urmă cu câteva zile, mai aproape de trotuar. Ploaia le-a spălat, 
dar au revenit și s-au mișcat. Nu erau aici când am ieșit la alergat. 

Mama lui Pip s-a aplecat, sprijinindu-se pe genunchi, și a 
mijit ochii. 

— Le vezi, nu? a întrebat-o Pip, îndoiala agitându-i-se în 
stomac rece și apăsătoare. 

— Ăă, mda, presupun, a spus mama, mijind şi mai mult 
ochii. Sunt nişte linii albe, şterse. 

— Da, exact! a zis uşurată Pip. Şi cu ce ţi se pare ţie că 
seamănă? 

Mama s-a apropiat și şi-a înclinat capul ca să le privească 
din alt unghi. 

— Nu ştiu, poate sunt urmele unui cauciuc sau aşa ceva. 
Am fost azi cu maşina la un șantier, deci poate c-am trecut 
prin praf sau cretă pe acolo. 

— Nu, uită-te mai bine! a insistat Pip, ridicând enervată vocea. 

Mama a mijit ochii; nu puteau fi doar urme de cauciuc, nu-i aşa? 

— Nu ştiu, Pip, poate este doar praf de la îmbinările cu mortar. 

— De la... ce? 

— Liniile dintre cărămizi. 

Mama a suflat, iar una dintre micile siluete aproape a dispă- 
rut. Femeia s-a îndreptat și şi-a trecut mâinile peste fustă ca să 
netezească încrețiturile. 

Pip a arătat din nou cu degetul. 

— Nu vezi siluete umane? Cinci. Ei bine, acum patru, 
mulțumesc! Ca şi când le-ar fi desenat cineva? 

Mama a clătinat din cap. 

— Mie nu mi se par siluete umane. Nu au... 

— Capete? a întrerupt-o Pip. Exact! 

— Oh, Pip! 

Mama a privit-o cu nesfârşită îngrijorare, ridicând din nou 
o sprânceană. 

— Nue nicio legătură între ele! Sunt sigură că este doar ceva 
de la cauciucurile mele sau poate de la maşina poștaşului. Mama 
le-a mai studiat puţin, apoi a zis:. lar dacă le-a desenat cineva, 
probabil au făcut-o copiii familiei Yardley. Cel mijlociu pare 
puţin, ei bine, ştii tu..., a insinuat mama printr-o strâmbătură. 

Ce spunea ea avea logică. Era doar o pisică, bineînţeles. 
Erau doar urme de cauciuc sau mâăzgălelile unui copil nevino- 
vat. De ce trăsese concluzii pripite, crezând cu tărie că între ele 
există o legătură? Ideea că cineva lăsase toate „indiciile” astea a 
făcut-o să simtă rușinea furişându-i-se pe sub piele. Și o rușine 
şi mai mare la gândul că acel cineva le lăsase doar pentru ea. 
De ce să creadă așa ceva? Deoarece acum se temea de orice, i-a 
răspuns cealaltă parte a creierului. Avea inima unei persoane 
care reacționa la frică, simţea cum pericolul o încolțește când 
nu exista niciunul, auzea focuri de armă în orice sunet dacă 
voia asta, se temea de noapte, dar nu te întuneric, se temea 
chiar și să-şi coboare privirea la propriile mâini. Era distrusă. 

— Te simți bine, draga mea? 

Mama abandonase siluetele desenate cu creta, studiindu-i 
în schimb chipul. 

— Ai dormit suficient aseară? 

Nu dormise aproape deloc. 

— Da, suficient! a spus Pip. 

— Pari puţin cam palidă, a zis mama şi a ridicat şi mai mult 
din sprânceană. 

— Mereu sunt palidă. 

— Ai şi slăbit un pic. 

— Mamă... 

— Zic şi eu! Haide! a rostit mama, luând-o pe Pip de braţ 
şi conducând-o înapoi, spre casă. Mă întorc la cină și pentru 
desert o să pregătesc şi tiramisu, prăjitura ta preferată. 

— Dar este marţi! 

— Şi? 

Mama a zâmbit. 

— Fetița mea pleacă la facultate peste câteva săptămâni; 
lasă-mă să o răsfăţ cât încă mai pot! 

Pip şi-a strâns mama de braţ. 

— Mulţumesc! 

— Mă ocup imediat de porumbel, nu trebuie să îţi faci griji 
din cauza asta! a spus, închizând uşa de la intrare în urma lor. 

— Nu îmi fac griji pentru porumbel, a zis Pip, deşi mama 
deja se îndepărtase, revenind în bucătărie. 

Pip a ascultat-o umblând prin oale și enervându-se cu ce- 
pele prea tari. 

Nu îmi fac griji pentru porumbel, a repetat Pip mai încet, 
doar în sinea ei. O îngrijora cine l-ar fi putut lăsa acolo. Şi, în 
plus, faptul că se gândise măcar la asta. 

S-a întors spre scări şi a dat cu ochii de Josh, care stătea pe 
treapta de sus, cu bărbia sprijinită în palme. 

— Care porumbel? a întrebat el când Pip i-a pus o mână pe 
cap, ocolindu-l. 

— Serios, poate c-ar trebui să te las să le împrumuţi mai 
des, a mormiăit ea și şi-a atins căştile din jurul gâtului. Sau să ţi 
le lipesc de cap. 

Pip a intrat în camera ei, rezemându-se de uşă ca să o În- 
chidă. Şi-a scos de pe braţ husa cu scai a telefonului şi a lăsat-o 
să cadă pe podea. Şi-a dat jos bluza, materialul lipindu-se de 
pielea udă de transpiraţie şi încâlcindu-se în căşti, apoi că- 
zând împreună pe covor. Mda, cu siguranţă trebuia să facă un 
duș înaintea cinei. Şi... — s-a uitat la al doilea sertar de jos al 
biroului - să ia probabil doar una, ca să se calmeze și să își 
liniştească inima, să ţină departe sângele de pe mâini şi mintea 
de la lucrurile fără cap. Mama ei începea să suspecteze că era 
ceva în neregulă; Pip trebuia să se poarte frumos la cină. Exact 
așa cum era ea înainte. 

O pisică și urme de cauciuc. Alea aveau logică, nu? Ce era 
în neregulă cu ea? De ce trebuia să fie ceva rău, ca şi când ar fi 

căutat necazul? Și-a ţinut respiraţia. Un singur caz. Să o salveze 
pe necunoscută și pe ea însăşi. Doar de asta era nevoie, iar ea 
nu avea să mai fi aşa: rătăcită în propria minte. Avea un plan. 
Nu trebuia decât să-l respecte. 

Pip s-a uitat repede la telefon. Un mesaj de la Ravi: Ar fi 
ciudat să punem nuggets de pui PE pizza? 

Și un e-mail de la Roger Turner: Bună, Pip! Hai să discutăm 
cândva săptămâna asta, acum, că ai avut șansa să te gândești la 
oferta de la mediere? Numai bine! Roger Turner. 

Pip a expirat. Îi părea rău pentru Roger, dar răspunsul era 
acelaşi. Peste cadavrul ei! Oare care era cel mai profesionist 
mod de a spune asta? 

Tocmai voia să deschidă e-mailul când, dedesubt, a apărut 
o altă notificare. Primise alt mesaj prin formularul de contact 
de pe pagina ei de internet, la CPIPFCpodcastegmail.com. În 
previzualizare scria: Cine o să te caute... Pip şi-a dat seama ce 
scria în tot textul. Din nou. 

A deschis mesajul din scurtătură ca să îl șteargă. Oare putea 
să instaleze vreun soi de extensie de blocare, care să le trimită 
direct în dosarul cu mesaje nedorite? Mesajul s-a deschis, iar 
degetul lui Pip a rămas deasupra pictogramei coşului de gunoi. 

Ochii au oprit-o chiar la timp, zărind un singur cuvânt. 

A clipit. 

A citit tot mesajul. 

Cine o să te caute când tu o să fii cea dispărută? 

PS.: Amintește-ți să ucizi întotdeauna două păsări cu o sin- 
gură piatră.! 

Telefonul i-a scăpat din mâini. 


! Echivalentul expresiei românești „Să împuşti doi iepuri dintr-un 
foc” (n. red.). 


Opt 


Zgomotul surd al telefonului în cădere pe covor era focul unei 
arme îndreptate spre pieptul ei. A răsunat de cinci ori, până 
când inima lui Pip şi-a însușit sunetul şi l-a continuat. 

A rămas pe loc o clipă, indiferentă la orice, cu excepția 
violenţei care-i izbucnea pe sub piele. Bubuiturile strașnice ale 
focurilor de armă şi ale oaselor rupte, sunetul sângelui care-i 
gâlgâia printre degete şi un țipăt: al ei. Cuvinte ale căror silabe 
amuţeau când i se învălmășeau prin minte: „Charlie, te rog, nu 
face asta! Te implor!” 

Pereţii crem ai camerei sale s-au îndepărtat, dezvăluind 
lemnele arse și înnegrite care se prăbuşeau. Ferma abandonată 
a prins viaţă în dormitorul ei, umplându-i plămânii cu fum. 
Pip a închis ochii şi şi-a spus că se află în prezent, nu în trecut. 
Dar nu o putea face - nu singură. Avea nevoie de ajutor. 

Clătinându-se printre flăcări, cu braţul ridicat ca să îşi fe- 
rească ochii, s-a îndreptat spre birou și, bâjbâind cu degetele, 
a găsit cel de-al doilea sertar din dreapta. L-a scos complet, 
răsturnându-l pe podeaua cuprinsă de foc. Aţa roşie s-a 
rostogolit, hârtiile au fluturat, iar boldurile s-au împrăștiat, 
ajungând printre cablurile căştilor albe. Fundul de carton care 
îi ascundea secretele s-a ridicat, iar cele șase telefoane cu car- 
telă au ieșit la iveală, fără să mai păstreze ordinea bine gândită. 
Ultima chestie răsturnată era punguţa transparentă. 

Pip a deschis-o cu degete tremurânde. Cum de rămăseseră 
deja atât de puţine? A scos o pastilă şi a înghiţit-o pe uscat, 
ochii lăcrimându-i când aceasta i-a zgâriat gâtul. 

Se afla în prezent. Nu în trecut. În prezent. 

Nu era sânge, era doar transpiraţie. Vezi? Șterge-l de colanţi 
ca să te convingi! 

Nu era în trecut. 

Ci în prezent. 

Dar oare era mai bun prezentul? S-a uitat la telefon, aban- 
donat pe podea. Să ucizi două păsări cu o singură piatră. Doi 
porumbei morţi pe alee, unul cu ochi sticloşi şi unul fără. Nu 
era o coincidenţă, nu-i așa? Poate nu îi ucisese o pisică; poate 
cineva chiar îi lăsase acolo, împreună cu siluetele de cretă care 
se apropiau tot mai mult. Aceeaşi persoană care era disperată 
ca Pip să răspundă la singura întrebare: Cine o să te caute când 
tu o să fii cea dispărută? Cineva care ştia unde locuia. Cineva 
care o hărțuia? 

O căutase cu lumânarea, iar problemele o găsiseră. 

Nu, nu, încetează! O făcea din nou: ducea lucrurile prea de- 
parte, căutând pericolul unde probabil nu exista. Să ucizi două 
păsări cu o singură piatră. Era o expresie comună, nu-i așa? lar 
ea tot primea întrebarea de ceva vreme și nu i se întâmplase 
nimic până acum, nu-i aşa? Era aici, nu dispăruse. 

S-a târât pe podea şi a întors telefonul, dispozitivul recu- 
noscându-i chipul și deblocându-se. Pip și-a accesat e-mailu- 
rile, apăsând pe bara de căutare. A scris Cine o să te caute când 
tu o să fii cea dispărută? şi cuvântul anonim. 

Rezultat: 11 e-mailuri, 12 incluzându-l pe cel tocmai pri- 
mit, toate din conturi diferite, toate întrebând-o același lucru. 
Pip a derulat în sus. Pe primul îl primise la 11 mai, mesajele 
fiind mai rare la început, apoi tot mai frecvente, cu doar patru 

zile între ultimele două. Stai puţin: 11 mai? Pip a clătinat din 
cap; ceva nu era în regulă. Şi-a amintit că îl primise pe primul 
mai devreme de atât, cam de când dispăruse Jamie Reynolds, 
iar ea fusese cea care îl căutase. De aceea reținuse întrebarea. 

O, stai! Poate fusese pe Twitter. A apăsat pictograma al- 
bastră ca să deschidă aplicaţia, selectând opţiunea de căutare 
avansată. A introdus din nou întrebarea în câmpul destinat 
pentru căutarea exactă a expresiei, dar şi în bara podcastului la 
secţiunea spre aceste conturi. 

A apăsat butonul căutare, ochii ei rotindu-se împreună cu 
cercul de încărcare. 

Pagina s-a umplut cu rezultate: 15 mesaje diferite pe Twitter 
trimise ei, conținând aceeași întrebare. Cel mai recent, cu doar 
şapte minute în urmă, avea acelaşi PS. ca e-mailul. Iar în josul 
paginii era primul mesaj: Cine o să te caute când tu o să fii 
cea dispărută? Fusese trimis duminică, 29 aprilie, ca răspuns 
la postarea lui Pip de pe Twitter, în care anunţa al doilea sezon 
din Crima perfectă. Instrucţiuni pentru fete cuminţi: Dispariţia 
lui Jamie Reynolds. Ăsta era începutul. Cu mai bine de patru 
luni în urmă. 

I se părea că trecuse foarte mult timp. Jamie dispăruse doar 
de o zi. Stanley Forbes era în viaţă, fără să fie ciuruit în șase 
locuri; Pip vorbise cu el chiar în acea zi. Charlie Green era 
doar noul ei vecin. Nu avea sânge pe mâini şi adormea întot- 
deauna cu ușurință, dar, cu toate acestea, se întâmplase. Max 
era judecat, iar Pip crezuse sincer că acesta avea să răspundă 
pentru faptele lui. Atât de multe începuturi în acea dimineaţă 
de aprilie, începuturi care o conduseseră aici. Primii paşi pe o 
cale care i se întorsese împotrivă, întortochindu-se doar ca să o 
tragă în jos. Dar oare mai începuse ceva exact în ziua aia? Ceva 
care creştea de patru luni şi care-şi arăta capul abia acum? 

Cine o să te caute când tu o să fii cea dispărută? 

Pip s-a ridicat în picioare, revenind acum în camera ei, 
ferma abandonată dispărând într-un ungher al minții. S-a 
așezat pe pat. Întrebarea, siluetele desenate cu cretă, cele două 
păsări moarte. Era posibil să exise o legătură între ele? Puteau 
să aibă legătură cu ea? În cel mai bun caz era o teorie neîn- 
temeiată, dar mai fusese şi altceva? Vreun lucru pe care să-l 
fi considerat ciudat, dar pe care-l ignorase? Ooo! Scrisoarea 
primită în urmă cu câteva săptămâni! Ei bine, nici măcar o 
scrisoare. Fusese doar un plic pe faţa căruia cineva scrisese cu 
cerneală neagră Pippa Fitz-Amobi. Şi-a amintit că se gândise 
că nu avea adresă, nici timbru, deci cineva sigur îl strecurase 
pe sub uşa de la intrare. Dar când îl deschisese - cu tata stând 
lângă ea şi întrebând-o dacă primise „nuduri de modă veche 
de la Ravi” -, înăuntru nu era nimic. Era gol. Îl pusese în coșul 
de gunoi și nu se mai gândise la el. Misterul scrisorii fusese 
uitat odată cu primirea unei alte scrisori adresate ei: scrisoarea 
din partea lui Max Hastings şi a avocatului său. Era posibil ca 
primul plic să fi avut legătură cu toate astea? 

Acum, că se gândea mai bine, poate mai fusese ceva. În ziua 
înmormântării lui Stanley Forbes. După încheierea ceremoniei 
şi când se-ntorsese la mașina ei, Pip găsise un mic buchet de 
trandafiri la oglinda portierei. Doar că fiecare floare fusese 
ruptă, petalele roșii fiind împrăștiate peste pietrișul de dede- 
subt. Un buchet cu ţepi şi lujeri. Atunci, Pip crezuse că proba- 
bil fusese unul dintre protestatarii de la înmormântare, care nu 
se împrăştiaseră până ce nu fusese chemată poliţia. Dar poate 
că nu fusese un protestatar și nici tatăl lui Ant sau Mary Scythe 
ori Leslie de la magazin. Poate că fusese un dar de la aceeaşi 
persoană care voia să ştie cine ar fi căutat-o pe ea dacă ar fi 
dispărut. 

Dacă era așa - dacă între incidentele astea exista o legă- 
tură —, atunci totul se petrecea de câteva săptămâni, chiar luni, 
iar ea nu îşi dăduse seama. Dar poate avea un motiv. Poate că 
acum căuta prea multe semne, toate din cauza celei de-a doua 
păsări. Pip nu avea încredere nici în propria persoană, nici în 
fricile ei. 

Un singur lucru era clar: dacă toate astea erau de la o sin- 
gură persoană - de la florile moarte, la porumbeii morţi -, 
atunci situația degenera. Și în gravitate, şi ca manifestare. Pip 
trebuia cumva să o urmărească, să adune toate datele şi să vadă 
dacă exista vreo legătură, dacă într-adevăr o hărţuia cineva sau 
dacă îşi pierdea minţile. Un tabel, s-a gândit ea, imaginându-şi 
zâmbetul de pe chipul lui Ravi. Dar ar fi ajutat-o să vadă totul 
expus ordonat: i-ar fi fost de folos să își dea seama dacă situaţia 
era reală sau exista doar în mintea ei întunecată, iar dacă era 
reală, unde ar fi putut să ducă şi care era scopul final. 

Pip a traversat camera spre birou, păşind peste conţinutul 
sertarului răsturnat; avea să facă mai târziu curăţenie. Și-a des- 
chis laptopul, a apăsat de două ori pe Google Chrome şi a acce- 
sat o pagină goală. A scris în bara de căutare cuvântul hărțuire 
şi a apăsat tasta enter, derulând lista cu rezultate. Raportează o 
persoană care te hărțuiește pe o pagină de internet a guvernu- 
lui, o pagină Wikipedia, una despre tipurile de persoane care 
se fac vinovate de hărţuire și În mintea unui hărțuitor, site-uri 
de psihologie și statistici despre infracţiuni. Pip a selectat pri- 
mul rezultat şi a început să citească, întorcând o pagină nouă 
din agendă. 

A scris Cine o să te caute când tu o să fii cea dispărută? A 
subliniat cuvintele de trei ori. Nu se putea abține să nu simtă 
furia tăcută cufundată în întrebarea sinistră. Uneori, chiar se 
gândea să dispară, să fugă și să o lase în urmă pe Pip. Sau să 

dispară în propriile gânduri, în rarele momente când mintea ei 
era liniştită, o absenţă în care putea, pur și simplu, să plutească 
liberă. Dar, până la urmă, ce însemna, de fapt, să dispară? 
Definește dispariţia! 

Câteodată oamenii dispăruți reveneau. Jamie Reynolds era 
un exemplu. La fel şi Isla Jordan, tânăra pe care Elliot Ward o 
ținuse prizonieră cinci ani, crezând că era altcineva. Cei doi 
își făcuseră din nou apariţia. Apoi Pip şi-a amintit de începu- 
turi, de Andie Bell, Sal Singh, de victimele lui Scott Brunswick, 
„Monstrul din Margate’, de necunoscută, de toate podcasturile 
despre infracțiuni și documentarul în care se pierduse ea. Şi, în 
majoritatea cazurilor, dispariția însemna moarte. 

— Pip, cina! 

— Vin! 


Denumirea fișierului: 

incidente cu posibili hărțuitori.xIsx 
|_max | 

O 


Scala 
gravitàtii 


Zile de la 
ultimul incident 


IAR IA E EI EI RI 
CAMERE cesare re | 2 
[soros 3 fone | este men [1 
zi | r onne | enma] 3 


“02/08/201 8 


27/08/2018 Porumbei mort lasat pe alee 
„eu cap) 
-27/08/2018 -- | | Onine. ~] z 


5 siluete desenate cu Cretă re mai 
04/09/2018 departe pe alee, mai aproape 
de casă 


|osrospzoa |... e fotine. | Poruribetmeit pealee iaram] 8 
E-mail și tweet (aceeaşi întrebare) 

cu PS. adăugat Aminteşte-ţi în- 

totdeauna să omori două păsări 

cu o singură platră. 


04/09/2018 


(0L-L) uenAe.6 eje»s 


(OL-1) MRLALJIS ejedg mar 


auqwadaş 


JU3PPU! nwn e) 3p əz mmm 


3sn5ny anni auni 


iew 


JU2ppuj nwpn ej ap aliz 


Nouă 


Era ceva lipit de adidasul ei. Pocnea pe trotuar la fiecare pas, 
atracţia elastică dezechilibrând-o. 

Pip a încetinit ritmul şi apoi a mers până s-a oprit, 
ştergându-şi fruntea cu mâneca. A ridicat piciorul ca să vadă ce 
avea pe talpă. Pe mijlocul călcâiului era lipită o bucată încrețită 
de bandă adezivă. Finisajul argintiu al benzii se murdărise, că- 
pătând o nuanţă de gri. Probabil o luase pe talpă pe undeva, pe 
drum, fără să-şi dea seama. 

A apucat cu degetele bucata murdară de bandă, dezlipind-o 
de vreme ce partea lipicioasă se tot agăța de talpa neagră a adi- 
dasului. Aceasta s-a desprins, lăsând mici urme de lipici alb, 
pete pe care tot le-a simţit când a mărit ritmul şi a inceput din 
nou să alerge. 

Minunat! şi-a spus în sinea ei, încercând din nou să-și con- 
troleze respirația. Inspir, pășesc, doi, trei, expir, pășesc, doi, trei. 

În seara cu pricina, alesese traseul mai lung, ocolind pădu- 
rea Lodge. Mai lung. Mai rapid. Intenţiona să se epuizeze, ca 
probabil să nu mai fie nevoită să ia ceva ca să adoarmă. Planul 
ăsta nu funcţiona niciodată, iar acum își credea încă și mai 
puţin propriile minciuni. Ultimele două nopţi fuseseră cele 
mai rele dintr-o lungă perioadă. Îndoiala o ţinea trează, ideea 
supărătoare că cineva ar fi putut să se afle acolo, uitându-se la 
ea. Cineva care ar fi putut chiar să numere zilele până ce ar fi 
dispărut. Nu, încetează! leşise la alergat ca să scape de gându- 
rile alea. Pip s-a forțat și mai mult, pierzându-și controlul şi 
cotind prea repede. 

Şi, iată-l! 

De partea cealaltă a drumului. Cu sticla albastră de apă 
într-o mână. 

Max Hastings! 

Şi chiar în clipa în care l-a văzut, a zărit-o și el. Privirile li 
s-au întâlnit, doar lățimea drumului despărțindu-i când s-au 
apropiat unul de celălalt. 

Max a încetinit, dându-și părul blond de pe față. De ce în- 
cetinea? Nu ar fi trebuit să îşi dorească să scape odată de mo- 
mentul în care erau nevoiţi să treacă unul pe lângă celălalt? Pip 
şi-a forțat și mai mult picioarele, simțind o durere în gleznă, iar 
paşii lor necoordonaţi s-au transformat într-un fel de muzică, 
o percuție dezordonată ce umplea strada neştiutoare, însoțind 
şuieratul ascuţit al vântului printre copaci. Sau auzea sunetul 
ăla în mintea ei? 

Pieptul i s-a strâns când inima s-a mărit înăuntru, des- 
făşurându-i-se pe sub piele și umplând-o de furie roşie până când 
totul i-a ajuns în spatele ochilor. L-a urmărit cum se apropie și a 
început să vadă roşu, scena derulându-se rapid. Ceva preia con- 
ducerea şi o trage pe Pip de mână în partea cealaltă a drumului, 
ghidându-i paşii. Iar ea nu mai simte teama, ci doar furia. Vede 
doar roşu. Iar asta e bine, așa trebuie să fie — Pip o ştie. 

Traversează strada din şase paşi și se apropie de el. Max este 
la doar câţiva metri distanță când se opreşte şi se uită la ea. 

— Ce faci... începe el să o întrebe, dar Pip nu îl lasă să termine. 

Nu, străbate spaţiul dintre ei, iar cotul i se izbeşte în faţa lui 
Max. Aude un pârâit, iar de data asta nu mai sunt coastele lui 
Stanley, ci nasul lui Max. Sunetul este acelaşi, îşi dă seama de 
asta. Max se apleacă şi ţipă în palme când nasul i se strâmbă. 
Dar Pip nu a terminat. Îi îndepărtează mâinile şi îl loveşte din 
nou, izbindu-l cu pumnul în obrazui ascuţit. Sângele băiatului 
îi curge printre monturi în palmă, exact acolo unde trebuie. 

Şi tot nu a terminat. Se apropie un camion; nu sunt niciodată 
camioane pe drumul ăsta mic de ţară - nu ar încăpea. Dar 
acesta aproape a ajuns aici, iar acum este şansa ei. Pip îl apucă 
pe Max, răsucindu-şi pumnii în materialul bluzei lui de trening 
pătate de transpiraţie. Iar în clipa aia efemeră, Max cască ochii 
de frică, şi amândoi îşi dau seama: ea a câştigat. Claxonul ca- 
mionului se aude strident, dar Max nu are șansa să strige. Pip 
îl aruncă în stradă, în fața camionului prea mare, iar el explo- 
dează, sângele stropind-o în timp ce stă pe loc și zâmbeşte. 

O mașină trecând în viaţa reală, iar sunetul o aduce în pre- 
zent. Roşul i-a dispărut dinaintea ochilor, iar Pip şi-a revenit. 
În prezent. Alergând pe poteca asta. Max, acolo, în partea lui 
de drum, iar ea aici, pe partea ei. Şi-a coborât privirea şi a cli- 
pit, încercând să scape de violenţa din mintea ei. Dacă ar fi 
trebuit să se teamă de ceva, asta ar fi fost. 

Şi-a ridicat din nou privirea la Max, supraveghindu-l când 
acesta şi-a reluat viteza, mişcând pe lângă corp sticla cu apă. 
Sosea momentul când aveau să treacă unul pe lângă altul, când 
drumurile lor aveau să se intersecteze și să se suprapună. Încă 
alergau unul spre celălalt, iar apoi s-a întâmplat - trecerea, 
fracțiunea de secundă a convergenţei —, după care s-au înde- 
părtat, întorcându-şi spatele. 

În capătul aleii, Pip s-a uitat peste umăr. Max dispăruse, iar ea 
putea să respire ceva mai uşor, fără ca paşii lui să o urmărească. 

Starea ei se înrăutățea; putea să se privească din exterior și 
să recunoască asta. Atacurile de panică, pastilele, furia atât de 
mare, încât ar fi putut mistui lumea cu ea. Se îndepărta tot mai 
mult de viaţa normală la care se chinuia să revină. La Ravi, la 
familia și prietenii ei. Dar urma să fie bine, căci avea un plan 
cum să ajungă acolo. Să îndrepte totul. Să o salveze pe necu- 
noscută şi pe ea însăşi. 

Însă acum ar fi putut să întâlnească un nou obstacol, şi-a dat 
seama când a ajuns în capătul îndepărtat al Martinsend Way, 
pe lângă stâlpul defect de iluminat în dreptul căruia încetinea 
de obicei pentru a se plimba relaxată spre casă. Dacă exista 
într-adevăr cineva care o hărţuia, oricine ar fi fost acesta, orice 
ar fi vrut să îi facă — fie doar să o sperie, fie că-şi dorea cu ade- 
vărat ca ea să dispară —, acum îi stătea în cale. Sau poate chiar ea 
își stătea în cale. Cum denumise Epps fenomenul? O spirală au- 
todistructivă. Poate nu exista niciun nimeni care să o hărțuiască, 
poate era doar ea şi o revărsare a violenţei din cotlonul întunecat 
al minții ei. Găsea pericolul doar pentru că îl căuta. 

Atunci a trecut peste ele, pe trotuarul dintre casa familiei 
Yardley şi cea a familiei Williams, a ei fiind încă la distanță. A 
zărit ca prin ceaţă, cu coada ochiului, liniile albe intersectate 
şi pata mare de cretă, dar a fost nevoită să facă un pas înapoi 
înainte să îşi dea seama despre ce era vorba. Acolo, pe partea 
cealaltă a trotuarului, mânjite de adidașii ei, erau patru cuvinte 
mari scrise cu cretă: 


O MOARTĂ ÎNCĂ VIE 


Pip a întors capul. Era singură pe stradă, iar cartierul era 
liniştit la ora cinei. S-a întors ca să studieze cuvintele de sub 
tălpi. O moartă încă vie. Ea fusese cea care le călcase în mers. 
Îi era adresat mesajul ăsta? Nu era pe aleea familiei, dar era pe 
traseul ei. A simţit ceva în stomac -— un instinct. Pip ştia că e 
un mesaj pentru ea. 

Ea era moarta încă vie. 

Nu, nu fi ridicolă! Nici măcar nu era pe aleea ei, ci pe o 
stradă publică. Mesajul ar fi putut să fie lăsat pentru oricine, de 
oricine. Şi, în orice caz, de ce îşi asculta instinctele? Ele o făceau 

să vadă sânge pe mâini, să simtă un glonţ în inimă şi pericolul 
în umbre când nu era nimic acolo. Dar o parte din ea simţea că 
nu trebuia să ignore asta, sfâșiată între Stanley şi Charlie, între 
a avea un hărţuitor şi a inventa unul. Pip s-a chinuit cu cureaua 
de pe braţ, scoțând telefonul. S-a îndreptat ca să fotografieze 
cuvintele, o mică parte a adidașilor intrând în partea de jos 
a cadrului. Preventiv, ca dovadă. Nu avea o poză a siluetelor 
desenate cu creta; dispăruseră înainte să termine de făcut duş 
cu două zile în urmă, șterse de roțile maşinii tatălui ei. Dar 
acum avea o fotografie, alt punct pentru tabelul ei. Preventiv. 
Datele erau clare şi nepărtinitoare. Iar dacă era într-adevăr un 
mesaj pentru ea, avea să-i atribuie un număr mai mare, un opt, 
poate un nouă, pe scala gravităţii; chestia de acum ar fi putut 
să fie considerată chiar o ameninţare directă. 

Şi, cu asta, Pip s-a simţit mai aproape de persoana necu- 
noscută care ar fi putut sau nu să existe; a avut impresia că o 
înțelegea puţin mai bine. Cel puţin, erau de acord în privința 
unui lucru: dispărut egal mort. Clarificaseră asta. 

În faţă, a văzut o mașină intrând pe aleea ei. Era Ravi. 
Cealaltă piatră de temelie a lui Pip. A pășit peste cuvintele 
scrise cu creta și s-a grăbit pe trotuar. Cu fiecare pas spre casă, 
nu se putea abţine să nu fie ceea ce voiau cuvintele - o moartă 
încă vie. Dar dacă s-ar fi grăbit, ar fi alergat. 

— O, bună! a auzit vocea lui Ravi când a cotit spre alee, 
lăsându-și căştile pe gât. 

El a coborât din mașină. 

— Ia uite pe cine avem aici: iubita mea sportivă! 

Băiatul a zâmbit şi și-a îndoit braţele, scandând „sport, 
sport sport” până ce ea a ajuns la el. 

— Te simţi bine? a întrebat-o Ravi și i-a cuprins talia cu 
mâna. Ţi-a prins bine alergatul? 

— Ăăă, ei bine, iar l-am văzut pe Max Hastings. Deci... nu! 

Ravi a scrâșnit din dinți. 

— Iar ai dat de el? Presupun că este încă în viaţă, a spus 
băiatul, încercând să destindă atmosfera. 

— Cu greu, a ridicat Pip din umeri, temându-se că Ravi 
putea să-i citească gândurile, să vadă toate lucrurile violente 
care i se învârtejeau înăuntru. 

Nu era imposibil să o facă; doar Ravi era persoana care o 
cunoştea cel mai bine. Iar dacă o iubea, Pip nu putea fi doar 
rea. Nu? 

— Hei, ce se întâmplă? a întrebat-o el. 

O, nu, cu siguranţă îşi dăduse seama! Dar asta era bine, şi-a 
amintit ea; nu ar fi trebuit să aibă secrete față de el. Era omul în 
care avea încredere. Mai puţin în privinţa secretelor de care se 
rușina cel mai mult, cele din al doilea sertar de jos al biroului ei. 

— Äää, am dat peste asta pe traseul pe care alerg. Pip a ac- 
cesat fotografia de pe telefon și i-a arătat-o lui Ravi, adăugând: 
Cineva a scris cu cretă pe trotuar. 

— O moartă încă vie, a şoptit el. 

Faptul că Pip a auzit cuvintele din gura altcuiva le-a schim- 
bat cumva semnificaţia. A făcut-o să vadă totul diferit. Era do- 
vada că asta chiar exista, că nu era o plăsmuire a minţii ei. 

— Crezi că e pentru tine? În legătură cu porumbeii? a în- 
trebat Ravi. 

— Era pe traseul pe unde alerg, chiar după locul în care 
încep de obicei să o iau mai încet ca să mă răcoresc înainte să 
ajung acasă, a spus ea. Dacă cineva m-ar urmărit, ar ști asta. 

Totuși, de ce să o urmărească cineva? I s-a părut şi mai ridi- 
col când a spus-o cu voce tare. 

Ravi a clătinat din cap. 

— Chiar nu-mi place chestia asta! 

— Poate că nu e nimic! Îmi pare rău, probabil nu are nicio 
legătură cu mine! a spus Pip. Mă prostesc şi eu! 

— Nu-i adevărat! a rostit Ravi mai aspru. În regulă, nu 
ştim sigur dacă te hărțuiește sau nu cineva, dar asta îmi dă de 
gândit. Acum vorbesc serios şi ştiu ce vrei să zici, dar cred că 
ar trebui să mergem la poliţie. 

— Şi ce o să facă poliţiştii, Ravi? Nimic, ca de obicei! 

Simţea că începe din nou să clocotească de furie. Nu, nu cu 
el, controlează-te! Pip a respirat adânc şi s-a calmat. 

— Mai ales când nici măcar eu nu știu nimic. 

— Dacă e aceeaşi persoană care îţi trimite e-mailuri, aceeaşi 
care a scris cu cretă şi a lăsat porumbeii, atunci persoana asta 
te ameninţă, a zis el, făcând ochii mari ca să-i transmită că 
vorbeşte serios. Ar putea fi un individ periculos. Ravi s-a oprit 
o clipă, apoi a zis: Ar putea fi Max. Sau Charlie Green, a adău- 
gat el după încă o pauză. 

Nu era Charlie, nu putea fi Charlie în veci. Dar Pip se gân- 
dise la Max, chipul lui apărându-i în minte când citise prima 
dată cuvintele. Cine altcineva ar fi ştiut atât de bine pe unde 
aleargă în fiecare zi? lar dacă Max o ura la fel de mult cum îl 
ura ea, ei bine, atunci... 

— Ştiu! a spus Pip. Dar poate că nu au legătură chestiile 
astea, iar dacă au, ar putea fi doar cineva care mă tachinează. 

Instinctele i-au strigat însă că nu e adevărat, chiar când a 
rostit cu voce tare cuvintele. Totuși, Pip își dorea doar să alunge 
îngrijorarea din privirea lui Ravi şi să-i aducă înapoi zâmbetul. 
În plus, nu era deloc dornică să se întoarcă la secţia de poliţie; 
ar fi făcut orice în afară de asta. 

— Cred că totul depinde, a spus Ravi. 

— De... 

— Dacă doar a găsit păsările alea moarte sau... dacă le-a 
ucis. E o mare diferență. 

— Ştiu, a zis Pip, expirând şi cu speranţa că băiatul avea să 
vorbească încet, în caz că Josh ar fi putut să-i audă cumva. 

Noua senzaţie din stomac îi spunea că Ravi şi instinctul i 
se împotriveau. Nu voia să fie real. Prefera cealaltă variantă: că 
vedea un tipar unde nu era niciunul, creierul ei fiind prea atent 
la pericole, deoarece, în curând, urma să găsească o soluţie 
pentru asta, dar şi pentru toate celelalte lucruri. Avea să o sal- 
veze pe necunoscută... şi pe ea însăşi. 

— Nu ar trebui să riscăm! i-a spus Ravi în timp ce își trecea 
degetul mare peste clavicula ei. Pleci la facultate peste câteva 
săptămâni, deci cred că totul o să fie bine, iar situaţia asta pro- 
babil o să dispară. Dar dacă persoana asta este periculoasă, 
atunci nu este ceva de care să te poți ocupa singură. Trebuie să 
raportezi totul. Mâine chiar. 

— Dar nu pot... 

— Eşti Pippa Fitz-Amobi, a zâmbit şi i-a dat la o parte șuvița 
din ochi, nu există ceva ce nu poți face. Chiar dacă trebuie să îţi 
muşti limba şi să îi ceri ajutorul inspectorului Hawkins. 

Pip a mormăit şi şi-a plecat capul ca să îşi rotească un pic gâtul. 

— Aşa te vreau! a spus Ravi, bătând-o pe spate. Foarte bine! 
Acum poți să-mi arăţi unde era scris cu creta? Vreau să văd! 

— Bine! 

Pip s-a întors ca să îl conducă în direcţia opusă casei, iar 
Ravi a luat-o de mână, degetele lui alunecând în spaţiile din- 
tre monturile ei. Ținând-o strâns. Mână în mână: băiatul cu 
gropiţă în bărbie şi moarta încă vie. 

Pip ura locul ăsta. Când a pășit spre intrare, zărind sala de 
aşteptare văruită în albastru, şi-a simţit pielea reacționând, 
dezlipindu-se de carne şi implorând-o să se întoarcă. Să se re- 
tragă. Nici vocea din mintea ei nu îi dădea pace. Era un loc 
foarte nepotrivit. Nu ar fi trebuit să vină aici. 

Dar îi promisese lui Ravi, iar promisiunile încă însemnau 
ceva pentru ea. Mai ales cele pe care i le făcea lui. 

Aşadar, ajunsese aici, la Secţia de poliție Amersham. Em- 
blema Poliţiei din Thames Valley se încrunta la ea, acoperită 
cu un strat subțire de mizerie adusă de vânt. Ușile automate 
s-au deschis și au înghiţit-o cu totul. 

A trecut de rândurile de scaune reci, metalice, îndrep- 
tate spre biroul de la recepție. Un bărbat și o femeie stăteau 
sprijiniți de zidul din spate, legănându-se uşor, ca şi când secţia 
de poliţie ar fi fost pe mare. În mod clar beţi, când nu era nici 
11 dimineaţa. Pip fusese nevoită să ia un Xanax ca să își adune 
curajul să vină la secţie, deci cine era ea să îi judece? 

S-a apropiat de birou, auzindu-l pe bărbatul beat şoptind 
aproape tandru „Du-te naibii!” femeia repetându-i imediat și 
nedesluşit vorbele. Vorbeau între ei, nu cu Pip, deşi ar fi putut 
la fel de bine să o facă: tot ce era în clădirea asta era ostil, o 
amintire urâtă, un du-te naibii — de la becurile pâlpâitoare de 
prost gust, până la scârţâitul podelei lustruite de sub încălțări. 
La fel scârțâise şi când venise în urmă cu câteva luni pentru 
a-l ruga pe Hawkins să îl caute pe Jamie Reynolds ca să nu fie 

nevoită să o facă ea. Pentru a-l implora. Cât de diferite ar fi fost 
lucrurile acum dacă el ar fi acceptat! 

Chiar în clipa în care a ajuns în dreptul pupitrului de la 
recepţie, Eliza, poliţista care se ocupa de arestări, a ieşit din 
biroul alăturat. 

— Bun, voi doi! a spus ea pe un ton tăios, apoi şi-a ridicat 
privirea şi a tresărit când a văzut-o pe Pip. 

Fata nu a condamnat-o; probabil arăta îngrozitor. Chipul 
Elizei s-a îmblânzit, femeia zâmbindu-i compătimitor în timp 
ce îşi aranja părul cărunt. 

— Pip, draga mea, n-am văzut când ai venit! 

— Scuze! a spus încet Pip. 

Totuşi, Eliza o văzuse, iar acum o vedea şi Pip pe ea. Nu 
în prezent, în zona de recepție cu cuplul beat din spate, ci în 
seara aceea, în secţia de poliţie. Eliza afişase exact aceeaşi ex- 
presie compătimitoare când o ajutase să își scoată hainele ude 
de sânge, punându-le cu mâinile înmănuşate în pungile pentru 
dovezi. Bluza lui Pip. Sutienul ei. Petele rozalii ale lui Stanley 
cel mort pe toată pielea lui Pip în timp ce stătea acolo, goală 
şi tremurând, în fața acestei femei. Clipa care le legase pentru 
totdeauna zăbovea ca o fantomă în colţul gurii Elizei. 

— Pip? 

Eliza mijise ochii. 

— Te-am întrebat cu ce te pot ajuta azi? 

— O! a exclamat Pip şi şi-a dres glasul. Am venit să-l văd 
din nou. Este aici? 

Oare Eliza expirase ori scosese un oftat? 

— Da, este! i-a confirmat poliţista. Mă duc să îi spun că 
eşti aici. Ia loc, te rog! a adăugat femeia și a gesticulat spre pri- 
mul rând de scaune metalice înainte să dispară prin biroul din 
spate. 

Pip nu voia să se aşeze; ar fi însemnat să se predea. Acesta 
era un loc foarte urât, iar ea nu îi permitea să o scoată din 
minţi. 

Sunetul s-a auzit mai curând decât se aştepta; bâzâitul stri- 
dent şi supărător când uşa spre jumătatea din spate a secției s-a 
deschis, iar inspectorul Hawkins a ieșit. Era îmbrăcat în blugi 
şi cu o cămaşă subțire. 

— Pip! a strigat el, deşi nu trebuia să o facă - fata deja îl 
urma în cea mai groaznică parte a secţiei. 

Uşa s-a închis şi s-a încuiat în urma ei. 

Hawkins s-a uitat înapoi cu o smucitură a capului, ca și când 
ar fi dat aprobator din el. Pip mai mersese pe holul ăsta, trecând 
pe lângă camera de interogatoriu cu numărul 1, în haine noi, 
nepătate de sânge. Nu a aflat niciodată ale cui erau. Și atunci îl 
urmase pe Hawkins, în mica sală din dreapta, în care se afla un 
bărbat care nu se prezentase sau o făcuse, iar Pip nu îl auzise. 
Şi-a amintit că Hawkins o ţinuse de încheietura mâinii, ca să 
o ajute, când a apăsat cu fiecare deget tuşiera, iar apoi pătratul 
corespunzător de pe hârtia cu grilă, modelele amprentelor ei 
fiind ca nişte labirinturi nesfârșite, create doar ca să te prindă. 
„Ca să te exclud.” Așa îi explicase Hawkins atunci. Pip nu-şi 
amintea decât că spusese „Sunt bine”. Nimeni nu s-ar fi putut 
gândi că așa era. 

— Pip? 

Vocea lui Hawkins a avut darul să o readucă în prezent, în 
acest corp pe care îl simţea mult mai greoi. Polițistul se oprise 
din mers și ţinea deschisă ușa camerei de interogatoriu cu nu- 
mărul 3. 

— Mulţumesc! a spus ea monoton, trecând pe sub braţul 
său întins și intrând în sală. 

Nu intenţiona să se așeze nici aici, dar și-a scos rucsacul de 
pe umeri și l-a lăsat pe masă. 

Hawkins și-a încrucişat braţele și s-a rezemat de perete. 

— Ştii că o să te sun când o să se întâmple, nu? a întrebat-o 
el, oarecum sâcâit. 

— Poftim? a îngăimat Pip şi a mijit ochii. 

— Charlie Green, a lămurit-o Hawkins. Nu avem informaţii 
despre locul unde se află. Dar când îl prindem, te sun. Nu tre- 
buie să tot vii pe aici ca să afli ce şi cum. 

— Nu este... Nu de asta am venit. 

— 0? a spus el, sunetul din gâtul lui înălțându-se şi trans- 
formându-se în întrebare. 

— Este altceva, despre care cred că ar trebui să vă zic... Să 
vă aduc la cunoștință. 

Pip s-a mișcat jenată, trăgându-şi mânecile ca să își acopere 
încheieturile goale ale mâinilor. Ca să nu lase nimic gol sau 
expus, nu în locul ăsta. 

— Să raportezi ceva? Despre ce e vorba? Ce s-a întâmplat? 

Hawkins se schimbase la față; chipul îi era doar linii ascuţite, 
de la sprâncenele ridicate până la buzele încordate. 

— Este... Ei bine, este posibil să existe o persoană care mă 
hărțuieşte, a spus Pip, ultima silabă păcănindu-i în gât. 

Doar îşi imagina, evident, dar i se părea că aude zgomotul 
acela straniu ricoșând prin cameră, din zidurile simple şi din 
masa mată, din metal. 

— O persoană care te hărţuieşte? a zis Hawkins, păcănitul 
ajungând cumva și în gâtul lui. 

Polițistul s-a schimbat din nou la faţă, afişând noi riduri și 
țuguindu-şi altfel buzele. 

— O persoană care mă hărțuieşte, a repetat Pip, revendi- 
când păcănitul. Presupun. 

— Bine... 

Hawkins părea nesigur, scărpinându-și părul alb ca să tragă 
de timp. 

— Ei bine, ca noi să cercetăm asta, trebuie să fi fost... 

— Un comportament care să respecte unul sau două tipare, 
l-a întrerupt Pip. Da, ştiu! Am făcut cercetări. Și au fost. De 
fapt, mai multe de atât. Și online, şi... în viața reală. 

Hawkins a tușit în mână. S-a dezlipit de perete şi a traversat 
camera, pantofii lui alunecând pe podea și scârțâind ca şi când 
ar fi avut un mesaj secret pentru Pip. Bărbatul s-a sprijinit de 
masa de metal şi a încrucișat picioarele în dreptul gleznelor. 

— Bine! Care au fost incidentele? a întrebat el. 

— Poftiți! a spus Pip, vârând mâna în rucsac. 

Hawkins a privit-o când fata a deschis geanta şi a căutat 
inăuntru. Ea a dat la o parte căştile voluminoase și a scos foile 
impăturite de hârtie. 

— Am făcut un tabel cu toate posibilele incidente. Și un 
grafic. Ş-şi există şi o fotografie, a adăugat Pip, despăturind pa- 
ginile și dându-i-le lui Hawkins. 

Acum era rândul ei să îl urmărească, studiindu-i privirea 
plecată cât a analizat tabelul din toate direcţiile. 

— Sunt destul de multe aici, a spus el, vorbind mai degrabă 
cu sine, decât cu ea. 

— Mda. 

— Cine o să te caute când tu o să fii cea dispărută? 

Hawkins a citit cu voce tare întrebarea arzătoare, iar lui Pip 
i s-a ridicat părul pe ceafă auzindu-l. 

— Deci, a început online, nu-i aşa? 

— Da, a spus ea, arătându-i jumătatea de sus a paginii. 
A început doar cu acea întrebare online şi destul de des. Iar 
apoi, după cum vedeţi, incidentele au devenit regulate şi, după 

aceea, au început să se întâmple lucruri și în viața reală. lar 
dacă între ele există o legătură, atunci se intensifică: mai întâl 
florile de pe maşină, şi a progresat până la... 

— Porumbeii morţi, a terminat Hawkins în locul ei, 
trecându-şi degetul peste grafic. 

— Da! Doi! a încuviinţat Pip. 

— Ce este scala gravităţii de aici? a întrebat-o polițistul şi 
şi-a ridicat privirea de la coloană. 

— Este o evaluare a posibilei gravităţi pentru incident, l-a 
lămurit ea. 

— Da, înţeleg! De unde ai luat-o? 

— Am născocit-o, l-a lămurit Pip, simțind prin tălpile 
încălțărilor cum picioarele grele se afundau în podea. Am 
cercetat şi nu există multe informaţii oficiale despre hărţuire, 
probabil de vreme ce nu este considerată o prioritate a poliţiei, 
în ciuda faptului că, deseori, duce la infracţiuni mai violente. 
Voiam o metodă de catalogare a posibilelor incidente, ca să 
văd dacă este o progresie a amenințării şi a presupusei violenţe. 
Deci, am născocit-o. Vă pot explica pe îndelete cum am fă- 
cut-o; există o diferenţă de trei puncte între comportamentul 
online, offline şi... 

Hawkins a fluturat mâna cu paginile ca să o întrerupă. 

— Dar de unde ştii că e o legătură? a întrebat el. Între per- 
soana din mediul online care îți pune întrebarea aia și... cele- 
lalte incidente? 

— Ei bine, bineînţeles că nu ştiu sigur. Dar lucrul care m-a 
făcut să mă gândesc la această posibilitate a fost mesajul cu să 
ucizi două păsări cu o singură piatră, în ziua în care cel de-al 
doilea porumbel mi-a fost lăsat pe alee. Fără cap, a adăugat ea. 

Hawkins a scos un sunet din gât — un altfel de păcănit. 

— Este o expresie foarte obișnuită, a spus el. 

— Dar cei doi porumbei morţi? a zis Pip, îndreptându-se 
de spate. 

Ştia deja unde va ajunge discuţia, acolo unde fusese menită 
intotdeauna să ajungă. Ea și Hawkins se ţintuiau cu privirea. El 
nu era sigur, şi nici ea, dar Pip simţea ceva mişcându-se înăun- 
iru, schimbându-se, căldura alunecându-i pe sub piele, înce- 
pând de la gât şi cuprinzând pe rând câte o vertebră. 

Hawkins a oftat şi a schițat un zâmbet. 

— Ştii, am o pisică şi, uneori, când vin acasă, găsesc două 
ființe moarte într-o singură zi. Deseori fără cap. Una pe pat 
chiar săptămâna trecută. 

Pip a simțit că trebuie să se apere, încleştând un pumn la 
spate. 

— Noi nu avem pisică, a răspuns ea cu vocea înăsprită şi 
tonul mai tăios, pregătindu-se să îl contrazică pe poliţist. 

— Nu, dar unul dintre vecinii tăi probabil că are. Nu prea 
pot deschide o anchetă din cauza celor doi porumbei. 

Oare tipul se înşela? Exact același lucru şi-l spusese şi ea. 

— Cum rămâne cu siluetele desenate cu creta? Deja de 
două ori, tot mai aproape de casă. 

Hawkins a răsfoit paginile. 

— Ai o fotografie a lor? a întrebat-o şi şi-a ridicat privirea 
la ea. 

— Nu! 

— Nu? 

— Au dispărut înainte să o pot face. 

— Au dispărut? 

Inspectorul a mijit ochii. 

Cel mai grav era că Pip ştia exact cum părea totul. Cât de 
sărită de pe fix părea. Dar asta își dorise și ea; preferase să se 

creadă distrusă, văzând pericolul acolo unde nu era. Și totuşi o 
flacără se tot aprindea în mintea ei. 

— S-au şters înainte să am posibilitatea, a spus ea. Dar am 
fotografiat ceva care ar putea fi o ameninţare directă, a zis Pip 
şi şi-a controlat vocea. Asta scrie pe trotuar, pe traseul meu de 
alergat. O moartă încă vie. 

— Ei bine, da, îţi înţeleg îngrijorarea, a încuviinţat 
Hawkins, în timp ce răsfoia paginile. Dar mesajul nu a fost 
lăsat acasă la tine, ci pe o stradă publică. Nu ai de unde să ştii 
că ţi se adresa ţie. 

Exact asta îşi spusese și Pip, însă acum nu a mai făcut-o. 

— Dar știu! Ştiu că a fost lăsat pentru mine. 

Înainte nu ştiuse, însă acum, stând în fața lui Hawkins și 
ascultându-l cum dădea glas aceloraşi lucruri pe care şi le spu- 
sese ea, se răzgândise, fiind de partea instinctului. Acum era 
sigură că între toate lucrurile alea exista o legătură. Că avea 
un hărțuitor și, mai mult decât atât, că persoana asta voia să 
o rănească. Era ceva personal. Era cineva care o ura, cineva 
apropiat. 

— Şi, bineînţeles, mesajele primite online de la troli sunt 
regretabile, a spus Hawkins. Dar genul ăsta de lucruri se petrec 
atunci când devii persoană publică. 

— Când devin persoană publică? 

Pip a făcut un pas înapoi, ca să nu îl atace pe Hawkins. 

— Nu am vrut să devin o persoană publică, Hawkins! S-a 
întâmplat pentru c-am fost nevoită să fac ceea ce trebuia să 
faceţi dumneavoastră. V-aţi mulţumit să îl lăsaţi pe Sal Singh 
să îşi asume pentru totdeauna vina pentru uciderea lui Andie 
Bell. De aia s-a întâmplat totul așa cum ştim. Iar persoana asta 
în mod clar nu este doar cineva care a ascultat podcastul, un 

trol de pe internet. E cineva apropiat. Ştie unde locuiesc. Este 
mai mult de atât! 

Era. Chiar era. 

— Înţeleg că asta crezi, a spus Hawkins și şi-a ridicat pal- 
inele, încercând să o împace. Sunt sigur că e înfricoşător să fii 
o personalitate pe internet, iar oameni pe care nu îi cunoşti să 
trăiască apoi cu impresia că au dreptul să te abordeze. Să îţi 
trimită mesaje jignitoare. Dar, până la un punct, probabil te-ai 
așteptat la asta, nu? Şi ştiu că nu eşti singura care a primit me- 
saje jignitoare din partea publicului din cauza podcastului tău. 
Știu că a primit și Jason Bell, după ce ai publicat sezonul întâi. 
Mi-a spus neoficial; jucăm tenis uneori, i-a explicat polițistul. 
În orice caz, îmi pare rău, nu văd o legătură clară între mesajele 
online și celelalte incidente. 

Bărbatul a rostit diferit ultimul cuvânt, pronunţându-l 
puţin prea apăsat, astfel că i-a ieșit pieziş pe gură. 

Nu o credea. În ciuda evenimentelor trecute, Hawkins tot 
nu o credea. Pip ştiuse că aşa avea să fie şi îl avertizase pe Ravi, 
dar, înfruntând acum situaţia, nu îi venea să creadă că el nu o 
credea, acum, că ea însăși își dădea crezare. Treptat, căldura de 
sub pielea ei s-a transformat în altceva: în apăsarea rece și grea 
a trădării. 

Hawkins a lăsat hârtiile pe masă. 

— Pip, a spus el, cu vocea mai blândă, aşa cum ar fi vorbit 
unui copil rătăcit. Cred că, după toate lucrurile prin care ai tre- 
cut — şi... chiar îmi pare rău pentru rolul pe care l-am jucat şi 
că ai fost nevoită să înfrunţi singură toate astea —, cred că s-ar 
putea să zărești un tipar care nu există. La o adică, după toate 
câte ți s-au întâmplat, e de înţeles că vezi pericolul la fiecare 
pas, însă... 

Crezuse același lucru despre ea nu cu mult timp în urmă; 
totuşi, cuvintele lui parcă tot erau ca un pumn în stomac. De 
ce își îngăduise să spere câtuşi de puţin că totul avea să decurgă 
altfel? Proasta! Proasta! 

— Credeţi că inventez, a spus ea, şi nu era o întrebare. 

— Nu, nu, nu! a intervenit el repede. Cred că ai multe pe 
cap şi încă gestionezi trauma prin care ai trecut, şi poate asta 
afectează modul în care priveşti situația. Ştii tu... 

Hawkins s-a oprit şi şi-a ciupit pielea de pe monturi. 

— Când am văzut prima dată pe cineva murind în fața mea, 
nu m-am simțit bine foarte mult timp, a continuat el într-un 
târziu. Era o victimă înjunghiată, o tânără. Lucrurile astea te 
marchează. 

Ochii polițistului au sclipit când şi-a ridicat în sfârşit privi- 
rea şi s-a uitat în ochii lui Pip. 

— Primeşti ajutor? Vorbeşti cu cineva? 

— În clipa asta vorbesc cu dumneavoastră, a spus Pip pe 
un ton mai ridicat. V-am cerut ajutorul. Am greșit, ar fi trebuit 
să-mi dau seama! Nu a trecut prea mult timp de când am stat 
într-o cameră exact ca asta și v-am cerut ajutorul ca să îl gă- 
sesc pe Jamie Reynolds. Şi atunci m-aţi refuzat şi uite unde am 
ajuns cu toţii! 

— Nu te refuz, a spus Hawkins, tuşind puţin în pumnul 
strâns. Şi chiar încerc să te ajut, Pip, sincer. Dar câţiva porum- 
bei morţi şi un mesaj scris pe un trotuar public... Nu pot face 
multe cu astea, trebuie să înţelegi. Bineînţeles, dacă tu crezi 
că știi cine ar putea fi responsabilul, am putea să trimitem o 
înştiinţare... 

— Nu ştiu cine este, de asta am venit! 

— Bine, bine! a spus el, cuvintele începând strident şi 
sfârşind încet, ca și când ar fi încercat să o facă și pe Pip să o 

lase mai moale. Păi, cred că e mai bine să pleci şi să te gândeşti 
puţin care dintre cunoscuţii tăi ar putea fi responsabil pentru 
aşa ceva. Gândeşte-te la oricine ţi-ar putea purta pică sau... 

— Adică la o listă de duşmani? a pufnit Pip amuzată. 

— Nu, nu dușmani. Repet, aici nu văd nimic care să arate 
că între evenimentele astea există obligatoriu o legătură sau că 
cineva te vizează, sau că vrea să te rănească. Dar, dacă bănuieșşti 
vreun cunoscut care ar putea să facă așa ceva, să te tachineze, 
cu siguranţă voi purta o discuţie cu acea persoană. 

— Fantastic! a strigat Pip, încercând să râdă. Mă bucur 
foarte mult că vă arătați dispus să cercetaţi. 

Fata a bătut din palme o singură dată, făcându-l pe Hawkins 
să tresară. 

— Ştiţi, exact ăsta e motivul pentru care nu se rapor- 
tează mai mult de 50 la sută din infracțiunile de hărțuire: o 
conversaţie precum cea pe care o purtăm. Felicitări pentru un 
alt episod din munca excelentă a poliţiei! 

Zicând acestea, Pip s-a repezit să ia hârtiile de pe masă, pa- 
ginile fluturând prin aerul dintre ei şi despărțind parcă încăpe- 
rea în partea lui şi a ei. 

Chiar exista o persoană care o hărțuia. lar acum, că se 
gândise bine, probabil că putea fi exact lucrul de care avea 
nevoie. Nu de necunoscută, ci de asta. De încă un caz, cel 
potrivit, iar ocazia i se oferise. Poate planetele se aliniaseră, 
pentru prima dată, în favoarea ei. Cel care o hărțuia era cazul 
potrivit. Un caz fără sufocante zone gri, unul cu o moralitate 
clară. Cineva o ura, voia să o rănească, iar asta îl făcea perso- 
najul negativ. De partea cealaltă era ea, şi poate nu avea doar 
calități, dar era imposibil să aibă numai defecte. Două părţi 
opuse, pe cât de clare putea spera. lar de data asta, ea era 
subiectul. Dacă ar fi înțeles din nou greșit lucrurile, nu ar fi 

existat nicio victimă colaterală, nici sânge pe propriile mâini. 
Doar al ei. Dar dacă nu se înșela, poate ar fi fost lucrul care 
avea să o repare. 

Nu strica să încerce. 

Pip a simţit ceva mai mult loc în piept când s-a relaxat, iar 
o hotărâre rece ca oţelul s-a instalat în interiorul ei, o hotărâre 
pe care a întâmpinat-o ca pe un vechi prieten. 

— Haide, Pip, nu fi aşa! a spus Hawkins, iar cuvintele au 
sunat prea precaute şi blânde. 

— O să fiu aşa cum sunt! a zis nervoasă, băgând hârtiile 
din nou în sac, fermoarul tras scoțând un sunet ca de viespe 
furioasă. Dumneavoastră - s-a oprit ca să îşi șteargă nasul cu 
mâneca și respirând sacadat - trebuie să vă mulțumesc și pen- 
tru asta! 

Cu rucsacul pe umăr, s-a oprit în ușa camerei de interoga- 
toriu numărul 3. 

— Ştiţi, a zis cu mâna deasupra clanţei, Charlie Green m-a 
învăţat cea mai importantă lecţie pe care am primit-o vreodată. 
Mi-a spus că, uneori, dreptatea trebuie găsită în afara legii. Şi 
nu s-a înșelat! Pip s-a uitat la Hawkins, care stătea cu braţele 
încrucişate la piept ca să se protejeze de privirea ei, adăugând: 
Dar, de fapt, cred că nu a mers destul de departe. Probabil că 
dreptatea poate fi găsită doar în afara legii, în afara secţiilor de 
poliţie ca asta, în afara oamenilor ca dumneata, care spun că 
înţeleg, dar nu o fac niciodată. Hawkins şi-a depărtat braţele și 
a deschis gura ca să-i răspundă, dar Pip nu l-a lăsat: Avea drep- 
tate Charlie Green! a spus ea. Şi sper să nu îl găsiţi niciodată! 

— Pip! a rostit Hawkins tăios, pe un ton dur pe care ea îl 
scosese la suprafață. Asta nu ajută... 

— O, şi, l-a întrerupt ea, apucând prea strâns clanţa, ca şi 
când ar fi putut îndoi metalul, lăsându-și amprentele pe aceasta 

pentru totdeauna, faceţi-mi o favoare! Dacă dispar, să nu mă 
căutaţi! Nici măcar să nu vă deranjaţi! 

— Pi... 

Uşa trântită în urmă a făcut să nu se mai audă ultima literă 
a numelui ei, umplând holul de dincolo cu vechiul sunet al 
focurilor de armă. Șase la număr, intrând prin piele şi coaste, 
ricoşând prin piept, exact acolo unde le era locul. 

Printre ecourile focurilor de armă s-a auzit un sunet nou. Al 
unor pași. Cineva venea pe hol spre ea. Cineva într-o uniformă 
neagră, cu părul lung și şaten pieptănat pe spate, căscând ochii 
când a reperat-o. 

— Te simţi bine? a întrebat-o Dan da Silva când a trecut 
repede pe lângă ea, agitând curenţii de aer. 

Pip abia i-a zărit expresia îngrijorată înainte să meargă mai 
departe. Nu avea timp să-i răspundă, să se oprească, să dea din 
cap sau să spună că se simte bine când era clar că nu e cazul. 

Trebuia să plece de aici. Din mijlocul secţiei unde arma de- 
cisese prima dată să o urmeze acasă. Chiar pe holul pe care 
mergea în direcţia opusă, pătată de sângele unui bărbat mort 
pe care nu reuşise să îl salveze. Aici nu avea cine să o ajute; era 
din nou pe cont propriu. Dar acum se baza pe ea şi pe Ravi. 
Trebuia doar să iasă din locul ăsta groaznic și să nu se mai 
întoarcă niciodată. 


Denumirea fişierului: 
Lista posibililor duşmani.docx 


Max Hastings - are cele mai multe motive să mă 
urască = suspectul numărul unu. Este periculos, cu toții 
ştim asta. Nu ştiam că pot să urăsc pe cineva mai mult 
decât îl urăsc pe el. Dar dacă este cu adevărat Max şi 
plănuieşte să mă prindă, ÎL VOI PRINDE EU MAI ÎNTÂI. 


Părinţii lui Max - ? 


Ant Lowe - cu siguranță mă urăște. Am încercat să 
discut cu el o singură dată de când am fost suspendată 
pentru că l-am împins în dulapuri. Era întotdeauna 
poznaşul grupului, chiar şi când întrecea măsura. Oare 
el să fie? Să se răzbune pentru că m-am răstit la el? Dar 
primul mesaj cu Cine o să te caute a fost trimis cu mult 
înainte să ne certăm cu toţii. 


Lauren Gibson - aceleaşi motive ca mai sus. Cu 
siguranţă este suficient de meschină să facă aşa ceva, 
mai ales dacă i-a sugerat Ant. Totuşi, păsările moarte nu 
sunt stilul ei. Connor, Cara şi Zach nu mai discută cu Ant 
sau Lauren, iar Lauren mă consideră vinovată pentru 
asta. Atunci, nenorocitul ăla care îi e iubit nu ar fi trebuit 
să mă facă mincinoasă. 


Tom Nowak - fostul iubit al lui Lauren. Mi-a dat 
informaţii false despre Jamie Reynolds doar ca să 
participe la podcast. S-a folosit de mine, şi l-am crezut. 
În schimb, l-am umilit în faţa întregii şcoli și pe internet. 
Şi-a şters profilul de pe reţelele de socializare după ce 
s-a publicat sezonul al doilea. Cu siguranță are motive să 
mă urască. Este încă în oraş; Cara l-a văzut la cafenea. 


Daniel da Silva - chiar dacă acum eu și Nat suntem 
apropiate, fratele ei a fost pe lista suspecţilor mei de 
două ori, şi în cazul lui Andie, şi în cel al lui Jamie. Am 
recunoscut asta public în podcast, deci el cu siguranţă 
ştie. Poate i-am cauzat probleme cu soţia pentru că am 
dezvăluit că vorbea cu Layla. 


Leslie de la magazinul din colț — nici măcar nu îi mai 
ştiu numele de familie. Dar mă urăşte după incidentul 
cu Ravi. Şi ea a fost unul dintre protestatarii de la 
înmormântarea lui Stanley. Am ţipat la ea. Ce căutau ei 
acolo? De ce n-au putut să-l lase odată în pace? 


Mary Scythe - alt protestatar. A fost unul dintre 
prietenii lui Stanley, au făcut voluntariat împreună la 
Kilton Mail. A spus că ăsta este „oraşul nostru” și că-el nu 
ar trebui să fie îngropat aici. Poate ar vrea să plec şi eu 
din orașul ei. 


Jason Bell — am aflat adevărul despre ce i s-a întâmplat 
cu adevărat lui Andie. Totuşi, n-am făcut decât să provoc 
şi mai multă suferinţă familiei Bell, dezvăluind că fiica 
lor mai mică, Becca, a fost implicată de la bun început. 
În plus, le-am readus viața în atenţia presei la cinci ani 
după moartea lui Andie. Se pare că Jason şi inspectorul 
Hawkins joacă tenis, iar Jason i s-a plâns lui Hawkins de 
hărţuirea de care a avut parte din cauza podcastului, 
din cauza mea. A doua căsnicie a lui Jason s-a 
destrămat - şi asta s-a întâmplat din cauza podcastului 
meu? Acum locuieşte din nou la mama lui Andie, Dawn, 
în casa în care a murit Andie. 


Dawn Bell — acelaşi motiv ca mai sus. Poate nu îl mai 
voia pe Jason înapoi în casă. Ancheta mea a arătat 

că Jason nu este un om bun: era autoritar şi-şi abuza 
emoțional soția şi fiicele. Becca nu prea vrea să discute 
despre el. Ar putea Dawn să mă condamne că l-am adus 
din nou în viaţa ei? Asta i-am făcut? N-am vrut. 


Charlie Green - nu este el. Sunt sigură. Nu a 
intenţionat niciodată să mă rănească. A pornit incendiul 
pentru că voia să îl las acolo pe Stanley, să se asigure că 
moare. Ştiu că ăsta era motivul. Charlie nu voia să mă 
rănească: a avut grijă de mine, m-a ajutat, chiar dacă 
din motive personale. Dar partea obiectivă a creierului 
meu ştie că el ar trebui să fie pe listă, deoarece eu sunt 
singura martoră la crima cu premeditare pe care a 


comis-o, iar Charlie încă este liber. Fără mărturia mea, 
oare juriul l-ar găsi vinovat? Logica spune că ar trebui să 
fie pe listă. Dar ştiu că nu este el. 


e inspectorul Hawkins - să-l ia naiba! 


Este normal ca un om să aibă atâția duşmani? Eu sunt 
problema, nu-i așa? 


Cum s-a făcut deja atât de târziu? 


Înţeleg de ce mă urăsc toți. 


Şi eu m-aş putea uri. 


Unsprezece 


Praf de cretă aspru și uscat pe degete. Doar că degetele nu-i 
erau murdare, deoarece acum era trează, deschizând ochii şi 
revenind din vis. Îşi simţea ochii iritați, dar degetele păreau 
curate. Pip s-a ridicat. 

În camera ei era încă întuneric. 

Adormise? 

Probabil că da, altfel cum să fi visat? 

Toate erau încă acolo, în mintea ei, nedându-i pace, ca şi 
când le-ar fi trăit cu doar câteva minute înainte. Însă nu le tră- 
ise, ci doar şi le imaginase, nu? 

Păruse atât de real! Greutatea păsării în mâinile ei făcute 
căuş. Calde încă, alungând frigul nopţii întunecate. Penele 
extrem de moi și de netede îi atinseseră degetele. Pip se uitase 
în ochii vietății sau, mai bine zis, ar fi făcut-o, dacă aceasta 
ar fi avut cap. Nu i se păruse atât de ciudat — așa trebuia să 
fie - când dusese micul porumbel mort în partea cealaltă a 
aleii. Atât de moale, încât aproape nu voia să îl lase din mâini! 
Totuşi, trebuia să o facă, punând pasărea moartă pe aleea din 
cărămizi şi mișcând-o, astfel încât locul în care ar fi trebuit să 
aibă capul să fie spre fereastra dormitorului ei. Uitându-se prin 
spaţiul dintre draperii ca să o vadă pe Pip dormind în patul ei. 
Şi aici, şi acolo. 

Dar nu în punctul acela se terminase totul. Mai erau multe 
de făcut înainte să se poată odihni. Altă sarcină. Ținuse deja 
creta în mână - nici pe departe o senzaţie la fel de plăcută 

precum cea oferită de porumbelul mort. De unde apăruse? 
Pip habar nu avea, dar ştia ce trebuia să facă cu ea. S-a întors, 
amintindu-și unde fuseseră ultimele desene. Apoi a făcut trei 
pași înainte, spre casă, pentru a le găsi noul cămin. 

Cu genunchii pe alee şi cu creta consumată aproape complet 
în mână, cu degetele roșii şi rănite când a târât-o de-a lungul 
marginilor cărămizilor. În jos, picioarele. În sus, corpul. Într-o 
parte, braţele. Fără cap. A continuat până a conturat trei siluete 
care dansau împreună, înaintând lent spre Pip, care dormea în 
patul ei, ca să îi ceară să li se alăture. 

Voia oare să li se alăture? Nu știa, dar terminase, iar creta-i 
căzuse din mâini cu un zgomot slab. Pe degete avea praf aspru 
şi uscat. 

Apoi Pip se trezise din vis, cercetându-și degetele ca să știe 
ce e real și ce nu. Inima îi bătea repede, ca nişte aripi, tulbu- 
rând-o. Acum nu avea să mai adoarmă. 

S-a uitat la ceas. Era 4.32 dimineaţa. Chiar trebuia să în- 
cerce să doarmă; abia se urcase în pat în urmă cu două ore. În 
zorii zilei, timpul era întotdeauna nemilos cu ea. Nu avea să 
reuşească — nu fără ajutor. 

Pip s-a uitat prin întuneric la sertarul biroului ei. Era inutil 
să se opună. Şi-a dat pătura la o parte, aerul rece, plin de maxi- 
lare invizibile, mușcându-i pielea expusă. A scotocit prin ser- 
tar, ridicând fundul fals şi bâjbâind dedesubt, după o punguţă 
de plastic. Nu-i mai rămăseseră multe. Curând, trebuia să îi 
trimită din nou un mesaj lui Luke Eaton, să îi mai ceară, tele- 
foanele cu cartelă fiind deja aliniate şi pregătite. 

Aşadar, cum rămăsese cu „ultima dată”? 

Pip a înghiţit pastila şi și-a muşcat buza. Ultimele luni fu- 
seseră pline de asta e ultima dată şi o singură dată şi gata. Nu 

erau minciuni; chiar vorbise serios atunci. Dar, până la urmă, 
pierdea întotdeauna. 

Nu conta, curând nu avea să mai conteze. Deoarece avea un 
plan, un nou plan, iar după aia nu avea să mai piardă niciodată. 
Totul urma să revină la normal. Viaţa îi oferise exact ceea ce 
îi trebuia. Acele siluete desenate cu creta, porumbeii morți şi 
persoana care îi lăsase acolo. Era un dar, iar ea trebuia să își 
amintească asta, să îi dovedească lui Hawkins că se înșală. Un 
ultim caz, care aterizase chiar în pragul ei. De data asta, era 
ea împotriva lor. Fără Andie Bell, Sal Singh, Elliot Ward sau 
Becca Bell, fără Jamie Reynolds sau Charlie Green, sau Stanley 
Forbes şi necunoscuta. Jocul se schimbase. 

Ea împotriva lor. 

Ca să se salveze de una singură. 


Doisprezece 


Să priveşti pe cineva când nu ştie că eşti acolo, să fii invizi- 
bil pentru acea persoană, dispărut, te face să simţi un soi de 
încântare. 

Ravi mergea pe aleea care ducea spre casa ei, iar ea îl ur- 
mărea de la fereastra dormitorului, unde stătea deja de ore în 
şir. Băiatul işi ţinea mâinile în buzunare, părul îi era ciufulit, 
și-și mişca gura ciudat, ca şi când ar fi mestecat aerul. Sau ar fi 
fredonat ceva. Nu îl mai văzuse făcând nicicând asta, niciodată 
în preajma ei. Era un Ravi diferit, unul care se credea singur, 
neobservat. Pip l-a studiat, atentă la toate diferențele subtile 
dintre cel de pe alee şi cel care era în preajma ei. A zâmbit în 
sinea ei şi s-a întrebat oare ce cânta. Poate ar fi fost în stare să-l 
iubească la fel de mult pe acest Ravi, dar i-ar fi lipsit expresia 
lui când o privea. 

Apoi momentul a trecut. Pip a auzit slab bătaia familiară în 
ușă, lung-scurt-lung, dar nu se putea mişca; trebuia să rămână 
acolo şi să supravegheze aleea. Tatăl ei era acasă, aşa că avea 
să-l lase pe Ravi să intre. Oricum, îi plăceau clipele în care era 
singur cu Ravi. Făcea vreo glumă nepotrivită, trecând pe urmă 
la o conversaţie despre fotbal sau experiența de muncă a lui 
Ravi şi terminând cu o bătaie uşoară şi afectuoasă pe umăr. 
Între timp, Ravi îşi scotea încălțările și le alinia frumos lângă 
uşă, băgând şi şireturile înăuntru, cu râsul special pe care îl 
păstra pentru tatăl ei. Asta voia ea: să trăiască din nou clipele 


La un pas de moarte 107 


mărunte și normale. Scena s-ar fi schimbat cumva, dacă ar fi 
fost acolo ca să o perturbe. 

Pip a clipit, ochii lăcrimându-i de la prea mult uitat la punc- 
tul de pe alee, la soarele strălucind prin fereastră. Nu îşi putea 
muta privirea; ar fi putut să-l rateze. 

A auzit paşii uşori ai lui Ravi pe scări, genunchii care 
scârțâiau, iar pulsul i s-a mărit. Era un puls rapid bun, nu 
declanşat de fericire, precum celălalt. Nu, nu te gândi acum la 
asta! De ce trebuia să strice orice moment frumos? 

— Bună, sergent! a salutat-o el, iar ușa a scârțâit când a 
deschis-o complet. Agentul Ravi a sosit să-și îndeplinească 
îndatoririle de iubit. 

—- Bună, agent Ravi! a zis Pip, respirația aburind sticla din 
faţa ei. 

Zâmbetul îi revenise, opunându-i-se până ce a cedat. 

— Înţeleg! Nici măcar o privire înapoi sau vreuna dintre 
expresiile tale dispreţuitoare. Fără o îmbrăţişare sau un sărut. 
Fără O, Ravi, dragule, eşti al naibii de chipeș azi şi miroși ca un 
vis de primăvară! O, Pip, draga mea, ești foarte drăguță că ob- 
servi! Încerc un nou deodorant. Nu, serios, ce faci? a întrebat-o 
Ravi, după o scurtă pauză. Mă auzi? Sunt o fantomă? Pip? 

— Scuze! a spus ea, privind înainte. Doar... mă uit la alee. 

— Ce faci? 

— Mă uit la alee, a repetat Pip, cuprinsă de senzaţia că pro- 
pria oglindire îi stă în cale. 

Apoi a simţit o greutate pe pat, chiar lângă ea, gravitația 
atrăgând-o spre Ravi când acesta s-a lăsat pe genunchi în ca- 
pătul îndepărtat al saltelei, ridicându-şi coatele pe pervazul 
geamului şi uitându-se pe geam, la fel ca Pip. 

— După ce te uiţi? a întrebat Ravi. 

Pip a îndrăznit să arunce o privire spre el, la soarele care îi 
lumina ochii. 

— După... păsări. Porumbei. Am lăsat firimituri de pâine 
pe alee, în acelaşi loc unde am găsit porumbeii ăia. Şi am pus 
bucățele de şuncă în iarbă, de ambele părţi ale aleii. 

— Bun! a rostit tărăgănat Ravi cuvântul. Şi... de ce ai făcut 
asta? 

Ea l-a înghiontit rapid. Nu era evident? 

— Deoarece, a zis Pip, evidențiind prea mult cuvântul, în- 
cerc să demonstrez că Hawkins se înşală. Nu are cum să fie o 
pisică din vecini. Așa că am pus capcana perfectă ca să testez 
ipoteza. Pisicilor le place şunca, nu-i aşa? Tipul se înşală; nu 
sunt nebună. 

Lumina necruțătoare care se strecurase printre draperii o 
trezise mai devreme decât plănuise, scoțând-o din ameţeala de 
după pastilă. După trei ore de somn, experimentul i se păruse 
atunci o idee bună, deşi acum, uitându-se în ochii plini de în- 
doială ai lui Ravi, nu mai era aşa de sigură. Avea dubii din nou. 

Îi simţea privirea caldă pe gât. Nu... Ce făcea el? Trebuia să 
fie atent la păsări, să o ajute. 

— Hei, a spus băiatul aproape în şoaptă. 

Pip nu a auzit ce a zis el după aceea, deoarece a văzut o si- 
luetă întunecată pe cer, o umbră înaripată mărindu-se pe aleea 
de dedesubt. Pip a zărit-o când a coborât, aterizând pe picioa- 
rele subțiri şi ţopăind spre firimiturile de pâine. 

— Nu! a şoptit ea; nu era un porumbel. Coţofană proastă! 
a exclamat Pip, urmărind-o cum a luat în cioc un cubuleţ de 
pâine, iar apoi încă unul. 

— Una care poartă ghinion, a spus Ravi. 

— În Little Kilton e deja destul, a răspuns Pip când pasărea 
a înhățat şi a treia bucată de pâine. Hei! a strigat apoi brusc, 

rămânând până și ea surprinsă, căci bătuse cu pumnul în fe- 
reastră. Pleacă! Strici totul! 

Pip a atins sticla atât de tare cu monturile, încât nu ştia ce 
avea să se crape mai întâi. 

— Pleacă odată! 

Coțofana s-a înălțat în aer şi a zburat. 

— Prr! a spus repede Ravi, trăgând-o departe de fereas- 
tră şi apucând-o de mâini, ţinându-i-le strâns. Prr, hei! a zis, 
clătinând din cap la ea. 

Deşi vocea băiatului era dură, acesta şi-a trecut cu blândeţe 
degetul mare peste încheieturile lui Pip. 

— Ravi, nu văd fereastra, păsările! a spus ea, întinzând 
gâtul ca să încerce să se uite afară, şi nu la el. 

— Nu, nu trebuie să te uiţi afară! Cu degetele sub bărbia ei, 
i-a întors capul şi i-a spus: Pip, te rog să te uiţi la mine! Asta 
nu-ţi face bine. Chiar deloc, a adăugat el oftând. 

— Încerc doar să... 

— Ştiu ce încerci, înţeleg. 

— Nu m-a crezut, a spus Pip încet. Hawkins nu m-a crezut. 
Nimeni nu mă crede. 

Câteodată, chiar și ea avea îndoieli, ca, de exemplu, după 
visul de seara trecută, când se întrebase din nou dacă nu cumva 
își făcea asta de una singură. 

— Hei, nu e adevărat! a contrazis-o Ravi şi i-a ţinut mâinile 
şi mai strâns. Eu te cred. O să te cred întotdeauna, indiferent de 
situație. Asta-i treaba mea, bine? 

Băiatul a privit-o şi bine a făcut, deoarece Pip şi-a simţit 
brusc ochii umezi şi grei, prea grei ca să-i ţină deschişi. 

— Suntem amândoi, buclucașo! Echipa Ravi şi Pip. Ci- 
neva ţi-a lăsat păsările alea şi desenele cu creta, nu trebuie să 
dovedeşti contrariul. Ai încredere în tine! 

Pip a ridicat din umeri. 

— Şi, sincer, Hawkins este un idiot, a spus Ravi, schițând 
un zâmbet. Dacă nu a aflat până acum că ai - ceea ce e supă- 
rător - întotdeauna dreptate, atunci nu o s-o facă niciodată. 

— Niciodată! a repetat Pip. 

— Totul o să fie bine, a spus el, mângâindu-i degetele. Totul 
o să fie, promit! 

Apoi Ravi a făcut o pauză, uitându-se puțin prea insistent 
la cearcănele lui Pip. 

— Ai dormit suficient aseară? a întrebat-o el. 

— Da! a minţit ea. 

— Bun! a zis Ravi şi a bătut din palme. Cred că trebuie să 
ieşim din casă. Haide! Sus, sus! Pune-ţi şosetele! 

— De ce? a întrebat Pip, așezându-se pe pat când Ravi s-a 
ridicat. 

— leşim să ne plimbăm! O, ce idee fantastică, Ravi, ești atât 
de isteț şi de chipeș! O, Pip, ştiu că sunt, dar încearcă să te abții, 
tatăl tău este la parter. 

Pip a aruncat cu o pernă spre el. 

— Haide! a insistat Ravi și a tras-o din pat de glezne, chi- 
cotind când Pip a alunecat odată cu pătura pe podea. Haide, 
Sportiva Lumii, poți să te încalți cu tenișii și să alergi în cerc în 
jurul meu, dacă vrei cu adevărat! 

— Deja o fac, a spus Pip, străduindu-se să-şi pună o pere- 
che de şosete. 

— Ooohh, mi-ai zis-o, sergent! Ravi a bătut-o uşor pe spate 
când fata s-a ridicat şi a îndemnat-o: Să mergem! 

Funcţiona. Orice făcea Ravi funcţiona. Pip nu s-a mai gân- 
dit să dispară, nu s-a mai gândit la moarte, la linii trasate cu 
creta sau la inspectorul Hawkins - nu când a coborât scările 
şi nici când tatăl ei i-a oprit ca să o întrebe unde dispăruse 

toată şunca, nici măcar când au mers pe alee, Ravi ținându-se 
cu degetele de blugii ei, în timp ce se îndreptau spre pădure. 
Fără porumbei, cretă, șase focuri de armă deghizate în bătă- 
ile inimii ei. Erau doar ei doi. Echipa Ravi și Pip. Fără gân- 
duri, în afară de primele idei idioate din mintea ei. Fără lucruri 
profunde sau triste. Ravi era bariera din mintea lui Pip care le 
ţinea pe toate la distanţă. 

Un copac care părea morocănos și despre care credea cu 
tărie că semăna cu Ravi când se trezea. 

Planuri despre prima lui vizită la cămin, la ea, în Cam- 
bridge; poate în weekendul de după săptămâna bobocilor? O 
neliniştea gândul plecării? Ce cărţi mai trebuia să cumpere? 

Au urmat poteca șerpuită care ieşea din pădure, Ravi re- 
creând prima lor plimbare printre aceiași copaci şi imitând-o 
pițigăiat pe Pip când îi expusese primele teorii despre cazul 
Andie Bell. Pip a râs. Băiatul îşi amintea aproape fiecare 
cuvânt. Barney îi însoțise la prima plimbare, un licăr auriu 
printre copaci. Apropiindu-i. Dând din coadă când Ravi îl 
tachinase cu un băț. Gândindu-se acum la tot, poate că acela 
fusese momentul în care Pip îşi dăduse seama. Să fi fost nodul 
din stomac, senzaţia de ameţeală sau strălucirea de sub pie- 
lea ei? Atunci nu își dăduse seama de asta, nu ştiuse ce era, 
dar poate că o parte din ea deja hotărâse că avea să-l iubească. 
Chiar atunci. În timpul unei conversații despre fratele lui mort 
şi o fată ucisă. Până la urmă, totul revenea la moarte. O, iată, 
stricase momentul! Bariera căzuse. 

Pip a revenit în prezent când un câine a ieşit dintre tufe, lä- 
trând când a sărit să-şi pune labele pe picioarele ei. Era un bea- 
gle. A recunoscut câinele, la fel cum şi animalul o recunoscuse. 

— O, nu! a mormăit ea, mângâindu-l o dată când s-a mai 
auzit și altceva: două rânduri de pași printre frunzele căzute 
prematur; două voci pe care le ştia. 

Pip s-a oprit când cei din pădure au ocolit nişte copaci şi au 
apărut în sfârșit în câmpul ei vizual. 

Ant și Lauren, ținându-se de braţ. Căscând ochii la unison 
când și-au dat seama cine era ea. 

Pip nu-și imaginase. Lauren chiar a icnit, tuşind în mână ca 
să mascheze gestul. Şi cei doi s-au oprit. Ant şi Lauren acolo, 
Pip şi Ravi aici. 

— Rufus! a strigat Lauren, vocea ei furioasă răsunând prin- 
tre copaci. Rufus, vino aici! Pleacă de lângă ea! 

Câinele s-a întors și şi-a înclinat capul. 

— Nu o să-ţi rănesc câinele, Lauren! i-a răspuns calmă Pip. 

— Cine ştie cu tine, a zis misterios Ant, băgându-și mâinile 
în buzunare. 

— Ei, haide! a exclamat Pip. 

O parte din ea voia să îl mângâie din nou pe Rufus, doar ca 
să o enerveze pe Lauren. Haide, fă-o! 

Era ca şi când Lauren i-ar fi ghicit gândurile și licărul din 
ochi. Și-a strigat din nou câinele, până ce acesta a venit spre ea, 
clătinându-se pe picioarele mici. 

— Nu! i s-a adresat Lauren animalului, atingându-l cu un 
deget pe nas. Nu te apropia de străini! 

— Eşti ridicolă! a spus Pip, râzând sec şi făcând un schimb 
de priviri cu Ravi. 

— Ce-ai spus? a strigat Ant, îndreptându-se de spate. 

De fapt, era inutil, deoarece Pip era mai înaltă decât el; îl 
putea domina. Deja o mai făcuse, iar acum era mai puternică. 

— Am spus că iubita ta e ridicolă. Să o repet și a treia oară? 

Pip a simţit braţul lui Ravi încordându-se pe al ei. Băiatul 
ura confruntările şi, chiar și aşa, Pip știa că s-ar fi dus la război 
dacă iubita lui i-ar fi cerut-o vreodată. Totuși, acum nu avea 
nevoie de el, se descurca şi singură. Aproape ca şi când ar fi 
aşteptat întâlnirea asta, s-a simțit înviorată. 

— Ei bine, nu vorbi aşa despre ea! a zis Ant şi şi-a scos din 
nou mâinile din buzunare, îndoindu-le pe lângă corp. De ce nu 
ești deja plecată la facultate? Credeam că la Cambridge cursu- 
rile încep mai devreme. 

— De fapt, mai târziu, a spus Pip. De ce, aştepţi ca eu să... 
dispar? 

Le-a studiat chipurile cu atenţie. Vântul i-a fluturat lui Lau- 
ren părul roşcat pe frunte, şuvițele acoperindu-i ochii mijiți. 
Ea a clipit. Ant a surâs dispreţuitor, ridicând un colț al gurii. 

— La ce naiba te referi? a spus el. 

— Nu, știu! a zis Pip, dând din cap. Cred că te simţi foarte 
jenat. Ne-ai acuzat pe mine, Connor și Jamie că i-am aranjat 
dispariţia pentru bani, la doar câteva ore după ce am aflat cu 
toții că un violator în serie a fost eliberat. Voi sunteţi cei care au 
vorbit cu reporterul? Presupun că nu mai contează. Iar acum 
Jamie este în viață, dar alt bărbat este mort, iar tu probabil te 
simți foarte prost în privinţa întregii situaţii. 

— Totuşi, a meritat să moară, nu-i așa?, deci presupun că 
totul s-a rezolvat cu bine, până la urmă, a comentat Ant şi i-a 
făcut cu ochiul. 

Nenorocitul! Ca să vezi! I-a făcut cu ochiul! 

Arma a revenit în inima lui Pip, îndreptată prin pieptul ei 
spre Ant. S-a îndoit de spate și a rânjit ameninţător. 

— Să nu mai spui niciodată asta! a rostit periculos şi ma- 
cabru printre dinţi. Să nu o mai spui vreodată de față cu mine! 

Ravi a luat-o din nou de mână, dar ea nu a simţit. Nu mai 
era în corpul ei; stătea acolo, strângându-l de gât pe Ant cu 
aceeaşi mână. Strângând tot mai mult degetele lui Ravi. 

Ant a părut să simtă totul şi a făcut un pas înapoi, aproape 
împiedicându-se de câine. Lauren l-a luat din nou de braţ pe 
Ant și l-a ţinut strâns. Un scut. Dar asta n-avea să o oprească 
pe Pip. 

— Cândva eram prieteni. Chiar mă urăşti aşa de mult, 
încât să vrei să mor? l-a întrebat ea, vântul purtându-i vocea 
departe. 

— Despre ce naiba vorbeşti? a rostit Lauren, luând mai 
multă forță de la Ant. Eşti o psihopată! 

— Hei! s-a auzit vocea lui Ravi plutind de undeva, de lângă 
ea. Haide, nu e frumos! 

Dar Pip avea răspunsul pregătit. 

— Probabil! a spus ea. În concluzie, ar trebui să vă asiguraţi 
că încuiaţi bine uşile noaptea. 

— Bine! a spus Ravi, preluând iniţiativa. Noi mergem pe 
aici, a rostit el, arătând în spatele lui Ant și-al lui Lauren. Voi 
mergeţi pe acolo. Ne mai vedem! 

Ravi a condus-o în afara potecii, strângând-o puternic de 
mână și sprijinind-o de el. Pip își mişca picioarele, dar privirea 
îi era aţintită la Ant şi Lauren, clipind în momentul în care au 
trecut pe lângă ei și împuşcându-i cu arma din piept. Apoi a 
continuat să se uite peste umăr când s-au îndepărtat printre 
copaci, spre casa ei. 

— Tata a spus că e dusă cu pluta, i-a zis Ant lui Lauren des- 
tul de tare, încât cei doi să o audă, şi întorcându-se ca să se uite 
în ochii lui Pip. 

Fata s-a încordat, întorcându-se pe călcâie în frunzele us- 
cate. Imediat Ravi a cuprins-o cu braţul de talie, lipind-o de el. 
Atingându-i cu buzele părul de pe tâmplă 

— Nu! i-a șoptit Ravi. Eşti bine. Ăştia doi nu merită. Pe 
bune. Respiră adânc! 

Iar Pip l-a ascultat. S-a concentrat doar la respiraţie. Un pas, 
doi paşi, inspirând, expirând. Fiecare pas o ducea mai departe 
de ei, arma retrăgându-se încet, încet în ascunzătoarea sa. 

— Să mergem acasă? a întrebat când și-a revenit. 

— Nu! a clătinat Ravi din cap, uitându-se drept înainte. 
Dă-i naibii! Ai nevoie de aer proaspăt. 

Cu degetul arătător, Pip a trasat cercuri pe palma lui fier- 
binte, într-un sens, apoi în celălalt. Nu voia să o spună, dar 
poate nu exista aşa ceva în Little Kilton. Nu era aer proaspăt. 
Totul era viciat, fiecare gură de aer. 


S-au uitat în ambele sensuri şi au traversat drumul spre casa ei, 
soarele găsindu-i din nou și încălzindu-le spatele. 

— Orice? a zâmbit Pip la Ravi. 

— Da, orice vrei! i-a confirmat el. Azi este ziua în care o în- 
veselesc pe Pip. Totuşi, fără documentare criminalistice. Alea 
sunt interzise. 

— Şi dacă aş spune că, de fapt, îmi doresc un turneu de 
scrabble? l-a întrebat, împungându-l cu degetul în coaste prin 
pulover, în timp ce se împleticeau pe alee. 

— Aş spune „Provocare acceptată, nenorocito!” Mi-ai sub- 
estimat puterea... 

Ravi s-a oprit brusc, iar Pip s-a izbit în el. 

— O, rahat! l-a auzit şoptind. 

— Ce? a zis râzând, ocolindu-l ca să ajungă în faţa lui. O să 
te menajez. 

— Nu, Pip! a zis el și a arătat în spatele ei. 

Ea s-a întors şi i-a urmărit privirea. 

Acolo, pe alee, dincolo de grămada de firimituri de pâine, 
erau trei siluete desenate cu creta. 

Inima i s-a răcit şi i s-a prăbușit în stomac. 

— Au fost aici, a spus Pip, lăsând mâna lui Ravi şi țâşnind 
cu toată viteza înainte. Tocmai au fost aici! a strigat, aplecată 
deasupra omuleţilor desenaţi cu creta. 

Acum siluetele aproape ajunseseră lângă casă, împrăștiate 
în faţa plantelor de ghiveci care flancau partea stângă. 

— Nu ar fi trebuit să plecăm, Ravi! Eu supravegheam totul. 
I-aş fi văzut. 

l-ar fi văzut, i-ar fi prins şi s-ar fi salvat! 

— Au venit doar pentru că au știut că nu suntem aici. 

Ravi i s-a alăturat, respirând sacadat. 

— Iar alea cu siguranţă nu sunt urme de cauciuc. 

Era prima dată când le vedea și el. Timpul şi ploaia le 
şterseseră pe ultimele înainte să aibă şansa să i le arate. Dar 
Ravi le vedea. Le văzuse, iar asta le făcea reale. Nu le născocise 
ea, Hawkins! 

— Mulţumesc! a exclamat Pip, fericită să-l aibă alături. 

— Seamănă cu ceva din proiectul Blair Witch, a zis băia- 
tul, aplecându-se ca să se uite mai bine și urmărind formele 
încrucişate cu degetul care plutea la câţiva centimetri deasupra. 

— Nu! a îngăimat Pip în timp ce le studia. Nu este în regulă. 
Trebuiau să fie cinci. În alte dăți erau cinci. Acum de ce sunt 
trei? l-a întrebat ea pe Ravi. Nu are logică. 

— Nu cred că treaba asta are vreo logică, Pip. 

Pip şi-a ţinut respiraţia, uitându-se pe alee după cele două 
siluete rătăcite. Erau pe aici, pe undeva. Trebuiau să fie. Alea 
erau regulile jocului dintre ea şi ei. 

— Stai! a spus Pip, zărind ceva cu coada ochiului. 

Nu, nu era posibil, nu-i așa? A înaintat spre una dintre 
plantele din ghiveci ale mamei - „ghivecele vin tocmai din 
Vietnam, îţi vine să crezi?” — și a dat frunzele la o parte. 

În spatele plantei, pe zidul casei, erau două mici siluete fără 
cap. Atât de şterse, încât abia dacă se vedeau, ascunse aproape 
complet de mortarul dintre cărămizi. 

— V-am găsit! a spus Pip, răsuflând adânc. 

Pielea îi era electrizată când şi-a apropiat fața de cretă, o 
parte din praful alb imprăștiindu-se sub respiraţia ei. Dar era 
mulțumită sau speriată? În clipa asta, nu putea face diferența. 

— Pe zid? a spus Ravi în spatele ei. De ce? 

Pip şi-a dat seama de răspuns înaintea lui. Înţelegea jocul 
ăsta, acum, că îl juca. S-a retras de lângă cele două siluete fără 
cap, liderii grupului lor, şi s-a uitat direct în sus, urmărindu-le 
călătoria. Se urcaseră pe zid ca să se cațăre pe lângă birou şi 
apoi tot mai sus, spre fereastra de la dormitorul ei. 

Oasele gâtului i-au pârâit când s-a întors din nou spre Ravi. 

— Vin după mine! 


Denumirea fişierului: 

Treisprezece 


Întunericul o învăluia, ultima rază de soare pătrunsă printre 
draperii strălucindu-i pe chip înainte ca Ravi să le tragă și să 
așeze o jumătate în spatele celeilalte ca să fie mai sigur. 

— Lasă-le trase, bine? a spus el, devenit doar o umbră în ca- 
mera întunecată, înainte să o traverseze ca să aprindă lumina; 
era nefiresc de galbenă, o imitație palidă a soarelui, chiar şi în 
timpul zilei. În caz că te urmărește cineva. Nu-mi place ideea 
că eşti urmărită. 

Ravi s-a oprit lângă ea, ridicându-i bărbia cu degetul mare. 

— Hei, te simţi bine? 

Se referea la întâlnirea cu Ant şi Lauren sau la micile siluete 
desenate cu creta, care urcau spre camera ei? 

— Mda. 

Pip şi-a dres vocea. Ce cuvânt neînsemnat... 

Stătea la birou, sprijinindu-și degetele pe tastatura laptopu- 
lui. Tocmai salvase o copie a fotografiei pe care o făcuse silu- 
etelor desenate cu creta. În sfârșit, ajunsese acolo înainte ca 
ploaia, cauciucurile sau picioarele să le şteargă, să le facă să dis- 
pară. Avea o dovadă. Ea însăşi putea reprezenta cazul de data 
asta, dar tot mai avea nevoie de dovezi. Și, mai mult decât atât, 
asta era o dovadă. Dovada că nu își bântuia propria persoană; 
că nu putea fi cea care desena siluetele şi ucidea porumbeii în 
nopțile fără somn, nu-i așa? 

— Poate ai cum să rămâi la mine câteva nopți, a spus Ravi, 
rotindu-i scaunul până au ajuns față în faţă. Mama nu s-ar su- 
păra. Ar trebui să plec devreme de luni, dar e în regulă. 

Pip a clătinat din cap. 

— N-am nimic, a spus ea. Mă simt bine. 

Nu se simţea bine, dar cam asta era şi ideea principală. Nu 
avea cum să fugă de situație; o căutase. Avea nevoie de toate 
astea. Așa avea să redevină cum era. Și, cu cât mai înspăimân- 
tător devenea totul, cu atât mai grozav se potrivea. leşea din 
zona gri şi intra în ceva ce putea înţelege, în ceva ce putea ac- 
cepta. Alb și negru. Bun şi rău. Mulţumesc! 

— Ba ai! a spus Ravi, trecându-și degetele prin părul negru, 
acum destul de lung, încât vârfurile începuseră să i se ondu- 
leze. Nimic nu e în regulă. Ştiu că este uşor să uiţi, după toate 
lucrurile încurcate prin care am trecut, dar situaţia asta nu e 
normală. Ştii că nu este normal, nu-i așa? a întrebat-o în timp 
ce o fixa cu privirea. 

— Da! a fost răspunsul ei. Știu! Am fost ieri la poliţie, aşa 
cum ai vrut, am încercat să fac ce era normal, dar presupun că 
iar depinde de mine să remediez situația, a adăugat ea şi a tras 
de cuticula desprinsă a unei unghii, o picătură de sânge întâm- 
pinând-o din profunzime. Am de gând să-ndrept lucrurile. 

— Cum? a întrebat-o Ravi pe un ton mai tăios. 

Se îndoia de ea? Nu, era imposibil ca Ravi să-și piardă 
încrederea în ea. Rămăsese ultimul. 

— Tatăl tău ştie despre asta? 

Pip a dat aprobator din cap. 

— Ştie despre păsările moarte; pe prima am găsit-o îm- 
preună. Mama i-a spus totuși că de vină a fost pisica familiei 
Williams; asta ar fi explicaţia logică. l-am povestit despre sem- 
nele cu creta, dar el nu le-a văzut. Nu mai erau când a ajuns 

acasă; a crezut chiar și că au dispărut pentru că a trecut cu 
mașina peste ele. 

— Să mergem acum să îi arătăm! a spus Ravi, pe un ton mai 
nervos, mai presant. Haide! 

— Ravi! a oftat ea. Ce o să facă în privinţa asta? 

— Este tatăl tău, a spus el, ridicând exagerat din umeri, ca și 
când ar fi fost cel mai evident lucru din lume. Și are doi metri 
înălțime. Cu siguranţă l-aş vrea de partea mea în orice luptă. 

— Este avocat, a zis Pip, întorcându-se şi zărindu-şi privi- 
rea absentă în monitorul stins al laptopului. Dacă ar fi fost o 
problemă legată de fuziuni şi achiziţii, da, ar fi fost omul potri- 
vit. Dar nu este vorba de aşa ceva. 

Pip a inspirat profund și și-a privit versiunea oglindită în 
ecran făcând la fel. 

— Problema asta este pentru mine. La asta mă pricep. Pot 
s-o fac! 

— Nue un test pentru tine, a spus Ravi, scărpinându-se din 
cauza unei mâncărimi inexistente la ceafă. 

Se înșela; exact asta era. O incercare. Un ultim raționament logic. 

— Nu e un proiect pentru şcoală sau un sezon din podcast. 
Nu este ceva ce poți câştiga sau pierde. 

— Nu vreau să mă cert, a spus ea încet. 

— Nu, hei, nu! a întrerupt-o Ravi şi s-a aplecat până s-a 
uitat în ochii ei. Nu ne certăm. Pur și simplu îmi fac griji pen- 
tru tine, bine? Vreau să te știu în siguranţă. Te iubesc; o să te 
iubesc mereu. Indiferent de câte ori mai că mi-ai cauzat un 
infarct sau o cădere nervoasă. Doar că... 

Ravi s-a retras un pic, vocea stingându-i-se. 

— Este înspăimântător să ştiu că cineva te-ar putea răni sau 
speria. Tu eşti a mea. Micuța mea. Sergentul meu. Iar eu tre- 
buie să te protejez. 

— Chiar mă protejezi, a spus ea, uitându-se în ochii lui. 
Chiar și când nu ești aici. 

Fl era colacul ei de salvare, definiţia binelui. Oare nu ştia 
asta? 

— Mda, bine, şi e minunat! a spus el, cu degetele întruchi- 
pând o armă îndreptate spre ea. Dar nu este ca şi când aș fi 
un musculos cu bicepşi de mărimea trunchiurilor de copac, al 
cărui obicei secret e să arunce cuțite la nivel olimpic. 

Un zâmbet în toată regula a apărut pe chipul lui Pip. 

— O, Ravi! a exclamat ea și l-a prins cu degetele de bărbie, 
aşa cum o făcea el întotdeauna, apoi l-a sărutat pe obraz, 
atingându-i colţul gurii. Doar ştii că mintea e oricând mai utilă 
decât mușchii. 

EI s-a îndreptat de spate. 

— Ei bine, aş zice că am stat pe vine prea mult timp, deci 
probabil am fese de oțel. 

— Sigur o să-i vii de hac celui care mă hărțuieşte! 

Pip a râs, dar sunetul s-a transformat într-unul răgușit şi gol 
când a căzut pe gânduri. 

— Ce e? a întrebat Ravi, observând schimbarea. 

— Doar că... este ingenios, nu-i aşa? 

Pip a râs din nou, clătinând din cap. 

— E foarte ingenios. 

— Ce anume? 

— "Totul! Siluetele şterse desenate cu creta care dispar ime- 
diat ce plouă sau trece cu maşina cineva peste ele. Primele 
două dăţi, nu le-am făcut fotografii înainte să dispară, deci 
când i-am povestit lui Hawkins, a crezut că sunt nebună sau 
văd ce nu este acolo. M-a luat peste picior de la bun început. 
Chiar m-a întrebat dacă nu cumva am halucinații. Şi păsările 
moarte! Ce ingenios! a exclamat Pip și și-a lovit uşor coapsele 

cu palmele. Dacă ar fi fost o pisică sau un câine mort - a 
tresărit la propriile cuvinte, iar imaginea lui Barney i-a apă- 
rut în minte —, altfel ar fi stat lucrurile. Oamenii ar băga de 
seamă. Dar nu e cazul, sunt porumbei. Nimănui nu îi pasă 
de porumbei. Sunt aproape la fel de obişnuiţi şi morți, și vii. 
Și, bineînţeles, poliţia nu ar face niciodată nimic în privința 
câtorva porumbei morţi, deoarece este ceva normal. Nimeni 
altcineva nu își poate da seama de asta, în afară de noi. Ei știu 
şi au plănuit totul aşa. Lucruri care par normale şi explicabile 
pentru oricine. Un plic gol; doar o întâmplare. Şi cuvintele 
o moartă încă vie scrise pe drum, nu pe aleea din fața casei 
mele. Știu că era pentru mine, dar n-o să reuşesc niciodată să 
conving pe altcineva pentru că, dacă mi-ar fi fost cu adevărat 
adresate, ar fi fost pe aleea mea. Ce subtil şi ingenios! Poliţia 
mă consideră nebună, iar mama nu crede că e mare scofală: 
doar o pisică și nişte cauciucuri murdare. Mă izolează, ca să 
nu pot să primesc ajutor. Mai ales că toată lumea crede deja că 
sunt nebună. Foarte ingenios! 

— Mi se pare că îi admiri, a observat Ravi, așezându-se din 
nou pe patul lui Pip şi întinzând un braţ ca să se echilibreze; 
neliniștea i se citea pe chip. 

— Nu! Spun doar că este ingenios. Chibzuit. Ca şi când ar 
şti exact ce să facă. 

Următorul ei gând a fost natural și logic, şi, uitându-se în 
ochii lui Ravi, și-a dat seama că şi băiatul ajunsese la aceeaşi 
idee și că o analiza, cu muşchii obrazului încordându-i-se. 

— E aproape ca și când au mai făcut-o, a spus ea, comple- 
tând ideea, iar Ravi confirmându-i-o printr-o uşoară mişcare 
a capului. 

— Crezi că au mai făcut aşa ceva? a întrebat el şi s-a ridicat. 

— Este posibil. Chiar foarte probabil. Statistica arată cu 
siguranţă că hărţuirea continuă este obişnuită, mai ales dacă 
cel care hărțuieşte este un străin sau o cunoştinţă, mai degrabă 
decât un fost sau actual partener. 

Cu o seară în urmă, în loc să doarmă, citise ore în șir multe 
pagini despre hărţuitori, uitându-se la cifre, procente și nenu- 
mărate cazuri anonime. 

— Un străin? a accentuat Ravi cuvântul. 

— Este puţin probabil să fie un străin, a răspuns Pip. 
Aproape trei din patru victime ale hărţuirii își cunosc oarecum 
hărțuitorul. Ăsta e cineva care mă cunoaște, cineva pe care îl 
cunosc, ştiu asta. 

Văzuse şi alte statistici, le știa pe de rost, fiindu-i aproape 
întipărite pe retină. Dar erau unele despre care nu putea să-i 
vorbească lui Ravi, mai ales despre cea în care se preciza că 
mai mult de jumătate dintre femeile ucise raportaseră poliţiei 
hărţuirea înainte ca agresorul să le omoare. Nu voia ca Ravi să 
ştie de asta. 

— Așadar, este un cunoscut de-al tău și e foarte probabil să 
mai fi făcut asta altcuiva? a întrebat Ravi. 

— Da, adică dacă ţinem cont de statistici! 

De ce nu se gândise la asta? Era atât de concentrată şi fixată 
pe ideea că era ea împotriva lor, încât nu luase în considerare 
implicarea altei persoane. Nu toate au legătură cu tine, spunea 
vocea care sălășluia în mintea ei, undeva, pe lângă armă. Nu 
întotdeauna este vorba de tine. 

— Şi tu preferi o abordare ştiinţifică, sergent, a zis Ravi şi 
şi-a scos chipiul imaginar în fața ei. 

— Da! 

Pip și-a muşcat buza, gândindu-se. Mintea i-a călăuzit mâi- 
nile spre tastatură, devenind atentă doar după deschiderea lap- 
topului şi a paginii de Google. 

— Şi prima etapă a abordării ştiinţifice este... cercetarea. 

— Cea mai fascinantă parte a rezolvării cazurilor, a spus 
Ravi, ridicându-se de pe pat ca să se apropie şi sprijinindu-şi 
mâinile pe umerii ei. Şi, de asemenea, semnul că trebuie să 
aduc gustări. Deci... cum ai de gând să cercetezi chestia asta? 

— Asta nu prea ştiu. 

Pip a ezitat o clipă, rămânând cu degetele în aer, deasupra 
tastelor, iar cursorul a clipit la ea. 

— Poate doar... 

A scris în căsuţă linii desenate cu creta, siluete desenate 
cu creta, porumbei morți, hărțuitor, hărțuire, Little Kilton, 
Buckinghamshire. 

— La întâmplare, a spus şi a apăsat tasta enter, iar paginile 
cu rezultate i-au umplut ecranul. 

— O, excelent! a exclamat Ravi, arătându-i primul rezultat. 
Putem să mergem să împușcăm porumbei din lut la Ferma de 
Cretă din Chalfont St. Giles, pentru doar 85 de lire fiecare. Ce 
chilipir! 

— $9! 

Pip s-a uitat la rezultatul de dedesubt; o poveste de anul 
trecut despre notele obţinute la bacalaureat de elevii unei 
şcoli din apropiere, unde doi profesori se numeau întâmplător 
domnișoara Chalk și domnul Stalker!. 

I-a simțit respiraţia lui Ravi pe gât când acesta s-a aplecat 
mai mult, lipindu-şi capul de al ei, şi a întrebat pe un ton scăzut 


! „Cretă” şi, respectiv, „Hărţuitor” (n. red.). 

„Ce scrie acolo?” Ştia la ce anume se referă - la al cincilea re- 
zultat de jos. 

Ucigaşul BA încă umblă liber după ce a făcut a patra victimă 

Buckinghamshire, porumbel, hărţuire, linii cu creta erau 
cuvintele incluse în căutarea ei şi care apăreau și aici. Câteva 
informaţii din articolul publicat în ziarul UK NEWSDAY, 
secvenţe trunchiate, separate de trei puncte de suspensie. 

— Ucigaşul BA, a citit Ravi cu voce tare, poticnindu-se. Ce 
naiba înseamnă asta? 

— Nimic, este o poveste veche. Uite! a zis Pip şi i-a arătat 
data cu degetul: articolul era de pe 5 februarie 2012. 

Cu mai mult de şase ani şi jumătate în urmă. Nu era o nou- 
tate; Pip ştia cazul şi cum se terminase. Putea să-ți povestească 
despre cel puţin două podcasturi criminalistice în care chesti- 
unea fusese abordată în ultimii câţiva ani. 

— Nu ştii povestea asta? l-a întrebat ea, citind răspunsul 
din ochii lui măriţi de groază. Este în regulă, a râs Pip de el, 
înghiontindu-l. Nu mai este în libertate. A mai ucis o femeie 
după asta, a cincea victimă, iar apoi l-au prins. A mărturisit. 
Billy nu-ştiu-cum. De atunci este la închisoare. 

— Cumde ştii? a întrebat el, relaxându-şi un pic strânsoarea. 

— Cum de nu ştii tu? i-a întors întrebarea și și-a ridicat pri- 
virea a el. A fost o ştire senzațională pe atunci. Până și eu îmi 
amintesc, deși aveam cam 11 sau 12 ani. O, eu..., s-a bâlbâit Pip, 
mângâindu-i mâna. S-a întâmplat cam atunci când Andie şi Sal... 

Nu era nevoită să-şi termine gândul. 

— Am înţeles! a spus el încet. Eram puţin distras în peri- 
oada aia. 

— Totul s-a întâmplat în apropiere, a zis Pip. Oraşele din 
care erau victimele, locurile unde li s-au găsit cadavrele. De 
fapt, cam peste tot în jur, mai puţin în Little Kilton. 

— Am avut porția noastră de crime atunci, a spus el cate- 
goric. Ce înseamnă Ucigaşul BA? 

— O, așa i-a zis presa. Ştii, un ucigaș în serie trebuie să aibă 
un nume înfiorător, pentru că așa se vând mai multe ziare. E 
prescurtarea de la Ucigaşul Bandă Adezivă, i-a explicat ea, apoi 
s-a oprit. Ziarele locale îi spuneau Strangulatorul din mlaștină, 
ca denumirea să fie mai exactă, ştii, dar nu a prins la presa 
națională. Nu era la fel de memorabilă, a rânjit Pip. În plus, n-a 
fost considerată foarte exactă de vreme ce doar două victime 
au fost găsite oarecum în apropierea mlaştinii, cred eu. 

Simpla rostire a cuvintelor Strangulatorul din mlaștină a fä- 
cut-o să-şi aducă aminte de ultima dată când le dăduse glas. 
Stătuse chiar pe scaunul ăsta, vorbind la telefon cu Stanley 
Forbes, intervievându-l în legătură cu ancheta legistului care 
analiza cazul lui Andie Bell. Pomenise de articolul scris recent 
de el, al cărui subiect era Strangulatorul din mlaștină și care 
semnala cinci ani de la arestul lui. La celălalt capăt al firului, 
Stanley era viu, dar nu pentru mult timp, deoarece sângele lui 
picura din marginile telefonului ei, acoperindu-i mâinile și... 

— Pip? 

Ea a tresărit, ștergându-și mâinile însângerate de blugi. Cu- 
rate, sunt curate. 

— Scuze, ce spuneai? 

Pip s-a aplecat, învăluindu-și în piept inima care bătea prea 
repede. 

— 'Ţi-am spus să accesezi articolul. 

— Dar... nu are nicio legătură cu... 

— Conţine patru dintre termenii căutaţi de tine, a spus el, 
strângându-i din nou mâna. Cam mare coincidența pentru 
ceva întâmplător. Apasă odată ca să vedem ce scrie! 

Ucigaşul BA este încă în libertate după ce a făcut a patra victimă 
LINDSEY LEVINSON, 5 februarie 2012 


DOO 


Săptămâna trecută, poliția a găsit cadavrul Juliei Hunter, în vârstă de 
22 de ani, acum confirmată oficial ca fiind a patra victimă a Ucigaşului 
BA. Julia, care locuia cu părinţii şi sora ei în Amersham, Buckingham- 
shire, a fost ucisă în seara zilei de 28 ianuarie, trupul ei fiind descope- 
rit în dimineaţa următoare pe un teren de golf, mai sus de mlaștină. 


Ucigaşul BA şi-a început seria de crime în urmă cu doi ani, luând viața 
primei victime, Phillipa Brockfield, în vârstă de 21 de ani, la 8 februarie 
2010. Zece luni mai târziu, cadavrul Melissei Denny, în vârstă de 24 de 
ani, a fost găsit după o săptămână de căutări extinse ale poliţiei. Tâ- 
năra a dispărut la 11 decembrie, iar criminaliştii cred că a fost ucisă în 
aceeaşi noapte. La 17 august 2011, Bethany Ingham, în vârstă de 26 de 
ani, a devenit a treia victimă a Ucigașului BA. Acum, după cinci luni şi 
multe speculaţii, poliţia a confirmat că ucigașul în serie a lovit din nou. 


Ucigaşul BA, prescurtare de la Ucigașul cu Bandă Adezivă, este numit 
aşa din cauza modului caracteristic de a acţiona: nu doar înfăşoară 
încheieturile mâinilor şi gleznele victimelor cu bandă adezivă ca să le 
imobilizeze, ci şi fețele acestora. Toate femeile în cauză au fost găsite 
cu capul complet înfăşurat în bandă adezivă gri, care le acoperea ochii 
şi gura. „Aproape ca o mumie”, a comentat un poliţist care doreşte să 
rămână anonim. Banda adezivă nu este arma crimei în aceste fapte 
oribile. De fapt, se pare că Ucigaşul BA lasă intenţionat nările victi- 
melor libere ca să nu se sufoce astfel. Cauza morţii în fiecare caz a 
fost sugrumarea cu o sfoară, iar poliția speculează că ucigașul işi lasă 


victimele legate cu bandă adezivă o vreme înainte să le ucidă, apoi le 
aruncă trupul în alt loc. 


Nu s-au făcut arestări în acest caz, iar cu Ucigaşul BA încă liber, poliția 
se străduieşte să îl identifice înainte să lovească din nou. 


„Avem de-a face cu un bărbat foarte periculos”, a spus inspectorul-şef 
David Nolan, vorbind azi în faţa secţiei de poliţie High Wycombe. „Din 
nefericire, patru femei şi-au pierdut viaţa. Este clar că acest individ 
prezintă un risc ridicat pentru populaţie. Ne dublăm eforturile ca să îl 
identificăm pe acest infractor, cunoscut ca Ucigașul BA, şi am publicat 
azi un portret-robot, realizat cu ajutorul unui posibil martor la locul 
unde a fost găsit cadavrul Juliei. Îndemnăm populaţia să contacteze 
poliţia la linia telefonică destinată cazului, dacă îl recunoaşte pe băr- 
batul din descriere. 


Portretul-robot al Ucigaşului BA publicat de poliţie. 


În afară de portretul-robot, poliția a publicat azi şi o listă a obiectelor 
personale care le lipseau victimelor și pe care acestea le aveau asu- 
pra lor la ora răpirii, aşa cum au fost identificate de familiile acestora. 
Poliția crede că ucigaşul a luat aceste obiecte drept trofeu pentru 
fiecare crimă și că, foarte probabil, sunt încă în posesia lui. „Luarea 
de trofee este obişnuită în cazul unor astfel de ucigași”, a comentat 
inspectorul-șef Nolan. „Trofeele le permit ucigaşilor să retrăiască fio- 
rul crimei şi să le susțină impulsurile întunecate, prelungind perioada 
în care aceştia se simt obligaţi să ucidă din nou. De la Phillipa Brock- 
field, ucigaşul a luat un colier pe care poliţia îl descrie ca fiind «un 
lanţ de aur cu un medalion care seamănă cu o monedă antică». De la 
Melissa Denny, o perie de păr în formă de vâslă, de culoare «liliachie 
sau purpuriu-deschis», pe care tânăra o purta peste tot în poşetă. Un 
ceas «Casio auriu din oţel inoxidabil» de la Bethany Ingham, iar acum, 
de la Julia Hunter, «o pereche de cercei din aur roz cu pietre de un 
verde-deschis». Poliţia cere publicului să fie atent la aceste obiecte” 


UK Newsday a stat de vorbă cu Adrienne Castro, un psiholog crimi- 
nalist care a lucrat cu FBI-ul şi care astăzi oferă sfaturi într-o celebră 
emisiune de criminalistică, Forensic Time. Domnişoara Castro ne-a 
oferit opinia sa profesională despre Ucigaşul BA, în baza tuturor 
informaţiilor publicate până acum de poliţie: „Ca întotdeauna, pro- 
filul psihologic nu este precis, dar cred că putem încerca să tragem 
Câteva concluzii despre comportamentul acestui criminal şi felul în 
care şi-a ales victimele. Este un bărbat alb care ar putea să aibă între 
20 și 40 de ani. Acestea nu sunt acţiuni compulsive; crimele sunt plă- 
nuite şi metodice; e foarte probabil, așadar, ca ucigașul nostru să aibă 
un coeficient de inteligenţă mediu spre ridicat. Acest bărbat ar părea 
perfect normal, neremarcabil, chiar fermecător. La exterior, pare să 
fie un membru respectabil al societăţii, cu o slujbă bună, unde este 
obișnuit să conducă - probabil ocupă un post administrativ. Cred că 
este foarte posibil să aibă o parteneră sau o soţie, poate chiar o fami- 
lie, care nu are habar de viața lui secretă. 


Trebuie să facem și o observație interesantă despre comportamentul 
lui în spaţiu. În cazul ucigaşilor în serie, un răufăcător va avea o aversi- 
une naturală faţă de a comite crimele prea aproape de casă, zona lui 
tampon. Şi totuşi, aceştia au și o zonă de confort: o zonă din apropi- 
ere, pe care o cunosc foarte bine, care nu este prea aproape de casă şi 
unde se simt în siguranţă când comit aceste fapte. În domeniul nos- 
tru, aceasta e „teoria scăderii distanţei”. Este interesant de observat 
că toate victimele erau din oraşe şi sate diferite din această parte a 
ținutului, iar cadavrele lor au fost, de asemenea, împrăștiate în locuri 
diferite din zona de confort. Asta mă face să cred că ucigaşul nostru 
locuieşte într-o altă zonă din apropiere, una care încă nu a apărut în 
investigaţie: zona lui tampon neatinsă. 


Cât despre motivul lui, cred că aici avem de-a face cu ceva care îi ca- 
racterizează pe mulţi ucigaşi în serie: misoginismul, în primul rând. 
Acest bărbat are sentimente puternice în privința femeilor: le urăşte. 
Toate victimele sunt tinere atrăgătoare, educate, inteligente, ceea ce 
ucigașului i se pare insuportabil. El consideră. aceste crime ca fiind 
misiunea lui personală. Faptul că le înfăşoară capul cu bandă adezivă 
mi se pare deosebit de interesant, ca şi când le-ar nega propriile chi- 
puri; le răpeşte posibilitatea de a vorbi sau vedea înainte să le ucidă. 
Aceste crime se rezumă la putere şi umilință, dar şi la plăcerea sadică 
pe care o capătă răufăcătorul din asta. Este foarte probabil să fi dat 
semne de la o vârstă tânără şi a început să se manifeste în copilărie, 
rănind animalele de companie ale familiei. Nu aş fi surprinsă dacă, 
undeva, printre bunurile lui, ar păstra o declaraţie cu toate gândurile 
lui despre femei şi cum ar trebui să arate sau să se comporte ca să fie 
acceptabile. 


Poliţia nu a dezvăluit dacă îşi hărțuieşte mai întâi victimele, dar aş 
spune că, având în vedere cât de meticulos pare a fi în alegerea tine- 
relor, există un grad de supraveghere înainte să le răpească. Cred că 
asta e o parte din emoția lui. Poate că le şi contactează direct şi este 
posibil ca ucigașul să fi avut relaţii intime cu aceste victime” 


În seara aceasta, în faţa casei familiei Juliei Hunter, sora ei, Harriet, 
în vârstă de 18 ani, s-a oprit câteva clipe ca să discute cu reporterii. 
Când a fost întrebată despre posibilitatea ca Julia să fi fost hărţuită 
înainte de moarte, Harriet a declarat, plângând: „Nu sunt sigură. Nu 
mi-a spus niciodată că se temea. Aş fi ajutat-o, dacă mi-ar fi zis. Dar 
a menţionat nişte lucruri ciudate cu câteva săptămâni înainte. Mi-a 
spus că în apropierea casei a văzut nişte linii desenate cu creta, care 
probabil semănau cu trei siluete. Nu le-am văzut niciodată şi presu- 
pun că le-au făcut copiii vecinilor. Şi câteva păsări moarte — porum- 
bei - au fost aduse în casă prin ușa pentru pisici. Dar Juliei i s-a părut 
ciudat deoarece pisica noastră este acum foarte bătrână şi nu prea 
iese afară. A menţionat şi că a primit şi câteva telefoane bizare. Asta 
s-a întâmplat cu o săptămână înainte să dispară, dar nu părea să o fi 
speriat. Mai curând, le considera enervante. Dar... rememorând cele 
câteva săptămâni de dinainte, totul mi se pare ciudat, acum, că ea a 
dispărut” 


Slujba de comemorare pentru Julia Hunter va avea loc la 21 februarie 
la biserica locală. 


Paisprezece 


Ravi trebuie să fi ajuns primul la sfârşit, inspirând deodată 
chiar lângă urechea ei, ca un uragan. Fata a ridicat un deget 
ca să îl facă să se oprească până a terminat și ea și a ajuns la 
ultimul cuvânt, exclamând „O!” 

Ravi s-a îndepărtat brusc de scaunul ei, îndreptându-şi 
poziţia. 

— 0? a spus el, pe un ton mai înalt și mai ascuţit decât ar fi 
trebuit. E tot ce ai de zis despre asta? 0? 

— De ce... 

Pip şi-a întors scaunul ca să îl privească mai bine. Ravi 
dădea neliniștit din mâini sub bărbie. 

— De ce te agiţi? 

— De ce nu te agiţi tu? 

Băiatul a încercat să nu ridice vocea, dar ar fi trebuit să se 
străduiască mai mult. 

— Un criminal în serie, Pip! 

— Ravi! 

Pe buzele ei, numele lui s-a spulberat într-un mic râset, aşa 
că tânărul i-a aruncat o privire furioasă. 

— Totul s-a întâmplat în urmă cu şase ani şi jumătate. 
Ucigaşul BA a mărturisit. Sunt destul de sigură că şi-a recu- 
noscut vinovăția și la tribunal. A stat la închisoare în tot timpul 
ăsta şi, după arestarea lui, nu s-au mai comis crime. Ucigaşul 
BA a dispărut. 

— OK, şi cum rămâne cu porumbeii morţi? a întrebat-o 
Ravi şi, cu braţul întins tremurând, i-a arătat din nou ecranul. 
Și liniile desenate cu creta, Pip? Exact două dintre chestiile pe 
care le-a făcut în săptămânile de dinainte să o ucidă pe Julia. 

Ravi s-a lăsat în genunchi înaintea lui Pip, ridicând o mână 
spre faţa ei şi îndoind degetul mare şi arătătorul. 

— Trei, a spus apoi, apropiind și mai mult cele trei degete 
ridicate. Trei siluete desenate cu creta. Julia a fost cea de-a 
patra victimă, Pip! Trei înaintea ei. lar acum au fost cinci femei 
ucise, iar afară, pe aleea ta, sunt cinci siluete. 

— Uite ce e, calmează-te! a zis ea, luându-i mâna ridicată 
şi punând-o între genunchii ei ca să o ţină nemişcată. Nu am 
auzit de lucrurile alea pe care le-a spus sora Juliei Hunter nici 
în articole şi nici în vreun podcast. Probabil că poliţia a decis 
că nu erau importante. 

— Dar sunt importante pentru tine. 

— Ştiu, ştiu, nu asta spun, a comentat Pip şi s-a uitat în 
ochii lui, ţinându-și capul ușor înclinat. În mod evident, există 
o legătură între ce a spus Harriet Hunter şi ce mi se întâmplă 
mie. Doar că nu am primit niciun telefon misterios... 

— Încă, a completat Ravi, încercând să își elibereze mâna. 

— Dar Ucigaşul BA este la închisoare. Uite! 

Pip i-a eliberat mâna și s-a întors din nou spre laptop, scri- 
ind Ucigașul BA în noua pagină de căutare şi apăsând tasta 
enter. 

— Aha, Billy Karras, da, ăsta e numele lui! a spus ea, deru- 
lând pagina de rezultate ca să îi arate lui Ravi. Vezi? Avea 30 
de ani când a fost arestat. A mărturisit într-un interogatoriu al 
poliţiei - vezi? —, tipul și-a recunoscut vina pentru toate cele 
cinci crime. Nu a fost nevoie de un proces. Este la închisoare și 
acolo o să rămână pentru tot restul vieţii. 

— Nu prea seamănă cu portretul-robot al poliţiei, a co- 
mentat Ravi, strecurându-și din nou mâna între genunchii ei. 

— Ei bine, seamănă oarecum, a zis Pip și a mijit ochii la 
fotografia de cazier a lui Billy Karras. 

Pär slinos, de un șaten-închis, pieptănat pe spate, ochi verzi 
care aproape îi ieşeau din orbite, speriat de cameră. 

— Oricum, nu prea seamănă nimeni niciodată. 

Să asocieze un chip numelui, dovada derulându-se prin fața 
ochilor lui când Pip a apăsat pe a doua pagină de rezultate, a 
părut să-l ajute un pic pe Ravi. 

Apoi fata s-a oprit şi a derulat din nou în sus. Ceva îi atră- 
sese atenţia. Un număr. O lună. 

— Ce e? a întrebat-o Ravi, cu un tremur al mânii care a 
străbătut-o şi pe Pip. 

— O, nu e nimic, a spus ea, clătinând din cap, astfel încât el 
să știe că vorbeşte serios. Chiar nimic. Doar că... până acum 
nu mi-am dat seama. Ultima victimă a Ucigașului BA, Tara 
Yates, a fost ucisă la 20 aprilie 2012. 

Ravi s-a uitat la ea, cu acelaşi licăr în ochi. Pip şi-a privit 
versiunea deformată, prinsă în pupilele ochilor lui. Ei bine, 
unul din ei trebuia să o spună cu voce tare: 

— În aceeași noapte în care a murit Andie Bell, a spus Pip. 

— E ciudat, a zis el, mutându-și privirea, iar Pip care era 
acolo a dispărut. Toate astea sunt ciudate. Bine, este la închi- 
soare, dar atunci de ce pățeşti ce a păţit Julia Hunter înainte 
să moară? Şi probabil ce au păţit toate victimele. Și nu-mi 
spune că e o coincidență, pentru că e o minciună: tu nu crezi 
în coincidenţe! 

În privinţa asta, avea dreptate. 

— Nu, ştiu! Nu ştiu! 

Pip s-a oprit ca să râdă în sinea ei, neștiind de ce o făcuse; 
nu trebuia să facă asta. 

— E clar că nu poate fi o coincidenţă. Poate cineva vrea să 
cred că sunt hărțuită de Ucigaşul BA. 

— De ce ar vrea cineva asta? 

— Habar n-am, Ravi. 

Brusc, lui Pip i s-a părut că a intrat în defensivă şi că e în- 
fierbântată, bariera ridicându-se din nou, dar acum ca să îl 
blocheze pe Ravi. 

— Poate cineva vrea să mă înnebunească. Să mă facă să-mi 
pierd cumpătul. 

Nu ar fi trebuit să insiste prea mult. O făcuse singură, atâr- 
nând pe marginea prăpastiei. Probabil o respiraţie bruscă în 
ceafa ei ar fi fost suficientă. O singură întrebare o despărțea de 
lungul plonjon până jos: Cine o să te caute când tu o să fii cea 
dispărută? 

— Şi nicio femeie n-a mai fost ucisă-o de când tipul ăsta, 
Billy, a fost arestat? a întrebat-o Ravi ca să se asigure. 

— Nu! i-a confirmat Pip. lar banda adezivă în jurul feţei 
este un mod de a acţiona foarte specific. 

— Dă-te puţin la o parte! i-a zis Ravi, îndepărtându-i scau- 
nul de birou, iar ea şi-a luat mâinile de pe laptop. 

— Hei! 

— Văd ceva, a spus el, îngenunchind în faţa ecranului. 

Apoi a derulat spre partea de sus a paginii, a şters subiectele 
actuale de căutare şi a tastat Billy Karras nevinovat? 

Pip a oftat, urmărind cum derula repede rezultatele. 

— Ravi! A mărturisit și și-a recunoscut vina. Ucigaşul BA 
este în spatele gratiilor, nu în fața casei mele. 

Din gâtul lui Ravi s-a auzit un pârâit, ceva între un suspin 
şi o tuse. 

— Există o pagină de Facebook, a spus el. 

— Pentru ce? 

Pip s-a sprijinit pe călcâie ca să-şi împingă scaunul la loc. 

— O pagină intitulată Billy Karras este nevinovat. 

Băiatul a accesat-o, iar fotografia de cazier a lui Billy Karras 
a umplut ecranul ca imagine de fundal. Chipul lui i-a părut 
cumva mai blând a doua oară. Mai tânăr. 

— Ei bine, evident că există! a spus Pip, venind lângă Ravi. 
Pariez că există o pagină de Facebook care declară nevinovăția 
fiecărui ucigaș în serie. Pariez că există una chiar și pentru Ted 
Bundy. 

Ravi a lăsat cursorul să plutească deasupra butonului Despre 
şi a apăsat cu degetul mare tastatura tactilă ca să o deschidă. 

— O, rahat! a exclamat, studiind pagina. Este administrată 
de mama lui. Uite! Maria Karras. 

— Biata femeie! a spus încet Pip. 

— La 18 mai 2012, după ce a stat într-o cameră de interoga- 
toriu a poliţiei timp de nouă ore fără nici măcar o singură pauză, 
fiul meu a făcut o mărturisire falsă privind crime pe care nu le-a 
comis, o declarație obținută cu forța prin tacticile intense - și 
ilegale - ale agenților de poliţie, a citit Ravi de pe ecran. S-a 
dezis în dimineaţa următoare, după ce a dormit puțin, dar era 
deja prea târziu. Poliţia obținuse ce voia. 

— O mărturie falsă? a rostit Pip, uitându-se în ochii lui 
Billy Karras, ca şi când întrebarea ar fi fost pentru el. 

Nu, era imposibil. Ochii care o priveau erau cei ai Ucigașului 
BA... Trebuiau să fie. Altfel... 

— Erori serioase în sistemul nostru de justiție..., a început 
Ravi să citească pe sărite, ajungând la următorul paragraf. 
Avem nevoie de 3 000 de semnături pentru a înainta o petiție la 
parlament... O, Doamne, are până acum doar 29 de semnături. 

„„.încercând să aducem cazul lui Billy în atenția organizaţiilor 
juridice ca să putem face recurs la condamnarea... 

Ravi s-a oprit o clipă. 

— O, uite, şi-a trecut chiar şi numărul de telefon în 
secțiunea cu date de contact. Vă rog să mă contactaţi dacă aveți 
experiență în materie de legi sau legături cu presa şi credeți că 
mă puteţi ajuta cu cazul lui Billy ori dacă vreţi să ajutați la adu- 
narea semnăturilor. Vă rog să luaţi la cunoștință: farsorii vor fi 
raportați la poliție. 

Ravi s-a întors dinspre ecran și s-a uitat în ochii lui Pip. 

— Ce? a întrebat Pip, citind răspunsul în colțul coborât al 
gurii lui. Ei bine, bineînţeles că îl crede nevinovat. Este mama 
lui. Asta nu e o dovadă! 

— Dar e un semn de întrebare, a spus el ferm, trăgând-o 
mai aproape pe Pip, cu tot cu scaun. Ar trebui să o suni. Să 
discuţi cu ea. Să vezi ce motive are. 

Pip a clătinat din cap. 

— Nu vreau să o deranjez. Să îi dau speranţe false fără ni- 
ciun motiv. În mod clar a suferit destul. 

— Mda, a mormăit Ravi şi şi-a trecut mâna peste piciorul 
ei. E exact acelaşi lucru prin care a trecut mama mea, prin 
care am trecut şi eu când toată lumea a crezut că Sal a ucis-o 
pe Andie Bell. Și cum s-a terminat totul? a spus, atingându-i 
bărbia cu un deget cât s-a prefăcut că îşi aminteşte. O, da, cu 
Pippus Maximus, care a venit neinvitată şi a bătut foarte insis- 
tent la ușă. 

— A fost cu totul altceva, a spus ea, întorcându-se într-o 
parte, deoarece ştia că, dacă s-ar mai fi uitat mult la el, ar fi 
convins-o să o facă, şi nu era în stare. 

Nu putea. Pentru că, dacă o suna pe biata femeie, însemna 
că recunoștea existența unei șanse. A unei posibilităţi. Că un 

nevinovat era închis. Iar vinovatul? Acesta era în fața casei ei, 
desenând siluetele fără cap ale femeilor pe care le ucisese deja, 
venind după ea şi făcându-i semn să li se alăture. Numărul 
șase. Iar ăsta ar fi fost un joc pentru care nu era pregătită. Ci- 
neva care o hărțuia era una, dar asta... 

— Bine, las-o baltă! a zis Ravi şi a ridicat din umeri. Ce ai 
zice ca, în schimb, să stăm aici cu braţele-n sân şi să așteptăm, 
pur şi simplu, să vedem cum decurge treaba asta cu indivi- 
dul care te hărțuiește? O abordare pasivă. Nu am crezut vreo- 
dată c-o să te văd alegând ceva pasiv, dar o să stăm cuminţi şi 
relaxaţi! Nu e nicio problemă. 

— Nu am spus aşa ceva, i-a răspuns Pip, dându-și ochii 
peste cap. 

— Dar mai devreme ai zis că poți să te descurci singură. Că 
la asta te pricepi, să cercetezi. 

Avea dreptate: tocmai spusese asta. Era testul ei. Încercarea 
ei. Ultima ei sentință. Toate astea erau încă adevărate. Chiar 
mai mult decât atât, dacă exista șansa, posibilitatea, să existe 
doi bărbaţi: unul vinovat şi unul nevinovat. 

— Ştiu, a spus ea încet, recunoscând cu un oftat prelung. 

Îşi dăduse seama ce trebuia să facă de îndată ce terminase 
de citit articolul, doar că avusese nevoie ca Ravi să insiste. 

— Deci... 

Ravi a schiţat micul zâmbet care o convingea întotdeauna și 
i-a pus telefonul în mână. 

— Investighează! 


Cincisprezece 


Pip se holbase la numărul de telefon atât de mult timp, încât i se 
întipărise pe retină. 01632 725 288. Era ca o melodie veselă pe 
care, acum, putea să o fredoneze în minte fără să-l privească. O 
buclă repetitivă care i se derulase în gând toată noaptea, cât se 
chinuise să doarmă. Nu mai avea decât patru pastile. 

Ținea din nou degetul mare deasupra butonului verde de 
apelare. Cu o zi în urmă, ea şi Ravi încercaseră de vreo cinci 
ori, dar numărul se apelase de fiecare dată, fără să intre vreo 
căsuţă vocală. Era un număr de telefon fix şi probabil că Maria 
Karras fusese plecată de acasă. Poate chiar în vizită la fiul ei, 
presupuseseră cei doi. Pip zisese că avea să încerce din nou de 
dimineaţă, dar acum trăgea de timp, temătoare chiar pentru 
că, de îndată ce ar fi apăsat butonul, iar Maria ar fi răspuns la 
celălalt capăt, n-ar mai fi existat cale de întoarcere. Nu ar mai 
fi putut ignora ce ştia, nici ce auzea sau gândea. Dar ideea se 
înrădăcinase deja, fixându-se în mintea ei lângă ochii goi ai lui 
Stanley şi arma gri a lui Charlie. Şi chiar şi acum, când a apăsat 
butonul pixului din mână, a auzit ceva în acel țăcănit. Două 
note distincte, două litere. BA. BA. BA. Şi totuși, a continuat 
să-l apese. 

Ţinea mâna pe agendă, deschisă la o pagină nouă, dincolo 
de notițele despre descompunerea cadavrelor și lividitate. 
Acolo își notase numărul Mariei Karras. Nu putea scăpa de el. 

Pip a apăsat în sfârșit butonul de apel și a lăsat telefonul pe 
difuzor. Sunetul numărului în curs de apelare era strident şi-i 

tot urca şi cobora pe șira spinării, la fel ca în ziua precedentă. 
Dar apoi... 

Poc. 

— Alo? Familia Karras! s-a auzit o voce în surdină, un ac- 
cent grecesc îndulcind cuvintele. 

— O, ăăă, bună ziua! a spus Pip, revenindu-şi şi dregându-şi 
vocea. O caut pe Maria Karras. 

— Da, eu sunt, a răspuns vocea, iar Pip şi-a imaginat-o pe 
femeia din spatele acesteia: cu ochi obosiţi și un zâmbet trist. 
Cu ce te pot ajuta? 

— Bună, Maria! a spus ea, jucându-se agitată cu pixul. 

BA. BA. BA. 

— Îi cer scuze că te deranjez duminica. Mă numesc Pip 
Fitz-Amobi şi... 

— O, Dumnezeule! a întrerupt-o Maria. Ai primit în sfârşit 
mesajul meu? 

Pip s-a bâlbâit şi şi-a simțit fruntea încruntându-se. Ce 
mesaj? 

— O, eu... Ăăă, mesajul tău? 

— Da, e-mailul pe care l-am trimis prin pagina ta de in- 
ternet... Ăăă, cred că în aprilie. Am încercat să îţi trimit și un 
mesaj pe Twitter, dar nu mă descurc singură cu astea. Dar l-ai 
primit în sfârşit? a rostit ea, pe un ton un pic mai ridicat. 

Pip nu văzuse e-mailul. S-a gândit o clipă la asta, hotărând 
să intre în joc. 

— D-da, e-mailul tău, a spus ea. Îţi mulţumesc foarte mult 
pentru că m-ai căutat, Maria, şi scuze că mi-a luat atât de mult 
timp să-ţi răspund! 

— O, draga mea, te rog! a spus Maria, un foșnet auzindu-se 
când a repoziţionat telefonul. Știu că eşti extrem de ocupată şi 

mă bucură foarte mult că măcar l-ai primit. Nu știam dacă ai 
să mai continui cu podcastul, dar voiam oricum să te contac- 
tez, în caz că mai căutai un caz local. Eşti cu adevărat genială! 
Părinţii tăi trebuie să fie foarte mândri de tine! Eu... am ştiut, 
pur şi simplu, că este exact ce am nevoie pentru Billy, să atra- 
gem atenţia presei, ceea ce cu siguranţă face podcastul tău. Este 
foarte popular, îl ascultă și coafeza mea. Așa cum am scris în 
e-mail, încercăm să-i convingem pe cei de la organizaţia aceea 
juridică să ne ajute cu Billy. 

Maria s-a oprit ca să respire, iar Pip a intervenit, înainte să 
piardă şansa. 

— Da! a spus Pip. Și, Maria - trebuie să fiu sinceră cu 
tine -, telefonul ăsta nu înseamnă că o să fac neapărat un 
podcast despre cazul fiului tău. Ar trebui să întreprind nişte 
cercetări ample înainte să iau vreo hotărâre în direcţia asta. 

— O, draga mea, da, înţeleg, bineînţeles! a spus Maria şi a 
fost aproape ca şi când Pip ar fi simţit căldura vocii ei emanând 
din telefon. Şi poate încă mai crezi că fiul meu este vinovat. Că 
este Ucigașul BA, Strangulatorul din mlaștină sau cum îi mai 
spune. Aproape toată lumea crede. Nu am cum să te condamn 
pentru asta. 

Pip şi-a dres din nou vocea, ca să mai tragă de timp. Cu 
siguranță spera că Billy Karras e vinovat, dar nu putea să o 
spună. 

— Ei bine, încă nu am studiat toate detaliile cazului. Ştiu că 
fiul tău a mărturisit toate cele cinci crime, iar apoi şi-a recu- 
noscut vina la tribunal, ceea ce nu este cea mai facilă poziţie de 
la care să porneşti. 

— A fost o mărturie falsă, a zis Maria, smiorcăindu-se. 
Poliţiştii care l-au interogat l-au forțat să recunoască. 

— Așadar, de ce Billy nu a pledat atunci nevinovat, ca să 
aibă loc un proces? Crezi că ai putea să-mi dai câteva deta- 
lii, dovezi? Să-mi spui motivul pentru care crezi că Billy este 
nevinovat? 

— Bineînţeles, draga mea, nu mă deranjează, a fost răspun- 
sul Mariei. Şi îţi voi spune şi un secret: şi eu am crezut că Billy 
este vinovat. În primii doi ani. Am crezut că până la urmă o să 
îmi zică adevărul, dar tot îmi spunea: „Mamă, mamă, nu am 
făcut-o, te asigur”. Timp de doi ani. Aşadar, am început să stu- 
diez problema și atunci mi-am dat seama că spunea adevărul; 
este nevinovat. Şi tu ai crede asta, dacă ai vedea transcrierea 
interviului cu poliţia. O, stai, pot să ţi-o trimit! 

O vreme s-au auzit din nou foșnete la telefon. 

— Am copii pentru toate documentele poliției, din urmă 
cu câţiva ani. Prin asta, cum i se spune... o, Legea libertăţii 
de informare. Am tot interogatoriul, mărturia lui. Copia are 
mai mult de o sută de pagini; ştii că l-au ţinut în camera aia 
nouă ore? Era extenuat, îngrozit. Dar îţi spun: pot să-l citesc şi 
să subliniez cele mai importante părți, ca să îţi trimit o copie? 
Cred că ştiu cum să folosesc scannerul ăla. S-ar putea să du- 
reze o vreme să mă uit peste toate paginile, dar cel târziu mâine 
pot să-l trimit. 

— Da, te rog! a spus Pip, scriind ceva pe pagina ei de 
agendă. Dacă ai putea, ar fi foarte util, mulțumesc! De fapt, nu 
este nicio grabă. 

Doar că era... Cu siguranţă era. Cinci mici siluete feminine, 
fâră capete, deoarece erau complet înfășurate în bandă ade- 
zivă, urcând spre camera lui Pip ca să o întâmpine pe cea de-a 
şasea. Finalul era aproape. În afară de cazul în care, bineînţeles, 
cineva voia ca ea să creadă asta. 

— Da, îţi voi trimite documentul, a zis Maria. Şi vei vedea 
exact la ce mă refer. Toate răspunsurile pe care i le-au dat. El 
nu ştie nimic. l-au spus că au toate dovezile împotriva lui, au 
insinuat chiar și că au pe cineva care l-a văzut când a comis o 
crimă, ceea ce nu era adevărat. Billy s-a pierdut, bietul de el! 
Ştiu că este fiul meu, dar nu a fost niciodată prea isteţ. Atunci 
avea şi o mică problemă cu băutura, câteodată nu-și mai amin- 
tea nimic seara. lar poliţiştii ăia l-au convins că el a comis cri- 
mele în timp ce era amnezic, acela fiind motivul pentru care 
nu-și aminteşte. Cred că până şi Billy a început să creadă asta 
despre el. Până ce a reuşit, în cele din urmă, să doarmă puţin 
în celulă, iar apoi a dezmințit mărturia. Ştii, mărturiile false 
sunt mult mai întâlnite decât ai crede. Din cei 365 de oameni 
pe care The Innocence Project! i-a ajutat să fie disculpaţi în 
ultimele decade, mai mult de un sfert dintre ei au recunoscut 
presupusele crime. 

Probabil Maria îi dăduse informaţia din minte, iar atunci 
şi-a dat seama Pip: asta era toată viața Mariei. Se dedica pe de- 
plin fiului ei. Lui Billy. Totuși, el avea acum alte nume: Ucigaşul 
BA, Strangulatorul din mlaștină, monstrul. Lui Pip i se frângea 
inima pentru femeia asta, dar nu suficient, încât să își dorească 
să aibă dreptate. Orice în afară de asta. 

— Nu ştiam cifrele alea, a spus Pip. Şi sunt foarte intere- 
sată să văd interogatoriul lui Billy. Dar, Maria, dacă și-a retras 
mărturia în dimineaţa următoare, de ce a pledat apoi vinovat? 

— Din cauza avocatului, a spus Maria, cu o urmă de reproş 
în vocea blândă. Era avocat din oficiu; nu am avut bani ca să 


! The Innocence Project („Proiectul nevinovăţiei”) este o organizaţie 
juridică non-profit dedicată exonerării persoanelor condamnate pe ne- 
drept (n. red.). 

angajez un avocat. Dacă aș fi avut... Este unul dintre cele mai 
mari regrete ale mele. Ar fi trebuit să mă străduiesc mai mult. 

Maria s-a oprit, respiraţia ei pârâind prin difuzor. 

— Avocatul ăsta i-a spus lui Billy că, de vreme ce a recu- 
noscut deja toate cele cinci crime, iar poliţia are mărturia înre- 
gistrată, nu are rost să meargă la proces. Că oricum ar pierde. 
Cică ei aveau și celelalte dovezi, dar mărturia era importantă. 
Juriul ar fi ales oricând să dea crezare înregistrării, nu lui Billy. 
Ei bine, avocatul nu s-a înşelat; se spune că mărturia este cea 
mai importantă dovadă nefavorabilă. 

— Înţeleg, a spus Pip, deoarece nu ştia ce altceva să zică. 

— Dar ar fi trebuit să încercăm, a continuat Maria. Cine 
ştie ce ar fi putut apărea la proces, care să îl salveze pe Billy. 
Ce dovadă... Ştii, pe trupul celei de-a doua victime, Melissa 
Denny, era o amprentă neidentificată. Nu se potrivea cu ale lui 
Billy, iar ei nu ştiu cui aparține. ȘI... 

Femeia s-a oprit. A făcut o pauză scurtă, apoi a continuat: 

— În noaptea în care a fost ucisă Bethany Ingham, a treia 
victimă, cred că Billy era aici, cu mine. Nu am cum să fiu 
sigură, dar cred că, în noaptea aia, Billy a venit seara la mine 
acasă. Era băut. Nu putea să lege două cuvinte. Așa că l-am pus 
să doarmă în fosta lui cameră şi i-am luat cheile ca să nu în- 
cerce să urce din nou în mașină. Nu am nicio dovadă în sensul 
ăsta; m-am uitat peste tot. În arhiva telefonică, la camerele de 
supraveghere de pe drum, la tot. Nu am dovada, dar, la tribu- 
nal, mărturia mea ar fi fost dovadă. Cum ar fi putut să o ucidă 
Billy pe Bethany, dacă era acasă, cu mine? 

Maria a expirat cu putere. 

— Dar avocatul i-a spus lui Billy că, dacă pledează vino- 
vat, judecătorul i-ar putea permite să-şi execute sentinţa într-o 

închisoare din apropiere, ca să îl pot vizita mai uşor. Ceea ce 
bineînţeles că nu s-a întâmplat. Billy şi-a pierdut speranţa, de 
aceea a spus că este vinovat. Credea că a pierdut înainte să 
înceapă. 

Pip scria în timp ce Maria vorbea, cuvintele fiind înclinate, 
iar literele înghesuindu-se unele în celelalte în graba de a nota 
tot. Apoi, la un moment dat, şi-a dat seama că Maria se oprise, 
că voia ca ea să vorbească. 

— Scuze! a spus Pip. Deci, în afară de mărturie, ce dovezi 
avea poliția de credea că Billy este Ucigaşul BA? 

— Ei bine, au fost câteva lucruri, a zis Maria, iar Pip a auzit 
din nou foşnete la capătul celălalt al firului, ca și când femeia 
ar fi răsfoit nişte hârtii. Cel mai important lucru a fost că Billy 
a găsit-o pe Tara Yates, ultima victimă. 

— EI i-a găsit cadavrul? a întrebat Pip, care şi-a amintit 
vag, din unul dintre podcasturile pe care le ascultase, că faptul 
acesta fusese considerat ceva neașteptat. 

— Da! El a găsit-o aşa. Cu bandă în jurul gleznelor, al în- 
cheieturilor de la mâini şi al feţei. Nu mi-aș fi putut imagina 
vreodată un om aşa. A găsit-o când era la serviciu. Billy lucra 
la o firmă de întreţinere: tundea peluze, garduri vii, lua guno- 
iul şi aşa mai departe. Era dimineaţa devreme, iar Billy era pe 
terenul unei vile, la una dintre sucursalele firmei lui, tunzând 
iarba. A zărit-o pe Tara între copacii de la marginea terenului. 
Maria și-a dres vocea și a continuat cu greu: Iar Billy... ei bine, 
primul lucru pe care l-a făcut a fost să alerge spre ea. S-a gân- 
dit că ar mai putea fi în viaţă, dar știi, nu îi vedea fața. Nu ar 
fi trebuit să se apropie; ar fi trebuit să o lase acolo și să anunțe 
imediat poliția. Dar nu asta a făcut Billy. 

Maria s-a oprit. 

— Ce a făcut? a îndemnat-o Pip să continue. 

— A încercat să o ajute, a zis Maria, răsuflând. A crezut că 
banda de pe faţă o împiedica să respire, aşa că a început să o 
desfacă. A atins femeia și banda cu mâinile goale. După aceea, 
când şi-a dat seama că oricum nu respiră, a încercat să o resus- 
citeze, dar habar nu avea cum se face, nu a învățat niciodată ce 
să facă. 

Maria a tușit puţin. 

— Ştia că are nevoie de ajutor, așadar a alergat înapoi la vilă 
și a spus unui angajat să sune la poliţie, să vină să îl ajute. Avea 
telefonul mobil la el, doar că pe moment a uitat. Presupun că 
era în stare de şoc... Nu ştiu cum te afectează să vezi așa un 
om. 

Pip ştia exact cum te afectează, deşi nu putea să încerce vre- 
odată să explice. 

— Prin urmare, ADN-ul lui Billy, transpiraţia şi saliva lui 
erau peste tot pe biata Tara, a continuat Maria. Și amprentele 
lui. Prostuţul! a spus ea încet. 

— Dar poliţiştii trebuie să fi ştiut că e din cauză că a desco- 
perit cadavrul şi a încercat să o salveze pe Tara, chiar dacă el nu 
şi-a dat seama că e prea târziu şi nu făcea decât să contamineze 
locul crimei. 

— Da, ei bine, poate asta au crezut la început. Dar, ştii, am 
făcut multe cercetări despre criminalii în serie în ultimii câțiva 
ani. Aş putea să spun acum că sunt chiar expertă în domeniu. 
Și în cazul genului ăstuia de criminal - BA - este ceva foarte 
obișnuit ca ucigașul să încerce să se amestece cumva în an- 
cheta poliției. Să vină cu idei sau sfaturi, ori să se ofere voluntar 
în grupul de căutare, genul ăla de lucruri, încercând chiar să 
obţină informaţii ca să vadă cât de aproape este de a deveni 

suspect. Până la urmă, asta a crezut poliţia: că Billy s-a ameste- 
cat în anchetă, descoperind cadavrul Tarei, ca să pară util, nevi- 
novat. Sau poate ca să se acopere în caz că a lăsat vreo urmă de 
ADN asupra ei în timp ce comitea crima. 

Maria a oftat, 

— Acum vezi cum toate sunt deformate ca să se potrivească 
poveștii? 

Cu o senzație apăsătoare în stomac, Pip și-a dat seama că 
ea doar dăduse aprobator din cap. Nu... Ce făcea? Nu voia să 
meargă în direcția asta pentru că, dacă exista o şansă ca Billy 
să fie nevinovat, atunci... La naiba, o, la naiba! 

Din fericire, Maria începuse să vorbească din nou, iar Pip 
nu a mai fost nevoită să-şi asculte vocea din minte. 

— Poate doar asta ar fi fost în regulă, a spus ea, dar au 
fost și alte detalii care l-au legat pe Billy de toată încurcătura. 
O cunoștea pe una dintre victime. Bethany Ingham, a treia 
victimă, era supraveghetoarea lui la lucru. A fost foarte trist 
după ce a aflat de moartea ei; a spus că era întotdeauna foarte 
drăguță cu el. Iar prima victimă, Phillipa Brockfield, a fost gă- 
sită pe un teren de golf în Beaconsfield, un alt loc care avea 
contract cu firma la care lucra Billy, iar el era în echipa trimisă 
acolo. Duba lui de serviciu a fost văzută mergând pe terenul 
de golf în aceeaşi dimineaţă în care trupul Phillipei a fost lăsat 
acolo, dar bineînţeles că el pur şi simplu se ducea la serviciu. 
Iar banda adezivă... ei bine, era exact la fel cu banda la care 
avea Billy acces la lucru, deci... 

Pip a simțit acea parte din ea trezindu-se, scânteia din min- 
tea ei, întrebările rostogolindu-se unele peste altele în mare 
viteză. Lumea încetinea când propria minte o lua la goană, 
într-un ritm de două ori mai accelerat. Nu trebuia să o facă, 

știa ce înseamnă calea asta pentru ea, dar nu o putea opri, așa 
că i-a scăpat una dintre întrebări: 

— Deci, toate detaliile astea care îl leagă pe Billy de crime 
au legătură cu serviciul lui, a spus Pip. Cum se numeşte firma 
pentru care lucra? 

Prea târziu! Era deja prea târziu pentru ea, doar punând 
intrebarea. Ca, într-o oarecare măsură, să creadă că era posibil 
să nu stea de vorbă cu mama Ucigașului BA. 

— Da, de acolo par să vină toate legăturile, a spus Maria, 
vorbind acum mai repede, mai entuziasmată. Firma se numește 
Green Scene Limited. Scene, nu ca atunci când pronunţi 
„văzut”!, ci ca „scenă), într-un film. 

— Am înţeles, mulțumesc! a zis Pip, notând numele firmei 
în partea de jos a paginii. 

Şi-a înclinat capul şi a studiat cuvintele dintr-un alt unghi. I 
s-a părut că recunoaște numele. Totuşi, de unde? Ei bine, dacă 
firma funcţiona în apropiere, probabil îi văzuse sigla pe dubele 
care circulau prin Kilton. 

— De când lucra Billy acolo? a întrebat Pip, în timp ce a 
mișcat degetul pe tastatura tactilă a laptopului, iar ecranul s-a 
aprins. 

A scris Green Scene Ltd Buckinghamshire şi a apăsat tasta 
enter. 

— Din 2007. 

Primul rezultat era pagina de internet a firmei. Da, Pip 
chiar recunoștea copacul în formă de con din sigla acesteia. 
Ştia că imagina exista deja undeva, în mintea ei. Dar de ce? 
Pagina de internet menţiona serviciile specializate în întreținere 


1 Seen (participiul trecut al verbului „a vedea”) și scene se pronunţă 
la fel în limba engleză (n. tr.). 

peisagistică ale firmei Green Scene, care câştigase numeroase 
premii, şi includea o prezentare de imagini. Mai jos, pe pagină, 
era un link spre o altă pagină de internet, a companiei-surori 
Clean Scene Ltd, care oferea servicii de curăţenie pentru biro- 
uri, asociaţii de locatari și alte tipuri de clădiri. 

— Alo? a spus timidă Maria, întrerupând liniştea și fă- 
când-o din nou atentă pe Pip, care aproape uitase că femeia 
era măcar acolo. 

— Scuze, Maria! a spus ea, scărpinându-și sprânceana. 
Dintr-un motiv oarecare, îmi pare cunoscut numele firmei. Și 
nu-mi dau seama de ce. 

Din meniu, Pip a accesat categoria Echipa noastră. 

— O, ştiu de ce, draga mea, a spus Maria. Deoarece... 

Apoi pagina s-a încărcat, iar răspunsul a apărut în faţa ei, 
înainte ca Maria să îl spună. O fotografie zâmbitoare a unui 
bărbat în costum îl prezenta pe directorul-șef şi proprietarul 
firmelor Green Scene şi Clean Scene Ltd. 

Jason Bell! 

— Este firma lui Jason Bell, a spus Pip expirând, iar mintea 
ei făcând legăturile. 

Da, de asta știa! 

— Da, draga mea, a zis încet Maria. E tatăl lui Andie Bell şi 
bineînţeles că ştii totul despre Andie Bell. Acum ştim cu toții, 
datorită podcastului tău. Bietul domn Bell trecea prin propria 
tragedie de neimaginat la vremea aia. 

Exact în acelaşi timp, Pip a gândit: Andie murise în aceeaşi 
noapte în care fusese ucisă Tara Yates. Andie apăruse din nou, 
revenind din morţi! Billy Karras era angajat la firma lui Jason 
Bell şi, în fiecare caz, legătura lui cu Ucigaşul BA tot de slujba 
lui ţinea. 

Dacă Pip trebuia să recunoască în sinea ei, acum și aici, 
că exista chiar şi cea mai mică posibilitate ca Billy Karras să 
fie nevinovat — că ar fi putut să existe un nevinovat şi un vi- 
novat —, Green Scene Ltd era locul unde trebuia să caute mai 
întâi. Dacă era un caz fără alte complicaţii, fără legături cu ea, 
fără porumbei morți sau siluete pe pragul ușii ei, acela ar fi fost 
primul pas. Și totuşi, acel pas părea şi mai greu de data asta, 
mult mai greu. 

— Maria, a spus Pip cu vocea răgușită. Doar un ultim 
lucru. După ce Billy a fost arestat, crimele au încetat. Cum îţi 
explici asta? 

— Aşa cum am spus, am aflat o grămadă despre criminalii 
în serie în ultimii câţiva ani. Și un lucru de care mulți nu își dau 
seama este că uneori criminalii în serie se opresc pur şi simplu. 
Câteodată îmbătrânesc sau în viața lor se întâmplă lucruri care 
le consumă timpul sau dorința. De exemplu, poate au o nouă 
relație sau li se naște un copil. Poate că asta s-a petrecut aici. 
Sau poate că ucigașul a văzut o cale uşoară de scăpare după 
arestarea lui Billy. 

Având mintea prea plină de gânduri, Pip a încetat să mai 
scrie. 

— Maria, iţi mulțumesc foarte mult pentru că ai vorbit azi 
cu mine! Toate informaţiile au fost foarte - nu spune „utile, 
nu spune „îngrozitoare” — interesante. 

— O, draga mea, te rog, eu îți mulţumesc pentru că ai 
vorbit cu mine! a suspinat Maria. Nu am cu cine să discut 
despre asta, pe nimeni care să asculte, așa că îţi mulțumesc! 
Chiar dacă treaba asta nu merge mai departe, înţeleg. Ştii 
cât de greu este să faci recurs la o condamnare, odată ce este 
pronunţată? Este aproape fără speranţă, ştim asta. Şi să ştii 

că mă apuc să scanez copia interogatoriului lui Billy, ca să te 
convingi. 

Pip nu era sigură că voia să se convingă. O parte din ea voia 
să își acopere ochii cu mâinile şi să își dorească să dispară toate 
astea. Să dispară ea. Să dispară. 

— Mâine! a spus categoric Maria. Promit! Să îl trimit pe 
adresa de e-mail a podcastului? 

— D-da, ar fi perfect, mulţumesc! a zis Pip. Te contactez 
curând! 

— La revedere, draga mea! a spus Maria, iar lui Pip i s-a 
părut că, în vocea ei, a auzit o urmă de speranţă. 

A atins pictograma cu butonul roşu de pe telefon, iar liniştea 
i-a zgâriat urechile. 

Era o probabilitate. 

Era posibil. 

Iar posibilitatea aia începea cu Green Scene Ltd. 

Și se termina - a întrerupt-o vocea lăuntrică - cu moartea ei. 

A şasea victimă a Ucigaşului BA. 

Pip a încercat să acopere vocea din minte, să o distragă. Nu 
te gândi acum la sfârşit, doar la următorul pas! Câte unul odată. 
Dar câte zile mai avea? 

Taci, las-o în pace! Primul pas: Green Scene. Ecoul aces- 
tor două cuvinte răsunau în mintea ei, transformându-se în 
țăcănitul pixului. BA. BA. BA. 

Și atunci și-a dat seama: Jason Bell nu era singurul care ştia 
cine avea legătură cu Green Scene Ltd. Mai era cineva: Daniel 
da Silva. Înainte să devină poliţist, lucrase câțiva ani la firma 
lui Jason Bell. Poate chiar direct cu Billy Karras. 

Cazul ăsta, care chiar cu o zi în urmă i se păruse atât de 
departe de ea, atât de izolat, se furişa tot mai aproape de casă, 

exact ca siluetele desenate cu creta care urcau pe zid. Tot mai 
aproape, ca şi când ar fi condus-o înapoi la Andie Bell și la 
începutul întregii poveşti. 

S-a auzit brusc un sunet, un bâzâit strident. 

Pip a tresărit. 

Era doar telefonul ei, vibrând pe birou din cauza unui apel. 

Pip s-a uitat la ecran când a luat telefonul. Număr 
neidentificat. 

— Alo? a spus ea. 

Nu s-a auzit niciun răspuns la celălalt capăt al firului. Nicio 
voce, niciun sunet, în afară de un fâşâit slab. 

— Alo? a repetat Pip, insistând pe litera o. 

A aşteptat, a ascultat. Auzea pe cineva respirând sau era 
doar respiraţia ei? 

— Maria? a spus ea. Tu ești? 

Niciun răspuns. 

Probabil era cineva care făcea vânzări prin telefon și avea o 
conexiune slabă. 

Pip şi-a ţinut respiraţia şi a ascultat. A închis ochii ca să se 
concentreze la auz. Era slab, dar se auzea. Cineva era acolo, 
respirând la telefon. Oare nu o auzea vorbind? 

— Cara? a spus Pip. Cara, jur, dacă ţi se pare amuzant, 
atunci... 

Apelul s-a întrerupt. 

Pip a lăsat telefonul și s-a uitat la el. S-a uitat mult prea 
mult timp, ca și când i-ar fi putut da vreo explicație. Apoi nu 
şi-a mai auzit propria voce, ci pe a lui Harriet Hunter, care, 
cu vocea imaginată de Pip pentru ea, i-a vorbit despre sora 
sa ucisă, din articolul dedicat Ucigaşului BA. A menționat și 

câteva farse la telefon. Asta s-a întâmplat cu o săptămână îna- 
inte să dispară. 

Inima lui Pip a reacționat, iar arma s-a descărcat în pieptul 
ei. Billy Karras ar fi putut să fie Ucigaşul BA. Şi, pe de altă parte, 
să nu fie. lar dacă - un dacă ce o înconjura pe Pip ca o gaură 
neagră - Billy nu era Ucigaşul BA, atunci jocul se schimbase 
din nou. În runda finală. Cronometrul era acum pornit. 

Săptămâna de dinainte. 

Cine o să te caute când tu o să fii cea dispărută? 


Denumirea fişierului: 
S Descărcare: Interogatoriul poliției cu Billy Karras.pdf 

Haide, Billy, să nu ne mai prostim! Totul o să fie binel Să termi- 
nām cu jocul ăsta, da? O să te simţi mult mai bine când o s-o 
spui odată. Crede-mă! Totul o să fie mal bine pentru tine dacă 
îmi povestești pur şi simplu ce s-a întâmplat. Probabil că nu ai 
vrut să se întâmple nimic din toate astea, nu? Şi înțeleg că nu 
ai vrut să o rănești pe niciuna dintre fetele alea. Poate că te-au 
nedreptăţit în vreun fel, nu-i așa? Au fost rele cu tine, Billy? 

Nu, domnule, nu am cunoscut-o pe niciuna! Nu eu am făcut-o! 
Vezi, acum mă minţi, Billy, nu-i așa? Deoarece știu că o 
cunoștea! pe Bethany Ingham. Era supraveghetoarea ta la 
serviciu, nu? 

Da, scuze! Am vrut să spun că nu le-am cunoscut pe celelalte. 
Totuși, o cunoșteam pe Bethany. Nu am vrut să mint, dom- 
nule, sunt doar obosit. Am putea să luăm o pauză? 

O urai pe Bethany, Billy? O considarai atrăgătoare? Voiai să te 
cuki cu ea şi te-a refuzat? De aceea ai ucis-o? 

Nu, eu — vă rog, puteţi să nu îmi mai puneţi atât de multe 
întrebări, atât de repede? — încerc să nu mă zăpăcesc, să nu 
mint din nou din greșeală. Nu o uram pe Bethany. O plăceam, 
dar nu așa cum spuneți. Era drăguță cu mine. Anul trecut a 
adus tort la birou de ziua mea și a pus pe toată lumaa să-mi 
cânte „La mulți ani!” De obicei, oamenii nu sunt așa de drăguți 
cu mine, în afară de mama. 

Dec! ești un singuratic, nu-i așa, Billy? Asta vrei să spui? Nu ai 
o iubită, nu? Femeile te fac să te simți incomod pentru că ești 
singuratic? Te enervează că nu vor să fie cu tine? 

Nu, eu... Domnule, eu doar... nu pot să ţin pasul. Vă rog. 

mă străduiesc! Nu sunt un singuratic, doar că momentan nu 
am mulți prieteni, poate câţiva băieţi de la muncă Redactat | 
ETWA] care lucra şi el cu mine în echipa lui Bethany; de 
fapt. acum e polițist. lar eu nu am decât respect pentru femei. 
Mama m-a crescut de una singură şi m-a învățat întotdeauna 
asta. 

Nu-ţi amintești? 

Spun doar că uneori, când beau mult, sunt amnezic. Nu prea 
îmi aduc aminte ce am făcut. Crad că am o probiemă, dar 
intenționez să cer ajutor în privința asta, promit! 

Deci spui că nu-ţi amintești niciuna dintra nopțile în care au 
murit femeile astea? Nu-ţi amintești unde erai în niciuna dintre 
zilele astea? 

Nu, ar fi trebuit să fiu acasă, la mine, doar că nu-mi amin- 
tesc exact. V-am explicat motivul pentru care uneori nu-mi 
amintesc. 

Dar, Billy, dacă nu-ți amintești, nu este posibil să nu fi fost 
acasă? Și să le fi ucis în timp ce erai amnezic? 

Eu-eu-eu nu sunt sigur, domnule. Nu... cred că este posibil... 
Este posibil să le fi ucis pe femeile alea? Spune-o odată, Billy! 
Nu, eu nu... Doar că, dacă nu-mi amintesc, atunci nu pot 
spune ce am făcut sau nu, asta e tot. Pot să primesc niște 
apă sau ceva? Mă doare capul! 

Spune-mi, Billy! Și atunci toata astaa vor înceta, și, da, vei 
primi nișle apă și vei putea dormi. Haide, suntem amândoi 
obosiţi! Te vei simți mult mai bine, mai ușurat. Vinovăția pro- 
babil te macină. Spune-mi doar că ai făcut-o. Bily, ştii că poți 
avea încredere în mine. Deja ai trecut de la nu am făcut-o la 
nu-mi amintesc. Haide, să mai facem un singur pas, spune-mi 
adevărul! 

Ăsta e adevărul! Nu am făcut-o, dar nu-mi amintesc nopțile 
alea. 

Nu mă mai minţi, Billy! Duba ta a fost filmată mergând spre 
locul unde a fost aruncat cadavrul Phillipei Brockfieid, în 
aceeași dimineaţă. ADN-ul tău este pesta tot pe trupul! Tarei 
Yates. Uite, am un dosar da dovezi împotriva ta gros cât brețul 
meu. S-a terminat! Povestește-mi ce ai făcut, iar eu pot să fac 
toate astaa să dispară. 

Nu ar fi trebuit să o ating pe Tara. Îmi pare rău! Am crezul 

că aste în viață. Am încercat să o ajut. De aceea mi-aţi găsit 
ADN-ul pe corpul ei. 

Cineva te-a văzut, Billy. 

M-a v-văzut? Făcând ce? 

: Ştii ce, Billy. Ştii exact ce! Să nu ne mai prefacem! A! fost 
prins. Mărturisește ca să le putem oferi familiilor acestor biete 
fete puţină liniște. 

M-a v-văzut cineva? Cu Tara... înainte? Noaptea? Dar nu-mi 
amintesc, nu... Cum aș putea să nu-mi amintesc, dacă... 
N-are nicio logică. 

Ce nu are logică, Billy? 

Ei bine, din tot ce îmi spuneţi... Cu toate dovezile pe care le 
aveți, se pare că... probabil eu trebuie să o fi făcut. Dar nu 
înțeleg cum. 

Poate ţi-ai blocat amintirile, Biily. Poate nu vrei să-ţi amintești 
deoarece îţi pare foarte rău pentru ce ai făcut. 

Poate, dar nu-mi amintesc! Nu-mi amintesc nimici Dar m-a 
văzut cineva? 

Trebuie să o spui cu voce tare, Billy! Spune-mi ce ai făcuti 
Cred că probabil... trebuie să fi fost eu. Nu-mi aduc aminte 
cum, dar eu am fost, nu-i așa? Eu am fost cel care le-a rănit 
pe femeile alea. Îmi pare rău! Nu... nu aș face niciodată așa 
ceva. Dar trebuie să fi fost eu. 

Foarte bine, Billy! E foarte bine. Nu e nevoie să plângi acum. 
Știu cât de rău îţi pare. Halde, ia un șerveţeli Poftim! Bun, mă 
duc acum să îţi aduc niște apă, dar, când revin, trebuie să 
continuăm conversaţia asta, bine? Să-mi zici totul, toate de- 
taliile! Te-ai descurcat foarte bine, Billy! Cred că deja te simți 
mai bine. 

Nu prea. Ești... O să afle mama? 

Cum le-ai ucis, Billy? 

Cu banda din jurul feței. Nu puteau respire așa. 

Nu, Biliy! Nu așa au murit. Haide, știi răspunsul! Cum le-ai 
ucis? Nu cu banda adezivă. 

Eu... nu știu, domnule. Îmi pare rău! Le-am sugrumat? 
D-da, le-am sugrumat. 

Bun, Billy! 

Cu mâinile. 

Nu, nu ai făcut-o cu mâinile, nu-i așa, Billy? Ai folosit 
ceva... Ce ai folosit? 

Hm... nu știu... poate o funle? 

Da, o funie! Una albastră. Am găsit fibre care se potrivesc 
exact cu tipul de funie din duba ta. 

Este genul da funia pe care o folosim la muncă. Mai ales 
când se curăţă copecii. Probabil am luat-o de la muncă, 
nu? 

La fel ca banda adezivă. 

Probabil. 

Unde le-ai ucis, Billy? După ce le-ai răpit, unde le-ai dus ca 
să le ucizi? 

Hm, eu nu... Probabil în duba de la muncă? lar apoi le-am 
dus unde au fost găsite. 

Totuși, pe toate le-ai lăsat singure o vreme, nu-i așa? După 
ce le-ai legat cu bandă adezivă, înainte să revii ca să le 
sugrumi. Câteva dintre femei au reuşit să își desfacă banda 
de la încheieturile mâinitor, să o rupă pe alocuri, ceea ce 
sugerează că le-ai iăsat nesupravegheate puțin timp. Unde 
ai fost plecat în intervalul ăla? 

Eu... cred că am condus. 


Insp. 


BK: 
Insp. 


BK: 
insp. 
BK: 
insp. 


BK: 
insp. 


BK: 
insp. 
BK: 
insp. 


BK: 
Insp. 


BK: 
insp. 
BK: 
insp. 
BK: 


Nolan: 


Nolan: 


Nolan: 


Nolan: 


Nolan: 


Nolan: 


Nolan: 


Nolan: 


Nolan: 


Nolan: 


Pagina 102 


Bun, așa este, Billy! Şi ce ai luat da la Malissa Denny? Ca 
trofeu. 

Încă o bijuterie, cred. 

Nu, atunci nu. A fost altceva. Altceva ce ar putea păstra o fe- 
meie în poșetă. 

O, poate portofelul? P-permisul de conducere? 

Nu, Billy! Știi ce a fosti Ceva ce probabil folosea în fiecare zi. 
Ol Un ruj? 

Probabil că i-a! luat și rujul, Billy. Dar mai lipsea ceva din 
poșeta ei. Ceva mai mare de atât, ceva pe care familia ei ne-a 
spus că o purta peste tot. 

Ce — o... ceva... o p-perie de păr? La asta vă refariţi? 

Da, era o perie de păr, nu-i așa, Billy? Una dintre periile alea 
mai late. Melissa avea un păr lung și blond, bogat. De asta ai 
vrut să păstrezi peria? 

Probabil. Are logică. 

Și ce culoare era peria? 

R-roz? 

Hmm, eu aș descrie-o mai muit purpurie. Purpuriu-deschis. 
Cam ca lavanda. 

C-ca liliachiul? 

Da, exact asta e nuanţa! Deci, unde ţii trofeele, Bily? Colierul 
Phillipei, peria Melissai, ceasul lui Bethany, cerceii Juliei și 
breiocul Tarei. Ți-am percheziţionat casa şi duba, dar nu am 
reușit să le găsim. 

Atunci probabil le-am aruncat. Nu-mi amintesc. 

Le-ai aruncat la coşul de gunoi? 

Mda. Le-am împachetat și le-am aruncat la coș. 

Nu voiai să le păstrezi? 

Vă rog, aș putea să mă duc acum la culcare? Sunt prea 
obosit. 


Șaisprezece 


Orașul dormea, dar nu şi Pip. Şi nici o persoană anume. 

O alertă pe telefon. Un nou mesaj primit pe pagina ei de 
internet. O notificare de pe Twitter. 

Cine o să te caute când tu o să fii cea dispărută? 


Șaptesprezece 


Sângele nu-i circula normal. Curgea prea rapid, înspumându-se 
incomod când inspira şi expira. Poate cele două cafele băute la 
rând la cafenea fuseseră o greşeală. Dar Cara i le oferise, zicând 
că Pip părea obosită la ora aia păcătoasă a dimineţii. Acum 
lui Pip îi tremurau mâinile, iar sângele îi fierbea în timp ce se 
îndrepta dinspre local către Church Street. 

Nu mai avea energie, iar cu o seară în urmă nu dormise 
deloc, deși luase o pastilă întreagă, o doză dublă. O risipise 
după ce citise copia interogatoriului lui Billy Karras. De mai 
multe ori decât putea să numere, auzind vocile în minte ca la o 
piesă de teatru, pauzele fiind umplute de paraziți înregistrării. 
Iar vocea pe care şi-o imaginase pentru Billy... nu părea deloc 
a unui ucigaș. Părea mai degrabă a unui om speriat, confuz. 
Parcă ar fi fost ea. 

Fiecare umbră din cameră luase forma unui bărbat, pri- 
vind-o cum stătea înfășurată în pătură. Fiecare lumină electro- 
nică pâlpâitoare era o pereche de ochi în întuneric: LED-urile 
de la imprimantă și boxa Bluetooth de pe birou. Fusese şi 
mai rău după ce primise un nou mesaj cam pe la 2.30, lumea 
micşorându-se doar la ea și la umbrele care pândeau. 

Pip zăcuse întinsă, cu ochii usturând-o şi uscându-i-se 
când își ridicase privirea la tavanul intunecat. Dacă ar fi fost 
cu adevărat sinceră, cu greu ar fi putut să spună că era o măr- 
turisire. Da, Billy rostise cuvintele. Da, spusese „Eu am fost 

cel care le-a rănit pe femeile alea”, dar contextul schimba totul. 
Introducerea și urmarea. Golea cuvintele de sens. 

Maria nu exagerase, nu deformase adevărul, deoarece citise 
copia cu ochii unei mame. Avea dreptate: mărturia chiar părea 
forțată. Inspectorul îl înghesuise pe Billy într-un colţ cu aluzii, 
prinzându-l cu minciuni pe care nu intenționase să le spună. 
Nu era adevărat că Billy fusese zărit cu Tara Yates cu o seară 
înainte. Totuşi, Billy crezuse asta; crezuse în existenţa unei per- 
soane născocite, în locul propriei amintiri. Inspectorul Nolan 
îi oferise toate informaţiile, toate detaliile crimei. Billy nici 
măcar nu ştia cum îşi ucisese victimele, înainte să i se spună. 

Exista o şansă ca totul să fie o prefăcătorie. Un plan inge- 
nios al unui ucigaş manipulator. Pip încercase să se mângâie 
cu gândul acela, dar fusese eclipsat odată ce-l alăturase celei- 
lalte posibilități — ca Billy Karras să fie nevinovat. Acum, că îi 
citise mărturisirea, nu mai era doar o posibilitate, o ipoteză. O 
simţea înlăuntrul său şi abandonase ideea de posibilitate ca să 
caute alte cuvinte. Foarte probabil. Plauzibil. 

Şi sigur era ceva în neregulă cu ea deoarece, parţial, se 
simţise ușurată. Nu, nu acesta era cuvântul potrivit - fusese 
mai mult... entuziasmată. Pielea o furnicase, lumea încetinind 
în jurul ei. Ăsta era celălalt drog al ei. Un caz ciudat şi compli- 
cat pe care să-l elucideze. Dar nu putea să creadă acea parte, 
fără să o accepte pe cealaltă, cea care o însoțea. 

Cele două jumătăţi ale aceluiaşi adevăr: dacă Billy Karras 
era nevinovat, atunci Ucigaşul BA era încă liber. Afară. Din 
nou printre oameni. lar Pip mai avea o săptămână înainte ca el 
să o facă să dispară. 

Aşadar, trebuia să îl găsească prima. Să afle cine îi făcea 
asta: dacă era Ucigaşul BA sau cineva care se dădea drept el. 

Cheia era Green Scene Ltd, aşa că de acolo intenţiona să-și 
înceapă cercetările. Deja începuse. Cu o zi în urmă, când cea- 
sul de pe ecran indicase că era trecut de ora 4 dimineaţa, Pip 
se uitase prin vechile documente, căutând prin fişiere şi dosare 
până ce-l găsise pe cel care îi trebuia. Cel care i se întipărise în 
minte ca o mâncărime, amintindu-i de existența şi importanța 
sa, cât încercase să se gândească la tot ce știa despre firma lui 
Jason Bell. 

Revenind la Documentele mele şi la fişierul etichetat Activi- 
tate școlară. În Clasa a XIII-a, fişierul era la jumătate, printre 
materiile pentru avansați. 

Proiect extins de certificare. 

Pip îl deschisese, dezvăluind mai multe şiruri de docu- 
mente Word şi fişiere audio pe care le realizase în urmă cu 
un an. Imagini în format jpg și fotografii: paginile cu planul 
academic al lui Andie Bell se deschiseseră pe biroul ei, lângă o 
hartă adnotată a oraşului Little Kilton pe care o desenase Pip, 
pentru a marca ultimele deplasări ale lui Andie. Derulase în 
jos prin toate documentele înregistrate până ce găsise „mâncă- 
rimea”. Jurnal — intrarea 20 (interviu cu Jess Walker). 

Da, ăsta era! Pip îl recitise, pulsul mărindu-i-se când își 
dăduse seama de importanța lui. Ce straniu era ca un detaliu 
nesemnificativ atunci să poată fi atât de important acum! Era 
aproape ca și când toate astea fuseseră inevitabile, de la bun 
început. O cale pe care Pip nici măcar nu ştia că mersese în tot 
timpul ăsta. 

După aceea, căutase unde aveau sediul Green Scene şi Clean 
Scene: un complex de birouri din Knotty Green, la o distanță 
de douăzeci de minute de mers cu maşina din Little Kilton. Ba 
chiar îl vizitase pe Google Maps, cu Street View, stând în pat şi 
umblând virtual de-a lungul străzii. Complexul era situat lângă 

un drum îngust de ţară, înconjurat de copaci înalți, imortalizat 
aici într-o zi înnorată din trecut. Nu vedea cine ştie ce, în afară 
de câteva clădiri cu aspect industrial, maşini şi dube parcate, 
toate înconjurate de un gard înalt, metalic, vopsit în verde-în- 
chis. Pe poarta de la intrare era un panou cu sigla ambelor 
firme înrudite. Se plimbase de colo, colo, bântuind locul pixe- 
lat ca o fantomă atemporală. Putea să se holbeze la el cât voia, 
dar nu îi oferea răspunsurile de care avea nevoie. Exista un 
singur loc de unde avea să le obțină. Nu în Knotty Green, ci în 
Little Kilton. 

De fapt, chiar aici, şi-a zis, când şi-a ridicat privirea și şi-a 
dat seama că aproape sosise. Și mai era ceva! O femeie care se 
îndrepta spre ea, un chip pe care îl cunoștea. Dawn Bell, mama 
lui Andie şi a Beccăi. Probabil tocmai ieșise din casă, o geantă 
goală Sainsburys legănându-i-se pe braţ. Părul blond-închis 
era pieptănat pe spate, iar mâinile nu se vedeau din mânecile 
puloverului prea larg. Și ea părea obosită. Poate asta le făcea 
oraşul oamenilor. 

Urmau să treacă una pe lângă cealaltă. Pip a zâmbit şi și-a 
plecat capul, neştiind dacă să o salute sau nu, sau să îi spună 
că tocmai voia să-i bată la uşă ca să discute cu soțul ei. Lui 
Dawn i-au tremurat buzele, iar ochii i-au licărit, dar nu s-a 
oprit, uitându-se în schimb la cer când şi-a trecut degetele pe 
sub lanţul de aur al colierului, mișcând medalionul rotund îna- 
inte şi înapoi, ca să reflecte lumina dimineții. Au trecut una pe 
lângă cealaltă şi fiecare şi-a continuat drumul. Pip s-a uitat din 
mers peste umăr, ca și Dawn, privirile lor întâlnindu-se pentru 
o clipă de-a dreptul stânjenitoare. 

Totuşi, nu s-a mai gândit la asta când a ajuns la destinaţie şi 
s-a uitat la casă, cercetând cu privirea panta acoperișului spre 
fiecare dintre cele trei hornuri. Cărămizile vechi şi ciobite erau 

copleșite de iedera care tremura în vânt, iar un clopoțel cromat 
cra montat lângă uşa de la intrare. 

Casa familiei Bell. 

Pip şi-a ţinut respiraţia când a traversat strada spre locuinţă, 
aruncând o privire la mașina de teren verde parcată pe alee, 
lângă un automobil roșu, mai mic. Așadar, Jason era acasă, nu 
deja în drum spre serviciu. Pe şira spinării simțea ceva straniu 
şi nepământean, ca și când nu s-ar fi aflat cu adevărat aici, ci în 
trupul din urmă cu un an. Transferată, ieșită din linia ei tem- 
porală, în vreme ce totul se întorcea în acelaşi punct. Revenise 
la casa familiei Bell, deoarece exista o singură persoană care 
avea toate răspunsurile care-i trebuiau. 

A bătut uşor cu monturile în geamul uşii de la intrare. 

Prin sticla mată s-a zărit o siluetă, apoi un cap înceţoşat, 
când un lanţ a scârţâit lângă uşa de la intrare, iar aceasta s-a 
deschis. Jason Bell stătea în pragul ușii, încheindu-și nasturii 
de la gulerul cămăşii şi netezind cutele. 

— Bună, Jason! a spus veselă Pip, zâmbetul ei părând cumva 
încordat şi elastic. Scuze că te deranjez așa de dimineaţă! C-ce 
mai faci? 

Jason a clipit la ea, înțelegând cine e fata care stătea în pra- 
gul ușii lui. 

— Ce... ăăă... ce vrei? a întrebat-o, coborându-şi privirea 
ca să-şi încheie şi butonii, în timp ce stătea rezemat de tocul 
uşii. 

— Ştiu că pleci la serviciu, a spus Pip, pe un ton care trăda 
cât e de tulburată. 

Fata și-a frecat palmele între ele, o idee care s-a dovedit 
proastă, deoarece transpirau, iar acum era nevoită să se uite în 
jos, ca să vadă că nu e sânge. 

— Eu, ăă, ei bine, voiam doar să îți pun câteva întrebări. 
Despre firma ta, Green Scene. 

Jason şi-a trecut limba peste dinţi; Pip o vedea pe sub pielea 
buzei superioare. 

— Ce-i cu ea? a întrebat el, mijind acum ochii. 

— Mă interesează câțiva dintre foştii tăi angajaţi, a zis Pip şi 
a înghițit în sec. Unul dintre ei este Billy Karras. 

Jason a părut luat prin surprindere, gâtul retrăgându-i-se în 
cămașă. Apoi a îngăimat cuvintele ca pentru sine înainte să le 
rostească, în cele din urmă, cu glas tare: 

— Te referi la Ucigaşul BA? a spus el. Asta e următoarea ta 
chestie, nu-i așa? Următorul strigăt după atenţie. 

— Cam așa ceva, a spus Pip, zâmbind fals. 

— Evident, nu am niciun comentariu despre Billy Karras, a 
zis Jason, ceva agitându-i totuși colţurile gurii. M-am străduit 
din răsputeri să separ firma de lucrurile pe care le-a făcut. 

— Dar legătura e intrinsecă, a replicat Pip. Povestea oficială 
este că Billy a luat banda adezivă și funia albastră de la serviciu. 

— Ascultă-mă! a spus Jason, ridicând mâna, dar Pip a vor- 
bit peste el, înainte ca bărbatul să poată schimba subiectul. 

Avea nevoie de răspunsuri, fie că lui îi plăcea, fie că nu. 

— Anul trecut am vorbit cu una dintre prietenele Beccăi de 
la liceu, Jess Walker, iar ea mi-a spus că la 20 aprilie 2012, în 
seara în care a dispărut Andie, tu şi Dawn eraţi la o cină, dar tu 
ai fost nevoit să pleci la un moment dat deoarece s-a declanşat 
alarma la Green Scene; aveai o alertă pe telefon, presupun. 

Jason a privit-o inexpresiv. 

— Adică în aceeaşi seară în care Ucigaşul BA şi-a ucis a 
cincea și ultima victimă, Tara Yates. 

Pip nu s-a oprit ca să respire. 


La un pas de moarte 167 


— Deci, mă întrebam dacă asta a fost: dacă Ucigaşul BA 
a intrat prin efracţie în birourile tale ca să ia cele necesare și 
a declanșat întâmplător alarma de furt. Ai aflat vreodată cine 
a fost? Ai văzut pe cineva acolo când ai mers să verifici şi să 
opreşti alarma? Ai camere de supraveghere? 

— Nu am văzut... 

Jason s-a oprit. Şi-a ridicat o clipă privirea spre cerul din 
spatele ei, iar când s-a uitat din nou la ea, chipul i se schimbase; 
riduri de furie îi înconjurau ochii. A clătinat din cap. 

— Ascultă-mă! a zis el tăios. Destul! E destul! Nu știu cine" 
te crezi, dar e inacceptabil. Trebuie să afli... Nu crezi că te-ai 
băgat destul în viețile oamenilor, în vieţile noastre? a întrebat-o 
Jason, lovindu-și pieptul cu palma şi şifonându-şi cămașa. Nu 
mai am nicio fiică lângă mine. Reporterii s-au întors și dau 
târcoale casei, încercând să ne citeze pentru articolele lor. Cea 
de-a doua mea soție m-a părăsit. M-am întors în orașul ăsta, în 
casa asta. Ai făcut destule. Mai mult decât suficient, crede-mă! 

— Dar, Jason, eu... 

— Nu mai încerca să mă cauţi, a spus el, apucând marginea 
uşii, iar pielea întinzându-i-se peste monturile albe. Sau pe ori- 
cine altcineva din familia mea. Ajunge! 

— Dar... 

Jason i-a închis în nas. Nu trântind, ci închizând încet și 
uitându-se în ochii lui Pip până ce uşa i-a despărțit. I-a separat. 
Încuietoarea a zăngănit. Dar el era încă acolo, lângă uşă; Pip 
îi vedea silueta prin sticla mată. Şi-a imaginat că mai simţea 
căldura privirii lui, deși nu îi mai vedea ochii. Dar silueta tot 
nu se mișcase de acolo. 

Pip şi-a dat seama că Jason voia să plece ea, voia să o vadă 
plecând. Iar ea a făcut-o după ce şi-a pus pe umeri bretelele 
rucsacului arămiu, tenișii ei scârțâind pe aleea din față. 

Ce bine ar fi fost dacă şi-ar fi adus microfoanele, laptopul 
şi căştile! De fapt, ar fi trebuit să se aștepte la reacţia aia, având 
în vedere ce îi spusese Hawkins. Nu îl condamna pe Jason; ni- 
meni din orașul ăsta nu i-ar fi deschis ușa cu plăcere. Dar avea 
foarte mare nevoie de răspunsuri. Cine declanşase alarma la 
Green Scene Ltd în seara aia? Billy sau altcineva? Inima încă îi 
bătea prea repede, mult prea repede, iar acum ritmul părea un 
cronometru al cărui timp se apropia de final. 

La jumătatea drumului, Pip s-a uitat peste umăr, privind 
înapoi spre casa Bell. Silueta lui Jason era încă acolo, în pra- 
gul ușii. Chiar trebuia să o urmărească până se îndepărta? 
Înţelesese mesajul: nu avea să se mai întoarcă acolo. Făcuse o 
greşeală. 

A cotit pe strada principală, iar telefonul a început să-i vi- 
breze în buzunarul din faţă. Oare era Ravi? La ora asta ar fi 
trebuit să fie în tren. Și-a strecurat mâna în buzunar şi a scos 
telefonul care bâzâia. 

Număr necunoscut. 

Pip s-a oprit și s-a uitat la ecran. Încă unul. Al doilea. Ar fi 
putut să fie doar un apel în legătură cu plata asigurărilor, dar 
ştia că nu e vorba despre asta. Însă ce trebuia să facă? Ei bine, 
avea doar două opţiuni: butonul roșu sau verde. 

A apăsat pe verde şi a dus telefonul la ureche. 

Nu s-a auzit nimic. 

— Alo? a rostit pe un ton prea puternic, încordat. Cine e la 
telefon? 

Nimic. 

— BA? a spus ea, zărind nişte copii care se certau de partea 
cealaltă a străzii, în aceeaşi uniformă albastră pe care o purta 
Josh. Eşti Ucigaşul BA? 

Un sunet. Ar fi putut să fie mașina care trecea pe lângă ea 
sau propria respiraţie. 

— Ai de gând să-mi spui cine eşti? a întrebat Pip, te- 
mându-se să nu scape telefonul deoarece, brusc, sângele lui 
Stanley îi uda mâinile. Ce vrei de la mine? 

Pip a pășit pe stradă, pe trecerea de pietoni, ținându-și 
respiraţia ca să o audă pe a lui. 

— Mă cunoşti? a întrebat ea. Eu te cunosc? 

Linia a pârâit, iar apoi s-a întrerupt apelul. A auzit trei 
țiuituri stridente, pulsul mărindu-i-se cu fiecare dintre ele. 
Apelantul misterios închisese. 

Pip aluat telefonul de la ureche şi l-a privit. Se afla la doi pași 
de bordură. Lumea de afară s-a încețoșat și a dispărut pentru 
ea când s-a holbat la ecranul blocat şi gol pe care, în urmă cu 
doar câteva secunde, individul își semnalase prezenţa. Acum 
nu mai era confuză în privinţa apelurilor. 

Era ea împotriva lui. 

Salvează-te ca să te salvezi! 

Pip a auzit prea târziu huruitul unui motor. 

Scârţâitul roţilor din spatele ei. 

Nu avea nevoie să vadă ca să ştie ce se întâmplă. Dar în 
acea fracțiune de secundă, instinctul a preluat controlul, arun- 
cându-i picioarele înainte spre trotuar. 

Un scârţâit i-a umplut urechile, oasele şi dinţii când maşina 
a virat în direcţia opusă. Un picior a pășit şi a alunecat sub ea. 

Pip s-a prăbușit în genunchi, aterizând într-un cot, telefo- 
nul alunecându-i din mână pe beton. 

Scârţâitul s-a transformat într-un mormăit, estompându-se, 
când mașina a virat la dreapta și a accelerat, înainte să aibă 
şansa să îşi ridice privirea. 

— O, Dumnezeule, Pip! a strigat o voce stridentă, fără trup, 
de undeva din faţa ei. 

Pip a clipit. 

Avea sânge pe mâini. 

Sânge adevărat, de la zgârietura din palmă. 

S-a ridicat, cu un picior încă întins pe stradă, când niște 
pași s-au grăbit spre ea. 

— O, Dumnezeule! 

Din senin a apărut o mână întinsă în faţa ei. 

Şi-a ridicat privirea. 

Layla Mead. Nu! A clipit. Nu era Layla, Layla nu fusese 
reală. Stella Chapman era cea care stătea deasupra ei, Stella de 
la şcoală, care o privea cu ochi căprui şi îngrijorați. 

— La naiba, eşti bine? a întrebat când Pip a apucat mâna 
întinsă şi a lăsat-o pe Stella să o ridice în picioare. 

— Sunt bine, sunt bine! a răspuns Pip, ștergând sângele de 
blugi și lăsând de data asta un semn pe haine. 

— Tâmpitul ăla nici măcar nu se uita! a spus Stella, cu o 
voce încă stridentă şi panicată când s-a aplecat ca să ia telefo- 
nul lui Pip. Erai pe trecerea de pietoni, ce naiba! 

Fata i-a înmânat lui Pip telefonul, care, în mod neaşteptat, 
nu avea nicio zgârietură. 

— Avea măcar o sută la oră! Stella vorbea în continuare, 
prea repede ca Pip să o urmărească: Pe nenorocita de stradă 
principală! Şoferii care conduc mașini sport cred că strada le 
aparține. 

Neliniștită, Stella şi-a trecut mâna prin părul lung şi 
castaniu. 

— Mai că te-a călcat! 

Pip încă auzea în urechi scârţâitul roților, de parcă ar fi fost 
un țiuit. Se lovise la cap? 

— ... mergea atât de repede, încât nici măcar nu am putut 
să-ncerc să văd numărul de înmatriculare. Totuși, am observat 
că era o maşină albă. Pip? Te simţi bine? Eşti rănită? Să chem 
pe cineva în ajutor? Pe Ravi? 

Pip a clătinat din cap, iar ţiuitul din urechi s-a estompat. S-a 
dovedit că, până la urmă, era doar în mintea ei. 

— Nu, este în regulă! Mă simt bine. Serios, a spus ea. 
Mulţumesc, Stella! 

Dar, când s-a uitat la Stella, la ochii ei blânzi, la pielea 
bronzată și la riduri, fata s-a transformat din nou în altcineva. 
Într-o altă persoană, dar aceeaşi. Layla Mead. Aceeaşi ca Stella 
în toate privinţele, în afară de părul ei şaten, care acum era 
blond-cenușiu. Iar când i-a vorbit din nou, a făcut-o cu vocea 
lui Charlie Green: 

— Oricum, ce mai faci? Nu te-am mai văzut de luni bune! 

Pip voia să ţipe la Charlie şi să îi povestească despre arma 
pe care o lăsase în urmă, în inima ei. Să îi arate sângele de pe 
mâini. Dar, de fapt, nu voia să țipe. Voia să plângă și să îi ceară 
sprijinul, să o ajute să înţeleagă totul, să se înțeleagă pe sine. Să 
îl implore să se întoarcă şi să îi arate cum să se simtă bine în 
pielea ei. Să îi spună, cu vocea lui calmă și liniştitoare, că pro- 
babil pierdea lupta asta deoarece era deja pierdută. 

Persoana din faţa ei o întreba acum când pleca la facultate. 
Pip a întrebat același lucru, iar ele au stat acolo, pe stradă, vor- 
bind fără griji despre un viitor pe care Pip nu mai era sigură că 
îl are. În faţa ei, nu Charlie îi vorbea despre plecatul de acasă. 
Nu Layla Mead, ci Stella. Doar Stella. Dar, chiar şi aşa, îi era 
greu să se uite doar la Stella. 


Optsprezece 


— Încă unul? 

Ravi nu s-a mișcat, afișând aceeași expresie, ca şi când ar fi 
fost suspendat în timp, pe bucata de covor. Ca şi cum, dacă s-ar 
fi mişcat în orice direcţie, înainte sau înapoi, ar fi confirmat ce 
nu voia să audă. Dacă nu se mişca, putea să nu fie real. 

Tocmai intrase în dormitorul ei; era primul lucru pe care 
i-l spusese Pip. „Să n-o iei razna, dar azi am primit alt apel as- 
cuns” Nu voise să îi trimită mesaj mai devreme, să îl distragă 
în timp ce lucra, dar aşteptarea fusese covârşitoare, secretul in- 
trându-i pe sub piele şi căutând o cale de ieşire. 

— Mda, în dimineaţa asta, a spus şi a urmărit cum expresia 
băiatului s-a schimbat în sfârşit, sprâncenele urcându-i mult 
pe frunte şi îndepărtându-se de ochelarii pe care își amintise 
să îi poarte. Nu a zis nimic. Doar a respirat. 

— De ce nu m-ai anunţat? a întrebat-o Ravi, apropiindu-se 
de ea. Şi ce ai pățit la mână? 

— Te anunţ acum, a zis ea, trecându-şi un deget peste în- 
cheietura mâinii lui. Și, de fapt, nu este nimic. Aproape că m-a 
lovit o maşină când traversam strada. Este în regulă, n-am 
decât o zgârietură. Dar, uite, apelul ăsta este un lucru bun, 
deoarece... 

— O, este bun, nu-i așa? Să primeşti telefoane de la un cri- 
minal în serie. Bun! Ei bine, ce uşurare! a spus Ravi, ridicând 
mâna ca să îşi șteargă teatral fruntea. 

— Poţi să mă asculți? a întrebat Pip, dându-și ochii peste 
cap. 

Ravi era foarte dramatic atunci când voia să fie. 

— Este bine pentru că mi-am petrecut toată după-amiaza 
căutând informaţii. Şi uite, vezi? Am descărcat aplicaţia asta, a 
zis Pip şi a ridicat ecranul ca să îi arate. Se numeşte CallTrap- 
per. Și odată ce o activezi - ceea ce am făcut acum - și plăteşti 
o taxă de înscriere de patru lire şi jumătate, când primeşti un 
apel de la un număr ascuns, îl demască. Deci afli ce număr te 
sună. 

Pip i-a zâmbit și și-a băgat degetul prin gaica curelei lui, așa 
cum îi făcea el mereu. 

— De fapt, ar fi trebuit să o instalez după primul apel, dar 
atunci nu ştiam ce este. Am crezut că poate e o greşeală. Nu 
contează, acum o am! lar data viitoare când mă sună, voi avea 
numărul lui de telefon. 

Pip îşi dădea seama că era prea veselă şi că exagera. 

Ravi a dat aprobator din cap, iar sprâncenele i s-au relaxat 
doar puţin. 

— În ziua de azi există o aplicaţie pentru orice, a spus el. 
Minunat, acum parcă aș fi tata! 

— Uite, să-ți arăt cum funcţionează! Sună-mă cu 141 în 
faţă, ca să îţi ascunzi numărul. 

— Bine! 

Pip l-a urmărit pe Ravi scoțând telefonul şi apăsând ecra- 
nul. Senzaţia care i-a agitat pieptul cât l-a privit a fost bruscă 
şi neașteptată. Un sentiment care tândălea acolo, fără să se 
grăbească. O mică arsură. Era doar o chestie simpatică și 
neașteptată să afle că el îi ştia numărul pe de rost. Că anumite 
părți din ea sălășluiau şi în el. Echipa Ravi şi Pip. 

Ar fi căutat-o dacă ar fi dispărut, nu-i aşa? Ar fi putut chiar 
să o găsească. 

Telefonul care suna în mâinile ei a întrerupt senzaţia. 
Număr ascuns. L-a ridicat ca să îi arate lui Ravi. 

— Acum apăs butonul ăsta de două ori ca să resping ape- 
lul, a spus ea, demonstrându-i. Telefonul a revenit la ecranul 
blocat, însă doar pentru o fracțiune de secundă înainte să se 
lumineze cu un alt apel. Iar de data asta, numărul de telefon al 
lui Ravi era afişat deasupra. 

— Vezi, îl deviază la CallTrapper, unde numărul este de- 
mascat, iar apoi redirecționat înapoi la mine. Și apelantul nu 
ştie, a spus ea, apăsând butonul roșu. 

— Nu-mi vine să cred că mi-ai închis telefonul! 

Pip l-a lăsat pe al ei deoparte. 

— Vezi, acum am tehnologia de partea mea! 

Prima ei victorie în joc, dar nu una care să-i permită să se 
culce pe o ureche: era deja cu mult în urmă. 

— Bine, n-o să merg atât de departe, încât să spun că e bine, 
a zis Ravi. N-o să mă refer la vreun lucru ca fiind bun după 
ce am citit interogatoriul lui Billy şi mi-am dat seama că un 
ucigaș în serie despre care toată lumea crede că a fost închis 
şase ani ar putea, de fapt, să fie printre noi, amenințând să îmi 
ucidă brutal iubita, dar este ceva. 

Zicând acestea, băiatul s-a îndreptat spre patul ei și s-a 
așezat neelegant pe pătură. 

— Ce nu înţeleg eu este cum de are numărul tău de telefon. 

— Toată lumea are numărul meu de telefon. 

— Ar trebui să sper că nu, a răspuns el repede, îngrozit. 

— Nu, adică din afişe, i-a explicat Pip, care nu s-a putut 
abţine să nu râdă de faţa lui. Am lipit prin tot orașul afişele 

cu dispariţia lui Jamie şi numărul meu de telefon. Oricine din 
Kilton ar putea să-l aibă. Oricine. 

— A, da! a spus el, muşcându-şi buza. Atunci nu ne gân- 
deam la viitorii hărțuitori-criminali în serie, nu-i așa? 

— Nu ne-a trecut prin minte. 

Ravi a oftat şi şi-a cuprins faţa în mâinile făcute căuș. 

— Ce este? l-a întrebat ea, rotindu-se pe scaun. 

— Nu crezi că ar trebui să te întorci la Hawkins? Să îi arăţi 
articolul despre BA cu porumbeii şi interogatoriul lui Billy. 
Situaţia ne depăşeşte. 

A venit rândul lui Pip să ofteze. 

— Ravi, nu mă întorc acolo! Te iubesc, eşti perfect în toate 
privințele în care nu îmi semeni și sunt în stare de orice ca să te 
fac fericit, dar nu pot să mă întorc acolo, a zis fata și şi-a împre- 
unat mâinile, strângându-le într-un nod de degete încrucișate. 
Hawkins mi-a spus în faţă că sunt nebună, că mi-am imaginat 
toată situaţia. Ce-o să facă dacă mă întorc să îi spun că indi- 
vidul care mă hărţuieşte - despre care de la bun început nu a 
crezut că există — este, de fapt, celebrul criminal în serie care 
a stat la închisoare șase ani, a și mărturisit și pledat „vinovat, 
doar că poate nu a săvârşit el faptele. Probabil m-ar îmbrăca pe 
loc în cămașă de forță. Poliţiştii n-o să mă creadă, a adăugat 
Pip după o scurtă pauză. Niciodată nu mă cred. 

Ravi și-a luat mâinile de pe faţă ca să se uite la ea. 

— Ştii, întotdeauna am crezut că eşti cea mai curajoasă 
persoană pe care am cunoscut-o vreodată. Neînfricată. Nu ştiu 
cum reușeşti câteodată. Şi ori de câte ori mă neliniștește ceva, 
mereu mă gândesc în sinea mea la ce ar face Pip în situația 
asta. Dar, a expirat el, nu știu dacă acum este momentul să fii 
curajoasă, să faci ce ar face Pip. Riscul este prea mare. Cred... 
cred că poate eşti nesăbuită şi... 

Ravi s-a oprit, ridicând tăcut din umeri. 

— Bine, uite, a spus ea, descleștându-şi mâinile. Momen- 
tan, singura dovadă pe care o avem este un sentiment negativ. 
Când o să fac rost de un nume, de vreo dovadă concretă, chiar 
de un număr de telefon, a adăugat, luând mobilul ca să-l flu- 
ture la el, atunci promit c-o să mă întorc la Hawkins. Și dacă nu 
o să mă creadă, atunci o să fac publică informaţia. Nu-mi mai 
pasă de procese. O s-o afişez pe toate paginile de socializare, 
o să vorbesc despre asta în podcast, iar apoi o să mă asculte. 
Nimeni nu o să încerce să mă rănească, dacă am spus sutelor 
de mii de oameni cine este şi ce plănuiește să facă. Va fi apăra- 
rea noastră. 

Mai avea un motiv să facă asta și, bineînţeles, de una sin- 
gură, dar nu putea să-i zică lui Ravi; nu ar fi înţeles deoarece nu 
avea sens, era dincolo de logică. Nu ar fi putut să-l rostească, 
nici dacă ar fi încercat. Pip îl ceruse; îşi dorise și se rugase pen- 
tru un ultim caz, cel potrivit, ca să-şi repare toate fisurile lä- 
untrice. Şi dacă Billy Karras era nevinovat, dacă bărbatul care 
voia ca ea să dispară era Ucigaşul BA, atunci nu ar fi putut să 
îşi dorească ceva mai potrivit. Aici nu era nimic incert, nici 
măcar o urmă. Ucigaşul BA era cel mai apropiat lucru de ideea 
de rău pe care i-l putea oferi lumea. Nu avea nimic bun: nicio 
greşeală, nicio bună intenţie deformată, nicio izbăvire, nimic 
de genul ăsta. Iar dacă Pip ar fi fost cea care să-l prindă în cele 
din urmă, care să elibereze un om nevinovat, ăsta ar fi fost în 
mod obiectiv un lucru bun. Fără neclarități. Fără vinovăţie. 
Binele şi răul, din nou două noțiuni clar definite în sinea ei. 
Fără nicio armă în inimă sau sânge pe mâini. Cazul ar fi re- 
parat totul, iar ea ar fi revenit la normal. La echipa Ravi şi Pip, 
care-şi ducea viața obișnuită. Să se salveze, ca să se salveze. De 
aceea trebuia să procedeze cum voia. 

— E... mai bine? l-a întrebat ea. 

— Da! a răspuns Ravi şi a schiţat un zâmbet. Este mai bine. 
Deci, dovezi concrete. Apoi băiatul și-a împreunat mâinile şi a 
continuat: Presupun că Jason Bell nu ţi-a spus nimic util. 

— A, asta! a rostit ea, apăsând din nou capacul pixului şi 
auzind doar BA, BA, BA. Mda, nu, nu mi-a zis nimic şi, practic, 
mi-a spus să nu mai apar pe la ușa lor. 

— M-am gândit că așa o să fie, a venit răspunsul lui Ravi. 
Cred că familiei Bell îi place intimitatea. Andie nu l-a invitat 
niciodată pe Sal acasă când erau împreună. Și, bineînţeles, tu 
eşti cea care apare cel mai des la ușa altora, sergent. 

— Dar chiar cred că alarma de la Green Scene din seara 
aia este cheia. Atunci a intrat prin efracţie Ucigaşul BA ca să ia 
banda adezivă și funia de care avea nevoie pentru Tara. Şi pro- 
babil că a plecat înainte să ajungă Jason Bell acolo ca să vadă 
care e treaba. Fie c-a fost Billy, fie c-a fost... altcineva. 

— Altcineva, a spus absent Ravi, gândindu-se la cuvânt. 
Deci, înainte ca Billy să fie prins, în articolul din ziar, psiholo- 
gul criminalist al FBI-ului a zis că Ucigașul BA este un bărbat 
alb de orice vârstă între 20 şi 40 de ani. 

Pip a dat aprobator din cap. 

— Presupun că asta îl exclude pe Max Hastings, a zis Ravi, 
fornăind. 

— Mda, a rostit Pip cu ranchiună. Ar fi avut doar 17 ani 
când s-a comis prima crimă. lar în seara în care au murit 
Tara şi Andie Bell, Max i-a invitat la el pe Sal, Naomi Ward și 
ceilalți. Ar fi putut să iasă când ceilalţi dormeau, dar nu cred că 
se potriveşte. Și nu are nicio legătură cu Green Scene. Deci, da, 
nu este el, oricât aş vrea să îl închid pe viaţă pe Max Hastings. 

— Dar Daniel da Silva a lucrat la Green Scene, nu? a între- 
bai Ravi. 

— Da, a lucrat, a spus ea, scrâșnind din dinți. Tocmai ce-am 
revizuit cronologia în după-amiaza asta, a zis fata şi s-a uitat pe 
notițele din agendă. 

Ştia vârsta exactă a lui Daniel da Silva, deoarece fusese 
unul dintre bărbaţii din oraș a cărui vârstă se potrivise cu a lui 
Charlie Green, în cazul Copilul Brunswick. 

— Am fost nevoită să derulez foarte mult pe pagina lui 
de Facebook. A lucrat ca îngrijitor la şcoală din 2008 până în 
2009, când avea cam 20 de ani. Apoi a început să lucreze la 
Green Scene la sfârșitul anului 2009 şi a rămas acolo până prin 
octombrie 2011, cred, când a început cursurile la școala de 
poliție. Deci, avea 21 de ani când s-a angajat la Green Scene şi 
23 când a plecat. 

— Şi mai lucra acolo când au avut loc cele două crime ale 
Ucigaşului BA? a întrebat Ravi, strângând din buze. 

— De fapt, primele trei. Bethany Ingham a fost ucisă în au- 
gust 2011. Cred că a fost supraveghetoarea lui Daniel, dar şi a 
lui Billy. Numele e redactat în copia poliţiei, dar cred că la el 
se referea Billy. Apoi Jason Bell i-a oferit lui Daniel o slujbă la 
birou - în locul uneia pe teren, ca înainte —, și asta la începutul 
anului 2011, din câte ştiu. O, şi în septembrie 2011 s-a căsătorit 
cu soţia lui, Kim, cu care avea o relație de doi ani. 

— Interesant! a spus Ravi, trecându-şi mâna peste draperi- 
ile lui Pip şi verificând dacă erau complet trase. 

Ea a confirmat mormăind şi scoțând din gât un sunet ne- 
clar când s-a întors la lista de priorităţi din agendă. Majoritatea 
pătratelor desenate brut alături erau acum bifate. 

— Deci, dacă Jason nu a vrut să discute cu mine, am căutat 
să văd dacă mai sunt foşti angajaţi la Green Scene sau Clean 
Scene - oameni care au lucrat la birou şi care ar putea şti mai 

multe despre alarma din 20 aprilie 2012. Am găsit câţiva pe 
LinkedIn și le-am trimis un mesaj. 

— Bună treabă! 

— Cred că ar trebui să văd dacă pot discuta şi cu inspecto- 
rul Nolan; acum este la pensie. O, am încercat să contactez şi 
câţiva membri ai familiilor victimelor, a spus ea, mișcând pixul 
pe punctele din listă. Credeam că am găsit o adresă de e-mail 
a tatălui lui Bethany Ingham, dar nu era bună. Am găsit profi- 
lul de Instagram al surorii Juliei Hunter, Harriet - știi tu, cea 
care a menţionat porumbeii. Se pare că nu a mai postat nimic 
de câteva luni, a zis Pip, deschizând Instagramul pe telefon ca 
să îi arate. Poate nu mai intră. Dar i-am trimis în orice caz un 
mesaj... 

Pip s-a oprit, atentă la notificarea roşie care tocmai apăruse 
deasupra secțiunii de mesaje. 

— O, rahat! a exclamat şi a accesat mesajele. Tocmai mi-a 
răspuns. Harriet Hunter tocmai a răspuns! 

Ravi era deja în picioare, cu mâinile pe umerii ei. 

— Ce spune? 

Respirația lui îi gâdila ceafa. 

Pip a studiat repede mesajul. Avea ochii atât de obosiţi şi de 
uscați, încât credea că mai aveau puţin şi începeau să-i scârţâie 
în orbite. 

— Spune... spune că ne putem vedea. Mâine. 

Pip a simțit că zâmbește înainte să se poată abţine. Din feri- 
cire, Ravi era în spatele ei și nu o vedea; s-ar fi încruntat la ea, 
i-ar fi zis că nu era momentul să sărbătorească. Dar aşa părea, 
într-un fel. Era încă o victorie pentru Pip. Să se salveze, ca să 
se salveze. 

E rândul tău să faci o mişcare, BA! 


Nouăsprezece 


Sigur era ea cea care intra acum pe uşa cafenelei, părând nesi- 
gură şi privind în toate direcţiile. 

Pip a ridicat o mână şi a fluturat-o spre fată. 

Harriet a zâmbit ușurată când a zărit mâna ridicată. Pip 
a urmărit-o făcându-şi politicos loc printre toate mesele şi 
toți oamenii înghesuiți în micul Starbucks, aflat în apropiere 
de staţia Amersham. Nu a putut să nu observe cât de mult 
semăna Harriet cu Julia Hunter, înainte ca Ucigașul BA să 
o lase fără chip şi să i-l înfăşoare în bandă adezivă. Acelaşi 
păr blond-închis, aceleași sprâncene arcuite. De ce semănau 
atât de mult surorile când una dintre ele era moartă? Andie 
şi Becca Bell. Acum Julia şi Harriet Hunter. Două surori mai 
mici, însoţite de o fantomă oriunde se duceau. 

Pip s-a descâlcit din încărcătorul laptopului ca să se ridice 
în picioare când Harriet s-a apropiat. 

— Bună, Harriet! a spus şi i-a întins mâna cu stângăcie. 

Harriet a zâmbit şi i-a strâns mâna, iar Pip i-a simţit pielea 
rece din pricina aerului de afară. 

— Văd că deja te-ai instalat, a remarcat Harriet și a arătat 
spre laptopul lui Pip, firele care îl legau de două microfoane şi 
căştile pe care Pip le avea deja pe gât. 

— Da, ar trebui să fie destul de linişte aici, în colţul din 
spate, a zis Pip, așezându-se din nou. Îţi mulțumesc foarte mult 
că ai acceptat să ne întâlnim atât de repede! O, ţi-am luat o 

cafea americană, a spus şi a gesticulat spre cana aburindă de 
pe masă. 

— Mulţumesc! i-a răspuns Harriet, scoţându-și haina lungă 
şi așezându-se pe scaunul din faţa ei. Sunt în pauza de masă, 
deci avem cam o oră la dispoziţie. 

A zâmbit, dar zâmbetul nu i s-a oglindit şi în privire, 
colțurile gurii zvâcnindu-i neliniștite. 

— O! a exclamat deodată Harriet, căutând ceva în poşetă. 
Am semnat formularul de consimțământ pe care l-ai trimis. 

— E minunat, mulțumesc! a spus Pip, luând hârtia şi pu- 
nând-o în rucsac. Aş putea să verific sunetul? a întrebat apoi 
şi a împins unul dintre microfoane mai aproape de Harriet, 
punându-şi una dintre căști pe ureche. Poți să spui ceva? 
Vorbeşte normal. 

— Da... Äää, bună, mă numesc Harriet Hunter şi am 24 de 
ani. Este... 

— Perfect! a exclamat Pip, urmărind liniile albastre ale pro- 
gramului audio. 

— Mi-ai spus că vrei să discutăm despre Julia şi Ucigaşul 
BA. Pentru un alt sezon din podcastul tău? a întrebat Harriet, 
răsucind între degete vârfurile şuviţelor de păr. 

— În clipa asta fac doar nişte verificări, a spus Pip. Dar, da, 
e posibil. 

Făcea verificări şi se asigura că aduna dovezi concrete, dacă 
se întâmpla ca Harriet să-i zică numele Ucigașului BA. 

— O, da, bineînţeles! a spus ea. Doar că, ştii, în celelalte 
două sezoane ale podcastului tău, cazurile erau în desfăşurare 
sau clasate, dar cu ăsta... În cazul Juliei, ştim cine a făcut-o şi 
că este la închisoare, și își ispășeşte pedeapsa. Deci, presupun 
că nu ştiu ce ar trata podcastul tău? a rostit pe un ton mai ridi- 
cat, transformând propoziţia într-o întrebare. 

— Nu cred că povestea a fost vreodată spusă complet, a zis 
Pip, evitând motivul. 

— O, da, pentru că nu a avut loc un proces? a întrebat 
Harriet. 

— Da, exact! a minţit Pip; acum minţea mai uşor. Și, de 
fapt, cu tine voiam să vorbesc despre o declaraţie pe care i-ai 
dat-o unui reporter de la UK Newsday la 5 februarie 2012. Ţi-o 
amintești? Ştiu că a trecut mult timp de atunci. 

— Mda, îmi aduc aminte, a zis Harriet şi s-a oprit ca să ia 
o gură de cafea. M-au asaltat toți în fața casei când veneam 
de la şcoală. Era şi prima zi când mă întorceam la ore, cam 
la o săptămână după moartea Juliei. Eram tânără şi proastă. 
Credeam că trebuie să discut cu reporterii. Probabil le-am spus 
multe prostii. Plângeam, îmi amintesc asta. Tata s-a enervat 
după aceea. 

— Mai exact, voiam să te întreb despre două lucruri pe care 
le-ai spus atunci. 

Pip a luat copia articolului tipărit, cu rânduri evidenţiate cu 
un roz intens în partea de jos, și i-a dat-o lui Harriet. 

— Ai menţionat nişte întâmplări ciudate în săptămânile de 
dinaintea uciderii Juliei. Porumbeii morţi în casă şi siluetele 
desenate cu creta. Ai putea să-mi povestești despre ele? 

Harriet a dat uşor din cap când a studiat pagina, citindu-și 
propriile cuvinte. Ochii îi păreau mai grei şi mai înceţoșați 
când şi-a ridicat din nou privirea. 

— Mda, nu ştiu, probabil că nu era nimic. Poliţia nu a părut 
interesată de astea. Dar Juliei cu siguranţă i s-au părut ciudate, 
adică destul, încât să îmi spună. Pisica noastră era bătrână 
atunci şi practic stătea numai în casă; își făcea nevoile în living, 
în loc să iasă afară. Cu siguranţă nu era în stare să vâneze, ca 
să zic așa. 

Harriet a ridicat din umeri. 

— Deci să ucidă doi porumbei şi să îi aducă prin uşiță chiar 
a părut ciudat. Dar presupun că una dintre pisicile vecinilor 
ne-a lăsat un cadou sau aşa ceva. 

— Ai văzut vreuna dintre păsările moarte? a întrebat Pip. 

Harriet a clătinat din cap. 

— Mama a aruncat-o pe una, iar Julia, pe cealaltă. Julia 
a aflat despre prima doar când s-a plâns că a fost nevoită să 
şteargă cu mopul sângele de pe podeaua din bucătărie. Din 
câte se părea, pasărea ei nu avea cap. Îmi aduc aminte că tata 
s-a supărat pe ea deoarece a lăsat porumbelul mort în coşul de 
gunoi, a spus Harriet, zâmbind cu tristeţe. 

Gândindu-se la porumbeii ei fără cap, lui Pip i s-a întors 
stomacul pe dos. 

— Şi ce-a fost cu siluetele desenate cu creta? 

— Mda, nici pe alea nu le-am văzut. 

Harriet a mai luat o sorbitură, microfonul înregistrând 
sunetul. 

— Julia a spus că erau pe stradă, aproape de aleea noas- 
tră. Presupun că s-au șters înainte să mă întorc. Atunci locu- 
iam lângă o familie tânără, deci probabil le-au desenat copiii 
vecinilor. 

— Julia ţi-a zis dacă le-a mai văzut? Poate apropiindu-se 
de casă? 

Harriet a fixat-o cu privirea o clipă. 

— Nu, nu cred. Totuși, chiar mi s-a părut că au deranjat-o, 
ca şi când s-ar fi gândit mereu la ele. Dar nu cred că era speriată. 

Scaunul lui Pip a scârţâit când fata s-a mişcat un pic. Julia ar 
fi trebuit să fie speriată. Sau poate fusese şi se ascunsese de sora 
ei. Sigur le văzuse, nu-i așa? Cele trei siluete fără cap, apro- 
piindu-se tot mai mult de casă, de ea, care era a patra. Oare 

crezuse că şi le imagina, aşa cum făcuse Pip? Se întrebase şi 
Julia dacă le desena singură, când nu dormea şi era drogată? 

Pip tăcuse prea mult timp. 

— Şi ce-a fost cu farsele la telefon? 

— A, doar apeluri de la numere ascunse; nimeni nu a zis 
nimic. Probabil era doar cineva de la asigurări sau care încerca 
să îi vândă ceva. Dar, ştii, în primele săptămâni, reporterii ăia 
chiar insistau să le spun orice era ieşit din comun, şi rapid. 
Deci, le-am spus doar de primele lucruri de care mi-am amin- 
tit. Nu cred că aveau legătură cu Bil... Ucigaşul BA. 

— Îţi amintești câte telefoane a primit în săptămâna aia? 

Pip s-a aplecat uşor înainte. Îi mai trebuia încă un detaliu 
ca să îl prindă. 

— Cred că au fost trei. Cel puţin. Suficient, încât Julia să 
comenteze, a spus Harriet, iar răspunsul ei a căpătat parcă o 
formă fizică, făcând părul de pe braţele lui Pip să se ridice. De 
ce? a întrebat ea. 

Probabil observase reacţia lui Pip. 

— O, încerc doar să îmi dau seama dacă Ucigaşul BA a in- 
trat în prealabil în contact cu victimele. Dacă le-a hărțuit, iar 
asta erau telefoanele alea și porumbeii, şi desenele cu creta, a 
spus ea. 

— Nu ştiu! 

Harriet se juca iar cu părul. 

— Nu a spus nimic despre asta în mărturisirea lui, nu-i așa? 
Dacă a mărturisit totul, de ce să nu fi recunoscut şi asta? 

Pip şi-a mușcat buza, gândindu-se ce să facă. Nu îi putea 
spune lui Harriet că bănuia că Ucigaşul BA şi Billy Karras erau 
două persoane diferite; ar fi dat dovadă de iresponsabilitate. 
Chiar de cruzime. Nu fără dovezi concrete. 

În concluzie, a schimbat tactica. 

— Julia era singură când a fost ucisă? a întrebat Pip. 

Harriet a dat aprobator din cap. 

— Nu avea iubit, a spus Harriet. Un singur fost iubit, iar el 
era în Portugalia în seara în care a fost ucisă. 

— Ştii dacă se vedea cu cineva? Dacă ieșea la întâlniri? a 
insistat Pip. 

Din gâtul lui Harriet s-a auzit un cârâit neutru, însoțit de un 
vârf al liniei albastre de pe ecran. 

— Nu prea cred. Pe atunci, Andie îmi punea mereu între- 
barea asta. Eu şi Julia nu vorbeam mult despre băieţi acasă, de- 
oarece tata auzea întotdeauna şi voia să fie inclus, ca să încerce 
să ne facă de rușine. Ea ieșea des în oraş la cină cu prietenii 
la vremea aia; poate era vreun cod pentru ceva. Dar în mod 
evident nu cu Billy Karras; poliţia ar fi găsit ceva informaţii în 
telefonul ei. Sau chiar în al lui. 

Pip s-a bâlbâit în mintea ei, împiedicându-se de un sin- 
gur cuvânt. Odată rostit, nu mai auzise nimic din ce spusese 
Harriet. 

— Scuze, ai spus A-Andie? a întrebat ea cu un râs nervos. 
Doar nu te referi la Andie B... 

— Da, la Andie Bell. 

Harriet a zâmbit cu tristeţe. 

— Ştiu, lumea-i mică, nu-i așa? Și ce şanse sunt ca doi 
oameni diferiți din viața mea să fie ucişi? Ei bine, oarecum, 
ştiu că Andie a avut un accident. 

Pip a simţit cum pe şira spinării îi urca încet ceva rece și 
care nu putea fi evitat sub nicio formă. Ca şi când totul s-ar 
fi derulat așa cum ar fi trebuit de la bun început, închizând 
cercul. Iar ea era doar un pasager în propriul trup, urmărind 
desfășurarea spectacolului. 

Harriet o privea cu o expresie îngrijorată. 

— Te simţi bine? a întrebat ea. 

— D-da, bine! a tușit Pip. Încercam doar să înţeleg cum de 
o cunoșteai pe Andie Bell. Asta m-a şocat puțin, scuze! 

— Mda, a zâmbit Harriet compătimitor, şi pe mine m-a 
cam şocat, a apărut în vieţile noastre ca din senin. S-a intâm- 
plat la câteva săptămâni după ce a murit Julia, iar eu am primit 
un e-mail de la Andie. Atunci nu o cunoșteam. Aveam aceeaşi 
vârstă, eram la şcoli diferite, dar aveam câţiva prieteni comuni. 
Cred că mi-a luat adresa de e-mail de pe profilul de Facebook, 
atunci când toată lumea avea cont pe Facebook. În orice caz, 
a fost un mesaj foarte drăguţ: mi-a scris cât de rău îi pare de 
Julia şi că, dacă am nevoie vreodată să discut cu cineva, pot 
vorbi cu ea. 

— Andie ţi-a scris asta? a întrebat Pip. 

Harriet a dat aprobator din cap. 

— Aşa că i-am răspuns şi am început să vorbim. Atunci nu 
prea aveam pe cine să consider cea mai bună prietenă, cineva 
cu care să pot vorbi despre sentimente, despre Julia, iar Andie 
era cu adevărat minunată. Ne-am împrietenit. Ne sunam cam 
o dată pe săptămână şi ne întâlneam, de fapt chiar aici, a spus 
ea, uitându-se prin cafenea, privirea rămânându-i la o masă de 
lângă fereastră. 

Probabil acolo stăteau de obicei. Harriet Hunter şi Andie 
Bell! Pip încă nu putea să înțeleagă ciudăţenia asta. De ce să o 
fi căutat Andie pe Harriet aşa, din senin? Nu prea-i stătea în 
fire lui Andie Bell, cea pe care ajunsese să o cunoască la cinci 
ani după moartea ei. 

— Şi despre ce vorbeaţi? a întrebat Pip. 

— Despre toate şi nimic. Era cumva umărul pe care plân- 
geam, și sper că şi eu am fost pentru ea, deși nu vorbea mult 
despre propria persoană. Am vorbit despre Julia, despre 


La un pas de moarte 187 


Ucigaşul BA, ce făceau părinţii mei și altele. A murit în aceeași 
noapte în care Billy Karras a ucis-o pe Tara Yates, ştiai asta? 

Pip a dat uşor din cap. 

— O coincidenţă oribilă şi foarte ciudată! a spus Harriet, 
mușcându-şi buza. Am vorbit atât de mult despre asta, iar ea 
nu a trăit ca să afle cine era criminalul. Cred că era disperată să 
afle, de dragul meu. Iar eu mă simt îngrozitor, nu știam toate 
chestiile care se întâmplau în viaţa ei. 

Pip şi-a mișcat ochii dintr-o parte în alta când mintea ei 
a încercat să ţină pasul cu pista asta neașteptată, desprin- 
zându-se de Ucigaşul BA şi revenind la Andie Bell. Altă le- 
gătură: firma tatălui ei, iar acum prietenia cu Harriet Hunter. 
Oare poliţia ştiuse atunci despre chestiunea asta, despre legă- 
tura ciudată dintre două cazuri în desfășurare? Dacă exista un 
cont de e-mail despre care ştia familia lui Andie, atunci inspec- 
torul Hawkins trebuie să fi aflat, asta dacă nu cumva... 

— Ş-ştii adresa de e-mail pe care a folosit-o prima dată 
Andie ca să te contacteze? a întrebat Pip, iar scaunul ei a 
scârțâit când s-a aplecat în față. 

— O, da! a zis Harriet, vârând mâna în buzunarul jachetei 
aruncate pe scaun. Era una ciudată, din litere și cifre aleatorii. 
Iniţial am crezut că este una automată sau aşa ceva. 

Fata s-a uitat pe telefon. 

— Am marcat e-mailurile după ce a murit, ca să nu le pierd. 
Poftim, astea sunt, primite înainte să facem schimb de numere 
de telefon. 

Harriet i-a împins telefonul pe masă, cu aplicaţia Gmail des- 
chisă și un rând de e-mailuri pe ecran. Trimise de A2B3LK94@ 
gmail.com, cu subiectul Bună! 

Pip s-a uitat la previzualizarea fiecărui mesaj, citindu-le 
cu vocea lui Andie şi readucând-o la viață. Bună, Harriet! Nu 

mă cunoşti, dar mă numesc Andie Bell. Sunt elevă la Kilton 
Grammar, dar cred că îl cunoaștem amândouă pe Chris Parks... 
Bună, Harriet! Mulţumesc pentru că mi-ai răspuns şi nu ai cre- 
zut că sunt o ciudată că te-am căutat! Îmi pare foarte rău de 
sora ta! Și eu am o soră... Până la ultimul: Hei, HH, ai vrea să 
vorbim la telefon în loc să ne trimitem e-mailuri sau chiar să ne 
întâlnim cândva? 

Ceva s-a agitat în mintea lui Pip, forțând-o să se uită din 
nou la cel două litere: HH. Şi-a întrebat mintea ce trebuia să 
vadă aici; erau doar inițialele lui Harriet. 

— Mă bucur că ai aflat adevărul despre ce i s-a întâmplat, 
i-a întrerupt Harriet gândurile. Şi că-n podcastul tău ai fost 
drăguță cu ea. Cred că Andie era o fată complicată. Dar m-a 
salvat. 

Acum și mai complicată, a gândit Pip, scriind adresa de 
e-mail a lui Andie. Harriet avea dreptate; era o adresă ciudată, 
aproape ca şi când ar fi fost intenţionat obscură. Aproape ca 
şi când ar fi fost un secret. Poate că o crease chiar din motivul 
ăsta, doar ca să comunice cu Harriet Hunter. Dar de ce? 

— Ai de gând să vorbeşti cu el? a întrebat-o Harriet, fă- 
când-o pe Pip să fie din nou atentă la încăpere, la masa asta și 
microfoanele instalate în faţa lor. O să vorbeşti cu Billy Karras? 

Pip a făcut o pauză și şi-a trecut degetul peste plasticul 
căştilor lăsate pe gât. 

— Da, sper să discut cu BA! a răspuns ea. 

Voia să fie delicată, ca să nu fie nevoită să o mintă pe Har- 
riet, dar cuvintele alea mai ascundeau ceva. Ceva sinistru și 
ameninţător. O promisiune sumbră. Pentru ea sau el? 

— Uite! a zis Pip, apăsând butonul de oprire al programului 
de înregistrare. Azi a expirat timpul. Crezi că putem programa 
curând un alt interviu, în care să vorbim mai mult despre Julia 

şi cum era ea? Mi-ai oferit o sumedenie de informaţii azi ca să 
încep cercetarea, așadar, îți mulțumesc pentru asta! 

— Da? a spus Harriet, pielea dintre ochi încreţindu-se de 
nedumerire. 

O făcuse, dar fără să ştie. Îi oferise o pistă care ducea către 
una dintre cele mai improbabile direcţii. 

— Da, interviul a fost plin de informaţii, a zis Pip şi a deco- 
nectat microfoanele, încă gândindu-se la cele două litere HH 
şi rostindu-le cu vocea lui Andie, una pe care nici măcar nu o 
auzise vreodată. 

Cele două fete şi-au strâns din nou mâinile când şi-au luat 
rămas-bun, iar Pip a sperat că Harriet nu observase că ale ei 
tremurau - fiorul care i se culcuşise pe sub piele. Iar când Pip 
a deschis ușa cafenelei, ţinând-o așa pentru Harriet, vântul 
rece a lovit-o, odată cu revelaţia faptului că, și după atâta timp, 
Andie Bell tot mai era o enigmă. 


Denumirea fişierului: l l 
Fotografia planificatorului lui Andie, 12-18 martie 2012.jpg 

- comandă cadouri pentru EH + Ch 


Douăzeci 


Pip a găsit furnicătura din ceafă, cea care râcâia înainte și îna- 
poi şi suna ca două litere şoptite. HH. 

A fixat cu privirea fişierul deschis în faţa ei. Fotografia pla- 
nificatorului lui Andie, 12-18 martie 2012.jpg. O fotografie pe 
care o copiase și o mutase în Jurnal - intrarea 25. Era vorba 
despre jurnalul dedicat proiectelor ei de anul trecut. Una din- 
tre fotografiile pe care le făcuse planificatorului academic al lui 
Andie, când ea și Ravi intraseră prin efracţie în casa familiei 
Bell, cu mai puţin de un an în urmă, în căutarea unui telefon 
cu cartelă pe care nu-l găsiseră. 

În fotografia întreagă, cea originală, înainte ca Pip să o edi- 
teze, se vedeau mai multe de pe biroul aglomerat al lui Andie. 
O trusă de machiaj cu o perie de păr purpuriu-deschis dea- 
supra, cu perii încă plini de fire blonde. Alături, o agendă 
şcolară Kilton Grammar pentru anul 2011/2012, deschisă la 
săptămâna din mijlocul lui martie, cu o lună și ceva înainte ca 
Andie să moară. 

Şi iată! Cele două litere, HH, scrise pe pagina cu sâmbăta 
aceea, dar și în celelalte fotografii pe care le făcuse - săptă- 
mânile de dinainte şi de după. Pip credea că înţelesese atunci 
codul lui Andie. HH se refereau la hardughia lui Howie!, la 
fel cum PC însemna parcarea gării unde Andie se întâlnea cu 
Howie Bowers ca să ia marfă sau să lase bani. Dar se înşelase. 


' Howies House (HH), „hardughia, casa lui Howie” (n. red.). 

HH nu aveau nicio legătură cu Howie Bowers. Cei doi de H 
erau pentru Harriet Hunter. Era greu de zis dacă era un telefon 
sau o întâlnire. Dar fusese Harriet de la bun început, iar aici 
era dovada. Andie o căuta pe sora celei de-a patra victime a 
Ucigașului BA. 

Furnicătura din capul lui Pip s-a transformat în durere, 
intensificându-se la tâmple când a încercat să înțeleagă ce 
inseamnă asta. Ideea s-a izbit în ea când a încercat o înțeleagă. 
Ce legătură avea Andie Bell cu toate astea, cu Ucigaşul BA? 

Era un singur loc unde ar fi putut găsi răspunsuri: în cea- 
laltă adresă de e-mail a lui Andie, una pe care Pip o bănuia a fi 
secretă. În scurta ei viață, Andie avusese multe taine. 

Pip şi-a mutat în sfârşit privirea de la pagina din agendă, 
accesând în schimb motorul de căutare. S-a deconectat de pe 
contul ei de Gmail și s-a logat din nou. 

A tastat adresa lui Andie, A2B3LK94Ggmail.com, şi s-a 
oprit, mouse-ul rămânând deasupra căsuţei cu parola. Ar fi 
fost imposibil o ghicească. A mutat în schimb mouse-ul spre 
rubrica unde scria Aţi uitat parola? 

S-a deschis o nouă fereastră, Pip fiind rugată: Introduceţi 
ultima parolă pe care v-o amintiți. Săgeata a clipit în căsuţă, 
luând-o peste picior. Şi-a trecut degetele peste tastatura tactilă, 
sărind peste căsuţa cu parola şi spre butonul Încercați o altă 
întrebare. 

O altă opțiune a apărut pe ecran, propunându-i să trimită 
un cod la adresa de e-mail de rezervă, AndieBell94Ogmail.com. 
Lui Pip i-a forfotit stomacul: deci, Andie chiar avea altă adresă 
de e-mail, probabil cea principală. Cea de care știa lumea. Dar 
Pip nu avea acces nici la ea, deci nu putea recupera codul de 
verificare. Adresa secretă a lui Andie ar fi putut să rămână un 
secret pentru totdeauna. 

Dar speranţa nu o părăsise încă de tot. Mai era o opţiune, o 
altă secțiune -— Încercați altă întrebare - în josul paginii. A ac- 
cesat-o, închizând ochii o fracțiune de secundă şi rugându-se 
ca mașinăria să funcţioneze. 

Când i-a deschis, pagina se schimbase din nou. 

Răspundeţi la întrebarea de securitate pe care ați adăugat-o 
contului: 

Numele primului dumneavoastră hamster? 

Dedesubt era altă căsuţă, care-i cerea lui Pip să introducă 
răspunsul. 

Asta era! Nu mai avea alte opțiuni, niciun alt buton Încercaţi 
din nou pe ecran. Ajunsese la capăt. Era într-o fundătură. 

Şi cum naiba să afle numele primului hamster al familiei 
Bell? Un hamster care probabil existase înainte de rețelele de 
socializare. Nu prea putea să bată la ușa lor şi să îl întrebe pe 
Jason; doar îi spusese să nu îi mai caute niciodată. 

Stai puțin! 

Lui Pip i-a bătut inima cu putere. Și-a înşfăcat telefonul ca 
să verifice ziua. Era miercuri. A doua zi, la ora 16, Becca Bell 
avea să o sune din închisoare, ca în fiecare joi. 

Da! Becca era soluţia. Sigur ştia de hamsterul la care se re- 
ferise Andie. lar Pip o putea întreba dacă știa ceva despre cea 
de-a doua adresă de e-mail a lui Andie și care ar fi fost motivul 
pentru care o crease. 

Dar până a doua zi la ora 16 mai erau 25 de ore. Cele 25 de 
ore păreau o viaţă întreagă, şi chiar puteau fi aşa. O viaţă, a ei. 
Pip nu ştia cât timp mai avea la dispoziţie, doar Ucigaşul BA 
poseda informaţia asta sau cel care pretindea a fi el. Era o cursă 
contra unui cronometru pe care nu îl vedea. Dar nu putea face 
nimic în privinţa asta, în afară de a aștepta. 

Becca sigur ştia. 

Şi, între timp, putea urmări celelalte piste. Putea trimite un 
mesaj foştilor angajaţi de la Green Scene în privinţa alarmei 
de securitate. Să aranjeze un interviu cu inspectorul Nolan, 
care acum era pensionat. Polițistul îi răspunsese la e-mail în 
dimineaţa asta, scriindu-i că i-ar face plăcere să discute cazul 
Ucigaşului BA pentru podcastul ei. Încă mai erau lucruri de 
care se putea ocupa Pip, mișcări pe care le putea face în urmă- 
toarele 25 de ore. 

Acum îi tremurau mâinile. O, nu! După asta urma sângele, 
picurând din liniile vieţii din palmele ei. Nu acum, te rog, nu 
acum! 'Trebuia să se calmeze, să o ia ușor, să ia o pauză de la 
prea mult gândit. Poate să iasă la alergat? Sau... S-a uitat la cel 
de-al doilea sertar al biroului. Sau poate ambele? 

A simţit pe limbă amărăciunea jumătăţii de pastilă când 
a înghiţit-o fără apă, încercând să o facă să alunece cu aer. 
Respiră, doar respiră! Însă nu putea să respire deoarece îi mai 
rămăseseră doar două pastile și jumătate în mica pungă trans- 
parentă, iar ei îi mai trebuiau - avea nevoie de ele, altfel nu 
ar mai fi dormit deloc, iar dacă nu dormea, atunci nu putea 
gândi, iar dacă nu putea gândi, nu avea să câştige. 

Nu voia asta. Își promisese că ultima dată chiar era ultima 
dată. Dar acum avea nevoie de ele, ca să se salveze, iar apoi nu 
i-ar mai fi trebuit vreodată. Ăsta era târgul pe care îl făcuse 
când luase primul telefon cu cartelă din rând şi îl deschisese, 
simbolul Nokia luminând ecranul. 

Şi-a accesat mesajele, venite de la singurul număr salvat în 
toate mobilele astea. I-a trimis lui Luke Eaton doar trei cuvinte: 
Îmi mai trebuie. 

Pip a râs în sinea ei sec şi misterios când și-a dat seama 
că exact obiectul din mâinile ei era o altă legătură cu Andie 
Bell. Mergea pe urmele ei, în urmă cu șase ani. Și poate că 

telefoanele secrete ascunse nu erau singurul lucru pe care îl 
aveau în comun ea și Andie Bell. 

Luke i-a răspuns în câteva secunde: 

Iar e ultima dată, nu-i așa? Te anunţ când o să le am! 

Un val de furie i-a străbătut pielea gâtului. Pip şi-a muşcat 
buza de jos până a durut-o când a ţinut apăsat butonul de 
oprire şi a pus la loc telefonul şi pe Luke în compartimentul 
lor secret de la fundul sertarului. Luke se înșela. Situaţia era 
diferită; chiar avea să fie ultima dată. 

Totuși, Xanaxul nu îşi făcuse încă efectul; inima tot îi bătea 
cu putere, indiferent ce înţelegere încerca să facă cu ea. Putea 
să iasă la alergat. Ar fi fost bine să iasă să alerge. Ar fi putut să o 
ajute să gândească, să înțeleagă ce legătură exista între Andie, 
Harriet Hunter şi Ucigaşul BA. 

S-a îndreptat către patul ei şi fereastra de după acesta, ui- 
tându-se pe geam la cerul după-amiezii. Acum era întunecat și 
cenușiu, iar pe alee erau pete lăsate de o altă aversă. Nu conta, 
îi plăcea să alerge în ploaie. Şi erau lucruri mai rele pe care le 
putea găsi cineva pe alee, cum ar fi cinci siluete fără cap, care 
veneau după ea. Nu le mai văzuse; Pip verifica de fiecare dată 
când pleca de acasă. 

Dar acum era ceva afară - un licăr de mișcare i-a atras pri- 
virea. O persoană alerga pe trotuar, trecând de casa şi aleea 
lor. A durat doar trei secunde până să dispară, ieșind din nou 
din câmpul vizual, dar Pip a avut nevoie doar de acele trei 
secunde ca să-și dea seama exact cine e. Sticla albastră de apă 
ținută într-o mână. Părul blond, pieptănat pe spate, şi faţa 
ascuţită. O privire scurtă peste umăr spre casa ei. El ştia. Ştia 
că aici locuia ea. 

Pip a văzut din nou roşu, o izbucnire violentă în spatele 
ochilor când mintea i-a arătat toate felurile în care l-ar fi putut 

ucide pe Max Hastings. Niciuna nu era suficient de groaz- 
nică; merita ceva mult mai rău. S-a gândit la toate, gândurile 
ei urmărindu-l pe drum, până ce un sunet a adus-o din nou în 
cameră. 

Telefonul îi vibra pe birou. 

S-a holbat la el. 

La naiba! 

Era un număr ascuns? Ucigaşul BA? Asta era clipa în care 
urma să afle cine o tortura? Aplicația CallTrapper era pregă- 
tită și aştepta să funcționeze, să transforme respiraţia fără trup 
într-o persoană reală, într-un nume. Nu trebuia să afle ce legă- 
tură avea Andie Bell cu toate astea; răspunsul final avea să se 
afle în faţa ochilor ei. 

Repede! Ezitase deja prea mult, țâșnind prin cameră ca să 
ia telefonul. 

Nu, nu era un număr ascuns, ci un şir de cifre deasupra 
apelului: un număr de mobil pe care nu îl recunoștea. 

— Alo? a spus, ţinând telefonul prea lipit de ureche. 

— Alo, a răspuns pârâind o voce profundă. Bună, Pip! Sunt 
eu, inspectorul Richard Hawkins. 

Pieptul lui Pip s-a relaxat în jurul inimii care bătea prea re- 
pede. Nu era Ucigaşul BA. 

— O-oh! a zis ea, revenindu-și. Inspectorul Hawkins! 

— Aşteptai alt telefon! a remarcat el, trăgând aer în piept. 

— Da! 

— Ei bine, îmi pare rău că te deranjez! 

Polițistul a tușit, apoi a tras aer în piept. 

— Doar că, ei bine, am niște noutăţi și am considerat că e 
mai bine să te sun imediat. Știu că ai vrea să afli. 

Noutăţi? Despre individul care o hărțuia și în existența că- 
ruia el nu credea? Făcuse şi poliţia legătura cu Ucigaşul BA? 

Pip a simţit cum o cuprinde un sentiment de uşurare, călcâiele 
goale ridicându-se de pe covor. O credea, o credea... 

— În legătură cu Charlie Green, a spus bărbatul, umplând 
liniştea. 

Oh! Pip s-a pleoştit din nou. 

— C-ce..., a început ea. 

— L-am prins! a spus Hawkins. Tocmai a fost arestat. A 
reușit să ajungă în Franţa. Acum e în custodia Interpolului. 
Dar l-am prins. Mâine o să fie extrădat şi acuzat oficial. 

Pip încă se afunda. De ce oare? Cât putea să mai coboare, 
până ce trecea prin pământ şi dispărea? 

— E-eu..., s-a bâlbâit Pip. 

Se afunda. Se micşora. Îşi privea picioarele ca să nu poată să 
dispară prin covor. 

— Nu mai trebuie să îţi faci griji. L-am prins! a spus din 
nou Hawkins, cu o voce mai blândă. Te simţi bine? 

Nu, nu se simţea. Nu înțelegea ce voia de la ea. Să îi 
mulțumească? Nu, nu asta voia ea. Locul lui Charlie nu era 
în temniță; cum o mai putea ajuta din închisoare, să îi spună 
ce era bine şi rău, ce să facă pentru a repara totul? De ce să-şi 
dorească aşa ceva? Ar fi trebuit să vrea asta? Aşa s-ar fi simţit 
un om normal acum, în locul găurii negre din oase care se 
prăbușea în jurul ei? 

— Pip? Nu mai ai de ce să te temi. Nu mai poată să ajungă 
la tine. 

Voia să ţipe la el, să îi spună că Charlie Green nu fusese ni- 
ciodată un pericol pentru ea, dar Hawkins nu ar fi crezut-o. Nu 
o credea niciodată. Dar poate că nu ar fi contat, poate că mai 
exista încă o cale să se repare, să iasă în siguranţă din spirala 
asta înainte să ajungă la sfârşit. Deoarece într-acolo duceau 

toate, o simţea, şi totuşi nu se putea opri. Dar poate Charlie ar 
fi reuşit să o ajute. 

— P-pot...,a început ea, ezitând. Pot să vorbesc cu el, vă rog? 

— Poftim? 

— Cu Charlie, a spus, acum mai tare. Pot să vorbesc cu 
Charlie, vă rog? Mi-aș dori foarte mult să discut cu el. T-tre- 
buie să vorbesc cu el. 

Un sunet s-a auzit la telefon, un cârâit de neîncredere din 
gâtul lui Hawkins. 

— Ei bine, ăă..., a spus bărbatul, mă tem că nu o să fie po- 
sibil, Pip. Eşti singurul martor ocular al unei crime pe care se 
presupune că a comis-o. Și dacă o să aibă loc un proces, în mod 
evident, vei fi chemată ca martor principal al acuzării. Deci, 
mă tem că nu, nu o să fie posibil să vorbeşti cu el. 

Pip s-a afundat şi mai mult, oasele parcă fuzionând cu struc- 
tura casei. Răspunsul lui Hawkins era un lucru fizic, ascuţit şi 
prins în pieptul ei. Ar fi trebuit să-şi dea seama. 

— Bine, este în regulă! a spus încet. 

Nu era în regulă, era orice, numai în regulă nu. 

— Cum... cum decurge cealaltă situație? a întrebat 
Hawkins, cu o urmă de nesiguranţă în glas. Hărţuitorul despre 
care ai venit să îmi povesteșşti. Au mai fost și alte incidente? 

— O, nu! a zis categoric Pip. Niciunul. Acum toate s-au lä- 
murit. Este în regulă, mulțumesc! 

— Bun, păi, voiam doar să te anunţ de Charlie Green, îna- 
inte să citeşti mâine în presă. 

Hawkins şi-a dres vocea. 

— Şi sper că ești mai bine. 

— Sunt bine, a spus Pip şi abia dacă a mai avut energie 
măcar să se prefacă. Mulţumesc pentru telefon, inspectore 
Hawkins! 

Apoi a luat telefonul de la ureche, degetul mare găsind bu- 
tonul roșu. 

Charlie era prins. Se terminase. Singura posibilă salvare pe 
care o mai avea, în afară de jocul periculos împotriva Ucigaşului 
BA. Cel puţin putea în mod oficial să taie numele lui Charlie 
de pe lista de oameni care ar fi putut să o urască suficient, încât 
să-și dorească să o vadă dispărută. Știuse dintotdeauna că nu 
era el, iar acum avea dovada: fusese în Franţa în tot acest timp. 

Pip s-a uitat din nou la ecranul calculatorului, la pagina 
Care îi cerea să introducă numele primului hamster al lui Andie 
Bell, iar situaţia era aproape amuzant de ridicolă. La fel de 
amuzantă și ridicolă ca noţiunea descompunerii cadavrelor şi 
modul în care toți deveneau una. Dispariţia nu era misterioasă, 
nu era palpitantă; era despre cadavre reci, cu membre rigide şi 
pete purpurii când sângele dinăuntru se aduna. Ceea ce sigur 
văzuse Billy Karras când o găsise pe Tara Yates. Cum arătase 
Stanley Forbes la morgă, deşi cum ar fi putut să mai aibă sânge 
în el, când era pe mâinile ei? Și Sal Singh, mort în pădurea de 
lângă casa ei. Totuși, nu Andie Bell; ea fusese găsită prea târziu, 
când dispăruse aproape complet, dezintegrându-se. Acela era 
cel mai apropiat lucru de dispariție, presupunea Pip. 

Totuşi, Andie nu dispăruse. Iat-o din nou, la șase ani şi 
jumătate după moartea ei, singura pistă rămasă a lui Pip! Nu, 
nu pistă, un colac de salvare; o forță ciudată şi incognoscibilă 
care le lega peste timp, deşi nu se cunoscuseră niciodată. Pip 
nu era aici ca să o salveze pe Andie, ci poate Andie era aici ca 
să o salveze pe ea. 

Poate. 

Totuşi, Pip trebuia să aştepte. lar Andie Bell avea să rămână 
un mister cel puţin în următoarele 24 de ore şi jumătate. 


Douăzeci și unu 


— Acesta este un apel Tel-Co Link preplătit de la... Becca Bell, 
deținută de la inchisoarea HM Downviewer. Vă rugăm să luați 
la cunoștință că acest apel va fi înregistrat și monitorizat pe 
toată durata sa. Ca să acceptați apelul, apăsaţi tasta 1. Ca să 
blocați toate viitoarele... 

Pip a apăsat tasta 1 atât de repede, încât aproape că a scăpat 
telefonul din mână. 

— Alo? a zis ea şi a ridicat aparatul din nou la ureche, lo- 
vind necontrolabil cu piciorul în birou şi făcând borcanul cu 
pixuri să zdrăngăne. Becca? 

— Bună! 

La început, vocea Beccăi s-a auzit slab. 

— Bună, Pip, da, sunt aici! Scuze! A fost oarecum coadă. 
Ce mai faci? 

— Bine, i-a răspuns Pip, simțind cum pieptul i se strânge 
incomod cu fiecare gură de aer. Bine, mda, bine. 

— Eşti sigură? a zis Becca, o urmă de îngrijorare ridi- 
cându-i tonul vocii. Pari puţin cam agitată. 

— O, de la prea multă cafea! Doar mă cunoşti, i-a răspuns 
Pip, râzând mai mult silit. Ce mai faci? Cum merge franceza? 

— Bine, a spus Becca și apoi a adăugat Tres bon, pufnind 
amuzată. Și tocmai au început cursuri de yoga săptămâna asta. 

— O, distractiv! 

— Da, și m-am dus cu o prietenă; îți aminteşti că ţi-am po- 
vestit despre Nell? a spus Becca. Deci, da, a fost distractiv, deși 

m-a făcut să-mi dau seama cât de incredibil de inflexibilă sunt. 
Presupun că trebuie să lucrez la asta. 

Vocea Beccăi era veselă; întotdeauna era. Pip ar fi putut să o 
descrie ca aproape fericită. Ideea că Becca ar fi putut fi mai fe- 
ricită închisă decât liberă i se părea ciudată. Deoarece, într-un 
fel, alesese să fie închisă; pledase „vinovată, cu toate că echipa 
ei de avocaţi fusese încrezătoare că, dacă s-ar fi ajuns la pro- 
ces, ar fi scăpat-o de închisoare. Lui Pip i se păruse dintotdea- 
una ciudat ca o persoană să aleagă să fie acolo, aşa cum făcuse 
Becca. Poate că pentru ea nu era o cușcă. 

— Deci, a continuat fata, ce face toată lumea? Ce face Nat? 

— Aăă, bine, a spus Pip. Am văzut-o în urmă cu o săptă- 
mână şi un pic. Pe ea şi pe Jamie Reynolds. De fapt, pare să le 
meargă foarte bine. Sunt fericiți. 

— E grozav, a zis Becca, iar Pip a simţit zâmbetul care 
însoțea cuvintele. Mă bucur că e fericită. Şi ai luat vreo decizie 
în privinţa procesului de calomnie? 

Sincer, aproape uitase. Ucigaşul BA îi ocupa prea mult 
mintea, înconjurându-i gândurile ca o rolă de banda adezivă. 
Cartea de vizită a lui Christopher Epps stătea încă ignorată în 
același buzunar al jachetei. 

— Ei bine, a mărturisit Pip, de atunci nu am mai vorbit cu 
avocatul meu sau cu al lui Max. Am fost puţin distrasă. Dar 
deja le-am dat răspunsul meu. Nu mă dezic şi nu îi cer scuze. 
Dacă Max vrea să meargă la proces, îl priveşte. Dar nu o să 
scape de două ori; nu am de gând să permit aşa ceva. 

— O să depun mărturie dacă se întâmplă! i-a promis Becca. 
Ştiu că ţi-am spus-o deja. Oamenii trebuie să ştie cine este el cu 
adevărat, chiar dacă nu este un proces penal, nici justiţie adevărată. 

Justiție! Cuvântul ăla o enerva întotdeauna pe Pip şi-i în- 
sângera mâinile. Cuvântul era închisoarea și cușca ei. O privire 


La un pas de moarte 203 


în jos şi, da, acolo era Stanley, sângerând pe mâinile ei. Dacă 
voia, putea vorbi despre el cu Becca, altcineva care îl cunos- 
cuse mai mult decât ca fiind copilul Brunswick. Becca și Stan- 
ley ieşiseră chiar de două ori în oraş înainte să hotărască să 
fie doar prieteni. Becca putea asculta, chiar dacă nu înţelegea. 
Dar, nu, Pip nu avea timp pentru asta, nu acum! 

— Becca, ăăă, eu..., a început ea şovăitor. De fapt, voiam să 
te întreb ceva. Destul de urgent. Adică, nu o să pară urgent, dar 
este. Este important, însă nu îţi prea pot explica de ce, adică nu 
la telefon. 

— Bine, a spus Becca, iar o parte din veselie i-a dispărut din 
voce. Te simți bine? 

— Da, bine, i-a răspuns Pip. Doar că, vezi tu, trebuie să ştiu 
cum îi spunea Andie primului ei hamster. 

Becca a pufnit, luată prin surprindere. 

— Poftim? 

— Este... o întrebare de securitate. Îţi aminteşti cum și-a 
numit primul hamster? 

— O întrebare de securitate pentru ce? a întrebat Becca. 

— Cred că Andie avea un cont de e-mail. Unul secret. Unul 
pe care poliţia nu l-a găsit. 

— AndieBell94, a rostit Becca repede cuvintele. Asta era 
adresa ei de e-mail. Poliţia cu siguranță m-a întrebat atunci 
dacă o ştiu. 

— Ăsta e alt cont pe care l-a folosit. Şi nu pot să-l accesez 
decât dacă răspund la întrebarea de securitate. 

— Alt cont? a ezitat Becca. De ce cercetezi din nou cazul lui 
Andie? Ce... De ce? Ce se întâmplă? 

— Nu cred că-ţi pot spune, a zis Pip, ţinându-şi genun- 
chiul ca să nu-i mai tremure. Apelul ăsta este înregistrat. Dar 
ar putea fi ceva... important pentru mine. A făcut o pauză, 

ascultând respiraţia ceva mai rapidă a Beccăi, apoi a adăugat: E 
o chestiune de viață și de moarte. 

— Roadie. 

— Poftim? a spus Pip. 

— Roadie, äla a fost primul hamster al lui Andie, a zis pe nas 
Becca. Nu știu cum de i-a ales numele ästa. Cred că l-a primit 
când a împlinit șase ani. Poate șapte. Eu am primit unul după 
un an și l-am botezat Toadie. Apoi am avut-o pe pisica noastră, 
Monty, care l-a mâncat pe Toadie. Dar hamsterul ei era Roadie. 

Degetele lui Pip tremurau pregătite. 

— R-O-A-D-Y? a întrebat ea. 

— Nu. I-E, a spus Becca. Asta e... Totul e în regulă? Serios? 

— O să fie, a zis Pip. Sper! Andie ţi-a povestit vreodată de 
cineva pe nume Harriet Hunter? O prietenă? 

Linişte la telefon, zumzetul de fundal al vocilor din apropiere. 

— Nu, a răspuns Becca în cele din urmă. Nu cred că mi-a 
povestit. De fapt, nu am cunoscut niciodată pe cineva cu nu- 
mele Harriet. Nu că Andie ar fi chemat pe cineva acasă. De ce? 
Cine este fata asta? 

— Becca, ascultă, a spus Pip, bătând uşor cu degetele în te- 
lefon, trebuie să închid, îmi pare rău! Este ceva... și poate că nu 
am mult timp. Dar o să îţi explic totul când se termină, promit! 

— O, da... E în regulă, a spus fata, cu o voce mai puțin 
veselă acum. Mai vii în vizită sâmbăta viitoare? Te-am înscris 
în registru. 

— Da, a zis Pip, dar mintea i se îndepărtase deja de Becca, 
revenind la ecranul calculatorului şi la întrebarea de securitate 
care o aştepta. Da, vin, a răspuns absentă. 

— Succes, a spus Becca încrezătoare, cu... Şi să îmi spui că 
e totul bine! Când o să poți. 

— Aşa o să fac! a spus Pip şi şi-a auzit şi ea neliniștea din 
glas. Mulţumesc, Becca! Pa! 

De data asta, Pip chiar a scăpat telefonul, apăsând prea tare 
butonul, aparatul alunecându-i din palma udă de sânge. L-a 
lăsat acolo pe podea, degetele întorcându-se la tastatură. La R, 
iar apoi la O şi aşa mai departe. Roadie. Primul hamster al lui 
Andie Bell. 

Pe tastatura tactilă erau pete invizibile de sânge când Pip a 
îndreptat săgeata de pe ecran spre butonul În continuare. 

Pe pagina care s-a încărcat i se indica să creeze o altă parolă 
și să o rescrie în căsuţa de dedesubt, pentru confirmare. Sen- 
timentul din piept s-a schimbat din nou, sfârâind parcă atunci 
când a intrat în contact cu pielea ei. Ce parolă ar fi trebuit să 
folosească? Orice! Orice, numai să se grăbească! 

Primul lucru care i-a venit în minte a fost UcigașulBA6. 

Cel puțin parola asta n-avea să o uite. 

A rescris-o dedesubt şi a apăsat ca să confirme. 

S-a deschis căsuţa poștală, cu e-mailuri insuficiente ca 
măcar să umple ecranul. 

Pip a expirat. Iată-l! Contul de e-mail al lui Andie Bell, cel 
secret. Păstrat după tot acest timp. Neatins, în afară de ea. Pipa 
avut din nou senzaţia aia pe şira spinării, ca şi când n-ar fi fost 
în prezent, ci ar fi plutit. 

Și-a dat imediat seama de ce crease Andie contul ăsta. 
Singurele e-mailuri trimise şi primite erau cele pentru şi de la 
Harriet Hunter. Ăsta trebuia să fie motivul pentru care Andie 
făcuse contul, dar tot nu-i era clar de ce și care era legătura 
dintre Harriet şi Ucigaşul BA. 

Pip s-a uitat prin e-mailuri, citind aceleaşi mesaje pe care i 
le arătase Harriet, de data asta din partea lui Andie. Nimic nou 

aici. Nicio explicaţie. Niciun colac de salvare. Erau doar opt 
mesaje trimise şi primite, toate cu același subiect: Bună! 

Trebuia să mai fie ceva aici. Orice! Andie trebuia să o ajute, 
trebuia să o facă. De aceea toate conduceau înapoi la ea, închi- 
zând cercul. 

Pip a ieșit din căsuţa poştală, accesând secțiunea mesaje 
sociale. Aici nu era nimic, doar o pagină albă. A încercat a 
treia opțiune - Promoţii -, iar pagina s-a umplut cu șiruri de 
e-mailuri. Toate de la acelaşi expeditor: Sfaturi pentru autoa- 
părare. Probabil Andie se înscrisese în lista lor de e-mailuri la 
un moment dat. Primise e-mailuri, o dată pe săptămână, multă 
vreme după moartea ei. De ce o interesa pe Andie buletinul in- 
formativ despre autoapărare? Pip a tremurat. Crezuse Andie că 
era în pericol? Oare o parte din ea ştiuse că nu avea să trăiască 
mai mult de 17 ani? Avusese același sentiment inevitabil care 
sălășluia în lăuntrul lui Pip? 

Pip a verificat bara laterală. Nu era nimic în coş, niciun 
e-mail șters. La naiba! Haide, Andie! Trebuia să fie ceva aici. 
Trebuia să fie. Era o legătură aici, iar Pip era persoana care tre- 
buia să o găsească. Îşi dădea seama de asta. Lucrurile se așezau 
întotdeauna așa cum trebuia. 

A ridicat brusc mâna când a zărit un număr de pe bara late- 
rală. Un mic 1 lângă fişierul Ciorne. Atât de mic, încât parcă ar 
fi încercat să se ascundă de privirea curioasă a lui Pip. 

O ciornă netrimisă. Ceva scris de Andie. Ce era? Un mesaj 
neterminat pentru HH? Poate nimic, poate era doar gol. Pip 
a deschis fişierul cu ciorne și, iată-l, așteptând-o! Un e-mail 
netrimis, şi deja vedea că nu era gol. Data din partea dreaptă îl 
marca salvat la 21/02/12. La subiect scria: de la anonim. 

Lui Pip i s-a strâns pieptul, iar când şi-a şters sângele de pe o 
mână şi a deschis ciorna, respiraţia i s-a poticnit ciudat, zăngănind. 


Mesaj nou l -/x 


Destinatari 


Pentru cei interesaţi, 
Ştiu cine este Ucigașul BA. 


Nu am spus-o niciodată cu voce tare, nimănui, nici măcar mie. A fost doar o 
idee, care a tot crescut, ocupând tot mai mult spaţiu, până când a devenit 
singurul lucru la care pot să mă gândesc. Chiar şi faptul că scriu aici despre el 
mi se pare un pas important; mă face să mă simt mai puţin singură în situaţia 
asta. Totuşi, sunt singură. Complet singură. 


Ştiu cine este Ucigaşul BA. 
Sau Strangulatorul din mlaştină. Orice nume ar avea, ştiu cine este. 


Şi aş vrea să pot trimite cu adevărat e-mailul ăsta. Să îl trimit ca o informație 
anonimă poliţiei, să le dau oamenilor legii numele lui; nici măcar nu ştiu dacă 
secţiile de poliţie au adresă de e-mail. Nu aş putea suna niciodată. Nu l-aş 
putea rosti. Sunt foarte speriată. În fiecare secundă în care sunt trează şi, mai 
nou, chiar şi când dorm. Îmi e din ce în ce mai greu să mă prefac atunci când 
el este în casă şi discută cu noi toți ca şi când totul ar fi normal, la cină. Dar 
ştiu că nu pot să-l trimit. Cum aş putea vreodată să îl trimit? Cine m-ar crede? 
Poliţia, cu siguranţă nu. lar dacă el află ce am spus, o să mă ucidă, aşa cum le-a 
ucis pe ele. Bineînţeles că o să afle. Practic, este unul dintre ei, 


Asta e doar o încercare şi, probabil, ştiind că aş putea să-l trimit, deşi nu pot, o 
să mă simt mai bine. Să discut despre asta cu mine însămi, detașată. 


Ştiu cine este Ucigaşul BA. 


L-am văzut. L-am văzut cu Julia Hunter. Ştiu 100% că era ea. Se ţineau de 
mână. L-am văzut sărutând-o și pe obraz. El nu ştie că i-am văzut. Şi nu m-a 
surprins prea mult să îi văd împreună. Apoi, după șase zile, ea a murit. A 
ucis-o. Ştiu că a făcut-o. Am ştiut-o imediat ce i-am văzut chipul la televizor. 
Acum toate se potrivesc, toate celelalte detalii. Ar fi trebuit să-mi dau seama 
dinainte de asta. 


Habar nu am de ce am contactat-o pe HH. M-am gândit că ar putea ști şi 
ea sau că ar avea vreo bănuială în privinţa ucigașului surorii ei. Aşa aş fi 
putut avea pe cineva cu care să vorbesc despre asta. Să plănuim ce să facem 


împreună. Dar ea nu ştie. Nu ştie nimic. Şi nu îmi dau seama de ce, dar simt că 
sunt responsabilă pentru ea, că trebuie să mă asigur că este în regulă. Deoa- 
rece am aflat cine a ucis-o pe sora ei şi nu ştiu cum să îi spun. Dacă ar atinge-o 
cineva pe Becca, aș fi distrusă. 


Nu pot să-i spun lui Sal. Probabil deja crede că sunt destul de tulburată, Tre- 
buie să-i ascund foarte multe lucruri, deoarece este singurul lucru bun care 
mi-a rămas, iar el trebuie să fie protejat. În orice caz, nu pot să-l invit niciodată 
la mine acasă. 


Am tot timpul sentimentul ăsta copleşitor de groază că, dacă nu fug din 
oraş, o să mă ucidă. El o să mă ucidă. Deja a început să se uite altfel la mine 
sau poate că asta a început cu mulţi ani în urmă. Sper că nu se uită aşa la 
Becca. Dar am un plan, îl am deja de ceva timp, trebuie doar să fiu discretă. 
De aproape un an economisesc toți banii de la Howie. Sunt ascunși, nu o să-i 
găsească nimeni. Totuşi, mi-am ratat studiile - ce prostie din partea mea! Ar 
fl fost cea mai uşoară cale de scăpare, o facultate departe. Nimeni nu ar bănui 
nimic. Dar singura la care am intrat este cea de aici şi ar trebui să rămân în 
Kilton. Nu pot rămâne acasă. 


Sal a fost admis la Oxford. Aş fi vrut să pot să-l însoțesc. Nu este prea departe, 
totuși e suficient. Poate că mai reuşesc să fac ceva, ca să plec şi eu. Dacă nu 
este prea târziu. Trebuie să fac orice ca să plec de aici. Orice. Ştiu că domnul 
Ward l-a ajutat să intre acolo, poate mă ajută și pe mine. Orice! Cu orice preț! 


lar după ce o să plec şi o să fiu in siguranţă, o să mă întorc după Becca. Dar 
trebuie să termine mai întâi şcoala; trebuie să o facă, este isteață. Dacă mă 
stabilesc undeva, departe de aici, poate venl să locuiască cu mine, iar când 
o să fim departe şi în siguranţă, poate atunci o să spun poliției cine este el. 
Poate atunci o să trimit în sfârşit e-mailul ăsta, sub protecția anonimatului, 
când nu o să mai poată să ne prindă, când nu o să ştie unde suntem. 


Cel puţin ăsta e planul. Nu am cu cine să îl discut, în afară de mine, însă doar 
atât pot face. Acum sunt nevoită să-l şterg, pentru orice eventualitate. 


Mi se pare prea măreț pentru mine, dar cred că o pot face. Să ne salvăm! Să o 
ţin pe Becca în siguranţă. Să supraviețuiască. 
Trebuie doar să... 


a œ Sanssert TtT- BI UA” = 
E as o oonmez iT 


Douăzeci si doi 


Ravi a derulat din nou pagina în sus şi-n jos, clătinând din 
cap, iar Pip a văzut cuvintele lui Andie oglindindu-se în pupi- 
lele ochilor lui. Chiar mai clar acum, că erau plini de lacrimi. 
Greutatea propriei fantome îl apăsa şi pe el, nu doar pe ea. 
Amândoi împărtăşeau şi împărțeau povestea fetei moarte; erau 
singurii oameni din lume care știau. Nu erau ultimele cuvinte 
ale lui Andie Bell, dar cu siguranţă așa păreau. 

— Nu pot să cred! a spus el în cele din urmă, cuprinzându-și 
fața cu mâinile. Nu pot să cred! Andie, ea... Asta schimbă 
totul. Totul! 

Pip a oftat. În stomac simţea o tristeţe de nedescris; se tot 
afunda în podea, trăgând după ea fantoma lui Andie. Dar l-a 
luat pe Ravi de mână, ţinând-o strâns ca să rămână ancoraţi. 

— Adică, schimbă totul şi nimic, a zis ea. Andie nu a 
supravieţuit. Nu Ucigaşul BA a ucis-o, ci singurul lucru pe care 
a încercat să îl facă pentru a scăpa de el. Howie Bowers. Max 
Hastings. Elliot Ward. Becca. De aceea s-au întâmplat toate 
astea. Totul. Cercul s-a închis, a adăugat încet, gândind că era 
sfârşitul, sfârșitul era începutul, iar ucigașul BA era ambele. 

Ravi și-a şters ochii cu mâneca. 

— Eu doar... Vocea i-a cârâit, înăbușind următoarele cu- 
vinte: Nu ştiu ce simt în legătură cu asta. Este... prea trist. Şi 
noi... ne-am înşelat în privinţa ei. Nu prea am înţeles ce a văzut 
Sal la ea înainte, dar... O, Dumnezeule, cred că a fost îngrozită. 
Foarte singură. Ravi şi-a ridicat privirea la Pip și a îngăimat: 

Şi asta e, nu-i așa? Data de 21 februarie: după asta l-a abordat 
prima dată pe domnul Ward şi... 

— Cu orice preţ, a spus Pip, repetând cuvintele lui Andie, şi 
a simţit din nou acea apropiere misterioasă de ea. 

După cinci ani şi fără să se cunoască totuși, iată că o purta 
pe Andie în piept! Două fete moarte, mai asemănătoare decât 
şi-ar fi putut da vreodată seama Pip. 

— Era disperată! Nu am înţeles niciodată de ce, dar nu aș fi 
bănuit asta. Biata Andie! 

Ce vorbe nepotrivite, dar ce altceva mai era de spus? 

— A fost curajoasă, a zis încet Ravi. Îmi aminteşte puţin de 
tine, a adăugat el şi a schițat un zâmbet pe potriva şoaptelor. E 
clar că fraţii Singh au un gen anume. 

Dar mintea lui Pip o părăsise, amintindu-și de anul trecut. 
De Elliot Ward, care stătea în faţa ei și aștepta poliția. 

— Elliot mi-a spus ceva anul trecut, dar până acum nu am 
prea înţeles. Pip a făcut o pauză, rememorând scena în minte, 
apoi a continuat: Mi-a povestit că atunci când Andie i-a oco- 
lit casa - înainte ca el să o împingă, iar ea să se lovească la 
cap - i-a spus că trebuia să plece de acasă, din Little Kilton, 
deoarece asta o ucidea. Semnele erau clare, dar nu le-am văzut. 

— Şi aşa a fost, a spus Ravi, uitându-se din nou la ecran, 
la ultima urmă a lui Andie Bell, la ultimul ei mister dezvăluit. 
Chiar a ucis-o. 

— Înaintea lui, a zis ea. 

— Cine este el? a întrebat Ravi, trecând un pix închis 
peste ecranul laptopului. Nu dă niciun nume, dar sunt multe 
informaţii, Pip. Trebuie să fie o dovadă aici. Deci, e un individ 
pe care-l cunoaște toată familia Bell, inclusiv Andie și Becca. 
Fapt care se leagă logic de firma lui Jason, Green Scene, nu? 

— Un tip care venea în vizită și chiar lua cina cu ei, a spus Pip, 
subliniind rândul cu degetul, apoi a țâțâit când şi-a amintit altceva. 

— Ce? a întrebat Ravi. 

— Anul trecut, am fost să vorbesc cu Becca la sediul ziaru- 
lui Kilton Mail. Asta când Max şi Daniel da Silva erau princi- 
palii mei suspecți în cazul lui Andie. Am discutat despre Dan, 
deoarece am aflat că el a fost unul dintre polițiștii care le-au 
percheziţionat prima dată casa când a dispărut Andie. Iar Becca 
mi-a spus că Daniel era apropiat de tatăl ei. Jason i-a făcut rost 
de o slujbă la Green Scene şi apoi l-a promovat la birou şi, în 
plus, a fost cel care a sugerat ca Dan să se facă poliţist. 

Pip s-a pierdut din nou în gânduri, plutind prin timp, de 
atunci și până în prezent, de la început spre sfârşit. 

— A spus că Daniel venea des la ei acasă după lucru și că 
uneori rămânea la cină. 

— O, da! a exclamat serios Ravi. 

— Daniel da Silva! i-a rostit Pip din nou numele, încer- 
cându-l pe limbă, încercând cumva să potrivească toate sila- 
bele în Ucigaşul BA. 

— Şi mai e și ce scrie aici. 

Ravi a derulat înapoi la ciorna e-mailului. 

— Când spune că s-ar duce la poliţie, dar se teme că nu o 
să fie crezută şi că el ar putea afla. Partea asta m-a incitat, a 
adăugat băiatul și i-a arătat-o. Bineînţeles că ar afla. Practic, 
este unul dintre ei. Unul dintre cine? 

Pip s-a gândit la propoziţii, înclinându-le ca să le vadă 
dintr-un alt unghi. 

— Pare să se refere la un poliţist. Nu sunt sigură ce în- 
seamnă practic. 

— Poate s-a referit la un poliţist începător, cum era Daniel 
da Silva, i-a completat Ravi gândul. 

— Daniel da Silva, a repetat Pip, încercând iar numele şi 
urmărindu-și respiraţia cum se împrăștie prin cameră, lu- 
ându-l cu ea. 

Şi cum rămâne cu Nat? a întrebat cealaltă parte a creierului 
ei. Nat şi Dan nu erau cei mai apropiaţi fraţi, dar tot era fratele 
ei mai mare. Putea Pip să creadă cu adevărat asta despre el? 
Cu siguranţă se mai gândise la el, ca ucigaș al lui Andie și ca 
persoană implicată în dispariţia lui Jamie. Ce era diferit acum? 
Ea şi Nat erau apropiate, legate una de cealaltă: asta era acum 
diferenţa. Iar el avea o soţie. Un copil. 

— Credeam că azi vorbeşti şi cu polițistul pensionat, a spus 
Ravi, trăgând-o de pulover ca să o facă din nou atentă la el. 

— Mda, a anulat întâlnirea în ultima clipă, a zis Pip. Am 
reprogramat-o pentru mâine după-amiază. 

— Bun, asta e bine! 

Ravi a dat absent din cap, întorcându-și din nou privirea la 
e-mailul netrimis al lui Andie. 

— Trebuie doar să-mi sune telefonul, a spus Pip, holbându-se 
la mobilul care stătea discret pe birou. Ucigaşul BA trebuie doar 
să mă mai sune o dată. Și apoi CallTrapper o să-mi afişeze numă- 
rul şi probabil o să reușesc să aflu cine este, dacă e Daniel sau... 

Apoi s-a oprit, mijind ochii la telefon, implorându-l să sune, 
dorindu-și atât de mult, încât mai că a auzit ecourile tonului ei 
de apel! 

— Şi poţi să te duci la inspectorul Hawkins, a spus Ravi. 
Sau să faci totul public. 

— Iar apoi s-a terminat, a confirmat Pip. 

Mai mult decât atât. Lucrurile ar fi fost normale. Reparate. 
Fără sânge pe mâini sau pastile ca să le țină la distanţă. Ar fi fost 
salvată. Normală. Ar fi revenit în echipa Ravi şi Pip, care putea 
să discute despre chestii obişnuite, ca seturile de lenjerie de pat și 
orarul sălilor de cinema ori să vorbească timid despre viitorul lor. 

Pip ceruse o cale de ieşire, un ultim caz, şi ceva îi răspun- 
sese. Acum era chiar mai bine, mai potrivit. Deoarece Ucigaşul 
BA era originea. Sfârșitul și începutul. Monstrul din întuneric, 
creatorul, sursa. Tot ce se întâmplase revenea direct la el. 

Totul! 

Andie Bell ştia cine e Ucigaşul BA și era îngrozită, aşa că 
vânduse droguri pentru Howie Bowers ca să economisească 
bani să scape, să fugă din Kilton. Îi vânduse Rohypnol lui Max 
Hastings, care apoi îl folosise ca să o drogheze şi să o violeze 
pe sora ei mai mică, Becca. Andie îl urmărise pe Elliot Ward în 
planul ei disperat de a scăpa spre Oxford, cu Sal. Elliot credea 
că o ucisese accidental pe Andie, așa că-l omorâse pe Sal ca 
să-și acopere urmele, fratele lui Ravi murind în pădure. Dar 
nu Elliot îi luase viaţa lui Andie, nu cu adevărat, ci Becca Bell, 
atât de furioasă şi şocată de rolul surorii ei în propria tragedie, 
încât încremenise și o lăsase pe Andie să moară din cauza unei 
răni la cap, înecându-se cu propria vomă. Trecuseră cinci ani, 
iar Pip apăruse şi descoperise toate aceste adevăruri. Elliot era 
la închisoare, Becca la fel, deşi nu ar fi trebuit, Max nu era în- 
chis, deși ar fi trebuit. Şi, mai important, Howie Bowers era la 
închisoare. Howie îi spusese colegului de celulă că-l cunoștea 
pe adevăratul Copil Brunswick. Colegul de celulă îi zisese 
vărului său, care transmisese totul mai departe unui prieten, 
care dezvăluise unui alt prieten, care răspândise un zvon pe 
internet. Charlie Green citise zvonul și venise în Little Kilton. 
Layla Mead se dăduse drept Stella Chapman. Jamie Reynolds 
dispăruse. Stanley Forbes fusese împușcat de şase ori, sângele 
curgându-i pe mâinile lui Pip. 

Trei poveşti diferite, dar toate legate. Iar în mijlocul tuturor 
lucrurilor, rânjind la ea din întuneric, era Ucigaşul BA. 


Denumirea fișierului: 
D Interviu cu inspectorul Nolan despre Ucigaşul BA.wav 


Pip: 


Stereo, 44100Hz 
32-bit float 


Vă mulțumesc foarte mult, domnule Nolan, pentru că 
ați acceptat să participaţi la interviu! Şi îmi pare rău 
că vă răpesc după-amiaza de vineri! 


inspectorul Nolan: O, te rog, spune-mi David! Şi nu-i face griji! 


Pip: 


Scuze că a trebuit să anulez întâlnirea de ieri. Am fost 
invitat la o partidă de golf în ultima clipă, ştii cum 
este. 


Bineînţeles, da, nu e nicio problemă! Nu este ca şi 
când am avea o limită de timp sau aşa ceva. Deci, în 
primul rând, de cât timp te-ai pensionat? 


Inspectorul Nolan: Au trecut deja trei ani. Da, era 2015 când am 


Pip: 


plecat. Știu: joc golf, îmi retrăiesc zilele de glorie; sunt 
un poliţist pensionat tipic. Am încercat chiar să mă 
apuc olărit, obligat de soție. 


Pare minunat! Aşadar, cum v-am scris în e-mailuri, azi 
voiam să vorbim despre cazul Ucigaşului BA. 


Inspectorul Nolan: Da, da. Cel mai important caz din cari- 


Pip: 


era mea! O ocazie minunată să mă retrag. Adică, 
bineînțeles, e îngrozitor ce le-a făcut acelor femei. 


Trebuie să fi fost memorabil. Ucigaşii în serie nu sunt 
atât de obişnuiţi. 


Inspectorul Nolan: Cu siguranţă nu. Şi de zeci de ani nu ne-am 


Pip: 


mai confruntat cu un asemenea caz. Ucigaşul BA a 
fost un caz important pentru noi toţi. Şi faptul că am 
reușit să îl constrângem să mărturisească a fost pro- 
babil cel mai măreț moment al meu. Ei bine, în afară 
de naşterea fiicelor mele. (Râde.) 


Billy Karras a stat noaptea în sala de interogatoriu 
mai mult de cinci ore înainte să înceapă să mărtu- 
risească. Cred că era extrem de obosit, extenuat. 

Ai avut vreodată îndoieli în privința mărturisirii lui? 
Adică, a dezminţit totul a doua zi dimineață, după ce 
a dormit puţin. 


Inspectorul Nolan: Nicio îndoială! Niciuna! Eram în sală cu el 


Pip: 


când a mărturisit. Nimeni nu ar spune că a făcut lu- 
crurile alea îngrozitoare, dacă nu ar fi adevărat. Şi eu 
eram obosit şi nu am mărturisit că sunt un ucigaș în 
serie, nu-i aşa? Şi nu ai avea cum să înţelegi, dar după 
atâția ani ca detectiv, mi-am dat seama că îmi spune 
adevărul. Se vedea în ochii lui. Întotdeauna îmi dau 
seama. Ştii când te afli în prezenţa răului, crede-mă! 
Billy a dezminţit dimineaţă pentru că a avut timp să 
se gândească la toate consecinţele. Este un laș. Dar 
cu siguranţă a făcut-o. 


Am vorbit cu mama lui Billy Karras, Maria... 


Inspectorul Nolan: Aoleu! 


Pip: 


De ce ai zis asta? 


Inspectorul Nolan: A, m-am confruntat de câteva ori cu ea. Este 


Pip: 


o femeie puternică. Nu o poţi condamna, bineînţeles; 
nicio mamă nu o să creadă că fiul ei este capabil de 
lucrurile îngrozitoare pe care le-a făcut Billy. 


Ei bine, a cercetat mult mărturisirile false în literatura 
de specialitate. Este vreo parte din tine care crede că 
este posibil ca mărturia lui Billy să fi fost falsă? Că a 
spus lucrurile alea doar din cauza presiunii din timpul 
interogatoriului? 


Inspectorul Nolan: Ei bine, da, cred că a cedat doar datorită pre- 


Pip: 


siunii din timpul interogatoriului, dar nu înseamnă că 
mărturia nu este bună. Dacă ar fi fost singura dovadă, 
atunci m-aş fi putut gândi la asta, dar au fost dovezi 
care l-au legat pe Billy de crime: criminalistice şi indi- 
recte. Şi a pledat „vinovat”, îţi aminteşti? Doar nu ăsta 
e acum subiectul podcastului tău, nu? Încerci cumva 
să dovedeşti că Billy este nevinovat? 


Nu, deloc! Încerc doar să spun adevărata poveste a 
Ucigaşului BA, cu toate detaliile. 


inspectorul Nolan: Bun, bine, deoarece altfel nu aş fi acceptat 


Pip: 


interviul. Nu vreau să încerci să mă pui într-o lumină 
proastă. 


O, nici nu mă gândesc la asta, David! Aşadar, multe 
dintre dovezile care îl leagă pe Billy de caz par să aibă 
legătură cu slujba lui. Lucra la o firmă de întreținere 

a spaţiilor verzi, Green Scene Ltd. Mă întrebam doar 
dacă ştiai despre legătura firmei Green Scene cu 
crimele, înainte ca Billy să devină principalul tău 
suspect. 


inspectorul Nolan: Da! Cu siguranţă cercetam firma Green 


Scene înainte de asta. Am început după ce Bethany 
Ingham, a treia victimă, a fost ucisă, deoarece lucra 
acolo. Apoi, când a fost ucisă Julia Hunter, am făcut 
legătura cu două scene ale crimei, care erau locuri 
unde-şi desfăşurau activitatea cei de la Green Scene. 
Am cerut permisiunea să percheziționăm spațiile 

şi îmi aduc aminte că patronul a fost foarte ama- 

bil şi atent. Atunci am descoperit că utilizau exact 
aceeaşi marcă de funie albastră şi bandă adezivă ca 
ucigașul. În concluzie, am descoperit asta cam la fix 
şi am început să-i cercetăm pe angajaţi. Dar nu poți 
cerceta prea mult fără motive de suspiciune. Apoi a 
apărut Billy Karras, cel care a găsit-o pe Tara Yates, iar 
noi ne-am dat destul de repede seama că e tipul pe 
care-l căutam. 


Pip: Aţi mai avut suspecți înainte de Billy? Înainte să fie 
ucisă Tara? Oricine legat de Green Scene? 


Inspectorul Nolan: Ne-au interesat câţiva oameni, dar nu s-a 
întâmplat nimic concret sau important. 


Pip: Presupun că nu ai de gând să-mi zici nişte nume, nu? 
Inspectorul Nolan: Ca să fiu sincer, nici nu mi le amintesc. 


Pip: În regulă! Am vorbit recent cu Harriet Hunter, sora 
mai mică a Juliei, iar ea mi-a povestit nişte întâmplări 
ciudate de acasă, din săptămânile care au precedat 
moartea Juliei. Nişte porumbei morţi aduşi în casă, 
siluete desenate cu creta în apropierea casei, farse 
telefonice. V-aţi concentrat vreodată asupra acestor 
lucruri în ancheta voastră? Familiile celorlalte victime 
au raportat incidente asemănătoare? 


Inspectorul Nolan: O, da, acum îmi amintesc de porumbeii 
morţi! Sora mai mică ne-a spus atunci despre ei. Am 
pus întrebări legate de asta prietenilor şi familiilor 
victimelor anterioare, dar nu au auzit nimic de genul 
ăsta. L-am întrebat pe Billy dacă a intrat în contact cu 
victimele înainte să le răpească. Ne-a spus că le-a ur- 
mărit, deci ştia când erau singure şi aşa mai departe, 
dar nu a luat legătura cu ele nici prin intermediul 
păsărilor moarte, nici al apelurilor telefonice, nici prin 
alte metode. Deci, din nefericire, nu are legătură cu 
cazul. Deși face povestea mai convingătoare, trebuie 
să recunosc. 


Pip: Am înţeles, mulțumesc! Așadar, să discutăm acum 
despre trofee. Ştii exact ce obiect a luat Ucigaşul BA 
de la fiecare victimă. Ceva personal ce au avut asupra 
lor când le-a răpit: cercei, o perie şi aşa mai departe. 
Dar nu ai găsit niciodată trofeele în posesia lui Billy, 
nu-i aşa? Nu ţi-a dat de gândit asta? 


inspectorul Nolan: Nu! Ne-a spus că le-a aruncat. Probabil acum 
sunt toate în vreo groapă de gunoi, undeva prin ţară. 
Posibil să nu le găsim niciodată. 


Pip: 


Dar ideea unui trofeu nu e să fie păstrat? Ca să îi 
amintească ucigaşului de crima violentă şi să întârzie 
nevoia de a omori din nou. De ce să le fi aruncat? 


Inspectorul Nolan: Nu a spus, dar este evident, nu-i aşa? Ştia 


Pip: 


că urma să-l prindem după moartea Tarei și a scă- 
pat de dovezi înainte să obținem un mandat de 
percheziționare a casei. Nu cred că a vrut să arunce 
trofeele. 


Am înţeles. Dar, revenind la Tara, de ce să fi atras ast- 

fel Billy atenţia asupra lui, înscenând că a găsit cada- 

vrul? Până atunci nu se afla pe lista de suspecți, de ce 
să atragă atenţia asupra lui? De fapt, din cauza asta a 
fost prins. 


Inspectorul Nolan: Asta are legătură cu ceva ce s-a observat 


Pip: 


în multe cazuri asemănătoare. Ucigaşul arată mult 
interes în propriul caz: urmărește ştirile, discută cu 
toţi prietenii şi familia. Nu sunt psihiatru, dar cred 

că e o chestie care ţine de narcisism. Criminalii în 
serie se cred foarte isteţi, și chiar sub nasul nostru. 

lar unii dintre ei chiar încearcă să se implice cumva în 
investigația poliţiei: oferă sfaturi despre grupurile de 
căutare şi altele asemenea. Asta făcea Billy: s-a purtat 
ca un erou şi a găsit-o pe Tara, astfel încât să poată in- 
terveni în anchetă, probabil ca să afle ce știam atunci. 


Corect! 


Inspectorul Nolan: Ştiu, nu prea are sens pentru noi, oamenii 


normali. Dar este unul dintre lucrurile pe care eram 
deja pregătiţi să le analizăm în ancheta asta. De fapt, 
este destul de amuzant (râde), dar ne gândeam la 
asta deoarece un poliţist, unul din Thames Valley, 
punea tot felul de întrebări despre caz. Nu era im- 
plicat în anchetă; era începător şi aparţinea de altă 
secţie, nu de cea din Wycombe, dar se arăta un pic 
prea interesat de cele petrecute şi de ceea ce fă- 
ceam, dacă ştii la ce mă refer. Era nou şi sunt sigur 
că era foarte curios, dar cu siguranță a ridicat nişte 


Pip: 


suspiciuni. Adică înainte să apară Billy. De aceea eram 
oarecum pregătiţi pentru un fel de intruziune din 
partea făptaşului. 


Serios? De la ce secţie era polițistul? 


inspectorul Nolan: Cred că de la secţia Amersham. Cazul 


Pip: 


Ucigaşului BA aparținea de noi, secţia din Wycombe, 
de vreme ce ne aflam oarecum în mijlocul zonelor 
unde s-au găsit cadavrele şi de unde erau femeile. 
Dar, în mod evident, Julia Hunter era din Amersham, 
deci am colaborat un pic cu băieţii de acolo. Cu unul 
dintre vechii mei colegi pe care cred că îl cunoşti, 
inspectorul Hawkins. Bun om! Dar, da, e o anecdotă 
amuzantă pentru emisiunea ta. Un poliţist începător, 
şi noi ne-am gândit la ce era mai rău. (Râde.) 


Polițistul ăsta... se numea Daniel da Silva? 


inspectorul Nolan: (Tuşeşte.) Ei bine, e clar că nu îţi pot spune 


Pip: 


numele poliţistului. Şi oricum nu ai putea să-l faci pu- 
blic în podcastul tău, din cauza legii privind protecţia 
datelor şi a altor chestii asemănătoare. Câte întrebări 

mai ai? Mă tem că trebuie să plec în curând... 


Dar era Daniel da Silva, nu? 


Douăzeci şi trei 


Fără cap. Porumbelul mort din mâinile ei nu are cap. Însă e 
prea buretos, cedând când degetele îi intră în coastele lui. Asta, 
pentru că în pumn ţinea, de fapt, pătura şifonată, nu o pasăre 
moartă, iar Pip este acum trează. În pat. 

Adormise. Chiar adormise. Era miezul nopţii şi beznă, iar 
ea dormise. 

Atunci, de ce era trează? Așa se trezea tot timpul, somnul 
fiind atât de superficial, încât aţipea şi se trezea. Dar acum ceva 
părea diferit. Ceva o trezise. 

Un zgomot. 

Era aici. 

Ce anume? 

Pip s-a ridicat, pătura alunecându-i spre talie. 

Un şuierat, dar unul uşor. 

S-a frecat la ochi. 

Un şuierat ca de tren care se deplasa lent o îndemna să 
adoarmă din nou. 

Nu, nu era un tren! 

Pip a mai clipit o dată, camera prinzând formă cu o stră- 
lucire fantomatică. S-a dat jos din pat şi a simțit aerul rece pe 
picioarele goale. 

Șuieratul se auzea de acolo, de lângă biroul ei. 

Pip s-a oprit și şi-a concentrat privirea. 

Era imprimanta ei. 

Ceva ieșea din imprimanta fără fir de pe birou, LED-ul cli- 
pind din panou. 

Bâz-bâz-bâz. 

O bucată de hârtie a ieşit prin partea de jos, imprimată cu 
cerneală neagră, proaspătă. 

Dar... 

Era imposibil. Astăzi nu trimisese nimic la printat. 

Mintea ei înceţoşată de somn nu putea înţelege. Visa încă? 

Nu, visase porumbelul. Asta era real. 

Imprimanta a terminat de printat, scoțând foaia de hârtie 
cu un ultim zăngănit. 

Pip a ezitat. 

Ceva a împins-o înainte. O fantomă din spatele ei. Poate 
Andie Bell. 

S-a îndreptat spre imprimantă şi s-a întins, ca şi când ar fi 
luat pe cineva de mână sau cineva ar fi apucat-o pe a ei. 

Pagina era imprimată cu susul în jos: nu o putea citi de 
acolo. 

A apucat-o cu mâna, iar pagina a fluturat ca aripile unui 
porumbel fără cap. 

A întors-o, cuvintele îndreptându-se. 

O parte din ea știuse înainte să le citească. O parte din Pip 
ştiuse. 


Cine o să te caute când tu o să fii cea dispărută? 
PS. Am învățat trucul ăsta de la tine, din sezonul 1, episodul 5. 
Ești pregătită pentru următorul meu truc? 


Pagina era plină de sângele invizibil al lui Stanley, curgând 
din mâinile fantomatice ale lui Pip. Nu, mâinile erau acolo. 

Dar inima îi dispăruse, aruncându-se pe vertebrele coloanei, 
coagulându-se în acidul stomacului ei. 

Nu, nu, nu, nu, nu! 

Cum? 

Pip s-a întors, uitându-se frenetic şi respirând sacadat, stu- 
diind toate umbrele. Fiecare era Ucigaşul BA înainte să nu fie. 
Era singură. El nu era aici. Dar cum... 

Privirea sălbatică a poposit din nou asupra imprimantei. A 
imprimantei fără fir. Oricine din zonă putea trimite ceva. 

Ceea ce însemna că trebuia să fie prin apropiere. 

Ucigaşul BA. 

EI era aici. 

În fața casei sau înăuntru? 

Pip s-a uitat la pagina mototolită din mână. Ești pregătită 
pentru următorul meu truc? Ce voia să spună cu asta? Care era 
trucul: să o facă să dispară? 

Trebuia să se uite pe fereastră. Era posibil ca Ucigaşul BA 
să se afle acolo, pe alee, stând într-un cerc de păsări moarte și 
siluete desenate cu creta. 

Pip s-a întors şi... 

Un strigăt metalic a umplut camera. 

Strident. 

Foarte strident. 

Pip şi-a acoperit urechile cu mâinile, scăpând pagina. 

Nu, nu era un strigăt. Nişte chitare scârţâiau prea repede, 
însoțite de un ritm de tobă care zguduia încăperea, sădindu-și 
pulsul în podea și urcându-i pe călcâie. 

Apoi s-au auzit țipetele. Vocile. Profunde şi demonice, stri- 
gând în spatele ei într-un ritm inuman. 

Pip a strigat şi nu s-a auzit. Era sigură că era acolo, dar 
vocea îi dispăruse, îngropată. 

S-a întors spre locul în care ţipetele erau mai intense, ascul- 
tând cu mâinile pe urechi. Era biroul ei. De data asta în partea 
cealaltă. 

LED-ul clipea la ea. 

Difuzoarele. 

Din boxele Bluetooth, muzica death metal trâmbiţa la 
volum maxim, în toiul nopții. 

Pip a ţipat, înaintând cu greu printre sunete şi împiedi- 
cându-se de propriile picioare când a căzut în genunchi. 

Nevoită să îşi descopere o ureche, a simţit sunetul ca pe 
ceva fizic, străpungându-i creierul. S-a întins după prelungito- 
rul de sub birou. A apucat ștecherul şi l-a scos. 

Linişte. 

Dar nu cu adevărat. 

Un sunet metalic, la fel de strident, în urechile dureroase. 

Şi un strigăt din pragul ușii acum deschise. 

— Pip! 

A ţipat din nou, lipindu-se de birou. 

O siluetă stătea în prag. Prea mare. Cu prea multe membre. 

— Pip? a spus din nou Ucigaşul BA, cu vocea tatălui ei, iar 
apoi o lumină galbenă a inundat camera când acesta a aprins 
becurile. 

Părinţii ei stăteau în pragul ușii, în pijamale. 

— Ce naiba a fost asta? a întrebat-o tatăl ei, cu ochi mari. 

Nu era doar furios, ci speriat. Îl mai văzuse vreodată Pip 
înspăimântat? 

— Victor! a spus mama ei cu o voce calmă. Ce s-a întâm- 
plat? i s-a adresat apoi lui Pip pe un ton mai tăios. 

Alt sunet s-a alăturat fantomei metalice din urechile lui Pip, 
un mic țipăt de pe hol, un hohot de plâns. 

— Josh, dragule! 

Mama lui Pip și-a deschis braţele şi l-a cuprins când a apă- 
rut și băieţelul în pragul ușii. Pieptul micuţ îi tremura. 

— Este în regulă! Știu că a fost un şoc puternic! a spus 
mama și l-a sărutat pe creștetul capului. Eşti bine, scumpule! 
N-a fost decât un zgomot strident. 

— E-eu am c-crezut că era o-omul rău, a spus el, 
nemaistăpânindu-şi lacrimile. 

— Ce dr... Ce naiba a fost asta? a întrebat-o tatăl ei. Cred că 
i-a trezit pe toți vecinii. 

— Eunu... 

Dar mintea ei nu se concentra să articuleze cuvintele. Alu- 
necase de la vecini, la afară, la spaţiul de aici. Ucigaşul BA se 
conectase la difuzoarele ei prin Bluetooth. Fusese probabil 
chiar în fața ferestrei lui Pip, pe alee. 

Pip s-a ridicat cu greu în picioare, s-a aruncat peste pat şi a 
tras draperiile. 

Luna nu era foarte sus pe cer, razele ei făcând ca arborii, 
maşinile și bărbatul care alerga de pe aleea lor să capete un 
straniu contur argintiu. 

Pip a înţepenit, o fracțiune de secundă prea mult, iar băr- 
batul a dispărut. 

Ucigaşul BA. 

Haine negre şi un chip din material închis la culoare. 

Purta o mască. 

Stătea chiar în fața ferestrei sale. 

Aproape. 

Pip ar fi trebuit să plece, să fugă după el. Putea alerga mai 
repede de atât. Fusese nevoită să înveţe să întreacă toate tipu- 
rile de monștri. 

— Pip! 

S-a întors. Nu ar fi putut trece de părinții ei. Îi blocau calea 
şi deja era prea târziu. 

— Explică-ne! i-a cerut mama ei. 

— E-eu, s-a bâlbâit Pip. 

O, era doar un bărbat care o să mă ucidă, nu trebuie să vă 
faceți griji. 

— Nu ştiu mai multe decât voi, a spus ea. Şi pe mine m-au 
trezit. Difuzoarele. Nu ştiu ce s-a întâmplat. Probabil s-a co- 
nectat telefonul și poate a fost o reclamă pe YouTube sau așa 
ceva. Nu ştiu. Nu am făcut-o eu. 

Pip nu ştia cum de reușise să rostească atât de multe cuvinte 
dintr-o suflare. 

— Îmi pare rău! Am scos difuzoarele din priză. Cred că 
sunt defecte. Nu o să se mai întâmple. 

Părinţii i-au mai pus întrebări. Tot mai multe, iar ea nu a 
ştiut ce să le spună. Dar i s-a spus că avea să fie doar vina ei dacă 
vecinii s-ar fi plâns ori dacă Josh ar fi fost indispus a doua zi. 

Bine, era doar vina ei. 

Pip s-a urcat în pat, apoi tata a stins lumina, zicându-i un 
„te iubesc” un pic încordat, iar urechile ei rănite au auzit cum 
părinţii încercau să îl convingă pe Josh să se culce la loc. Nu 
voia să doarmă singur, ci doar cu ei. 

Dar Pip... nu avea să pună geană pe geană. 

Ucigaşul BA fusese aici! Chiar aici! Acum dispăruse în în- 
tuneric, iar ea era cea de-a şasea lui victimă. 


Douăzeci și patru 


Ţipetele răsunau încă în mintea ei, inumane și furioase, captive 
în oasele lui Pip. Bâzâitul unei imprimante fantomă în urechi. 
Ambele luptându-se cu arma din inima ei. Nici măcar tura de 
alergat nu a putut să le alunge sau să o distragă. O alergare 
atât de intensă, încât credea că mai are un pic şi se despică în 
două, toată violenţa şi întunericul dinăuntru revărsându-se pe 
trotuar. Se tot uitase peste umăr după Max Hastings, cu părul 
pieptănat pe spate şi ochi dușmănoși, dar nici urmă de el. 

Alergatul fusese o idee proastă. Acum, zăcând întinsă pe 
covorul din dormitor, i se părea că nu se poate mișca. Ghe- 
muită în aerul rece. Îmbălsămată. Nu dormise deloc. Luase 
ultimul Xanax aproape imediat după ce părinţii plecaseră din 
camera ei în seara precedentă. Închisese ochii, iar timpul tre- 
cuse, dar nu i se păruse că dormise, ci că se înecase. 

Nu mai avea nicio pastilă. Nimic. Niciun sprijin. 

Asta a făcut-o în sfârșit să se miște, să se ridice şi să simtă 
transpiraţia rece din betelia colanţilor. S-a clătinat în drum 
spre birou, sub care atârnau ştecherele. Scosese totul din priză. 
Imprimanta, boxele, laptopul, veioza, încărcătorul telefonului. 
Toate erau nişte cabluri inerte. 

A deschis cel de-al doilea sertar, şi-a strecurat mâna înă- 
untru şi a scos telefonul cu cartelă din față. Acelaşi pe care îl 
folosise miercuri ca să îi trimită un mesaj lui Luke. Acum era 
sâmbătă, şi tot nu primise vești de la el. Rămăsese fără pastile. 

A deschis telefonul şi a început să scrie, frustrată de cât de 
lent era, apăsând tasta 4 de trei ori doar ca să ajungă la litera I. 

Am rămas fără. Mai am nevoie, cât mai repede posibil! 

De ce nu-i răspunsese încă Luke? În mod normal, i-ar fi 
trimis un semn până acum. Nu putea da greș și cu asta, nu pe 
lângă toate celelalte lucruri. În seara asta trebuia să doarmă 
bine; deja îşi simţea creierul funcţionând prea lent, legând cu 
greu un gând de altul. A pus la loc în sertar telefonul cu cartelă 
şi a tresărit la bâzâitul telefonului ei. 

Din nou Ravi. Te-ai întors de la alergat? 

El insistase să vină acasă la ea când îl sunase mai devreme, 
încă ameţită din cauza pastilelor, şi îi povestise despre impri- 
mantă și boxe. Dar Pip îl refuzase. Trebuia să alerge ca să își 
limpezească mintea. Iar apoi să discute cu Nat da Silva despre 
fratele ei. Singură. Ravi cedase în cele din urmă, cu condiția 
ca ea să-l ţină la curent toată ziua. Și nu era nicio îndoială: Pip 
rămânea în noaptea asta la el acasă. Şi la cină. Fără obiecţii, îi 
spusese cu o voce serioasă. Pip presupunea că e o idee bună, 
dar dacă Ucigaşul BA ştia cumva? 

Trebuia să le ia pe rând. Seara era departe, la fel şi Ravi. 
l-a trimis un mesaj rapid, scriindu-i: Da, sunt bine. Te iubesc! 
Acum însă trebuia să se concentreze la următoarea temă: 
conversaţia cu Nat. 

Era primul şi în acelaşi timp ultimul lucru pe care voia să îl 
facă. Să discute cu Nat şi să spună totul cu voce tare ar fi făcut 
lucrurile să pară reale. Hei, Nat, nu crezi că este foarte posibil 
ca fratele tău să fie un criminal în serie? Da, ştiu, mi-am făcut 
obiceiul să te acuz pe tine şi pe membrii familiei tale de crimă. 

Acum ea şi Nat erau apropiate. Parcă ar fi fost rude, chiar 
dacă violenţa şi tragedia erau sursa apropierii lor. Pip o consi- 
dera pe Nat unul dintre puţinii oameni care ar fi căutat-o dacă 


228 HOLLY JACKSON 


ar fi dispărut. Să o piardă pe Nat ar fi fost mai rău decât să îşi 
piardă un deget. Dacă discuţia asta depășea prea mult limita şi 
îşi strica relaţia? 

Dar ce putea să facă? Toate semnele îl indicau pe Daniel 
da Silva: se potrivea profilului, lucrase la Green Scene şi ar fi 
putut să declanșeze alarma în timp ce Jason Bell era la cină, se 
arătase prea interesat de caz ca poliţist, fiind practic unul dintre 
ei, cineva apropiat de familia Bell de care Andie s-ar fi putut 
teme, cineva care avea motive să o urască pe Pip. 

Toate se potriveau. Era calea cea mai simplă. 

Sunet de focuri de armă din pieptul ei. Bătăi rapide care 
păreau să spună BA, BA, BA. 

Pip s-a uitat din nou la telefon. La naiba! Cum de trecuse de 
ora trei? Nu ieşise de sub pătură - ultimul loc sigur - până la 
amiază, pastilele fiind prea puternice în pieptul ei ca să stea în 
picioare. Şi alergase prea mult. Acum ezita, convingându-se să 
o facă atunci când chiar trebuia să plece. 

Nu avea timp să facă un duș. Şi-a scos puloverul transpirat 
și l-a înlocuit cu un hanorac gri, închizând fermoarul peste 
bustieră. Şi-a pus sticla cu apă şi cheile în rucsacul deschis și 
a scos microfoanele USB; conversaţia cu Nat nu trebuia auzită 
de ceilalți. Niciodată. Apoi şi-a amintit că în seara asta rămâ- 
nea acasă la Ravi: şi-a luat o pereche de chiloți şi niște haine 
pentru a doua zi, aducându-și periuţa de dinţi din baie. Deşi, 
de fapt, era posibil să se întoarcă mai întâi aici, ca să verifice 
telefonul cu cartelă și să vadă dacă Luke avea pastile pentru ea. 
Ideea era arzătoare și ruşinoasă. Pip a tras fermoarul rucsacu- 
lui şi l-a pus pe umăr, luând căştile și telefonul înainte să iasă 
din cameră. 

— Mă duc să mă întâlnesc cu Nat! i-a spus mamei când 
a coborât scările, ştergând sângele lui Stanley de pe mâini pe 

colanţii negri. Apoi mă duc la familia Singh la cină şi s-ar putea 
să rămân acolo, dacă îmi dai voie. 

— O! Da, bine! a spus mama ei, oftând când Josh a început 
să se plângă de altceva din living. Totuşi, trebuie să te întorci 
dimineaţă. I-am spus lui Josh că mâine mergem la Legoland. 
Să îl înveselim puțin. 

— Da, bine! a spus Pip. Pare amuzant. Pa! A ezitat un pic 
lângă ușa de la intrare, apoi a spus: Te iubesc, mamă! 

— 0! 

Mama a părut un pic surprinsă şi s-a întors către ea, zâm- 
bind sincer. 

— Şi eu te iubesc, draga mea! Ne vedem dimineaţă. Și sa- 
lută-i pe Nisha și Mohan din partea mea! 

— Aşa o să fac! 

Pip a închis ușa de la intrare. Şi-a ridicat privirea la zidul 
de cărămidă de sub fereastra ei, stând exact acolo unde ar fi 
putut sta el. Plouase din nou în dimineața asta, deci nu şi-a dat 
seama, dar erau mici semne albe pe zid. Poate fuseseră mereu 
acolo... sau nu. 

A ezitat lângă maşina ei, iar apoi a trecut pe lângă aceasta. 
Nu trebuia să conducă; probabil nu era sigur. Pastilele îi erau 
încă în sânge, îngreunând-o, iar lumea părea aproape un vis 
care se desfăşura în jurul ei. Suspendat în timp şi spaţiu. 

Şi-a pus căştile când a ieșit de pe alee și a început să meargă 
pe Martinsend Way. Nici măcar nu voia să asculte ceva; pur 
şi simplu a apăsat butonul de anulare a sunetelor şi a incercat 
să plutească din nou în acel loc liber. Retras. Unde focurile de 
armă, bâzâitul şi muzica tare nu o puteau găsi. 

Pe strada principală, pe lângă Book Cellar şi bibliotecă. Pe 
lângă cafenea şi Cara dinăuntru, care dădea cuiva nişte pahare 
de plastic la pachet - Pip a citit cuvintele pe buzele celei mai 

bune prietene a ei: Ai grijă, sunt fierbinţi! Dar Pip nu se putea 
opri. Pe lângă Church Street din stânga, care cotea spre casa 
familiei Bell. Dar Andie nu era în casa aia, acum era aici, cu 
Pip. A cotit la dreapta. Pe Chalk Road şi Cross Lane. 

Ramurile copacilor fluturau deasupra ei. Întotdeauna pă- 
reau să o facă aici, de parcă ar fi ştiut ceva ce ea nu ştia. 

A mers până la jumătatea drumului, cu privirea fixată la uşa 
vopsită în albastru. Casa lui Nat. 

Nu voia să o facă. 

Era nevoită să o facă. 

Jocul mortal dintre ea şi Ucigaşul BA o condusese aici, iar 
Pip era cu un pas în urmă. 

S-a oprit pe trotuarul din fața casei şi și-a lăsat rucsacul să-i 
alunece spre cot ca să își poată pune căştile înăuntru. L-a în- 
chis din nou. A inspirat și s-a apropiat de aleea din faţă. 

I-a sunat telefonul. 

În buzunarul hanoracului. Vibrându-i pe şold. 

Pip a vârât repede mâna în buzunar, a bâjbâit după telefon 
şi s-a uitat la ecran. 

Număr ascuns. 

Inima i s-a lipit de spinare. 

El era, ştia asta. 

Ucigaşul BA. 

Tar acum îl prindea. Șah mat! 

Pip a trecut în grabă pe lângă casa lui Nat, telefonul bâ- 
zâindu-i încă în mâinile făcute căuș. Îndepărtându-se de casa 
familiei da Silva, l-a ridicat şi a apăsat butonul lateral de două 
ori, ca să redirecționeze apelul spre aplicaţia CallTrapper. 

Telefonul s-a întunecat. 

Un pas. 

Doi. 

Trei. 

Ecranul s-a luminat din nou cu un apel în așteptare. Doar 
că de data asta nu scria număr ascuns. Un număr de mobil se 
derula în partea de sus a ecranului, demascat. Un număr pe 
care Pip nu l-a recunoscut, dar nu conta. Era o legătură directă 
cu Ucigaşul BA. Cu Daniel da Silva. Dovada concretă. Jocul se 
terminase. 

Nu trebuia să răspundă; putea pur şi simplu să lase tele- 
fonul să sune. Dar degetul mare deja se mişca spre butonul 
verde, apăsându.-l, în timp ce mobilul se ridica la ureche. 

— Bună, BA! a spus Pip, mergând pe Cross Lane, spre locul 
unde casele se terminau, iar copacii se îndeseau pe drum. 

Ramurile lor nu mai fluturau, ci se legănau la ea. 

— Sau preferi să ţi se zică Strangulatorul din mlaștină? 

În telefon s-a auzit un sunet aspru și totuși blând. Nu era 
vântul. Era respiraţia lui. El nu știa că jocul se terminase, că ea 
deja câștigase. Că acest al treilea și ultim apel era greșeala lui 
fatală. 

— Cred că totuși prefer Ucigaşul BA, a spus Pip. Este mai 
potrivit, mai ales că nu ești din mlaștină. Eşti de aici, din Little 
Kilton. 

Pip a mers mai departe, coroana copacilor ascunzând acum 
de ea soarele după-amiezii și ocrotind un drum cu umbre 
pâlpâitoare. 

— Mi-a plăcut trucul de aseară. Impresionant de-a dreptul! 
Şi ştiu că ai o întrebare pentru mine: vrei să știi cine m-ar căuta 
dacă aş dispărea. Dar am şi eu o întrebare pentru tine. 

Pip a făcut o pauză. 

La telefon s-a auzit din nou sunetul respirației. El aştepta. 

— Cine o să te viziteze la închisoare? a întrebat Pip. Pentru 
că acolo o să ajungi. 

La telefon a auzit un sunet gutural, de respirație poticnită. 

Apoi trei ţiuituri stridente. 

Tipul închisese. 

Pip s-a holbat la telefon, colţurile gurii aproape întin- 
zându-se într-un zâmbet. Îl prinsese. Uşurarea a fost imediată, 
dislocând greutatea îngrozitoare de pe umerii ei şi ancorând-o 
din nou în lumea reală. O viață normală. Echipa Ravi şi Pip. 
Abia aştepta să îi spună. Acum îi era accesibilă; trebuia doar să 
întindă mâna şi să o apuce. Un sunet între tuse şi un râset i-a 
scăpat printre buze. 

A accesat lista Apeluri recente şi s-a uitat din nou la numă- 
rul de telefon. Era foarte probabil un telefon cu cartelă, având 
în vedere că tipul nu fusese prins, sau poate că nu. Poate era 
telefonul lui şi poate avea să-i răspundă fără să se gândească, 
să răspundă cu numele lui. Sau poate avea o căsuţă vocală care 
îl putea da de gol. Pip ar fi putut să se ducă la Hawkins cu 
numărul ăsta chiar acum, dar voia mai întâi să știe. Voia să fie 
cea care îl găsea, să îi afle în sfârșit numele şi să îl ştie complet. 
Daniel da Silva. Ucigaşul BA. Strangulatorul. Ea merita asta. 
Câştigase. 

Şi poate el trebuia să afle cum e să simtă frică şi nesiguranţă. 
Să-şi vadă ecranul luminându-se cu un număr ascuns. Să ezite 
înainte de a răspunde. N-ar fi avut de unde să ştie că era ea. Pip 
şi-ar fi ascuns numărul, exact ca el. 

Mergând încă pe drum, pe sub copacii tot mai deși, şi lăsând 
mult în urmă casa lui Nat, Pip a copiat și a transferat numărul 
de telefon în tastatură. Înaintea numărului, a tastat 141, ca să 
îl ascundă. Degetul ei mare a ezitat, plutind o vreme deasupra 
butonului verde. 

Asta era. Clipa! 

A apăsat butonul! 

A dus din nou telefonul la ureche. 

L-a auzit sunând. 

Dar, stai, nu! Nu era în regulă. 

Pip s-a oprit și a coborât telefonul. 

Nu doar la telefonul ei îl auzea sunând. 

Îl auzea și cu cealaltă ureche. Cu ambele. Era aici! 

Țărâitul strident al apelului se auzea chiar în spatele ei. 

Tot mai tare. 

Nu a avut timp să ţipe. 

Pip a încercat să se întoarcă, să vadă, dar două braţe s-au 
întins din necunoscutul din spatele ei. Au apucat-o. Telefonul 
încă suna când ea l-a scăpat pe al ei. 

O mână i s-a izbit de față, acoperindu-i gura şi blocându-i 
țipătul. Un braţ i-a cuprins gâtul, îndoit la cot, strângându-i-l 
tot mai puternic. 

Pip s-a zbătut. A încercat să respire. A încercat să îndepăr- 
teze braţul de la gât şi mâna de pe gură, dar era slăbită, iar 
mintea i se golea încet, încet de gânduri. 

Nu avea aer. Îi stătea în gât. Umbrele se înmulțeau în jurul 
ei. S-a zbătut. Respiră, doar respiră! Nu putea. Simţea explozii 
în spatele ochilor. A încercat din nou şi a simţit cum s-a sepa- 
rat de trup. Îndepărtându-se. 

Întunericul o înghiţea. 


Douăzeci și cinci 


ÎN TUN ERIC 


Douăzeci si sase 


Pip a ieşit din întuneric, deschizând câte un ochi. Un sunet a fost 
cel care a condus-o afară, ceva care s-a lovit lângă urechea ei. 

Aer. Avea aer. Sângele îi ajungea din nou la creier. 

Avea ochii deschişi, dar nu deslușea siluetele din jurul ei. 
Nu încă. Legătura dintre ce vedea şi ce înţelegea nu era clară. 
Tot ce percepea atunci era durerea care-i bubuia în cap, zdro- 
bindu-se de țeastă. 

Dar putea să respire. 

S-a auzit respirând. lar apoi nu a mai putut: lumea mormăia 
şi vuia sub ea. Dar Pip cunoștea sunetul. ÎI înțelegea. Era un 
motor care pornea. Se afla într-o maşină. Dar stătea întinsă pe 
spate. 

Alte două clipe au trecut şi, brusc, siluetele din jurul ei 
au căpătat sens, mintea redeschizându-şi porţile. Era într-un 
spaţiu strâmt şi închis; un covor aspru îi atingea obrazul; o pă- 
tură înclinată, prinsă deasupra ei, bloca lumina. 

Era în portbagajul unei maşini. Da, asta e! i-a spus creierul 
renăscut. lar ce auzise era capota care se închisese. 

Probabil leșinase câteva secunde. Cel mult o jumătate de 
minut. Individul parcase chiar în spatele ei, pregătit. O târâse. 
Portbagajul era deschis, înghițind-o înăuntru. 

O, da, ăsta era cel mai important lucru pe care să şi-l amin- 
tească, mintea ei înțelegând în cele din urmă totul. 

Ucigaşul BA o răpise. 

Era moartă. 

Nu! Era vie şi putea respira, slavă Domnului că putea res- 
pira! Dar era moartă în toate celelalte sensuri care contau. Era 
la un pas de moarte. 

O moartă încă vie. Doar că nu mergea; nu se putea ridica. 

A cuprins-o panica, iute și spumegând când a încercat să 
o exprime, când a încercat să țipe. Dar nu putea. Doar câteva 
mormăituri s-au auzit, nu suficient de tare, încât să fie consi- 
derate măcar un țipăt. Ceva îi acoperea gura. 

A ridicat mâna ca să vadă ce era... Dar, stai, nu putea face 
nici asta! Avea mâinile legate la spate. Prinse acolo. Lipite. 

A răsucit cât mai mult o mână, a îndoit degetul arătător ca 
să simtă cu ce era legată de încheieturi. 

Bandă adezivă! 

Ar fi trebuit să-și dea seama. O bucată îi acoperea gura. Nu 
îşi putea depărta picioarele: probabil că era legată şi de glezne, 
deşi nu vedea până acolo, nici măcar dacă-și înălța capul. 

Ceva nou se destrăma din stomacul ei. Un sentiment vechi 
şi primar. O groază greu de exprimat în cuvinte. Era aici, în 
spatele ochilor ei, sub pielea ei. Prea puternic. De parcă mili- 
oane de părţi din ea ar fi dispărut şi reapărut imediat. 

Avea să moară. 

Avea să moară, avea să moară, avea să moară. 

Ar fi putut muri şi din cauza senzaţiei ăsteia. Inima îi bătea 
atât de repede, încât nu mai părea o armă, dar nu putea conti- 
nua aşa. Urma să cedeze. Cu siguranță. 

Pip a încercat din nou să ţipe, forțând cuvântul ajutor 
prin banda adezivă, dar aceasta rezista. Un strigăt disperat în 
întuneric. 

Totuși, în toată teroarea aia, mai exista încă o scânteie a 
propriei ființe, şi era singura de aici care o putea ajuta. Respiră, 
doar respiră! a încercat să îşi spună. Cum ar fi putut să respire, 

când era pe cale să moară? A inspirat profund pe nas şi a simțit 
că revine la viață, adunându-și forța, alungând sentimentul 
prea puternic din întunecimea minții ei. 

Îi trebuia un plan. Pip avea întotdeauna un plan, chiar dacă 
urma să moară. 

Iată cum stăteau lucrurile: era sâmbătă, pe la ora 16, iar Pip 
era în portbagajul maşinii lui, a Ucigaşului BA. Daniel da Silva. 
O ducea acolo unde plănuia să o ucidă. Îi legase mâinile şi 
picioarele. Astea erau datele. Și mai era ceva: Pip întotdeauna 
mai avea date. 

Următoarea realitate era deosebit de apăsătoare, chiar dacă 
venea din propria-i minte. Era ceva ce aflase dintr-unul din- 
tre nenumăratele podcasturi despre criminalistică, ceva ce nu 
crezuse vreodată că ar fi trebuit să ştie. Vocea din mintea ei a 
repetat-o clar, fără pauze şi panică: dacă o să fii vreodată răpită, 
trebuie să faci orice ca să eviţi să te ducă în cel de-al doilea loc. 
Odată ce ajungi acolo, șansele de supraviețuire scad la mai puțin 
de unu la sută. 

Pip era dusă către cel de-al doilea loc chiar acum. Îşi ratase 
şansa, acea mică ocazie de supravieţuire din primele câteva 
secunde. 

Mai puţin de unu la sută. 

Dar, dintr-un motiv oarecare, cifra nu a readus groaza. Pip 
s-a simțit cumva mai calmă. Era o linişte ciudată, ca şi când 
atribuirea unei cifre ar fi făcut totul mai ușor de acceptat. 

Problema nu era că avea să moară, ci că era foarte proba- 
bil să moară. Era aproape o certitudine, fără vreo fărâmă de 
speranţă. 

Bine, a şoptit ea. Deci, ce putea face în privinţa asta? 

Nu ajunsese încă în cel de-al doilea loc. 

Mai avea telefonul la ea? Nu! Îl scăpase când o apucase el; 
îl auzise căzând pe drum. Pip a ridicat capul şi a cercetat port- 
bagajul, zdruncinându-se când au intrat pe un drum mai des- 
fundat. Aici nu mai era nimic în afară de ea. Probabil îi luase 
rucsacul. Bine... Şi acum, ce urma? 

Ar fi trebuit să încerce să vizualizeze traseul pe care îl par- 
curgeau, să rețină virajele făcute de mașină. Fusese luată din 
capătul îndepărtat al Cross Lane, unde copacii se îndeseau. Îl 
auzise pornind motorul și nu simţise mașina întorcându-se, 
deci trebuie să fi continuat pe acel drum. Dar groaza ascun- 
sese orice altceva cât își revenise şi nu fusese atentă la drum. 
Presupunea că trecuseră deja cinci minute de când mergeau. 
Probabil că nici măcar nu mai erau în Little Kilton. Dar Pip nu 
înţelegea cum ar fi putut să o ajute toate astea. 

Bine, deci ce ar fi putut să o ajute? Haide, pune-ți mintea la 
contribuţie! Trebuia să îşi țină creierul ocupat, ca să nu caute 
locul întunecat din gândurile ei, unde locuia groaza. În schimb, 
i-a trecut prin cap o altă întrebare. Acea întrebare. 

Cine o să te caute când tu o să fii cea dispărută? 

Acum nu mai avea să afle niciodată răspunsul, pentru că 
urma să fie moartă. Dar, nu, asta nu era bine, şi-a spus ea, în- 
torcându-se într-o parte ca să elibereze presiunea de pe braţe. 
Ştia răspunsul, o informaţie profund întipărită în oase și care 
avea să existe dincolo de moartea ei. Ravi ar fi căutat-o. Mama, 
tatăl, fratele ei mai mic. Cara, care era mai mult o soră decât o 
prietenă. Naomi Ward. Connor Reynolds. Jamie Reynolds, la 
fel cum îl căutase şi ea. Nat da Silva. Chiar şi Becca Bell. 

Pip era foarte norocoasă. De ce nu se gândise niciodată la 
cât de norocoasă era? La toți aceşti oameni care ţineau la ea, fie 
că merita, fie că nu. 

Acum avea un alt sentiment. Nu de panică. Era ceva mai 
puţin intens, mai apăsător, mai trist, mai lent, dar mult mai du- 
reros. Nu avea să-i mai vadă vreodată. Pe niciunul. Zâmbetul 
strâmb al lui Ravi sau râsul lui ridicol, sau vreunul dintre cele 
o sută de feluri în care îi spunea că o iubeşte. Nu avea să-l mai 
audă strigând-o „sergent'. Nu avea să-şi mai vadă familia şi nici 
prietenii. Pip nu ştiuse că ultimele clipe petrecute împreună 
aveau să fie cele în care-și lua „rămas-bun” de la ei. 

Ochii i s-au umezit, iar lacrimile au curs pe covorul aspru. 
De ce nu se putea afunda acum în pământ, ca să dispară, dar 
într-un loc unde Ucigaşul BA nu o putea găsi? 

Cel puţin îi spusese mamei că o iubește înainte să iasă pe 
ușă. Cel puţin mama avea micul moment de care să își amin- 
tească. Dar tatăl ei? Când îi spusese asta ultima dată, sau lui 
Josh? Oare, odată matur, avea Josh să-şi aducă aminte cum 
arăta ea? Şi Ravi — când îi spusese ultima dată că îl iubeşte? In- 
suficient, niciodată suficient. Dacă el nu ştia cu adevărat? Asta 
l-ar fi distrus. Pip a plâns mai tare, lacrimile adunându-se în 
jurul benzii adezive de pe gură. Să nu se învinovăţească singur! 
EI era cel mai bun lucru din viaţa ei, iar acum ea avea să fie cel 
mai rău lucru care i se întâmplase lui. O durere în piept pe care 
nu ar fi uitat-o niciodată. 

Dar avea să o caute. Şi nu avea să o găsească pe ea, ci pe 
ucigașul ei - Pip era sigură de asta. Ravi ar fi fâcut asta pentru 
ea. Dreptate: un cuvânt alunecos, dar de care ei urmau să aibă 
nevoie, ca toți să înveţe în cele din urmă să meargă mai departe 
fără ea, să-i aducă flori la mormânt o dată pe an. Stai, ce zi era 
azi? Nici măcar nu ştia ce zi era cea în care murea. 

A plâns şi mai mult, până când ultimele părţi raționale ale 
fiinţei sale au preluat controlul, scoțând-o din disperare. Da, 
Ravi avea să-i găsească ucigașul, să afle cine era. Dar era o 

diferenţă între a şti şi a putea să dovedească asta. Era o mare 
diferenţă între aceste două lucruri; Pip o aflase pe pielea ei. 

Totuși, mai putea face ceva. Un plan, ca să își ţină mintea 
ocupată. Pip îl putea ajuta să îi găsească ucigașul, să îl bage la 
închisoare. Trebuia să lase suficiente urme în acest portbagaj. 
Păr, piele. Orice cu ADN-ul ei. Să-i acopere mașina cu ultimele 
ei urme, ultimul ei semn în lume, ca o săgeată îndreptată spre el. 

Da, putea s-o facă! S-a întins şi şi-a frecat capul de covor. 
Mai tare, până a durut-o şi şi-a simțit părul tras de pe scalp. S-a 
mișcat și a făcut-o din nou. 

Următorul lucru: pielea. Nu se prea putea folosi de porțiunea 
de piele expusă, care nu era foarte mare. Dar avea faţa și mâi- 
nile. Şi-a răsucit gâtul, şi-a apăsat obrazul de covor şi l-a ră- 
zuit înainte şi înapoi. A durut-o și a plâns, dar a continuat, 
rănindu-și osul obrazului. Dacă ar fi sângerat, ar fi fost şi mai 
bine. Să lase sânge în urmă, să îl vadă încercând să scape cu 
asta! Apoi mâinile, cu mișcări stânjenite de banda adezivă. Şi-a 
frecat monturile de covor și de partea din spate a banchetei. 

Ce altceva mai putea face? A încercat să își amintească 
de toate cazurile pe care le studiase. Și-a amintit trei silabe, 
un cuvânt atât de evident încât nu știa cum de nu se gândise 
mai întâi la asta. Amprente. Poliţia avea deja amprentele ei la 
dosar, ca să le elimine după moartea lui Stanley. Da, asta era! 
Amprentele răsucite ale degetelor ei ar fi fost o plasă lăsată în 
urmă, care să se strângă tot mai mult în jurul Ucigașului BA 
până ar fi fost prins. Dar avea nevoie de o suprafață dură; co- 
vorul nu i-ar fi folosit. 

Pip s-a uitat împrejur. Era geamul din spate, dar nu putea 
ajunge acolo din cauza învelitoarei înclinate peste portbagaj. 
Stai! Marginile maşinii de lângă capul şi picioarele ei erau în- 
velite în plastic. Ar fi putut să funcţioneze. Pip şi-a apropiat 

picioarele şi şi-a împins tenișii pe covor, ridicându-se şi răsu- 
cindu-se până s-a lipit de margine, plasticul fiind aproape de 
mâinile ei legate. 

A folosit pe rând câte o mână. A apăsat de câteva ori plas- 
ticul cu fiecare deget. În sus și în jos, oriunde putea ajunge. 
Degetele mari erau cel mai greu de folosit, din cauza benzii 
adezive, dar a reuşit să le folosească măcar vârfurile. Era o am- 
prentă parţială. 

Bine, ce urma? Mașina a părut să-i răspundă, sărind când 
roțile au trecut peste ceva. Alt viraj strâns. De cât timp mer- 
geau? Şi ce față ar fi făcut Ravi când i s-ar fi spus că ea era 
moartă? Nu, încetează! Nu voia imaginea aia în minte. În ulti- 
mele ei ore, voia să şi-l amintească zâmbind. 

Îi spusese că era cea mai curajoasă persoană pe care o 
cunoaște. Acum Pip nu se simţea curajoasă. Deloc. Dar cel 
puțin în mintea lui Ravi exista versiunea aia, cea la care el apela 
ca să se întrebe: Ce ar face Pip acum? Şi Pip a încercat, cu acel 
Ravi din mintea ei. I s-a adresat şi a întrebat: Ce mi-ai spune să 
fac, dacă ai fi aici cu mine? 

Şi Ravi i-a răspuns. 

Ar fi îndemnat-o să nu renunţe, chiar dacă statisticile și 
logica asta îi spuneau să facă. La naiba cu acel mai puțin de unu 
la sută! Tu ești Pippa Fitz-Amobi! Micul meu sergent, Pippus 
Maximus, și nu există nimic ce nu poți face! 

Este prea târziu, i-a răspuns ea. 

Ravi i-a spus că nu e prea târziu. Nu ajunsese încă la al doi- 
lea loc. Mai era timp, iar ea încă mai putea lupta. 

Ridică-te, Pip! Ridică-te! Poţi s-o faci! 

Să se ridice. Putea să o facă. 

Putea. Ravi avea dreptate. Nu ajunsese încă la al doilea loc; 
era încă în mașină. Şi putea folosi mașina asta în avantajul ei. 


242 HOLLY JACKSON 


Şansele de a supraviețui în caz de accident erau mult mai mari 
decât cele de a supravieţui în al doilea loc. Maşina a părut să îi 
confirme ideea, roțile auzindu-se mai tare pe drumul cu pietriş 
şi îndemnând-o să acţioneze. 

Să îl facă să lovească maşina. Să supravieţuiască. Ăsta era 
noul ei plan. 

Şi-a îndreptat privirea spre partea de jos a ușii portbagajului. 
Nu era o încuietoare pe care să o poată folosi, ca să deschidă 
portiera şi să se rostogolească afară. Singura cale era prin 
bancheta din spate şi, de acolo, să se arunce spre el, să îl facă să 
piardă controlul volanului. 

Bun: două opțiuni. Să lovească bancheta din spate cu pi- 
cioarele, destul de puternic încât să o rupă, să o aplece. Sau să 
treacă peste ea şi să ajungă în spaţiul de deasupra tetierelor. Iar 
ca să facă asta, nu trebuia decât să dea la o parte învelitoarea 
care o acoperea. 

Pip a ales cea de-a doua variantă. Învelitoarea era rigidă - a 
simţit-o cu genunchii -, dar putea fi prinsă în două părți doar 
cu un cârlig sau un mecanism. Trebuia să îşi reajusteze poziţia, 
să coboare, iar apoi să lovească în sus cu picioarele spre acel 
colț până se desprindea. 

Maşina a încetinit şi a oprit. 

O oprire prea lungă ca să fie doar un viraj. La naiba! 

Pip a căscat ochii. Şi-a ţinut respiraţia ca să poată auzi. S-a 
auzit un sunet; o portieră deschizându-se. 

Ce făcea el? O lăsa undeva? A aşteptat ca portiera să se trân- 
tească, dar sunetul următor nu s-a auzit, cel puţin nu pentru 
câteva secunde. lar apoi l-a auzit: mașina a pornit din nou, 
lent. Nici pe departe destul de rapid ca să fi fost un accident. 

Însă au trecut doar șapte secunde înainte să se oprească din 
nou. Iar de data asta, Pip a auzit frâna de mână trasă. 

Ajunseseră. 

La cel de-al doilea loc. 

Era prea târziu. 

Îmi pare foarte rău! i-a spus Pip acelui Ravi din mintea ei. 
Şi Te iubesc, în caz că el ar fi putut să-i transmită mesajul celui 
din realitate. 

Portiera mașinii s-a deschis. S-a închis. 

Paşi pe pietriș. 

Groaza a revenit, ieșind din ungherul din mintea ei, unde 
credea că o ascunsese. 

Pip s-a ghemuit, trăgându-şi genunchii la piept. 

A aşteptat. 

Capota portbagajului s-a deschis. 

E] stătea chiar acolo. Dar Pip nu-i vedea decât hainele negre, 
până la piept. 

O mână s-a întins, a tras învelitoarea de deasupra ei, iar 
aceasta s-a retras, răsucindu-se pe bancheta din spate. 

Pip s-a uitat la el. 

O siluetă în soarele după-amiezii târzii. 

Un monstru în lumina zilei. 

Pip a clipit, ochii adaptându-se la lumina puternică. 

Nu era un monstru, ci doar un bărbat. Postura lui îi era 
cunoscută. 

Ucigaşul BA şi-a arătat faţa. I-a arătat licărul din zâmbet. 

Nu era faţa pe care credea că avea să o vadă. 

Era Jason Bell. 


Douăzeci și șapte 


Jason Bell era Ucigașul BA. 

Gândul era atât de strident în mintea lui Pip, mai strident 
decât groaza! Dar nu avea timp să se mai gândească la asta. 

Jason s-a aplecat ca să o apuce de cot. Pip s-a ferit, simțind 
izul metalic al transpiraţiei care-i păta partea din față a tricou- 
lui. A încercat să își legene picioarele ca să îl lovească, dar pro- 
babil Jason îi citise gândurile. Acesta s-a apăsat pe genunchii ei, 
țintuindu-i picioarele. Cu cealaltă mână, a ridicat-o în șezut. 

Pip a ţipat, sunetul fiind înăbușit de banda adezivă. Cineva 
trebuia să o audă. Cineva trebuia să o poată auzi. 

— Nu te aude nimeni, i-a spus atunci Jason, ca şi când ar fi 
fost și el acolo, implantat în mintea ei împreună cu Ravi, care 
acum îi spunea să fugă, să alerge, să scape. 

Pip şi-a mișcat picioarele şi s-a împins în monturi. A ateri- 
zat în picioare pe pietriș şi a încercat să facă un pas, dar glez- 
nele îi erau legate prea strâns. S-a împleticit înainte. 

Jason a prins-o şi a îndreptat-o, pietrișul scârțâind în jurul 
lor. A luat-o de un braţ, strângând-o puternic. 

— Ce fată cuminte! a spus el încet și absent, ca şi când nu ar 
fi văzut-o deloc. Mergi, sau o să fiu nevoit să te car! 

Nu a spus-o tare, nici dur; nu trebuia să o facă. Jason deţinea 
controlul şi o ştia. Despre asta era vorba. 

EI a început să meargă, la fel şi ea, cu paşi mici din cauza 
benzii adezive. Era o mișcare lentă, iar Pip a profitat de timp ca 
să arunce o privire și să studieze împrejurimile. 

Erau copaci. În dreapta şi în spatele ei. În jurul lor era un 
gard metalic înalt, vopsit în verde-închis. În urma lor era o 
poartă pe care Jason probabil o deschisese după ce coborâse 
din mașină. Aceasta era încă deschisă larg acum. Tachinând-o. 

Jason o conducea spre o clădire cu aspect industrial — cu 
pereţi de tablă —, dar în stânga se afla una din cărămidă. Stai! 
Pip cunoştea locul. Era sigură de asta. A studiat din nou totul: 
gardul înalt, metalic şi verde, copacii, clădirile. Iar dacă nici 
astea nu erau nişte indicii destule de clare, cele cinci dube par- 
cate, cu sigla pe portiere, erau. Pip mai fusese aici. Nu, nu fu- 
sese. Nu cu adevărat. Doar ca o fantomă, mergând pe drum pe 
ecranul calculatorului. 

Erau la Green Scene Ltd. 

Complexul de lângă un mic drum de ţară din mijlocul pus- 
tiului din Knotty Green. Jason avea dreptate; nimeni nu ar fi 
auzit-o țipând. 

Asta nu a împiedicat-o să încerce, când au ajuns la ușa me- 
talică din partea laterală a clădirii. 

Jason a zâmbit, dezgolindu-şi din nou dinţii. 

— Nu mai face asta! i-a zis, bâjbâind în buzunarul din față, 
de unde a scos ceva ascuţit și strălucitor. 

Era un inel cu chei de diferite forme şi mărimi. A căutat 
printre ele şi a ales una lungă și subțire, cu dinți zimțați. 

A mormăit în sinea lui, îndreptând cheia spre încuietoa- 
rea mare și argintie din mijlocul ușii. Și-a relaxat puțin celălalt 
braţ, cel care o ţinea pe loc. 

Pip a profitat de ocazie. 

Şi-a izbit braţul de al lui și a scăpat din strânsoare. 

Libertate. Era liberă! 

Dar nu a ajuns departe. 

Nu a putut face nici măcar un pas înainte ca forţa mâinii 
lui să o tragă înapoi, ţinându-i ca o lesă braţele legate la spate. 

— Este inutil, a spus Jason, îndreptându-și atenţia înapoi la 
încuietoare. 

Nu părea furios; colțurile gurii păreau să indice că era mai 
mult amuzat. 

— Ştii la fel ca mine că e inutil. 

Pip ştia. Mai puțin de unu la sută. 

Uşa s-a descuiat cu sunetul zăngănitului metalic, iar Jason a 
împins-o înainte. S-a auzit scârţâit de balamale. 

— Haide! 

A târât-o pe Pip peste prag. Înăuntru era întuneric, plin de 
umbre înalte și subțiri, și doar o fereastră mică, la înălțime, 
spre dreapta, blocând mare parte din lumina soarelui. Jason a 
părut să îi ghicească din nou gândurile, apăsând un buton din 
zid. Luminile industriale s-au aprins cu un bâzâit lent. Camera 
era lungă, îngustă şi friguroasă. Părea un fel de depozit: rafturi 
înalte, metalice, cu mese mici în partea de jos. Pip le-a privit 
în treacăt, zărind diverse tipuri de ierbicide și îngrășăminte. Pe 
sub rafturi, în podeaua de beton, pe toată lungimea camerei, 
erau săpate două canale. 

Jason a tras-o de braţe, călcâiele tenişilor târându-se pe 
pământ. 

I-a dat drumul. 

Pip a aterizat dur pe beton, chiar în fața rafturilor din 
dreapta. S-a chinuit să stea în şezut, privindu-l când s-a înălțat 
deasupra ei. Respira pe nas prea zgomotos şi repede, sunetul 
reformându-se în mintea ei în BA, BA, BA. 

Şi, iată-l! De fapt, era ciudat că semăna cu un bărbat. Fusese 
mult mai masiv în coşmarurile ei. 

Jason a zâmbit atunci în sinea lui, ceva amuzant făcându-l 
să clatine din cap. 

A ridicat un deget la ea, păşind spre un indicator pe care 
scria Atenţie! Chimicale toxice. 

— Alarma aia, a spus Jason, înăbuşindu-şi râsetul. Alarma 
aia de care erai atât de interesată? Bărbatul a făcut o pauză, 
apoi a continuat: Tara Yates a declanşat-o. Da, a adăugat el, 
studiindu-i privirea. Ai înţeles greșit asta, nu-i aşa? Tara a 
declanșat-o. Era legată aici, chiar în camera asta. 

Jason s-a uitat prin depozit, umplându-l cu amintiri întune- 
cate pe care Pip nu le vedea. 

— Aici au fost toate. Aici au murit. Dar Tara a reuşit cumva 
să scape de banda adezivă de la încheieturile mâinilor când am 
lăsat-o singură. Se mişca pe aici şi a declanşat alarma. Am uitat 
să o dezactivez cum trebuie, ştii? 

Chipul i s-a ridat din nou, ca și când s-ar fi gândit doar la o 
mică greșeală, una de care ar fi putut să râdă, ignorând-o. Lui 
Pip i s-a ridicat părul pe ceafă, privindu-l. 

— Totul s-a terminat cu bine. Am ajuns la timp la ea, a spus 
el. Am fost nevoit să mă grăbesc cu restul ca să mă întorc la 
cină, dar totul s-a terminat bine. 

Bine. Cuvântul pe care îl folosea şi Pip. Un cuvânt sec, în 
spatele căruia se ascundeau tot soiul de lucruri întunecate. 

Pip a încercat să vorbească. Nici măcar nu ştia ce voia să 
spună, doar că voia să încerce, înainte să fie prea târziu. Nu 
putea trece de bandă, dar cuvântul nerostit era de ajuns, amin- 
tindu-i că e încă aici. Și Ravi e aici, i-a spus el cu blândeţe. Avea 
să rămână cu ea până la sfârșit. 

— Ce-ai spus? a întrebat Jason, pășind încă de colo, colo. 
O, nu! Nu trebuie să te îngrijorezi. Am învățat din ultima mea 
greşeală. Alarma de securitate este cu siguranță dezactivată. 

Şi camerele de supraveghere, atât înăuntru, cât și afară. Toate 
sunt închise, deci acum nu ai de ce să îţi faci griji. 

Pip a scos un sunet gutural. 

— Sunt închise cât am eu nevoie să fie. Toată noaptea. Tot 
weekendul, a spus el. Și până luni dimineaţă nu o să vină ni- 
meni aici, deci nu trebuie să îţi faci griji nici pentru asta. Sun- 
tem doar noi doi. O, dar să mă uit puțin pe aici! 

Jason s-a apropiat de ea. Pip s-a retras spre rafturi. El a în- 
genuncheat lângă tânără şi a studiat banda înfășurată în jurul 
încheieturilor de la mâini și glezne. 

A țâțâit în sinea lui, verificând legăturile. 

— Nu, nue suficient. Sunt mult prea largi. M-am cam grăbit 
să te bag în maşină. O să trebuiască să le refac, a spus, bătând-o 
ușor pe umăr. Nu vrem să procedezi ca Tara, nu-i așa? 

Pip a pufnit, înecându-se cu mirosul transpiraţiei lui. Era 
prea aproape! 

Jason s-a îndreptat, mormăind când s-a sprijinit pe ge- 
nunchi. A trecut pe lângă ea, de-a lungul rafturilor. Pip a întors 
capul ca să îl urmărească cu privirea, dar el deja reapăruse, cu 
altceva în mâini. 

O rolă de bandă adezivă gri. 

— Gata! a spus, aplecându-se din nou în genunchi şi tră- 
gând capătul rolei. 

Pip nu vedea ce făcea el în spate, dar i-a atins degetele, şi 
un fior i-a traversat şira spinării. Un fior dezgustător şi rece. A 
crezut că i se face greață, iar dacă i se făcea, avea să se înece, la 
fel cum murise Andie Bell. 

Şi-a amintit de Andie, fantoma ei stând alături și ținând-o 
de mână pe Pip. Biata Andie! Știuse ce era tatăl ei. Revenea 
în fiecare zi într-o casă unde locuia un monstru. Murise în- 
cercând să scape de el, să își protejeze sora de el. Și ăla a fost 

momentul în care două amintiri separate au apărut ca nişte pu- 
rici în mintea lui Pip. Fuzionând, ca să devină una. O perie de 
păr. Dar nu una oarecare. Peria de păr purpurie de pe biroul lui 
Andie - cea din colţul fotografiilor făcute de Pip şi Ravi - îi 
aparținuse Melissei Denny, cea de-a doua victimă a lui Jason. 
Trofeul pe care îl luase de la ea, ca să-i retrăiască moartea. O 
dăruise fiicei lui adolescente: probabil simțea un fior întunecat 
văzând-o cum o folosea. Ticălos nenorocit! 

Gândul a pierit acolo, când o durere i-a străbătut încheie- 
turile mâinii. Jason trăsese banda, smulgând și părul, și pielea. 
Era din nou liberă. Nelegată. Trebuia să lupte. Să îi atace gâtul. 
Să îi înfigă unghiile în ochi. Pip a mormăit şi a încercat, dar 
strânsoarea lui era prea puternică. 

— Ce ţi-am spus? a rostit încet Jason, ţinând-o de braţele 
agitate. 

I le-a ridicat incomod de sus la spate și le-a tras înapoi, 
apăsându-i încheieturile de stâlpul de metal al raftului. 

Banda adezivă era lipicioasă și rece când i-a înfâăşurat în- 
cheieturile, legându-le de bara metalică. 

Pip s-a concentrat, încercând să împingă mâinile cât mai 
departe una de cealaltă, astfel încât banda să nu fie prea strânsă. 
Dar Jason i le ţinea nemişcate, trecând încă o dată banda peste 
ele. Şi încă odată. Și încă o dată. 

— Poftim! a spus el, încercând să-i scuture încheieturile, 
dar ele nu se clinteau. Frumos şi sigur! Nu o să pleci nicăieri, 
nu-i așa? 

Banda de pe gură i-a mai înăbușit un țipăt. 

— Da, ajung şi acolo, nu-ţi face griji! a adăugat Jason, 
mişcându-se spre picioarele ei. Întotdeauna îţi faci griji. Întot- 
deauna mă sâcâi, la fel ca toate celelalte. Eşti prea zgomotoasă! 

Jason a îngenuncheat pe picioarele ei ca să i le ţintuiască, 
iar apoi a înfăşurat altă bandă adezivă în jurul gleznelor, peste 
prima. Mai strâns de data asta, trecând-o de două ori. 

— E suficient. 

S-a întors apoi ca să se uite la ea. A mijit ochii. 

— În mod normal, ţi-aş da o şansă să vorbeşti acum. Să îţi 
ceri scuze înainte să... 

Bărbatul s-a oprit, coborându-şi privirea la rola de bandă 
adezivă şi trecându-şi degetul peste marginea ei. Pe urmă s-a 
aplecat şi s-a întins spre faţa ei. 

— Nu mă face să regret! i-a zis şi i-a tras brusc banda de pe 
obraji, dezlipindu-i-o de pe gură. 

Pip a inspirat, iar aerul i-a părut diferit. Mai mult spaţiu, 
mai puțină groază. 

Acum putea să țipe, dacă voia. Putea să strige după ajutor. 
Dar ce rost ar fi avut? Nu o auzea nimeni și nu venea niciun 
ajutor. Erau doar ei doi. 

O parte din ea voia să se uite la el şi să îl întrebe „De ce?”, 
dar Pip ştia că nu exista niciun motiv. Jason nu era Elliot Ward, 
Becca sau Charlie Green, cei pe care motivele personale îi sco- 
seseră din întuneric şi-i împinseseră în acel spaţiu gri și confuz. 
Acel spaţiu uman al bunelor intenţii sau al alegerilor nefericite, 
sau al greșelilor, sau al întâmplărilor. Pip citise profilul crimi- 
nalistic, iar asta îi spusese tot ce trebuia să ştie. Ucigaşul BA nu 
avea o zonă gri şi niciun motiv; exact de asta i se păruse înainte 
atât de corect. Cazul perfect ca să se salveze pe sine. Acum nu 
avea să mai salveze pe nimeni, mai ales pe ea. Pierduse, urma 
să moară şi nu exista niciun motiv, nu pentru Jason Bell. Doar 
un „de ce nu?” Pip şi cele cinci de dinaintea ei erau cumva 
intolerabile pentru el. Asta era tot. Pentru el nu era o crimă, ci 

o exterminare. Pip nu ar fi aflat prea multe dacă l-ar fi luat la 
întrebări. 

O altă parte din ea, acea parte mai țepoasă, unde hiberna 
furia, voia să-i strige să se ducă naibii și să continue să strige 
până ar fi fost forțat să o ucidă pe loc, 

Nimic din ce putea spune nu avea să-l împiedice sau să-l 
rănească. Nimic. Doar dacă... 

— Ştia cine ești, a spus Pip, cu vocea răgușită. Andie. Ştia că 
eşti Ucigaşul BA. Te-a văzut cu Julia şi a înţeles totul. 

Pip a urmărit cum a apărut un nou rid în jurul ochilor lui 
Jason, apoi o zvâcnire a gurii. 

— Da, şi-a dat seama că ești criminalul. Cu câteva luni îna- 
inte să moară. De fapt, de asta a murit. Încerca să fugă de tine. 

Pip a mai luat o gură de aer. 

— Chiar înainte să afle cine ești, cred că ştia că e ceva în 
neregulă cu tine. De aceea nu aducea niciodată pe nimeni 
acasă. A economisit bani timp de un an ca să scape, să poată 
locui în altă parte, departe de tine. Voia să aştepte ca Becca să 
termine şcoala, iar apoi să se întoarcă după ea, ca să o ia. Şi 
odată ajunse undeva unde nu le puteai găsi, Andie voia să te 
denunțe la poliţie. Asta era planul ei. Te ura foarte mult. La fel 
şi Becca. Nu cred că ea știe cu adevărat cine eşti, dar te urăște. 
Am înţeles asta: de aceea a ales să meargă la închisoare. Ca să 
stea departe de tine. 

Pip l-a atacat cu vorbele, vocea ei ascunzând șase gloanţe 
care ar fi lăsat găuri mari în el. A mijit ochii ca să îl spintece 
cu privirea. Dar Jason nu a căzut. A rămas acolo, cu o expresie 
ciudată pe chip, mişcându-şi ochii dintr-o parte în alta cât a 
analizat ce tocmai auzise. 

A oftat. 

— Ei bine, a spus el, cu afectare şi tristeţe în voce, Andie 
nu ar fi trebuit să facă asta. S-a băgat în treburile mele și nu 
trebuia să o facă. Așadar, acum știm amândoi de ce a murit. 
Pentru că nu m-a ascultat, a accentuat Jason și şi-a atins capul 
într-o parte, lângă ureche, cumva prea tare. Toată viața ei am 
încercat să o învăţ, dar nu m-a ascultat. Exact ca Phillipa, Me- 
lissa, Bethany, Julia şi Tara. Toate sunteţi aşa de gălăgioase! 
Vorbiţi când nu trebuie. Nu așa trebuia să fie. Trebuia să mă 
ascultați! Atâta tot! Să ascultați și să faceți ce vi se spune. De ce 
este atât de greu? 

Agitat, bărbatul a început să se joace cu capătul benzii 
adezive. 

— Andie, i-a spus el numele cu voce tare, dar mai mult 
pentru sine. Ştii ceva? Chiar am renunţat la toate pentru ea. 
Am fost nevoit să o fac, după ce a dispărut. Poliţia era prea 
aproape, era mult prea riscant! Terminasem. Am găsit pe ci- 
neva care să mă asculte. Aș fi renunţat. 

Jason a început să râdă misterios şi încet, arătând spre Pip 
cu rola de bandă adezivă. 

— Apoi ai apărut tu, nu-i așa? Şi ai fost prea gălăgioasă! 
Prea gălăgioasă! Te-ai băgat în treburile altora. În treburile 
mele. Mi-am pierdut cea de-a doua soţie, singura femeie care 
mă asculta, deoarece te-a ascultat, în schimb, pe tine. Tu ai fost 
un test, doar pentru mine, şi am știut că nu trebuie să-l pic. 
Ultima mea victimă. Eşti prea gălăgioasă ca să te las în pace. 
Să fii văzută, nu auzită, tatăl tău nu te-a învățat asta? a zis el şi 
a scrâșnit din dinţi. Şi iată-te, încercând să te bagi din nou cu 
ultimele tale cuvinte, povestindu-mi despre Andie. Ştii, asta nu 
mă răneşte. Nu mă poți răni! Îmi dovedeşte doar că am avut 
dreptate. În legătură cu ea. Şi cu Becca. Și cu voi toate. Ceva 
este foarte în neregulă cu voi. Periculos! 

Pip nu putea vorbi. Nu știa cum să o facă. Îl privea în 
schimb pe acest bărbat care se plimba de colo, colo prin faţa 
ei, delirând; îi sărea scuipat din gură, iar venele i se umflaseră 
pe gâtul înroșit. 

— O! a exclamat el și s-a apropiat brusc, mărind ochii de 
încântare şi afișând un zâmbet răutăcios. Dar am ceva care o 
să te rănească. Ha! 

Jason a bătut zgomotos din palme, iar Pip a tresărit, lo- 
vindu-se cu capul de raftul de metal. 

— Da, o ultimă lecţie înainte să pleci. Iar acum o să înţelegi 
cât de perfect a fost totul, cât de bine s-a potrivit... Cum tre- 
buia dintotdeauna să se termine așa. Şi o să-mi amintesc mereu 
expresia ta. 

Pip şi-a ridicat confuză privirea la el. Ce lecţie? Despre ce 
vorbea? 

— Se întâmpla anul trecut, a început Jason, uitându-se în 
ochii ei. Cred că aproape de sfârşitul lunii octombrie. Becca 
iar nu mă asculta. Nu îmi răspundea și nici nu îmi trimitea 
mesaje. Așadar, am trecut într-o după-amiază pe acasă pe la 
mine, deşi atunci locuiam cu cealaltă soţie, cea care mă asculta. 
Am adus prânzul pentru Becca şi Dawn. Şi mi-au mulțumit? 
Dawn a făcut-o, ea a fost întotdeauna slabă. Dar Becca se purta 
ciudat. Distant. Am discutat din nou în timpul mesei despre 
ascultare, dar mi-am dat seama că îmi ascundea ceva. 

Jason s-a oprit o clipă şi şi-a lins buzele uscate. 

— În concluzie, când am plecat, nu am făcut-o cu adevărat; 
am rămas în mașina parcată pe stradă și am supravegheat casa. 
Şi, ce să vezi, la nu mai mult de zece minute, Becca iese din 
casă cu un câine în lesă. Micul ei secret. Nu le-am spus că au 
voie să ţină un câine. Nu m-au întrebat niciodată. Nu locuiam 
acolo, dar tot trebuiau să mă asculte. Aşa că am coborât din 

mașină şi am urmărit-o pe Becca în pădure când şi-a plimbat 
noul câine. 

Lui Pip i-a sărit inima, căzând de-a lungul coastelor şi ate- 
rizându-i în stomac. Nu, nu, nu! Nu asta! Te rog, nu spune ce 
cred eu că ai de zis! 

Jason a rânjit, văzând expresia de pe chipul ei şi bucu- 
rându-se de fiecare clipă. 

— Era un labrador auriu. 

— Nu! a spus încet Pip, simțind fizic durerea din piept. 

— Am urmărit-o pe Becca plimbând câinele, a continuat 
el. L-a lăsat liber, l-a mângâiat și apoi i-a zis „Du-te acasă, 
ceea ce bineînţeles că atunci mi s-a părut ciudat. Mi-a dovedit 
şi mai mult că Becca nu merită un câine, dacă nu își asumă 
răspunderea pentru el. Apoi a început să arunce bețe spre el, 
iar câinele i le-a tot adus înapoi. După aia a aruncat unul cât 
mai departe, printre copaci, iar când câinele a alergat după 
el, Becca a fugit. Înapoi spre casă. Câinele nu a găsit-o. Era 
confuz. Deci, bineînţeles, mi-am dat seama că Becca nu era 
pregătită să aibă un câine, deoarece nu m-a întrebat niciodată, 
deoarece nu mă ascultă. Aşa că m-am apropiat de patruped. 
Era unul foarte prietenos. 

— Nu! a repetat Pip, de data asta mai tare, încercând să 
tragă de legături. 

— Becca nu era pregătită și nu m-a ascultat. Trebuia să își 
înveţe lecţia, a zâmbit Jason, hrănindu-se cu disperarea de pe 
chipul lui Pip. Deci, am dus câinele ăsta prietenos la râu. 

— Nu! a strigat Pip. 

— Bada! a râs el, la fel de tare. Ți-am înecat câinele. Desigur, 
atunci nu ştiam că este al tău. Am făcut-o ca să îmi pedepsesc 
fiica. Iar apoi ţi-ai publicat podcastul, care mi-a făcut tot felul 
de probleme, dar ai vorbit despre câinele tău - Barney, nu-i 

așa? Ai crezut că a fost doar un accident și nu ai învinovăţit-o 
pe Becca pentru ce s-a întâmplat. Ei bine, a bătut el din nou 
din palme, nu a fost un accident. Eu ţi-am ucis câinele, Pip! 
Vezi, destinul acționează în moduri misterioase, nu-i așa? Le- 
gându-ne pe toţi, chiar de atunci. lar acum eşti aici. 

Pip a clipit, şi toată culoarea s-a scurs din Jason și din ca- 
meră, înlocuită de roșu. Roșu de furie. Roşu violent. Roșu din 
spatele ochilor ei. Roşu ca sângele de pe mâinile ei. Roşu ca 
înaintea morții. 

Ea a ţipat la el, scoțând un urlet nesfârșit, disperat, visceral. 

— Du-te naibii! a ţipat furioasă, lacrimi fierbinţi căzându-i 
în gura deschisă. Du-te naibii! Du-te naibii! 

— Am ajuns acolo, nu-i așa? a spus Jason, schimbându-și 
expresia şi mijind ochii. 

— Du-te naibii! 

Pieptul lui Pip tremura din cauza furiei. 

— Bine, atunci! 

Jason s-a îndreptat spre ea și a rupt o bucată lungă de bandă 
adezivă din rolă. 

Pip și-a tras picioarele legate la piept şi le-a împins către el, 
ca să-l lovească. 

Jason s-a ferit cu uşurinţă. A îngenuncheat lângă ea încet 
şi sigur. 

— Niciodată nu asculți! a spus bărbatul, întinzându-se spre 
faţa ei. 

Pip a încercat să se îndepărteze, trăgând atât de puternic, 
încât a crezut că avea să-şi lase mâinile în urmă, legate de raf- 
turi în timp ce se elibera. Jason a pus o mână pe fruntea ei, 
ţintuind-o de stâlpul metalic. 

Pip s-a ridicat, încercând să-l lovească tare cu picioarele. A 
încercat să scuture din cap. 

Jason a lipit banda de urechea ei dreaptă. A trecut-o peste 
cap, coborând şi apăsând-o pe cealaltă ureche, lipindu-i-o sub 
bărbie. 

Altă bandă. 

— Du-te naibii! 

Jason a schimbat unghiul, înfăşurându-i-o orizontal pe băr- 
bie, în jurul cefei, şi lipind-o de păr. 

— Nu te mai mișca! i-a spus frustrat. Mă încurci. 

Apoi bărbatul i-a trecut banda peste bărbie încă o dată, 
prinzând şi buza de jos. 

— Niciodată nu asculţi! a zis Jason, mijind concentrat 
ochii. Acum poți să nu mai asculți. Sau să vorbeşti. Sau să te 
uiţi la mine. Nu meriţi să o faci. 

Banda adezivă răsucită i-a lipit buzele, luându-i din nou 
tipetele. Mai sus, sub nasul ei. 

Jason i-a înfășurat din nou banda în jurul capului, mişcând-o 
în sus ca să îi lase libere ambele nări. Ea a respirat panicată. 
Banda i s-a tot rotit pe nas, spre partea de jos a ochilor. 

Jason a mişcat-o din nou, trăgând rola de bandă în sus, ca 
să îi acopere creștetul capului. De jur-împrejur. Coborând spre 
frunte. În jos şi împrejur. 

Bandă peste sprâncene, lipindu-le. 

Înfăşurându-i din nou ceafa. 

Şi mai rămăsese un singur lucru. 

O ultimă fâșie din fața ei. 

Pip l-a privit făcând-o. L-a privit când i-a luat vederea, când 
i-a luat restul feței, închizându-i ochii în ultima clipă, înainte 
să lipească banda peste ei. 

Jason i-a îndepărtat presiunea de pe cap, iar ea s-a putut 
mișca din nou, dar fără să vadă. 

S-a auzit un sunet. Greutatea degetelor lui pe tâmpla ei 
când a lipit capătul. 

Era completă. Masca ei mortuară. 

Nu mai avea chip. 

Era întuneric. 

Liniște. 

Dispăruse. 


Douăzeci și opt 


Fără chip. În întuneric. În linişte. Prea multă linişte. Pip nu 
mai auzea şuieratul respirației lui Jason și nici nu mai simţea 
mirosul metalic al transpiraţiei lui când a inspirat sacadat pe 
nas. Probabil se îndepărtase de ea. 

Pip a încetat să mai respire, ascultând încăperea cu urechile 
acoperite, pipăind betonul din jurul ei cu picioarele îndoite. 
Departe de ea, a auzit paşi care se întorceau spre uşa prin care 
o târâse el. 

A ascultat. 

A auzit zăngănitul metalic al unei uşi deschise. Un scârţâit 
al balamalelor vechi. Alţi paşi, strivind pietrişul de afară. Alt 
scârțâit al balamalelor şi ușa închizându-se cu un țăcănit. 
Timp de câteva clipe a fost linişte, apoi a auzit un sunet mult 
mai slab: o cheie care zgâria o încuietoare. Încă o bufnitură. 

Oare tocmai plecase? Plecase, nu-i aşa? 

Pip s-a căznit să îşi dea seama ce se întâmplă, ascultând su- 
netele slabe ale încălțărilor pe pietriş. Un sunet cunoscut: o 
portieră trântită. Hârâitul unui motor şi roțile îndepărtându-se 
de ea. 

Jason pleca. Îşi lua tălpășița. 

O lăsase aici, încuiată înăuntru, iar el pleca. Ucigașul BA 
dispărea. 

A adulmecat aerul. Stai! Poate nu era plecat. Poate era un fel 
de test și se afla încă în cameră cu ea, urmărind-o. Ținându-și 
respiraţia ca să nu îl poată auzi. Aşteptând-o să facă o mişcare 

greşită. Ascunzându-se în întunericul de sub pleoapele ei în- 
chise şi lipite cu bandă. 

Pip a scos un sunet gutural, încercându-și ipoteza. Vocea 
i-a vibrat pe banda adezivă, gâdilindu-i buzele. A mormăit din 
nou, mai tare, încercând să înţeleagă întunericul de nepătruns 
din jurul ei. Dar nu putea să o facă. Era neajutorată aici, legată 
de raftul înalt şi metalic, şi cu faţa înfășurată în bandă, dispă- 
rută. Poate Jason mai era în încăpere cu ea, nu putea exclude 
posibilitatea asta. Dar auzise mașina, nu-i aşa? Nu putea fi alt- 
cineva decât Jason. Și o altă amintire i s-a desprins din creierul 
distrus. Cuvintele imprimate ale unei transcrieri. Inspectorul 
Nolan îl întrebase pe Billy Karras de ce îşi lăsase victimele sin- 
gure o perioadă, fapt dovedit de uzura legăturilor cu bandă 
adezivă. Ucigaşul BA chiar pleca. Asta făcea parte din rutina 
lui, din modul în care acţiona. Jason plecase. Dar urma să se 
întoarcă şi atunci Pip avea să moară. 

În regulă! Pip stabilise că e singură, dar nu putea zăbovi 
în acea uşurare momentană. Trebuia să treacă la următoarea 
problemă. Groaza nu era imobilizată, aşa cum era ea, în vreun 
ungher al minții. Era peste tot: în ochii şi urechile ei lipite cu 
bandă, în fiecare bătaie a inimii suprasolicitate, în pielea rănită 
a încheieturilor şi aplecarea incomodă a umerilor. În stoma- 
cul şi în sufletul ei. Era pură și viscerală; o frică pe care nu o 
mai cunoscuse vreodată. Inevitabilă. Trecerea dintre viaţă și 
moarte. 

Respira sacadat, prea sacadat şi rapid, şi era cuprinsă de 
panică. O, la naiba! I se înfunda nasul - o simţea cu fiecare 
respirație mai fornăitoare decât cea de dinainte. Nu ar fi trebuit 
să plângă, nu ar fi trebuit să plângă! Aerul pătrundea cu greu, 
hârâind prin cele două nări tot mai strâmte. Curând aveau să 
se lipească de tot, iar ea să moară. Aşa s-ar fi terminat totul. O 

moartă încă vie. O moartă care nu respira. Măcar aşa Ucigaşul 
BA nu ar fi avut șansa să o ucidă, cel puţin nu cum voia, cu o 
funie albastră în jurul gâtului. Poate era mai bine așa, ceva care 
scăpa de sub controlul lui şi se apropia de al ei. Dar, o, Dum- 
nezeule, nu voia să moară! Pip a respirat forțat, simțindu-se 
ameţită, deşi nu mai avea cap, ci doar două nări din ce în ce 
mai mici. 

Un nou refren i-a răsărit în minte. O să mor! O să mor! O 
să mor! 

— Bună, sergent! 

Ravi revenise în gândurile ei, şoptindu-i la urechea lipită 
cu bandă. 

— O să mor, i-a spus ea. 

— Nu cred, i-a răspuns el, iar Pip ştia că o spune schiţând 
un zâmbet, cu o gropiţă într-un obraz. Doar respiră! Mai lent 
de atât, te rog! 

— Dar, uite! 

Pip i-a arătat ce oţintuia pe loc: gleznele și mâinile legate de 
stâlpul rece de metal, masca din jurul feţei. 

Ravi ştia deja toate astea, fusese prezent. 

— Rămân cu tine până la sfârşit! i-a promis el, iar Pip voia 
să plângă din nou, dar nu putea; era forțată să ţină ochii închişi. 
Nu o să fii singură, Pip! 

— Cuvintele tale mă ajută, i-a zis ea. 

— De asta sunt aici! Întotdeauna voi fi. Echipa Ravi şi Pip. 

În mintea ei, l-a văzut zâmbind. 

— Şi am făcut o echipă bună, nu-i așa? 

— Tu ai făcut din noi o echipă grozavă, a spus ea. 

— Şi tu. 

Ravi a luat-o de mâna legată la spate. 

— Bineînţeles, eu am venit cu toată frumuseţea diavolească, 
a râs Ravi la propria glumă sau a ei, a presupus ea. Dar tu ai 
fost dintotdeauna cea curajoasă. Enervant de meticuloasă. Ho- 
tărâtă până la nesăbuință. Mereu aveai un plan, indiferent ce 
se întâmpla. 

— Nu am plănuit asta, a zis Pip. Am pierdut! 

— Este în regulă, sergent! a liniștit-o el și i-a strâns mâna, 
degetele ei începând să amorțească din cauza unghiului inco- 
mod. N-ai nevoie decât de un nou plan. La asta te pricepi. Nu 
o să mori aici. Jason a plecat, iar acum ai timp. Foloseşte-l! 
Născocește un plan! Nu ţi-ar plăcea să mă revezi? Să îi vezi pe 
toți cei la care ţii? 

— Ba da! i-a spus ea. 

— Atunci ai face bine să începi! 

Ar fi făcut bine să înceapă! 

A inspirat adânc, cu nările mai libere acum. Ravi avea 
dreptate; i se oferise timp, iar ea trebuia să îl folosească. De- 
oarece, de îndată ce Jason Bell intra din nou pe uşa cu bala- 
male scârțâinde, nu mai avea nicio şansă. Niciuna. Era moartă! 
Această Pip, lăsată singură şi legată de raftul de metal, era 
foarte probabil să moară. Nu era cine ştie ce şansă, dar era mai 
mult decât ce o aştepta în viitorul apropiat. 

— Bine! i-a spus lui Ravi, dar, de fapt, a zis-o pentru sine. 
Un plan! 

Nu vedea, dar putea încă să își dea seama ce se află în jur. 
Nu fusese nimic în apropiere înainte ca Ucigaşul BA să o lege 
la ochi, dar poate lăsase ceva pe aproape după ce terminase 
masca. Da, ceva ce putea folosi. Pip şi-a mişcat picioarele le- 
gate într-o parte, apoi în cealaltă, forţându-și braţele ca să 
ajungă mai departe. În afară de beton şi canalul săpat de sub 
rafturi, aici nu era nimic. 

Era în regulă, nu se aşteptase să fie ceva şi nu trebuia să se 
lase din nou pradă disperării. Oricum, Ravi nu i-ar fi permis 
să o facă. Bine, deci nu se putea mişca; era lipită de rafturile 
astea. Oare era ceva pe acolo care i-ar fi fost de ajutor? Cuvele 
cu ierbicid şi îngrășământ îi erau inutile, chiar dacă ar fi reuşit 
să ajungă la ele. Bine, deci la ce ar fi putut să ajungă? Pip şi-a 
îndoit degetele, încercând să le simtă din nou. Braţele îi erau 
răsucite la spate, ridicate mai sus decât ar fi trebuit. Încheietu- 
rile mâinilor erau lipite cu bandă de partea din faţă a stâlpu- 
lui metalic al raftului, chiar deasupra celei mai de jos polițe. 
Ştia toate astea, le studiase înainte să i se acopere faţa. Pip şi-a 
mișcat încheieturile mâinilor în banda adezivă și a explorat cu 
degetele. Da, a simţit stâlpul metalic şi rece, iar dacă întindea 
în jos degetul din mijloc, abia simţea locul unde polița era 
fixată de stâlp. 

Asta era. Tot ce putea atinge. Tot ajutorul pe care îl avea în 
lume. 

— Poate este suficient! a spus Ravi. 

Şi poate că era. Deoarece, undeva, acolo unde poliţa se unea 
cu stâlpul, trebuia să fie un şurub care le fixa. Iar un şurub ar fi 
putut să-i aducă libertatea. Pip ar fi putut să-l folosească. Să îl 
prindă între degetul mare și celelalte și să găurească banda de 
la încheieturile mâinilor. Să o tot străpungă și să o rupă până 
ar fi reuşit să se elibereze. 

Bine, asta era! Ăsta era planul. Să ajungă la şurubul raftului. 

Pip a avut din nou senzaţia că în necunoscutul care o în- 
conjura era o prezenţă. Şi nu era vorba doar de Ravi, cel din 
mintea ei, ci de ceva malefic şi rece. Dar timpul nu aşteaptă pe 
nimeni şi cu siguranţă nu avea să o aştepte pe ea. Aşadar, cum 
plănuia să prindă şurubul? 

Pip putea atinge doar partea de sus a raftului cu un deget; 
trebuia cumva să îşi mişte încheieturile mâinilor mai jos, ca 
să poată ajunge sub raft. Banda adezivă era înfâşurată în jurul 
încheieturilor, lipindu-le exact de partea asta a stâlpului. Dar 
dacă se mişca, probabil reuşea să facă banda să se dezlipească 
de metal. Era doar pe o parte. Trei sau cinci centimetri de con- 
tact. Dacă ar fi putut dezlipi banda acolo, atunci şi-ar fi putut 
mişca mâinile în sus şi în jos pe stâlp. Se zbătuse şi lărgise un 
pic banda, când o apucase Jason. Putea s-o facă. Pip ştia că e 
în stare. 

Şi-a apropiat picioarele ca să se poată împinge în bandă. Şi-a 
băgat mâinile mai adânc în raft, vârfurile degetelor atingând 
marginea de plastic a unei cuve. A împins, s-a forţat, s-a mişcat 
şi a simţit-o cedând. A simțit o parte a benzii dezlipindu-se de 
metal. 

— Bine, continuă, sergent! a îndemnat-o Ravi. 

A împins mai tare şi s-a forțat mai mult, banda intrându-i 
în piele şi apoi, încet, încet, dezlipindu-se de stâlp. 

— Da! au șoptit împreună ea şi Ravi. 

Nu ar fi trebuit să o facă, deoarece ea nu era liberă. Pip era 
tot legată de stâlp, cu încheieturile mâinilor prinse strâns în 
jurul acestuia, și încă foarte probabil la un pas de moarte. Dar 
câștigase ceva: mişcându-se in sus şi în jos între cele două raf- 
turi, legăturile îi alunecaseră pe stâlp. 

Pip nu a mai pierdut timpul, împingându-şi cât mai în jos 
încheieturile şi sprijinindu-se de ultimul raft. A pipăit după 
colţul poliţei și, la un moment dat, a simţit ceva: mic, dur și 
metalic. Trebuia să fie piulița fixată de capul şurubului. Pip a 
apăsat-o tare cu degetul și a simţit capul şurubului care ieşea 
din piuliță. Nu era ascuţit, aşa cum ar fi vrut, dar avea să-şi facă 
treaba. Tot putea să-l folosească pentru a tăia banda adezivă. 

Următorul pas: îndepărtarea piuliţei. Când şi-a mişcat din 
nou degetele, Pip şi-a dat seama că nu avea să fie uşor. Îi era 
imposibil să ajungă cu oricare dintre degetele mari pe după 
stâlp, pentru că erau ieşite în afară. Trebuia să apeleze la alte 
două degete. În mod evident, de la mâna dreaptă. Era mai pu- 
ternică. Și-a poziționat degetul mijlociul şi arătătorul în jurul 
piuliţei, a apucat-o și a încercat să răsucească. La naiba, era 
înșurubată strâns! Și în orice caz, în ce direcţie ar fi trebuit să o 
miște ca să o slăbească? În stânga sau în dreapta ei? 

— Nu te panica, doar încearcă! i-a spus Ravi. Încearcă până 
cedează! 

Pip a încercat. Şi a tot încercat. Nu funcţiona, nu se clintea. 
Era din nou moartă. 

S-a mişcat și a încercat în direcţia cealaltă, chinuindu-se din 
cauza unghiului. N-avea să funcţioneze niciodată. Trebuia să 
se ajute de degetele mari: cum ar fi putut careva să o scoată fără 
degetele mari? A apăsat cu degetele unite pe lângă metal și a 
răsucit. A durut-o până la os, iar dacă şi-ar fi rupt degetele... ei 
bine, avea mai multe. Piuliţa s-a mișcat. Puțin, dar se mişcase. 

Pip s-a oprit ca să își întindă degetele dureroase și să îi 
spună lui Ravi despre asta. 

— Bun, e bine! i-a spus el. Dar trebuie să insişti, nu știi cât 
timp o să fie plecat. 

Probabil trecuse deja o jumătate de oră de când o ştersese 
Jason - Pip nu avea cum să își dea seama —, iar groaza mani- 
pula timpul în feluri ciudate. Vieţi întregi se transformau în 
secunde şi invers. Piulița abia dacă se slăbise; avea să dureze o 
vreme, iar ea nu îşi putea pierde concentrarea. 

Şi-a mişcat din nou degetele, a apucat piuliţa metalică și 
a rotit-o. Era încăpățânată, deplasându-se doar după ce ea se 

forţa la maximum, și abia se clintea și atunci. De fiecare dată 
când ceda, Pip era nevoită să îşi repoziționeze degetele. 

Îşi schimba poziţia. Apuca. Rotea. 

Îşi schimba poziţia. Apuca. Rotea. 

Era o mișcare minusculă, cu o singură mână, şi totuşi Pip 
simţea transpiraţia șiroindu-i pe partea interioară a braţelor, 
în materialul hanoracului. Alunecând pe banda de la tâmple 
şi pe buza superioară. Cât timp trecuse deja? Câteva minute. 
Mai mult de cinci minute? Mai mult de zece? Piuliţa se slăbea, 
cedând un pic mai mult cu fiecare rotaţie. 

Îşi schimba poziţia. Apuca. Rotea. 

Probabil între timp executase o rotaţie completă, slăbind 
tot mai mult pe şurub şi degetele ei. Acum o putea răsuci în 
sferturi de cerc. 

Jumătăţi de cerc. 

O întoarcere completă. 

Încă una. 

Piulița a ieşit de pe şurub, stând pe vârfurile degetelor ei. 

— Da! a chiuit Ravi în mintea ei când Pip a lăsat piulița să 
cadă pe podea, un mic zăngănit metalic în marele necunoscut 
întunecat. 

Următorul pas era să scoată șurubul și să taie banda de la 
încheieturile mâinilor. Acum era doar probabil moartă, nu 
prea mult. Dar ar fi putut să trăiască. Speranța mai alunga un 
pic din groază. 

— Ai grijă! i-a spus Ravi, când Pip a pipăit, căutând capul 
şurubului. 

Fata l-a împins, băgându-l înapoi prin gaură. Trebuia să îm- 
pingă tare, greutatea raftului și toate cuvele înclinându-se pe 
şurub. A împins din nou, iar capul a dispărut în gaură. 

Bine, respiră! Şi-a mișcat din nou mâinile, întinzându-se 
după partea din faţă a stâlpului metalic. Acum era mai bine: îşi 
putea folosi degetul mare. Pip a pipăit şurubul ieşit, l-a găsit cu 
degetul şi l-a apucat, ţinându-l între degetul mare şi arătător. 

Nu-l scăpa! 

A apucat cu mai multă putere şi a scos şurubul, cu un 
scârțâit de metal pe metal. 

Raftul s-a înclinat înainte, pierzând sprijinul din față. 

Ceva tare şi greu a alunecat, lovind-o pe Pip în umăr. 

Fata a tresărit. 

Mâna i s-a relaxat, dar doar o secundă. 

Şurubul i-a căzut printre degete. 

Un mic zăngănit metalic pe beton, sărind o dată, de două 
ori, şi rostogolindu-se. 

Departe, în necunoscutul întunecat. 


Douăzeci și nouă 


Nu, nu, nu, nu, nu! 

Respira sacadat pe nas, şuierând panicată pe marginile ben- 
zii adezive. 

Pip şi-a mișcat picioarele într-o parte şi în alta, pipăind ne- 
cunoscutul în toate direcţiile. Nu era nimic împrejur în afară 
de beton. Şurubul dispăruse, îndepărtându-se de ea. Și era din 
nou moartă. 

— Îmi pare rău! i-a spus lui Ravi în mintea ei. Am încercat! 
Chiar m-am străduit. Voiam să te văd din nou. 

— Este în regulă, sergent! i-a zis el. Nu plec nicăieri! Şi nici 
tu. Planurile se schimbă tot timpul. Gândește! 

La ce să se gândească? Aia fusese ultima ei şansă, ultima 
fărâmă de speranţă, iar acum groaza se hrănea şi din asta. 

Ravi şi-a lipit spatele de al ei, dar, de fapt, Pip simţea cuva 
grea cu ierbicid care se sprijinea de ea, apăsând colțul desprins 
al raftului. Metalul a scârțâit, deformându-se. 

Pip a încercat să îl ia de mână pe Ravi, pe la spate, şi a dat 
în schimb de colțul raftului care se lăsa în jos. A simțit spaţiul 
dintre raftul înclinat și stâlpul de care trebuia să fie fixat. Mic. 
Dar suficient cât să-şi strecoare degetele pe acolo. Iar dacă era 
destul de mare pentru asta, atunci era destul de mare şi pentru 
lățime benzii adezive înfășurate în jurul încheieturilor. 

Pip şi-a ţinut respiraţia când a încercat, coborându-şi mâi- 
nile și forțând partea goală a benzii prin deschizătură. S-a 
agăţat de raft, aşa că s-a mișcat şi s-a smucit, iar aceasta s-a 

desprins. Şi-a poziţionat legăturile sub raft, fiind acum lipită 
doar de partea de jos a raftului. Bucata asta de stâlp şi pămân- 
tul pe care stătea erau singurele lucruri care o mai ţineau aici. 
Dacă ar fi reuşit cumva să ridice piciorul stâlpului, și-ar fi 
putut strecura legăturile pe dedesubt. 

Şi-a târşâit picioarele legate, pipăind zona, atentă să 
împiedice cuva să cadă. Şi-a coborât picioarele în canalul săpat 
care traversa podeaua de beton. Era o idee. Dacă ar fi putut 
trage raftul înainte spre şanţ, sub piciorul stâlpului ar fi avut loc 
să se strecoare afară. Dar cum avea să-l târască? Încheieturile îi 
erau legate de el, iar braţele, fixate la spate. Dacă nu reușise să 
se apere de Jason Bell cu braţele, i-ar fi fost imposibil să poată 
ridica raftul ăsta greu. Nu era atât de puternică, iar dacă voia 
să supravieţuiască, trebuia să îşi înţeleagă limitele. Aia nu era 
calea ei de scăpare. 

— Deci, care e? a întrebat Ravi. 

Avea o idee: să se ajute de banda adezivă care se agățase de 
raftul înclinat când își coborâse mâinile. Dacă ar mai fi apă- 
sat banda prin micul spaţiu, continuând să o agaţe, poate ar fi 
reușit să o găurească un pic. Dar ar fi durat un timp, pe care 
deja îl risipise desfăcând piulița şi scoțând şurubul. Ucigaşul 
BA s-ar fi putut întoarce oricând. Probabil Pip era singură de 
o oră, poate de mai mult. Singură, chiar dacă Ravi era chiar 
aici, dând glas gândurilor ei. Era colacul ei de salvare. Piatra 
de temelie. 

Timpul era o limitare. Forța braţelor ei, o alta. Ce-i mai 
rămăsese? 

Picioarele îi mai rămăseseră. Erau libere. Şi, spre deosebire 
de braţe, erau puternice. Fugise de monştri câteva luni. Dacă 
era prea slabă să tragă sau să ridice rafturile, poate era destul 
de puternică să le împingă. 

Pip a explorat din nou necunoscutul cu picioarele, întin- 
zându-se către stâlpul din spate al raftului. Prin materialul 
tenişilor, simţea că partea din spate a raftului nu era lipită de 
perete. Stătea la câţiva centimetri de acesta, la o distanţă cel 
puţin egală cu lățimea piciorului ei. Nu era mult loc, dar era 
suficient. Dacă ar fi putut împinge raftul în spate, s-ar fi răstur- 
nat, lovindu-se de zid. Iar picioarele din faţă s-ar fi ridicat, ca 
la o insectă care stă pe spate. Ăsta era planul. Un plan bun. Şi 
poate chiar avea să trăiască și să revadă pe toată lumea. 

Pip și-a balansat picioarele în față şi s-a apăsat pe călcâie, 
folosindu-se de buza canalului ca să se împingă. Şi-a sprijinit 
umerii de partea din față a raftului, blocând în continuare cuva 
cea mai apropiată, ca să nu cadă. 

S-a împins în jos, pe călcâie, şi s-a ridicat de pe podea. 

Haide! şi-a spus şi nu a mai avut nevoie să-l audă pe Ravi 
incurajând-o. Se putea încuraja singură. Haide! 

Pip a icnit din cauza efortului, sunetul înăbușit umplându-i 
masca mortuară. 

Și-a lăsat capul pe spate, spre stâlp, şi a împins şi cu acesta. 

Mișcare. A simţit mișcare sau doar o păcălea speranța. 

Târșâindu-şi pe rând picioarele, le-a vârât în șanț, cu umerii 
izbindu-i-se de raft. Mușchii picioarelor i-au tremurat şi i s-a 
părut că-și simte stomacul spintecându-se. Dar știa că era asta 
sau moartea, așa că a împins în continuare. 

Rafturile au cedat. 

S-au înclinat pe spate, sunetul metalului întâlnind cărămida. 
S-a auzit un bubuit când cuva cu ierbicid a căzut în sfârşit, cră- 
pându-se pe beton. Au alunecat și alte lucruri, lovindu-se cu 
un zgomot surd de zidul din spate. A simţit imediat un miros 
chimic înţepător și ceva care îi uda colanții. 

Dar nimic din toate astea nu conta. 

Pip şi-a coborât legăturile pe stâlpul metalic. Şi acolo, în 
capăt, era libertatea. Părea că era ridicat la doar doi centimetri 
de la beton şi era mai mult decât suficient. Şi-a strecurat banda 
pe dedesubt şi s-a eliberat. 

Era liberă! Dar nu de tot. 

Pip s-a îndepărtat de rafturi și de lichidul care se aduna în 
jurul ei. S-a întins pe o parte, şi-a strâns genunchii la piept şi 
şi-a trecut legăturile mâinilor peste picioare, braţele fiindu-i 
acum în faţă. 

Banda a ieșit cu ușurință, o mână strecurându-se din spaţiul 
lăsat de stâlp şi eliberând-o apoi pe cealaltă. 

Era rândul feţei. 

Fără să vadă, a pipăit masca din bandă adezivă, căutând 
capătul pe care îl lăsase Ucigaşul BA. Iată-l, lângă tâmpla ei! 
A tras, banda desfăcându-se cu un pârâit strident. Aceasta i-a 
întins pielea, genele şi sprâncenele, dar Pip a smuls-o dur şi 
repede și a deschis ochii. A clipit în depozitul friguros și la 
rafturile distruse din spatele ei. A continuat să tragă și să rupă 
banda; durerea era agonizantă, iar pielea îi era rănită, dar era 
o durere plăcută, deoarece avea să supraviețuiască. S-a ținut 
de păr ca să încerce să nu îl smulgă din rădăcină. Totuşi, mici 
smocuri s-au desprins odată cu banda. 

Desfăcând-o. 

Către creştetul capului şi în jos, spre nas. Și-a eliberat gura 
şi a respirat gâfâind. Bărbia. O ureche. Apoi cealaltă. 

Pip a aruncat masca desfăcută pe podea. Banda adezivă era 
lungă şi încâlcită, plină de păr. şi mici pete de sânge. 

Ucigaşul BA îi luase chipul, dar ea îl recuperase. 

Pip s-a aplecat şi a desfăcut banda care îi lega încă gleznele 
şi s-a ridicat, picioarele tremurând şi aproape cedând sub gre- 
utatea ei. 

Acum, camera. Trebuia doar să iasă de aici şi ar fi fost ca şi 
vie. S-a îndreptat repede spre uşă, călcând pe ceva. Și-a coborât 
privirea; era şurubul pe care îl scăpase. Acesta se rostogolise 
aproape până la ușă, prin necunoscut. Pip a apăsat clanţa uşii, 
ştiind că e inutil. Îl auzise pe Jason încuind-o înăuntru. Totuși, 
în partea cealaltă a depozitului era o ușă. Nu conducea afară, 
dar dădea undeva. 

Pip a alergat spre aceasta. Şi-a pierdut controlul când tenișii 
au scârțâit pe beton, alunecând într-un banc de lucru de lângă 
ușă. Bancul de lucru s-a mișcat, iar cutia mare cu scule de dea- 
supra a zăngănit metalic. Pip s-a îndreptat şi a încercat mâne- 
rul ușii. Era și aceasta încuiată. La naiba! Bine! 

S-a întors în partea cealaltă, spre cuva cu ierbicid, lichidul 
negru curgând în şanţ ca un râu blestemat. O linie strălucitoare 
se oglindea în lichid, dar nu de la luminile de deasupra, ci de 
la fereastra de sus, care lăsa să intre ultimele raze de lumină ale 
serii. Sau ale dimineţii. Pip nu știa ce oră e. Iar rafturile încli- 
nate de ea ajungeau chiar până la fereastră, aproape ca o scară. 

Fereastra era mică și nu părea că se deschide. Dar Pip putea 
să încapă pe acolo; era sigură de asta. Iar dacă nu putea, s-ar fi 
forțat să încapă. Să iasă şi să ajungă afară. Avea nevoie doar de 
ceva cu care să o spargă. 

S-a uitat imprejur. Jason lăsase rola de bandă adezivă pe 
podea, lângă ușă. Alături era un colac de sfoară albastră. Sfoara 
albastră, şi-a dat seama, înfiorându-se. Funia cu care Ucigaşul 
BA urma să o ucidă. Urma. Dar chiar ar fi reușit, dacă s-ar fi 
întors în clipa asta. 

Ce altceva mai era în cameră? Doar ea și mult ierbicid şi 
îngrășământ. O, stai, mintea i-a revenit la cealaltă parte a de- 
pozitului! Acolo era o cutie de scule. 

A alergat din nou în partea cealaltă, cu un junghi în coaste 
şi o durere în piept. Pe cutia cu scule era lipită o etichetă. Cu 
silabe înclinate scria: J, Echipa Roșie tot ia scule de la Echipa 
Albastră. Aşadar, las asta aici ca să o găsească Rob. L 

Pip a desfăcut clamele şi a ridicat capacul. Înăuntru a văzut 
o grămadă de şurubelniţe şi şuruburi, o ruletă, un patent, o 
mică bormaşină, un fel de cheie. Pip a băgat mâna şi, pe sub 
toate, a dat de un ciocan. Unul mare. 

— Îmi pare rău, Echipă Albastră! a mormăit ea, apucând 
ciocanul şi scoţându-l. 

Apoi s-a dus în faţa rafturilor înclinate, a rafturilor ei, şi s-a 
mai uitat o dată la încăperea unde ar fi putut să moară. Unde 
muriseră celelalte, toate cinci. Apoi s-a căţărat, echilibrându-şi 
picioarele pe raftul cel mai de jos ca pe o treaptă și ridi- 
cându-se la următorul nivel. Mai avea încă putere în picioare, 
mişcându-se repede datorită adrenalinei. 

Cu picioarele pe raftul de sus, s-a ghemuit, echilibrându-se 
în fața ferestrei. Cu ciocanul în mână și un geam intact în 
față; Pip mai fusese în situația asta. Braţul ei știa ce să facă, 
şi-a amintit când s-a arcuit înapoi ca să aibă inerție. A lovit fe- 
reastra, iar aceasta s-a crăpat, sticla securizată spărgându-se cu 
modelul unei pânze de păianjen. A lovit din nou, iar ciocanul 
a trecut prin sticla care s-a spart în jurul lui. Cioburile încă se 
agățau de ramă, dar le-a scos unul câte unul, ca să nu se taie. 
Cât de departe era pământul? Pip a aruncat ciocanul afară și 
l-a privit rostogolindu-se pe pietrișul de dedesubt. Nu era de- 
parte. S-ar fi descurcat dacă și-ar fi îndoit picioarele. 

lar acum erau doar ea și gaura din zid — ceva o aştepta în 
partea cealaltă. Nu ceva. Totul. Viaţa normală și echipa Ravi şi 
Pip, părinţii ei, Josh, Cara şi toți ceilalți. Poate că ei chiar o că- 
utau acum, deşi nu dispăruse de mult timp. Anumite părți din 

ea poate dispăruseră, pe altele poate nu le-ar mai fi recuperat 
niciodată, dar era încă aici. Și venea acasă. 

Pip a apucat rama ferestrei şi s-a împins înainte, cu picioa- 
rele în faţă. S-a ţinut şi şi-a aplecat umerii şi capul, ieşind afară. 
S-a uitat în jos la pietriș, la ciocan, şi şi-a dat drumul. 

A aterizat. În poziţie verticală, forţa ricoșând în picioare. 
Simţea o durere în genunchiul stâng. Dar era liberă şi în viaţă. 
A răsuflat prea brusc, sunetul aproape semănând cu un râset. 
Reuşise! Supravieţuise! 

Pip a ascultat. Singurul sunet era al vântului printre copaci, 
o parte din adiere găsind şi noile găuri din ea, suflându-i prin 
cutia toracică. Pip s-a aplecat şi a luat ciocanul, ținându-l pe 
lângă corp, preventiv. Când a ocolit clădirea, a văzut complexul 
pustiu. Mașina lui Jason nu era aici, iar poarta era din nou 
încuiată. Gardul de metal din faţa ei era inalt, prea înalt; nu ar 
fi reuşit să-l escaladeze. Dar curtea din spate era mărginită de 
pădure şi puţin probabil împrejmuită de un gard. 

Următorul plan: trebuia pur și simplu să intre în pădure. 
Să intre în pădure şi să găsească un drum, o casă, pe cineva, să 
sune la poliție. Asta era tot. Partea uşoară rămasă, doar un pas 
înaintea celuilalt. 

Un pas înaintea celuilalt, pe pietrişul care scârţâia. A trecut 
pe lângă dubele parcate şi tomberoanele mari, niște utilaje, re- 
morcile cu maşini de tuns iarba şi un mic motostivuitor. Un 
pas înaintea celuilalt. Pământul şi frunzele uscate au înlocuit 
pietrişul. Ultima rază de lumină dispăruse, dar luna răsărise 
devreme, veghind-o pe Pip. Supravieţuia: un pas înaintea ce- 
luilalt, doar asta trebuia să facă. Tenișii și frunzele scârțâiau 
sub ea. A aruncat ciocanul și a continuat să meargă printre 
copaci. 

Un nou sunet a oprit-o pe loc. 

Bâzâitul îndepărtat al unui motor de maşină. O portieră 
trântită la mare distanţă în urma ei. Scârţâitul unei porți. 

Pip a fugit în spatele unui copac şi s-a uitat în urmă, spre 
complex. 

Două faruri galbene, pâlpâind la ea printre crengi, când au 
înaintat. Roţi pe pietriș. 

Era Ucigaşul BA! Jason Bell! Revenise! Se întorsese ca să o 
ucidă. 

Dar acolo nu avea să o găsească pe ea, ci doar părţile fiinţei 
sale pe care le lăsase în urmă. Pip ieşise, scăpase. Tot ce tre- 
buia să facă era să găsească o casă, un om, să sune la poliţie. 
Astea erau părțile ușoare. Putea s-o facă. S-a întors, lăsând 
farurile în necunoscutul din urma ei. Mergând mai departe, 
mărind pasul. Trebuia doar să sune la poliţie şi să spună totul: 
că Ucigaşul BA tocmai încercase să o ucidă, iar ea ştia cine e. 
Ar fi putut chiar să îl sune direct pe inspectorul Hawkins, el ar 
fi înţeles. 

Pip a şovăit, un pas zăbovind în aer. 

Stai! 

Ar fi înţeles? 

El nu înţelegea niciodată. Nimic din toate astea. Şi nici 
măcar nu ţinea de înţelegere, ci de încredere. Îi spusese verde-n 
faţă, cu blândeţe, dar tot o făcuse: Pip îşi imagina totul. Nu o 
hărțuia nimeni, doar i se părea, şi vedea pericolul la orice colţ 
din cauza traumei prin care trecuse. Chiar dacă bărbatul ju- 
case un rol în trauma ei, nedându-i crezare când apelase la el 
pentru Jamie. 

Era un tipar repetitiv. Nu, nu un tipar, un cerc. Asta era 
totul; totul se învârtea în cerc. Sfârşitul era începutul. Hawkins 
nu o crezuse înainte, de două ori, deci, de ce să îşi închipuie că 
avea să o asculte acum? 

lar vocea din mintea ei nu mai era a lui Ravi, ci a lui 
Hawkins, zicând cu blândeţe, dar tot zicând-o: „Ucigaşul BA 
este deja la închisoare. E acolo de câţiva ani. A mărturisit” Asta 
i-ar fi spus. 

— Billy Karras nu este Ucigaşul BA, i-ar fi răspuns Pip. Este 
Jason Bell. 

Hawkins a scuturat din cap, în mintea ei. 

— Jason Bell este un om respectabil. Un soţ şi tată. Deja a 
suferit enorm din cauza lui Andie. Îl cunosc de mulți ani, une- 
ori jucăm tenis. Îmi este prieten. Nu crezi că mi-aş da seama? 
Nu este Ucigaşul BA şi nu reprezintă un pericol pentru tine, 
Pip. Tu mai discuţi cu cineva? Primeşti ajutor? 

— Îţi cer ţie ajutorul! 

I-l ceruse de nenumărate ori. Când avea să-și înveţe în 
sfârșit lecţia? Să rupă cercul? 

lar dacă cele mai groaznice temeri ale ei se adevereau, dacă 
poliţia nu o credea şi nu îl aresta pe Jason, atunci ce urma? 
Ucigaşul BA ar fi fost în continuare liber. Jason putea să o 
răpească din nou sau pe altcineva. Să ia pe cineva la care ţinea 
ca să o pedepsească, deoarece era prea zgomotoasă și trebuia 
să fie redusă cumva la tăcere. Ar fi scăpat basma curată. Ei în- 
totdeauna scăpau. El. Max Hastings. Erau deasupra legii pen- 
tru că legea era strâmbă. O mulțime de fete moarte, dar şi de 
fete cu privirea goală lăsate în urma lor. 

Nu o să mă creadă, şi-a spus Pip, cu vocea ei acum. Nicio- 
dată nu ne cred. Pe un ton atât de ridicat, încât să asculte cu 
adevărat de data asta şi să înţeleagă. Era din nou pe cont pro- 
priu. Nu Charlie Green era cel care avea toate răspunsurile, ci 
ea. Nu avea nevoie să audă de la el ca să ştie ce să facă de data 
asta. 

Trebuia să rupă cercul. Trebuia să îl rupă, aici și acum. Și 
era o singură cale să o facă. 

Pip s-a întors, frunzele adunându-se şi lipindu-se de tălpile 
încălțărilor ei. 

S-a întors. 

S-a întors printre copacii întunecați. Un licăr al luminii 
lunii abia răsărite îi arăta calea, sclipind pe suprafaţa ciocanu- 
lui aruncat. S-a aplecat ca să îl ia, încercându-și forța mâinii. 

Frunzele uscate au lăsat loc ierbii, pământului şi pietrişului, 
uşurându-i pașii, ajutând-o să calce fără să scoată vreun sunet. 
Poate că era prea zgomotoasă pentru el, dar n-avea să o audă 
venind acum. 

În față, Jason coborâse din mașină și se îndrepta către uşa 
metalică pe care o târâse, paşii lui acoperindu-i pe ai ei. Tot mai 
aproape. El s-a oprit, iar ea a făcut la fel, așteptând. Așteptând. 

Jason şi-a băgat mâna în buzunar şi a scos un inel cu chei. 
S-a auzit un zăngănit metalic, iar Pip a făcut câţiva paşi lenți, 
ascunzându-se în spatele sunetului. 

Jason a găsit cheia potrivită, lungă și zimţată. A introdus-o 
în încuietoare, metalul râcâind pe metal, iar Pip s-a apropiat 
mai mult. l 

Trebuia să rupă cercul. Sfârșitul era începutul, iar chestia 
asta le reprezenta pe ambele, era originea. Totul trebuia să se 
încheie acolo unde începuse. 

El a răsucit cheia, iar ușa s-a descuiat cu un țăcănit întune- 
cat, sunetul reverberând în pieptul lui Pip. 

Jason a deschis uşa spre depozitul luminat în galben. A 
făcut un pas peste prag, şi-a ridicat privirea, apoi a făcut unul 
înapoi, uitându-se bine şi cercetând: rafturi înclinate, fereastra 
spartă, un râu de ierbicid vărsat, bucăţi de bandă desfăcută. 

Pip era chiar în spatele lui. 

— Ce nai..., a început el. 

Braţul ei a ştiut ce să facă. 

Pip l-a retras şi a lovit cu ciocanul, nimerindu-l în baza 
craniului. 

S-a auzit un scârțâit dezgustător de metal pe os. 

Bărbatul s-a clătinat. Chiar a îndrăznit să suspine. 

Pip a lovit din nou. 

Un pocnet. 

Jason s-a lăsat în jos, căzând înainte pe beton, sprijinindu-se 
într-o mână. 

— Te rog..., a început el. 

Pip şi-a retras cotul, un jet de sânge lovind-o în faţă. 

S-a aplecat deasupra lui şi l-a mai lovit o dată. 

Şi încă o dată. 

Şi încă o dată. 

Până nu s-a mai mișcat nimic. Până nu i-a mai văzut de- 
getele sau picioarele zvâcnind, ci doar un nou râu, unul roșu, 
izvorând liniştit din capul lui sfărâmat. 


Treizeci 


Era mort. 

Jason Bell, Ucigaşul BA, unul şi acelaşi, şi era mort. 

Pip nu trebuia să verifice dacă respira sau să îi ia pulsul ca 
să ştie. Era clar doar uitându-se la el, la ce mai rămăsese din 
capul lui. 

Îl ucisese. Rupsese cercul. Nu avea să o mai rănească 
niciodată și nu avea să mai facă vreodată rău cuiva. 

Nu era real și nici ea nu era reală, ghemuită lângă zidul cu 
rafturile răsturnate, strângându-și genunchii la piept. Reflexia 
ei deformată în ciocanul aruncat când se legănase înainte și 
înapoi. Era real, el era chiar în faţa ei, iar ea era aici. Era mort, 
iar Pip îl ucisese. 

De cât timp stătea acolo, gândindu-se la asta? Ce făcea? 
Aștepta să vadă dacă respira şi se ridica din nou? Nu-şi dorea 
aşa ceva. Fusese o luptă pe viaţă și pe moarte. Nu autoapărare, 
ci o alegere, una pe care o făcuse personal. Era mort, iar ăsta 
era un lucru bun. Just. Trebuia să fie. 

Aşadar, acum ce trebuia să se întâmple? 

Nu existase un plan. Nimic în afară de ruperea cercului, 
în afară de supravieţuire, şi supravieţuise ucigându-l. Aşadar, 
acum, că o făcuse, cum mai supravieţuia? Pip a repetat întreba- 
rea, adresându-i-o lui Ravi din mintea ei. Cerându-i ajutorul, 
deoarece era singura persoană căreia știa cum să i-l ceară. Dar 
el tăcuse. Nu mai era nimeni acolo, doar ţiuitul din urechile ei. 
De ce o părăsise? Mai avea nevoie de el. 

Dar el nu era adevăratul Ravi, ci doar întruchiparea gându- 
rilor ei învăluite în vocea lui, colacul ei de salvare pe marginea 
prăpastiei. Nu mai era pe margine. Supraviețuise și urma să-l 
revadă. Şi trebuia să o facă imediat. Situaţia era prea apăsătoare 
ca să o îndure singură. 

Pip s-a ridicat, încercând să nu se uite la petele de sânge de 
pe mâneci. Şi de pe mâini. Adevărate de data asta. Căpătate. 
Le-a şters de colanţii negri. 

Zărise din partea cealaltă a camerei forma dreptunghiulară 
din buzunarul de la spate al lui Jason. iPhone-ul lui, ieșind prin 
material. Pip s-a apropiat, prudentă, evitând râul roşu care re- 
flecta lumina de deasupra. Nu voia să se mai apropie, speriată 
că apropierea l-ar fi adus înapoi din morţi. Dar trebuia să o 
facă. Avea nevoie de telefonul lui ca să îl sune pe Ravi, să fi 
spună să vină, iar el să o asigure că totul avea să fie bine şi că 
lucrurile urmau să revină la normal, deoarece erau o echipă. 

S-a întins spre telefon. Stai, Pip, așteaptă puţin! Gândește-te 
la asta! S-a oprit. Dacă folosea telefonul lui Jason ca să îl sune 
pe Ravi, lăsa o urmă, legându-l irevocabil pe Ravi de scena cri- 
mei. Ucigaşul BA era un asasin, dar era și un om ucis, şi nu 
conta că o merita, legii nu îi păsa de asta. Cineva trebuia să 
plătească pentru capul lui despicat. Nu! Pip nu l-ar fi putut lega 
pe Ravi de aşa ceva, de Jason, în niciun fel. Era de neconceput! 

Dar nu putea să reziste de una singură, fără el. Şi asta era de 
neconceput. O singurătate prea întunecată și profundă. 

Şi-a simţit picioarele slăbite când a pășit peste corpul lui 
Jason şi a ieşit clătinându-se pe pietriș. Aer proaspăt. A inhalat 
aerul proaspăt şi crepuscular, dar era cumva viciat de mirosul 
metalic al sângelui. 

A făcut șase sau șapte paşi, spre maşina lui, dar acel miros 
a urmat-o, s-a ținut de ea. Pip s-a întors ca să-și privească 

oglindirea întunecată din geamul mașinii. Părul ei era murdar 
şi smuls. Faţa îi era rănită și inflamată din cauza benzii. Ochii 
distanţi şi totodată atenți. Iar pistruii de acolo erau noi. Făcuţi 
de sângele lui Jason. 

Pip s-a simţit ameţită, genunchii cedându-i sub greutatea 
trupului. S-a privit şi s-a uitat înlăuntrul ei, prin pupilele ochi- 
lor. Iar apoi, dincolo de ea: ceva de dincolo de geam i-a atras 
atenţia, un licăr al razelor de lună ce-i arătau din nou calea. 
Era geanta ei. Rucsacul de culoarea bronzului, pe bancheta din 
spate a mașinii lui Jason. 

Fl îl luase când o răpise. 

Nu era mult, dar îi aparținea şi-i părea un vechi prieten. 

Pip a bâjbâit după mânerul portierei şi a tras. Aceasta s-a 
deschis. Probabil Jason lăsase maşina descuiată, cheile lui 
așteptând încă acolo, în bord. Voise să termine repede treaba, 
dar Pip i-o luase înainte. 

A întins mâna şi a scos rucsacul, dorindu-și să strângă la 
piept partea asta din vechea ei persoană care aproape murise. 
Să împrumute o parte din viața sa. Dar nu putea să o facă, pen- 
tru că l-ar fi mânjit de sânge. L-a lăsat pe pietriș şi a desfăcut 
fermoarul. Totul era încă acolo. Tot ce îşi impachetase când 
plecase de acasă în după-amiaza aia: hainele de schimb ca să 
rămână peste noapte la Ravi, periuța de dinţi, o sticlă de apă, 
portofelul. A băgat mâna și a băut prelung din sticla de apă, 
gura fiindu-i uscată din cauza tuturor țipetelor înăbușite de 
bandă adezivă. Dar dacă ar mai fi băut, i s-ar fi făcut rău. A 
pus din nou sticla înăuntru și s-a uitat la conţinutul rucsacului. 

Telefonul nu era colo. Știuse, dar speranţa ascunsese parţial 
amintirea. Telefonul era spart; scăpat şi abandonat în drum pe 
Cross Lane. Era puţin probabil ca Jason să îl fi adus cu el din 

acelaşi motiv: o legătură irevocabilă cu victima. Scăpase basma 
curată foarte multă vreme; ştia astfel de lucruri, la fel ca ea. 

Pip aproape s-a lăsat în genunchi, dar un nou gând a prins-o 
la timp, iar lumina lunii a scânteiat iarăşi din ceva de pe scau- 
nul din dreapta. Da, Ucigaşul BA chiar ştia astfel de lucruri, de 
aceea nu fusese prins niciodată. Şi de aceea folosise probabil 
telefoane cu cartelă ca să îşi sune victimele, altfel, legătura lui 
cu cazul ar fi fost descoperită chiar după prima fată ucisă. Pip 
şi-a dat seama de asta pentru că l-a văzut acolo, aruncat pe sca- 
unul din dreapta. Un Nokia mic și pătrat, ca al ei, ecranul re- 
flectând lumina lunii şi arătându-i calea. Pip a deschis portiera 
mașinii și s-a uitat la el. Jason Bell avea un telefon cu cartelă. 
Plătit cu bani gheaţă şi care nu putea face legătura cu ea sau cu 
Ravi, în afară de cazul în care l-ar fi găsit cineva. Dar n-avea 
să-l găsească nimeni; intenţiona să-l distrugă după aceea. 

Pip s-a aplecat, degetele ei atingând marginea rece de plas- 
tic. A apăsat butonul din mijloc, iar ecranul luminat verde s-a 
aprins. Mai avea baterie. Pip şi-a ridicat privirea şi i-a mulțumit 
lunii, aproape plângând de uşurare. 

Numerele de pe ecran i-au spus că era 18.47. Asta era, asta 
era tot. Fusese în porbagajul maşinii zile în şir, în depozitul 
ăla câteva luni, prinsă în banda adezivă câţiva ani, dar totul 
se întâmplase în mai puțin de trei ore. Abia 18.47: un început 
normal de seară de septembrie, cu un amurg colorat în roz, o 
briză rece şi un cadavru în spatele ei. 

Pip a umblat prin meniu ca să verifice lista de apeluri re- 
cente: la 15.51, acest telefon primise un apel de la un număr 
ascuns, de la ea. Şi chiar înainte de asta, sunase la numărul lui 
Pip. Oricum ar fi distrus telefonul din cauza legăturii dintre ea 
şi bărbatul mort de pe podeaua de acolo. Dar asta era; calea ei 
spre Ravi, spre ajutor. 

Pip a format numărul lui Ravi pe tastatură, dar degetul 
mare a ezitat deasupra butonului de apelare. L-a șters şi l-a în- 
locuit cu numărul lui de fix. Era mai bine, mai puţin o legătură 
directă spre el, dacă s-ar fi găsit vreodată telefonul cu cartelă. 
N avea să fie găsit. 

Pip a apăsat butonul verde şi a ţinut micul telefon la ureche. 

Acesta a sunat. Doar prin telefon de data asta. De trei ori, 
apoi un țăcănit. Un foşnet. 

— Alo, casa Singh! a spus o voce veselă. 

Era mama lui Ravi. 

— Bună, Nisha! Sunt Pip, a zis ea, cu vocea puțin răgușită. 

— O, iată-te, Pip! Ravi te căuta. Băieţelul meu prea sensibil 
işi făcea prea multe griji, ca de obicei, a râs femeia. Am auzit că 
vii aici la cină? Mohan insistă să jucăm Articulate. Se pare că 
deja te-a ales în echipa lui. 

— Äää... Pip şi-a dres glasul și a îngăimat: De fapt, nu sunt 
sigură că o să pot ajunge în seara asta. A intervenit ceva. Îmi 
pare rău! 

— O, nu, ce păcat! Te simţi bine, Pip? Vocea ta pare cam 
ciudată. 

— Ah, mda, nu, mă simt bine. Doar că am răcit puţin, asta 
e tot, s-a smiorcăit ea. Ăăă, el este acolo? Ravi? 

— Da, da, este aici. Două secunde! 

Pip a auzit-o strigându-l. 

Apoi, în fundal, a auzit sunetul îndepărtat al vocii lui. Pip 
s-a aşezat pe pietriș, cu ochii înlăcrimaţi. Nu cu mult timp în 
urmă, credea că nu avea să-i mai audă vocea vreodată. 

— Este Pip! a auzit-o pe Nisha strigând, iar vocea lui Ravi 
s-a apropiat tot mai mult și mai agitată. 

Când mama lui i-a dat receptorul, s-a auzit un foşnet. 

— Pip? a rostit Ravi la telefon, ca și când nu i-ar fi venit să 
creadă. 

Pip a ezitat o clipă, umplându-se din nou cu vocea lui. 
N-avea să mai creadă niciodată că i se cuvenea să fie al ei. 

— Pip? a spus Ravi mai tare. 

— D-da, eu sunt. 

Din cauza nodului din gât, îi era greu să vorbească. 

— O, Dumnezeule! a spus Ravi, iar ea l-a auzind coborând 
scările spre camera lui. Unde naiba ai fost? Te-am sunat câteva 
ore. Telefonul tău intra direct în căsuţa vocală. Trebuia să mă suni! 

Părea furios. 

— Am sunat-o pe Nat și mi-a zis că nici măcar nu ai trecut 
pe acolo. Tocmai m-am întors de la părinţii tăi; am fost să văd 
dacă eşti acasă, iar maşina ta era, dar tu nu erai, deci cred că ai 
tăi sunt îngrijoraţi deoarece credeau că ești cu mine. Nu mai 
aveam mult și sunam la poliție, Pip. Unde naiba ai fost? 

Era furios, dar Pip nu se putea abţine să nu zâmbească, 
ținând telefonul mai strâns la ureche, ca să îl aducă mai 
aproape. Ea dispăruse, iar el... o căutase. 

— Pip? 

Îşi putea imagina expresia lui: ochi serioşi şi o sprânceană 
ridicată, așteptând să-i dea explicaţii. 

— T-te iubesc, a spus ea, deoarece niciodată nu o spunea 
suficient și era important. 

Nu ştia când i-o zisese ultima dată, iar dacă repeta cuvin- 
tele, nici asta nu avea să fie ultima dată. 

— Te iubesc! Îmi pare rău! 

Ravi a ezitat, iar respiraţia i s-a schimbat. 

— Pip, a spus băiatul, tonul tăios dispărând din vocea lui. 
Te simţi bine? Ce s-a întâmplat? E ceva în neregulă, îmi dau 
seama. Ce este în neregulă? 

— Pur şi simplu nu ştiam când ţi-am spus ultima dată. 

Pip şi-a şters lacrimile 

— Este important. 

— Pip, a zis Ravi, liniştind-o. Unde ești? Spune-mi unde 
ești chiar acum! 

— Poţi să vii aici? a întrebat ea. Am nevoie de tine! Am 
nevoie de ajutor! 

— Da! a spus Ravi ferm. Vin chiar acum! Spune-mi doar 
unde eşti. Ce s-a întâmplat? Are vreo legătură cu Ucigaşul BA? 
Ştii cine este? 

Pip s-a uitat înapoi la picioarele lui Jason, care atârnau peste 
pragul uşii. S-a smiorcăit și s-a concentrat, întorcându-se. 

— Este... Sunt la Green Scene. Firma lui Jason Bell, în 
Knotty Green. Știi unde este? 

— Ce cauţi acolo? 

Vocea lui era mai stridentă acum, mai confuză. 

— Doar... Ravi, nu ştiu cât timp ţine bateria la telefonul 
ăsta. Ştii unde este? 

— Ce telefon foloseşti? 

— Ravi! 

— Da, da! i-a răspuns strigând şi el acum, deşi nu știa de ce. 
Ştiu unde este, pot s-o caut. 

— Nu, nu, nu! a spus repede Pip. 

Trebuia ca el să înţeleagă, fără să îi spună. 

— Nu la telefon. Nu, Ravi, nu îţi poți folosi telefonul ca să 
ajungi aici. Trebuie să-l laşi acasă, bine? Nu îl aduce cu tine. 
Nu îl aduce! 

— Pip, de ce.... 

— Trebuie să îţi lași telefonul acasă! Uită-te acum la traseu 
pe Google Maps, dar, orice ai face, să nu scrii Green Scene în 
motorul de căutare. Caută doar pe hartă. 

— Pip, ce se întâmplă... 

Ea l-a întrerupt, gândindu-se la altceva. 

— Nu, stai! Ravi, nu poţi să conduci pe niciun drum impor- 
tant. Pe nicio autostradă. Niciuna! Trebuie să mergi pe străzi 
secundare, doar pe străzi mici. Pe străzile mari sunt instalate 
camere de monitorizare a traficului. Nu poţi fi văzut pe nicio 
cameră din trafic. Doar pe drumuri secundare. Ravi, înţelegi? 

Graba se simţea în glasul ei, șocul trecând, lăsat în urmă în 
camera cu cadavrul. 

Pip a auzit în fundal ţăcănitul tastaturii tactile. 

— Da! a spus el. Chiar acum caut. Da, pe acolo! Pe Watchet 
Lane, spre Hazlemere, a mormăit Ravi. Pe lângă drumurile 
rezidenţiale, virez la dreapta pe drumul secundar. Da, a mai 
repetat el. Da, pot să o găsesc. Notez totul. Doar pe drumuri 
secundare, las telefonul acasă. Am înţeles. 

— Bun! a spus ea, expirând și chiar și acel efort a făcut-o să 
se simtă slăbită, afundându-se mai mult în pietriș. 

— Te simți bine? a întrebat-o, preluând din nou iniţiativa, 
deoarece asta făcea un coechipier. Eşti în pericol? 

— Nu! a spus ea încet. Nu mai sunt. Nu cu adevărat. 

Oare ştia? Oare auzea în vocea ei răguşită, însemnată pen- 
tru totdeauna de ultimele trei ore? 

— Bine, aşteaptă-mă! Vin acum, Pip! Ajung în aproximativ 
20 de minute. 

— Nu, stai, nu merge cu viteză, poţi să primeşti... 

Dar el deja plecase, Pip auzind trei ţiuituri stridente. Ple- 
case, dar era pe drum. 

— Te iubesc! a zis telefonului închis, deoarece nu voia să fie 
din nou pentru ultima dată. 

Alt scârțâit pe pietriș. Pas după pas. Umblând de colo, colo, 
numărând pașii, ca să numere secundele și minutele. Şi chiar 

dacă îşi spusese să nu se uite, privirea i se întorcea întotdeauna 
la cadavru, încercând să se convingă că Jason nu se mişcase. 
Nu o făcuse; era mort. 

Se plimba încolo şi încoace, începând să facă un plan în 
mintea ei, acum, că şocul trecuse. Dar lipsea ceva. Lipsea Ravi. 
Avea nevoie de Ravi, de echipă, de discuţiile lor care îi arătau 
intotdeauna varianta corectă, calea de mijloc dintre ea și el. 

Farurile au luminat cerul întunecat, o mașină intrând pe 
alee chiar în fața porții complexului Green Scene, care era larg 
deschisă. Pip a ridicat mâna ca să îşi ferească ochii de lumină, 
iar apoi i-a făcut semn lui Ravi să oprească. Mașina s-a oprit în 
fața porţii, iar farurile s-au stins. 

Portiera s-a deschis, iar Ravi a coborât. Nici măcar nu a 
aşteptat să închidă portiera, alergând spre ea şi împrăştiind 
pietrişul. 

Pip s-a oprit şi l-a studiat, ca şi când ar fi făcut-o din nou 
pentru prima dată. Ceva i s-a strâns în stomac, alt lucru re- 
laxându-i-se în piept, eliberându-se şi deschizându-se. El îi 
promisese că avea să-l revadă, şi iată-l, apropiindu-se tot mai 
mult! 

Pip a ridicat din nou mâna ca să îl ţină la distanţă. 

— "Ţi-ai lăsat telefonul acasă, nu-i aşa? l-a întrebat cu o voce 
tremurândă. 

— Da! a spus Ravi, cu ochii mari de frică, tot mai mari, 
atunci când a studiat-o la rândul lui. Eşti rănită, a zis, înain- 
tând. Ce s-a întâmplat? 

Pip s-a îndepărtat de el. 

— Nu mă atinge! a spus ea. Este... Mă simt bine. Nu este 
sângele meu. Este... 

A uitat ce încerca să spună. 

Ravi i-a studiat chipul și şi-a ridicat mâinile ca să o echili- 
breze şi pe ea. 

— Pip, uită-te la mine! a zis calm, deși ea își dădea seama că 
nu era. Spune-mi ce s-a întâmplat! Ce cauţi aici? 

Pip s-a uitat în spatele ei, la picioarele lui Jason, care ieşeau 
din pragul ușii. 

Probabil Ravi i-a urmărit privirea. 

— La naiba, cine este... Este bine? 

— E mort, a spus Pip, întorcându-se. Este Jason Bell. Era 
Jason Bell, el era Ucigaşul BA. 

Ravi a clipit un moment, gândindu-se la cuvintele ei și în- 
cercând să le înțeleagă. 

— El... Ce este? Cum a... 

Ravi a clătinat din cap. 

— De unde ştii? 

Pip nu ştia ce răspuns avea nevoie să audă mai întâi. 

— De unde ştiu că era Ucigaşul BA? Deoarece m-a răpit. 
M-a răpit de pe Cross Lane, m-a legat în portbagajul mașinii 
lui. M-a adus aici. Mi-a înfășurat fața în bandă adezivă şi m-a 
legat de un raft. Exact cum a făcut cu celelalte. Ele au murit 
aici. A vrut să mă ucidă. 

Acum, că zicea totul cu voce tare, nu părea adevărat. Ca și 
când toate s-ar fi întâmplat altcuiva, nu ei. 

— A vrut să mă ucidă, Ravi! 

Vocea i s-a poticnit în gâtul rănit. 

— Am crezut că o să mor şi... nu ştiam dacă o să te mai 
văd vreodată, sau pe ceilalţi. Și m-am gândit că o să afli că sunt 
moartă şi... 

— Hei, hei, hei! a spus el repede, făcând prudent un pas 
spre ea. Eşti bine, Pip! Sunt aici, OK? Acum sunt aici. 

Băiatul s-a uitat din nou la cadavrul lui Jason, privirea lui 
zăbovind prea mult. 

— La naiba! a bombănit el în şoaptă. La naiba, la naiba, la 
naiba! Nu pot să cred! Nu ar fi trebuit să ieși singură. Nu ar fi 
trebuit să te las să ieşi singură. La naiba! a exclamat din nou, 
lovindu-se cu palma în frunte. La naiba! Te simţi bine? Te-a 
rănit? 

— Nu, mă simt... bine, a spus ea, cuvântul gol ascunzând 
din nou tot felul de lucruri misterioase. Doar că banda mi-a 
lăsat nişte răni. Sunt în regulă. 

— Deci, cum ai..., a început Ravi, privirea lui părăsind-o 
din nou şi revenind la bărbatul mort, aflat la patru metri 
distanţă. 

— M-a lăsat legată, a spus Pip. Nu ştiu unde a plecat sau 
cât timp. Dar am reușit să împing rafturile, să mă eliberez și să 
scot banda. Era o fereastră şi am ieşit pe acolo. Şi... 

— Bine, bine! a întrerupt-o el. Bine, este în regulă, Pip! 
Totul o să fie bine! La naiba! a mai exclamat o dată, mai mult în 
sinea lui. Orice ai făcut, a fost în legitimă apărare, da? Legitimă 
apărare. A vrut să te ucidă, deci ai fost nevoită să îl ucizi. Asta 
s-a întâmplat! Legitimă apărare și este în regulă, Pip. Trebuie 
doar să sunăm la poliţie, bine? Să le spunem ce s-a întâmplat, 
ce ţi-a făcut și că a fost legitimă apărare. 

Pip a clătinat din cap. 

— Nu? 

Ravi s-a încruntat. 

— Cum adică nu, Pip? Trebuie să sunăm la poliţie. Pe pă- 
mânt zace un bărbat mort! 

— Nu a fost legitimă apărare, a spus ea încet. Am evadat. 
Eram liberă. Aş fi putut să plec, dar l-am văzut revenind şi 
m-am întors. L-am ucis, Ravi! M-am furişat în spatele lui şi 

l-am lovit cu un ciocan. Am ales să îl ucid. Nu a fost legitimă 
apărare. Am avut de ales. 

Acum Ravi clătina din cap; tot nu înțelegea întreaga poveste. 

— Nu, nu, nu! A vrut să te ucidă, de aceea l-ai omorât. Asta 
e legitimă apărare, Pip! Este în regulă. 

— L-am ucis. 

— Deoarece voia să te ucidă! a spus Ravi, ridicând tonul. 

— De unde ştii? a întrebat Pip. 

Trebuia să îl facă să înțeleagă faptul că legitima apărare nu 
era o opţiune în cazul acesta, aşa cum ea îşi dăduse deja seama, 
plimbându-se de colo, colo. 

— De unde ştiu? a rostit Ravi, neincrezător. Deoarece te-a 
răpit. Deoarece este Ucigaşul BA. 

— Ucigaşul BA este la închisoare de mai mult de șase ani, 
a spus Pip cu altă voce. A mărturisit. De atunci nu au mai avut 
loc crime. 

— Poftim? D-dar... 

— A pledat vinovat la tribunal. Există dovezi. Crimina- 
listice şi circumstanţiale. Ucigaşul BA este deja la închisoare. 
Deci, de ce l-am ucis pe bărbatul ăsta? 

Ravi a mijit confuz ochii. 

— Deoarece era adevăratul ucigaș BA! 

— Ucigaşul BA este deja la închisoare, a repetat Pip, ui- 
tându-se în ochii lui, așteptând ca el să înţeleagă. Jason Bell 
era un om respectabil, directorul unei firme mijlocii, și nimeni 
nu are nimic rău de spus despre el. Nici cunoştinţele şi nici 
măcar prietenii, împreună cu inspectorul Richard Hawkins. 
Jason a trecut deja printr-o tragedie, una - pe care aş putea 
spune - că am înrăutățit-o și mai mult. Aşadar, de ce am făcut 
o fixaţie pentru Jason Bell? De ce am pătruns prin efracţie pe 
proprietatea lui privată sâmbătă seara? De ce m-am furișat în 

spatele lui și l-am lovit cu un ciocan? Nu doar o dată. Nu ştiu 
de câte ori. Du-te şi uită-te la el, Ravi! Du-te și te uită! Nu doar 
l-am ucis. L-am ucis cu bestialitate, ăsta e cuvântul, nu-i aşa? 
lar aşa ceva e incompatibil cu legitima apărare. Deci, de ce am 
ucis un om amabil şi respectabil? 

— Deoarece era Ucigaşul BA? a spus Ravi, mai puţin sigur 
acum. 

— Ucigaşul BA este deja la închisoare. A mărturisit, a zis 
ea și a văzut schimbarea din ochii lui Ravi când a înţeles ce îi 
spune. 

— Asta crezi că o să spună poliţia. 

— Nu contează care e adevărul, a continuat Pip. Ce con- 
tează este povestea pe care o vor considera acceptabilă. Credi- 
bilă. Iar mie n-o să-mi creadă povestea. Ce dovezi am, în afară 
de propria declaraţie? Jason a scăpat basma curată câţiva ani. 
Poate nu există nicio dovadă că el era Ucigaşul BA. 

Pip s-a pleoştit. 

— Nu am încredere în ei, Ravi. Am mai avut încredere 
în poliţie şi m-a dezamăgit de fiecare dată. Dacă îi chemăm, 
cel mai probabil aș fi închisă tot restul vieții pentru crimă. 
Hawkins deja mă crede nebună. Și poate că sunt. L-am ucis, 
Ravi. Am ştiut ce făceam. Şi nici măcar nu cred că regret. 

— Pentru că a vrut să te ucidă. Pentru că este un monstru, 
a spus Ravi, întinzându-se spre mâna ei, înainte să își amin- 
tească de sânge şi să îşi lase braţul pe lângă corp. Lumea este 
mai bună fără el. Mai sigură. 

— Este, a confirmat ea, uitându-se din nou înapoi, verifi- 
când dacă Jason nu se mișcase, dacă nu asculta. Dar nimeni 
altcineva nu o să înţeleagă asta. 

— Ei bine, ce naiba o să facem? a întrebat Ravi, mişcându-se 
de pe un picior pe celălalt, cu buzele tremurânde. Nu poţi fi 


294 HOLLY JACKSON 


acuzată de crimă. Nu e corect; nu asta s-a întâmplat. Tu... Nu 
ştiu dacă putem spune că a fost un lucru bun, dar nici rău nu 
a fost. Nu se aseamănă cu ce le-a făcut acelor femei. O merita. 
Și nu vreau să te pierd. Nu pot să te pierd! Asta e toată viaţa ta, 
Pip. Toată viața noastră. 

— Ştiu, a spus ea, o altfel de groază insinuându-se în min- 
tea ei. 

Mai era ceva acolo, ceva care o ţinea la distanță. Un plan! 
Aveau nevoie de un plan! 

— N-am putea să ne ducem la poliţie şi să explicăm..., s-a 
oprit Ravi, muşcându-şi buza și aruncând încă o privire la pi- 
cioarele fără trup. 

A tăcut o clipă și încă una, ochii mișcându-i-se neîncetat în 
timp ce se gândea intens. 

— Nu putem să ne ducem la poliţie. Oamenii ăştia au 
înţeles greșit situaţia lui Sal, nu-i aşa? Şi-a lui Jamie Reynolds. 
Pot eu să încredinţez viața ta unui juriu de 12 membri? Ca ju- 
riul care a decis că Max Hastings este nevinovat? Nu, imposi- 
bil! Nu viaţa ta, eşti prea importantă! 

Pip voia să îl ia de mână, să îi simtă căldura pe piele când 
îşi împleteau degetele aşa cum o făceau ei. Echipa Ravi şi Pip. 
Acasă. S-au uitat unul în ochii celuilalt, purtând o conversaţie 
tăcută din priviri. Ravi a clipit în cele din urmă. 

— Deci, ce... Cum scăpăm basma curată? a spus el, între- 
barea fiind aproape suficient de ridicolă ca să zâmbească. Cum 
scăpăm de crimă? Doar teoretic. Noi... nu ştiu, îl îngropăm 
undeva ca să nu îl mai găsească nimeni? 

Pip a clătinat din cap. 

— Nu! Cadavrele sunt găsite în cele din urmă. Cum a fost 
găsită și Andie. A inspirat adânc, apoi a continuat: Am stu- 
diat multe cazuri de crime, la fel ca tine, am ascultat sute de 

podcasturi criminalistice. Există o singură cale să scapi basma 
curată. 

— Care? 

— Să nu lași nicio dovadă și să nu fii aici la ora crimei. Să ai 
un alibi de fier, undeva, departe la orei decesului. 

— Dar ai fost aici, s-a uitat Ravi la ea. La ce oră ai... La ce 
oră... 

Pip s-a uitat la ceasul de pe telefonul cu cartelă al lui Jason. 

— Cred că era la şase şi jumătate când s-a întâmplat. Deci, 
cu maximum o oră în urmă. 

— Ce telefon e ăla? a întrebat-o Ravi și a dat din cap spre el. 
M-ai sunat de pe telefonul lui, nu-i aşa? 

— Nu, nu, este unul cu cartelă. Nu este al meu, ci al lui 
Jason, dar... 

Vocea i-a cedat când a văzut întrebarea prinzând contur în 
ochii lui Ravi. Apoi și-a dat seama că trebuia în sfârșit să îi 
spună. Acum aveau secrete mai mari, nu mai era loc şi pentru 
asta. 

— Am un telefon cu cartelă de care nu ţi-am spus nicio- 
dată. Acasă. 

Buzele lui Ravi s-au mișcat, aproape ca într-un zâmbet. 

— Întotdeauna am spus că o să ajungi să ai propriul telefon 
cu cartelă, a spus el. De ce ai unul? 

— De fapt, am şase, a oftat Pip şi, cumva, i-a părut mai greu 
de recunoscut decât că ucisese un om. Este, ăăă... Nu am făcut 
faţă celor întâmplate cu Stanley. Am spus că sunt bine, dar nu 
eram. Îmi pare rău! Eu, ăăă, am cumpărat Xanax de la Luke 
Eaton, după ce doctorul nu a vrut să îmi mai prescrie. N-am 
vrut decât să pot să dorm. Îmi pare rău! a îngăimat și şi-a co- 
borât privirea, uitându-se la tenişii ei, plini de pete de sânge. 

Ravi a părut rănit, apoi surprins. 

— Şi mie îmi pare rău! a spus încet. Ştiam că nu ești bine, 
dar nu am avut habar ce să fac în privinţa asta. M-am gândit 
doar că ai nevoie de timp, de o schimbare de peisaj, a oftat el. 
Ar fi trebuit să îmi spui, Pip! Nu-mi pasă despre ce e vorba. 

Băiatul a aruncat încă o privire la cadavrul lui Jason. 

— Hai să nu ne mai ascundem unul de celălalt, bine? 
Suntem o echipă! Suntem o echipă noi doi şi o să îndreptăm 
situația. Împreună! Promit că o să trecem peste asta! 

Pip voia să se lipească de el, să îl lase să o ia în braţe şi să 
dispară la pieptul lui. Dar nu putea. Corpul ei, hainele, erau 
dovezi criminalistice și nu îl putea contamina. Era ca şi când 
Ravi ar fi ştiut cumva, de parcă ar fi citit în ochii ei. A înain- 
tat şi a întins mâna, trecând atent un deget pe sub bărbia ei, 
într-un loc fără sânge, gestul având aceeași însemnătate. 

— Deci, dacă a murit la 18.30, a spus Ravi, uitându-se din 
nou în ochii ei, cum îţi găsim un alibi de fier pentru ora aia, 
când erai aici? 

— Nu putem, nu așa! a spus ea, gândindu-se la o idee. 

Ar fi trebuit să fie imposibil, dar poate nu era. 

— Dar, cât te-am aşteptat, m-am gândit la asta. Ora morţii 
este o estimare, iar legistul foloseşte trei factori principali ca să 
stabilească intervalul orar. Rigor mortis - felul în care mușchii 
înţepenesc după moarte; livor mortis - când sângele se adună 
în corp; și temperatura corpului. Ăștia sunt cei trei factori pe 
care îi foloseşte pentru a estima ora morţii. Şi, astfel, mă gân- 
deam că, dacă am putea manipula cei trei factori, dacă i-am 
putea întârzia, l-am putea face pe legist să creadă că a murit 
câteva ore mai târziu. Iar în perioada aia, noi doi putem avea 
alibiuri solide, separate, cu oameni şi camere, şi o tonă incon- 
testabilă de dovezi. 

Ravi s-a gândit o clipă, muşcându-şi buza inferioară. 


La un pas de moarte 297 


— Cum manipulăm cei trei factori? a spus el, uitându-se la 
cadavrul lui Jason și apoi la ea. 

— Temperatura, a zis Pip. Temperatura este factorul prin- 
cipal. Temperaturile mai scăzute încetinesc debutul înțepenirii 
trupului și lividitatea, momentul în care se adună sângele. Dar, 
în cazul lividității, dacă întorci cadavrul înainte să se adune 
sângele, o să-l pui din nou în circulaţie. Și dacă poţi întoarce 
cadavrul de câteva ori, ai putea câștiga câteva ore, pe lângă ră- 
cirea corpului. 

Ravi a dat aprobator din cap, întorcându-l și studiind cu 
atenţie împrejurimile. 

— Totuşi, cum am putea să răcim cadavrul? Presupun că 
aş cere prea mult ca Jason Bell să fi avut, în schimb, o firmă de 
frigidere. 

— Problema este totuși temperatura corpului. Dacă îl 
ținem la răcoare ca să întârziem rigiditatea şi lividitatea, tem- 
peratura corpului o să scadă. O să fie prea rece, iar planul nu o 
să funcționeze. Deci ar trebui să îl răcim, iar apoi să îl putem 
încălzi din nou. 

— Bun! a spus Ravi, pufnind neîncrezător. Deci, trebuie 
doar să îl băgăm în congelator și după aia în cuptorul cu mi- 
crounde. La naiba, nu-mi vine să cred că discutăm măcar des- 
pre asta! Este o nebunie, Pip! 

— Nu în congelator, a spus Pip, urmărind ideea lui Ravi 
şi văzând complexul Green Scene cu alţi ochi. Este prea rece. 
Ne-ar trebui o temperatură de refrigerare. Iar apoi bineînţeles, 
după ce-l încălzim din nou, ar trebui să ne asigurăm că trupul 
lui este găsit de poliţie şi legist doar după câteva ore. Altfel, 
nimic din toate astea nu o să funcționeze. Trebuie să fie cald 
şi rigid când îl găsesc ei, iar pielea încă albă - adică sângele 
adunat să se miște când apeşi pielea. Dacă asta se întâmplă 

dimineața devreme, atunci ar trebui să creadă că a murit cu 
şase până la opt ore înainte. 

— O să meargă? 

Pip a ridicat din umeri, aproape râzând. Ravi avea dreptate; 
era o nebunie. Dar ea era vie şi nu prea, totodată. Cel puțin 
prima variantă era mai bună decât a doua. 

— Nu ştiu, nu am mai ucis pe nimeni şi am scăpat basma 
curată, a spus ea. Dar ar trebui să meargă. Știința funcţionează. 
Am cercetat mult când am studiat cazul necunoscutei. Dacă 
putem face toate astea: să îl răcim, să îl intoarcem de câteva ori, 
iar apoi să îl încălzim din nou, ar trebui să funcţioneze. Totul 
o să indice faptul că a murit, hai să zicem, pe la ora nouă sau 
zece. Iar noi amândoi o să fim până atunci în altă parte. E un 
alibi solid. 

— Bine! a zis Ravi şi a dat aprobator din cap. Păi, ei bine, 
pare o nebunie, dar cred că o putem face. Chiar cred c-am putea 
să reuşim. Este grozav că eşti expertă în domeniul crimelor. 

Pip s-a strâmbat la el. 

— Nu, adică, pentru că ai studiat asta, nu pentru c-ai fi ucis 
oameni. Sper că e prima și ultima dată. 

Ravi a încercat şi nu a reuşit să zâmbească, agitându-se pe 
loc. 

— Un lucru, totuși: să spunem că o să reuşim și vrem ca 
trupul lui să fie găsit ca să manipulăm ora morţii. Ei bine, o să 
ştie că cineva l-a ucis. Şi o să caute un ucigaș până o să găsească 
unul. Asta face poliţia, Pip. Poliţiştii o să fie nevoiţi să aibă un 
ucigaş. 

Pip şi-a înclinat capul, studiind ochii lui Ravi și oglin- 
dindu-se ei. De aceea avea nevoie de el; întotdeauna o îm- 
pingea înainte sau o trăgea înapoi când nu ştia ce îi trebuie. 
Avea dreptate. Planul n-avea să funcţioneze în veci. Puteau 


La un pas de moarte 299 


să schimbe ora morții şi să se asigure că erau departe de aici 
în acel interval orar, dar poliţia tot ar fi avut nevoie de un 
criminal. Ar fi căutat până ar fi găsit unul, iar dacă ea şi Ravi ar 
fi făcut o singură greşeală, atunci... 

— Ai dreptate! a dat ea din cap, întinzându-se ca să îl ia de 
mână înainte să-și amintească. Nu o să funcţioneze. Au ne- 
voie de un criminal. Cineva trebuie să îl fi ucis pe Jason Bell. 
Altcineva... 

— Bine, deci..., a început Ravi, aducându-i înapoi de unde 
începuseră, dar Pip a căzut pe gânduri, răsucind în minte toate 
lucrurile uitate. 

Lucrurile pe care le ascundea: groaza, ruşinea, sângele de pe 
mâini, gândurile violente şi un chip care plutea acolo, ascuţit 
şi palid. 

— Ştiu! a spus Pip, întrerupându-l pe Ravi. Știu cine este 
criminalul. Știu cine l-a ucis pe Jason Bell. 

— Poftim? 

Ravi a fixat-o cu privirea. 

-— Cine? 

Era inevitabil. Cercul complet. Sfârşitul era începutul, şi 
invers. Trebuia să revină la început, la origine, ca să îndrepte 
toate lucrurile. 

— Max Hastings! a spus ea. 


Treizeci și unu 


Douăsprezece minute. 

A durat numai 12 minute. Pip ştia deoarece se uitase la cea- 
sul de pe telefonul cu cartelă când discutase cu Ravi despre 
asta. Credea că avea să dureze mai mult, ar fi trebuit să dureze 
mai mult ca să născocească un plan care să învinovățească pe 
cineva de crimă. Ore agonizante şi o multitudine de detalii, 
mici şi totuşi importante. Asta ai crede, asta ar fi crezut Pip. 
Dar cele 12 minute trecuseră, iar ei terminaseră. Dezbătuseră 
ideile, găsind punctele slabe și întărindu-le odată găsite. Stabi- 
liseră cine avea să facă ce anume, unde și când. Pip nu-și dorea 
să mai implice pe altcineva, dar Ravi o convinsese că nu puteau 
reuși fără ajutor. Totul aproape se lămurise înainte ca Ravi să 
vină cu ideea turnului de telefonie mobilă, inspirată dintr-un 
caz la care lucra la firmă, iar Pip ştiuse exact pe cine să sune. 
După 12 minute aveau un plan, care părea aproape ceva fizic. 
Preţios, solid, clar și obligatoriu. Nu mai puteau da înapoi, să 
revină la ce erau înainte. Ar fi fost dificil şi periculos; nu pu- 
teau să comită greșeli sau să întârzie. Erorile nu erau permise. 

Dar planul de a scăpa basma curată funcţiona, teoretic. 

Jason Bell era mort, dar încă nu murise; urma să moară 
peste câteva ore. lar Max Hastings avea să fie ucigașul. În 
sfârșit închis acolo unde îi era locul. 

— O merită, a spus Pip, rămânând la distanţă. Amândoi o 
merită, nu? 

Era prea târziu pentru Jason, dar Max... Îl ura din tot sufle- 
tul, dar oare asta o orbea şi-i dădea ghes? 

— Da! a asigurat-o el, deşi Pip ştia că şi Ravi îl ura la fel de 
mult. 

— Au rănit oameni. Jason a ucis cinci femei; te-ar fi ucis. 
A început tot ce a condus la moartea lui Andie și a lui Sal. Și 
Max la fel. Max o să rănească în continuare oameni dacă nu 
facem nimic. Ştim asta. Amândoi o merită. Băiatul a atins-o 
uşor cu degetul în locul de sub bărbie, ridicându-i fața ca să-l 
privească, adăugând: Trebuie să aleg între tine sau Max, iar eu 
te aleg pe tine. Nu am de gând să te pierd. 

Pip nu a spus-o, dar nu se putea abţine să nu se gândească 
la Elliot Ward, care făcuse o alegere exact ca asta, transfor- 
mându-l pe Sal într-un criminal ca să se salveze pe el şi pe fii- 
cele lui. Şi ea era în aceeaşi situație, într-o zonă gri complicată 
şi confuză, trăgându-l pe Ravi după ea. Sfârșitul și începutul. 

— Bine, a dat ea aprobator din cap, convingându-se din 
nou să o facă. 

Planul era obligatoriu, iar acum erau implicaţi, timpul ne- 
fiind de partea lor. 

— Au mai rămas câteva lucruri de lămurit, dar cel mai im- 
portant este... 

— Refrigerarea și încălzirea cadavrului, a terminat Ravi 
propoziţia în locul ei, uitându-se din nou la picioarele lui Jason. 

Încă nu văzuse cadavrul de aproape, nu văzuse ce îi fă- 
cuse Pip lui Jason. Pip spera ca Ravi să nu se răzgândească în 
momentul în care l-ar fi văzut pe bărbatul mort și că nu ar 
fi privit-o diferit. Băiatul i-a arătat clădirea din cărămidă din 
spatele lor, separată de cea din tablă cutată care adăpostea de- 
pozitul chimic într-o laterală. 

— Clădirea de acolo seamănă mai mult cu una de birouri, 
unde lucrează personalul. Probabil are o bucătărie, nu? Cu un 
frigider şi un congelator? 

— Da, probabil că da, a încuviințat Pip şi a dat din cap. Dar 
nu de mărimea unui om. 

Ravi a expirat, cu chipul încordat. 

— Repet, de ce nu putea Jason Bell să aibă o firmă de pro- 
cesare a cărnii, cu frigidere gigantice? 

— Hai să mergem să aruncăm o privire! a spus Pip, întor- 
cându-se către ușa deschisă de metal și picioarele lui Jason, 
care zăceau pe prag. Avem cheile lui, a adăugat, dând din cap 
spre cheile încă în încuietoare, unde le lăsase Jason. Este pa- 
tronul, trebuie să aibă o cheie pentru orice ușă de aici. Și mi-a 
spus că alarmele sunt dezactivate peste tot, ca şi camerele de 
supraveghere. Mi-a spus că avea tot weekendul la dispoziţie, 
dacă voia. Deci, ar trebui să ne descurcăm. 

— Da, bună idee! a spus Ravi, dar nu a făcut un pas înainte, 
deoarece să păşească spre acea ușă însemna și să pășească spre 
cadavru. 

Pip a luat-o înainte, ținându-și respirația când a trecut pra- 
gul, privirea rămânându-i la capul spart al lui Jason. A clipit și 
s-a uitat în altă parte când a scos inelul cu chei din ușă. 

— Trebuie să ne asigurăm că ne amintim tot ce am 
atins - ce am atins eu - ca să putem şterge mai târziu urmele, 
a spus Pip, legănând cheile în mână. Haide, pe aici! 

Pip a păşit peste Jason, evitând cercul de sânge din jurul 
capului său. Ravi a urmat-o îndeaproape, iar Pip i-a văzut pri- 
virea zăbovind și ochii clipind forțat, ca și când și-ar fi dorit ca 
toate astea să dispară. 

A tușit uşor când a mărit pasul în urma ei. 

Nu și-au spus nimic. Ce mai era de zis? 

A fost nevoie de câteva încercări ca Pip să nimerească cheia 
potrivită pentru uşa din capătul depozitului, de lângă bancul 
de lucru. A împins-o şi deschis-o către o cameră întunecată. 

Ravi şi-a tras mâneca peste degete şi a aprins lumina. 

Camera a apărut pâlpâind când neoanele de deasupra și-au 
stabilizat strălucirea, bâzâind. Clădirea trebuie să fi fost cândva 
un hambar, şi-a dat seama Pip uitându-se la tavanul foarte 
înalt. Aranjate în faţa lor erau multe rânduri de utilaje. Maşini 
de tuns iarba, motocositoare, suflante pentru frunze, maşinării 
pe care ea nici măcar nu le înţelegea, dar și mese cu unelte 
mai mici, precum foarfeci de tuns gardul viu. În dreapta erau 
utilaje uriașe, Pip presupunând că erau alte mașini de tuns 
iarba, din cele mari, acoperite cu prelate negre. A văzut rafturi 
cu și mai multe scule metalice care licăreau în lumină, canistre 
roșii şi saci cu pământ. 

Pip s-a întors spre Ravi, care studia încăperea agitat şi 
repede. 

— Ce e aia? a întrebat și a arătat spre un utilaj de un porto- 
caliu-deschis, înalt și cu un vârf în formă de pâlnie. 

— Cred că este un mărunțitor, a spus ea. Sau un tăietor de 
crengi, sau cum i s-o spune. Bagi crengile, iar chestia asta le 
toacă mărunt. 

Ravi și-a țuguiat buzele într-o parte, ca şi când s-ar fi gândit 
la ceva. 

— Nu! a spus ferm Pip, ştiind exact ce îi trecea prin minte. 

— Nu am zis nimic! a replicat el. Dar în mod clar aici nu 
sunt frigidere gigantice, nu-i așa? 

— Dar astea funcţionează cu benzină, nu? a întrebat Pip, cu 
ochii la rândurile de maşini de tuns iarba. 

Ravi a văzut la ce se uita ea, făcând ochii mari când a înţeles. 

— A, pentru foc! a spus el. 

— Şi mai bine, a adăugat Pip. Benzina nu arde. Explodează. 

— Bun, e bine, a dat din cap Ravi. Dar ăla este ultimul pas 
şi înainte de asta ne aşteaptă o noapte lungă. Toate sunt inutile 
dacă nu reuşim să ne dăm seama cum să îl răcim. 

— Şi să îl încălzim, a zis Pip şi a văzut disperarea din ochii 
lui Ravi, căci planul ar fi putut să se termine înainte să înceapă. 

Viaţa ei atârna în balanţă, talerele înclinându-se în partea 
greşită. Haide, gândește! Ce ar fi putut să folosească? Trebuia 
să fie ceva. 

— Să verificăm clădirea de birouri, a spus Ravi, preluând 
iniţiativa şi conducând-o pe Pip departe de rândurile ordonate 
de mașini de tuns iarba, înapoi prin depozitul de chimicale, 
călcând prin ierbicidul şi sângele vărsat, e lângă cadavru, mai 
mort de fiecare dată, înaintând pe alături cu pași ușori, ca şi 
când ar fi fost doar un joc de copii. 

Pip s-a uitat înapoi la depozit, la fâșiile de bandă adezivă cu 
şuviţe din părul ei şi pete din sângele ei. 

— ADN-ul meu este prin toată camera, a spus ea. O să iau 
banda adezivă cu mine, ca să o arunc împreună cu hainele. Dar 
o să fie nevoie să curățăm şi rafturile. Să curățăm totul înainte 
să dăm foc. 

— Da, a spus Ravi, luându-i inelul de chei şi zăngănindu-le. 
Şi astea. Cred că ar trebui să fie produse de curăţat în birou. 

Pip s-a zărit din nou oglindită în geamul maşinii lui Jason 
când au trecut pe lângă ea. Ochii îi erau prea întunecaţi, iar 
pupilele, prea mari, înghițind marginea verde-maronie tot mai 
subțire. Nu trebuia să se uite prea mult, în caz că reflexia ei ar 
fi rămas în geamul lui Jason, lăsând pentru totdeauna un semn 
că fusese aici. Atunci și-a amintit. 

— La naiba! a spus ea, iar Ravi s-a oprit. 

— Ce? a întrebat el, alăturându-se reflexiei lui Pip din 
geam, și ochii lui fiind prea mari și întunecați. 

— ADN-ul meu este peste tot prin portbagajul mașinii. 

— Este în regulă, putem să ne ocupăm şi de asta, a spus 
reflexia lui Ravi, iar Pip i-a văzut versiunea oglindită întin- 
zându-se spre mâna ei, înainte să îşi amintească şi să se retragă. 

— Nu, adică prin tot portbagajul, a repetat, panicându-se 
din nou. Pär, piele. Amprentele mele, pe care poliţia deja le are 
la dosar. Am lăsat cât de mult am putut. Credeam că o să mor 
și încercam să ajut. Să las niște dovezi ca să poţi să-l găseşti şi 
să-l prinzi. 

În ochii lui Ravi, mâhniţi şi calmi, s-a ivit o nouă expresie, 
iar buza i-a tremurat ca și când ar fi încercat să nu plângă. 

— Cred că ai fost foarte speriată, a spus încet. 

— Am fost, a zis Pip. 

Şi, oricât de înspăimântător ar fi fost planul şi ce s-ar fi 
întâmplat dacă ar fi eşuat, nimic nu se apropia de groaza pe 
care o simţise în portbagaj sau în depozit, legată cu banda 
adezivă a măștii mortuare. Urmele ei erau încă acolo, pe toată 
suprafaţa pielii, în orbitele ochilor. 

— O să rezolvăm totul, bine? a rostit Ravi mai tare, 
acoperindu-și tremurul din voce. O să ne ocupăm mai târziu 
de maşină, când ne întoarcem. Mai întâi trebuie să găsim ceva 
ca să... 

— Îl răcim, a zis Pip cuvintele, uitându-se dincolo de refle- 
xia ei, în mașina lui Jason. Să îl răcim, iar apoi să îl încălzim, a 
spus cu ochii la panoul de control de lângă volan. 

Ideea încolţise ușor, ca un simplu și dacă, dezvoltându-se 
apoi tot mai mult și îmbuibându-se cu atenţia lui Pip până 
ajunsese singurul lucru la care se gândea. 

— O, Dumnezeule, a şoptit ea şi din nou, mai tare: O, 
Dumnezeule! 

— Ce? a întrebat Ravi, uitându-se instinctiv peste umăr. 

— Maşina! a zis Pip şi s-a întors spre el. Mașina este frigide- 
rul nostru. E un vehicul de teren oarecum nou; cât de frig crezi 
tu că poate să facă aerul condiţionat? 

Ideea l-a.acaparat şi pe Ravi; în ochii lui, Pip a văzut ceva 
asemănător entuziasmului. 

— Destul de frig, i-a răspuns. La cea mai înaltă treaptă, cu 
ventilatoarele la maximum, într-un spaţiu închis. Da, destul de 
frig, a zis, aproape zâmbind. 

— Într-un frigider obișnuit, temperatura e cam patru grade 
Celsius; crezi că putem s-o obținem? 

— De unde știi care e temperatura standard a frigiderului? 
a întrebat el. 

— Ravi, ştiu diverse. Cum de până acum nu ţi-ai dat seama 
că eu știu unele lucruri? 

— Ei bine, a zis Ravi şi s-a uitat spre cer, este cam răcoare 
în seara asta. Nu pot fi mai mult de 15 grade. Deci, dacă avem 
nevoie ca mașina să răcească vreo 10 grade... Da, cred că este 
posibil. 

Ceva s-a mişcat în toracele lui Pip; o senzaţie ca o ușurare 
s-a deschis în pieptul ei, lăsându-i mai mult loc să respire. Pu- 
teau s-o facă și chiar ar fi fost posibil să reușească. Să se joace 
de-a Dumnezeu. Să readucă un om la viață pentru câteva ore, 
ca altcineva să îl poată ucide. 

— Şi, a spus ea, când o să ne întoarcem aici mai târziu... 

— Pornim radiatorul la maximum, a zis Ravi în locul ei, 
vorbind repede. 

— Ca să îi ridicăm din nou temperatura corpului, a termi- 
nat Pip. 

Ravi a dat din cap, uitându-se de la stânga la dreapta când a 
analizat din nou situaţia. 

— Da! O să funcţioneze, Pip! O să scapi. 

Probabil. Dar nici măcar nu începuseră, iar timpul trecea. 


— "Ţi-aduci aminte ultima dată când am făcut asta? a întrebat-o 
Ravi, scoțând o pereche de mănuși de lucru pe care le găsise în 
clădirea de birouri, într-un sertar plin cu uniforme de schimb 
imprimate cu sigla firmei. 

— Când am mutat un cadavru? a întrebat Pip, scuturând 
mănuşile, mici bucăţi de noroi devenind praf în faţa ochilor ei. 

— Nu, asta n-am mai făcut-o, a spus Ravi. Adică ultima 
dată când am purtat mănuși de grădină ca să comitem o 
infracțiune. Atunci când am intrat prin efracţie în casa familiei 
Bell, în casa lui, a adăugat băiatul şi a dat din cap spre depozitul 
de chimicale. Că, ăăă... 

Ravi s-a oprit. 

— Încetează! i-a spus Pip, aruncându-i o privire încruntată. 

— Ce? 

— Voiai să faci o glumă, Ravi. Mereu îmi dau seama! 

— A, am uitat! a spus el. Tu ştii unele chestii. 

Ştia. Şi ştia că umorul îl stimula pe Ravi, că așa făcea faţă 
unei situații delicate. 

— Bine, să începem! a zis Pip. 

Fata s-a aplecat și a ridicat marginea prelatei care acoperea 
o mașină de tuns iarba. Plasticul negru s-a încrețit când l-a tras 
şi l-a dat la o parte, Ravi târându-l din partea cealaltă. Prelata 
s-a desprins, iar Ravi a împăturit-o grosolan în braţe. 

Pip l-a condus afară din încăperea uriaşă, înapoi în depozi- 
tul de chimicale, vaporii ierbicidului, încă prea puternici, înce- 
pând să îi provoace o durere de cap. 

Ravi a întins prelata peste beton, lângă cadavrul lui Jason, 
evitând sângele. 

Pip i-a simţit încordarea după cum strâmba gura, dar şi 
după privirea absentă pe care era sigură că o avea şi ea. 

— Nu te uita la el, Ravi! a spus Pip. Nu e nevoie să te uiţi 
la el. 

Ravi a păşit spre ea, ca şi când ar fi vrut să o ajute cu urmă- 
toarea parte. 

— Nu! a spus, îndepărtându-l. Nu îl atingi! Nu atingi nimic, 
decât dacă trebuie să o faci. Nu vreau să laşi nicio urmă aici. 

Ar fi fost mai rău decât de neconceput. Dacă era acuzată 
de crimă, îl trăgea și pe Ravi după ea. Nu, el nu trebuia să fie 
implicat şi, prin urmare, nu putea atinge nimic! Dacă eşuau, 
toată vina avea să fie a ei, ăsta era târgul. Ravi nu ştia nimic. Nu 
vedea nimic. Nu făcea nimic. 

Pip a îngenuncheat de partea cealaltă a lui Jason și s-a întins 
încet, apucându-l de umăr şi de braţ. Nu era încă rigid, dar 
urma să înțepenească în curând. 

S-a aplecat înainte şi a împins, rostogolindu-l pe Jason și 
capul lui spart spre partea din față. Chipul îi era neatins. Palid 
şi moale, dar aproape părând că doarme. Pip l-a apucat din 
nou și l-a rostogolit cu fața în jos pe marginea prelatei și din 
nou spre mijloc, cu faţa în sus. 

— Bun! a spus ea, ridicând o parte a prelatei și acoperindu-l. 

Ravi a procedat la fel din partea cealaltă. 

Jason dispăruse, ascuns bine. Rămășițele Ucigaşului BA: 
doar o pată roșu-închis şi prelata rulată. 

— Trebuie să stea întins pe bancheta din spate a maşinii, 
pentru lividitate, a spus Pip, poziţionându-se unde trebuiau să 
fie umerii lui Jason. Iar apoi, când revenim, îl întoarcem pe 

burtă. Sângele o să circule iarăși, făcând să pară că orele alea 
nici n-au trecut. 

— Este foarte bine, a dat Ravi aprobator din cap, aple- 
cându-se și apucându-l pe Jason de glezne prin prelată. Unu, 
doi, trei, ridică! 

Bărbatul era mult prea greu, prinsoarea lui Pip de sub ume- 
rii lui fiind incomodă prin folia de plastic. Dar împreună l-au 
apucat, trecând încet peste pragul ușii de metal, Ravi mergând 
cu spatele și uitându-se în jos ca să vadă dacă nu lasă dâre de 
sânge. 

Bâzâitul ușor al motorului i-a întâmpinat afară. Deja por- 
niseră mașina lui Jason, aerul condiţionat fiind setat la ma- 
ximum şi toate gurile de aerisire ale automobilului complet 
deschise. Portierele închise ca să rețină răcoarea înăuntru. 
Ravi găsise nişte pungi cu gheaţă în frigiderul clădirii de biro- 
uri, probabil pentru accidente la locul de muncă. Dar acum, ei 
le împrăştiaseră prin interiorul maşinii, aproape de gurile de 
aerisire, răcind-o şi mai mult. 

— Deschid eu portiera, a spus Ravi, aplecându-se ca să lase 
uşor picioarele lui Jason pe pietriș, în vreme ce Pip şi-a băgat 
piciorul în față, sprijinindu-se de spatele lui Jason ca să mai 
scape de greutate. 

Ravi a deschis portiera din spate. 

— Deja e destul de frig înăuntru, a zis şi a revenit în celălalt 
capăt al lui Jason, ridicându-l cu un mormăit. 

Cu atenţie și făcând câte o jumătate de pas, au manevrat 
prelata înfășurată prin portiera mașinii, lăsându-l pe Jason pe 
bancheta din spate şi trăgându-l înăuntru. 

Acolo era deja frig ca într-un frigider, iar Pip a văzut că 
scotea aburi când a încercat să îl împingă mai mult pe Jason. 
Capul lui distrus nu încăpea înăuntru. 

— Aşteaptă! a spus Pip, alergând prin spatele maşinii ca să 
deschidă cealaltă portieră. 

S-a întins prin deschizătura de la capătul prelatei, a apucat 
gleznele lui Jason şi le-a ridicat ca să îi îndoaie genunchii, folo- 
sind spaţiul în plus ca să îl tragă cu totul înăuntru. Ținându-l 
pe loc în timp ce au închis lent portiera, sunetul picioarelor lui 
lovindu-se de ea, ca şi când ar fi încercat să se elibereze. 

Ravi a închis portiera din partea cealaltă şi s-a retras, apoi 
şi-a lipit palmele, expirând încordat. 

— Şi motorul o să rămână pornit câteva ore, cât suntem 
plecaţi? a întrebat Pip ca să se asigure. 

— Da, rezervorul este aproape plin. O să meargă în conti- 
nuare, cât o să fie nevoie, a răspuns Ravi. 

— Bun, asta-i bine! a spus ea, rostind iar cuvântul pe care-l 
ştia a fi lipsit de sens. Acum plecăm. Înapoi acasă. Planul! 

— Planul, a repetat Ravi. Mi se pare înspăimântător să îl 
lăsăm așa, cu urmele tale peste tot. 

— Ştiu! a spus ea. Dar este sigur; nu vine nimeni aici. 
Jason mi-a zis-o. Plănuia să mă ucidă şi avea toată noaptea şi 
tot weekendul la dispoziţie. Fără camere de supraveghere şi 
alarme. Deci, la fel e şi pentru noi. Totul o să fie la fel când 
revenim. Apoi, îndepărtăm urmele şi plantăm altele. 

Pip s-a uitat prin geamul mașinii la prelata înfășurată și 
la cadavrul dinăuntru, care nu era încă mort. Nu dacă totul 
funcţiona. 

Ravi și-a scos mănușile. 

— Îţi iei rucsacul? 

— Da, a spus Pip, scoțându-şi și ea mănușile și punându-le 
împreună cu perechea lui Ravi în rucsacul deschis; acolo era şi 
banda ei adezivă, luată în depozit: cea de la glezne, încheieturi, 
şi a măștii desfăcute cu părul ei smuls. 

— Şi ai totul acolo? Toate lucrurile cu care ai venit? 

— Da, totul este aici, a spus și a tras fermoarul. Tot ce am 
impachetat în după-amiaza asta. Acum am şi mănușile, și 
banda adezivă folosită. Telefonul cu cartelă al lui Jason. Nu am 
lăsat nimic în urmă. 

— Şi ciocanul? a întrebat Ravi. 

— Ăla poate rămâne aici, a zis Pip şi s-a îndreptat de spate, 
punându-și rucsacul pe umăr. Putem să ștergem mai târziu 
amprentele mele de pe el. Și Max o să aibă nevoie de o armă a 
crimei. 

— Bun! a spus Ravi şi a luat-o înainte, îndreptându-se spre 
mașina lui abandonată lângă poarta deschisă a firmei Green 
Scene. Să mergem acasă! 


Treizeci si doi 


O ultimă verificare. 

Ravi s-a aplecat spre frâna de mână, studiind-o pe Pip cu o 
respiraţie plăcută, dar tăioasă pe chipul ei. 

— Încă mai ai ceva uscat pe faţă. Şi pe mâini, a zis el și și-a 
coborât privirea. Şi ai pete pe pulover. Trebui să urci repede la 
etaj, înainte să te vadă ei. 

Pip a dat din cap. 

— Da, pot s-o fac. 

Îşi întinsese celălalt tricou pe scaun, ca nicio picătură de 
sânge să nu ajungă pe maşina lui Ravi, şi-şi folosise perechea 
de chiloți de schimb, turnând puţină apă din sticlă ca să încerce 
să-și şteargă sângele de pe faţă şi mâini cât Ravi conducea pe 
drumuri lăturalnice. Ar fi trebuit să fie suficient. 

Pip a deschis portiera cu cotul și a coborât, aplecându-se 
din nou înăuntru ca să pună şi tricoul pe care stătuse în rucsac, 
închizându-l. Cheile de la casă le-a luat în cealaltă mână. 

— Eşti sigură? a întrebat-o Ravi din nou. 

— Da! i-a răspuns Pip. 

Verificaseră planul de nenumărate ori în maşină. 

— Pot să fac asta de una singură. Ei bine, ştii ce vreau să zic. 

— Pot să te ajut, a încercat să insiste Ravi, cu o urmă de 
disperare în voce. 

Pip s-a uitat la el şi l-a studiat centimetru cu centimetru, 
fără să-i scape nimic. 

— Deja m-ai ajutat, Ravi, mai mult decât știi. M-ai ajutat să 
rămân în viață acolo. Ai venit după mine. Asta pot s-o fac sin- 
gură. M-ar ajuta să fii în siguranţă. Asta-mi doresc. Nu vreau 
să te afecteze ceva din toate astea, dacă se termină prost. 

— Ştiu, dar... 

Pip l-a oprit. 

— Deci, acum o să-ţi creezi un alibi pentru toată seara. În 
caz că sincronizarea noastră nu funcţionează și nu întârziem 
suficient momentul morţii. Ce o să faci? 

Voia să îi audă din nou răspunsul: sigur şi de nezdruncinat. 

— Mă duc acasă să-mi iau telefonul, după care merg cu 
mașina în Amersham ca să îl iau pe vărul meu, Rahul, a spus 
Ravi, uitându-se înainte. Circul pe autostrăzi, ca să mă înregis- 
treze camerele din trafic. O să retrag nişte bani de la bancomat, 
ca să mă filmeze și camera de acolo. Apoi o să ne ducem la Pizza 
Express sau la un alt restaurant, comand mâncare și plătesc cu 
cardul. O să fiu zgomotos, ca să atrag atenţia asupra noastră, 
astfel încât oamenii să-și aducă aminte că am fost acolo. O să 
fac fotografii şi o să filmez cu telefonul, să se vadă că am fost 
acolo. O să dau şi un telefon, probabil mamei, ca să îi spun la 
ce oră mă întorc acasă. O să-ţi trimit un mesaj și o să te întreb 
cum decurge seara ta, deoarece încă nu ştiu că ţi-ai pierdut 
telefonul și nu ne-am văzut toată ziua, a turuit Ravi și a inspirat 
rapid. Apoi o să ne ducem în barul unde îşi petrec timpul toţi 
prietenii vărului meu, cu mulţi martori, unde o să rămânem 
până la 23.30. După, o să-l las pe Rahul acasă şi mă întorc, fac 
plinul pe drum, ca să mă filmeze altă cameră de supraveghere. 
O să ajung acasă şi o să pretind că mă duc la culcare. 

— Bun, da! a spus Pip, uitându-se la ceasul de pe bordul 
maşinii. Tocmai a trecut de 20.10. Ne vedem la miezul nopții? 

— Ne vedem la miezul nopții! Şi mă suni? a întrebat el. De 
pe telefonul tău cu cartelă, dacă ceva merge prost. 

— Nu o să meargă prost, a răspuns Pip, încercând să îl con- 
vingă din priviri. 

— Să ai grijă! a spus el, strângând volanul, un înlocuitor 
pentru mâna ei. Te iubesc! 

— Şi eu te iubesc! a zis Pip pentru o altă ultimă dată; dar nu 
avea să fie ultima; urma să-l revadă peste câteva ore. 

Pip a închis portiera și i-a făcut semn din mână lui Ravi 
când el a semnalizat şi a pornit la drum. Ea a inspirat adânc, ca 
să se pregătească, apoi s-a întors şi a mers pe aleea din fața casei. 

Și-a văzut familia pe fereastra din față, imaginile de la 
televizor dansând pe feţele lor. I-a privit o clipă, afară, pe 
întuneric. Josh stătea ghemuit pe covor, îmbrăcat în pijamale, 
stângaci și mic, și se juca frumos cu piesele de Lego. Tatăl ei 
râdea de ceva de la televizor, iar Pip simţea vibrația râsetului 
chiar şi de aici. Mama ei a ţâţâit, i-a pus o mână pe piept, şi fata 
a auzit-o spunând „O, Victor, nu-i amuzant!” 

— Mereu e amuzant când oamenii cad, s-a auzit răsunător 
replica lui. 

Pip simţea că o ustură ochii şi are un nod în gât. Nu crezuse 
că avea să-i mai vadă vreodată. Să mai zâmbească vreodată ală- 
turi de ei sau să plângă ori să râdă, să îmbătrânească în timp 
ce părinţii îmbătrâneau şi mai mult, tradiţiile lor devenind ale 
ei, ca reţeta de piure de cartofi a tatălui sau modul în care de- 
cora mama bradul de Crăciun. Să îl mai vadă pe Josh maturi- 
zându-se, să îi audă vocea de bărbat sau să afle ce îl face fericit. 
O viaţă întreagă de momente mărunte și importante. Pip le 
pierduse, iar acum le regăsise. Nu și dacă-i reușea planul. 

Pip şi-a dres glasul, dizlocând nodul, şi a descuiat uşa de la 
intrare cât de repede a putut. 

S-a furişat în casă şi a închis ușa în urma ei cu un țăcănit 
foarte slab, sperând ca zgomotul aplauzelor audienței de la te- 
levizor să îl acopere. Apucând prea strâns cheile în mână ca să 
nu scoată niciun sunet. 

Lent și cu grijă, ţinându-și respiraţia, a trecut pe lângă li- 
ving, uitându-se la cefele lor sprijinite pe canapea. Tatăl ei s-a 
mişcat, iar lui Pip i s-a strâns inima, înțepenind-o pe loc. Nu, 
era în regulă, tata doar îşi schimba poziţia, cuprinzând umerii 
soției sale cu brațul. 

Trebuia să urce scările în liniște. A treia treaptă a scârțâit 
sub greutatea ei. 

— Pip, tu eşti? a strigat mama, foindu-se pe canapea ca să 
se întoarcă. 

— Dal! i-a răspuns Pip tot cu un strigăt, urcând repede trep- 
tele înainte ca mama ei să o vadă bine. Eu sunt! Scuze, sunt 
disperată să ajung la toaletă ca să fac pipi! 

— Avem o toaletă la parter, ştii! i-a strigat tatăl când ea a 
cotit în capul scării, spre hol. Doar dacă prin pipi te referi de 
fapt la... 

— Credeam că rămâi acasă la Ravi, s-a auzit glasul mamei. 

— Două minute! a strigat Pip, fugind direct spre baie, în- 
chizând uşa în urma ei şi încuind-o. Trebuia să curețe și clanţa. 

Fusese cât pe ce să o prindă. Dar ei se purtau normal; nu 
văzuseră nimic, nici petele de sânge sau părul ei smuls, şi nici 
pielea rănită a feței. Iar alea erau primele lucruri de care tre- 
buia să se ocupe Pip. 

Şi-a scos hanoracul peste cap, închizând gura și ochii, ca să 
nu îi intre petele uscate de sânge. L-a aruncat cu grijă pe gresie, 
întors pe dos. Şi-a scos tenişii şi şosetele, apoi colanții negri. 
Nu vedea sânge pe material, dar știa că e acolo, ascunzându-se 
undeva printre fibre. Iar după aceea bustiera, care, aproape de 

mijloc, unde o parte din sânge trecuse prin hanorac, avea o 
mică pată roșie. Și-a lăsat hainele grămadă şi s-a întors spre 
duș. 

Cald. Fierbinte. Mai fierbinte. Atât de fierbinte, încât o 
durea să stea sub jet. Dar trebuia să fie fierbinte, să pară că arde 
primul strat de piele. Cum altfel s-ar mai fi simţit vreodată scă- 
pată de urmele Ucigașului BA? S-a săpunit temeinic cu gel de 
duş, urmărind cum apa, roz din cauza sângelui, îi şiroia pe pi- 
cioare, printre degete şi în scurgere. S-a frecat de mai multe 
ori, terminând gelul de duş consumat pe jumătate, curățând și 
spaţiul de sub unghii. S-a spălat pe păr de trei ori, firele părând 
acum mai puţine şi mai fragile, iar șamponul făcând zgârietura 
de pe obraz să o usture. 

Când în cele din urmă s-a simțit destul de curată, Pip a ieşit 
pe un prosop, lăsând apa să mai curgă puţin, să spele orice 
reziduu de sânge din cada de duş. Avea să o curețe mai târziu. 

Înfășurată în prosop, a ridicat capacul coșului din baie, de 
lângă toaletă, şi a scos punguţa de plastic dinăuntru. Conţinea 
doar două role goale de hârtie igienică, iar Pip le-a luat, 
punându-le pe pervazul ferestrei. În dulapul de sub chiuvetă 
a găsit clorul, a desfăcut capacul și a turnat o parte în găleata 
de plastic. Mai mult. Tot. S-a îndreptat şi a umplut găleata pe 
jumătate cu apă caldă de la robinet, diluând clorul, mirosul 
fiind puternic şi nociv. 

Trebuia să facă două drumuri spre dormitor, dar familia 
era la parter, deci drumul ar fi trebuit să fie liber. Pip a ridi- 
cat găleata, acum grea, ținând-o cu un braţ lipit de piept când 
a descuiat ușa băii. A ieşit pe palier clătinându-se, a intrat în 
dormitor şi a lăsat găleata în mijloc, apa plescăind periculos de 
aproape de margine. 

Alte sunete stranii scoase de cei din publicul emisiunii te- 
levizate care o aplaudau când Pip s-a întors în baie, luând gră- 
mada de haine murdare de sânge şi rucsacul. 

— Pip? s-a auzit vocea mamei de la parter. 

La naiba! 

— Abia am făcut duş! Cobor imediat! a strigat Pip, gră- 
bindu-se în cameră și închizând uşa în urma ei. | 

A lăsat teancul de haine lângă găleată, iar apoi, în genunchi, 
s-a întors spre grămada aruncată și ușor, una câte una, le-a 
băgat în amestecul de clor, îndesându-le. Şi tenişii, plutind pe 
jumătate deasupra. 

Din rucsac, a adăugat bucăţile de bandă adezivă care îi le- 
gaseră faţa, mâinile și gleznele, împingându-le în clorul diluat. 
A scos telefonul cu cartelă al lui Jason și a glisat capacul de 
la spate ca să extragă cartela SIM. A rupt în două cartela şi a 
aruncat telefonul dezasamblat în apă. Apoi, chiloţii pe care îi 
folosise ca să şteargă sângele de pe faţă şi tricoul de schimb 
pe stătuse. În cele din urmă, mănuşile cu sigla Green Scene, 
folosite de ea şi Ravi - poate cele mai incriminatoare -, le-a 
împins spre fundul găleţii. Clorul avea să se ocupe de petele de 
sânge vizibile şi probabil avea să albească și materialul, dar era 
doar o precauţie: tot ce era aici ar fi dispărut definitiv până a 
doua zi la ora asta. Altă treabă pentru mai târziu. 

Pentru moment, Pip a târât găleata pe covor şi a ascuns-o în 
şifonier, împingând din nou tenișii. Mirosul de clor era puter- 
nic, dar nimeni nu ar fi intrat în dormitorul ei. 

Pip s-a uscat şi s-a îmbrăcat cu un hanorac și colanţi negri, 
iar apoi s-a întors spre oglindă ca să se ocupe de faţă. Părul îi 
atârna fragil, şuviţele fiind ude, şi scalpul prea dureros ca să îl 
perieze. Vedea o mică porţiune cheală în creştet, de unde își 
smulsese părul cu banda. Trebuia să o acopere. Pip şi-a trecut 

degetele prin păr şi l-a strâns în coadă, puternic şi incomod. 
Și-a mai pus două elastice pe încheietura mâinii, pentru mai 
târziu, când ea și Ravi urmau să revină la Green Scene. Faţa 
încă îi părea rănită şi pătată, iar apoi uşor lipicioasă când s-a 
dat cu fond de ten ca să o acopere, adăugând anticearcăn pe 
porțiunile cele mai afectate. Părea palidă, iar textura pielii era 
aspră, descuamându-se pe alocuri, dar era suficient. 

Şi-a golit rucsacul ca să îl umple iarăși, bifând obiecte din 
lista pe care o făcuseră ea şi Ravi, întipărită în creierul ei ca o 
mantra. Două fesuri, cinci perechi de șosete. Trei dintre tele- 
foanele cu cartelă din sertarul biroului, toate deschise. Mica 
grămadă de bani pe care o păstra în compartimentul secret, 
luând preventiv toată suma. În buzunarul celei mai elegante 
jachete, care atârna în dulap deasupra găleţii cu clor, a găsit 
cartea de vizită imprimată în relief pe care nu o atinsese de 
la întâlnirea de mediere şi a pus-o cu grijă în buzunarul din 
faţă al rucsacului. Intrând repede în camera părinților, a luat 
câteva perechi de mănuși de cauciuc pe care le folosea mama 
ei ca să îşi vopsească părul, cel puţin trei de fiecare. A pus din 
nou portofelul peste toate celelalte lucruri, verificând să aibă 
cardul înăuntru; urma să aibă nevoie de el pentru alibi. Şi 
cheile mașinii. 

Asta era tot ce-i trebuia de la etaj. A verificat din nou că 
luase toate cele necesare pentru plan. Mai erau câteva obiecte 
pe care trebuia să le ia de la parter, evitând cumva privirea 
atentă a familiei şi a fratelui mai mic, care îşi băga nasul în 
treburile altora. 

— Bună! a spus ea cu respiraţia tăiată, coborând scările. A 
trebuit doar să fac un duş pentru că ies în oraș şi mai devreme 
am fost la alergat. 

A zis minciuna prea repede; trebuia să se domolească, să îşi 
amintească să respire. 

Mama ei a întors capul pe spătarul canapelei, uitându-se la 
Pip, nedumerită. 

— Credeam că te duci cu Ravi la cină şi ca să rămâi peste 
noapte. 

— Să dormi acolo, a adăugat Joshua, deși Pip nu îl vedea 
dincolo de canapea. 

— Schimbare de planuri, a spus ea, ridicând din umeri. 
Ravi a fost nevoit să se vadă cu vărul lui, așa că îmi petrec tim- 
pul cu Cara. 

— Nimeni nu mi-a cerut voie să rămâi peste noapte, a adă- 
ugat tatăl ei. 

Mama lui Pip a mijit ochii, studiindu-i fața. Oare vedea? 
Oare îşi dădea seama ce ascundea sub machiaj? Sau era ceva 
diferit în privirea lui Pip, o expresie absentă și bântuită? Ple- 
case de acasă fiind încă fetița mamei şi revenise ca o persoană 
care ştia cum era să mori violent, să încalci acea limită și să 
revii cumva. Şi nu doar asta, acum era o criminală. O schim- 
base asta în ochii mamei? Dar în ai ei? O transformase? 

— Nu v-aţi certat, nu-i aşa? a întrebat ea. 

— Poftim? a întrebat confuză Pip. Eu şi Ravi? Nu, suntem 
bine. 

A încercat să pufnească fără tragere de inimă, respingând 
ideea. Cât de mult își dorea ca totul să fie la fel de normal şi de 
banal ca o ceartă cu iubitul! 

— Îmi iau o gustare din bucătărie şi plec. 

— Bine, draga mea! i-a spus mama ei, pe un ton care dădea 
de înţeles că nu o crede. 

Totuși, era în regulă; dacă mama voia să creadă că ea și Ravi 
se certaseră, era în regulă. Chiar bine. Mult mai bine decât 

orice mai aproape de adevăr: că Pip ucisese un criminal în 
serie şi că în clipa asta pleca în oraș ca să îi însceneze unui 
violator o crimă pe care acesta nu o comisese. 

În bucătărie, Pip a deschis sertarul lat din partea de sus a 
insulei, acolo unde mama păstra folia alimentară, hârtia de 
copt și pungile de plastic pentru sandviciuri. A luat patru 
pungi cu fermoar, din acelea pentru alimente, şi două pungi 
mai mari pentru gheaţă, pe care le-a vârât în rucsac. Din ser- 
tarul cu mărunțișuri din partea cealaltă a bucătăriei, a luat o 
brichetă și a pus-o peste toate celelalte lucruri dinăuntru. 

Iar acum, ultima chestie din listă, care nu prea era una spe- 
cifică, ci mai mult o problemă de care trebuia să se ocupe. 
Pip credea că până în acest moment ar fi trebuit să îi vină 
inspiraţia, dar nu se întâmplase aşa. Familia Hastings insta- 
lase două camere de supraveghere de ambele părţi ale uşii de 
la intrare, de când fata le vandalizase casa în urmă cu câteva 
luni, după verdict. Avea nevoie de ceva cu care să se ocupe de 
camerele alea, dar de ce anume? 

Pip a deschis ușa garajului, aerul rece de acolo fiind aproape 
plăcut pe piele, încă înfierbântată de adrenalină. A cercetat locul 
cu atenţie, uitându-se peste bicicletele părinţilor ei, spre cutia cu 
scule a tatălui, spre dulapul cu oglindă în privinţa căruia mama 
insista că, într-o bună zi, avea să-i găsească un loc. Ce ar fi putut 
folosi Pip ca să dezactiveze camerele alea? Privirea i-a rămas la 
cutia cu scule, atrăgând-o din partea cealaltă a camerei. A ridicat 
capacul şi s-a uitat înăuntru. Deasupra era un ciocănel. Presu- 
punea că ar fi fost în stare să se furişeze şi să spargă camerele 
cu ajutorul lui, dar ar fi făcut zgomot, care l-ar fi putut alerta pe 
Max, aflat înăuntru. Sau ar fi putut folosi cleştele, în cazul în care 
camerele ar fi avut fire expuse. Totuşi, spera la ceva mai puţin 
permanent, care să se potrivească mai bine poveștii. 

La înălţimea capului, pe raftul de deasupra cutiei cu scule, 
a zărit altceva uitându-se la ea, aşa cum o făceau câteodată 
obiectele inerte. Lui Pip i s-a poticnit respiraţia şi a oftat, deoa- 
rece era perfectă. 

O rolă de bandă adezivă gri, aproape deloc folosită. 

Exact de asta avea nevoie. 

— A naibii bandă adezivă, a mormăit Pip în sinea ei, lu- 
ând-o şi băgând-o în geantă. 

A ieșit din garaj și a înţepenit în pragul ușii. Tatăl ei era 
în bucătărie, pe jumătate băgat în frigider, mâncând ceva și 
uitându-se la ea. 

— Ce Dumnezeului faci acolo? a întrebat-o nelămurit, cu 
ridurile încrucişându-i-se pe frunte. 

— O, ăăă... îmi caut tenişii Converse albaștri, a improvizat 
Pip. Tu ce faci acolo? 

— Sunt pe raftul de lângă uşă, a spus el, arătând cu capul 
spre hol. Îi aduc mamei tale un pahar de vin. 

— O, şi vinul se ţine sub farfuria cu pui? a zis Pip, trecând 
pe lângă tatăl ei şi punându-și rucsacul pe umăr. 

— Da! Va trebui să dau dovadă de eroism și să mă sacrific 
mâncând, i-a răspuns el. La ce oră te întorci acasă? 

— Pe la 23.30, a răspuns Pip, luându-și rămas-bun de la 
mama ei şi de la Josh, mama spunându-i să nu stea prea târziu 
deoarece a doua zi de dimineață urmau să meargă la Legoland, 
iar Josh, chiuind entuziasmat. 

Pip le-a promis că nu avea să întârzie, percepând norma- 
litatea scenei ca pe un pumn în stomac, făcând-o să se aplece 
şi să îi fie greu până şi să-şi privească familia. Avea să mai 
trăiască vreodată aşa ceva, după cele ce făcuse? Normalitatea 
era singurul lucru pe care şi-l dorea, motivul pentru care 
făcea toate astea, dar nu cumva devenise, între timp, ceva de 

neatins? Cu siguranţă, răspunsul era afirmativ, dacă ar fi fost 
învinovăţită de uciderea lui Jason. 

Pip a închis ușa de la intrare şi a expirat. Nu avea timp 
pentru întrebările astea; trebuia să se concentreze. La 16 ki- 
lometri distanță era un cadavru, iar ea participa la o cursă 
contracronometru. 

Acum era 20.27 și întârziase deja. 

Pip a descuiat maşina și a urcat, lăsând rucsacul pe scaunul 
din dreapta. A răsucit cheia în contact şi a demarat cu picio- 
rul tremurându-i pe pedală şi lăsând în urmă prima etapă a 
planului. 

Trecând la următoarea. 


Uşa de un roșu-stacojiu s-a deschis în faţa lui Pip, umbra unui 
chip apărând în crăpătura acesteia. 

— Ți-am spus deja! a zis umbra, văzând cine este la ușă. Nu 
le am încă. 

Luke Eaton a deschis larg către holul întunecat din spatele 
lui, becurile stradale luminându-i tatuajele care-i urcau pe gât 
ca o plasă, ţinând laolaltă carnea. 

— Nu contează de câte ori îmi trimiţi mesaje sau de pe câte 
telefoane. Nu le am, a spus el, cu o urmă de nerăbdare în voce. 
Şi nu trebuia să vii ca... 

— Dă-mi ceva mai puternic, a zis Pip, întrerupându-l. 

— Poftim? 

Bărbatul a fixat-o cu privirea, trecându-și o mână prin 
părul tuns scurt. 

— Ceva mai puternic, a răspuns Pip. Rohypnol. Îmi trebuie 
acum! 

Chipul îi era inexpresiv, ca un scut sau o mască, îndărătul 
cărora se ascundea fata revenită din morți. Totuşi, mâinile 
pe care şi le mişca neliniştită în buzunarele hanoracului ar fi 
putut să o dea de gol. Dacă Luke nu avea pastilele, dacă deja 
îi vânduse toată provizia lui Max Hastings, atunci totul se ter- 
mina. Nicio parte a planului nu putea eşua pentru că, altfel, 
eşua totul, ca un castel din cărţi de joc, aflat într-un echilibru 

precar. Şi apoi, toată viața ei era chiar aici, în mâinile tatuate cu 
gri ale lui Luke. 

— Poftim? a repetat el, privind-o cu luare-aminte, dar fără 
să vadă dincolo de masca ei. Eşti sigură? 

Pip şi-a relaxat umerii; cărțile încă mai stăteau în echilibru. 
Luke încă le avea. 

— Da! a spus ea mai tare decât intenţionase, cuvântul 
şuierându-i printre dinți. Da, am nevoie! Îmi trebuie... Tre- 
buie să dorm în noaptea asta. Trebuie să pot dormi, s-a smior- 
căit ea şi şi-a șters nasul cu mâneca. 

— Mda, a spus Luke, privind-o. Nu arăţi bine! Totuşi, e mai 
scump decât cele pe care le luai de obicei. 

— Nu-mi pasă, nu contează cât costă! Am nevoie de pastile. 

Pip a scos un mic teanc de bancnote din buzunarul hano- 
racului. Avea acolo 80 de lire, pe care le-a lăsat în mâna întinsă 
a lui Luke. 

— Iau câte imi poţi da de banii ăştia, a spus ea. Oricâte. 

Luke şi-a coborât privirea la bancnotele îndoite din mână, 
un muşchi al obrazului zvâcnindu-i când s-a gândit la ceva. Pip 
s-a uitat la el, îndemnându-l să accepte, înșirând aţe invizibile 
de marionetă în mintea lui şi trăgându-le, ca şi când viaţa ei ar 
fi depins de asta. 

— Bine, rămâi aici! i-a spus tipul, aproape închizând 
ușa, sunetul paşilor lui auzindu-se tot mai departe pe holul 
întunecat. 

Uşurarea a fost imensă, dar de scurtă durată. Pe Pip încă o 
aştepta o noapte lungă, însoțită de 1 000 de şanse ca lucrurile 
să meargă prost. Poate că era vie, dar în seara asta încă lupta 
pentru viaţa ei şi la fel de îndârjit cum o făcuse când fusese 
înfășurată cu banda. 

— Poftim! i-a spus Luke când a revenit şi a ținut din nou 
uşa întredeschisă, cu ochii licărindu-i bizar în spatele acesteia. 

Bărbatul i-a întins o pungă de hârtie prin spaţiul dintre ușă 
şi toc, iar Pip a luat-o. 

A deschis-o imediat și s-a uitat înăuntru: două punguţe 
lransparente cu patru pilule verzi ca mușchiul. 

— Mulţumesc! a spus Pip, mototolind punga și băgând-o 
în buzunar. 

— Mda, bine! a zis Luke, îndepărtându-se, dar, înainte să 
închidă ușa, s-a întors, chipul lui rămânând în spaţiul deschis. 
Scuze pentru alaltăieri! Nu te-am văzut traversând pe-acolo. 

Pip a dat aprobator din cap, impunându-şi să schiţeze un 
zâmbet cu buzele lipite ca să nu se dea de gol. 

— Este în regulă! Sunt sigură că nu a fost cu intenţie. 

— Da, a dat din cap Luke, țâţâind. Äää, ascultă! Să nu 
iei prea multe din alea, bine? Sunt mult mai puternice decât 
înainte. Una e suficientă ca să te adoarmă. 

— Am înţeles, mulţumesc! a spus Pip, remarcându-i expre- 
sia, asemănătoare cu a unui om care îşi făcea griji pentru ea. 

Ca să vezi! În cel mai puţin probabil loc şi din partea fiinţei 
la care s-ar fi aşteptat cel mai puţin. Sigur arăta îngrozitor. 

Pip a auzit ușa închizându-se ușor în urma ei când s-a în- 
tors la maşină, trecând pe lângă BMW-ul de un alb strălucitor 
al lui Luke, reflexia urmărind-o în geamurile fumurii. 

În mașină, a scos punga din buzunar. A luat plicurile trans- 
parente din plastic şi s-a uitat la ele în lumina stradală. Opt pi- 
lule pe o parte a cărora scria 1 mg. Luke spusese că una ar fi fost 
suficientă ca să o adoarmă, dar nu ea era cea care trebuia să 
ajungă inconștientă. În plus, trebuia să se asigure că funcţiona 
repede, dar nu să cauzeze o supradoză. Asta ar fi transformat-o 
în criminală de două ori în aceeași zi. 

Pip a deschis ambele punguţe şi a scos două pastile din una 
dintre ele. Pe una a pus-o în cealaltă pungă, în care acum erau 
cinci. Apoi a rupt-o pe ultima în două, punând câte o jumătate 
în fiecare plic transparent. Două miligrame și jumătate. Nu 
ştia ce face, dar gramajul părea suficient. 

Pip a pus din nou punguţa cu mai multe pastile în cea de 
hârtie şi a băgat-o în rucsac. Urma să scape de ele mai târ- 
ziu, împreună cu toate celelalte lucruri. Nu avea încredere să 
le păstreze. 

S-a asigurat că partea de sus a celeilalte pungi, cea cu două 
pilule şi jumătate, era bine sigilată, iar apoi a lăsat punga în 
spaţiul de la picioare, chiar în faţa pedalelor. Pe urmă şi-a 
poziţionat piciorul deasupra şi a apăsat pastilele cu călcâiul, 
auzind cum se sfărâmă. A apăsat puternic pe fiecare bucată 
până le-a strivit. 

A luat punga şi a ridicat-o în faţa ochilor. Pastilele dispăru- 
seră, înlocuite de un praf fin şi verde. Pip a scuturat-o ca să se 
asigure că nu rămăseseră bucăţi mari. 

— Bun! a spus în şoaptă, băgând punga cu praf în buzunar 
şi apăsând-o ca să ştie că era încă acolo. 

Pe urmă a pornit motorul, farurile alungând întunericul de 
afară, dar nu şi pe cel care era în mintea ei. 

Era 20.33, acum 20.34, şi trebuia să viziteze alte trei case din 
Kilton în seara asta. 


Treizeci și patru 


Casa familiei Reynolds, de pe Cedar Way, semăna cu o faţă. Aşa 
se păruse lui Pip dintotdeauna, încă din copilărie. Așa arăta 
și acum, când a mers pe alee spre uşa de la intrare, care aducea 
cu nişte dinți, ferestrele uitându-se curioase la ea. Gardianul 
«redincios al familiei dinăuntru. Casa nu trebuia să o lase să 
intre, ci să o respingă. Totuşi, oamenii dinăuntru n-aveau s-o 
facă, ştia instinctiv Pip. 

A ciocănit puternic, privind prin sticla mată a ușii silueta 
cuiva care se apropia. 

— La naiba... O, bună Pip! a spus Jamie, afișând un zâmbet 
larg când a deschis uşa. Nu ştiam că vii. Noi trei tocmai voiam 
să comandăm pizza, vrei și tu? 

Lui Pip i s-a poticnit vocea în gât. Nu ştia cum să înceapă, 
dar trebuia să o facă, deoarece Nat a apărut pe hol în spatele lui 
Jamie, luminile de pe tavan reflectându-se din părul ei blond- 
deschis şi făcându-l să strălucească. 

— Pip! a rostit ea şi s-a apropiat de Jamie. Te simţi bine? 
Ravi m-a sunat în urmă cu puțin timp şi mi-a zis că nu reuşeşte 
să dea tine. A spus că voiai să vii pe la mine ca să discutăm 
ceva, dar nu ai mai apărut. 

Fata a mijit ochii, uitându-se la fața lui Pip. Nat ar fi putut 
să vadă în spatele măștii; probabil învățase şi ea să poarte una. 

— Te simţi bine? a întrebat-o din nou, îngrijorarea luând 
locul confuziei. 

— Ăăă..., a îngăimat Pip, cu vocea încă răgușită. Eu... 

— O, salut, Pip! s-a auzit o altă voce, una pe care o cunoştea 
bine. 

Connor ieşise din bucătărie, mutându-și privirea de la gru- 
pul de la ușă, la telefon. 

— "Tocmai comandam pizza dacă... 

— Taci, Connor! l-a întrerupt Jamie, iar Pip a văzut în ochii 
lui o expresie similară cu a lui Nat. 

Ştiau! Puteau să-şi dea seama. Puteau s-o citească pe chipul ei. 

— Ce se întâmplă? a întrebat el. Te simţi bine? 

Connor a înțepenit în spatele lor, fixând-o și el cu privirea. 

— Aăă... 

Pip a inspirat ca să se calmeze. 

— Nu! Nu, nu mă simt bine! 

— Ce..., a început Nat. 

— S-a întâmplat ceva rău, a spus Pip, plecându-şi privirea 
şi observând că îi tremurau degetele. 

Erau curate, dar sângele îi şiroia din vârfuri şi nu ştia dacă 
era al lui Stanley, al lui Jason Bell sau al ei. Le-a ascuns în 
buzunare, împreună cu punga cu pudră și un telefon cu cartelă. 

— Şi... trebuie să vă cer ajutorul. Tuturor. Şi puteți să mă 
refuzaţi, iar eu promit că o să înțeleg. 

— Da, orice! a spus Connor, întristându-se când i-a simțit 
frica. 

— Nu, Connor, stai! a zis Pip, uitându-se la ei trei. 

Trei dintre oamenii pe care-i credea în stare să o caute, dacă 
ar fi dispărut. Trei oameni alături de care trecuse prin multe 
încercări. Şi atunci şi-a dat seama că exact aceiași oameni, cei 
care ar fi căutat-o dacă ar fi dispărut, erau aceiași la care ar fi 
putut să apeleze, dacă ar fi avut nevoie să scape nepedepsită. 

— Încă nu puteţi accepta, deoarece nu... voi nu... A făcut 
o pauză, apoi a găsit puterea de a continua: Trebuie să vă cer 

ajutorul, dar nu mă puteți întreba de ce şi nici ce s-a întâmplat. 
lar eu nu o să vă pot spune niciodată. 

Cu toții au fixat-o cu privirea. 

— Niciodată! a repetat Pip. Trebuie să puteţi nega cu cre- 
dibilitate. Nu puteţi să aflaţi motivul. Dar este... ceva ce cred 
că ne dorim toţi. Să facem pe cineva să plătească, să primească 
ce-a meritat de la bun început. Dar nu puteţi afla niciodată, 
niciodată nu puteți... 

Nat a înaintat, păşind peste prag şi punând o mână pe umă- 
rul lui Pip. Strânsoarea era caldă și liniştitoare. 

— Pip, a spus ea cu blândeţe, uitându-se în ochii ei. Vrei să 
chemăm poliția? 

— Nu! a zis Pip. Nu poliția! Niciodată! 

— La ce te referi când spui să facem pe cineva să plătească? 
a întrebat Connor. Te referi la Max Hastings? 

Nat a înțepenit, transmițând senzaţia prin oase umărului 
lui Pip. 

Aceasta din urmă a ridicat capul și l-a clătinat ușor. 

— Să îl închidem pentru totdeauna, a şoptit ea, scoțând o 
mână din buzunar şi punând-o peste cea a lui Nat, furându-i 
din căldură. Dacă funcţionează. Dar nu o să puteţi afla nicio- 
dată, eu nu pot să vă zic, iar voi nu o să puteţi povesti niciodată 
nimănui... 

— Eu mă bag! a spus Jamie, încordându-şi hotărât maxila- 
rul. M-ai salvat, Pip! Te voi salva şi eu. Nu trebuie să știu de ce. 
Doar că ai nevoie de ajutorul meu şi îl ai. Orice ca să fie închis. 

Privirea i s-a îmblânzit când și-a mutat privirea de la Pip 
spre ceafa lui Nat. 

— Da! a dat aprobator din cap şi Connor, părul blond că- 
zându-i pe chipul pistruiat. 

Un chip pe care avea să-l vadă maturizându-se, schim- 
bându-se de-a lungul anilor, la fel cum ar fi văzut-o şi el. 

— Şi eu mă bag! M-ai ajutat când am avut nevoie de tine, 
a spus el şi şi-a întins braţele subțiri, ridicând stângaci din 
umeri. Bineînţeles că o să te ajut! 

Pip a simţit că lăcrimează când s-a uitat la fraţii Reynolds. 
Două chipuri pe care le cunoștea dintotdeauna, doi oameni 
din trecutul ei. O parte din ea își dorea ca ei să fi refuzat, pen- 
tru binele lor. Dar Pip urma să se asigure că erau în siguranță. 
Planul avea să funcţioneze, iar dacă nu, ea şi-ar fi asumat res- 
ponsabilitatea. Era promisiunea tăcută pe care le-o făcea tutu- 
ror. Asta nu se întâmplase niciodată: Pip nu venise niciodată la 
ușa lor ca să le ceară ajutorul. Niciunul dintre ei nu era acum 
aici. 

Pip şi-a mutat privirea la Nat, văzându-şi chipul oglindit 
în ochii ei albaștri. Nat era cea care conta cu adevărat. Nu o 
crezuseră la fel de multe ori ca pe Pip; furia de neimaginat a 
neîncrederii. Ele două împărțeau aceeaşi tristeţe, iar Pip îşi 
asumase ţipătul lui Nat din ziua verdictului, ca și când ar fi fost 
al ei, unindu-le. S-au uitat una la cealaltă, dincolo de măşti. 

— O să ai probleme din cauza asta? a întrebat Nat. 

— Am deja probleme, a răspuns încet Pip. 

Nat a inspirat lent. Și-a luat mâna de pe umărul lui Pip şi i-a 
strâns cu putere degetele. 

— Ce vrei să facem? a întrebat-o ea. 


Treizeci și cinci 


Tudor Lane. Unul dintre drumurile din Little Kilton de care 
Pip nu putea scăpa, strâns legat de ceea ce devenise și carto- 
grafiat în propria-i fiinţă în locul unei artere. Ajunsese din nou 
aici, ca şi când ar fi fost ceva inevitabil, chiar şi această călăto- 
rie fiind întipărită înlăuntrul ei. 

Pip şi-a ridicat privirea, iar casa familiei Hastings i-a apărut 
inainte şi la dreapta. Toate începuseră aici, o ramură a începu- 
turilor din urmă cu mulți ani. Cinci adolescenţi într-o seară: 
Sal Singh, Naomi Ward și Max Hastings printre ei. Un alibi pe 
care Sal îl avusese dintotdeauna şi pe care prietenii i-l răpiseră, 
din cauza lui Elliot Ward. Şi aici Pip avea să încheie totul. 

S-a uitat peste umăr la cei trei care stăteau în maşina lui 
Jamie, parcată pe stradă. Maşina ei era parcată în spatele aces- 
teia. A văzut-o pe Nat dând din cap spre ea din obscuritatea 
locului din dreapta, iar asta i-a dat curaj să continue. 

Pip s-a ţinut de curelele rucsacului şi a traversat strada. 
S-a oprit în faţa gardului din jurul aleii din față a lui Max, ui- 
tându-se printre crengile unui copac. Mașina lui Max era sin- 
gura de pe alee, aşa cum știuse că avea să fie. Părinţii lui erau la 
cealaltă casă a lor, cea din Italia, din cauza stresului emoţional 
pe care li-l cauzase Pip. Și, dacă avea dreptate, Max se întorsese 
deja de la alergarea de seară pe la ora opt, presupunând că nu 
sărise peste acest obicei. Din câte se părea, toate lunile în care 
dăduseră unul peste celălalt nu fuseseră în van. 

Max era singur înăuntru şi nu știa că ea venea la el. Dar Pip 
îi spusese. Îl avertizase în urmă cu câteva luni. Violatorule! Te 
voi prinde! 

Pipa privit uşa de la intrare, zărind camerele de supraveghere 
montate de fiecare parte a zidului. Erau mici, îndreptate dia- 
gonal către potecuţa care venea spre ușa de la intrare. Poate nu 
erau camere adevărate, ar fi putut să fie doar de formă, dar Pip 
presupunea că erau. Iar asta era bine, deoarece aveau un punct 
mort clar. Un punct mort în care ea urma să dispară. 

Pip şi-a atins buzunarul, a verificat că banda adezivă era 
acolo, lângă telefonul cu cartelă, punga cu pudră şi o pereche 
de mănuși de cauciuc. Apoi a apucat marginea gardului înalt 
până la talie şi l-a sărit. A aterizat fără zgomot în iarbă pe par- 
tea cealaltă, fiind doar încă o umbră printre crengi. Rămânând 
în dreapta grădinii, lipită de gardul viu, s-a îndreptat repede 
spre casă. Spre colţ şi una dintre ferestrele pe care le spărsese 
în urmă cu câteva luni. 

Încăperea era întunecată, un fel de birou, dar printr-o uşă 
deschisă vedea holul, unde lumina era aprinsă. 

Lipită de zidul casei, Pip s-a furișat în spatele camerei de 
supraveghere. Şi-a ridicat privirea şi s-a poziționat aproape de- 
desubt. Băgând mâna în buzunar, a scos banda adezivă şi i-a 
găsit capătul neregulat. A tras o bucată de bandă din rolă și 
a rupt-o. Apoi s-a întins cât era de înaltă, stând pe vârfuri și 
ridicând un braţ spre cameră, cu banda pregătită pe degete. A 
lipit-o pe sticlă şi în jurul acesteia, acoperind complet lentilele. 
Şi a mai lipit o bucată ca să fie sigură că blocase tot. 

Una era gata, urma cealaltă. Dar nu putea merge spre ea, 
căci ar fi intrat direct în raza vizuală. A plecat pe unde a venit, 
de-a lungul casei și al gardului viu, sărind gardul şi ascun- 
zându-se în spatele unui copac. Cu gluga pe cap şi aplecată, 

a mers pe lângă trotuar, spre cealaltă parte a casei. Spre o des- 
chizătură din gard, între două tufe. A intrat, furişându-se spre 
marginea exterioară din cealaltă parte a casei. S-a îndreptat 
către fața clădirii. A mai rupt o bucată de bandă, s-a înălțat și 
a acoperit camera. 

A expirat. Bine, camerele erau dezactivate şi nu ar fi sur- 
prins nicio urmă a celui care o făcuse. Deoarece era Max, nu 
ea. Max era cel care acoperise camerele. 

Pip s-a întors în colţul îndepărtat al casei şi a continuat să 
meargă pe lângă zid, păşind cu atenţie spre o fereastră lumi- 
nată din spate. S-a aplecat și s-a uitat înăuntru. 

Camera era luminată de spoturile galbene din tavan. Dar o 
altă lumină, de un albastru pâlpâitor, contrasta cu cea galbenă. 
Pip i-a zărit sursa: televizorul imens, montat pe peretele înde- 
părtat. Iar în faţa televizorului, cu părul lui blond și dezordonat 
vizibil deasupra cotierei canapelei, era Max Hastings. Acesta a 
ridicat telecomanda când a apăsat de mai multe ori un buton, 
la o scenă cu focuri de armă de pe ecran. Stătea cu picioarele 
ridicate pe măsuţa de cafea din stejar, lângă insuportabila sticlă 
albastră de apă pe care o purta peste tot. 

Max s-a mişcat, iar Pip s-a lăsat spre iarbă, ţinându-şi capul 
sub fereastră. A respirat profund de două ori, rezemându-se de 
cărămizi și strivind rucsacul. Asta era partea care-l îngrijorase 
cel mai mult pe Ravi: faptul că o sumedenie de mici factori ar 
fi putut schimba planul, făcându-l să scape de sub controlul ei, 
iar el ar fi trebuit să fie acolo ca să o ajute. 

Dar Max era aici, ca şi sticla albastră de apă. Iar dacă Pip 
putea intra, era singurul lucru de care avea nevoie. El nu urma 
să-şi dea niciodată seama. 

Pip nu avea multă vreme la dispoziţie pentru a găsi o cale 
ca să intre prin efracție. Doar câteva minute. Îi spusese lui Nat 

să tragă cât mai mult de timp, dar chiar și două minute erau un 
scenariu optimist. La început, Jamie se oferise voluntar ca să îl 
distragă, spunând că ar fi putut să îl țină pe Max la ușă sufici- 
ent de mult. Fuseseră colegi la şcoală, Jamie ar fi putut găsi un 
subiect de conversaţie, dar Nat clătinase din cap la amândoi şi 
se oferise voluntară. 

„Ai spus să îl închidem pentru totdeauna?” o întrebase Nat. 

„De la treizeci de ani până la sfârşitul vieţii”, răspunsese Pip. 

„Ei bine atunci, asta e ultima mea şansă să îmi iau ră- 
mas-bun. Eu o să îl distrag”, decisese ea, scrâșnind cu hotărâre 
din dinți. 

Când a vârât mâna în buzunar, apucând cu grijă mănușile 
alunecoase de cauciuc, Pip a afişat aceeaşi expresie. Le-a scos 
şi, punându-le, le-a întins până la capăt. A urmat telefonul cu 
cartelă, cu un nou număr salvat. Numărul celuilalt telefon cu 
cartelă pe care tocmai li-l dăduse lui Jamie şi lui Connor. 

Gata! a scris ea încet, căci mănușile o stânjeneau. 

Au trecut doar câteva secunde înainte să audă sunetul unei 
portiere trântindu-se la distanţă. 

Venea Nat. 

Soneria avea să se audă în orice clipă. Şi totul - întregul 
plan, viaţa lui Pip - depindea de următoarele 90 de secunde. 

Sunetul strident al unei sonerii s-a auzit, transformându-se 
într-un țipăt înainte să ajungă la urechile lui Pip. 

La treabă! 


Treizeci și șase 


Sticla era aburită din cauza respirației, iar inima îi sărea din 
piept. 

Pip s-a uitat prin partea de jos a ferestrei, urmărindu-l pe 
Max când a pus pe pauză jocul video. 

Băiatul s-a ridicat în picioare şi a lăsat telecomanda pe ca- 
napea. Și-a întins brațele deasupra capului, după care şi-a şters 
mâinile de pantalonii scurţi de alergat. 

S-a întors şi s-a îndreptat spre hol. 

Acum! 

Pip era amorțită şi fugea. 

Picioarele o purtau spre partea din spate a casei. 

A auzit soneria, apăsată de două ori. 

— Vin, vin! s-a auzit vocea lui Max dinăuntru, asemănă- 
toare unui strigăt înăbuşit. 

Alte ferestre în spate. Erau închise. Bineînţeles că erau în- 
chise; era o noapte rece de septembrie. Pip ar fi spart una dacă 
ar fi fost nevoită; ar fi deschis zăvorul şi ar fi intrat în casă. Se 
ruga să nu o audă, să nu intre în cameră decât prea târziu. Dar 
o fereastră spartă nu s-ar fi potrivit poveștii. 

Cât timp trecuse? Oare Max deschisese deja uşa, şocat să o 
vadă pe Nat da Silva stând în întunericul de afară? 

Încetează! Nu te mai gândi și mişcă! 

Pip a alergat cocoșată prin partea din spate a casei. 

Înainte era o curte interioară, cu o umbrelă închisă și 
o masă acoperită. După acestea era un rând de uşi, cu mici 

pătrate de sticlă prinse într-o ramă vopsită în alb. Nu se vedea 
nicio lumină prin ele, dar când Pip s-a apropiat, razele lunii 
i-au călăuzit din nou calea, arătându-i o încăpere mare înăun- 
tru. Uşa care făcea legătură cu livingul era închisă, mărginită 
de raze galbene. 

Respira sacadat şi o dureau plămânii. 

Pip s-a grăbit spre uşile din spate. Prin sticlă, vedea clanța 
uşii dinăuntru şi un rând de chei în broască. Asta era! Calea 
ei de intrare. Trebuia doar să spargă un ochi de geam și ar fi 
reuşit să-și strecoare mâna ca să descuie ușa. Nu era perfect, 
dar trebuia să fie de ajuns. 

Era nevoită să se miște repede. 

Şi-a sprijinit o mână pe clanţă, pregătind cotul celuilalt 
braţ. Dar înainte să-l izbească în sticlă, cealaltă mână i-a cedat. 
Clanţa s-a aplecat sub greutatea ei. Apoi, spre uimirea lui Pip, 
uşa s-a deschis în afară când a tras. 

Era deja descuiată. 

Nu trebuia să fie descuiată; planul nu inclusese şi varianta 
asta. Dar poate că Max nu se temea de pericolul care pândea 
afară, în noapte, deoarece el însuși era deja pericolul. Un pe- 
ricol evident, nu unul ascuns în beznă. Sau poate că doar era 
uituc. Pip nu s-a oprit ca să îşi mai pună întrebări, intrând 
prin spațiul deschis și închizând repede uşa dinspre grădină 
în urma ei. 

Era înăuntru. 

Cât timp durase? Avea nevoie de mai mult timp. Cât timp 
ar mai fi reuşit Nat să-l distragă? 

Pip le-a auzit acum vocile prin casă. Nu a înţeles cuvintele 
până nu a deschis uşa livingului şi a intrat pe furiş. 

Camera era nedecomandată şi dădea în hol. Pip s-a uitat 
într-acolo, iar Max era chiar la ușa de la intrare, cu spatele la 
ea. În fața lui, Pip abia zărea aura părului argintiu al lui Nat. 

— Nu înţeleg de ce ai venit aici, l-a auzit pe Max spunând 
pe un ton mai liniştit decât de obicei, dar şi mai nesigur. 

— Voiam doar să discut cu tine, a spus Nat. 

Pip şi-a ţinut respiraţia şi a înaintat. Lent, tăcut. Și-a mutat 
privirea de la Max spre sticla albastră de apă, care stătea pe 
măsuţa de cafea din faţă. 

— Mi se pare că nu ar trebui să discut cu tine fără să fie 
prezent un avocat, i-a răspuns Max. 

— Şi asta nu spune totul? a zis Nat. 

În sticlă mai era apă, aproape o treime. Pip sperase la mai 
mult, dar se mulțumea și cu atât. Trebuia să fie insipidă. De 
pe parchetul lustruit, a pășit spre un imens covor cu model 
din mijlocul camerei. Nu existau umbre în care să dispară, nu 
era niciun obiect în spatele căruia să se ascundă. Camera era 
luminată, iar dacă Max s-ar fi uitat acum înapoi, ar fi văzut-o. 

— Deci, ce voiai să spui? a tuşit uşor Max, iar Pip s-a oprit, 
aruncând o privire peste umăr. 

— Voiam să discut cu tine despre procesul ăsta de calom- 
nie pe care îl deschizi impotriva lui Pip. 

În timpul ăsta, Pip s-a furișat înainte, încercând fiecare pas 
înainte să își lase greutatea pe el, în caz că ar fi scârțâit vreuna 
dintre scândurile dușumelei. 

A ajuns la marginea colțarului imens și s-a ascuns în spatele 
lui, târându-se înainte, spre sticlă. Telecomanda și telefonul lui 
Max zăceau abandonate pe canapea. 

— Ce-i cu procesul? a întrebat Max. 

Pip a întins mâna înmănuşată, apucând plasticul dur al sti- 
clei. Dopul era deja ridicat, cu picături de salivă deasupra. 

— De ce o faci? a întrebat Nat. 

Pip a desfiletat dopul. 

— Sunt obligat, a zis Max. A răspândit minciuni despre 
mine unui mare număr de oameni. Mi-a afectat reputaţia. 

Dopul a ieşit, ataşat de un pai lung de plastic. 

— Reputația! a râs Nat macabru. 

Pip a lăsat sticla pe masă, câteva picături de apă căzând din 
pai pe covor. 

— Da, reputaţia! 

Fata a băgat mâna în buzunar, de unde a scos punga de 
plastic în care avea pudra verde. Ţinând sticla în îndoitura co- 
tului, a deschis punguţa. 

— Doar că nu sunt minciuni, ştii asta! La naiba, Max, are o 
înregistrare cu tine în care recunoști! Ce i-ai făcut Beccăi Bell. 
Şi mie. Şi celorlalte. Știm! 

Pip a înclinat punga peste gura sticlei. Pudra verde a scos 
un şuierat uşor când a căzut în apă. 

— Înregistrarea aia a fost falsificată. Nu aş spune niciodată 
asta. 

Praful verde s-a lipit de pereţii interiori ai sticlei, scufun- 
dându-se în apă. 

— Ai spus-o de atâtea ori, încât ai început să crezi şi tu? l-a 
întrebat Nat. 

Pip a rotit apa din sticlă, adunând reziduurile. Ușor. Apa a 
scos un mic plescăit. 

— Uite, chiar nu am timp de așa ceva! 

Pip a înțepenit. 

Nu vedea dincolo de canapea. Se terminase? Max închidea 
ușa? Avea să o prindă chiar aici, ghemuită pe covorul ăsta, cu 
sticla lui de apă în mâini? 

S-a auzit un sunet. Un fâșâit. Iar apoi ceva mai dur, ca lem- 
nul care se izbea de ceva. 

— Dar nu am terminat! a spus Nat, acum mai tare. 

Mult mai tare. Era un semn pentru Pip? Să iasă de acolo, 
pentru că nu mai putea să-l rețină? 

Pip a scuturat sticla o ultimă dată. Pudra se dizolva, tul- 
burând apa, dar Max nu şi-ar fi dat seama, nu prin plasticul 
albastru-închis. A luat dopul şi l-a înşurubat la loc. 

— Ce faci? a spus Max, ridicând și el tonul vocii. 

Pip a tresărit. Dar, nu, nu vorbea cu ea. Era încă acolo, dis- 
cutând cu Nat. 

— Ce vrei? 

Nat a tușit, scoțând un sunet dur şi nefiresc. Ala era semna- 
lul. Pip era sigură. 

Aşadar, a pus sticla la loc pe măsuţa de cafea, exact unde o 
găsise, și s-a întors. Târându-se înapoi pe unde venise. 

— Voiam să îți spun... 

— Da? a izbucnit nerăbdător Max. 

Trecând pe lângă marginea canapelei, Pip s-a îndreptat. S-a 
uitat la ei; Nat ținea piciorul în prag, blocând uşa de la intrare. 

— Că dacă deschizi procesul ăsta de calomnie împotriva 
lui Pip, o să fiu acolo, în fiecare zi. 

Pip s-a furişat, punând un picior în faţa celuilalt, rucsacul 
mişcându-se pe umerii ei. Prea zgomotos. S-a uitat înainte, în- 
tâlnind privirea lui Nat peste umărul lui Max. 

— O să depun mărturie împotriva ta! Sunt sigură că şi 
celelalte o s-o facă! 

Pip şi-a mutat privirea, concentrându-se la uşa închisă din 
fața ei. Max nu avea să intre acolo, era sigură de asta. Putea să-l 
aştepte înăuntru sau afară. 

— Te asigur că n-o să scapi a doua oară! O să te prindem! 

Alte foșnete de material. Apoi, un zgomot surd. 

Cineva a strigat. 

Max! 

Pip n-avea să reuşească. Era prea departe. În schimb, a fugit 
spre dreapta şi o ușă cu șipci de lemn de sub scara mare. A 
deschis-o şi a intrat, retrăgându-se în spaţiul mic, între un as- 
pirator şi un mop. S-a aplecat şi a închis ușa dulapului. 

Aceasta s-a izbit zgomotos. 

Nu, nu era ușa ei. 

Era ușa de la intrare. 

Izbitura a răsunat prin holul lustruit. 

Nu, nu era un ecou; alea erau picioare. 

Ale lui Max. 

Pășind apăsat pe podeaua din lemn, o siluetă neclară a tre- 
cut pe lângă șipcile din faţa ei. 

EI s-a oprit chiar acolo, iar Pip a încercat să nu mai respire. 


Treizeci și șapte 


Pip tot nu respira. 

Şi-a apropiat chipul de ușa dulapului, acomodându-se cu 
imaginea în pătrăţele de afară. 

Dincolo, Max s-a clătinat o clipă pe picioare, după care a 
trecut pe lângă ea, ridicând o mână spre faţă. Spre ochi. 

Pip a expirat cu grijă, respiraţia ricoşându-i în față. Probabil 
că Nat îl lovise. Ăsta era zgomotul surd pe care-l auzise Pip. 
Nu făcuse parte din plan, dar funcționase. Îi câștigase lui Pip 
suficient timp să se ascundă în dulapul ăsta. 

Max nu o văzuse; nu știa că era cineva înăuntru. Drogurile 
erau la locul lor, dizolvându-se în sticla lui albastră de apă. Pip 
reuşise cu partea care-l făcea pe Ravi să se teamă că totul avea 
să se năruie. Tocmai reuşise. 

lar acum nu mai trebuia decât să aştepte. 

Max s-a îndepărtat de ea, trecând de living spre arcada care 
ducea în bucătărie. Pip a auzit un zăngănit, pe Max înjurând ca 
pentru sine și o altă uşă trântită. Băiatul a revenit după câteva 
clipe, ținând ceva la ochi. 

Pip s-a mişcat ca să vadă mai bine când Max s-a apropiat de 
canapea. Era ceva verde și de plastic; poate o pungă de mazăre 
congelată. Bun! Pip spera că Nat nu se înfrânase. Deşi, acum, 
în contextul poveștii, Max ar fi trebuit să dea explicaţii pentru 
ochiul vânăt. Dar poate că nu era un lucru rău, poate chiar 
era mai bine. O luptă între Max și Jason Bell. Jason îl lovise cu 
pumnul, iar Max plecase şi revenise cu un ciocan, furişându-se 

în spatele lui. Da, vânătaia care apărea pe faţa lui Max putea fi 
interpretată astfel încât să se potrivească poveştii pe care o crea 
Pip pentru bărbatul de la zece kilometri distanță care încă nu 
era mort. 

Max s-a trântit pe locul lui de pe canapea. Pip nu îi mai 
vedea faţa, ci doar imaginea dungată a cefei. Un mormăit și un 
foşnet s-au auzit când a rearanjat probabil mazărea. Capul i s-a 
mişcat când s-a aplecat înainte. 

De aici, Pip nu vedea dacă el bea apa. 

Dar putea să audă. Sunetul insuportabil al dopului umplea 
casa liniştită, trecând direct prin Pip. 

Ea s-a ridicat în picioare în liniște, rucsacul ei agățându-se 
de partea de sus a aspiratorului. L-a scos şi s-a îndreptat, ui- 
tându-se din nou prin fante. De la înălţimea asta îl vedea. Ținea 
într-o mână mazărea congelată la ochi, iar în cealaltă, sticla de 
apă. Băuse cel puţin patru guri mari înainte să o pună la loc. 
Nu era suficient. Trebuia să o bea toată sau în mare parte. 

Pip a scos telefonul cu cartelă din buzunarul din faţă al ha- 
noracului. Era 20.57. La naiba, era deja aproape 21! Pip credea 
că puteau amâna cu cel puțin trei ore moartea lui Jason. Ceea 
ce însemna că avea la dispoziţie doar o jumătate de oră până la 
momentul aproximativ al decesului. Trebuia să înceapă să îşi 
construiască un alibi în 45 de minute. 

Totuşi, acum nu putea face nimic. Nu putea decât să aştepte. 
Să îl urmărească pe Max din ascunzătoarea ei. Să încerce să 
se joace de-a Dumnezeu, folosindu-se de locul întunecat din 
mintea ei ca să îl facă să se aplece înainte şi să mai bea. 

Max nu a ascultat. S-a aplecat, însă doar ca să își lase tele- 
fonul pe masa de cafea. Apoi a luat telecomanda şi şi-a reluat 
jocul. Focuri de armă. Multe, dar Pip a auzit doar şase, nime- 
rind-o în piept, sângele lui Stanley curgând pe mâinile ei în 


La un pas de moarte 343 


dulapul întunecat. Al lui Stanley, nu al lui Jason. Cumva, îşi 
putea da seama de diferenţă. 

Max a mai luat o sorbitură exact la ora 21. 

Încă două la 21.03. 

S-a dus la toaleta de la parter la 21.05. Era exact lângă du- 
lapul lui Pip, de unde tânăra auzea tot. El nu a tras apa, iar ea 
nu a respirat. 

Încă o sorbitură la 21.06, când a revenit pe canapea, dopul 
scoțând un sunet ca de aspirație. A lăsat pe masă sticla de apă, 
iar apoi a luat-o din nou, ridicându-se în picioare. Ce făcea? 
Unde o ducea? Pentru că nu vedea, şi-a mişcat capul ca să se 
uite printre fante. 

Max a intrat în bucătărie, trecând pe sub arcadă. Pip a auzit 
sunetul robinetului de apă. Băiatul a apărut din nou, cu sticla 
albastră în mână, răsucind încheietura mâinii când a înșurubat 
la loc dopul. Nu făcuse decât să-şi umple iar sticla. Probabil 
băuse tot sau, cel puţin, suficient, încât să fie nevoit să o umple. 

Drogurile dispăruseră, ajungându-i în organism. 

Max s-a clătinat, împiedicându-se de propriile picioare 
desculțe. A rămas pe loc o clipă, uitându-se la picioare, ca şi 
când ar fi fost confuz, cu un semn tot mai roșu sub un ochi. 

Probabil pastilele începuseră să își facă efectul, o parte fiind 
deja de zece minute în organismul lui Max. Cât ar mai fi durat 
până să leșine? 

A încercat să facă un pas, clătinându-se uşor, iar apoi a mai 
făcut unul rapid, grăbindu-se către canapea. S-a aşezat și a mai 
luat o gură de apă. Pip şi-a dat seama că era ameţit. Stând în fața 
Beccăi, în bucătăria familiei Bell, şi ea avusese aceeași senzaţie 
cu aproape un an în urmă, deși i se dăduseră mai mult de două 
miligrame şi jumătate - de extenuare, ca şi când corpul ar fi 

început să se separe de minte. Curând, Max nu avea să mai 
aibă forță să se ridice în picioare. 

Pip se întreba la ce se gândea el acum, că-şi reluase jocul și 
începuse din nou să împuște, ascunzându-se în spatele unui 
zid distrus. Poate credea că ameţeala i se trăgea de la lovitura 
la cap, de la pumnul lui Nat. Poate era obosit și, simțind că i se 
face somn, îşi spusese că trebuia doar să doarmă. Nu avea să 
afle sau să bănuiască niciodată că, odată adormit, ar fi ieşit din 
casă și-ar fi ucis un bărbat. 

Max şi-a lăsat mai jos capul pe cotiera canapelei, sprijinit de 
mazărea îngheţată. Pip nu îi vedea faţa, nici ochii. Dar probabil 
mai erau deschişi, deoarece încă împuşca. 

Însă personajul lui de pe ecran se mişca greoi acum, lumea 
violentă rotindu-se în jurul lui în cercuri ameţitoare când Max 
a început să piardă controlul asupra degetelor mari. 

Pip s-a uitat întâi la unul şi apoi la celălalt. 

Aşteptând. Aşteptând. 

S-a uitat la ceasul care marca scurgerea timpului. 

Iar când şi-a ridicat din nou privirea, nici unul nu se mai 
mişca. Nici Max, întins pe canapea, cu capul sprijinit pe coti- 
eră, și nici personajul de pe ecran, care stătea nemișcat în mij- 
locul câmpului de luptă, linia vieţii scăzând în timp ce încasa 
lovitură după lovitură. 

Eşti mort! l-a anunţat jocul, dispărând într-un ecran de 
încărcare. 

Iar Max nu a reacționat, nu s-a mişcat deloc. 

Probabil leşinase, nu? Probabil era inconştient. Era 21.17 
acum, la 20 de minute după ce începuse să bea din apa în care 
fusese presărate droguri. 

Pip nu știa. Şi nu știa cum ar fi putut să se asigure, captivă 
fiind în dulapul de sub scări. Dacă părăsea ascunzătoarea, iar 
cl nu era adormit, planul se termina, odată cu ea. 

Uşor, Pip a împins uşa dulapului, deschizând-o doar câțiva 
centimetri. S-a uitat împrejur, căutând ceva mic, cu care să în- 
cerce. A zărit ştecherul aspiratorului, al cărui cablu lung era 
înfăşurat în jurul aparatului. Ar fi fost de ajuns. Pip a desfășurat 
o parte din cablu, ca să îşi facă loc, gata să îl strângă cum era şi 
să închidă uşa dulapului, în caz că Max reacţiona. 

Din dulap, a aruncat ștecherul spre living. Acesta a zăngă- 
nit, ricoșând din parchet de trei ori înainte să ajungă la capătul 
cablului. 

Nimic. 

Max nu s-a mișcat deloc, continuând să zacă absolut 
nemișcat pe canapea. 

Era adormit. 

Pip a tras înăuntru ștecherul aspiratorului, plasticul şuierând 
zgomotos pe podea, iar Max tot nu s-a mişcat. A rebobinat ca- 
blul, iar apoi a ieşit din dulap, închizându-l în urma ei. 

Ştia că băiatul era adormit, dar a mers oricum cu atenţie, 
furişând un pas înaintea celuilalt, spre covorul mare, spre ca- 
napea, spre el. Când s-a apropiat, i-a văzut faţa şi obrazul stri- 
vit de capătul dur al canapelei, respirând profund şi şuierător. 
Cel puţin respira; era bine. 

Pip s-a apropiat de măsuţa de cafea, părul de pe ceafă ridi- 
cându-i-se. I s-a părut că Max o urmărea cumva, chiar dacă 
pleoapele îi erau grele şi închise, cu o vânătaie începând să 
apară în jurul uneia dintre ele. Întins acolo, în spatele ei, cu fața 
aproape ca a unui copil, părea neajutorat, nevinovat. Oamenii 
întotdeauna păreau nevinovaţi când dormeau; puri, izolaţi de 
lume și de nedreptăţile ei. Dar Max nu era nevinovat, nici pe 

departe. La câte fete se uitase el așa, vulnerabile și neajutorate 
în faţa lui? Se simţise vreodată vinovat, așa cum se simţea Pip 
acum? Nu, nu se simţise; era un parazit. Se născuse rău sau 
fusese rău crescut; nu conta care din variante era corectă. 

Când și-a mutat privirea de la el, Pip şi-a dat seama că asta 
nu avea legătură doar cu propria supravieţuire; până acum, 
ajunsese să se cunoască destul de bine. Se socotise suficient de 
mult timp cu locul întunecat din mintea ei. 

Era și răzbunare. 

Orașul ăsta nu era destul de mare pentru amândoi. Lumea 
nu era. Unul dintre ei trebuia să dispară, iar Pip intenţiona să 
lupte din răsputeri. 

S-a întins înainte, apucând cu degetele înmănușate telefo- 
nul lui Max. Acesta s-a luminat când l-a luat, indicându-i că 
acum era 21.19, iar ea trebuia să se grăbească. 

Simbolul de sus arăta că bateria era cel puţin pe jumătate 
plină. Bun, ar trebui să fie suficient. 

Pip s-a îndepărtat de Max, în spatele canapelei. A apăsat 
butonul lateral ca să dea telefonul pe silențios, apoi a îngenun- 
cheat, scoțând rucsacul. A băgat mâna înăuntru și a scos una 
dintre pungile mici şi transparente de sandvici, schimbând-o 
cu punguţa goală din buzunar și rola de bandă adezivă. 

A deschis punga şi a pus înăuntru telefonul lui Max, închi- 
zând-o după asta. S-a îndreptat, cu genunchii pârâindu-i, şi s-a 
întors spre uşa de la intrare. A lăsat rucsacul în urmă pe podea; 
nu terminase încă aici, se întorcea imediat. Dar mai întâi tre- 
buia să le dea lui Jamie și Connor telefonul lui Max. 

A trecut de bufetul de pe hol pe care era un bol de lemn 
cu o colecție de monede şi chei. Pip a căutat până a găsit un 
breloc Audi și l-a scos. Probabil erau cheile maşinii lui Max, de 

care erau prinse şi cheile de la casă. Evident, Pip urma să aibă 
nevoie şi de ele. 

Cu cheile într-o mână şi telefonul din pungă în cealaltă, Pip 
a deschis ușa de la intrare a familiei Hastings şi a ieşit în seara 
răcoroasă, închizând ușor în urma ei. A mers pe aleea din față, 
uitându-se repede la camerele peste care lipise bandă adezivă. 
Ea le vedea, dar acestea nu o filmau. 

A luat-o pe Tudor Lane, spre silueta întunecată şi-n aştep- 
tare a mașinii lui Jamie. 

Portiera din dreapta s-a deschis, iar Nat a scos capul afară. 

— Totul e bine? a întrebat ea, vădit ușurată. 

— D-da, bine! a spus Pip, luată prin surprindere. Ce mai 
cauţi aici, Nat? Trebuia să pleci imediat, să te duci acasă la fra- 
tele tău ca să ai un alibi. 

— Nu voiam să te las singură înăuntru cu el, a zis categoric 
Nat. Nu înainte să aflu că eşti în siguranţă. 

Pip a dat din cap, înțelegând. Chiar dacă nu ar fi fost sin- 
gură - Jamie şi Connor erau chiar aici —, înţelegea. 

— E totul bine? a întrebat Connor de pe bancheta din spate. 

— Mda, e adormit, a spus Pip. 

— Îmi pare rău că a trebuit să îl lovesc! s-a scuzat Nat şi şi-a 
ridicat privirea la ea. Încerca să mă împingă afară şi să închidă 
uşa, şi te tot vedeam în spatele lui, aşa că pur şi simplu am... 

— Nu, e în regulă, a întrerupt-o Pip. S-ar putea să fie chiar 
şi mai bine. 

— Şi m-am simţit grozav! a adăugat Nat, zâmbind. De mult 
voiam să fac asta. 

— Dar acum trebuie să te duci acasă la fratele tău, a spus 
Pip cu o voce mai dură. E puțin probabil să îl creadă cineva pe 
Max când va spune că ai trecut pe la el ca să staţi de vorbă, dar 
vreau să fii cât mai în siguranţă. 

— Mă descurc, i-a răspuns Nat. Cred că Dan e deja la a cin- 
cea bere. O să-i spun că este 20.45, nu o să-și dea seama. Kim 
şi copilul sunt acasă la mama ei. 

— Bine! 

Pip şi-a mutat atenţia la Jamie, care era la volan. S-a întins 
peste Nat ca să îi dea punga cu telefonul lui Max. Jamie a luat-o 
şi a dat ușor din cap, lăsând-o în poală. 

— L-am dat deja pe silențios, a spus ea. Bateria e OK. 

Jamie a dat din nou din cap. 

— Am introdus adresa în GPS, a spus el, arătând sistemul 
din bordul maşinii. Facem două viraje la dreapta spre Green 
Scene Limited. Doar pe drumuri secundare. 

— Şi telefoanele voastre sunt închise? a întrebat Pip. 

— Sunt închise. 

— Connor? a întrebat Pip și s-a întors spre el. 

— Da! a spus el, ochii lui strălucind de pe bancheta întu- 
necată din spate. L-am închis de acasă. Nu le deschidem până 
când nu terminăm. 

— Bun! a zis Pip, răsuflând uşurată. Deci, când o să ajungeţi 
acolo, o să vedeţi că poarta este încă deschisă. Să nu intrați, 
înțelegeţi? Nu trebuie să o faceţi. Promiteţi-mi! 

— N-o să intrăm! a spus Connor. 

Fraţii s-au uitat rapid unul la celălalt. 

— Promit! a adăugat Jamie. 

— Nici măcar să nu vă uitaţi pe poartă, doar parcaţi afară, 
lângă drum, a spus Pip. Lăsaţi telefonul lui Max în pungă și, 
orice aţi face, să nu-l atingeți. În iarbă sunt nişte pietre mari, 
de-o parte şi de alta a unei mici alei spre poartă. Lăsaţi tele- 
fonul în pungă, în spatele primei pietre! Lăsaţi pur şi simplu 
punga acolo şi plecaţi! 

— Pip, am înţeles! a spus Jamie. 

— Scuze, eu doar... Nu poate să meargă prost. Nici măcar 
o parte nu poate să meargă prost. 

— N-o să meargă, a zis încet şi amabil Jamie, calmându-i 
nervii din ce în ce mai întinşi. Avem grijă de tine! 

— V-aţi gândit unde să vă duceţi după aceea? a întrebat ea. 

— Da! i-a răspuns Connor, aplecându-se înainte, în stră- 
lucirea galbenă de lângă oglinda retrovizoare. La unul dintre 
«inematografele din Wycombe e festivalul de film Marvel, 
noaptea târziu. Ne ducem acolo. Deschidem telefoanele și 
mergem în parcare. Dăm câteva telefoane şi mesaje cât suntem 
acolo. Sunt camere peste tot. Ne descurcăm. 

— Bine! a încuviinţat Pip cu o mișcare din cap. Bun, da, e o 
idee bună, Connor! 

EI a schițat un zâmbet, iar ea și-a dat seama că era speriat. 
Speriat deoarece îşi dădea seama că se întâmplase ceva îngro- 
zitor şi că nu avea să afle niciodată în ce se implicase. Deşi ar 
li putut să bănuiască; probabil ar fi bănuit la aflarea veștii. Dar, 
cât timp nu se spunea cu voce tare, cât timp ei nu ştiau, n-aveau 
ce să presupună. Connor nu trebuia să fie speriat; dacă ceva 
mergea prost, Pip își asuma toată vina. Restul aveau să fie în 
siguranţă. Erau la un film care rula noaptea târziu; ei nu ştiau 
nimic. Pip a încercat să îi transmită toate astea din privire. 

— Și mă sunaţi, de pe telefonul cu cartelă, imediat ce plecaţi 
de la Green Scene? a spus Pip. Să conduceţi măcar zece mi- 
nute, iar apoi să mă sunaţi de pe telefonul cu cartelă ca să îmi 
spuneţi că aţi lăsat telefonul lui Max. 

— Da, da, așa o să facem! a zis Connor, fluturând telefonul 
cu cartelă pe care li-l dăduse. 

— Bine, cred că suntem cu toții pregătiți! 

Pip s-a îndepărtat de mașină. 

— O lăsăm pe Nat la fratele ei, iar apoi ne ducem direct 
acolo, a spus Jamie şi-a pornit mașina, motorul spintecând 
liniştea nopții. 

— Baftă! a spus Nat, uitându-se în ochii lui Pip încă o se- 
cundă înainte să închidă portiera. 

Farurile s-au aprins, iar Pip şi-a ferit privirea de străluci- 
rea lor când a dat înapoi și i-a urmărit îndepărtându-se. Însă 
numai pentru o clipă. Nu avea timp să aştepte, să se îndoiască 
sau să se întrebe dacă îi târa după ea pe cei la care ţinea. Tim- 
pul nu era de partea ei. 

S-a grăbit înapoi pe trotuar, spre aleea din faţă a reședinței 
Hastings. A încercat două chei înainte să o găsească pe cea 
care descuia ușa de la intrare şi a pășit încet înăuntru. Max era 
adormit, dar nu voia să îşi ispitească norocul. 

A lăsat cheile de la maşină pe podeaua din hol, în apro- 
pierea rucsacului, ca să nu le uite la plecare. Avea mintea 
împrăștiată, tulburată de amabilitatea lui Jamie, îngrijorarea 
lui Nat și frica lui Connor, dar trebuia să se concentreze din 
nou. Planul funcţiona, iar acum avea o altă listă în minte. Lista 
la care lucrase cu Ravi, cu tot ce era necesar să ia din casa lui 
Max. 

Trei lucruri. 

Pip s-a îndreptat spre scări, cotind spre holul de la etaj și în 
faţa dormitorului lui Max. Ştia care era. Mai fusese aici, când 
aflase prima dată că Andie Bell vindea droguri. Nu părea di- 
ferit: aceeaşi pătură maro, aceleaşi grămezi de haine aruncate. 

Ştia și că în spatele afișului cu Reservoir Dogs, prins cu pi- 
uneze pe panou, era o fotografie a lui Andie Bell. Una în care 
apărea topless, lăsată de Andie în clasa lui Elliot Ward și pe 
care Max o găsise şi o păstrase în tot acest timp. 

Pe Pip o îngrețoşa să ştie că e acolo, iar o parte din ea voia 
să smulgă fotografia, să o ducă pe Andie în siguranţă acasă, 
impreună cu fantoma ei. Andie suferise destul din cauza 
bărbaţilor violenţi. Dar nu o putea face. Max nu putea să afle 
că Pip fusese aici. 

În concluzie, şi-a îndreptat atenţia spre coșul plin, vopsit 
in alb, al cărui capac abia mai stătea deasupra. L-a ridicat și a 
scotocit printre hainele murdare ale lui Max, bucurându-se că 
avea mănuși. Cam pe la jumătate a găsit ceva util. Un hanorac 
şifonat, gri și cu fermoar. Pip l-a scos şi l-a lăsat pe patul lui 
Max, după care a umplut iarăşi coșul, aşa cum îl găsise. 

După asta, s-a îndreptat spre dulapul din perete. Pantofi. 
Avea nevoie de o pereche de încălțări de-ale lui. Preferabil 
unele cu model unic pe talpă. Pip a deschis uşile şi s-a uitat 
înăuntru, privirea căzându-i pe grămada haotică de încălțări 
care o întâmpinau pe jos. S-a aplecat şi s-a întins spre partea 
din spate. Dacă încălțările erau acolo, probabil însemna că 
Max nu le purta prea des. Pip a aruncat o pereche de tenişi 
negri de alergat; tălpile erau prea plate și netede de la uzură. 
În apropiere, a dat de un tenis alb, ochii ei urmărind liniile 
în zig-zag ale tălpilor. Da, ar fi lăsat urme bune, iar astea nu 
erau încălțările pe care le folosea când ieşea zilnic să alerge. 
A scotocit prin grămada de încălțări desperecheate, căutând 
perechea tenisului, scoțând-o dintr-o încurcătură de șireturi. 

S-a îndreptat şi era pe cale să închidă ușile când altceva i-a 
atras atenţia. O șapcă de baseball verde-închis cu un V alb dea- 
supra. Da, și asta mi-ar putea fi de folos, mulțumesc, Max! a 
gândit ea, adăugând-o pe listă când a luat-o. 

Cu hanoracul gri, tenişii albi şi şapca în braţe, a coborât la 
parter, păşind printre respiraţiile profunde ale lui Max. A lăsat 
grămada de haine jos, lângă rucsac. 

Un ultim lucru, iar apoi pleca de aici. Cel de care se temea 
cel mai mult să îl facă. 

S-a întins şi a mai scos o pungă resigilabilă de sandvici. 

Pip şi-a ţinut respiraţia, deşi nu era nevoită să o facă. Dacă 
Max ar fi auzit ceva, ar fi fost sunetul inimii ei, izbindu-se de 
coaste. Cât timp putea s-o mai ţină în ritmul ăsta înainte să 
cedeze? În liniște şi prin spatele lui, s-a apropiat de partea cea- 
laltă a canapelei, unde băiatul își ţinea capul, ascultând cum 
sunetele respirației lui îi făceau buza de sus să tremure. 

S-a apropiat și apoi s-a lăsat pe vine, înjurându-şi glezna 
când osul a pocnit, răsunând prin camera liniştită. A des- 
chis punga şi a ridicat-o spre ceafa lui Max. Cu cealaltă mână 
înmănușată, şi-a apropiat degetul mare şi arătătorul şi, uşor 
şi lent, le-a trecut prin părul lui Max, spre scalp. Era cât se 
poate de blândă smulgându-i firele de păr, dar asta trebuia să 
facă. Nu putea să le taie; îi trebuiau rădăcinile şi celulele pielii 
ataşate de păr, care-i purtau ADN-ul. Cu grijă, a apucat între 
degete un smoc din părul lui blond.. 

Şi-a smucit mâna înapoi. 

Max a pufnit. O respiraţie grea şi sacadată în piept. Dar nu 
s-a mişcat. | 

Pip şi-a simțit bătăile inimii, chiar prin dinţi, când a studiat 
firele de păr prinse între degetele ei. Lungi, ondulate, cu câţiva 
bulbi vizibili de piele la rădăcină. Nu erau multe, dar trebuia să 
se descurce cu atât. Nu voia să riște încercând din nou. 

Şi-a introdus degetele în punga de sandvici şi le-a frecat, 
firele blonde căzând, aproape invizibile. Câteva încă se agățau 
de mănușile de cauciuc. Pe acelea le-a şters de canapea, a în- 
chis punga şi s-a îndepărtat. 

Revenind pe hol, a pus hanoracul lui Max într-o pungă 
mare de plastic pentru congelator, iar încălțările și şapca în 

„lta, înainte să le bage pe toate în rucsac. Acum era plin, fer- 
moarul abia închizându-se, dar era în regulă, pentru că avea 
tot ce îi trebuia. A pus bine punga cu părul lui Max în buzuna- 
rul din față, iar apoi l-a ridicat pe umeri. 

A stins lumina în living înainte să plece, neștiind de ce a 
făcut-o. Luminile galbene, oricât de stridente ar fi fost, nu ar fi 
putut să îl trezească pe Max. Dar nu voia să rişte; când se în- 
lorcea peste câteva ore, tot în starea asta trebuia să-l găsească. 
Pip avea încredere în pastile, de vreme ce Max o făcuse cu 
siguranță de nenumărate ori, dar nu atât de multă încredere în 
altceva. Nici măcar în sine însăși. 

Pip a luat cheile de pe podea şi a ieşit, închizând uşa după 
ea. A apăsat un buton de pe telecomandă, iar stopurile mașinii 
negre a lui Max au pâlpâit, arătându-i că era descuiată. A des- 
chis portiera șoferului, a lăsat cheile pe scaun, iar apoi a în- 
chis-o, lăsând automobilul în urma ei când a coborât pe alee 
şi pe stradă. 

Şi-a scos mănușile de cauciuc. Erau bine lipite de mâinile 
transpirate - sudoare sau sângele lui Stanley, era prea întune- 
ric ca să îşi dea seama - şi a trebuit să le tragă cu dinţii ca să 
le scoată. Aerul serii părea rece şi prea solid pe pielea goală a 
degetelor când a băgat mănușile în buzunar. 

Maşina o aștepta în apropiere. Era în aşteptarea ei și a ur- 
mătorului pas al planului. 

Alibiul ei. 


Treizeci şi opt 


— Ei, poftim! Bună! Quelle surprise! Ce cauţi aici, muchacha? 

Zâmbetul a dispărut de pe chipul Carei după o clipă, când 
fata a deschis de tot uşa, lumina de pe hol răsfrângându-se în 
ochii lui Pip. Și-a dat seama. Pip o ştia în stare. Nu era o simplă 
prietenă, mai degrabă o soră. Ceva era în neregulă cu ochii lui 
Pip, în spatele lor, această zi lungă şi îngrozitoare fiind înti- 
părită cumva în ei şi, bineînţeles, Cara și-a dat seama. Dar nu 
avea să afle vreodată. Nu totul. Exact ca și ceilalți. Ignoranța îi 
făcea să fie în siguranţă. 

— Ce este în neregulă? a întrebat Cara, pe un ton mai grav. 
Ce s-a întâmplat? 

Lui Pip i-a tremurat buza inferioară, dar s-a abținut. 

— Eu, ăăă..., a început ea, tremurând. 

Era sfâșiată între nevoia de a o avea pe Cara alături și ne- 
voia de a o şti în siguranţă. Între fosta ei viață normală - stând 
chiar în faţa ei, clipind - și ce mai rămăsese acum pentru ea. 

— Am nevoie de ajutorul tău. Nu trebuie să accepţi, poţi să 
îmi spui să plec, dar... 

— Bineînţeles! a întrerupt-o Cara, atingând-o pe umăr şi 
conducând-o pe uşă. Intră! 

S-au oprit amândouă pe hol, expresia din ochii Carei fiind 
cea mai serioasă din câte văzuse vreodată Pip. 

— Ce s-a întâmplat? a întrebat ea. Ravi este bine? 

Pip a clătinat din cap şi s-a smiorcăit. 

— Mda, nu, Ravi este bine. Nu are nicio legătură cu el. 

— Familia ta? 

— Nu, ei... Toţi sunt bine, a spus Pip. Doar că trebuie să îţi 
cer să mă ajuţi cu ceva, dar nu poți să afli de ce. Nu mă poți 
întreba vreodată, iar eu nu îţi pot spune. 

Sunetele din fundal ale televizorului s-au întrerupt, au- 
zindu-se pași care se îndreptau spre ele. O, la naiba, Steph nu 
era aici, nu-i aşa? Nu, nu, nu! Nimeni altcineva nu trebuia să 
ştie despre asta, doar oamenii ăştia, cei care ar fi căutat-o pe 
Pip dacă ar fi dispărut. 

Nu era Steph. Naomi a apărut pe hol, ridicând o mână și 
fluturând-o puţin. 

Pip nu credea că avea să fie aici, nu plănuise ca Naomi să 
fie aici. Dar era în regulă, acum, că se gândea la asta; Naomi 
era una dintre ele, din același cerc închis. Dacă draga de Cara 
îi era ca o soră, atunci îi era şi Naomi. lar Pip nu putea să nu o 
implice acum şi pe ea; în concluzie, planul s-a schimbat şi s-a 
adaptat ca să mai accepte o persoană. 

Cara nu o văzuse pe sora ei. 

— Despre ce naiba vorbeşti, Pip? a spus ea grăbită. 

— Tocmai ţi-am explicat că nu pot să-ţi spun. Niciodată nu 
o să-ţi pot spune. 

Fetele au fost întrerupte, însă nu de Naomi, ci de o sonerie 
stridentă care se auzea din buzunarul din faţă al lui Pip. 

Ea şi Cara au făcut ochii mari. 

— Scuze, trebuie să răspund! a spus Pip, întinzând mâna 
spre telefon ca să răspundă. 

S-a întors cu spatele la Cara și a dus micul telefon la ureche. 

— Alo! a spus ea. 

— Bună, eu sunt! i-a răspuns Connor de la capătul celălalt. 

— "Totul e bine? l-a întrebat Pip şi, în spatele ei, a auzit-o pe 
Naomi întrebând-o pe Cara ce naiba se întâmplă. 

— Da! Totul este în regulă, a spus Connor, cu respiraţia 
puţin tăiată. Jamie ne duce acum spre Wycombe. Telefonul e la 
locul lui, în spatele primei pietre. Nu am intrat pe poartă, nici 
măcar nu ne-am uitat. Totul este în regulă. 

— Mulţumesc! a spus Pip, pieptul ei relaxându-se puţin. 
Mulţumesc, Co... 

Mai că-i rostise numele, dar s-a oprit înainte să fie prea târ- 
ziu, aruncând o privire spre Cara şi Naomi. Fetele nu trebuiau 
să ştie că mai e implicat cineva; aşa îi ţinea în siguranţă pe toți. 

— E ultima dată când vorbim despre asta. Nu s-a petrecut 
niciodată, înţelegi? Să nu deschizi subiectul: nici la telefon, nici 
în mesaje, nici măcar între voi! Niciodată! 

— Ştiu, dar... 

Pip a vorbit peste el. 

— Acum o să închid! Și vreau să distrugi telefonul ăla. Fă-l 
în două, cu tot cu cartela SIM! Apoi aruncă-l într-un coș pu- 
blic de gunoi! 

— Da, da, bine, aşa o să facem! a spus Connor, adresându-se 
apoi fratelui său: Jamie, Pip zice să distrugem telefonul, să îl 
aruncăm la coș. 

Undeva, în depărtare, Pip a auzit vocea lui Jamie peste su- 
netul roților în mișcare. 

— Să considere că s-a făcut! 

— Trebuie să plec! a spus Pip. Pa! 

Pa. Un cuvânt atât de normal într-o conversaţie atât de 
anormală! 

Pip a închis telefonul şi l-a coborât, întorcându-se lent ca să 
se uite la Cara și Naomi, stând una lângă cealaltă în spatele ei, 
cu aceeaşi expresie confuză şi temătoare în ochi. 

— Ce naiba? a spus Cara. Ce se întâmplă? Cu cine vorbeai? 
Ce telefon e ăla? 

Pip a oftat. Fusese o vreme când îi povestea totul Carei, fi- 
ecare detaliu banal din zi, iar acum nu îi putea spune nimic. 
Nimic în afară de rolul ei. Între ele se ridica o barieră care nu 
existase înainte: solidă, negrăită. 

— Nu pot să-ţi spun, a zis Pip. 

— Pip, te simţi bine? a intervenit Naomi. Ne sperii! 

— Îmi pare rău, eu... 

Vocea lui Pip s-a poticnit. Nu o putea face. Voia să le ex- 
plice, dar planul nu o lăsa. Trebuia să mai dea un telefon. Chiar 
acum. 

— O să îţi explic imediat, cât pot, dar mai întâi trebuie să 
sun pe altcineva. Pot să folosesc telefonul fix? 

Cara a clipit la ea, iar Naomi a ridicat din sprâncene. 

— Sunt confuză, a zis Cara. 

— Durează doar două minute şi apoi vă explic. Pot folosi 
telefonul? 

Fetele au încuviinţat lent şi nesigur. 

Pip le-a ocolit repede pe cele două surori spre bucătărie, au- 
rindu-le pașii când au urmat-o. A lăsat rucsacul pe unul dintre 
scaune și a deschis buzunarul din față, scoțând cartea de vizită 
a lui Christopher Epps. A luat telefonul fix al familiei Ward și 
i-a format numărul de mobil, memorând câte trei cifre. 

Cara şi Naomi o priveau când a dus la ureche telefonul care 
suna. 

S-a auzit un pârâit în partea cealaltă, cineva dregându-şi 
glasul. 

— Alo? a spus Epps cu o urmă de nesiguranţă, nesiguranța 
provocată de un număr necunoscut care suna noaptea. 

— Bună seara, Christopher Epps! a zis Pip, încercând să nu 
pară răgușşită. Eu sunt, Pip Fitz-Amobi. 

— O! 

Avocatul părea surprins. 

— Oh! a exclamat din nou bărbatul, recăpătându-şi treptat 
controlul şi dregându-și încă o dată glasul. 

— Scuze, ştiu că este sâmbătă seara și e târziu! Dar când 
mi-aţi dat cartea de vizită, aţi spus să sun oricând. 

— Da, așa am zis, nu? a spus Epps. Așadar, cum pot să te 
ajut, domnişoară Fitz-Amobi? 

— Păi... 

Pip a tuşit încet. 

— Am făcut ce mi-aţi spus după şedinţa de mediere. Am 
plecat şi m-am gândit la asta câteva săptămâni, când lucrurile 
nu au mai fost atât de încărcate de emoţii puternice. 

— Da? Şi ai ajuns la vreo concluzie? 

— Da! a zis Pip, detestând ce urma să zică și imaginându-şi 
expresia triumfătoare de pe chipul arogant al lui Epps, deși 
acesta nu știa care era adevăratul motiv al telefonului. Aşadar... 
m-am gândit mult la asta şi cred că aveți dreptate: este în avan- 
tajul tuturor să evităm un proces. Așadar, cred că am să accept 
înţelegerea oferită. Cele cinci mii de lire daune. 

— Mă bucur foarte mult să aud asta, domnişoară 
Fitz- Amobi! Dar nu erau doar cinci mii, îți aminteşti? a spus 
Epps, rostind clar cuvintele, ca şi când ar fi vorbit cu un copil. 
Cea mai importantă parte a înţelegerii era faptul de a-ţi cere 
scuze public şi a da o declaraţie prin care-ţi retragi calomni- 
ile şi totodată explici limpede că înregistrarea audio pe care ai 
publicat-o a fost născocită. Clientul meu nu o să accepte nicio 
înțelegere fără astea. 

— Da! a spus Pip scrâșnind din dinţi. Îmi amintesc, 
mulțumesc! O să fac toate alea! Banii, scuzele publice, retrag 
declaraţia şi înregistrarea audio. O să le fac pe toate! Vreau 
doar să se termine acum. 

Un pufnet satisfăcut la capătul celălalt. 

— Ei bine, trebuie să recunosc: cred că faci alegerea co- 
tectă. Este mai bine pentru toţi cei implicaţi. Mulţumesc pen- 
Iu că eşti atât de matură în privința asta! 

Pip a strâns telefonul, care i-a intrat în mână, furia licărind 
toşu în spatele ochilor ei până ce a alungat-o clipind. 

— Nu e nicio problemă. Mulţumesc pentru că m-aţi con- 
vins! a spus ea, tresărind când și-a auzit vocea. Deci, presupun 
că puteţi să-l anunţaţi pe Max că am acceptat înţelegerea. 

— Da, așa o să fac, a spus Epps. O să se bucure foarte mult 
să audă asta. Și luni o să-l sun pe avocatul tău ca să demarăm 
formalitățile. Sună bine? 

— Sună bine, a spus Pip; niște cuvinte fără importanţă, la 
fcl de neînsemnate ca „în regulă”. 

— Bun, ei bine, o seară frumoasă, domnişoară Fitz- Amobi! 

— Şi dumneavoastră! 

Legătura s-a întrerupt. Şi l-a imaginat pe Epps, dincolo de 
tonul mort, la kilometri distanţă, căutând prin telefon ca să gă- 
sească alt număr. Deoarece nu era doar avocatul, ci şi prietenul 
familiei. Și urma să face exact ce își dorea Pip. 

— Ai înnebunit? a fixat-o Cara cu privirea, căscând ochii 
mari. 

Chipul i se deformase în jurul lor, dar erau aceeaşi ochi ai 
fetei neliniştite în vârstă de şase ani, cât avea când se întâlni- 
seră prima dată. 

— De ce naiba ai acceptat înţelegerea aia? Ce dracu' se 
întâmplă? 

— Ştiu, ştiu! a spus Pip, ridicând resemnată mâinile. Știu că 
nimic din toate astea nu are nicio logică. S-a întâmplat ceva, şi 
am probleme, dar există o cale de scăpare. Singurul lucru pe 

care ţi-l pot spune este ce am nevoie să faci. Pentru propria ta 
siguranţă. 

— Ce s-a întâmplat? a întrebat Cara, cu disperare în glas. 

— Nu ne poate spune, a zis Naomi, întorcându-se spre sora 
ei cu o expresie care trăda că înţelesese. Nu ne poate spune 
deoarece vrea să putem nega credibil. 

Cara s-a întors din nou spre Pip. 

— C-ceva rău? a întrebat ea. 

Pip a dat aprobator din cap. 

— Dar o să fie bine, pot să remediez situaţia. Am nevoie 
doar de ajutor la partea asta. Mă ajuţi? 

S-a auzit un plescăit în gâtul Carei. 

— Bineînţeles că te ajut! a spus ea încet. Ştii că aş ucide 
pentru tine. Dar... 

— Nu e nimic rău, a întrerupt-o Pip, coborându-și privirea 
la telefon. Uite, tocmai s-a făcut 21.43, vezi? a spus ea, ară- 
tându-i ora. Nu te uita la mine, uită-te la oră, Cara! Vezi? Nu 
o să fii nevoită să minţi deloc. Tot ce s-a întâmplat este că am 
venit pe aici în urmă cu câteva minute şi l-am sunat pe avo- 
catul lui Max de pe telefonul tău fix, deoarece mi-am pierdut 
telefonul. 

— "Ţi-ai pierdut telefonul? a spus Cara. 

— Nu ăsta-i necazul, a răspuns Pip. 

— Serios? a zis Cara, râzând neliniștită. 

— Ce vrei să facem? a întrebat Naomi, strângând din buze. 
Dacă are vreo legătură cu Max Hastins, ştii că mă implic. 

Pip nu i-a răspuns pentru că nu voia să ştie mai mult decât 
era necesar. Dar se bucura că Naomi era aici cu ele; părea 
cumva corect. Cercul complet. 

— Trebuie doar să veniți cu mine. În mașină. Să rămâneți 
cu mine câteva ore, ca să fiu și cu voi, şi nu în altă parte. 

După schimbarea expresiei de pe chipurile celor două su- 
rori, Pip şi-a dat seama că fetele înțelegeau sau că aproape 
înțelegeau. 

— Ai nevoie de un alibi, a spus Cara ce nu se rostise. 

Pip a încuviinţat, dând foarte ușor din cap. 

— Nu trebuie să minţi, a spus ea. Despre nimic, niciun de- 
taliu. Nu trebuie decât să spuneți și să ştiţi exact ce o să facem. 
Nu e nimic greșit sau ilegal. Vă petreceți timpul cu prietena 
voastră, pur şi simplu, şi asta e tot ce ştiţi. Este 2 1.44 şi trebuie 
doar să veniţi cu mine. 

Cara a dat din cap, iar expresia ei era acum diferită, mai 
tristă. Mai aducea a frică, dar nu pentru ea. Pentru prie- 
tena care stătea în faţa ei, dezvăluindu-se. Prietena pe care o 
cunoştea foarte bine. Erau prietene care ar fi murit una pen- 
tru alta, care ar fi ucis una pentru cealaltă, iar Pip urma să fie 
prima care să se bazeze pe asta. 

— Unde mergem? a întrebat Naomi. 

Pip a expirat şi le-a zâmbit încordat. A închis din nou fer- 
moarul rucsacului şi l-a pus pe umăr. 

— La McDonalds, a spus ea. 


Treizeci și nouă 


Nu prea au vorbit mult în mașină. Nu știau ce să spună, ce 
aveau voie să spună și nici măcar cât de mult să se miște. Cara 
stătea pe scaunul din dreapta, cu mâinile între picioare şi 
umerii ridicați şi rigizi, ocupând cât mai mult spaţiu posibil. 

În spate, Naomi stătea prea dreaptă, spatele ei neatingând 
nici măcar spătarul. Pip s-a uitat în oglinda retrovizoare şi a 
văzut razele farurilor și ale luminilor stradale pe chipul lui 
Naomi, însuflețindu-i din nou ochii. 

Pip se concentra la drum, nu la liniște. Condusese pe auto- 
străzi, încercând să fie filmată de cât mai multe camere. Acum 
voia să fie văzută; asta era ideea. Sigură, de necontestat. Dacă ar 
fi fost nevoie, poliţia ar fi putut parcurge drumul făcut de Pip şi 
maşina ei, reconstituindu-i paşii cu ajutorul camerelor. Dovada 
că era aici și nu în altă parte, ucigând un om. 

— Ce mai face Steph? a întrebat Pip când liniştea din 
maşină a devenit prea apăsătoare. 

Închisese radioul în urmă cu ceva timp; era prea ciudat, 
prea agresiv de normal în cea mai neobişnuită călătorie pe care 
aveau s-o facă vreodată toate trei. 

— Ă3ă... 

Cara a tuşit puţin, uitându-se pe geam. 

— Mda, face bine. 

Asta a fost tot, liniştea lăsându-se din nou. Ei bine, la ce 
se așteptase Pip, dacă le implicase în planul ei? Le cerea prea 
mult. 

Pip şi-a ridicat privirea şi a zărit în faţă logoul restaurantu- 
lui McDonald's; farurile au luminat M-ul auriu până a strălu- 
cit. Era într-o benzinărie, chiar la periferia din Beaconsfield. 
De aceea îl alesese împreună cu Ravi. Erau camere peste tot. 

Pip a ieşit din sensul giratoriu şi a intrat în benzinărie, 
într-o parcare imensă, încă plină cu oameni și maşini, deși 
tocmai trecuse de ora 22. 

A înaintat, așteptând un loc mai în faţă, chiar lângă clădirea 
mare şi gri din sticlă. A parcat şi a oprit motorul. 

Liniştea era și mai apăsătoare, acum, că motorul nu o mai 
ascundea. Întreruptă de un grup de bărbaţi, în mod clar beţi, 
care au scos sunete ascuţite când au apărut clătinându-se în 
fața mașinii şi au ieșit din benzinăria bine luminată. 

— Au început devreme, a spus Cara, dând din cap spre 
grup şi spărgând liniștea. 

Pip a profitat de ocazie. 

— Pare genul meu de ieşire seara, a zis ea. În pat până la 23. 

— Şi genul meu, a spus Cara, întorcându-se şi schiţând un 
zâmbet. Dacă se termină cu chipsuri. 

Râsetul gutural şi sec al lui Pip s-a transformat într-o tuse. 
Se bucura foarte mult că erau cu ea, chiar dacă se detesta că 
fusese nevoită să le roage să o însoţească. 

— Îmi pare rău pentru asta! a spus ea, holbându-se la alte 
grupuri de oameni din faţă. 

Oameni plecaţi la mare distanţă, care aveau mult de mers 
până acasă, sau oameni care nu aveau de străbătut distanțe prea 
mari. Oameni în vizită cu copilaşi somnoroşi, oameni ieşiţi în 
oraş sau care îşi petreceau seara acasă, luând de mâncare de pe 
drum. Oameni obişnuiţi care-și trăiau viețile normale. Pe de 
altă parte, ele trei erau în mașina asta. 

— N-ai de ce, a vorbit acum Naomi, punând o mână pe 
umărul lui Pip. Tu ai face-o pentru noi. 

lar Naomi avea dreptate; ar fi făcut-o şi o făcuse. Păstrase 
secretul fugii de la locul accidentului în care fusese implicată 
Naomi. Pip găsise o altă metodă să îl dezvinovăţească pe Sal, 
astfel încât Cara să nu își piardă şi sora în acelaşi timp. Dar asta 
nu o făcea să se simtă mai bine față de ce le ceruse acum. Genul 
de favoare pe care sperai să nu fii nevoit să o întorci. 

Dar oare Pip nu îşi dăduse încă seama? Totul se întorcea; 
cercul complet îi târa pe toţi înapoi. 

— Exact! a spus Cara, atingând uşor cu degetul zgârietura 
prost mascată de pe obrazul lui Pip ca şi când, aşa, i-ar fi spus 
ce se întâmplase, lucrul pe care nu avea să-l afle vreodată sigur. 
Vrem doar să fii bine. Spune-ne ce să facem! Preia conducerea 
şi spune-ne ce să facem! 

— Tocmai asta e, a zis Pip. De fapt, nu trebuie să faceţi 
nimic. Comportaţi-vă normal! Fiţi vesele! Ca şi când nu s-a 
întâmplat nimic rău. 

— Tatăl nostru l-a ucis pe fratele mai mare al iubitului tău 
și a ținut o fată în pod vreme de cinci ani, a spus repede Cara, 
aruncând o privire la Naomi. Te-ai ales cu două experte în 
comportamentul normal. 

— Suntem la dispoziţia ta! a adăugat Naomi. 

— Mulţumesc! a spus Pip, ştiind în sinea ei cât de nepotri- 
vit era acest cuvânt. Să mergem! 

Pip a deschis portiera şi a coborât, luând rucsacul pe care 
i-l dădea Cara. L-a pus pe umăr și s-a uitat împrejur. În spatele 
ei era un stâlp înalt de iluminat care arunca o strălucire indus- 
trială galbenă peste parcare. La jumătatea stâlpului, Pip a văzut 
două camere întunecate, una îndreptată spre ele. S-a asigurat 

să se uite în sus, studiind stelele o clipă, astfel încât camera să îi 
poată prinde faţa. Un milion de lumini erau pe cerul întunecat. 

— Bine! a spus Naomi, închizând portiera şi strângându-și 
puloverul în jurul ei. 

Pip a încuiat mașina şi au plecat împreună, toate trei in- 
trând în benzinărie pe ușile automate. 

Aici găseai aceeași energie ca în toate benzinăriile: dădeai 
peste cei prea obosiţi care se întâlneau cu cei prea agitaţi, peste 
cei aproape de succes şi peste cei care se aflau la început de 
drum. Pip nu se încadra în niciuna dintre categorii. Sfârşitul 
nu era pe-aproape - noaptea asta lungă abia începuse —, dar 
trecuse de jumătatea planului, lăsând căsuțe bifate în mintea 
ei. Memorându-le bine. Trebuia doar să continue. Să pună un 
picior înaintea celuilalt. Mai erau două ore până trebuia să se 
întâlnească cu Ravi. 

— Pe aici! a spus ea, conducându-le pe Cara şi Naomi spre 
restaurantul McDonald's din capătul clădirii. 

Bărbaţii beţi erau deja acolo, la o masă din mijloc. Tot mai 
scoteau sunete ascuțite, dar acum cu gurile pline de cartofi 
prăjiți. 

Pip a ales un separeu pe lângă ei, dar nu prea aproape, și și-a 
lăsat rucsacul pe un scaun. L-a deschis ca să scoată portofelul, 
iar apoi a închis la loc fermoarul, înainte ca Naomi şi Cara să 
vadă ceva ce nu trebuia. 

— Luaţi loc! le-a spus Pip, zâmbind la camerele pe care nu 
le vedea, dar ştia că trebuiau să fie pe acolo pe undeva. 

Cara și Naomi s-au așezat de-a lungul separeului strălucitor 
din plastic, materialul scârțâind pe hainele lor. 

— O să aduc eu mâncarea. Voi ce vreţi să mâncaţi? 

Surorile s-au uitat una la cealaltă. 

— Ei bine, noi am luat deja cina acasă, a spus timidă Cara. 

Pip a dat din cap. 

— Deci, un burger vegetal pentru tine, Naomi. Și nuggets 
de pui pentru Cara, bineînţeles, nici măcar nu trebuie să în- 
treb. Cola? 

Ele au dat din cap 

— Bun, perfect! Revin imediat! 

În drum spre tejghea, Pip a ocolit masa cu beţivii, cu por- 
tofelul legănându-i-se în mână. La coada din față stăteau trei 
oameni. Pip s-a uitat înainte, observând camerele de suprave- 
ghere montate pe tavan, în spatele tejghelei. A făcut un mic 
pas în lateral ca să fie bine văzută, așteptând la coadă. Încerca 
să se comporte normal și natural, ca și când nu ar fi ştiut că e 
urmărită. Și nu putea să nu se întrebe dacă nu cumva teatrul și 
minciunile erau acum noul normal pentru ea. 

Pip s-a bâlbâit când a ajuns la rând, zâmbind casierului ca 
să îşi ascundă ezitarea. Nu voia să mănânce, cum nici Cara și 
Naomi nu voiau. Dar nu conta ce voia ea. Toate astea erau un 
teatru, o piesă pentru camere, o poveste credibilă a urmelor pe 
care le lăsa. 

— Bună! a zâmbit ea, revenindu-şi. Poţi să-mi dai un meniu 
cu burger vegetal și... ăăă, două meniuri cu nuggets de pui, te 
rog! Şi cola pentru toate. 

— Da, sigur! a spus casierul, apăsând ceva pe ecranul din 
faţa lui. Vrei și sos? 

— Ăăă... doar ketchup, te rog! 

— Sigur, i-a răspuns băiatul, scărpinându-se în cap pe sub 
șapcă. Asta-i tot? 

Pip a dat din cap, încercând să nu își ridice privirea la ca- 
merele din spatele capului casierului când acesta a strigat 
comanda unui coleg. Pentru că s-ar fi uitat direct în ochii de- 
tectivului care ar fi putut urmări această filmare în săptămânile 

următoare, provocându-l să nu o creadă de data asta. Poate în 
ochii lui Hawkins, nu-i așa? Jason era din Little Kilton, deci 
probabil crima avea să fie investigată de ofiţerii de poliţie din 
Thames Valley, al căror sediu era secția din Amersham. Un joc 
nou, cu alţi jucători: ea împotriva inspectorului Hawkins, Max 
Hastings fiind propunerea ei. 

— Hei! 

Casierul a fixat-o cu privirea, mijind ochii. 

— Am spus că totul costă paisprezece lire şi opt pence. 

— Scuze! 

Pip a deschis fermoarul portofelului. 

— Plăteşti cu cardul? a întrebat-o el. 

— Da, a spus ea, aproape prea forțat, abătându-se de la per- 
sonaj pentru o clipă. 

Bineînţeles că trebuia să plătească așa; trebuia să lase o 
urmă incontestabilă a faptului că fusese aici la ora asta. A scos 
cardul de debit şi l-a atins de cititorul de carduri contactless. 
Acesta a țiuit, iar casierul i-a dat un bon. Trebuia să-l păstreze 
şi pe acela, a gândit ea, împăturindu-l frumos și băgându-l în 
portofel. 

— Durează doar un minut! a spus casierul şi i-a făcut semn 
să plece ca să poată prelua comanda bărbatului care stătea în 
spatele ei. 

Pip a rămas în stânga, rezemându-se de meniul luminat, 
încă în văzul camerelor. Și-a aranjat chipul pentru Hawkins, 
relaxat și absent, dar care, de fapt, îi studia poziţia picioarelor, 
arcuirea umerilor și expresia. A încercat să nu se agite prea 
mult cât a aşteptat, în caz că polițistul ar fi crezut că părea 
neliniştită. Nu era neliniştită; venise doar ca să mănânce niște 
porcării cu prietenele ei. A aruncat o privire spre Cara şi Naomi 

şi le-a făcut semn cu mâna. Vezi, Hawkins? Nu făcea decât să ia 
masa cu prietenele ei, nu aveai ce să vezi aici. 

Cineva i-a dat lui Pip comanda, iar ea i-a mulțumit, zâm- 
bind la camere, pentru Hawkins. A luat cele trei pungi de hâr- 
tie într-o mână și a echilibrat tava de carton cu băuturile în 
cealaltă, mergând cu atenţie spre masa lor. 

— Poftim! 

Pip i-a dat tava cu băuturi Carei şi a lăsat pungile cu mân- 
care pe masă. 

— Asta e a ta, Naomi! a spus ea, dându-i punga din faţă. 

— Mulţumesc! i-a răspuns Naomi, ezitând să o deschidă. 
Deci... 

Fata s-a oprit, căutând răspunsuri în ochii lui Pip. 

— Doar vorbim şi mâncăm? 

— Exact! 

Pip i-a zâmbit, ba chiar a și râs puţin, de parcă Naomi ar fi 
spus ceva amuzant. 

— Doar mâncăm şi vorbim! a confirmat ea, apoi a desfă- 
cut punga de hârtie şi a băgat mâna înăuntru, scoțând cutia 
cu şase nuggets şi cartofi prăjiţi, dintre care câţiva au rămas 
abandonaţi şi umezi pe fundul pungii. O, am luat ketchup! a 
spus ea, dându-le amândurora câte o cutiuţă. 

Cara a luat micul recipient, coborându-și privirea la brațul 
întins al lui Pip, unde mâneca aluneca înapoi spre cot. 

— Ce ai păţit la încheieturi? a întrebat ea încet, nesigură, 
cu ochii la pielea rănită și zgâriată lăsată în urmă de banda 
adezivă. Şi la față? 

Pip şi-a dres glasul, trăgându-şi înapoi mâneca peste mână. 

— Nu vorbim despre asta, a spus ea, evitând privirea Carei. 
Vorbim despre orice, numai despre asta nu. 

— Dar dacă cineva te-a rănit, putem..., a început Cara, 
întreruptă însă de Naomi. 

— Cara, pot să aduci niște paie? a întrebat ea, ca o soră mai 
mare. 

— Sigur, i-a răspuns Cara şi a părăsit separeul, îndrep- 
lându-se către tejgheaua de la câteva mese distanţă pe care se 
aflau un suport de paie și șerveţele. 

S-a întors imediat cu câteva pentru fiecare. 

— Mulţumesc! a spus Pip, înfigând paiul în capacul paha- 
rului de cola şi luând o gură. 

Sucul i-a ars gâtul, rănit din pricina ţipetelor de mai devreme. 

A luat un nugget. Nu voia și nu putea să-l mănânce, dar l-a 
băgat oricum în gură și l-a mestecat. Textura părea cauciucată, 
făcând-o să saliveze. L-a înghiţit forţat, observând că prietena 
ci, Cara, nu începuse să mănânce, uitându-se prea fix la ea. 

— Doar că, a spus Cara în şoaptă, dacă te-a rănit cineva, 
l-aş ucide pe... 

Pip s-a înecat, înghițind din nou mâncarea regurgitată. 

— Deci, Cara, a spus când și-a revenit. Tu şi Steph aţi ho- 
tărât unde plecaţi în vacanţă? Știu că aţi zis că vă doriţi foarte 
mult să ajungeţi în Thailanda.. 

Cara s-a uitat la Naomi înainte să răspundă. 

— Ă3ă, da, a zis ea, deschizând în sfârșit cutia cu nuggets şi 
înmuind unul în ketchup. Da. Vrem să mergem în Thailanda 
şi probabil să facem scufundări acolo. Steph chiar vrea să mer- 
gem și în Australia, poate într-un fel de tur. 

— Sună grozav! a exclamat Pip, alegând cartofii prăjiți de 
data asta şi înghițind în silă câţiva. N-o să uiţi să pui în bagaj 
crema de protecţie solară, nu-i așa? 

Cara a pufnit. 

— Doar tu ai fi putut să zici aşa ceva! 

— Fi bine, a zâmbit Pip, tot eu sunt. 

Spera că era adevărat. 

— N-o să te apuci de skydiving şi bungee jumping, nu-i 
așa? a întrebat Naomi, mai mușcând o dată din burgerul ei 
vegetal şi mestecând jenată. Tata s-ar speria dacă ar ști că te 
arunci de pe un pod sau dintr-un avion. 

— Mda, nu ştiu, a îngăimat Cara şi a clătinat din cap, 
privindu-şi mâinile. Scuze, e foarte ciudat, eu nu... 

— Te descurci foarte bine! a spus Pip, bând o gură de cola 
ca să poată înghiți mâncarea. Foarte bine! 

— "Totuşi, vreau să te ajut. 

— Chiar mă ajuţi. 

Pip s-a uitat în ochii Carei, încercând să îi vorbească tele- 
patic. Acum, ele îi salvau viața. Erau la un McDonalds dintr-o 
benzinărie, mâncau forțat cartofi prăjiţi şi purtau o conversaţie 
nenaturală şi jenantă, dar, de fapt, îi salvau viața. 

În spatele lui Pip s-a auzit o bufnitură. Ea a întors capul, 
văzând că unul dintre bărbaţii beți se împiedicase de un scaun 
şi căzuse la pământ. Dar nu ăsta era sunetul care ajunsese 
la urechile lui Pip. Şi, într-un fel, a surprins-o că sunetul nu 
era pocnetul craniului lui Jason Bell care se spărgea. Era un 
alt foc de armă care lăsa o gaură de nevindecat în pieptul 
lui Stanley Forbes și colora transpiraţia de pe mâinile ei în 
roşu-închis. 

— Pip? a strigat-o Cara. Te simți bine? 

— Da! a spus ea, ştergându-și mâinile de un șerveţel. Bine. 
Bine. Ştii ce? a zis ea şi s-a aplecat ușor în față, arătând spre 
telefonul Carei, care stătea cu ecranul în jos pe masă. Ar trebui 
să facem fotografii. Și videoclipuri. 

— Cu ce? 

— Cu noi, a zis Pip. Să imortalizăm timpul petrecut împre- 
ună și-n care părem normale. Metadatele o să aibă o înregis- 
trare a timpului și o localizare geografică. Haide! 

Pip s-a ridicat de pe scaun şi s-a mișcat spre separeu, așe- 
zându-se lângă Cara. A luat telefonul Carei și a deschis camera. 

— Zâmbiţi! a spus, ţinând telefonul în față ca să facă un 
selfie cu toate trei, Naomi ridicând paharul McDonald's şi si- 
mulând un toast. Da, a fost bine, Naomi! 

Pip a studiat fotografia. Îşi dădeam seama că niciunul din- 
tre zâmbete nu era sincer, dar Hawkins nu ar fi avut de unde 
să ştie. 

Lui Pip i-a mai venit o idee, părul ridicându-i-se pe braţe 
când şi-a dat seama de unde răsărise. Poate că făcea un pas 
după celălalt, îndeplinind planul, dar pașii ei nu erau aliniați. 
Mergeau în cerc, ajungând exact la început. 

— Naomi, a spus ea, ridicând din nou telefonul. În urmă- 
toarea, poți să te uiţi la telefonul tău și să înclini ecranul ca să 
îl vedem în fotografie? Pe ecranul de blocare, ca să arate ora. 

Ambele s-au holbat o clipă la ea, înțelegând. Și poate și ele 
simțeau că cercul atotvăzător le aducea înapoi. Ştiau de unde îi 
venise ideea. Exact așa înţelesese Pip că prietenii lui Sal Singh 
îi lăsaseră fără alibi. O fotografie făcută de Sal, în fundalul că- 
reia Naomi, care avea 18 ani, se uita la ecranul de blocare al 
telefonului ei la ora care îi dădea de gol. Dovedind că Sal fusese 
acolo mult timp după ce prietenii spuseseră inițial că plecase. 
Dovedind că el nu avusese timp să o ucidă pe Andie Bell. 

— D-da, a spus tremurând Naomi. Bună idee! 

Pip s-a uitat la toate trei prin camera frontală a telefonului 
Carei, așteptând ca Naomi să stea corespunzător în fața obiec- 
tivului. A făcut fotografia. Și-a schimbat zâmbetul și privirea, 
apoi a mai făcut una, Cara foindu-se lângă ea. 

— Bun! a spus ea, studiind-o, privirea ei fiind atrasă de nu- 
merele albe de pe ecranul principal al lui Naomi, care arătau 
că fotografia fusese făcută exact la 22.51; numerele care o aju- 
taseră să mai rezolve un caz, iar acum o ajutau să mai rezolve 
unul. Dovadă concretă. 

Încearcă să nu crezi asta, Hawkins! 

Au făcut mai multe fotografii. Și videoclipuri: Naomi a fil- 
mat-o pe Cara când încerca să vadă câţi cartofi prăjiţi îi încă- 
peau deodată în gură, scuipându-i în coşul de gunoi în timp 
ce bărbaţii beţi de la masa alăturată o încurajau; Cara, concen- 
trându-se la chipul lui Pip când bea cola și făcând un prim- 
plan cu nările prietenei sale, care întreba nevinovată: „Mă 
filmezi?” Era o replică pe care o exersase. 

Era un teatru. Fals şi regizat. Un spectacol pentru inspecto- 
rul Hawkins, cu premiera peste câteva zile. Chiar săptămâni. 

Pip a mai mâncat forţat un pic, stomacul protestând, în- 
spumându-se şi clocotind. Apoi a simţit acel gust metalic pe 
limbă. 

— Scuzaţi-mă! a spus şi s-a ridicat brusc în picioare, fetele 
uitându-se la ea. Trebuie să fac pipi. 

Pip s-a grăbit prin mulțime, tenişii ei scârțâind pe podeaua 
proaspăt spălată când s-a îndreptat spre toaletă. 

A intrat pe uşă, aproape dând peste cineva care își usca 
mâinile. 

— Scuze! a reușit Pip să spună, dar venea, venea; se ridica 
în gât. 

A intrat repede într-un separeu şi a închis ușa după ea, dar 
nu a mai avut timp să o încuie. 

A căzut în genunchi și s-a aplecat peste toaletă exact la timp. 

A vomitat. A străbătut-o un fior şi a vomitat din nou. Cor- 
pul i se zdruncina, încercând să scape de toată întunecimea. 

Dar aceasta nu știa că totul era în mintea ei? A vomitat din nou 
bucăți nedigerate de mâncare până a vărsat doar apă decolo- 
rată. Până i s-a golit stomacul şi a râgâit fără să mai iasă nimic, 
dar întunericul a rămas. 

Pips-aaşezatlângă toaletă, ştergându-sela gurăcu dosul mâi- 
nii. A tras apa şi a rămas acolo o clipă, gâfâind şi sprijinindu-și 
pătul de gresia rece a peretelui toaletei. Transpiraţia i-a curs pe 
tâmple şi pe partea interioară a braţelor. Cineva a încercat să 
intre în separeu, dar Pip a închis ușa cu un picior. 

Nu trebuia să stea prea mult aici. Trebuia să se contro- 
leze. Dacă ceda, se strica şi planul, iar ea nu avea să reuşească. 
Doar alte câteva ore, alte câteva căsuțe de bifat în mintea ei, 
iar apoi ar fi scăpat. Ar fi fost în siguranţă. Ridică-te! şi-a spus 
ea, iar Ravi cel din mintea ei a repetat cuvintele, deci trebuia 
să asculte. 

Pip s-a ridicat în picioare tremurând şi a deschis ușa. Două 
femei cam de vârsta mamei ei se uitau la ea când s-a îndreptat 
spre chiuvetă ca să se spele pe mâini. Să se spele și pe faţă, 
dar nu prea mult, încât să şteargă fondul de ten care acoperea 
semnele lăsate de banda adezivă. Și-a clătit gura cu apă rece și 
a scuipat-o. A încercat să bea o gură. 

Privirile lor s-au îndârjit, pline de dezgust, după felul în 
care își ţineau buza superioară. 

— Prea mult Jäger, a spus Pip, ridicând din umeri la ele. Ai 
ruj pe dinţi! i-a zis uneia din femei înainte să iasă din baie. 

— E totul în regulă? a întrebat Naomi când Pip s-a aşezat 
din nou. 

— Mda! 

Pip a dat din cap, dar tot mai lăcrima. 

— Nu mai mănânc, a zis ea şi a împins mâncarea, apoi s-a 
întins spre telefonul Carei ca să se uite la ceas. 

Era 23.21. Probabil trebuiau să plece în următoarele zece 
minute. 

— Ce aţi spune de o McFlurry înainte de plecare? le-a în- 
trebat pe fete, gândindu-se la ultima plată cu cardul ei, altă 
urmă pe care o lăsa pentru Hawkins. 

— Chiar nu mai pot mânca nimic, a refuzat-o Cara, clăti- 
nând din cap. Mi se face rău! 

— Două McFlurry vin imediat! Pip s-a ridicat în picioare, 
luându-și portofelul și adăugând în şoaptă: La pachet. Sau le 
arunci la coș când te las acasă. | 

Pip a aşteptat din nou la coadă, făcând pe rând câţiva paşi. 
A comandat înghețatele și i-a spus casierului că nu îi pasă de 
aromă. A atins cardul ca să le plătească, ţiuitul dându-i un soi 
de linişte. Aparatul era de partea ei, spunând lumii că fusese 
chiar aici, până ce plecase la 23.30. Aparatele nu minţeau; doar 
oamenii o făceau. 

— Poftim! a spus Pip, dându-le îngheţatele prea reci, bucu- 
roasă să fie departe de mirosul lor. Să mergem! 

Nu au vorbit mult nici la întoarcere, mergând pe aceleaşi 
autostrăzi pe care veniseră. Pip nu mai era cu ele, înaintase în 
timp, înapoi la Green Scene Ltd şi la râul de sânge de pe beton. 
Rememora tot ce ea și Ravi mai aveau încă de făcut. Reme- 
mora paşii, ca să nu uite nimic. Nimic nu putea fi uitat. 

— Pa! le-a spus fetelor, aproape râzând la cât de ridicol 
şi neînsemnat părea cuvântul, când Cara și Naomi au cobo- 
rât din maşina ei, ţinând încă în mâini îngheţatele neatinse. 
Mulţumesc! Eu... N-am să pot să vă mulțumesc niciodată 
suficient pentru... dar nu mai putem vorbi vreodată despre 
asta. Nu mai deschidem niciodată subiectul. Și nu uitaţi: nu 
trebuie să mințiți! Am venit aici, am dat telefon, apoi am mers 
la McDonald's şi după asta v-am lăsat acasă la 23.51, a zis Pip 

«ind s-a uitat la ceasul de pe bord. E tot ce ştiţi. E tot ce spuneţi, 
dacă vă întreabă cineva. 

Ele au dat din cap. Acum înțelegeau. 

— Tu o să te descurci? a întrebat Cara, ezitând cu mâna pe 
portiera din dreapta. 

— Cred că da. Sper că da. 

La drept vorbind, mai erau multe lucruri care ar fi putut 
decurge prost, făcând inutile toate încercările astea, iar Pip nu 
şi-ar mai fi revenit bine. Dar nu putea să le zică așa ceva. 

Cara încă ezita, așteptând un răspuns mai hotărât, dar Pip 
nu putea să-i ofere unul. Probabil că fata și-a dat seama, pen- 
tru că s-a întins ca să-i strângă mâna lui Pip înainte să închidă 
portiera şi să se îndepărteze. 

Surorile au urmărit cum Pip a ieșit de pe aleea lor cu spa- 
tele, făcându-i o ultimă dată semn din mână. 

Bine! a dat Pip din cap în sinea ei, coborând dealul. Alibi: 
rezolvat. 

A urmat luna și planul, care, în clipa aia, erau unul și același 
lucru, ducând-o înapoi acasă și la Ravi. 


Patruzeci 


Părinţii ei erau deja în pat când Pip a ajuns acasă, aşteptând-o. 
Ei bine, un părinte. 

— Ți-am spus să nu întârzii prea mult, a șoptit mama ei, 
mijind ochii în lumina slabă a veiozei de pe noptieră. Ne tre- 
zim la opt pentru Legoland. 

— Abia a trecut de miezul nopții, a ridicat Pip din umeri 
din pragul uşii. Se pare că nopțile târzii sunt mult mai târzii 
decât cele de la facultate. Mă antrenez. 

Cu o carte deschisă pe piept, tatăl ei adormise. 

— O, şi, doar ca să ştii, mai devreme mi-am pierdut telefo- 
nul, a şoptit Pip. 

— Poftim? Când? a întrebat mama, încercând și nereuşind 
să vorbească în șoaptă. 

Tata şi-a mai mormăit o dată încuviințarea, fără să ştie cu 
ce era de acord. 

— Cred că atunci când am ieşit la alergat, a spus Pip. Pro- 
babil mi-a sărit din buzunar și nu mi-am dat seama. O să-l 
înlocuiesc săptămâna viitoare, nu-ţi face griji! 

— Trebuie să ai mai multă grijă de lucrurile tale! a oftat 
mama. 

Ei bine, Pip avea să piardă sau să strice mai mult decât un 
telefon în seara asta. 

— Mda, ştiu! Să mă maturizez, a spus ea, să mă antrenez 
şi pentru asta. În orice caz, acum mă duc la culcare. Noapte 
bună! 

— Noapte bună, draga mea! i-a răspuns mama, iar tata a 
mormăit a treia oară. 

Pip a închis uşor uşa de la camera lor și, mergând pe palier, 
a auzit-o pe mama spunându-i soțului să lase cartea dacă ador- 
mise deja, pentru numele lui Dumnezeu. 

Pip a intrat în dormitor, închizând ușa în urma ei. Zgomo- 
tos — nu destul de zgomotos, încât să îl trezească pe Josh, care 
era deja morocănos, dar destul de zgomotos, încât mama ei să 
audă că se ducea la culcare. 

Aici mirosea a clor, iar Pip a deschis dulapul, aplecându-se 
ca să se uite în găleata în care pluteau grămezi de haine şi bandă 
adezivă. A împins tenișii înapoi în lichid. Semnele albastre de 
pe margini începuseră să se albească, dispărând în contrast cu 
materialul, la fel ca petele de sânge de pe bombeuri. 

Bun! Totul mergea conform planului. Doar că nu prea mer- 
gea. Întârziase deja la întâlnirea cu Ravi. Spera că băiatul nu 
stătea locului şi intra în panică, deși îl cunoștea mai bine decât 
spera. Pip trebuia să mai aştepte câteva minute. Ca mama ei să 
adoarmă. 

Și-a verificat din nou rucsacul, reîmpachetând toate 
lucrurile în ordinea în care credea că urma să aibă nevoie de 
ele. Şi-a strâns coada de cal cu încă un elastic, legându-l într-un 
coc lejer, iar apoi şi-a pus un fes, ca să aranjeze totul, ascun- 
zând înăuntru orice șuviţă de păr. Pe urmă a tras de curelele 
rucsacului şi a aşteptat lângă uşa dormitorului. Deschizând-o 
centimetru cu centimetru ca să nu facă zgomot, Pip şi-a scos 
capul afară și s-a uitat pe palier, urmărind lumina slabă şi gal- 
benă a veiozei de pe noptiera mamei ce se zărea pe sub uşa de 
la dormitorul părinţilor ei. Auzea deja huruitul uşor al sforă- 
iturilor tatălui ei, folosindu-se de momentele de liniște dintre 
ele ca să măsoare timpul care trecea. 


378 HOLLY JACKSON 


Lumina s-a stins, lăsând doar întuneric în urmă, iar Pip a 
mai așteptat câteva minute. Apoi a închis uşa dormitorului ei 
şi a mers pe hol, păşind cu grijă şi în linişte. Coborând scă- 
rile şi amintindu-și de data asta să păşească peste treapta care 
scârțâia, a treia de jos. 

A ieşit din nou pe ușa din faţă, în frig, şi s-a sprijinit uşor 
de ea, astfel încât singurul sunet scos să fie țăcănitul încuietoa- 
rei care aluneca în mecanism. Oricum mama ei avea un somn 
profund - cu siguranţă -, ţinând cont de bărbatul care dor- 
mea lângă ea mormăind și sforăind. 

Pip a mers pe alee, pe lângă maşina parcată și pe Martisend 
Way, cotind la dreapta. Chiar dacă era târziu și întuneric, iar ea 
mergea singură, nu se temea. Sau, dacă se temea, era o ușoară 
teamă, una obișnuită, aproape neremarcabilă în comparaţie cu 
groaza pe care o simţise cu doar câteva ore în urmă, semnele 
acesteia încă marcându-i tot corpul. 

Pip a zărit mai întâi mașina; un Audi negru aștepta la colț, 
în intersecția unde drumul lui Pip îl întâlnea pe cel al lui Max. 

Probabil Ravi o văzuse, farurile mașinii lui Max aprin- 
zându-se și trimițând două raze albe prin noaptea întunecată. 
Era cu mult trecut de miezul nopţii. Era sigură că Ravi se pani- 
case din cauza orei, dar acum era aici. 

Pip şi-a folosit mâneca pentru a deschide portiera şi s-a 
așezat pe locul din dreapta. 

— E ora 00.18! a zis Ravi și s-a întors spre ea, cu ochii mari 
de groază, exact așa cum crezuse Pip. Te-am așteptat. Credeam 
că ți s-a întâmplat ceva. 

— Scuze! a spus Pip şi a închis portiera cu mâneca trasă. 
Nu s-a întâmplat nimic rău! Pur şi simplu am întârziat puţin. 

— „Puţin” înseamnă vreo șase minute, a zis Ravi fără să 
își mute privirea. Atât am întârziat eu; a durat mai mult decât 

credeam ca să traversez pădurea spre casa lui Max. Optspre- 
zece minute înseamnă c-ai întârziat mult mai mult. 

— Cum te-ai descurcat? a întrebat Pip, aplecându-se în față 
ca să îşi lipească fruntea de a lui, așa cum el şi-o lipea mereu 
de a ei; ca să îi ia jumătate din durerea de cap sau din nervi, 
spunea Ravi. 

În cazul ăsta, Pip lua jumătate din frica lui, deoarece era 
una obișnuită, iar ea putea să-i facă față. 

Funcţiona, chipul lui Ravi relaxându-se puţin când ea s-a 
retras. 

— Mda, a spus el. Totul a decurs bine. Am fost la bancomat 
şi la benzinărie. Am plătit totul cu cardul. Da, bine. Rahul a 
comentat că par distras, dar a crezut doar că m-am certat cu 
tine sau cam așa ceva. Totul a fost în regulă. Părinţii mei cred 
că dorm. Dar tu? Cum te-ai descurcat? 

Ea a dat din cap. 

— Nu ştiu cum, dar totul a decurs bine. Am luat tot ce 
aveam nevoie de la Max. Ai luat mașina fără probleme? 

— Evident, a spus el, arătându-i din priviri maşina neagră. 
Bineînţeles că are și o mașină frumoasă. Părea să fie încă linişte 
în casă. Întuneric. A durat mult până a adormit? 

— Cincisprezece-douăzeci de minute, a răspuns Pip. Nat a 
fost nevoită să îi ardă una ca să mai tragă de timp, dar cred că 
asta o să se potrivească mai bine cu povestea. 

Ravi s-a gândit o clipă. 

— Da, şi poate Max o să creadă dimineaţă că de asta îl 
doare capul. Și telefonul lui? 

— Connor și Jamie l-au plantat chiar înainte de 21.40. Am 
sunat la Epps imediat după aceea. 

— Şi alibiul tău? a întrebat el. 

— Sunt acoperită. De la 21.41 până la puțin după miezul 
nopții, multe camere. Mama m-a auzit ducându-mă la culcare. 

Ravi a dat din cap, uitându-se prin parbriz la aerul care plu- 
tea prin lumina strălucitoare a farurilor. 

— Atunci să sperăm că am reușit să prelungim ora decesu- 
lui cu măcar trei ore. 

— Apropo de asta, a spus Pip, băgând mâna în rucsac, tre- 
buie să ajungem repede la complex şi să îl întoarcem din nou. 
Deja a stat o vreme pe o parte. 

Apoi fata a scos o mână de mănuși din cauciuc, dându-i lui 
Ravi o pereche şi celălalt fes al ei. 

— Mulţumesc! i-a răspuns el când şi-a pus fesul, Pip aju- 
tându-l să strângă orice şuviţă rebelă, apoi şi-a scos mănușile 
mov cu un deget pe care le purta deja, întinzându-și degetele 
în cele transparente. Doar pe astea le-am găsit acasă la mama, 
a adăugat și i-a dat mănușile mov lui Pip, care le-a băgat în 
rucsac. Cred că știu ce îi cumpăr de ziua ei. 

Ravi a pornit maşina, motorul bâzâind încet și vibrând sub 
picioarele lui Pip. 

— Pe drumuri secundare? a întrebat el. 

— Da! i-a răspuns Pip. Să mergem! 


Patruzeci și unu 


Porţile de la Green Scene Ltd se încruntau la ei, deschise, dar ne- 
primitoare, reflectând lumina puternică a farurilor în ochii lor. 

Ravi a tras maşina chiar în fața porţilor, oprind motorul, 
iar când s-a făcut liniște, au auzit în noapte sunetul altui motor 
mergând în gol. Era al mașinii lui Jason Bell, din faţă, dincolo 
de porţi, care păstra cadavrul rece pentru ei. 

Pip a coborât, iar sunetul portierei închise s-a auzit ca un 
tunet în noapte. Dar dacă nimeni nu o auzea ţipând, n-avea să 
audă nici asta. 

— Stai! i-a spus lui Ravi când a coborât şi el şi s-a îndreptat 
spre poarta deschisă. Telefonul! i-a amintit ea, mergând de-a 
lungul bolovanilor care flancau aleea, legând drumul de poartă. 

S-a oprit la piatra mare aflată cel mai aproape de drum și a 
inconjurat-o, aplecându-se. A oftat de uşurare. Acolo o aştepta 
telefonul lui Max, în punga închisă de sandvici. 

Pip le-a mulțumit din nou în gând lui Jamie și lui Connor 
când a întins mâna și a luat mobilul. Cu mănuși și prin punga 
de plastic, a apăsat butonul lateral, iar ecranul de blocare s-a 
luminat. Privirea i s-a mișcat repede pe acesta, lumina albă 
fiind atât de strălucitoare, încât Pip a văzut o aură argintie în 
jurul lui, furişându-se spre ea ca o ceaţă. Şi poate că era: acum 
erau multe fantome aici, Jason alăturându-se celor cinci femei 
pe care le ucisese și fantomei lui Pip, desprinsă de timp, mer- 
gând pe drum pe ecranul unui calculator. Fata a mijit ochii şi 
s-a uitat dincolo de lumina strălucitoare. 

— Da, a șoptit ea, întorcându-se ca să ridice degetul mare 
spre Ravi. 

— Ce e? a întrebat el, venind în grabă. 

— Un apel pierdut de la Christopher Epps la 21.46. Un apel 
pierdut de la mămica la 21.57 şi altul la 22.09. Şi ultimul de la 
tata, la 22.48. 

— Perfect! a zis Ravi şi a zâmbit larg, dinţii strălucindu-i 
în noapte. 

— Perfect! a confirmat Pip, punând la loc sigur telefonul 
din pungă, în rucsac. 

Crezuseră că îl sunau pe Max ca să îi dea vești bune, că Pip 
urma să accepte înțelegerea și să îşi retragă declaraţia. Dar nu 
asta făcuseră; căzuseră direct în capcana întinsă de Pip şi de 
Ravi. Apelurile de pe telefonul lui Max trecuseră prin turnul 
local de telefonie mobilă de aici. Ceea ce însemna că îl plasau 
pe Max şi telefonul lui chiar la locul scena crimei, chiar în mij- 
locul intervalului de timp manipulat al orei decesului. 

Deoarece Max Hastings îl ucisese pe Jason Bell, nu Pip. lar 
părinţii lui şi avocatul tocmai o ajutaseră să reușească. 

Pip s-a ridicat, iar Ravi a luat-o de mână, împletindu-şi 
degetele cu ale ei, mănuşile de plastic lipindu-se între ele. A 
strâns-o uşor. 

— Aproape am terminat, sergent, i-a zis, sărutând-o pe 
frunte, care o durea în locul din care smulsese banda. Ultimul 
efort. 

Pip i-a studiat fesul și s-a asigurat că niciun fir din părul lui 
lung nu iese afară. 

Ravi i-a eliberat mâna ca să bată din palme. 

— Bun, să o facem! a spus el. 

Au intrat pe porţi, paşii lor scârțâind pe pietriș. Îndrep- 
tându-se spre două stopuri roșii care străluceau în noapte; cele 
ale mașinii lui Jason și geamătul ușor al motorului pornit. 

Pip s-a uitat din nou la propria reflexie din geamul din 
dreapta, noaptea asta lungă văzându-se pe chipul ei când a 
deschis portiera. 

Era frig înăuntru, foarte frig, degetele amorțind prin 
mănuși când au păşit pragul. Ea s-a aplecat și a văzut că scoate 
aburi pe gură. 

Ravi a deschis uşa din spate din partea opusă ei. 

— La naiba, e frig! a spus el, aplecându-se şi pregătindu-și 
braţele, apucându-l de glezne pe Jason prin prelata neagră. Și-a 
ridicat privirea şi s-a uitat când Pip şi-a strecurat mâinile sub 
umerii lui Jason, întrebând-o: Gata? Trei, doi, unu, acum! 

L-au înșfăcat, iar apoi Pip a ridicat un genunchi ca să spri- 
jine corpul, punându-și piciorul pe banchetă. 

— Bun! a spus ea, braţele slăbindu-i acum şi chinuindu-se 
cu greutatea, dar încurajată de promisiunea supraviețuirii. 

Uşor şi folosindu-se de genunchi ca să se orienteze, au răsu- 
cit prelata înfășurată, întorcând cadavrul, și l-au lăsat înapoi pe 
banchetă. Din nou cu faţa în jos, la fel cum murise. 

— Cum arată? a întrebat Ravi, când Pip a desfăcut o parte a 
prelatei, încercând să ignore ceafa distrusă a lui Jason. 

Se simţea detașată de persoana care făcuse asta, separată 
cumva, deoarece, de atunci, trăise o sută de vieți în câteva ore. 
Pip i-a împuns gâtul, simțind muşchii de sub piele și coborând 
spre umerii lui peste cămașa pătată de sânge. 

— S-a instalat rigor mortis, a spus ea. Începe de la maxilar 
şi gât, dar nu a mai înaintat. 

Ravi a privit-o cu ochi întrebători. 

— Asta e bine, a spus Pip, răspunzând la întrebarea neros- 
tită. Înseamnă că am reușit să amânăm debutul... destul de 
mult. Nici măcar nu a ajuns la antebraţe. De obicei, rigor mor- 
tis se termină în şase până la douăsprezece ore. A murit cu mai 
bine de şase ore în urmă, și este încă instalată doar în partea 
superioară a corpului. E bine, a spus, încercând să se convingă 
pe sine, dar și pe Ravi. 

— Bine, în regulă, a zis Ravi, cuvintele ieşindu-i din gură ca 
un abur în aerul rece. Și cealaltă chestie? 

— Lividitatea, a spus Pip, care a scrâșşnit din dinţi şi a des- 
făcut mai mult prelata. 

S-a aplecat înainte și a ridicat doi centimetri partea din 
spate a cămăşii lui Jason, uitându-se cu mai multă atenţie la 
pielea de dedesubt. 

Părea tumefiată, căpătând o nuanţă pestriță mov-roşiatică 
de la sângele care se adunase înăuntru. 

— Da, s-a declanșat, a spus Pip, cu un picior în spaţiul de la 
picioare al maşinii ca să se apropie. 

S-a întins și a apăsat cu degetul mare înmănușat pielea de 
pe spatele lui Jason. Când I-a retras, semnul degetului a rămas: 
un mic semicerc alb, o insulă înconjurată de piele decolorată. 

— Da, nu s-a stabilizat. Încă se albeșşte. 

— Ceea ce înseamnă... 

— Ceea ce înseamnă că acum îl întoarcem, sângele o să se 
miște din nou şi-o să înceapă să se adune în partea cealaltă. 
O să facă să pară că nu au trecut deja cinci ore de când stă în 
poziţia asta. O să ne câştige timp. 

— Mulţumim gravitaţiei! a spus Ravi, dând gânditor din 
cap. Adevăratul executant. 

— Da, ei bine... 

Pip şi-a aplecat capul și a ieșit din maşină. 

— Acum cele două procese încep cu adevărat să se accele- 
reze deoarece este timpul să îl... 

— Încălzim la microunde. 

— Vrei să nu mai spui asta? 

— Glumesc doar ca să te destind, a zis serios Ravi, ridicând 
mâinile înmănuşate. Asta-i datoria mea în echipă. 

— Te subapreciezi, a spus Pip, iar apoi a arătat spre pungile 
cu gheaţă împrăștiate prin maşină. Poţi să le iei? 

Ravi le-a luat în braţe. 

— Încă sunt bocnă. Am făcut foarte frig înăuntru. 

— Da, ne-am descurcat bine, a spus Pip, mergând spre par- 
tea din față a mașinii și deschizând portiera din dreapta. 

— O să le duc înapoi, a zis Ravi şi a gesticulat spre pungile 
de gheaţă. 

— Bine, clăteşte-le, în caz că miros a... ştii tu! a strigat Pip. 
O, şi Ravi, vezi dacă găseşti acolo produse de curăţat. Spray an- 
tibacterian, niște cârpe. Poate o mătură, ca să putem îndepărta 
orice fir de păr. 

— Da, o să caut, a spus el, fugind spre clădirea de birouri şi 
ridicând pietrișul în jurul lui. 

Pip s-a aşezat la volan, aruncând o privire peste umăr spre 
Jason Bell, ţinându-l sub observaţie. Era din nou singură. Doar 
ei doi în acest loc mic și limitat. Şi chiar dacă el era mort, Pip 
nu avea încredere că Jason n-ar fi apucat-o când s-ar fi întors 
cu spatele. Nu fi prostuță! Era mort de șase ore, chiar dacă 
părea că nu trecuseră decât două. Mort şi neajutorat, nu că ar 
fi meritat vreun ajutor. 

— Nu încerca să mă faci să mă simt prost, i-a spus încet 
Pip, întorcându-se ca să studieze butoanele şi cadranele de pe 
bord. Ticălos malefic! 

A apucat butonul rotativ - acum la setarea cea mai 
rece — şi l-a răsucit până în partea cealaltă, unde indicatorul 
arăta un triunghi roșu. Sistemul era deja la treapta superioară, 
5, iar aerul intra şuierând strident prin gurile de aerisire. Pip 
a pus o mână înmănușată în fața uneia și a ţinut-o acolo când 
aerul a trecut de la rece la cald și apoi la fierbinte. Parcă ar fi 
fost un uscător de păr ţinut aproape de degete. Nu era o știință 
exactă; nu știa cu cât ar fi reușit să ridice temperatura corpului 
lui Jason. Dar aerul i se părea destul de fierbinte şi aveau ceva 
timp să îl încălzească, în vreme ce se ocupau de restul scenei. 
Dar nu prea mult, deoarece căldura ar fi început să accelereze 
rigor şi livor mortis. Era o acţiune de echilibrare între cei trei 
factori. 

— Încălzeşte-te bucuros! a spus Pip şi a coborât din maşină, 
închizând portiera în urma ei. 

A închis şi celelalte portiere, izolându-l iarăși pe Jason în 
mașina care se încălzea, mormântul lui temporar. 

S-a auzit un zdrăngănit în spatele ei. Paşi. 

Pip s-a întors cu un suspin deja în gât, însă era doar Ravi, 
care revenea din birou. l 

I-a spus din priviri să se oprească. 

— Scuze! a spus el. Uite ce am găsit! 

Într-o mână ţinea o pungă mare, plină cu diverse sprayuri 
antibacteriene, clor și cârpe de şters praful. Deasupra grămezii 
era un prelungitor înfăşurat, negru, de tip industrial. Iar în 
cealaltă mână, prins în pliul cotului și atârnându-i la gât, era 
cablul unui aspirator. Roșu, cele două butoane ca nişte ochi 
uitându-se cu sfială spre cer. 

— Am găsit un Henry Hoover, a spus el, scuturând puțin 
aparatul şi făcându-l să salute. 

— Da, văd, a zis Pip. 

— Şi prelungitorul ăsta foarte lung, ca să putem să ajungem 
prin toate locurile pe unde ai fost, în caz că a rămas vreun fir 
de păr în urmă. Și în portbagaj, a adăugat băiatul și a dat din 
cap spre maşina lui Jason. 

— Mda, a spus Pip, descurajată de zâmbetul nevinovat și 
permanent al lui Henry Hoover, extrem de de fericit să îi ajute 
să curețe locul unei crime. Mă tem că totuşi ţi-a furat slujba. 

— Poftim? Faci glume ca să destinzi atmosfera? a întrebat 
Ravi. Este în regulă, se pricepe mai bine la asta, iar eu oricum 
mă pricep mai mult să dau dispoziţii. Sunt directorul adjunct 
al echipei Ravi şi Pip. 

— Ravi? 

— Da, corect, scuze, agitația mă face să vorbesc mult. Încă 
nu m-am obișnuit să văd de aproape un cadavru. Să ne apucăm 
de treabă! 

Au început în depozitul de chimicale, pășind cu atenţie 
peste și pe lângă balta de sânge. Nu trebuiau să o curețe, aveau 
să lase sângele acolo, neatins; Max trebuia să îl fi ucis pe Jason 
undeva, la urma urmei. Şi trebuia ca sângele să fie un semnal, 
să spună primilor oameni sosiți la locul faptei că se întâmplase 
ceva foarte rău acolo, aceştia urmând să dea de cadravru cât 
timp Jason era încă rigid şi cald. Asta era important. 

Ravi a băgat prelungitorul într-o priză din depozitul uriaş, 
unde erau ținute utilajele, şi a început să aspire. A trecut de ne- 
numărate ori prin locurile pe care i le-a arătat Pip. Peste tot pe 
unde fusese târâtă, pe unde mersese şi alergase panicată. Peste 
tot a fost şi el. Atent să păstreze o margine în jurul locului unde 
murise Jason și a râului de sânge. 

Pip s-a ocupat de rafturi, cu un spray în mână și o cârpă în 
cealaltă. A urcat şi coborât pe rafturile răsturnate, pe stâlpii de 
metal, pulverizând şi ștergând tot ce atinsese. Fiecare parte și 

fiecare unghi. Găsind şurubul și piulița pe care le scosese din 
raft și ştergându-le și pe acestea. Amprentele ei erau deja la 
dosar; nu putea lăsa în urmă nici măcar una parţială. 

S-a urcat din nou pe rafturile prăbuşite, ca pe o scară, 
ştergând cu grijă ce ar fi putut atinge: marginea rafturilor de 
metal, cuvele de plastic cu insecticid şi îngrăşământ. Urcând 
pe zid şi în jurul ferestrei sparte, lustruind chiar şi cioburile de 
sticlă lăsate în ramă, în caz că le atinsese. 

A coborât cu atenţie, evitându-l pe Ravi în timp ce acesta 
aspira, şi s-a îndreptat către trusa de unelte de pe bancul de 
lucru din capătul îndepărtat. Pip a scos tot ce era înăuntru; ar 
fi putut atinge orice când băgase mâna. Rând pe rând, a șters 
toate sculele, chiar şi burghiele și piesele metalice. A terminat 
un spray și a fost nevoită să aducă altul ca să continue. Atin- 
sese și bilețelul cu mesajul despre sculele Echipei Albastre; îşi 
amintea că o făcuse. A dezlipit hârtiuţa, a mototolit-o şi a bă- 
gat-o în buzunarul din faţă al rucsacului ca să o ia acasă. 

Sângele aproape se uscase pe ciocan când Pip l-a luat de 
unde era, smocuri din părul lui Jason fiind încă lipite de sân- 
gele închegat. Pip a lăsat capătul așa cum era, ştergând mâne- 
rul de nenumărate ori şi îndepărtând orice urmă lăsată de ea. 
Punându-l teatral din nou în apropierea râului de sânge. 

Clanţele uşilor, încuietorile, inelul mare cu chei de la Green 
Scene al lui Jason, întrerupătoarele, sertarele din clădirea de 
birouri pe care le atinsese Ravi. Toate, şterse de nenumărate 
ori. Din nou rafturile, ca să fie sigură. 

Când Pip şi-a ridicat în sfârşit privirea, bifând o altă căsuță 
în minte, s-a uitat la ceasul de pe telefonul cu cartelă. Tocmai 
trecuse de ora 2:30 dimineaţa; făcuseră curat aproape două 
ore, iar Pip era transpirată în hanorac. 

— Cred că am terminat, a spus Ravi când a ieşit iarăși din 
depozitul mai mare, cu o canistră goală în mâini. 

— Mda, a dat din cap Pip, cu respiraţia puțin tăiată. A mai 
rămas doar mașina. În mare parte portbagajul. Și cheile de la 
maşina lui. Dar au trecut deja aproape două ore, a spus ea, ui- 
tându-se prin uşa deschisă a depozitului, înapoi în noaptea în- 
tunecată. Cred că este timpul. 

— Să îl luăm? a verificat Ravi. 

Pip și-a dat seama că voia să facă o glumă, dar se răzgândise. 

— Da! O să îl întoarcem iarăşi, dar nu vreau să înțepenească 
prea mult; trebuie să fie încă rigid când o să-l găsească. Acum 
cred că sunt peste 40 de grade înăuntru, poate şi mai mult. 
Sper că asta i-a ridicat temperatura până spre 30 de grade. 
Cadavrul o să înceapă să se răcească iarăși odată ce-l scoatem 
afară, cu 0,8 grade pe oră până ajunge la temperatura mediului 
înconjurător. 

— Explică-mi în termeni cu care scapi de crimă! a îndem- 
nat-o Ravi, bâjbâind în partea de sus a canistrei. 

— Ei bine, dacă este găsit, iar legistul îl examinează iniţial 
la locul crimei pe la 6 dimineaţa, adică peste trei ore şi jumă- 
tate, folosind invers regula cu 0,8 grade, ar trebui să arate că a 
murit mai probabil pe la ora 21 sau 22. Şi rata de înţepenire şi 
lividitate ar trebui să susțină asta. 

— Bun! a spus Ravi. Atunci să îl scoatem din maşină! 

El a urmat-o afară, spre mașina lui Jason, uitându-se prin 
geam. 

— Stai! 

Pip a îngenuncheat și a deschis rucsacul. 

— Îmi trebuie lucrurile pe care le-am luat de acasă de la 
Max. 

A scos punga de congelator în care se aflau hanoracul gri al 
lui Max, unul dintre tenişii lui albi şi șapca. Ravi s-a întins spre 
punga cu încălțările. 

— Ce faci? a întrebat Pip, mai tăios decât a vrut, făcându-l 
să tresară şi să îşi retragă mâna. 

— Îmi pun încălțările lui Max? a răspuns el nesigur. Cre- 
deam că vrei să laşi urme prin noroi, unde aruncăm cadavrul. 
Urmele încălțărilor. 

— Da, corect, a zis Pip, scoțând altceva din sac: cele cinci 
perechi de şosete făcute ghem. De asta le-am adus. Eu încalț 
tenişii. Eu îl târăsc acolo, a adăugat, apoi şi-a scos tenișii Con- 
verse şi a început să îşi pună şosetele, câte o pereche pe rând, 
căptuşindu-şi picioarele. 

— Pot să te ajut, a spus Ravi, urmărind-o. 

— Nu poţi. 

Pip a băgat primul picior căptușit în tenişii lui Max, strân- 
gând bine şireturile. 

— Nu poate să existe decât un rând de urme. Doar ale lui 
Max. Iar tu nu arunci cadavrul, nu te las să faci asta. Eu trebuie 
să o fac. Eu l-am ucis, eu te-am băgat în situaţia asta. 

Pip a legat și şireturile celui de-al doilea tenis şi s-a ridicat, 
încercând aderenţa la pietriș. Picioarele i s-au mişcat puţin în 
sus și în jos când a păşit, dar avea să se descurce. 

— Vreau să spun, nu tu ne-ai băgat în asta, ci el, a zis Ravi, 
gesticulând cu degetul mare înapoi spre cadavrul lui Jason. 
Eşti sigură că te descurci? 

— Dacă Max poate să târâie cadavrul lui Jason printre co- 
paci, atunci şi eu pot. 

Pip a deschis punga cu hanoracul lui Max şi l-a tras peste al 
ei. Ravi a ajutat-o, atent să nu-i deranjeze fesul şi asigurându-se 
că nu lasă niciun fir de păr în spatele gulerului. 

— Eşti gata, a anunţat-o Ravi și a făcut un pas înapoi ca să 
se uite la ea. Pot cel puțin să te ajut să îl scoţi din mașină. 

Da, putea cel puţin să o ajute cu asta. Pip a dat din cap, 
mergând spre portiera din spate a mașinii, pe partea unde era 
capul lui Jason. Ravi a ocolit-o spre partea opusă. 

Au deschis portierele în același timp. 

— Uau! a spus Ravi, aplecându-se. Se încălzeşte aici! 

— Nu o face! a zis categoric Pip, peste bancheta din spate. 

— Ce? a bombănit el şi s-a încruntat la ea peste prelată. Nu 
voiam să cânt. Până şi eu știu când întrec limita. 

— Sigur! 

— Am vrut să spun că este foarte cald înăuntru. Cred că 
sunt mai mult de 40 de grade. Ca şi când am fi deschis un cup- 
tor, iar fierbinţeala ne-ar fi lovit în faţă. 

— Da! a spus Pip. Tu îl împingi în partea aia, iar eu încerc 
să îl trag afară. 

Pip a reuşit să îl scoată din mașină, folosindu-se de inerția 
lui Ravi din partea cealaltă. Picioarele lui Jason înfășurate în 
prelată au aterizat pe pietriș cu un trosnet. 

— L-ai prins? a întrebat Ravi, ocolind maşina. 

— Da! 

Pip l-a lăsat ușor jos. S-a întors la rucsacul ei, a deschis bu- 
zunarul din față şi a scos punga de sandvici în care pusese gră- 
măjoare de fire din părul lui Max. 

— Am nevoie de asta, i-a explicat lui Ravi, băgând-o în bu- 
zunarul din faţă al hanoracului lui Max. 

— Ai de gând să-l lași în prelată? 

Ravi a urmărit-o când s-a întors la cadavru, chinuindu-se 
să îl ridice din nou pe Jason de subsuori, braţele lui fiind acum 
rigide și neclintite. 

— Mda, poată să rămână în prelată, a spus Pip, mormă- 
ind din cauza efortului când a încercat să-i târască picioarele 
prin pietriș, bucuroasă că prelata era acolo, ca fața moartă a lui 
Jason să nu o privească în timp ce făcea asta. Și Max ar fi putut 
încerca să îl acopere. 

Pip s-a retras un pas şi l-a târât. 

A încercat să nu se gândească la ce făcea. Să ridice o barieră 
în mintea ei, un gard care să ţină gândurile afară. Era doar una 
dintre căsuţele de bifat, își spunea ea. Trebuia să se concen- 
treze la asta: la una dintre sarcinile incluse în plan, ca în cazul 
tuturor planurilor pe care le făcuse vreodată, chiar şi în al celor 
mici şi banale. Situaţia de faţă nu era diferită. 

Doar că era, i-a amintit acea voce misterioasă, cea care se 
ascundea lângă ruşine, distrugându-i bariera bucată cu bucată. 
Deoarece era târziu în noapte; se aflau în intervalul orar în care 
„prea târziu” devenea „prea devreme”, iar Pip Fitz- Amobi târa 
un cadavru. 


Patruzeci și doi 


Jason cel mort era greu, iar Pip se mişca destul de lent, mintea 
ei încercând să se distanţeze de chestia din mâinile ei și chiar 
şi de mâini. 

A fost un pic mai ușor când a trecut de pe pietriș pe iarbă, 
uitându-se înapoi la fiecare doi pași, ca să nu se împiedice. 

Ravi a rămas pe pietriș. 

— Mă apuc să curăț portbagajul! a spus el. Să dau fiecare 
centimetru cu aspiratorul. 

— Şterge şi laturile din plastic! i-a strigat Pip, gâfâind. 
Le-am atins. 

Ravi i-a făcut semn că e totul în regulă, iar ea s-a întors. 

Pip l-a sprijinit o clipă pe Jason de piciorul ei, ca să-i mai 
ia din greutate şi ca să îşi odihnească braţele. Muşchii umeri- 
lor deja protestau, dar trebuia să continue. Asta era treaba ei, 
povara ei. 

L-a târât pe Jason în pădure, tenișii lui Max strivind primele 
frunze căzute. Câteva clipe a pus cadavrul pe jos, întinzându-și 
braţele dureroase și mişcând capul dintr-o parte în alta ca să 
îşi dezmorțească gâtul. S-a uitat la lună, întrebându-se ce naiba 
face aici, după care s-a întors la chinul ei. 

L-a tras printre doi copaci şi pe după un altul. Frunzele s-au 
adunat în jurul picioarelor lui Jason când le-a târât după el, 
adunându-le pentru locul lui de veci. 

Pip nua înaintat prea mult. Nu era nevoie să o facă. Erau cam 
la 15 metri în pădure, unde copacii începeau să se îndesească, 

blocând calea. De la distanţă îl auzea pe Ravi, care dădea cu 
aspiratorul. S-a uitat în urmă, reperând trunchiul unui copac 
mai mare, bătrân şi noduros. Era destul de bun. 

Aşadar, l-a târât pe Jason în spatele copacului şi l-a lăsat 
jos. Prelata din plastic și frunzele uscate i-au şoptit ameninţări 
misterioase când trupul s-a lăsat pe pământ, cu faţa în jos, în 
bucata de material impermeabil. 

S-a aplecat lângă el şi a împins, rostogolind cadavrul care 
înțepenea. Acum era cu fața în sus, iar sângele avea să-i ajungă 
din nou pe spate. 

Prelata se mișcase puţin când îl întorsese, un colț alunecând 
în jos ca să îi arate o ultimă dată chipul lui mort. Ca să-i întipă- 
rească acea imagine pentru totdeauna pe retină, o nouă oroare 
care o aștepta în întuneric ori de câte ori clipea. Jason Bell! 
Strangulatorul din mlaştină. Ucigaşul Bandă Adezivă. Mon- 
strul care o alungase pe Andie Bell, creând acest cerc zimțat, 
caruselul îngrozitor în care erau cu toţii blocați. 

Totuși, Pip era în viaţă și avea să fie bântuită de chipul lui. 
Dacă ar fi fost invers, aşa cum ar fi trebuit să fie, lui Jason nu 
i-ar fi păsat destul, încât să fie bântuit de al ei. Încercase să 
i-l răpească. I-ar fi plăcut să o vadă așa, cu fața înfășurată în 
bandă, pielea împestrițându-se şi căpătând culoarea unei vå- 
nătăi, corpul întărindu-se ca şi când ar fi fost făcut din beton, 
nu din carne. O păpuşă învelită și un trofeu deopotrivă, ca să 
îi amintească întotdeauna cum îl făcea să se simtă văzând-o 
moartă. Stimulat. Entuziasmat. Puternic. 

Deci, da, Pip avea să-şi aducă aminte de chipul lui mort și 
asta avea s-o facă bucuroasă. Deoarece însemna că nu mai tre- 
buia să se teamă de el. Câştigase, Jason era mort, iar imaginea 
cadavrului său, dovada, era trofeul ei, fie că şi-o dorea, fie că nu. 

A dat la o parte o bucată de prelată, descoperind jumătate 
din el, de la faţă până la picioare, şi a scos punga de sandvici 
din buzunarul lui Max. 

A deschis-o şi, cu mâna înmănușată, a apucat o parte din 
firele de păr blond-închis. Aplecându-se, le-a presărat peste 
cămaşa lui Jason, două prinzându-se chiar sub guler. Mâna 
lui moartă era rigidă și nu se deschidea, dar Pip a strecurat 
câteva fire prin golul dintre degetul mare şi arătător, acestea 
rămânându-i în palmă. Lumina slabă a lunii i-a arătat că mai 
avea doar câteva în pungă. A mai scos doar unul şi l-a pus sub 
unghia degetului mare de la mâna dreaptă a lui Jason. 

S-a îndreptat, a închis punga şi a vârât-o în buzunar. L-a 
studiat, creând scena în acel loc întunecat din mintea ei și 
aducând la viață planul. Se luptaseră şi dărâmaseră un rând 
de rafturi în depozit. Jason îl lovise pe Max cu pumnul în față, 
făcându-i o vânătaie, poate smulgându-i şi nişte păr în acelaşi 
timp. Uite, iată-l, prins sub o unghie și în pliurile degetelor, 
agățându-se de hainele lui! Max plecase furios şi revenise şi mai 
furios, furişându-se cu un ciocan în mână spre Jason, aflat în 
depozit. Îi strivise capul. O crimă la nervi. Sub impulsul furiei. 
Apoi se calmase şi îşi dăduse seama de fapta lui. Îl acoperise 
pe Jason cu prelata şi-l târâse printre copaci. Ar fi trebuit să-ți 
acoperi părul, Max, când încercai să cureţi locul crimei. Reuşise 
să şteargă amprentele de pe armă și să facă curăţenie în încăpe- 
rea în care îl ucisese pe Jason, dar uitase de păr, nu-i așa? Prea 
blond şi subţire, încât să îl vadă. Prea panicat după ce ucisese 
un om. 

Cu tenisul, Pip a pus la loc prelata peste Jason. Cu tenisul 
lui Max. Cu siguranță Max s-ar fi chinuit cel puţin să acopere 
cadavrul, să îl ascundă. Dar nu prea bine şi nu prea departe, 

deoarece Pip voia ca poliţia să îl găsească imediat, la prima 
căutare în zona proprietății. 

L-a înconjurat pe Jason, apăsând în noroi tălpile cu model 
în zig-zag ale încălțărilor lui Max, sumedenie de frunze adu- 
nându-se în jurul urmei. 

Nu ar fi trebuit să porţi teniși cu o talpă atât de deosebită, 
nu-i așa, Max? Și cu siguranță nu ar fi trebuit să îţi lași telefonul 
deschis cât timp ai fost aici, ucigând un bărbat și curățându-te 
după aceea. 

Pip s-a întors și a plecat. Jason cel mort nu a strigat-o când 
l-a părăsit şi a mai lăsat un set de urme cu încălțările lui Max, 
înapoi printre copaci și iarbă, pe pietriș. 

A intrat pe uşă în depozitul de chimicale, lăsând noroiul de 
pe încălțările lui Max pe beton. 

— Hei, tocmai am aspirat aici! a spus Ravi, prefăcându-se 
deranjat, cu un zâmbet ascuns și stând în pragul uşii din celă- 
lalt capăt. 

Pip ştia că încerca să o calmeze, să o facă să se simtă din nou 
normală după ceea ce săvârşise. Totuși, era prea concentrată 
să îşi oprească gândurile, urmărind în minte căsuţele nebifate. 
Nu mai rămăseseră multe. 

— Max l-a adus, când s-a întors după ce a aruncat cadavrul, 
a spus ea încet, cu o voce de parcă ar fi fost în transă, apropi- 
indu-se tot mai mult de râul de sânge închegat. 

Apoi s-a sprijinit pe un călcâi şi apoi pe bombeu, apă- 
sându-le în sânge. 

— Ce faci? a întrebat-o Ravi. 

— Max a călcat întâmplător în sânge când s-a întors, i-a 
răspuns ea, aplecându-se și înmuind și capătul mânecii lui 
Max în râu şi apoi scoţându-l cu o mică pată roşie pe gri. S-a 

pătat puţin pe haine. O să încerce să spele pata acasă, dar nu o 
să se descurce prea bine. 

Pip a scos şi ultimele fire de păr rămase din punga de sand- 
vici, aruncându-le în balta de sânge lipicios care se închega. 

Apoi s-a îndreptat spre Ravi, pantoful stâng al lui Max lä- 
sând un semn lipicios şi roşu pe beton, estompat însă până să 
ajungă la al treilea pas. 

— Bine, bine! a spus cu blândeţe Ravi. Aş putea s-o primesc 
acum înapoi pe Pip? Nu pe Max Hastings. 

Pip a încuviinţat cu o mişcare din cap, fără să se mai uite în 
gol şi îmblânzindu-şi privirea când s-a uitat la Ravi. 

— Da, am terminat! a spus ea. 

— Bun! Am terminat cu portbagajul. L-am aspirat de vreo 
patru ori. M-am ocupat şi de tavan, și de învelitoarea aia. Am 
şters toate piesele de plastic cu spray antibacterian. Am oprit 
motorul și am şters și cheile. Apoi am dus produsele de curățat 
şi aspiratorul unde le-am găsit. Cârpele pe care le-am folosit 
sunt în rucsacul tău. Cred că ţi-am şters toate urmele. Toate 
urmele noastre. 

Pip a încuviințat cu o mișcare din cap. 

— Focul o să se ocupe de restul. 

— Apropo de asta, a zis Ravi şi i-a arătat ce avea în mâini: 
canistra; a scuturat-o ca să îi arate că era plină pe jumătate. Am 
reuşit să scot motorina din mașinile de tuns iarba. Am găsit un 
dispozitiv cu tub pe rafturi. Îl bagi pur și simplu în rezervor, 
sufli în el, iar motorina începe să iasă. 

— Atunci trebuie să scăpăm şi de tubul ăla, a spus Pip, 
începând deja să ticluiască în minte o altă listă cu sarcini. 

— Mda, m-am gândit că ai putea face la fel şi cu hainele 
tale. Câte mai crezi că trebuie să umplu? a întrebat el, scutu- 
rând din nou canistra. 

Pip s-a gândit. 

— Probabil trei. 

— Aşa mă gândeam şi eu! Haide, este destulă motorină în 
mașinile de tuns iarba! 

Ravi a condus-o din nou în depozit, utilajele pâlpâind 
sub neoanele industriale care bâzâiau. S-au îndreptat spre o 
mașină de tuns iarba, iar Pip l-a ajutat când băiatul a introdus 
micul tub în rezervor, creând un sigiliu în jurul deschizăturii 
cu mâna înmănușată înainte să înceapă să sufle. 

Imediat s-a simţit un miros puternic de motorină când li- 
chidul maro-gălbui a curs prin tub, prelingându-se în canistra 
pe care o ţinea Pip. Când aceasta s-a umplut, au trecut la altă 
canistră şi la altă maşină de tuns iarba. 

Pip avea amețeli din cauza aburilor, a lipsei de somn, a că- 
Jătoriei spre și dinspre moarte; nu era sigură de motiv. Ştia că 
vaporii se aprindeau, nu lichidul, iar dacă erau în ea, atunci 
poate şi trupul ei s-ar fi aprins. 

— E aproape gata, a spus Ravi, dar Pip nu şi-a dat seama 
dacă se adresa ei sau canistrei. 

Băiatul s-a ridicat şi a bătut din palme când a treia canistră 
aproape s-a umplut. 

— Ne trebuie ceva cu care să aprindem focul, mă refer la 
ceva inflamabil. 

Pip s-a uitat prin încăpere, cercetând rafturile. 

— Uite! a spus ea și s-a îndreptat spre o cutie de carton 
plină cu ghivece mici din plastic. 

Apoi a rupt câteva bucăţi de carton, băgându-le în buzuna- 
rul lui Max. 

— Perfect! a spus Ravi, luând două canistre, astfel încât Pip 
să fie nevoită să care doar una. 

Părea mai grea decât ar fi trebuit, greutatea cadavrului 
cumva încă obosindu-i muşchii. 

— Ar trebui să aducem focul și aici, înăuntru, a zis Pip, 
stropind un rând de mașini de tuns iarba încă pline cu moto- 
rină şi lăsând o dâră în urma ei când s-a întors spre depozit. 
Vrem ca obiectele să explodeze. Să spargă geamurile, ca să îl 
acopere pe cel spart de mine. 

— Sunt multe care pot să explodeze pe aici, a spus Ravi, 
stingând lumina cu cotul când a urmat-o. 

Băiatul a înclinat o canistră, lăsând o urmă groasă de moto- 
rină alături de cea a lui Pip când au pășit la unison. Ea a stropit 
bancul de lucru, iar Ravi a continuat spre rafturile răsturnate, 
ridicând mult recipientul ca să stropească peste tot cu moto- 
rină, lichidul împroșcând cuvele de plastic şi prelingându-se 
pe rafturile de metal. 

Au acoperit camera, zidurile, podeaua, un nou râu apărând 
pe beton, lângă cel de ierbicid din șanț. Canistra lui Pip era 
aproape goală, ultimele picături curgând pe pământ când a 
evitat balta de sânge; nu voiau ca băltoaca să se aprindă. Focul 
trebuia să atragă poliţia aici, iar sângele să îi trimită la Jason. 
Aşa avea să se termine în sfârșit noaptea asta, în foc şi sânge, şi 
o căutare prin pădure ca să găsească ce lăsase Pip. 

Ravi și-a golit şi el canistra, aruncând-o peste umăr înapoi 
în încăpere. 

Pip a ieșit afară și a lăsat briza nopții să îi atingă fața, in- 
spirând până a simțit din nou că-și vine în fire. Nu a reușit 
până n-a venit Ravi să o apuce de mâna înmănuşată, micul gest 
ancorând-o astfel în realitate. Ultima canistră era în cealaltă 
mână a lui. 

În ochii lui se citea o întrebare, iar Pip a dat aprobator din 
cap. 

Ravi s-a întors spre mașina de teren a lui Jason. A început 
din portbagaj, udând podeaua cu covor și marginile de plastic. 
A turnat motorină peste învelitoarea retractabilă şi pe materi- 
alul moale de pe tavan, acoperind bancheta din spate și locul 
de la picioare şi din faţă. A lăsat canistra pe bancheta din spate, 
unde zăcuse Jason, nişte motorină încă plescăind înăuntru. 

Bum! a mimat el cu mâinile. 

Între timp, Pip îşi scosese șapca de baseball a lui Max, ca să 
nu o atingă şi să nu lase vreo urmă, rămânând doar cu fesul pe 
care-l purta deja. Şi un ultim lucru din rucsac înainte să îl pună 
pe umeri. A lăsat să cadă înăuntru tubul de cauciuc pe care-l 
atinsese cu gura Ravi și a scos bricheta pe care o folosea mama 
ei ca să aprindă lumânarea parfumată Aromă de Toamnă în 
fiecare seară. 

Pip a pregătit bricheta într-o mână, scoțând fâşiile de carton. 

A aprins-o, iar o flacără mică şi albăstruie s-a ivit. Pip a 
tinut-o la colțul cartonului, așteptând să ia foc. A lăsat flacăra 
să se întețească, șoptindu-i, salutându-i apariţia în lume. 

— Dă-te înapoi! i-a spus lui Ravi când s-a aplecat în față și a 
aruncat hârtia aprinsă în portbagajul maşinii lui Jason. 

Un vârtej de flăcări galbene şi strălucitoare a izbucnit cu un 
vuiet puternic, învolburându-se şi întinzându-se spre faţa ei. 

Incredibil de fierbinţi, uscându-i ochii și lăsând-o cu 
respirația tăiată. 

— Nimic nu curăţă ca focul, a spus Pip, dând bricheta şi 
o altă fâşie de carton lui Ravi când acesta s-a îndreptat către 
depozit. 

Bricheta s-a aprins, iar flacăra a devorat lent cartonul. Până 
când Ravi l-a aruncat în noul lor râu, iar flăcăruia a explodat 
într-un infern înalt şi furios, fantomele țipând când plasticul a 
început să se topească, iar metalul să se deformeze. 

— Dintotdeauna mi-am dorit în secret să incendiez ceva, 
a spus Ravi, întorcându-se la ea şi luând-o din nou de mână, 
degetele lor lipindu-se când pietrişul le-a scârţâit sub picioare, 
iar flăcările au pâlpâit în spate. 

— Ei bine, a spus Pip cu vocea răgușită, incendierea este o 
altă infracţiune de care scăpăm basma curată în seara asta. 

— Cred că până acum am comis o grămadă, a răspuns el. 
Bingo! 

Au mers spre maşina lui Max. 

Au ieşit din nou pe porţile firmei Green Scene Ltd, ale căror 
stâlpi țepoși de metal erau ca un maxilar deschis, scuipându-i 
afară în timp ce se ofileau și ardeau. 

Pip a clipit când au trecut de porţi, imaginându-şi-le peste 
câteva ore înconjurate de banda alb-albastră folosită la locul 
crimei, blocând calea, închipuindu-şi vuietul vocilor şoptite și 
radiourile poliţiei în ruinele înnegrite de fum. Un sac pentru 
cadavre şi roțile scârţâitoare ale unei tărgi. 

Urmând focul, sângele şi povestea pe care le-o vindea ea. 
Asta aveau să facă toţi. De acum pisica nu mai era în ograda ei. 

Degetele li s-au despărțit când Pip s-a așezat la volan şi a 
închis portiera. Ravi a deschis portiera din spate, urcând în 
maşină şi întinzându-se pe locul de la picioare ca să se ascundă. 
Nu putea fi văzut. Circulau pe drumuri principale înapoi spre 
Little Kilton, ca să fie văzuţi de cât mai multe camere. Deoarece 
nu Pip conducea: de data asta o făcea Max, mergând spre casă 
după ce spărsese capul unui bărbat și incendiase locul crimei. 
EI era aici, purtându-şi hanoracul şi șapca, dacă vreuna dintre 
camere ar fi reușit să filmeze prin geamuri. Apăsând pedalele 
cu încălțările şi lăsând urme de sânge. 

Max a pornit motorul şi a dat în marșarier. S-a îndepărtat 
când au început exploziile în urma lor. Rânduri de maşini de 

tuns iarba explodau, trăgând spre cerul nopții ca nişte focuri 
de armă. Şase găuri în pieptul lui Stanley. 

O explozie galbenă a luminat cerul, micșorându-se tot mai 
mult în oglinda retrovizoare. Cineva avea să audă, şi-a spus 
Pip în timp ce Max conducea, altă explozie zguduind pămân- 
tul din jurul lor, mult mai puternică decât o mie de ţipete. O 
coloană de fum înăbușind luna care apunea. 


Patruzeci și trei 


Max Hastings a ajuns acasă la 3.27, după ce l-a ucis pe Jason 
Bell. 

Pip a intrat pe aleea din faţa reședinței Hastings, parcând 
maşina exact unde fusese înainte, la începutul nopții. A oprit 
motorul: farurile s-au stins, iar întunericul s-a furişat înăuntru. 

Ravi a ieşit din spate, întinzându-și gâtul. 

— Mă bucur că s-a aprins indicatorul de combustibil, doar 
ca să mai dea nopții un impuls de adrenalină. Chiar avea ne- 
voie de o ultimă doză. 

— Da, a încuviințat Pip, a fost o răsturnare de situaţie foarte 
amuzantă. 

Bineînţeles că era imposibil să oprească maşina ca să facă 
plinul; trebuiau să fie Max Hastings, iar benzinăriile erau pline 
de camere de supraveghere. Ajunseseră totuşi acasă - Pip ui- 
tându-se constant la lumina de avertizare -, iar acum asta nu 
mai conta. 

— Ar trebui să intru singură, a spus Pip, luând rucsacul şi 
scoțând cheile mașinii. Să mă grăbesc și, pe cât posibil, să nu 
scot niciun zgomot. Nu știu cât de adânc este încă somnul lui. 
Poţi să te duci pe jos acasă. 

— O să te aştept, a zis Ravi, coborând din mașină și închi- 
zând-o cu grijă. Ca să mă asigur că eşti bine. 

Pip a coborât şi i-a studiat chipul pe întuneric, o dungă 
roşie apărând în ochii lui când a apăsat telecomanda ca să în- 
cuie maşina lui Max. 

— Este inconștient, a spus ea. 

— Tot un violator este, i-a răspuns Ravi. O să aştept! Haide, 
termină-ţi treaba! 

— Bine! 

Pip a mers în linişte până în partea din faţă a casei, aruncând 
o privire la camerele din ambele părţi acoperite cu bandă. A 
vârât cheia în broască şi a intrat în casa întunecată și adormită. 

A auzit respiraţia lui Max dinspre canapea, profundă şi zgo- 
motoasă, şi a înaintat la fiecare inspiraţie și expiraţie ca sune- 
tele să îi mascheze pașii. A şters cheile maşinii de hanoracul lui 
Max; nu atinsese nici cheile şi nici hanoracul cu mâinile goale, 
dar voia să se asigure. 

Mai întâi s-a dus la etaj, păşind ușor și precaut, murdărind 
covorul cu noroi de la locul faptei. A aprins lumina în dormi- 
torul lui Max şi a lăsat rucsacul pe podea, scoţându-și şapca 
de pe cap și hanoracul de pe cel pe care îl purta pe dedesubt, 
atentă să nu îşi mişte căciula. Pip s-a uitat la materialul gri, să 
vadă dacă se lipise vreun fir de păr negru de-al ei. Nu era nici 
măcar unul. 

A studiat mânecile, ca să o găsească pe cea cu pata de sânge. 
S-a mișcat în linişte pe palier, spre baie. A aprins lumina și a 
deschis robinetul. A scufundat mâneca însângerată în apă și 
a frecat-o cu degetele înmănușate până când sângele a ajuns 
să fie o pată maro. A luat hanoracul din nou în dormitorul 
lui şi s-a dus la coşul de rufe în care îl găsise. A dat la o parte 
grămada înaltă de haine și a aruncat înăuntru hanoracul gri, 
împingându-l până la fund. 

A desfăcut şireturile încălțărilor lui Max, picioarele ei pä- 
rând mult prea mari și ridicole cu cele cinci perechi de şosete 
în plus. Tălpile cu model în zig-zag ale tenişilor erau încă pline 
de noroi, bucăţi din acesta desprinzându-se când Pip a pus 

încălțările în spatele dulapului şi a făcut o altă grămadă de pan- 
tofi în jurul lor, ca să îi ascundă. De Max, nu de oamenii care 
contau cu adevărat, echipa de criminaliști. 

S-a întors după șapcă și a lăsat-o unde o găsise, echili- 
brând-o pe umeraşe, iar apoi a închis șifonierul. S-a întors la 
rucsacul ei, şi-a pus propriile încălțări și a băgat mâna înăun- 
tru după punga de sandvici în care era telefonul lui Max. S-a 
furişat înapoi la parter cu acesta în mână. 

A mers pe hol, apropiindu-se tot mai mult de el când tot 
ce voia să facă era să se retragă şi să se ascundă, în caz că doi 
ochi strălucitori s-ar fi deschis în mijlocul unei feţe ascuţite. 
Era fața unui criminal; asta trebuia să creadă toată lumea. 

Încă un pas şi l-a zărit pe Max peste spătarul canapelei, 
exact în aceeaşi poziţie în care îl lăsase cu mai mult de şase ore 
în urmă. Cu obrazul turtit de cotiera canapelei şi cu o pungă 
decongelată de mazăre, un fir de salivă legându-l de aceasta. 
Vânătaia se închisese la culoare în jurul ochiului. Respira atât 
de profund, încât îi tremura tot corpul. 

Încă dormea buștean. Pip a verificat, înghiontind canapeaua, 
gata să se ascundă dacă băiatul s-ar fi mişcat. Nu a făcut-o. 

A înaintat şi a scos telefonul din punga de sandvici, lä- 
sându-l înapoi pe măsuţa de cafea. A luat sticla albastră de apă 
şi a dus-o în bucătăria întunecată ca să o spele de câteva ori 
şi să o umple din nou, astfel încât să nu rămână nicio urmă, 
niciun reziduu de droguri pe fund. 

A pus-o înapoi de unde o luase, cu dopul deschis, îndrep- 
tându-şi privirea spre chipul lui Max când acesta a inspirat 
profund şi tremurător, părând parcă să ofteze. 

— Mda, a şoptit Pip, privindu-l de sus. 

Max Hastings. Marea ei încercare. Oglinda întoarsă după 
care îşi definea propria persoană şi tot ce era el şi nu era ea. 

— E nasol când cineva îţi strecoară ceva în băutură, iar apoi 
îţi distruge viața, nu? i-a șoptit Pip. 

Apoi s-a îndepărtat și a revenit în noapte, ferindu-şi ochii 
de stelele prea strălucitoare. 

— Te simţi bine? a întrebat-o Ravi. 

Din gâtul ei a ieşit un sunet, o răsuflare cam ca un râset. 
Ştia la ce se referea el, dar întrebarea o afecta mai mult, răsu- 
nându-i prin stomac și rămânând înăuntru. Nu, nu se simțea 
bine. După ziua de azi, nu mai putea niciodată să se simtă bine. 

— Sunt obosită, a spus ea, cu buza de jos tremurându-i. 

Fără să se mai gândească la asta, şi-a recăpătat controlul. Nu 
putea încă să cedeze. Nu terminase, dar era atât de aproape! 

— Bine, a adăugat Pip. Trebuie doar să dezlipesc banda de 
pe camere. 

Ravi a aşteptat-o pe drum cât fata s-a ocupat de asta. În 
acelaşi fel în care pusese mai devreme banda, s-a apropiat de 
partea din față a casei, a dezlipit-o și a ocolit prin spate, de data 
asta ca să o scoată pe cealaltă. Dar bineînțeles că nu Pip o făcea, 
ci Max Hastings. Și acum era ultima dată când trebuia să fie 
în locul lui. Nu îi plăcea să fie în mintea lui sau ca el să fie în 
mintea ei. Nu era binevenit acolo. 

Pip a sărit gardul din faţă şi l-a găsit pe Ravi pe strada lu- 
minată de razele lunii. Niciunul nu o părăsise încă, luna ară- 
tându-i drumul. 

Şi-au scos în sfârşit mănușile de cauciuc, pielea de pe 
ambele mâini fiind umedă şi încreţită când Pip şi-a împletit 
degetele cu ale lui, așa cum şi trebuia, cu speranța că nimic 
nu se schimbase. Ravi a condus-o acasă; nu au vorbit, ci pur şi 
simplu s-au ţinut de mână, ca şi când ar fi împărtăşit deja totul 
şi nu ar mai fi fost nimic de spus. Doar două cuvinte şi-au zis, 

singurele care contau când Ravi şi-a luat rămas-bun de la ea pe 
aleea din faţa casei. 

A strâns-o prea tare în braţe, de parcă gestul ar fi fost singu- 
rul lucru care o împiedica să dispară. Deoarece o făcuse deja 
o dată azi; dispăruse şi îşi luase adio de la el. Pip și-a lipit de 
umărul lui faţa caldă, cu toate că nu avea motive să fie. 

— Te iubesc! a spus ea. 

— Şi eu te iubesc, i-a răspuns el. 

Pip a prețuit cuvintele şi l-a forțat pe Ravi cel din mintea 
ei să le repete când a descuiat în linişte ușa de la intrare și s-a 
furişat înăuntru. 

A urcat la etaj, sărind peste treapta care scârțâia şi intrând 
din nou în dormitor și în mirosul de clor. 

Primul lucru pe care l-a făcut a fost să plângă. 

S-a trântit pe pat și și-a acoperit faţa cu perna, ascunzând-o, 
exact așa cum procedase Ucigaşul BA. Suspinele tăcute şi du- 
reroase au făcut-o să se zguduie, rănindu-i gâtul, desfăcând 
ițele din pieptul ei şi lăsându-le destrămate și expuse. 

Și-a îngăduit să plângă preţ de câteva minute, să o jelească 
pe fata care nu putea să mai fie niciodată. 

Apoi s-a ridicat şi s-a adunat, deoarece încă nu terminase. 
Era mai extenuată ca niciodată, împleticindu-se pe covor, ca o 
moartă încă vie. 

Cu grijă, a scos din cameră găleata cu amestecul de clor, 
păşind odată cu expiraţia zgomotoasă a tatălui ei care se auzea 
pe hol, şi a intrat în duş, răsturnând încet lichidul în scurgere. 
Hainele şi banda rămase în urmă erau ude, clorul începând să 
le decoloreze. 

Pip a luat găleata și toate celelalte lucruri din nou în camera 
ei, închizând ușa, dar nu de tot; în următoarele câteva ore tot 
urma să intre şi să iasă. 

Din rucsac, a scos una dintre pungile mari de congela- 
tor - acum goală - ca să protejeze covorul și a răsturnat lu- 
crurile ude şi decolorate din găleată, peste care le-a adăugat pe 
toate celelalte din rucsac de care trebuia să scape. Trebuia să le 
distrugă şi să scape de ele, ca să nu mai aibă nicio legătură cu 
ea. Ştia exact cum să o facă. 

Din primul sertaral biroului, a scos ofoarfecă, strecurându-și 
degetele prin mânerul de plastic. S-a aşezat deasupra grămezii 
şi a studiat-o, făcând o altă coloană cu căsuțe pe care să le bi- 
feze în minte. Sarcini mici și rezolvabile, rând pe rând. 


O Bustieră O Mănuşile de O Tricou de 
O Colanţi bucătărie ale schimb 
O Hanorac Nishei Singh [£ Bandă adezivă 
U Teniși O Cârpe de șters [Telefon cu 
U Tub de cauciuc O Pastile de cartelă 
O Mănuşi Green 
Scene x2 Rohypnol O Telefonul cu 
O Mânuși de cau- D Chiloţi de cartelă al lui 
ciuc folosite x3 schimb Jason 


Pip a început cu primul obiect, ridicând bustiera mototolită 
şi decolorată pe care o purtase; pata de sânge uscat nu se mai 
vedea cu ochiul liber, dar urmele aveau să rămână mereu. 

— Era bustiera mea preferată, ticălosule! a mormăit ca 
pentru sine când a apropiat foarfeca, tăind materialul elastic în 
fâşii mici, iar apoi în pătrate încă și mai mici. 

A procedat la fel cu colanţii, hanoracul și toate hainele cu 
care Jason Bell sau sângele lui intrase în contact. Şi cârpele de 
şters. Cât le-a ciopârţit, şi-a imaginat o scenă care se petrecea 

undeva, la vreo 16 kilometri distanță: pompierii soseau la in- 
cendiul scăpat de sub control de la o firmă mijlocie de curăţenie 
în urma unui apel primit de la un cetăţean îngrijorat, care nu 
era destul de aproape să audă ţipetele, dar suficient, încât să 
audă sunetul exploziilor în noapte, întrebându-se dacă erau 
artificii. 

O grămadă de pătrate de diferite materiale se înălța în faţa ei. 

Au urmat mănușile, tăindu-le pe cele din cauciuc în 
bucăţi de cinci centimetri. Mănușile de lucru de la Green 
Scene erau confecționate dintr-un material mai gros, mai 
greu de tăiat, dar Pip a insistat, asigurându-se că distruge 
sigla. Şi mănușşile de bucătărie ale mamei lui Ravi trebuiau 
distruse, chiar dacă nu aveau legătură cu locul crimei, dar 
Ravi le purtase când luase maşina lui Max și ar fi putut să 
rămână fibre înăuntru. Nu putea să comită nicio greşeală; 
chiar şi una microscopică ar fi însemnat distrugerea planu- 
lui și a lui Pip. 

A tăiat banda adezivă în bucăţi de cinci centimetri şi a găsit 
golul de la sprânceana stângă, unde mici fire de păr rămăseseră 
lipite de banda care îi înfăşurase faţa. Şi, în sfârșit, a tăiat tubul 
de cauciuc în bucăţi mici, dând la o parte tenișii şi cele două 
telefoane cu cartelă; de ele trebuia să scape în alt mod. 

Dar restul, toată grămada din faţa ei, ajungea într-un singur 
loc: în toaletă. 

Noroc cu canalizarea oraşului! Cât timp nu se blocau ţevile 
din casă - iar ea tăiase bucăţile destul de mici, ca să se asigure 
că nu se întâmpla asta —, toate dovezile incriminatorii urmau 
să ajungă în staţia de epurare publică, orice legătură cu ea sau 
casa asta fiind imposibil de făcut. Nu că ar fi fost găsite vreo- 
dată; oamenii aruncă tot felul de lucruri în toaletă. Toate aveau 
să fie filtrate din canalizare și să ajungă într-o groapă de gunoi 

pe undeva sau chiar să fie incinerate. Doar aşa putea să le facă 
să dispară. Fără urme. Sigur, de necontestat. Nu se întâmplase 
nimic niciodată. 

Pip a luat mai întâi punga transparentă cu pastilele rămase 
de Rohypnol; nu îi plăcea cum se uitau la ea şi nu avea încre- 
dere să le păstreze. A înşfăcat o mână de material tăiat şi, mer- 
gând în linişte, s-a îndreptat spre baie, a închis ușa, şi-a coborât 
mâinile în vasul de toaletă și le-a aruncat pe toate înăuntru. 

A tras apa şi le-a privit dispărând, pastilele fiind ultimele 
aspirate de vârtej. Ai ei nu ar fi trebuit să se trezească; dormeau 
tun. lar apa se trăgea fără zgomot, mai ales dacă ușa de la baie 
era închisă. 

Vasul de toaletă s-a reumplut ca de obicei. Bun! Nu trebuia 
să exagereze, ci să arunce de fiecare dată o cantitate mică și să 
aștepte câteva minute după ce trăgea apa, ca să nu se adune 
prin ţevi. 

Pip a calculat rapid în minte. Avea toaleta de aici, în baia de 
la etaj, şi pe cea de jos de lângă uşa de la intrare. Două toalete, 
câteva grămezi mici din mormanul de dovezi. Avea să dureze 
o vreme. Dar trebuia să termine înainte să se trezească familia. 
Pe de altă parte, nu putea lăsa extenuarea să o facă să se gră- 
bească, să ia prea mult deodată și să blocheze ţevile. 

Pip s-a întors ca să mai ia o mână de resturi, împărțindu-le 
între cele două palme făcute căuş când s-a furişat la parter - a 
sărit a treia treaptă - și a aruncat-o în toaletă. 

Făcând drumuri când spre baie, când spre toaleta de la 
parter, a lăsat suficient timp între fiecare reumplere, îndo- 
indu-se de fiecare dată când trăgea apa, trăind o secundă 
de panică atunci când părea că toaleta nu se reumplea şi că 
probabil se înfundase, iar ea era terminată, dar apa revenea 
întotdeauna. 

S-a întrebat dacă pompierii chemaseră poliția imediat ce 
văzuseră maşina incendiată şi simțiseră miros de motorină. 
Era un caz clar de incendiere. Sau aveau să aștepte, până ar fi 
stins incendiul și ar fi văzut podeaua însângerată de beton în 
clădirea distrusă? 

Alt pumn de resturi. Altă apă trasă. Pip a profitat de pro- 
cesul repetitiv ca să-şi odihnească mintea, lăsând mâinile să 
facă toată treaba, fără să gândească. Urcând și coborând, spre 
grămadă și ieșind. 

La 6 dimineaţa, mintea i s-a reactivat în spatele ochilor 
uscați, întrebându-se dacă poliția ajungea acum la locul înne- 
grit de fum, dând din cap când pompierii scoteau în evidență 
semnele clare ale unei înşelăciuni. Era limpede că cineva fu- 
sese rănit grav aici, poate chiar ucis. „Uitaţi-vă la ciocan, cre- 
dem că acesta ar putea fi arma!” Unde începeau căutările în 
împrejurimi? Nu ar fi durat mult să găsească prelata şi pe băr- 
batul mort dinăuntru. l 

Ar fi fost atunci un detectiv chemat la locul crimei? Oare in- 
spectorul Hawkins, deranjat din somnul de dimineață, care-și 
punea jacheta de un verde-închis în timp ce-i suna pe cei din 
echipa criminalistică, spunându-le să vină imediat? 

Pip a coborât la parter. A tras apa. A urcat la etaj. Cu mâi- 
nile pline. 

„Asiguraţi locul crimei!” ar fi strigat Hawkins, răcoarea de 
la primele ore ale dimineţii îngheţându-i faţa şi ochii. „Unde 
este legistul? Nimeni altcineva nu se apropie de cadavru până 
nu se fac fotografii şi nu se ia mulajul încălțărilor!” 

A tras apa. 

Timpul se fixase între şase şi șapte. Legistul ar fi trebuit 
să fie acum la locul crimei, purtând un costum de plastic. Ce 
avea să facă mai întâi? Să ia temperatura cadavrului? Să pipăie 

mușchii ca să simtă rigiditatea? Să apese cu degetul mare pe 
spatele lui Jason, ca să vadă dacă pielea decolorată își revenea? 
Caldă, rigidă, decolorată; Pip a repetat cuvintele ca pe o man- 
tra în mintea ei. Caldă, rigidă, decolorată. 

Oare făceau acum testele alea, încercând să stabilească 
intervalul orar în care murise bărbatul? Notând observaţiile 
inițiale şi făcând fotografii, Hawkins urmărind totul de la 
distanţă? Se întâmpla acum? Doar 16 kilometri o despărțeau 
de persoana la care se rezuma totul, cea care decidea dacă Pip 
trăia sau nu. 

A coborât scările. A tras apa. 

Aflaseră deja cine era bărbatul mort? Inspectorul Hawkins 
îl cunoştea - poate erau chiar prieteni —, ar fi trebuit să îi re- 
cunoască faţa. Când avea să-i spună lui Dawn Bell şi să o sune 
pe Becca? 

Pip a scotocit prin punga transparentă de pe covor. Asta 
era, rămăseseră doar patru bucăţi. Una care părea să fi făcut 
cândva parte din colanţii ei, două bucăţi din mănușile de cau- 
ciuc și o bucată din hanorac. 

Pip s-a îndreptat și a inspirat adânc înainte să tragă apa, 
privind ultimul vârtej care a făcut totul să dispară. 

Totul dispăruse. 

Nu se petrecuse nimic niciodată. 

Pip s-a dezbrăcat şi a făcut din nou duș. Nu avea nimic pe 
piele, dar tot i se părea murdară, însemnată cumva. Și-a lăsat 
hanoracul negru şi colanţii deasupra coșului de rufe; pe haine 
nu ar fi trebuit să fie nimic incriminator, dar tot intenţiona să 
le spele, ca să fie sigură. 

A îmbrăcat o pijama şi s-a înfăşurat în pătură, tremurând 
sub ea. 

Nu putea închide ochii. Era tot ce îşi dorea să facă, dar ştia 
că nu poate, deoarece în orice clipă... 

Pip a auzit sunetul alarmei din dormitorul părinţilor, ciri- 
pitul strident care se voia blând, dar nu era, pentru că volu- 
mul telefonului mamei era setat la maximum. Pip credea că 
seamănă cu sfârşitul lumii, cu zgomotele scoase de un stol de 
porumbei fără cap care se izbeau în geam. 

Era 7.45 dimineața. Mult prea devreme pentru o zi de du- 
minică. Dar părinţii ei promiseseră să îl ducă pe Joshua la 
Legoland. 

Pip nu avea să îi însoţească. 

Nu putea, deoarece îşi petrecuse toată noaptea vomitând și 
stând pe toaletă, trează când din cauza uneia, când din cauza 
celeilalte, în timp ce o durea stomacul și tremura. Trăgând apa 
de o sută de ori și ajungând înapoi aici, aplecată deasupra toa- 
letei. Așa se explica faptul că găleata din coșul de gunoi era în 
camera ei şi că mirosea a clor. Încercase să mascheze mirosul 
de vomă. 

Pip a auzit şoapte pe hol când mama l-a trezit pe Josh, fra- 
tele ei scoțând un mic strigăt de entuziasm când şi-a amintit 
motivul trezirii atât de dimineaţă. Apoi un dialog și căscatul 
zgomotos al tatălui când se dădea jos din pat şi se întindea. 

În ușa de la camera lui Pip s-au auzit câteva bătăi ușoare. 

— Intră! a spus Pip, cu vocea răgușită. 

Nici măcar nu trebuia să incerce să pară bolnavă; părea dis- 
trusă. Era distrusă? Credea că era dinainte să înceapă cea mai 
lungă zi. 

Mama şi-a băgat capul înăuntru, iar fruntea i s-a încruntat 
imediat. 

— Aici miroase a clor, a spus ea confuză, uitându-se la gă- 
leata de lângă patul lui Pip. O, nu, dragă, ţi-a fost rău? Josh 
mi-a zis că te-a auzit toată noaptea cum trăgeai apa. 

— Am vomat de la ora două, a spus Pip. Şi m-am deranjat 
şi la stomac. Scuze, încercam să nu trezesc pe nimeni. Am adus 
găleata aici, dar mirosea urât, așa că am curăţat-o cu clor. 

— O, nu, draga mea! 

Mama s-a apropiat ca să se aşeze pe pat și i-a atins fruntea 
cu dosul mâinii. 

Pip aproape a cedat la atingerea ei. La normalitatea absolut 
devastatoare a scenei. În faţa unei mame care nu ştia cât de 
aproape fusese să-și piardă fiica. Și care ar mai fi putut să o 
piardă, dacă planul ar fi eşuat, dacă cifrele pe care i le spunea 
legistul lui Hawkins chiar acum nu erau așa cum avea ea ne- 
voie să fie. Dacă la autopsie s-ar fi găsit ceva ce ar fi trecut cu 
vederea. 

— Chiar pari fierbinte. Crezi că ai răcit? a întrebat-o cu o 
voce la fel de blândă ca atingerea, iar Pip s-a bucurat că era în 
viață ca să o audă din nou. 

— Probabil. Sau poate e de la ce am mâncat. 

— Ce-ai mâncat? 

— Chestii de la McDonald's, a spus Pip, zâmbind cu buzele 
lipite. 

Mama a făcut ochii mari, parcă zicându-i bravo ție! S-a uitat 
în spatele ei, spre uşă. 

— l-am promis lui Josh că mergem azi la Legoland, a spus 
nesigură. 

— Ar trebui să vă duceţi, a spus Pip. Vă rog să vă duceţi! 

— Dar nu te simţi bine, a zis mama. Ar trebui să rămân ca 
să am grijă de tine. 

Pip a clătinat din cap. 

— Sincer, mă simt mai bine. Cred că mi-am revenit. Vreau 
doar să dorm. Serios! Vreau să mergeţi voi! S-a uitat în ochii 
mamei cât aceasta a cântărit totul şi a adăugat: Gândeşte-te cât 
de enervant o să fie Josh dacă nu vă duceţi! 

Mama a zâmbit, a atins-o pe Pip sub bărbie, iar Pip a sperat 
că nu a simţit cum tremură. 

— Nu te pot contrazice! Eşti sigură că te simţi bine? Poate 
reuşesc să-l chem pe Ravi ca să vină şi să vadă ce faci. 

— Mamă, serios, sunt bine! O să mă culc! O să dorm toată 
ziua. Mă antrenez pentru facultate. 

— Bun! Ei bine, lasă-mă cel puţin să îţi aduc un pahar cu 
apă. 

Bineînţeles că intrase şi tata, după ce i se spusese că Pip nu 
se simţea bine și nu îi însoțea. 

— O, nu, nu ştrengărița mea! a exclamat bărbatul şi s-a 
aşezat lângă, făcând tot patul să se lase în jos, cu Pip aproape 
rostogolindu-se în poala lui deoarece nu mai avea forță. Arăţi 
groaznic. Ai căzut la datorie? 

— Da! a răspuns ea. 

— Să bei multă apă, a spus el. Şi să mănânci simplu, chiar 
dacă nu îmi place să o spun. Pâine prăjită goală, orez. 

— Mda, ştiu, tată! 

— Bine! Mama spune că ţi-ai pierdut telefonul şi se pare că 
mi-ai zis asta aseară, dar nu-mi amintesc. O să sun peste câteva 
ore pe fix, să văd că eşti vie. 

Tatăl urma să iasă pe uşă. 

— Stai! 

Pip s-a ridicat, apucându-se de pătură. El a ezitat puţin în 
pragul uşii. 

— Te iubesc, tată! a spus încet, deoarece nu își amintea 
când o făcuse ultima dată, iar ea era încă în viaţă. 

Tata a zâmbit. 

— Ce vrei de la mine? a râs el. Portofelul meu este în ca- 
mera cealaltă. 

— Nu, nimic, a spus ea. Doar spuneam. 

— A, ei bine, atunci o să o spun şi eu. Te iubesc, buclucaşo! 

Pip a așteptat până ce au plecat cu toții și a auzit sunetul 
mașinii care ieşea de pe alee, dând la o parte draperiile ca să îi 
urmărească îndepărtându-se. 

Apoi, cu ultima picătură de forţă, s-a ridicat şi a mers clăti- 
nându-se prin cameră, târându-şi picioarele. A luat tenişii uzi 
pe care îi ascunsese din nou în rucsac și cele două telefoane cu 
cartelă. 

Mai rămăseseră trei căsuțe de bifat; putea s-o facă - să se 
târască spre linia de finiş, Ravi cel din mintea ei spunându-i că 
e în stare să reușească. A scos prin glisare capacul din spate al 
telefonului. A scos bateria și cartela SIM. A rupt cartela mică 
din plastic între degete la mijlocul cipului, la fel cum făcuse şi 
cu cea a lui Jason, și a dus totul la parter. 

A intrat în garaj și s-a îndreptat spre trusa cu unelte a tatălui 
ei. A pus la loc rola de bandă adezivă, rostind din nou în şoaptă 
„Nenorocita de bandă adezivă!” Apoi a luat bormaşina, apă- 
sând butonul ca să privească o clipă cum se roteşte mandrina, 
răsucind aerul. A găurit micul telefon Nokia pe care îl păs- 
trase în sertar, chiar prin ecran, spărgându-l, plasticul negru 
împrăştiindu-se în jurul noii găuri. Şi la fel a procedat și cu 
telefonul care aparținuse Ucigașului BA. 

Un sac negru de gunoi pentru tenişi, legat strâns. Altul 
pentru cartelele SIM şi baterii. Altul pentru micile telefoane 
distruse. 


La un pas de moarte 417 


Pip şi-a luat haina lungă, atârnată în cuierul de lângă uşa 
de la intrare, și s-a încălțat cu pantofii mamei, chiar dacă nu 
se potriveau. 

Era încă devreme, mai nimeni nu ieşise să se plimbe prin 
oraş. Pip a mers, clătinându-se, cu sacii de gunoi într-o mână, 
ținând strâns haina în jurul ei cu cealaltă. În faţă, a văzut-o 
pe doamna Yardley plimbându-şi câinele. Pip s-a întors în 
direcţia opusă. 

Luna dispăruse, aşadar Pip trebuia să se îndrume singură, 
dar era ceva în neregulă cu ochii ei, lumea mişcându-se ciudat 
în jur, bâlbâindu-se, ca și când nu s-ar fi încărcat corect. 

Era foarte obosită. Corpul îi ceda. Nu putea să-și miște 
picioarele, ci doar să le târâie, împiedicând-se de bordura 
trotuarului. 

Urcând pe West Way, Pip a ales la întâmplare o casă: numă- 
rul 13. Dacă se gândea mai bine, poate nu era chiar întâmplă- 
tor. S-a îndreptat spre tomberonul cu roți din capătul aleii, cel 
negru, pentru gunoi menajer. Pip a ridicat capacul și a văzut 
că înăuntru erau deja saci negri. L-a ridicat pe primul, simțind 
un damf de putregai, şi a pus sacul cu tenişii dedesubt, ascun- 
zându-l printre celelalte gunoaie. 

A mers apoi pe Romer Close, strada pe care locuise Howie 
Bowers. Pip s-a apropiat de casa lui, deşi nu mai putea fi a lui, 
şi a deschis tomberonul, împingând înăuntru sacul negru cu 
cartelele SIM şi bateriile. 

Pip a lăsat ultimul sac, cel în care se aflau un Nokia 8210 şi 
celălalt Nokia, cu găuri date în mijloc, în tomberonul din fața 
casei de pe Wyvil Road, cea în grădina căreia se afla copacul 
roşu care îi plăcea atât de mult. 

I-a zâmbit copacului când a bifat ultima căsuță din minte. 
Toată noaptea le bifase, iar acum terminase, lista dispărând din 
gândurile ei. 

Tomberoanele erau golite marțea. Pip ştia deoarece în fie- 
care luni seară mama ei striga prin casă: „O, Victor, ai uitat să 
scoţi gunoiul!” 

Peste două zile, telefoanele cu cartelă şi tenișii aveau să se 
afle în drum spre groapa de gunoi, dispărând împreună cu ce- 
lelalte lucruri. 

Scăpase de ele și terminase! 

Pip s-a întors acasă, intrând pe uşă și împleticindu-se când 
picioarele au încercat să cedeze sub ea. Acum tremura şi poate 
că asta făcea un corp după o asemenea noapte, distrus de adre- 
nalina care îl impulsionase să continue când trebuia să o facă. 

Dar nu mai avea nimic de făcut. 

Pip a căzut pe pat, prea slăbită să îşi pună măcar capul pe 
pernă. Era bine și așa; era un loc comod, sigur şi liniştit. 

Planul se terminase pentru moment. Era în pauză. 

Nu mai avea nimic de făcut. De fapt, era indicat să nu facă 
nimic, doar să îşi trăiască viața ca şi când ar fi ieșit să mănânce 
cu prietenele, iar apoi s-ar fi dus pur și simplu la culcare. Mai 
târziu, trebuia să-l sune pe Ravi de pe fix şi să îi povestească 
despre telefonul pe care-l pierduse, ca să existe o înregistrare a 
conversaţiei, deoarece bineînţeles că nu se văzuse cu el. Și luni 
să-și înlocuiască telefonul. 

Trebuia doar să trăiască și să aștepte. 

Fără să îi caute numele pe Google. Fără să meargă pe lângă 
casa lui ca să arunce o privire. Fără să reîncarce nerăbdătoare 
paginile de ştiri. Asta ar fi făcut un criminal, iar Pip nu putea 
fi așa ceva. 

Vestea urma să se afle la timpul ei. Jason Bell a fost găsit 
mort. Omucidere. 

Până atunci, trebuia doar să trăiască, să vadă dacă își amin- 
tea cum să o facă. 

A închis ochii, respiraţia devenind mai profundă în pieptul 
pustiit când o nouă întunecime s-a furişat înăuntru, făcând-o 
să dispară. 

Pip a dormit în sfârșit. 


Patruzeci și patru 


Pip a aşteptat. 

Pielea rănită a început să i se vindece pe faţă și în jurul în- 
cheieturilor mâinilor, iar ea a aşteptat. 

Nu s-a întâmplat luni; Pip a stat pe canapea cât s-au dat 
ştirile de la ora zece, mama strigând ca să îi amintească tatălui 
ei să ducă gunoiul. 

Nu s-a întâmplat nici marți. Pip a ţinut deschis televizorul 
cu știrile BBC în fundal toată ziua cât şi-a instalat noul telefon. 
Nimic! Niciun cadavru găsit! L-a ţinut deschis chiar și când a 
venit Ravi mai târziu în seara aia, vorbind cu priviri bântuite și 
atingându-şi puţin mâinile, deoarece nu puteau folosi cuvinte. 
Nu înainte să ajungă în spatele ușii închise a dormitorului ei. 

Nu îl găsiseră? Era imposibil: incendiul, sângele... Cu 
siguranţă angajaţii de la Green Scene ştiau, cu siguranţă li se 
spusese că e ceva în neregulă, de ce nu se puteau apuca de 
lucru: incendiul, locul crimei. Pip ar fi putut pur şi simplu să 
caute informaţiile... 

Nu! Nu putea căuta nimic! Ar fi lăsat o urmă. 

Trebuia doar să aştepte, să se lupte cu impulsul de a afla. 
Asta ar fi dat-o de gol. 

Îi era greu să doarmă; la ce se așteptase? Rămăsese fără 
pastile şi poate acum i-ar fi trebuit chiar mai mult, deoarece de 
fiecare dată când închidea ochii se temea că nu avea să-i mai 
deschidă din nou, că erau lipiţi cu bandă, la fel şi gura când 

încerca să respire. Bătăile inimii erau ca focurile de armă. Doar 
extenuarea o liniștea. 

— Bună, somnoroaso! i-a spus mama, miercuri dimineaţă, 
când Pip a coborât scările clătinându-se şi sărind a treia treaptă 
deja din obişnuinţă. Câteva dintre prezentările mele s-au anu- 
lat în dimineața asta, aşa că am făcut cafea şi micul dejun pen- 
tru noi. 

Clătite. 

Pip s-a aşezat la insula din bucătărie şi a luat o gură mare de 
cafea, prea fierbinte pentru gâtul ei încă rănit. 

— Ştii, o să-mi lipseşti când o să pleci la facultate, i-a spus 
mama din partea opusă. 

— O să mă vezi în continuare tot timpul, a spus Pip, cu 
gura plină, dar fără să îi fie foame, însă mâncând pentru că 
voia să o mulțumească pe mama ei. 

— Ştiu, dar nu este chiar la fel, nu-i aşa? Ai crescut deja! Ce 
trece timpul! 

Mama a pocnit din degete şi s-a uitat la telefon când acesta 
a ţiuit de pe tejghea. 

— Ce ciudat! a spus ea, luând mobilul. Siobhan de la servi- 
ciu tocmai mi-a trimis un mesaj și mi-a zis să dau pe canalul 
de ştiri. 

Lui Pip i s-a strâns inima, iar mintea i s-a umplut cu sunetul 
coastelor rupte. Gâtul îi era prea rece, iar fața, prea caldă. Asta 
era, nu-i așa? La ce altceva s-ar fi putut referi Siobhan? Pip a 
încercat să nu afişeze nicio emoție, înfigând furculița în clătite 
ca să aibă ceva de făcut cu mâinile. 

— De ce? a rostit nonșalant, privind chipul aplecat al 
mamei. 

— Nu ştiu, mi-a zis doar să dau pe canalul de ştiri. Poate s-a 
întâmplat ceva la școală. 

Mama a coborât de pe scaun și s-a grăbit în living. 

Pip a aşteptat o clipă, apoi două, încercând să-şi reprime 
panica, respirând adânc. Ăsta era: momentul când totul deve- 
nea real şi ireal; trebuia să joace teatru şi să o facă bine, să joace 
pentru viața ei. A lăsat furculiţa și s-a dus după mama ei. 

Femeia ținea deja telecomanda în mână, televizorul deschi- 
zându-se direct la ştirile BBC, pe canalul urmărit de Pip cu o 
seară în urmă. 

O crainică, decupată de un text care rula în burtiera 
ecranului. 

Știri de ultimă oră. 

Un rid a apărut pe fruntea prezentatoarei când acesta a vor- 
bit spre cameră: 

— ... în Buckinghamshire, un oraș care a avut parte de o mul- 
time de tragedii. În urmă cu șase ani, doi adolescenți - Andie 
Bell și Sal Singh - au murit în ceea ce a devenit de atunci unul 
dintre cele mai discutate cazuri de crimă din ţară. La începutul 
acestui an, un bărbat confirmat ca fiind Copilul Brunswick și 
care a locuit în Little Kilton sub numele de Stanley Forbes a fost 
împușcat şi a murit. Suspectul, Charlie Green, a fost arestat şi 
inculpat abia săptămâna trecută. Și iată-ne acum, în același 
mic oraş în care cetățeanul Jason Bell, tatăl lui Andie Bell, a fost 
găsit mort. 

Mama, care stătea cu gura deschisă de groază, a suspinat. 
Pip a imitat-o. 

— Poliţia consideră moartea lui ca fiind suspectă și ne-a dat 
o declarație în faţa secției din Amersham în urmă cu puțin timp. 

Cadrul a lăsat în urmă redacția, înfățișând o scenă 
luminoasă de afară, cu un cer gri și o clădire întunecată pe care 
Pip o cunoştea prea bine. Locul cel rău. 

Un podium fusese montat în parcare, cu un microfon care 
se legăna uşor în vânt. 

Bărbatul stătea în spatele acestuia, cu cămașa și jacheta cu- 
rate, cea verde, peticită la coate fiind în mod clar considerată 
nepotrivită pentru conferințe de presă. 

Inspectorul Hawkins și-a dres glasul. 

— Azi confirmăm cu tristeţe că Jason Bell, în vârstă de 48 
de ani, localnic din Little Kilton, a fost găsit mort duminică 
dimineața. Cadavrul lui a fost descoperit la serviciu, la firma 
pe care o deţinea, cu sediul în Knotty Green. Investigăm moar- 
tea lui Jason ca fiind omucidere. Din nefericire, nu pot face și 
alte precizări întrucât ancheta este abia la început. Facem apel 
la orice martor care era în zona Knotty Green sâmbătă seara, 
mai ales în apropiere de Whiterbridge Lane, și care ar fi putut 
vedea ceva dubios. 

Niciun martor, a gândit Pip, spunându-i din priviri prin 
ecranul de sticlă al televizorului. Nimeni nu îi auzea ţipetele. 
Şi mai era ceva: sâmbătă seara, asta spusese el, nu-i așa? Dar la 
ce oră se referea? Ar fi putut să fie orice oră, de la 19 sau poate 
chiar mai devreme, în funcţie de persoana pe care o întrebai. 
Termenul era prea larg, prea vag; tot nu ştia dacă reușiseră. 

— Aveţi vreo întrebare? a zis Hawkins şi a făcut o pauză, 
uitându-se pe lângă cameră. Da! a arătat el spre cineva. 

— Cum a fost ucis? s-a auzit vocea unei persoane care nu 
era în cadru. 

Hawkins s-a strâmbat. 

— Ştiţi că nu vă pot dezvălui, ancheta este în desfășurare! 

Cu un ciocan în cap, a răspuns Pip în minte. Lovit de cel 
puţin nouă ori. Ucis cu sălbăticie. O moarte foarte violentă. 

— E îngrozitor! a spus mama ei, cuprinzându-și fața cu 
mâinile. 

Pip a dat aprobator din cap. 

— Are vreo legătură cu moartea fiicei lui, Andie? s-a auzit 
o altă voce din spatele camerei. 

Hawkins l-a studiat pe bărbat timp de o secundă. 

— Andie Bell a murit tragic în urmă cu mai mult de șase 
ani, iar cazul ei a fost închis anul trecut. Eu însumi am condus 
ancheta când Andie a dispărut. Am o legătură specială cu fa. 
milia Bell și promit că voi afla ce s-a întâmplat cu Jason, cine 
l-a ucis. Mulţumesc! 

Hawkins s-a retras de pe podium, fluturând puţin mâna, iar 
studioul a revenit în cadru. 

— Îngrozitor, îngrozitor! a spus mama lui Pip, clătinând 
din cap. Nu pot să cred! Biata familie! Jason Bell este mort. 
Ucis. 

Femeia s-a întors apoi ca să se uite la Pip, chipul ei devenind 
serios. 

— Nu! a zis ea cu hotărâre, ridicând un deget. 

Pip nu ştia ce expresie greșită afişase. Jason Bell merita să 
moară, dar mama ei nu își putea da seama de asta doar ui- 
tându-se la ea, nu? 

— Poftim? a întrebat Pip. 

— Ştiu exact ce este licărul din ochii tăi, Pip. Nu o să devii 
obsedată şi de asta! Nu o să începi să investighezi şi cazul ăsta! 

Pip s-a uitat din nou la televizor şi a ridicat din umeri. 

Doar că exact asta intenţiona să facă. 

Asta ar fi făcut, dacă ar fi auzit cu adevărat pentru prima 
dată despre crimă. Asta făcea ea: investiga. Era atrasă de morţi, 
oameni dispăruţi, şi căuta motivul și metoda. Era normal și 
de aşteptat. Iar Pip trebuia să se comporte normal, aşa cum se 
aşteptau oamenii. 

Începea ultima parte din planul ei, refăcut în seara din 
urmă de nenumărate ori în şoapte încordate împreună cu 
Ravi. Urma să intervină, dar nu prea mult. Să îndrume, nu să 
conducă. 

Poliţia avea criminalul. Trebuia doar să știe cum să îl caute. 

Pip ar fi putut să-i înghiontească pe poliţişti în direcţia co- 
rectă, ca să găsească persoana din spatele tuturor dovezilor pe 
care le lăsase pentru ei. Avea modul perfect, aşteptat şi normal 
ca să o facă. Podcastul. 

Sezonul 3 din Crima perfectă. Instrucţiuni pentru fete cuminţi: 
Cine l-a ucis pe Jason Bell? 

Iar ea ştia exact pe cine să intervieveze mai întâi. 


Patruzeci și cinci 


Chipul lui Pip în semiobscuritate, slab luminat de strălucirea 
fantomatică a laptopului ei, umbrele fiind ca nişte vânătăi în 
jurul ochilor. O voce în urechile ei, a lui Jackie de la cafenea şi a 
ei, într-un interviu înregistrat cu o zi în urmă, Cara şoptind în 
fundal. Totul decursese perfect: Pip o îndemnase doar cât era 
necesar, ca să o facă să spună ce trebuie, propoziţiile dansând 
în jurul lor şi în liniştea care era plină de înţeles. Felul în care 
vocea lui Jackie șuierase printre dinţi când rostise numele lui 
Max îi ridicase părul pe ceafă lui Pip. 

L-a ascultat din nou, la miezul nopții, cu o pereche veche 
de căşti conectate la laptop. Probabil că Josh îi furase din nou 
căştile ca să joace FIFA, dar era în regulă; putea lua orice de la 
ea. Cu doar o săptămână în urmă crezuse că nu avea să-l mai 
vadă, deși se transformase în fantoma la care el încerca să nu 
se gândească. Putea lua orice voia, iar Pip l-ar fi iubit de două 
ori mai mult. 

A studiat liniile albastre ale programului de înregistrare, 
imaginea dezordonată a vocii ei, fermă când trebuia să fie, 
liniştită când era cazul, ridicându-se și coborând, munți și văi. 
A izolat înregistrarea şi a copiat-o într-un fişier nou. 

Pip şi l-a imaginat pe Hawkins ascultând aceleaşi cuvinte 
peste câteva zile; și l-a imaginat devenind atent, împingând sca- 
unul cât această Pip suspendată în timp trăgea sforile. Aceeași 
Pip pe care avea s-o vadă zâmbind pe înregistrarea camerei de 
supraveghere din McDonald's, dacă ar fi avut vreodată nevoie 

să se uite. Pip nu putea include numele lui Max, Hawkins tre- 
buia să-l afle singur, dar îi arăta exact unde să caute. 

Urmează calea, Hawkins! Calea cea mai ușoară era chiar 
aici, iar el trebuia doar să o urmeze, așa cum o făcuse cândva 
cu Sal Singh. Pip îi uşura munca. Tot ce trebuia să facă era să o 
urmeze, să intre în lumea pe care o crea doar pentru el. 


Denumirea fişierului: 


Ei Reclamă pentru sezonul 3 din CPIPFC: Cine l-a ucis 
pe Jason Bell?.wav 


e ra E a E 
Dg Audio Track aaa ai Stereo, 44100Hz 

[Se aude muzică introductivă] 
(Introducere fișier audio] 


Crainicul: Little Kilton [...] un oraş care a văzut mai multe tragedii 
[...] confirmarea de azi din partea poliţiei locale că re- 
zidentul Jason Bell, tatăl lui Andie Bell, a fost găsit mort 
[...] poliţia tratează moartea lui ca suspectă [...] 


(Sfârşitul înregistrării] 
[Introducere fişier audio cu sirena poliţiei] 


Pip: Bună! Numele meu este Pip Fitz-Amobi şi locuiesc 
într-un mic Oraș. În urmă cu șase ani, doi adolescenți 
au fost ucişi în acest mic oraş. În urmă cu câteva 
luni, un bărbat a fost împuşcat mortal în acest mic 
oraş. Cum era vorba aia? Că lucrurile se întâmplă 
întotdeauna de trei ori, chiar şi crima. Trăim într-un 
mic Oraş şi, în acest weekend, am aflat că a mai murit 
cineva. 


[introducere înregistrare] 


inspectorul Hawkins: Jason Bel! [...] localnic din Little Kilton, a 
fost găsit mort sâmbătă dimineaţă [...] 


(Finalul înregistrării) 


Pip: 


Jason Bell, tatăl lui Andie şi al Beccăi Bell, a fost găsit 


mort la sediul firmei sale, în apropierea oraşului, 
săptămâna trecută. 


[introducere înregistrare] 


Inspectorul Hawkins: Investigăm moartea lui Jason ca fiind omu- 


cidere [...] 


(Sfârşitul înregistrării] 


Pip: 


Nu a fost vorba despre un accident sau o moarte 
naturală. Cineva l-a ucis, dar, în afară de asta, multe 
dintre detaliile cazului sunt încă necunoscute. Jude- 
când după informaţiile oferite de poliţie când a făcut 
apel la martorii din zonă, se pare că omorul s-a pe- 
trecut în seara de 15 septembrie. Jason a fost găsit la 
serviciu, la sediul firmelor de întreținere şi curățenie 
pe care le deţinea, Green Scene și Clean Scene Ltd. 
Asta e tot. Nu se cunosc detalii, în afară de un singur 
lucru: există un criminal în libertate şi cineva trebuie 
să îl prindă. Alăturaţi-vă nouă pentru un nou sezon 
în care vom încerca să înțelegem acest caz, precum 
şi ancheta în desfăşurare a poliţiei. Cineva l-a ucis, 
aşadar cineva îl voia mort, şi trebuie să existe pe un- 
deva vreo urmă. Oamenii vorbesc într-un oraş mic. 
Şi s-au vorbit multe în ultima săptămână; oraşul este 
practic plin de secrete şoptite şi priviri aruncate pe 
furiş. Majoritatea nu merită ascultate, dar sunt unele 
care nu pot fi ignorate. 


(Introducere înregistrare] 


Pip: 


Jackie: 


Pip: 


Bună, Jackie, doar ca să te prezint, eşti patroana unei 
cafenele independente din Little Kilton, de pe strada 
principală. 


Da, eu sunt. 


Îmi poți spune ce s-a întâmplat? 


Jackie: 


Pip: 


Jackie: 


Pip: 


Jackie: 


Pip: 


Jackie: 


Pip: 


Jackie: 


Ei bine, Jason Bell a fost aici în urmă cu câteva săp- 
tămâni şi a stat la coadă ca să își comande cafeaua. 
Venea destul de des. Și la rând în faţa lui era [...Bip...] 


î...] Jason l-a împins, i-a vărsat cafeaua [...] i-a spus să 
se dea din calea lui, 


Ai spune că a fost o altercaţie? 


Da, aş putea spune că a fost destul de violent. [...] Era 
foarte clar că se antipatizau. 


Şi ai zis că s-a întâmplat cu doar două săptămână îna- 
inte ca Jason să fie ucis? 


Da! 
Sugerezi că [...BIP...] ar putea fi cel care l-a ucis? 


Nu, eu... nu, bineînțeles că nu. Doar că sunt de părere 
că erou deja neînțelegeri între ei. 
Duşmănie? 


Mda [...] din cauza lucrului pe care [BIP] i l-a făcut fiicei 
lui Jason, Becca. Chior dacă nu a fost condamnat. Sunt 
sigură că i-a dat lui Jason destule motive să îl urască. 


[Sfârşitul înregistrării] 


Pip: 


Nu ştiu ce părere ai tu, dar eu, una, am deja un nume 
pe lista mea de suspecți. Toate acestea şi mai mult ur- 
mează în primul episod. Nu rata sezonul 3 din Crima 
perfectă. Instrucţiuni pentru fete cuminţi: Cine l-a ucis 
pe Jason Bell? 


[Introducere înregistrare] 


inspectorul Hawkins: Promit că voi afla ce s-a întâmplat cu Jason, 


cine l-a ucis. 


[Sfârşitul înregistrării] 


Pip: 


Şi eu. 


[Se aude muzică introductivă] 


Patruzeci şi şase 


Totul începuse cu un apel telefonic. 

— Bună, Pip, sunt inspectorul Hawkins! Mă întreb dacă ai 
timp să vii azi la secţie ca să discutăm puţin? 

— Sigur! îi spusese Pip. Despre ce e vorba? 

— Despre reclama pentru podcast pe care ai publicat-o 
în urmă cu câteva zile, în legătură cu cazul Jason Bell. Am 
doar câteva întrebări pentru tine, asta-i tot. Este un interviu 
voluntar. 

Pip se prefăcuse că se gândea la asta. 

— Bine! Pot să ajung într-o oră? 

Ora trecuse deja şi, iat-o, stând în faţa locului malefic! Clă- 
direa înnegrită a secţiei de poliție din Amersham, o armă des- 
cărcându-se în inima ei, mâinile ude de transpiraţie și sângele 
lui Stanley. Pip şi-a încuiat maşina şi şi-a şters mâinile roșii de 
blugi. 

Îl sunase pe Ravi ca să îi spună unde se duce. El nu zisese 
prea multe, repetând la naiba de nenumărate ori, dar Pip îl 
asigurase că e în regulă, că nu trebuie să intre în panică. Acest 
lucru era de așteptat; era implicată indirect în caz, fie prin 
interviul cu Jackie, fie prin telefonul dat avocatului lui Max în 
acea seară. Doar despre asta era vorba, iar Pip ştia exact cum 
să joace următorul rol. Era la distanţă de crima asta - un actor 
distribuit într-un rol secundar, nimic mai mult. Hawkins voia 
informaţii de la ea. 

Iar Pip voia în schimb ceva de la el. Ar fi putut să fie răs- 
punsul la toate întrebările de care nu putea scăpa, substratul 
fiecărui gând în stare de veghe. Momentul în care Pip afla dacă 
reușiseră sau nu, dacă trucul cu momentul morţii funcționase. 
Dacă funcţionase, era liberă. Supravieţuise. Nu fusese nicio- 
dată acolo şi nu îl ucisese pe Jason Bell. Dacă nu funcţionase... 
ei bine, nu merita să se gândească încă la asta. A ascuns gân- 
dul în ungherul întunecat din mintea ei şi a intrat pe uşile 
automate. 

— Bună, Pip! 

Eliza, poliţista care se ocupa de arestări, i-a zâmbit încor- 
dată din spatele biroului de la recepție. 

— Mă tem că toate ajung aici, a spus ea, răsfoind un teanc 
de documente. 

— M-a sunat inspectorul Hawkins și m-a rugat să vin la o 
discuţie, a răspuns Pip, băgându-și mâinile în buzunarele de la 
spate, astfel încât Eliza să nu vadă cum tremură. 

Calmează-te! Trebuie să te calmezi! 

Ar fi putut să cedeze în sinea ei, dar sub nicio formă nu 
trebuia să se dea de gol. 

— O, da! a zis Eliza și s-a îndepărtat. Atunci mă duc să îl 
anunţ că ai venit. 

Pip a aşteptat. 

A urmărit cum o polițistă pe care o cunoştea, Soraya, a 
trecut în grabă pe la recepţie, oprindu-se doar pentru scurtă 
vreme ca să facă schimb de amabilități. Pip nu era acoperită de 
sânge de data asta, în orice caz nu de sângele pe care îl puteai 
vedea. 

Când Soraya s-a îndreptat spre uşa încuiată din spate, alt- 
cineva a venit din direcţia opusă. Inspectorul Hawkins, cu 
părul moale pieptănat pe spate, mai palid decât de obicei, mai 

cenușiu la față, ca şi când şi-ar fi petrecut prea mult timp în 
clădirea asta, iar culorile sale l-ar fi pătruns, revendicându-l. 

Probabil nu dormise prea mult de când fusese găsit cada- 
vrul lui Jason. 

— Bună, Pip! a salutat-o el şi i-a făcut semn să vină, iar ea 
l-a urmat. 

Pe același hol, de la locul rău spre locul și mai rău. Călcând 
din nou pe urmele ei suspendate în timp. Dar această Pip era 
cea care deţinea controlul, nu fata speriată care tocmai văzuse 
moartea pentru prima dată. Şi poate că-l urma pe Hawkins în 
camera de interogatoriu numărul 3, dar, de fapt, inspectorul o 
urma pe ea. 

— a loc, te rog! 

Hawkins i-a arătat un scaun, așezându-se și el. Alături, pe 
podea, era o cutie deschisă, plină cu o grămadă de dosare, iar 
pe masa de metal aştepta un reportofon. 

Pip s-a așezat pe marginea scaunului şi a dat din cap, 
așteptând ca polițistul să înceapă. 

Totuși, bărbatul nu a făcut-o, pur şi simplu uitându-se la ea 
şi urmărindu-i privirea. 

— Deci, a spus Pip, dregându-şi glasul. Ce anume voiaţi să 
mă întrebaţi? 

Hawkins s-a aplecat în faţă, întinzându-se spre reportofon, 
iar oasele gâtului i-au pocnit. 

— Înţelegi că, deşi ai venit de bunăvoie, iar noi vrem doar să 
ne ajuţi cu investigația, tot trebuie să te interoghez, citindu-ţi 
drepturile, şi să înregistrez convorbirea noastră? a întrebat-o 
polițistul, privind-o cercetător. 

Da, înţelegea. Dacă s-ar fi gândit serios că avea vreo legă- 
tură cu asta, ar fi trebuit să fie arestată. Era practica standard, 
dar în ochii lui era o expresie ciudată, ca şi când ar fi vrut ca ea 

să se teamă. Lui Pip nu îi era teamă; ea deținea controlul aici, 
așa că a dat aprobator din cap. 

Hawkins a apăsat butonul. 

— Sunt inspectorul Hawkins şi o intervievez pe Pippa 
Fitz- Amobi; astăzi este marţi, 25 septembrie, ora 11.31. E un 
interviu voluntar în legătură cu investigarea morţii lui Jason 
Bell şi poţi pleca oricând, înţelegi? 

— Da, a spus Pip, direcţionându-și vocea spre aparatul de 
înregistrat. 

— Nu trebuie să zici nimic, dar s-ar putea să-ți afecteze 
apărarea dacă nu menţionezi când eşti întrebată ceva ce ar 
putea fi folosit mai târziu la tribunal. Orice spui poate fi folo- 
sit ca dovadă, a adăugat Hawkins şi s-a rezemat, scaunul său 
scârțâind. Deci, a spus el, am auzit reclama pentru noul sezon 
al podcastului tău, la fel ca alte sute de mii de oameni. 

Pip a ridicat din umeri. 

— Credeam că v-ar prinde bine un pic de ajutor în cazul 
ăsta. Având în vedere că aţi avut nevoie de mine ca să clasați 
ultimele două cazuri. De asta mi-aţi cerut să vin azi la discuții? 
Aveţi nevoie de ajutorul meu? Vreţi să îmi oferiţi un interviu în 
exclusivitate pentru podcast? 

— Nu, Pip! a răspuns polițistul, iar aerul i-a șuierat prin- 
tre dinţii. Nu am nevoie de ajutorul tău. E o investigaţie în 
curs, un caz de omucidere. Ştii că nu pot să mă implic și să 
public informaţii importante pe internet. Nu aşa funcţionează 
justiţia. Standardele jurnalistice ţi se aplică şi ţie. S-ar putea 
considera chiar o sfidare. 

— Nu am publicat nicio „informaţie importantă”, era doar 
o reclamă, a spus ea. N-am aflat încă alte detalii despre caz, în 
afară de ce aţi declarat la conferinţa de presă. 

— Ai publicat un interviu cu... - Hawkins și-a coborât 
privirea la notițele lui — Jackie Miller, speculând despre cine 
l-ar fi putut ucide pe Jason Bell, a spus el, mărind ochii ca şi 
când ar fi marcat un punct împotriva ei. 

— Nu tot interviul, a spus Pip, doar cele mai interesante 
înregistrări. Şi nu am dat numele persoanei despre care am 
vorbit. Ştiu că asta ar putea prejudicia orice posibil proces în 
viitor. Chiar ştiu ce fac. 

— Aş spune că subiectul a evidenţiat destul de bine des- 
pre cine vorbeai, a spus Hawkins, aplecându-se spre cutia cu 
dosare de lângă el şi apoi îndreptându-se cu un mic teanc de 
hârtii într-o mână. După ce ţi-am auzit reclama, am vorbit cu 
Jackie, ca parte a investigaţiei. 

Polițistul a scuturat paginile spre ea, iar Pip a recunos- 
cut copia interviului. Apoi, bărbatul a lăsat copia pe masa de 
metal, răsfoind-o. 

— Cred că era destulă dușmănie între Max Hastings și Jason 
Bell, a citit el cu voce tare. Auzi zvonuri prin oraș, mai ales când 
deții o cafenea pe strada principală... Jason probabil că-l ura pe 
Max pentru ce i-a făcut Beccăi şi modul în care avea legătură cu 
moartea lui Andie... Cu siguranță mi s-a părut că nici Max nu 
îl plăcea pe Jason... Era multă furie. A fost destul de violent. Nu 
m-am mai confruntat cu o astfel de situație între doi clienți. Şi, 
aşa cum a spus Pip, nu e îngrijorător că Jason a fost ucis după 
doar două săptămâni? a terminat de citit Hawkins, care a în- 
chis copia şi şi-a ridicat privirea la Pip. 

— Aşspune că este un prim pas standard într-o investigaţie, 
a rostit Pip, fără să își mute privirea din ochii lui; nu intenționa 
să o facă prima. Să afli dacă s-a petrecut ceva neobișnuit în 
viaţa victimei, identificându-i pe cei care aveau vreo intenţie 
rea în privinţa ei, posibili suspecți. Un incident violent care 

a condus la moartea persoanei respective, intervievarea unui 
martor. Scuze dacă v-am luat-o înainte! 

— Max Hastings, a spus Hawkins, limba lui şuierând de 
trei ori când s-a poticnit, rostind numele. 

— Se pare că nu este prea simpatizat în oraș, a zis Pip. Are 
mulţi dușmani. Şi se pare că Jason Bell era unul dintre ei. 

— Mulţi dușmani, i-a repetat Hawkins cuvintele, încrun- 
tându-se. Te-ai considera unul dintre inamicii lui? 

— Adică, a început Pip și a ridicat din sprâncene, este un 
violator în serie care a scăpat liber şi a rănit niște oameni la 
care ţineam mult. Da, îl urăsc, dar nu ştiu dacă am onoarea de 
a fi cel mai rău duşman al lui. 

— Te dă în judecată, nu-i aşa? a insistat Hawkins, a luat un 
pix și l-a atins de dinţi. Pentru defăimare, pentru o declaraţie și 
o înregistrare audio pe care ai publicat-o pe rețeaua de sociali- 
zare în ziua în care a fost citit verdictul în procesul lui pentru 
viol. 

— Da, voia să o facă, a răspuns Pip. Aşa cum am spus, mi- 
nunat băiat! De fapt, am ajuns totuși la o înțelegere. 

— Interesant! a spus Hawkins. 

— Da? 

— Ei bine... 

Polițistul a apăsat butonul pixului de mai multe ori, iar Pip 
nu a auzit decât BA, BA, BA. 

— Din cât te cunosc, Pip, după mulţimea de interacțiuni pe 
care le-am avut, aş spune că sunt surprins că ai decis să accepţi 
înțelegerea, să plăteşti. Chiar îmi pari genul care ar lupta până 
la capăt. 

— De obicei sunt, a dat Pip din cap. Dar cred că mi-am 
pierdut încrederea în tribunale, în sistemul de justiţie, penal 

sau civil. Şi am obosit. Vreau să las totul în urmă, să o iau de la 
capăt la universitate. 

— Așadar, când ai decis să accepţi înțelegerea? 

— Recent, a spus Pip. În urmă cu două săptămâni. 

Hawkins a dat din cap în sinea lui, scoțând o altă foaie de 
hârtie dintr-un dosar de deasupra cutiei. 

— Am vorbit cu Christopher Epps, avocatul care îl repre- 
zintă pe Max Hastings în procesul de defăimare, şi mi-a spus 
că l-ai sunat sâmbătă, 15 septembrie, la 21.41. Spune că atunci 
l-ai informat să accepți înțelegerea pe care ţi-a oferit-o cu cå- 
teva săptămâni înainte. 

Pip a dat aprobator din cap. 

— O oră ciudată la care să îl suni, nu crezi? Atât de târziu 
într-o sâmbătă seara? 

— Nu chiar. El mi-a spus să îl sun oricând. M-am gândit la 
asta toată ziua şi am luat în sfârșit o decizie, așa că nu am văzut 
niciun motiv să mai amân. Din câte ştiu, voia să deschidă un 
proces la prima oră luni dimineața. 

Hawkins a dat din cap, notând ceva ce Pip nu putea citi pe 
pagina cu susul în jos. 

— De ce mă întrebaţi despre o conversaţie pe care am 
avut-o cu avocatul lui Max Hastings? a întrebat ea, mijind con- 
fuză ochii. Aţi început să îl cercetaţi pe Max ca suspect? 

Hawkins nu a spus nimic, dar Pip nu avea nevoie de vreo 
confirmare. Ştia. Hawkins nu ar fi aflat despre telefonul dat 
de Pip lui Epps dacă nu ar fi aflat mai întâi de telefonul dat de 
Epps lui Max după doar câteva minute. Și nu ar fi avut de unde 
să ştie dacă nu ar fi verificat deja registrul apelurilor telefonice 
ale lui Max. Probabil nici măcar nu avusese nevoie de mandat; 
probabil Max îi dăduse singur telefonul, la sfatul lui Epps, cre- 
zând că nu are nimic de ascuns. 

Hawkins putea deja să îl plaseze pe Max la locul crimei 
la ora la care îl sunase Epps și în funcţie de apelurile de mai 
târziu ale părinţilor lui; cu siguranţă era un motiv de îndoială 
suficient cât să obţină un mandat de percheziţie pentru casa 
şi mașina lui Max, nu? Să ia mostre din ADN-ul lui ca să îl 
compare cu cel găsit la locul crimei? Asta numai dacă ora la 
care Max fusese acolo nu se potrivea cu ora decesului lui Jason. 
Acea ultimă necunoscută. 

Pip a încercat să nu lase gândul să îi întunece chipul, ui- 
tându-se înainte la Hawkins, cu o urmă de interes în ochii 
mijiţi, dar nu prea mult. 

— Cât de bine l-ai cunoscut pe Jason Bell? a întrebat 
Hawkins, încrucişându-şi braţele la piept. 

— Nu la fel de bine ca dumneavoastră. Știam mai multe 
despre el, dar nu pot să spun că îl cunoșteam, dacă are vreun 
sens ce zic. Nu prea am stat la discuţii, dar, bineînţeles, când 
cercetam ce s-a întâmplat cu Andie, am studiat multe aspecte 
din viaţa lui. Căile noastre s-au intersectat, dar nu ne-am cu- 
noscut cu adevărat. 

— Totuşi, pari hotărâtă să afli cine l-a ucis, pentru podcas- 
tul tău? 

— Cu asta mă ocup, a spus Pip. Nu trebuie să îl cunosc bine 
ca să cred că merită dreptate. Cazurile din Little Kilton nu par 
să se rezolve până nu mă implic. 

Hawkins a izbucnit în râs peste masă, trecându-și mâna 
prin barba scurtă. 

— Ştii, Jason mi s-a plâns după ce ai publicat primul sezon 
al tău. A spus că era hărțuit de presă, pe internet. Ai crede că 
este corect să spun că nu te plăcea, din cauza asta? 

— Habar n-am, a spus Pip, şi nu înţeleg de ce este relevant. 
Chiar dacă nu mă plăcea, tot merită dreptate, iar eu o să ajut 
cum o să pot. 

— Așadar, te-ai întâlnit recent cu Jason Bell? a întrebat 
|lawkins. 

— Recent? 

Pip s-a uitat la tavan, ca și când ar fi încercat să îşi amin- 
tească. Bineînțeles că nu trebuia să se gândească prea mult; 
trecuseră doar zece zile de când îi târâse cadavrul prin pădure. 
Şi înainte de asta, bătuse la ușa lui Jason ca să îi pună întrebări 
despre Green Scene şi Ucigaşul BA, dar Hawkins nu trebuia să 
afle despre conversaţia aia. Pip era deja legată indirect de caz, 
de două ori. Contactul recent cu Jason erau mult prea riscant; 
ar fi putut chiar să-i facă să o bănuiască şi să obțină un mandat 
pentru mostra ei de ADN, judecând mai ales după cum se uita 
la ea Hawkins, studiind-o. 

— Nu! Nu am vorbit cu el, ca să nu mai spun că nu l-am 
văzut prin oraş de, ei bine, probabil câteva luni, a spus ea. Cred 
că ultima dată drumurile ni s-au intersectat la comemorarea 
de șase ani pentru Andie şi Sal, vă amintiţi? Aţi fost acolo. 
Noaptea în care a dispărut Jamie Reynolds. 

— Deci, asta a fost ultima dată când îţi aminteşti că ai dat 
de Jason? a întrebat Hawkins. La sfârşitul lui aprilie? 

— Corect! 

Altă observaţie notată pe hârtia dictando de pixul scârțâind, 
sunetul acestuia călătorind tocmai până la ceafa ei. Despre 
ce scria? Și în clipa aia, Pip a căpătat senzaţia stranie că nu 
Hawkins stătea în fața ei şi o interoga. Era ea, cea de acum un 
an. Fata de 17 ani care credea că adevărul era singurul lucru 
care conta, indiferent de context, ignorând acea zonă sufo- 
cantă gri. Adevărul era țelul, era călătoria, la fel cum era şi 


440 HOLLY JACKSON 


pentru inspectorul Hawkins. Asta era în fața ei: vechiul sine 
înfruntându-l pe cel de acum. lar persoana asta nouă trebuia 
să câștige. 

— Numărul de telefon pe care l-ai folosit ca să îl suni pe 
Christopher Epps, a spus Hawkins, trecându-și degetul peste 
foaia imprimată, nu este numărul tău de mobil. Sau cel fix de 
acasă. a 

— Nu! a spus Pip. L-am sunat de pe telefonul fix al priete- 
nei mele. 

— De ce? 

— Acolo eram, a zis Pip, și mai devreme în acea zi mi-am 
pierdut telefonul, adică mobilul. 

Hawkins s-a aplecat înainte, strângând din buze când s-a 
gândit la spusele ei. 

— "Ţi-ai pierdut telefonul în ziua aia? Sâmbătă, 15 sep- 
tembrie? 

Pip a dat din cap, apoi a spus „Da” pentru reportofon, în- 
demnată de privirea lui Hawkins. 

— Am fost după-amiază la alergat și cred că mi-a sărit din 
buzunar. Nu am reușit să-l găsesc. Am altul acum. 

Altă observaţie pe foaie, alt fior pe șira spinării lui Pip. Des- 
pre ce scria? Ea ar fi trebuie să deţină controlul, ea ar fi trebuit 
să scrie. 

— Pip, a făcut Hawkins o pauză, aţintindu-şi privirea asu- 
pra ei. Poţi să-mi spui unde ai fost între 21.30 şi miezul nopții 
în ziua de sâmbătă, 15 septembrie? 

Şi iată! Ultima necunoscută! 

Ceva s-a eliberat în pieptul lui Pip, lăsând în jurul inimii ei 
cu bătăi de foc de armă mai mult loc să respire. Umerii i s-au 
despovărat, iar maxilarul i s-a relaxat. Sângele de pe mâinile ei 
era doar transpiraţie. 

Reuşiseră! 

Se terminase. 

Pip nu a afișat nicio expresie, dar ceva îi sfârâia lângă 
colțurile gurii, un zâmbet invizibil și un oftat tăcut. 

O întreba unde fusese între 21.30 şi miezul nopţii deoarece 
aceea era ora estimată a decesului. Reușiseră. Amânaseră cu 
mai mult de trei ore, iar ea era în siguranță. Supravieţuise. Şi 
Ravi, şi toţi cei la care apelase să o ajute. Toţi erau în regulă. 
Deoarece Pip nu l-ar fi putut ucide pe Jason Bell; fusese în cu 
totul altă parte. 

Nu putea fi prea nerăbdătoare să îi spună sau să o facă prea 
teatral. 

— E seara în care a fost ucis Jason Bell? a întrebat ea, 
verificând. 

— Da! 

— Ăăă, ei bine, am fost acasă la prietenele mele... 

— Care prietene? 

— Cara Ward şi Naomi Ward, a spus Pip, uitându-se în 
timp ce el îşi nota. Ele locuiesc pe Hogg Hill. Acolo eram când 
i-am dat telefon lui Christopher Epps la... ce oră spuneai că 
era? 

— Aşa, 21.41 seara, a spus Hawkins, cu răspunsul pregătit 
pe vârful limbii. 

— Da, pe la 21.40. Am ajuns la ele cu câteva minute mai de- 
vreme, deci presupun că pe la 21.30 conduceam spre casa lor. 

— Bine! a spus el. Şi cât timp ai rămas acasă la familia 
Ward? 

— Nu prea mult, a zis Pip. 

— Nu? a întrebat-o el, privind-o cercetător. 

— Nu, am stat doar puţin timp înainte să ne dăm seama 
că ne este foame. Așa că am plecat toate trei să luăm mâncare. 

Hawkins a mai notat ceva. 

— Mâncare? a spus el. Unde v-aţi dus? 

— La McDonalds, a spus Pip schițând un zâmbet timid, 
plecând capul. Cel de la benzinăria din Beaconsfield. 

— În Beaconsfield? 

Polițistul a băgat pixul în gură. 

— Ăla e cel mai apropiat loc din care să luaţi mâncare? 

— Ei bine, era cel mai apropiat McDonalds, și asta voiam. 

— La ce oră aţi sosit la McDonald's? 

— Aăă... Pip s-a gândit o vreme, apoi a răspuns: Nu prea 
m-am uitat la ceas, mai ales că nu aveam telefon, dar dacă am 
plecat la scurt timp după ce l-am sunat pe Epps, atunci trebuie 
să fi ajuns acolo după ora 22. 

— Şi ai zis că ai condus tu? Eraţi cu mașina ta? a întrebat el. 

— Da! 

— Ce mașină ai? 

Pip a tras aer pe nas. 

— Un Volkswagen Beetle. Gri. 

— Şi numărul de înmatriculare? 

Ea i l-a spus, urmărindu-l când l-a notat şi subliniat. 

— Deci ai ajuns la McDonald's pe la 22, a spus inspectorul. 
Nu e cam târziu pentru cină? 

Pip a ridicat din umeri. 

— Sunt încă adolescentă, ce pot să spun? 

— Aţi băut? a întrebat el. 

— Nu, a spus ea categoric, deoarece ar fi fost o infracțiune. 

— Ar fi fost, a spus Hawkins, uitându-se la foaia lui cu 
observaţii. Şi cât timp ați stat la McDonald's? 

— Da, destul, a zis Pip. Ne-am luat meniurile și am stat 
acolo cam vreo oră şi jumătate, presupun. Apoi am luat nişte 

înghețate la întoarcere. M-aş putea uita pe aplicaţia Barclay să 
văd la ce oră am plătit mâncarea. 

Hawkins a clătinat ușor din cap. Nu trebuia să vadă asta pe 
lelefonul ei; avea propriile metode să îi verifice alibiul. Şi urma 
să o vadă pe înregistrare, clar ca ziua, stând la coadă, evitând 
să se uite la cameră. Două plăţi separate făcute cu cardul ei. 
Planul fusese bine gândit, Hawkins. 

— Bine, deci crezi că ai plecat de la McDonald's pe la 23.30? 

— Aşa cred, da, a spus ea. Fără să verific. 

— Şi unde aţi plecat de acolo? 

— Ei bine, acasă, i-a răspuns Pip încruntându-se deoarece 
răspunsul era prea evident. Ne-am întors în Kilton, le-am lăsat 
pe surorile Ward acasă, iar apoi m-am întors la mine. 

— La ce oră te-ai întors acasă? 

— Repet, nu prea m-am uitat la ceas, mai ales că nu aveam 
telefon, a spus ea. Dar când am intrat în casă, mama încă mă 
aştepta în pat; trebuie să fi fost trecut de miezul nopții, deoa- 
rece a comentat asta. Urma să ne trezim devreme a doua zi 
dimineaţă. 

— Şi apoi? 

Polițistul și-a ridicat privirea. 

— Apoi m-am dus la culcare. 

Era acoperită în tot intervalul orei estimate a decesului. 
Pip vedea totul desfășurându-se pe noile riduri de pe fruntea 
lui Hawkins. Bineînţeles, poate se gândea că Pip ar fi putut să 
mintă. Trebuia să verifice. Dar ea nu minţea, nu în legătură cu 
partea asta, iar toate dovezile erau acolo, aşteptându-l doar pe el. 

Hawkins a expirat şi, aruncând din nou o privire peste 
foaie, ceva l-a deranjat; Pip a văzut-o în ochii lui. 

— Interviul s-a oprit la 11.43. 

Polițistul a apăsat butonul de stop al aparatului. 

— Mă duc doar să iau o cafea, a spus el, ridicându-se de pe 
scaun și adunând dosarele. Ai vrea şi tu una? 

Nu, nu voia. Se simţea rău din cauză că-i scăzuse adrenalina, 
stomacul relaxându-se în sfârşit acum, că ştia că supravieţuise, 
câştigase, că Max îl ucisese pe Jason şi nu ar fi putut fi ea. 
Totuşi, nu se relaxase complet; expresia poliţistului era cea pe 
care nu o putea înţelege. Hawkins aștepta un răspuns. 

— Da, vă rog! a spus ea, chiar dacă nu voia. Cu lapte, fără zahăr. 

O persoană nevinovată, cineva care nu avea nimic de as- 
cuns, nimic pentru care să se îngrijoreze, accepta cafeaua. 

— Două minute! 

Hawkins i-a zâmbit, ieşind pe ușă. Aceasta a țăcănit în urma 
lui, iar Pip i-a ascultat paşii târşâiți când s-a îndepărtat pe hol. 
Poate chiar pleca să ia nişte cafea, dar probabil să şi dea noile 
informații altui poliţist, punându-l să îi verifice alibiul. 

A expirat, pleoştindu-se pe scaun. Acum nu trebuia să mai 
joace teatru, nu se uita nimeni. O parte din ea voia să îşi cu- 
prindă fața cu mâinile şi să ţipe. Să urle. Să râdă. Deoarece era 
liberă şi se terminase. Putea să-şi reprime groaza şi să nu o mai 
manifeste niciodată. Şi poate într-o zi, peste câțiva ani, chiar ar 
fi uitat asta sau viaţa și-ar fi reluat cursul normal, ca să o facă 
să dea uitării senzaţia că aproape murise. Doar o viaţă bună ar 
fi reuşit așa ceva, a gândit ea. Una normală. Şi poate că urma 
să o aibă. Poate tocmai o recâştigase. 

Telefonul i-a vibrat în buzunar, pe picior. L-a scos şi s-a 
uitat la ecran. 

Un mesaj de la Ravi. 

Cum îți merge azi? 

Trebuiau să fie atenți când își scriau mesaje pentru că lăsau 
o urmă permanentă. Majoritatea mesajelor lor erau acum 
codate, simple sau doar unele în care stabileau o oră ca să 

discute. Cum îți merge azi? însemna de fapt Ce se întâmplă? A 
funcționat? Nu era pentru străini, ci un limbaj secret pe care îl 
născociseră împreună, ca milionul de moduri neînsemnate în 
care își spuneau te iubesc. 

Pip s-a uitat la emoticoane. A derulat până ce a găsit simbo- 
lul cu degetul mare ridicat şi l-a trimis doar pe acela. Putea în- 
semna „Îmi merge bine, mulțumesc!” dar, de fapt, semnificația 
era „Am reușit. Am scăpat!” Ravi avea să înțeleagă, să clipească 
la ecran chiar acum, iar apoi să expire prelung, uşurarea fiind 
o senzaţie fizică, desfășurându-se în el, schimbând felul în 
care stătea pe scaun, forma oaselor lui, senzaţia pielii. Erau în 
siguranţă, erau liberi; nu fuseseră niciodată acolo. 

Pip şi-a băgat telefonul în buzunar când uşa sălii de intero- 
gatoriu s-a deschis cu un zăngănit, Hawkins intrând cu spatele 
înainte ca să o împingă, având mâinile ocupate cu două căni. 

— Poftim! a zis și i-a dat o cană cu echipa de fotbal Chelsea. 

— Mulţumesc! i-a răspuns Pip şi a cuprins-o cu mâinile, 
forţându-se să ia o sorbitură. 

Era prea amară, prea fierbinte, dar i-a zâmbit oricum. 

Hawkins nu a luat nicio gură. A lăsat cana pe masă și a 
împins-o mai departe. S-a întins şi a apăsat un buton de pe 
reportofon. 

— Interviul a reînceput la 11.48, a zis el şi și-a suflecat 
mâneca pentru a se uita la ceas 

Cei doi s-au privit o secundă. Ce mai voia să o întrebe? Îi 
explicase telefonul dat lui Epps și îi dăduse alibiul, ce altceva 
mai voia să știe de la ea? Pip nu putea gândi. Ratase ceva? Nu, 
totul decursese conform planului, nu ar fi putut rata ceva. Nu 
te panica, doar bea, ascultă și reacţionează! Dar mai întâi tre- 
buia să își șteargă mâinile deoarece sângele lui Stanley i le păta 
din nou. 

— Deci, a spus brusc Hawkins, atingând masa cu o mână, 
podcastul ăsta, ancheta asta, plănuieşti să o continui? 

— O cam consider datoria mea, a răspuns Pip. Şi, aşa cum 
aţi spus, odată ce încep ceva, îmi place să văd că ajunge la final. 
Atât de încăpăţânată sunt. 

— Ştii că nu poți să publici nimic ce ne-ar putea îngreuna 
investigația, nu? a spus el. 

— Da, ştiu asta. Și nu o s-o fac, pentru că nu știu nimic. 
Acum nu mă bazez decât pe teorii şi contexte vagi. Am învățat 
recent o lecţie despre defăimarea pe internet, așa că n-am să 
postez nimic fără să menţionez „se presupune” sau „conform 
unei surse”. lar dacă găsesc ceva concret, oricum o să vin la 
poliţie mai întâi. 

— O! a spus Hawkins. Ei bine, apreciez asta! Deci, pentru 
podcastul ăsta, cum îţi înregistrezi interviurile? 

De ce trebuia să ştie? Sau era asta doar o discuţie inutilă, 
cât aştepta ceva? Ce... Un coleg care să îi verifice alibiul? Cu 
siguranţă ar fi durat câteva ore. 

— Doar cu un program audio, a spus Pip. Sau dacă este un 
apel telefonic, am o aplicaţie pe care pot s-o folosesc. 

— Şi foloseşti microfoane dacă, să spunem, înregistrezi 
personal pe cineva? 

— Da, a dat din cap Pip. Microfoane care se conectează 
prin USB la laptop. 

— O, foarte ingenios! a exclamat el. 

Pip a confirmat, dând din cap. 

— E ceva mai compact decât ăsta, a spus, gesticulând spre 
reportofon. 

— Da! a râs Hawkins. Foarte. Şi trebuie cumva să porţi 
căşti când iei un interviu? Să asculţi cu ele pe urechi în timp ce 
înregistrezi? 

— Ei bine, a spus Pip, da, îmi pun căştile la început ca să ve- 
rific nivelul sunetului, să văd dacă persoana este prea aproape 
de microfon sau dacă se aud zgomote de fundal. Dar, de obicei, 
nu trebuie să le port în timpul unui interviu. 

— O, înţeleg! a zis el. Și trebuie să fie căști profesionale pen- 
tru asta? Ştii, nepotul meu vrea să înceapă un podcast şi vine 
ziua lui de naştere. 

— Oh! a zâmbit Pip. Äää, nu, ale mele nu sunt profesionale. 
Doar nişte căşti mari care anulează zgomotul, pe care le pun 
pe urechi. 

— Şi le poţi folosi și la altceva? a întrebat Hawkins. Să 
asculți muzică sau chiar podcasturi? 

— Da, a zis ea, încercând să-i înțeleagă expresia. 

De ce vorbeau despre asta? 

— Ale mele se conectează prin Bluetooth la telefon; sunt 
bune să ascult muzică atunci când alerg sau merg. 

— A, deci potrivite pentru a fi folosite zilnic? 

— Da! a încuviinţat Pip. 

— Ai spune că le foloseşti zilnic? Nu vreau să-i cumpăr 
ceva ce nu o să-i fie de folos, mai ales dacă sunt scumpe. 

— Pe ale mele le folosesc tot timpul. 

— A, minunat! a zâmbit Hawkins. Ştii ce marcă sunt? 
M-am uitat pe Amazon şi unele sunt ridicol de scumpe. 

— Ale mele sunt Sony, a răspuns ea. 

Hawkins a dat din cap, schimbându-se ceva în ochii lui, 
aproape un licăr. 

— Negre? a întrebat el. 

— D-da, a spus Pip, vocea poticnindu-i-se în gât când min- 
tea s-a repliat, încercând să înţeleagă ce se întâmpla aici. 

De ce avea o senzaţie de apăsare în stomac? De ce îşi dăduse 
acesta seama, iar ea încă nu? 

— Crima perfectă. Instrucţiuni pentru fete cuminţi, a zis 
Hawkins, trecându-și o mână peste mânecă, bâjbâind. Aşa se 
intitulează podcastul tău, nu? 

— Da! 

— Bun nume! a exclamat el. 

— Stârneşte interesul, a răspuns Pip. 

— Ştii, mai vreau să te întreb ceva. 

Hawkins s-a rezemat, coborând o mână spre buzunarul ex- 
terior al jachetei. 

— Ai spus că nu ai avut niciun contact cu Jason Bell. De la 
comemorarea din aprilie, nu? 

Pip a ezitat. 

— Da! 

Lui Hawkins i-a zvâcnit obrazul când şi-a mutat privirea 
din ochii ei, uitându-se la propriile degete când a băgat mâna 
în buzunarul în care avea ceva voluminos. Pip a observat în 
sfârşit. 

— Explică-mi atunci de ce căştile tale, cele pe care le 
foloseşti zilnic, au fost găsite în casa unui bărbat ucis cu care 
nu te-ai mai întâlnit de câteva luni? 

Polițistul a scos ceva din buzunar. O pungă transparentă cu 
o bandă roşie pe care scria Dovezi. Şi în pungă erau căștile lui 
Pip. Erau incontestabil ale ei: cu un abțibild CPIPEC pe care i-l 
făcuse Ravi, lipit pe o parte. 

Erau ale ei. 

Găsite în casa lui Jason Bell. 

lar Hawkins tocmai o făcuse să recunoască asta în timpul 
interviului înregistrat. 

Şocul nu a durat mult timp, nu înainte să se instaleze disperarea. 
Coagulându-se în stomacul ei, ridicându-se pe şira spinării, 
repede ca picioarele unei insecte sau degetele unui mort. 

Pip s-a uitat la căştile ei din punga de dovezi şi nu înţelegea. 
Nu, era imposibil! Le văzuse cu o săptămână în urmă, nu-i 
aşa? Când lucra la interviul înregistrat al lui Jackie. Nu, nu, nu 
reuşise să le găsească; crezuse că Josh le împrumutase din nou. 

Nu, ultima dată le văzuse... în ziua aia. Le scosese și le pu- 
sese în rucsac înainte să bată la uşa lui Nat. Dar Jason o răpise. 

— Îți aparţin? a întrebat-o Hawkins, privirea lui fiind o 
prezenţă fizică pe chipul ei, o mâncărime pe care nu o putea 
ignora, urmărind semne care să o dea de gol. 

Ea nu îi putea arăta niciunul. 

— Par asemănătoare, a spus Pip, vorbind lent şi categoric 
pentru a acoperi panica din inima care bătea să îi spargă piep- 
tul. Pot să le văd mai de aproape? 

Hawkins a împins punga de dovezi pe masă, iar Pip și-a 
coborât privirea la căşti, prefăcându-se că le studiază cât trăgea 
de timp ca să se gândească. 

Jason avusese rucsacul ei în maşină. Ea îl verificase înainte 
să plece cu Ravi de la locul crimei şi se asigurase că avea tot 
ce împachetase după-amiaza aia. Avusese, cu excepția căștilor. 
Nu se gândise la ele deoarece le pusese după aceea. Dar apoi, 
când... 

Nu! Ticălosul ăla nenorocit! 

Jason trebuie să le fi scos. Când o lăsase acolo, înfășurată în 
bandă și plecase acasă. Se uitase prin rucsacul ei. Găsise căștile 
şi le luase. Deoarece erau trofeul lui. Simbolul celei de-a șasea 
victime. Ceea ce ar fi ţinut aproape ca să retrăiască fiorul uci- 
derii ei. Căştile lui Pip erau trofeul lui. De aceea le luase. 

Ticălos nenorocit! 

Hawkins şi-a dres vocea. 

Pip s-a uitat la el. Cum să reacționeze? Ce mișcare putea să 
facă? Mai era vreo mișcare pe care ar fi putut s-o facă? O prin- 
sese cu minciuna, punând-o în directă legătură cu victima. 

La naiba! 

La naiba! 

La naiba! 

— Da! a spus încet. Sunt sigur ale mele! Abţibildul... 

Hawkins a dat din cap, iar acum Pip i-a înţeles expresia şi 
l-a urât pentru asta. O prinsese. Își crease plasa pe care ea nu 
o văzuse înainte să o cuprindă, sufocând-o. Nu era liberă sau 
în siguranţă. 

— Şi de ce a găsit căştile tale echipa criminalistică în casa 
lui Jason Bell? 

— E-eu, s-a bâlbâit Pip. Sincer, nu ştiu. Unde erau? 

— În dormitorul lui, a spus Hawkins. În sertarul de sus al 
noptierei. 

— Nu înţeleg! a zis Pip, iar asta nu era adevărat deoarece 
ştia exact de ce erau acolo şi cum ajunseseră acolo, dar nu îşi 
găsea cuvintele deoarece mintea ei era ocupată, planul spăr- 
gându-se într-un milion de bucăţi și prăbuşindu-se în spatele 
ochilor ei. 

— Ai spus că foloseşti cășştile zilnic? Tot timpul, a citat-o 
el. Totuşi, nu ai mai intrat în contact cu Jason Bell din aprilie. 
Deci, cum au ajuns căştile tale acolo? 

— Nu ştiu, a răspuns Pip, foindu-se pe scaun. 

Nu, nu foindu-se, asta o făcea să pară vinovată. 

Rămâi nemișcată, uită-te la el! 

— Le folosesc tot timpul, dar nu le-am văzut în ultima 
vreme... 

— Defineşte ultima vreme. 

— Nu ştiu, poate o săptămână sau mai mult, a spus ea. 
Poate le-am lăsat undeva... Nu prea îmi amintesc. 

— Nu? a zis Hawkins pe un ton amuzat. 

— Nu! 

Pip s-a holbat la el, dar privirea ei era mai slabă ca a lui. 
Simţea sânge pe mâini, arma din inimă, fierea din gât şi cușca 
strâmtă care se strângea în jurul ei, apăsându-i pielea de pe 
braţe. Înțepând-o, cum o făcuse și banda adezivă. 

— Sunt la fel de confuză ca şi dumneavoastră. 

— Nu ai nicio explicaţie? a întrebat Hawkins. 

— Nu, niciuna! a spus Pip. Nici măcar nu mi-am dat seama 
că lipsesc. 

— Deci, nu ar fi putut să dispară de prea multă vreme? a 
întrebat el. Poate de vreo nouă sau zece zile? E posibil să le fi 
pierdut în aceeași zi cu telefonul? 

Atunci Pip şi-a dat seama. Nu o credea. Nu intenţiona să 
urmeze calea pe care o făcuse pentru el. Nu mai era un străin 
marginal, ci o linie directă între ea şi Jason. Hawkins o găsise 
pe adevărata Pip, nu pe cea pe care o plantase ca să o găsească 
el. Inspectorul câștigase. 

— Chiar nu ştiu, a spus Pip, iar groaza a revenit, acea mar- 
gine a stâncii din mintea ei, respiraţia accelerându-i-se, iar 
gâtul uscându-i-se. Cred că pot să-i întreb pe ai mei, să văd 
dacă își aduc aminte când m-au văzut ultima dată cu căştile. 
Dar nu ştiu cum s-a întâmplat asta. 

— Bun, a spus Hawkins. 

Trebuia să plece, să iasă înainte ca panica să preia contro- 
lul feţei ei şi să nu o mai poată ascunde. Trebuia să plece - și 
putea, interviul era benevol. Nu o puteau aresta. Nu încă. lar 
căștile erau doar dovezi circumstanţiale; aveau nevoie de mai 
mult. 

— De fapt, cred că trebuie să plec. Plec în curând la cum- 
părături cu mama ca să facem provizii pentru facultate. Plec 
săptămâna asta şi nu sunt încă organizată. Cum ar zice ea, am 
lăsat totul în ultima clipă. O să-i întreb pe ai mei dacă îşi aduc 
aminte când am folosit ultima dată cășştile şi o să vă spun mai 
târziu. 

Ea s-a ridicat în picioare. 

— Interviul s-a terminat la 11.57. 

Hawkins a oprit banda şi s-a ridicat şi el în picioare, luând 
punga cu dovezi. 

— Te conduc afară, i-a zis inspectorul. 

— Nu! a spus Pip de la uşă. Nu vă faceţi griji, am fost pe aici 
de multe ori, ştiu drumul! 

A ieşit din nou pe holul din locul malefic, sângele de pe 
mâini, de pe faţă și de peste tot însemnând-o cu roșu când a 
ieşit clătinându-se din clădire. 


Şi-a întors laptopul. Panicată, aproape l-a scăpat. O şurubelniţă 
din trusa cu scule a tatălui ei. Pip putea să scoată hard disk-ul, 
ştia exact cum să o facă, să îl pună în cuptorul cu microunde și 
să îl vadă explodând. Dacă ar fi obţinut un mandat şi i-ar fi luat 
calculatorul, nu ar fi putut să vadă că umblase după informaţii 
despre Green Scene înainte de moartea lui Jason, al doilea cont 
de e-mail al lui Andie sau orice legătură cu Jason sau Ucigaşul 
BA. Ora morţii se situa undeva între 21.30 şi 00.00, iar ea avea 

un alibi, căştile erau doar dovezi circumstanţiale, iar ea avea 
un alibi. 

A scos un şurub înainte să își dea seama de adevăr, solid 
şi indiscutabil, prins în mijlocul pieptului ei. Era în faza de 
negare, dar vocea din mintea ei ştia şi a îndrumat-o lent spre 
ieşire. 

Se terminase. 

Pip a lăsat totul și a plâns în pumni. Dar alibiul ei... Planul 
funcţionase, protesta o ultimă parte din ea. Nu, nu! Nu putea 
să mai gândească așa, nu mai putea lupta, nu se mai vedea 
ieşind din asta. Ar fi putut să o facă, dacă ar fi fost doar ea, 
dar nu era singura expusă la risc. Ravi, Cara, Naomi, Jamie, 
Connor și Nat. Ei o ajutaseră deoarece le-o ceruse, deoarece o 
iubeau, iar ea îi iubea pe ei. 

Şi iată! Îi iubea, un adevăr simplu şi puternic. Pip îi iubea pe 
toți şi nu îi putea lăsa să cadă odată cu ea. 

Asta era promisiunea. 

Iar dacă ăsta era începutul sfârşitului, Pip ştia un singur fel 
prin care să îi protejeze pe toți. Trebuia să se asigure că erau 
scoşi din poveste înainte să fie descoperită. Trebuia să fău- 
rească o poveste nouă, un nou plan. 

O durea să se gândească măcar la asta, să știe ce însemna 
pentru ea și viața pe care nu avea să o trăiască niciodată. 

Era nevoită să mărturisească. 


Patruzeci și opt 


— Nu, la naiba! i-a spus Ravi, vocea lui frângându-se la tele- 
fon, în timp ce respira repede şi panicat. 

Pip a strâns prea puternic telefonul lipit de ureche. Unul 
dintre telefoanele ei cu cartelă; nu avea încredere în telefonul 
ei obişnuit pentru conversaţia asta. Ar fi putut să dea în vileag 
toate urmele şi legăturile cu Ravi. 

— Trebuie să o fac, a spus ea, imaginându-şi expresia băia- 
tului, uitându-se în gol în timp ce lumea se năruia în jurul lor. 

— Te-am întrebat de mai multe ori! a zis el, furia pârâind 
acum în vocea lui. Te-am întrebat dacă ai verificat tot ce era în 
rucsac. Ţi-am zis-o, Pip! Te-am întrebat dacă ai verificat! 

— Ştiu, îmi pare rău! Credeam că am făcut-o. 

Ea a clipit, lacrimile adunându-se în colțul gurii, iar stoma- 
cul ei strângându-se văzându-l în starea asta. 

— Am uitat de ele. Este greşeala mea! Totul este din vina 
mea, de aia trebuie să mărturisesc, ca să fiu doar eu... 

— Dar ai un alibi, a spus el, și acum încerca să nu plângă, 
îşi dădea seama Pip. Legistul crede că Jason a murit între 21.30 
şi 00.00, deci eşti acoperită întreaga perioadă. Nu s-a terminat, 
Pip! Căştile sunt dovezi circumstanţiale, ne putem gândi la ceva. 

— Sunt o legătură directă între mine și Jason, a zis ea. 

— Ne putem gândi la ceva, a rostit mai tare Ravi, acope- 
rindu-i vocea. Născocim un plan nou. La asta ne pricepem. 

— Hawkins m-a prins cu minciuna, Ravi. M-a prins 
cu minciuna, iar asta și căștile îl fac să mă suspecteze. Asta 

inseamnă că probabil poate să obțină mandat pentru ADN-ul 
meu, dacă vrea asta. lar dacă am lăsat din întâmplare vreun fir 
de păr, orice, în urmă la locul crimei, atunci s-a terminat. Pla- 
nul funcţiona doar dacă nu avea nicio legătură cu mine, doar 
indirect prin telefonul dat lui Epps în seara aia şi noul podcast. 
S-a terminat! 

— Nu s-a terminat! a strigat el, speriat - Pip a simțit asta 
prin telefon, cuprinzând-o și pe ea frica, intrându-i în piele ca 
o fiinţă vie. Renunţi! 

— Ştiu! a spus ea, închizând ochii. Renunţ! Pentru că nu pot 
să te trag după mine. Sau pe familia Reynolds, sau Ward, sau pe 
Nat. Asta a fost înțelegerea. Dacă ceva decurge prost, eu sunt 
singura care își asumă vina. A mers prost, Ravi, îmi pare rău! 

— Nu a mers prost! a insistat Ravi, iar ea a auzit foşnete la 
telefon, sunetul pumnului său lovind o pernă. A funcţionat! A 
funcţionat, la naiba, iar tu ai un alibi! Cum poți să mărturiseşti 
când tot timpul ai fost în altă parte? 

— O să le spun ce am făcut cu aerul condiționat din maşină, 
acelaşi truc, doar că nu a funcţionat la fel de bine. Alibiul tău te 
acoperă de la 20.15 în seara aia, deci poate le spun că l-am ucis pe 
la 20, şi asta te scapă. L-am băgat în maşină şi am plecat să îmi fac 
un alibi fals cu Cara și Naomi. Ele nu știau nimic. Sunt nevinovate. 

Pip s-a şters la ochi. 

— Nu o să mai ancheteze cazul dacă fac asta. O mărturie 
este singura şi cea mai importantă dovadă acuzatoare, știm 
asta de la Billy Karras. Nu o să fie nevoiţi să mai cerceteze. O 
să îi spun lui Hawkins cine era Jason, ce voia să îmi facă. Nu 
cred că o să-mi dea crezare, în afară de cazul în care există vreo 
dovadă că Jason e Ucigaşul BA, dar poate că există pe undeva. 
Există trofeele. Legitima apărare nu mai funcționează, în spe- 
cial cu tot complotul elaborat ca să muşamalizez chestia asta, 

dar poate un avocat bun ar putea să reducă acuzaţia de la crimă 
la omor, iar eu pot... 

— Nu! a spus Ravi, disperat şi furios. O să fii la închisoare 
câteva zeci de ani, poate toată viaţa. Nu o să las să se întâmple 
asta. Max l-a ucis pe Jason, nu tu. Sunt mai multe dovezi care 
arată spre el decât spre tine. Putem să reuşim, Pip. Totul poate 
încă să fie bine. 

O durea atât de mult să îl audă aşa. Cum ar fi putut să îşi 
ia adio, când el era chiar aici, în fața ei? Coastele i s-au strâns 
în jurul inimii, apăsând până ce aceasta a cedat, gândindu-se 
că nu avea să îl mai vadă în fiecare zi, ci doar în vizită la două 
săptămâni în faţa unei mese de metal, gardienii veghind ca să 
se asigure că nu se atingeau. Asta nu era viaţă, nu una pe care 
o dorea pentru ea sau pentru el. 

Pip nu ştia ce să spună, nu putea să îndrepte lucrurile. 

— Nu vreau! a spus încet Ravi. Nu vreau să pleci! 

— Dacă e să aleg între mine şi tine, te aleg pe tine! a şoptit Pip. 

— Dar şi eu te aleg pe tine! a zis Ravi. 

— O să vin să îmi iau rămas-bun înainte să plec, s-a smior- 
căit ea. O să cobor la parter ca să iau o ultimă cină normală 
cu familia. Să le spun adio, chiar dacă ei n-o să ştie. Vreau să 
trăiesc o ultima fărâmă de normalitate. Iar apoi o să vin să îmi 
iau adio de la tine și o să plec. 

Linişte. 

— Bine, a spus în sfârşit Ravi, acum cu o voce mai groasă şi 
însoțită de altceva, de ceva necunoscut lui Pip. 

— Te iubesc! a spus ea. 

Telefonul s-a închis, tonul răsunându-i în ureche. 


Patruzeci şi nouă 


— Joshua, mănâncă-ţi mazărea! 

Pip a zâmbit când s-a uitat la tatăl ei, care se prefăcea a fi 
amenințător, căscând ochii comic de larg. 

— Pur şi simplu nu îmi place azi, s-a plâns Josh, împin- 
gând boabele prin farfurie şi lovind-o pe Pip în genunchi pe 
sub masă cu picioarele. 

De obicei, ea îi spunea să înceteze, dar de data asta nu o 
deranja. Acum era ultima dată, într-o oră plină de ultime dăți, 
iar Pip nu avea să le mai ia de bune. Voia să le studieze, să şi le 
întipărească în minte ca să facă amintiri care să dureze zeci de 
ani. Urma să aibă nevoie de ele acolo. 

— Asta pentru că eu le-am făcut şi nu adaug un kilogram 
de unt, a zis mama, aruncând o privire tăioasă soţului. 

— Ştii, i-a spus Pip lui Josh, ignorându-şi farfuria, mazărea 
te face un jucător de fotbal mult mai bun. 

— Nu-i adevărat! a zis Josh pe un ton care-i spunea Am 
zece ani, nu sunt prost. 

— Nu ştiu, Josh! a rostit gânditor tatăl ei. Nu uita că sora ta 
ştie totul. Şi vorbesc serios. 

— Hmm... 

Josh s-a uitat la tavan, gândindu-se la asta. Şi-a mutat privi- 
rea la Pip, studiind-o la fel de bine, din motive complet diferite. 

— Chiar știe multe lucruri, trebuie să recunosc asta, tată. 

Ei bine, şi ea credea că ştie, de la lucruri despre dovezi in- 
utile şi până la moduri în care să scapi după comiterea unei 

crime. Dar se înşelase, iar o mică greșeală prăbuşise totul. Pip 
s-a întrebat cum avea să vorbească peste câţiva ani familia ei 
despre ea. S-ar mai fi lăudat tatăl ei, spunând tuturor că nu 
există ceva ce să nu ştie buclucașa lui? Sau ar fi devenit un su- 
biect tabu, unul care nu trecea de aceste patru ziduri? Un se- 
cret rușinos, încuiat ca o fantomă prinsă în casă. Oare Josh 
ar fi inventat scuze când ar fi vizitat-o, ca să nu fie nevoit să 
le spună prietenilor ce era ea? Poate chiar ar fi pretins că nu 
avusese niciodată o soră. Pip nu l-ar fi condamnat, dacă asta ar 
fi trebuit să facă. 

— Dar tot nu înseamnă că îmi place mazărea, a continuat 
Josh. 

Mama a zâmbit exasperată, aruncându-i lui Pip o privire 
care spunea în mod clar: Așa sunt băieții! 

Pip a clipit la ea. Mie-mi spui? 

— Oricum, lui Pip o să îi lipsească mâncarea gătită de 
mine, nu-i așa? a întrebat mama ei. Când o să plece la facultate. 

— Da, a dat Pip din cap, luptându-se cu nodul din gât. O 
să-mi lipsească multe lucruri. 

— Dar cel mai mult o să-ţi fie dor de tăticul tău fantastic, 
nu-i aşa? a spus tata, făcându-i cu ochiul. 

Pip a zâmbit şi a simţit că o ustură ochii şi i se întunecă 
privirea. 

— Tata este fabulos! a spus ea, luând furculița şi uitându-se 
în jos ca să își ascundă ochii. 

O cină obișnuită cu familia, doar că nu era așa. Totuşi, ni- 
ciunul dintre ei nu ştia că era de fapt un adio. Pip fusese foarte 
norocoasă! De ce nu se gândise înainte la asta? Ar fi trebuit 
să se gândească la asta în fiecare zi. lar acum era nevoită să 
renunţe la toate. La toți. Nu își dorea să o facă. Nu voia asta. 
Voia să lupte furioasă. Nu era corect. Dar trebuia să o facă. Pip 

nu mai făcea diferenţa dintre bine și rău, corect şi greşit - acele 
cuvinte erau neînsemnate și goale, dar știa că asta trebuia să 
facă. Max Hastings urma să fie în continuare liber, dar la fel şi 
toți cei la care ținea ea. Un compromis, un schimb. 

Mama lui Pip era ocupată să enumere toate lucrurile pe 
care trebuiau să le aranjeze înainte de duminica asta, toate lu- 
crurile pe care trebuia să le mai cumpere. 

— Încă nu ţi-ai cumpărat o lenjerie nouă de pat. 

— Pot să iau una veche, este în regulă, a spus Pip. 

Nu îi plăcea conversaţia asta, să plănuiască viitorul care nu 
avea să se desfăşoare niciodată. 

— Sunt surprinsă că nu ai început să îţi faci bagajul, asta e 
tot, a spus mama. De obicei eşti foarte organizată. 

— Am fost ocupată, a zis Pip, iar acum ea era cea care 
plimba mazărea prin farfurie. 

— Cu noul podcast? a întrebat tatăl ei. E îngrozitor ce s-a 
întâmplat cu Jason, nu-i așa? 

— Mda, este îngrozitor, a spus încet Pip. 

— Ce s-a întâmplat mai exact cu el? 

Josh era atent. 

— Nimic! a rostit apăsat mama ei, şi asta a fost tot, sfârşitul 
discuţiei; mama aduna farfuriile goale şi aproape goale și le 
ducea într-o parte. 

Maşina de spălat vase a scârţâit când s-a deschis. 

Pip s-a ridicat în picioare, neştiind ce să facă. Voia să îi 
îmbrăţișeze şi să plângă, dar nu putea deoarece trebuia apoi să 
le spună lucrurile îngrozitoare pe care le făcuse. Dar cum ar fi 
putut să plece, să își ia adio fără asta? Poate doar o îmbrățişare, 
poate doar pentru Josh. 

L-a prins când a coborât de pe scaun, îmbrăţișându-l rapid, 
ca şi când s-ar fi luptat, purtându-l în braţe și aruncându-l pe 
canapea. 

— Lasă-mă în pace! a chicotit el, dând cu picioarele spre ea. 

Pip şi-a luat jacheta și s-a forțat să se îndepărteze de ei, pen- 
tru că altfel poate n-ar mai fi reușit să plece. S-a îndreptat spre 
ușa de la intrare. Era oare ultima dată când avea să o mai des- 
chidă? Oare când ar fi revenit data viitoare ar fi fost o femeie 
la 40 sau 50 de ani? Se alesese cu riduri într-o singură noapte, 
incrustate acolo pentru totdeauna. Sau nu s-ar mai fi întors 
niciodată? 

— Pa! a strigat ea cu vocea spartă, iar în piept, cu o gaură 
neagră care ar fi putut să nu mai dispară. 

— Unde pleci? a întrebat-o mama şi a scos capul din bucă- 
tărie. Are legătură cu podcastul? 

— Da, a ridicat Pip din umeri, încălțându-se și fără să se 
uite înapoi la mama, deoarece o durea prea mult. 

S-a târât spre uşă. Nu te uita înapoi, nu te uita înapoi! A 
deschis-o. 

— Vă iubesc pe toți! a strigat tare, mai tare decât voia, pen- 
tru că i-a acoperit vocea tremurândă. 

A închis uşa în urmă, izbitura izolând-o şi separând-o de ei. 
Totuși, chiar la timp, deoarece acum plângea cu suspine care 
îi îngreunau respirația când a descuiat maşina şi s-a aşezat pe 
scaun. 

Şi-a încleştat pumnii și a numărat până la trei. Doar până la 
trei. Iar apoi trebuia să plece. La Ravi. Acum era distrusă, dar 
următorul adio avea să o spulbere. 

A pornit maşina şi a plecat, gândindu-se la toţi cei de la care 
nu îşi putea lua rămas-bun: Cara, Nat, frații Reynolds, Naomi. 
Dar ei aveau să înţeleagă de ce nu fusese în stare. 

Pip a condus pe strada principală, virând spre Gravelly 
Way, spre Ravi. Spre un adio pe care nu voia să îl rostească. A 
parcat în faţa casei familiei Singh, amintindu-și de fata naivă 
care bătuse la ușa asta cu mult timp în urmă, prezentându-se 
şi spunându-i lui Ravi că nu credea că fratele lui fusese un cri- 
minal. Era atât de diferită de persoana din prezent şi totuşi 
avuseseră dintotdeauna ceva în comun: pe Ravi! El era cel mai 
bun lucru al ei, al acestei fete şi al celei de dinainte. 

Dar ceva era în neregulă, Pip deja îşi putea da seama de 
asta. Nu era nicio maşină pe alee. Nici mașina lui Ravi, nici a 
părinţilor lui. A bătut oricum la uşă. Şi-a lipit urechea pe sticlă 
ca să asculte. Nimic. A bătut din nou, lovind cu pumnul în 
lemn până a durut-o, sângele invizibil curgându-i din monturi. 

A ţinut deschisă fanta pentru scrisori și i-a strigat numele, 
întinzându-se după el, în fiecare colț și crăpătură. Nu era aici. 
Îi spusese că venea, de ce nu era aici? 

Asta fusese tot, la telefon? Niciun ultim adio, față în faţă, 
privindu-se în ochi? Fără să își bage capul între gât și umărul 
lui, care era locul ei? Fără să îl îmbrăţișeze, refuzând să îi dea 
drumul, să dispară? 

Pip avea nevoie de asta. Avea nevoie de acel moment care 
să îi dea putere să continue. Dar poate că Ravi nu avea. Era su- 
părat pe ea. Și ultimul lucru rostit înainte ca toate conversațiile 
lor să se rezume la un telefon cu taxă inversă de la închisoare 
fusese „Bine”, după care auzise ultimul țăcănit când o lăsase să 
plece. Ravi era pregătit, la fel trebuia să fie și ea. 

Situaţia nu mai suferea amânare. Trebuia să îi spună în 
seara asta lui Hawkins, acum, înainte să caute mai mult și să 
descopere vreo legătură cu cei care o ajutaseră pe Pip. Mărtu- 
risirea era modul în care avea să-i salveze de ea, în care urma 
să-l salveze pe Ravi, chiar dacă o ura pentru asta. 

— Pa! a spus Pip casei goale şi s-a îndepărtat, pieptul tre- 
murându-i când a urcat din nou în mașină şi a plecat. 

A virat spre autostradă, lăsând în urmă Little Kilton, iar o 
parte din ea a vrut să se întoarcă şi să rămână acolo pentru 
totdeauna cu oamenii ei, cu cei pe care îi putea număra pe de- 
gete, cealaltă parte dorindu-și să incendieze oraşul. Să îl vadă 
dispărând în flăcări. 

Acum se simţea amorţită și i-a mulțumit găurii negre din 
pieptul ei pentru că-i luase și durerea, lăsând amorţeala să se 
răspândească în timp ce conducea spre Amersham, spre secția 
de poliţie şi acel loc malefic. Nu conta decât călătoria asta; nu 
se gândea la ce urma, era doar cu maşina asta și cele două fa- 
ruri galbene, înaintând în noapte. 

Pip a mers pe autostradă pe sub tunel şi a cotit, copacii 
întunecaţi apropiindu-se în jurul ei. Farurile veneau spre ea, 
pe partea cealaltă a drumului, trecând mai departe cu un mic 
şuierat. Mai era o pereche pe drum, dar ceva era în neregulă. 
Farurile i-au făcut repede semn, licărindu-i în ochi, şi lumea a 
dispărut între ele. Maşina se apropia tot mai mult. Un claxon 
apăsat de trei ori: lung-scurt-lung. 

Ravi. 

Era maşina lui Ravi, şi-a dat seama Pip când a trecut pe 
lângă ea, zărind ultimele trei litere ale plăcuței de înmatricu- 
lare în oglindă. 

Încetinea în urma ei, legănându-se periculos pe drum ca să 
întoarcă. 

Oare ce făcea? Ce căuta aici? 

Pip a semnalizat şi a ieșit de pe drum, pe o bandă care se 
bifurca, direct spre o poartă care o împiedica să intre într-o 
benzinărie parţial distrusă. Stopurile s-au înroșit, proiectând 

un graffitti care se scurgea pe clădirea distrusă și albă când a 
deschis portiera şi a coborât. 

Ravi parca acum în spatele ei. Pip şi-a ridicat mâneca la 
ochi ca să se ferească de strălucirea farurilor, ca să se șteargă la 
ochii roșii. 

El abia a oprit mașina înainte să sară afară. 

Erau doar ei doi, nimeni altcineva împrejur în afară de 
maşinile care treceau în viteză și clădirea distrusă din spate. 
Faţă în față, ochi în ochi. 

— Ce faci? a strigat Pip în vântul întunecat. 

— Tu ce faci? a strigat Ravi. 

— Mă duc la poliţie, a spus confuză când Ravi a început să 
clatine din cap, venind spre ea. 

— Ba nu! a zis el, vocea lui profundă înfruntând vântul. 

Părul s-a ridicat pe braţele lui Pip. 

— Ba da! a spus ea, părând că se ruga. 

Era deja cel mai greu lucru de făcut. Deşi cel puțin acum îl 
mai văzuse o dată. 

— Nu te duci! a rostit Ravi, mai tare acum, clătinând încă 
din cap. Tocmai am venit de acolo. 

Pip a înțepenit, încercând să-i înțeleagă expresia. 

— Cum adică tocmai ai venit de acolo? 

— Tocmai am fost la poliţie și am vorbit cu Hawkins! a 
spus el, strigând ca să acopere sunetul altei mașini în trecere. 

— Poftim? 

Pip l-a fixat cu privirea, iar gaura neagră din pieptul ei i-a 
înapoiat totul: panica, groaza, durerea, fiorul care îi urca pe 
şira spinării. 

— Despre ce vorbeşti? 

— Totul o să fie bine! i-a strigat Ravi. Nu depui mărtu- 
rie. Nu l-ai ucis pe Jason, a zis Ravi şi a înghiţit. Am remediat 
situaţia. 

— Ce-ai făcut? 

Arma s-a declanșat în pieptul ei de șase ori. 

— Am remediat-o, a spus el. I-am spus lui Hawkins că eu 
am fost... cu căştile. 

— Nu, nu, nu! 

Pip s-a retras. 

— Nu, Ravi! Ce-ai făcut? 

— Este în regulă, totul o să fie bine. 

Ravi a înaintat, întinzând mâna spre ea. 

Pip i-a dat mâna la o parte. 

— Ce-ai făcut? a întrebat Pip, gâtul ei strângându-se în 
jurul cuvintelor, rupându-le în două. Ce i-ai spus mai exact? 

— I-am spus că împrumut tot timpul căştile tale, câteodată 
fără să ştii. Că probabil le aveam când am fost acasă pe la fami- 
lia Bell ca să îl văd pe Jason într-o seară, în urmă cu două săp- 
tămâni. Pe 12, am spus eu. Întâmplător, am lăsat căştile acolo. 

— De ce naiba te-ai fi dus în vizită la Jason? a strigat Pip, 
iar mintea i se îndepărta de el, făcând-o să se retragă, aproape 
lipindu-se de poartă. 

Nu, nu, nu, ce făcuse? 

— Pentru că discutam cu Jason o idee; voiam să înființăm 
un fel de bursă în numele lui Andie şi-al lui Sal, să facem un act 
de caritate. M-am dus să-i prezint ideile cu Jason, i-am arătat 
foile tipărite şi probabil atunci mi-au căzut căștile din rucsac. 
Eram în living şi stăteam pe canapele. 

— Nu, nu, nu! a şoptit Pip. 

— Lui Jason i-a plăcut ideea, dar a spus că nu are timp să 
se implice; aşa am lăsat lucrurile, dar am uitat căştile acolo. 


La un pas de moarte 465 


Presupun că Jason le-a găsit mai târziu și nu şi-a dat seama că 
îmi aparţin. Asta i-am spus lui Hawkins. 

Pip şi-a acoperit urechile cu mâinile, ca şi când ar fi putut să 
facă totul să dispară dacă nu l-ar mai fi auzit. 

— Nu! a spus ea încet, cuvântul fiind doar o vibraţie în spa- 
tele dinţilor. 

Ravi a ajuns în sfârşit la ea. I-a îndepărtat brațele de pe față 
şi a luat-o de mâini. Ținând-o strâns, ca și când ar fi ancorat-o 
de el. 

— Este în regulă, am remediat situaţia. Planul este încă 
funcţional. Nu l-ai ucis pe Jason. Max a făcut-o. Nu mai există 
nicio legătură directă cu tine. Nu l-ai văzut pe Jason din apri- 
lie, iar Hawkins nu te-a prins cu minciuna. Eu am făcut-o; am 
lăsat căştile acolo. Nu ai știut nimic despre asta. Mi-ai spus azi 
despre discuţia de la poliţie, şi atunci mi-am dat seama că eu 
am fost cel care s-a întâlnit cu Jason, care a lăsat căştile acolo. 
Deci, m-am dus la poliţie ca să clarific situaţia. Asta s-a în- 
tâmplat. Hawkins m-a crezut. M-a întrebat unde eram pe 15 şi 
i-am spus: în Amersham, cu vărul meu, şi i-am enumerat toate 
locurile prin care am fost. Am plecat acasă cu puțin înainte de 
miezul nopţii. I-am prezentat nişte fapte sigure, de necontes- 
tat, exact cum am plănuit. Și fără vreo legătură cu tine. Totul 
o să fie bine. 

— Nu am vrut să faci asta, Ravi! a strigat ea. Nu am vrut să 
vorbeşti vreodată cu el, să fii nevoit să îți foloseşti alibiul. 

— Dar eşti în siguranţă, a spus el, ochii licărind la ea în 
întuneric. Acum nu trebuie să te duci acolo. 

— Dar nici tu nu trebuia să o faci! a spus ea. Te-ai implicat 
direct în toată povestea. Înainte te puteam ţine separat, erai 
separat de tot, dar acum... Dacă Dawn Bell era acasă pe 12? 
Dacă le spune că minţi? 

— Nu pot să te pierd, a zis Ravi. Nu intenţionam să te las să 
faci asta. Am stat pe pat după ce m-ai sunat şi am făcut ce fac 
atunci când sunt neliniștit, speriat sau nesigur de ceva. M-am 
întrebat ce ar face Pip. Ce ar face în situația asta? Așadar, asta 
am făcut. Am născocit planul ăsta. A fost nesăbuit? Probabil. 
Aproape stupid, aşa cum faci tu. Dar m-am gândit la toate de- 
taliile, dar nu prea mult. Am acționat exact ca tine. Asta ai fi 
făcut tu, Pip. 

Ravi a respirat, ridicând umerii şi coborându-i. 

— Asta ai fi făcut şi tu pentru mine, o ştii doar. Suntem o 
echipă, îți aminteșşti? Noi doi. Și nimeni nu te ia de lângă mine, 
nici măcar tu! 

— La naiba! a strigat Pip în vânt, deoarece băiatul avea 
dreptate și se înșela, iar ea era deopotrivă fericită şi distrusă. 

— Totul o să fie bine! 

Ravi a tras-o spre el în jachetă; era cald fără să aibă motiv 
să fie așa. 

— A fost alegerea mea și te-am ales pe tine. Nu te duci 
acolo! i-a spus el, respirând în părul ei, de-a lungul scalpului. 

Pip l-a îmbrățișat, privind drumul întunecat peste umărul 
lui Ravi. Clipind lent la gaura neagră din pieptul ei şi încercând 
să înţeleagă. Nu era nevoită să plece. Nu trebuia să fie acea 
femeie de 50 de ani care se uita la fosta casă după câteva de- 
cenii, crezând că era cumva mai mică decât îşi amintea, deoa- 
rece o uitase sau aceasta o uitase pe ea. Nu trebuia să îi vadă 
pe toți cei la care ţinea trăindu-și viața fără ea, punând-o la 
curent peste o masă de metal o dată la câteva săptămâni, vizi- 
tele rărindu-se în timp ce îşi vedeau de viața lor, iar ființa ei se 
împuțţina tot mai mult, până ce dispărea în cele din urmă. 

O viaţă, una reală, una normală, era încă posibilă. Ravi o 
salvase și, făcând-o, se condamnase singur. 

Acum nu avea de ales, nu putea da înapoi. 

Trebuia să își arate dinţii şi să vadă planul mergând până la 
capăt. 

Fără îndoială. 

Fără milă. 

Sângele de pe mâinile, arma din inimă și planul. 

Patru colţuri. Ea și Ravi stăteau într-unul. Ucigaşul BA 
în altul. Max Hastings în faţa lor, în vreme ce inspectorul 
Hawkins în fața lui. 

O ultimă luptă, undeva, la mijloc, şi ei trebuiau să câştige. 
Trebuiau să o facă, acum, că şi Ravi era expus. 

Pip s-a împins în el mai mult, mai puternic, lipindu-și ure- 
chea de pieptul lui ca să îi asculte inima, deoarece ea era încă 
aici şi încă putea să o facă. 

A închis ochii şi i-a făcut o nouă promisiune tăcută, pentru 
că el o alesese pe ea, iar ea îl alesese pe el: aveau să scape basma 
curată. 


Cincizeci 


Orașul clocotea de zvonuri. Din cele şoptite, dar genul de 
şoaptă care putea fi auzită, mai ales de urechile fine ale lui Pip. 
Nu-i așa că e îngrozitor? 
Gail Yardley, plimbându-şi câinele 
Ceva e în neregulă cu orașul ăsta. Abia aștept să plec! 
Adam Clark, în apropierea staţiei 
S-a făcut vreo arestare? Vărul tău cunoaște pe cineva de la 
poliție, nu-i aşa? 
domnișoara Morgan, în faţa bibliotecii 
Dawn Bell a venit la magazin săptămâna trecută și nu mi-a 
părut prea supărată... Doar nu crezi că are vreo legătură cu 
asta, nu? 


Leslie de la magazinul Co-Op 


Pip a purtat şi ea două conversaţi în șoaptă, nu în aer liber 
ca să audă toată lumea. În spatele ușilor închise şi pe un ton 
murmurat. 

Prima a fost cu Nat, miercuri, amândouă stând pe patul lui 
Pip. 

— M-a sunat cineva de la poliție. Inspectorul Hawkins. În 
legătură cu ancheta lor despre moartea lui Jason Bell. M-a în- 
trebat dacă am bătut la uşa casei lui Max Hastings în seara de 
15. Dacă l-am lovit în faţă. 

— Şi? a întrebat Pip. 

— I-am spus că nu ştiu despre ce vorbeşte și de ce naiba 
ar insinua că m-aş duce de bunăvoie acasă la cineva care m-a 
atacat şi m-aş pune în situaţia în care aș fi singură cu el. 

— Bun, asta-i bine! 

— l-am spus că eram acasă la fratele meu pe la ora opt în 
seara aia. Dan era deja beat mort şi practic a adormit pe cana- 
pea, deci o să verifice şi asta. 

— Bun! 

Era bine. Asta însemna că Hawkins îl interogase deja pe 
Max cel puţin o dată, probabil după ce făcuse rost de datele de 
pe telefonul său mobil, punându-l din nou să îi explice unde 
era în seara în care murise Jason. Max îi spusese că fusese acasă 
toată noaptea, că adormise devreme şi că Nat da Silva îi bătuse 
la ușă. Dar Hawkins avea deja datele din telefon, vedea că Max 
nu fusese acasă, vedea apelurile care accesaseră un turn de 
mobil care îl plasa la locul faptei, iar acum îl prinsese de câteva 
ori pe Max cu minciuna. 

Mai era ceva nespus care plutea între Pip şi Nat, iar asta era 
moartea lui Jason Bell. Nat nu putea întreba, iar Pip nu putea 
să-i spună, dar Nat probabil ştia; expresia ei îi zicea asta lui Pip. 
Totuşi, fata nu şi-a mutat privirea, s-a uitat în ochii lui Pip, iar 
Pip, în ochii ei, şi chiar dacă aşa ceva nu se putea rosti nicio- 
dată, se înțelegea. Max îl ucisese pe Jason, nu ea. Altă legătură 
secretă care le unea pe amândouă. 

A doua conversaţie a fost cu Cara, în ziua următoare, la 
masă, în bucătăria familiei Ward, după ce Pip primise un mesaj 
în care scria Poţi să vii la mine? 

— Inspectorul ne-a întrebat pe mine şi pe Naomi unde am 
fost în seara de 15, dacă am fost cu tine. I-am spus că da și la 
ce oră am plecat și sosit, pe unde am umblat. Că a fost doar 
o seară obişnuită și că eram flămânde, nimic mai mult. l-am 

arătat fotografiile şi videoclipurile de pe telefonul meu. Mi-a 
cerut să i le trimit. 

— Mulţumesc! a spus Pip, cuvântul părându-i nepotrivit şi 
fragil. 

Aceeaşi expresie era și în ochii Carei. Să-și fi dat oare seama 
când auzise vestea despre Jason, întrebându-se cine altcineva 
putea fi criminalul? Probabil că ea şi Naomi se uitaseră una la 
cealaltă şi se prinseseră, fie că o rostiseră cu voce tare, fie că nu, 
Dar şi în ochii Carei era ceva de neclintit, şi anume încredere, 
şi chiar dacă aceasta fusese pusă la încercare, nu se pierduse. 
Cara Ward, mai mult o soră decât o prietenă, sprijinul ei con- 
stant; expresia cunoscută de pe chipul fetei a ajutat-o pe Pip 
să scape de nodul din stomac. Nu ştia dacă ar fi suportat ca 
prietena ei să o privească diferit. 

Iar ăsta era un alt lucru bun. Hawkins îi verifica acum ali- 
biul. Vorbise cu martorii şi probabil continua, cerând filmările 
din trafic, căutând traseul parcurs de mașina ei în seara aia. 
Poate deja văzuse filmările de la McDonalds, plăţile cu cardul 
ei și orele la care fuseseră făcute. Vezi, Hawkins, era exact acolo 
unde spusese, la kilometri distanţă la ora la care fusese ucis 
Jason? 

Urmase o altă conversaţie - care era probabil mai mult o 
contradicție - cu părinții ei. 

— Cum adică nu pleci duminică? zisese mama ei cu gura 
căscată. 

— Nu plec! Pot să lipsesc în primele zile de la facultate; 
cursurile încep abia după o săptămână. Încă nu pot să plec, 
trebuie să termin chestia asta. Urmăresc ceva aici. 

Tatăl ei, care rareori ţipa, o făcuse. Câteva ore. Din câte se 
părea, era cel mai rău lucru pe care i-l făcuse ea vreodată. 

— Cred că au nevoie de mine, ca să-l găsesc pe criminal în 
locul lor, iar tu spui că o săptămână de beții e mai importantă 
decât asta? 

O încruntare în loc de răspuns. 

— Dacă ratez vreun curs, o să recuperez. Întotdeauna o fac. 
‘Te rog să ai încredere în mine! Trebuie să ai încredere în mine! 

La fel cum avusese Ravi încredere în ea; nu putea părăsi 
orașul fără să știe că reușiseră. Fără milă, fără reţineri, asta era 
lupta finală. Pip dăduse totul poliţiei: îl plasase pe Max la locul 
crimei în timpul orei estimate a decesului, folosind turnul de 
telefonie mobilă, lăsase părul lui Max la locul crimei, urmele 
de încălțări, filmările camerelor din trafic cu mașina lui care se 
îndepărta după ce incendiase totul, sângele de pe mâneca ha- 
noracului din casa lui şi noroiul întărit de pe tălpile încălțărilor. 
Poate încă nu găsiseră totul, dar era pe cale să le mai ofere ceva: 
primul episod. Ca să lege povestea şi motivul. Atmosfera din 
acest oraș, ce se întâmplase cu Andie și Becca. Duşmănia din- 
tre doi bărbaţi, o altercaţie confirmată de martori, o urmă de 
mândrie rănită într-o luptă care poate mersese prea departe. 
Camerele de supraveghere de la casa acestui individ, care cu 
siguranţă l-ar fi susținut, dacă nu ar fi avut nimic de ascuns. 
Interviul cu Jackie deja ajunsese departe, dar Pip trebuia să îl 
ducă și mai şi. 

În cel mai rău caz i se spunea să îl scoată de pe internet, 
să nu mai intervină, dar paguba era deja făcută, sâmburele 
de îndoială era deja plantat. Nu putea să numească suspectul, 
dar nici nu era nevoie să o facă; Hawkins avea să știe despre 
cine vorbea ea, iar asta era doar pentru el. Era singurul as- 
cultător care conta. Trebuia să construiască pentru el un caz 
împotriva lui Max, astfel încât bărbatul să nu poată construi 
unul împotriva ei. 

Crima perfectă. instrucţiuni pentru fete cuminţi: 
Cine l-a ucis pe Jason Bell? 


Sezonul 3 Episodul 1 încărcat cu succes pe 
SoundCloud. 


Cincizeci și unu 


Alt joc, altă întrecere între inima şi zgomotul făcut de teniși 
pe asfalt, creând tipare în afara timpului. Pip și-a umplut min- 
tea cu sunetul acesta, pur şi simplu punând un picior înaintea 
celuilalt, ca să nu se mai gândească. Probabil dacă ar fi alergat 
destul de repede, ar fi reușit să doarmă în seara asta. Ei bine, 
în seara asta, ar fi trebuit să fie în alt pat, în alt oraș, dar Little 
Kilton nu îi dădea încă drumul. 

Nu ar fi trebuit să se uite la picioare, ci pe unde mergea. Nu 
se gândise la asta, nu avea nevoie să se gândească; era încă una 
dintre rutele ei obişnuite, circuitul ei. Un drum se continua cu 
altul, iar mintea ei era liniştită. 

Doar când a auzit freamăt de voci şi vehicule şi-a ridicat 
privirea şi şi-a dat seama spre ce alerga. Tudor Lane, cam pe la 
jumătatea distanţei, în drum spre locuinţa familiei Hastings. 

Casa era chiar acolo, dar ceva nou şi care nu se potrivea i-a 
atras atenţia. Parcate în fața casei, dar ieşind un pic pe stradă, 
erau trei mașini de poliţie şi două dube cu pătrăţele străluci- 
toare galbene şi albastre pe portiere. 

Pip a continuat să meargă, privirea atrăgând-o tot mai 
aproape, până a reuşit să vadă mulțimea de oameni vânzo- 
lindu-se pe uşa de la intrare. Îmbrăcaţi în costume albe din 
plastic care le acopereau tălpile și capetele. Cu măşti pe faţă şi 
mănuși albastre, de cauciuc, pe mâini. Unul scotea din casă o 
pungă mare de hârtie şi o băga într-o dubă care aştepta, urmat 
de altul. 

O echipă criminalistică acasă la Max. 

Pip s-a oprit, cu inima bătându-i mai repede decât își mişca 
picioarele și izbindu-se de coaste când a văzut haosul ordo- 
nat al oamenilor îmbrăcaţi în plastic. Nu era singura. Vecinii 
stăteau la marginea aleilor lor, cu ochii mari, şoptind între ei 
îndărătul mâinilor. O dubă albă era parcată în partea cealaltă a 
străzii, unde alți oameni se agitau în jurul ei, unul fotografiind 
locul, iar altul, cu o cameră mare, fixată pe un umăr, pe care o 
ținea îndreptată spre casă. 

Asta era! Nu putea zâmbi, nici nu putea plânge; nu putea 
afișa nicio reacţie în afară de puţină curiozitate, dar asta era! 
Începutul sfârșitului. Inima i-a alungat gaura neagră din piept 
în timp ce urmărea totul. 

Un agent în uniformă şi cu jachetă de un galben stri- 
dent stătea în spatele unei maşini de poliţie, discutând cu 
doi oameni: un bărbat și o femeie. Bărbatul vorbea furios cu 
polițistul, vocea lui fiind purtată de vânt. Erau părinţii lui Max, 
întorşi din Italia, înghesuiți unul în celălalt, cu pielea foarte 
bronzată. Pip l-a căutat, dar Max nu era acolo. Și nici inspec- 
torul Hawkins. 

— Ridicol! a strigat tatăl lui Max, scoțând telefonul cu 
mişcări dure și furioase. 

— Domnule Hastings, vi s-a arătat deja mandatul de 
percheziţie semnat. Nu ar mai trebui să dureze mult. Dacă ați 
putea să vă calmaţi... 

Domnul Hastings s-a întors, ducând telefonul la ureche. 

— Epps! a strigat el la telefon. 

Polițistul s-a întors și el, nescăpându-l din ochi pe domnul 
Hastings. Pip s-a răsucit pe călcâie înainte să poată fi văzută pe 
stradă, cu părul legănându-se în urma ei în vreme ce încălțările 
bocăneau pe trotuar. 

Polițistul ar fi putut să o recunoască, iar ea nu trebuia să fie 
văzută aici. Trebuia să rămână pe margine. 

Alergând, s-a întors de unde venise. Alt joc, altă cursă, iar 
ea câştiga acum. 

Nu trebuia să mai dureze mult, nu avea de ce. Poliţiştii 
emiseseră un mandat de percheziție a casei. Aveau să caute cu 
atenţie şi să găsească în camera lui Max hanoracul pătat de 
sânge, dar şi tenișii cu tălpi în zig-zag; poate Pip chiar le vă- 
zuse scoase afară; era foarte probabil să se ia şi mostre ADN 
de la Max, ca să se descopere dacă firele blonde găsite în mâna 
cadavrului lui Jason și în râul de sânge se potriveau. Poate că 
acolo era Max acum. 

A cotit, fără să se mai uite la picioare, ci la cerul cenușiu. 
Putea dura câteva zile până ce rezultatele testelor ADN aveau 
să vină de la laborator și să se verifice sângele de pe hainele 
lui Max, precum și firele de păr de pe corpul lui Jason. Dar 
imediat ce ar fi venit, Hawkins nu ar mai fi avut de ales. Do- 
vezile erau copleşitoare. Piesele se mutau pe tablă, jucătorii ui- 
tându-se unii la ceilalți, fiecare din colțul lui. 

Pip a mărit ritmul, alergând mai repede şi mai tare, şi a 
simțit sfârșitul ajungând-o din urmă. 


Subiect: nişte veşti! 


Bună, Pippa, 

Sper că eşti bine! Văd din episodul pe care tocmai l-ai lansat că ai 
găsit cazul pentru cel de-al treilea sezon sau că mai degraba te-a 
găsit el. Ce tragedie, biata doamna Bell! Chiar sper să îl gaseşti pe 
cel care a făcut asta! 


Înţeleg perfect de ce cazul ăsta a avut prioritate înaintea 
investigației legate de Ucigaşul BA şi de Billy, dar de dimineață 
am primit nişte veşti pe care cred că ai vrea să le afli. Din câte se 
pare, cazul lui Billy este revizuit! Au apărut dovezi noi. Nu ştiu 
încă toate detaliile, dar pare că este ceva important — noi dovezi 
ADN sau amprente. D-aia toată lumea îşi manifestă brusc inte- 
resul. Mă întreb dacă au identificat în sfârşit amprenta necunos- 
cută de pe trupul Melissei Denny, cea de-a doua victimă. 


Sunt sigură că lucrurile astea durează, dar un avocat de la The 
Innocence Project a luat legătura cu Billy în privința depunerii 
moţiunii la Comisia de revizuire a cazurilor penale ca sa-i anuleze 
condamnarea. Aşadar, se pare că poliţia crede că l-a găsit pe ade- 
văratul Ucigaş BA sau, cel puţin, că a găsit suficiente dovezi care 
să ateste că nu mai este „sigură” (ăsta e termenul, l-am căutat) 
condamnarea lui Billy. 


În orice caz, sunt foarte entuziasmată și bineînțeles că o să te 
ţin la curent! S-ar putea ca băiatul meu sa fie acasă de Crăciun, 
cine ştie! 


Mulţumesc pentru că ai crezut în mine şi în Billy! 
Cu cele mai bune gânduri, 


Maria Karras 


Cincizeci si doi 


Pip şi-a trecut degetul peste ecranul calculatorului, oprindu-se 
la ultimul rând al e-mailului. 

Mulţumesc pentru că ai crezut în mine și în Billy! 

Crezuse în ei, deoarece Pip trebuia să fie cea de-a şasea vic- 
timă a Ucigaşului BA şi, într-un fel, avea să fie întotdeauna. 
Din clipa în care o răpise Jason, nu fusese nicio îndoială că 
un nevinovat stătea la închisoare. Dar planul îl uitase pe Billy. 
Supravieţuirea preluase controlul, supraviețuirea, răzbunarea 
şi protejarea lui Ravi şi a celorlalţi faţă de plan. Totuşi, Billy 
avea nevoie să fie salvat de Jason Bell la fel de mult ca şi ea, iar 
Pip îl lăsase în urmă, îl lăsase în plan secund. Ar fi putut face 
ceva, nu-i așa? Planul funcţiona doar dacă ea nu ştia că Jason 
Bell era Ucigaşul BA, că nu avea nicio legătură cu el, dar s-ar fi 
putut gândi la ceva. 

Când şi-a mai dat seama de ceva s-a simţit de parcă ar fi fost 
lovită în stomac de o piatră rece şi dură: Pip credea că nu aveau 
să existe dovezi importante că Jason Bell era Ucigașul BA. Ceea 
ce însemna două lucruri: avea să-l lase pentru totdeauna în 
urmă pe Billy, să se salveze şi să îl ascundă în mintea ei. Şi al 
doilea: nimic din toate astea nu trebuia să se întâmple. Poate 
Pip ar fi putut merge mai departe prin pădure, cu mașina lui 
Jason venind spre Green Scene din spatele ei. Ar fi putut să 
meargă mai departe şi să găsească un drum, o casă, o persoană 
şi un telefon. Probabil Hawkins tot nu ar fi crezut-o, dar ar fi 
cercetat. Poate polițistul ar fi găsit aceeaşi dovadă pe care o 

găsise acum ca să îi susțină declaraţia şi ar fi acţionat înainte ca 
Jason să aibă şansa să o facă din nou. Jason în spatele gratiilor, 
iar Billy eliberat, mulțumită declaraţiei lui Pip. 

Dar nu asta se întâmplase. Iată: o bifurcaţie a unei căi pe 
care nu o alesese! 

Pip făcuse o altă alegere, stând acolo, în întunericul pădurii. 
Nu fusese un accident sau un instinct care să-i fi spus să lupte 
sau să fugă. Văzuse ambele căi şi alesese. Se întorsese. 

Şi poate că acea Pip dintr-o altă viaţă ar fi decis că făcuse 
alegerea corectă. Avusese încredere în cei care nu avuseseră 
niciodată încredere în ea şi funcționase. Se salvase; poate deja 
îşi revenise, echipa Ravi şi Pip mergând mai departe şi ducând 
o viață normală. Dar și această Pip ar fi putut spune că alesese 
corect. Moartea era singura cale prin care se putea asigura că 
Ucigaşul BA nu avea să mai rănească niciodată pe nimeni. Și 
pe calea asta, și Max Hastings ajungea la închisoare. Doi iepuri 
dintr-o lovitură. Doi monştri şi ringul morții şi al fetelor cu 
privirea goală ucise de ei. Unul mort, altul condamnat de la 30 de 
ani până la toată viața, dacă funcţiona. Dispăruţi și nimeni rămas 
care să îi caute. Poate așa era mai bine, cine ar fi putut spune? 

În orice caz, acum Pip putea să facă ceva ca să îndrepte 
greșeala aia, ca să își amintească de Billy Karras. Mama lui pro- 
babil avea dreptate; când se ocupaseră de cadavrul lui Jason şi-i 
introduseseră amprentele în baza de date, apăruse acel semn de 
întrebare de la cazul Ucigașului BA. Poate alte dovezi ADN pe 
care le ignoraseră înainte se potriveau cu cele găsite la locul cri- 
melor Ucigașului BA. Și mai erau şi trofeele. Pip găsise trei dintre 
ele, dintre care două uitându-se la o veche fotografie de-a fami- 
liei Bell, una pe care, în urmă cu un an, o prinsese cu un bold 
pe panoul victimelor ucise. Un colier de aur cu un medalion 
rotund care aparținuse Phillipei Brockfield, înfăşurat la gâtul lui 

Dawn Bell. Două licăriri de lumină lângă urechile Beccăi: cercei 
din aur roz cu pietre de un verde-deschis. Aceiași cercei pe care 
îi purta încă. Aparţinuseră Juliei Hunter. Pip îşi dorea să-i poată 
transmite cumva un mesaj Beccăi; să îi povestească tot ce se în- 
tâmplase, să îi spună de cercei, deoarece Ucigașul BA o mai avea 
sub control cât timp îi purta la urechi. Că retrăia clipa în care 
le ucisese pe aceste femei ori de câte ori îşi vedea soția și fiicele. 

Poliţiştii percheziționaseră casa lui Jason; dacă găsiseră și 
luaseră căştile lui Pip, poate găsiseră şi trofeele de la celelalte 
victime. Peria mov a lui Andie, colierul pe care îl purta Dawn, 
ceasul Casio al lui Bethany Ingham, brelocul Tarei Yates. 

Iar dacă nu găsiseră încă trofeele, Pip putea să-l îndrume pe 
Hawkins spre ele - nu trebuia decât să-i arate fotografia. 

În plus, avea şi contul secret de e-mail al lui Andie și ciorna 
netrimisă. Acel e-mail - cuvintele lui Andie care nu erau ulti- 
mele, dar aşa păreau - ar fi fost cuiul din coșciugul lui Jason 
Bell. Trebuia să conducă poliţia și spre legătura lui Andie cu 
HH. Pip ar fi trebuit să schimbe parola contului cu ceva mai 
puţin evident decât temporara UcigașulBAG6. A făcut-o acum, 
schimbând-o cu EchipaAndieȘiBecca; credea că lui Andie i-ar 
fi plăcut cel mai mult. 

Era posibil ca poliţiştii să aibă o amprentă, dar Pip ar fi 
putut să le ofere toate celelalte lucruri, să sprijine cazul împo- 
triva lui Jason Bell dincolo de orice îndoială. Ca atunci când 
condamnarea lui Billy ar fi fost anulată, cazul să nu se deschidă 
iarăși, cu noile dovezi dezincriminatorii, iar acuzaţiile să fie 
respinse. Ca Billy să fie lăsat în sfârşit să plece acasă; Pip îi da- 
tora măcar atât. 

Iar dacă toți ar fi ştiut cine era cu adevărat Jason Bell, Pip 
nu ar mai fi fost nevoită să-i asculte pe oameni spunând cât de 
îngrozitor era că fusese ucis. 

Pip a repetat în oglindă, cu vocea răgușită și nefolosită toată 
ziua. 

— Bună ziua, domnule Hawkins! Scuze, ştiu că sunteți 
foarte ocupat. Doar că... Fi bine, după cum știți, am studiat 
trecutul lui Jason Bell ca parte a cercetării legate de posibilul 
său ucigaș. I-am cercetat firma, relațiile personale și așa mai 
departe. Şi, nu știu... 

Aici Pip a făcut o pauză, cu o expresie umilă şi scrâșnind 
din dinţi. 

— Am găsit nişte legături tulburătoare cu un alt caz. Nu am 
vrut să vă deranjez cu ele, dar chiar cred că ar trebui să le studiați. 

Banda adezivă şi funia luate de la Green Scene Ltd, dar și 
legăturile firmei cu locurile în care fuseseră aruncate victimele. 
Înregistrarea vechiului ei interviu cu Jess Walker despre alarma 
dezactivată la firmă în aceeaşi seară în care muriseră Tara Yates 
și Andie. Numele de utilizator al celui de-al doilea cont secret 
de e-mail al lui Andie şi parola tocmai resetată. O fotografie 
a agendei şcolare de pe biroul lui Andie, peria mov de păr de 
lângă aceasta. Şi fotografia asta de familie, cu colierul și cerceii. 

— Becca încă îi poartă. Ştiu pentru că am vizitat-o. Poate 
că mi se pare, dar nu seamănă exact cu cerceii pe care i-a luat 
Ucigaşul BA de la Julia Hunter ca trofeu? 

Vocea din mintea ei care semăna cu a lui Ravi i-a spus să nu 
o facă. Pip cea adevărată probabil ar fi fost de acord - nu ar fi 
trebuit să încerce să mai atragă atenţia asupra ei. Dar trebuia o să 
facă, pentru Billy și mama lui şi astfel încât cealaltă Pip din altă 
viaţă — cea care făcuse cealaltă alegere - să nu aibă dreptate. 

Pip a luat tot ce îi trebuia ca să-l elibereze pe bărbat şi a plecat. 


A străbătut drumul spre secţia de poliție din Amersham, dar, 
de data asta, până la capăt. În pieptul lui Pip nu mai era o gaură 

neagră, doar hotărâre; doar furie, frică şi determinare. Era ul- 
tima ei şansă să îndrepte totul. Să îl salveze pe Billy, să îl con- 
ducă pe Hawkins, să îi distrugă pe Jason Bell şi Max Hastings, 
să îl salveze pe Ravi, să se salveze pe ea însăși, să ducă o viață 
normală. Sfârşitul era începutul şi ambele se grăbeau. 

A ocupat un loc liber din parcare, s-a uitat la ochii ei în 
oglinda retrovizoare și s-a pregătit să iasă din maşină. 

Şi-a pus pe umăr rucsacul cu tot ce era înăuntru și a trântit 
portiera, sunetul reverberând în liniştea după-amiezii de joi. 

Aceasta însă s-a risipit când Pip s-a apropiat de clădirea din 
cărămidă și locul malefic. Mai multe roţi au vuit pe betonul 
din spatele ei, oprindu-se. 

Pip s-a oprit brusc în fața ușilor automate şi s-a uitat peste 
umăr. 

Trei maşini tocmai parcaseră în apropiere de intrare. O 
mașină de poliţie cu galben și albastru în față, urmată de una 
de teren fără însemne şi de o altă maşină de poliție în spate. 

Doi poliţişti în uniformă pe care Pip nu îi cunoştea au co- 
borât din prima mașină, unul vorbind la radioul prins la umăr. 
Portierele maşinii de poliţie din spate s-au deschis, iar Daniel 
da Silva și Soraya Bouzidi au coborât. Buzele lui Daniel s-au în- 
cordat, devenind o linie macabră când s-a uitat în ochii lui Pip. 

Portiera şoferului maşinii negre, fără însemne, s-a deschis, 
iar inspectorul Hawkins, cu jacheta lui verde cu petice la coate 
şi închisă până la gât, a coborât. Nu a observat-o pe Pip, care 
stătea acolo, la şase metri distanţă, când s-a îndreptat spre por- 
tiera din spate a maşinii, a deschis-o și s-a aplecat înăuntru. 

Pip i-a văzut mai întâi picioarele atingând betonul şi apoi 
mâinile, încătuşate în faţă, când Hawkins l-a scos din maşină. 

Max Hastings era arestat! 

— Îţi spun că ai făcut o mare greşeală! i-a zis Max lui 
Hawkins. 

Vocea îi tremura și, în clipa aia, Pip nu şi-a dat seama dacă 
din cauza furiei sau a fricii. Spera că din cauza fricii. 

— Nu am nicio legătură cu asta, nu înţeleg... 

Max s-a oprit şi, când şi-a îndreptat ochii spălăciţi spre 
secţia de poliţie şi a văzut-o pe Pip acolo, a înţeles. A început 
să respire sacadat, iar ochii i s-au mărit, întunecându-se. 

Hawkins nu a observat, făcându-le semn Sorayei şi unuia 
dintre ceilalți poliţişti să se apropie. 

Ei nu se aşteptaseră la asta. Nici Pip nu se aşteptase. Cu o 
mișcare rapidă, Max și-a smucit braţul, aruncându-l la pământ 
pe Hawkins, şi s-a îndepărtat, fugind prin parcare, prea repede 
ca ea să aibă timp să clipească. 

Max s-a izbit cu putere în Pip, cuprinzându-i gâtul cu mâi- 
nile încătușate și împingând-o înapoi în clădirea de cărămidă, 
de zidul căreia capul tinerei s-a lipit cu un pocnet. 

În spate s-au auzit strigăte și foşnete, dar Pip vedea un 
singur lucru: licărul ochilor lui Max la doar câţiva centimetri 
distanță. O strângea de gât cu mâinile, vârfurile degetelor 
intrându-i în piele. 

Fl şi-a dezgolit dinţii, ea a făcut la fel. 

— Tu ai făcut-o! i-a strigat în față, scuipând-o. Tu ai făcut 
cumva asta! 

Băiatul a apăsat mai tare, mișcându-i capul lui Pip de cărămizi. 

Ea nu l-a îndepărtat; mâinile îi erau libere, dar nu l-a îm- 
pins. S-a uitat în spate şi a şoptit ca să audă doar Max: 

— Eşti norocos că nu te-am ucis și pe tine. 

Max a ţipat la Pip ca un animal încolţit, faţa înroşindu-i-se, 
iar vene urâte umflându-i-se lângă ochi. 

— Căţea nenorocită! a strigat el, izbindu-i capul chiar în 
clipa în care Hawkins și Daniel l-au ajuns din urmă, trăgându-l 
de pe ea. 

A urmat o încăierare, Max fiind doborât la pământ și lovind 
cu picioarele spre ei când ceilalți poliţişti au venit în grabă. 

— Ea a făcut-o! a strigat Max. Nu eu! Nu am făcut nimic! 
Sunt nevinovat! 

Pip şi-a pipăit ceafa: nu sângera. Nu avea sânge nici pe mâini. 

— Nu am făcut-o eu! 

Poliţiştii l-au ridicat din nou în picioare. 

Max şi-a întors capul spre ea și, pentru o clipă, a arătat exact 
cum trebuia: cu ochii mijiţi şi violenţi, cu gura deschisă, hidos 
şi larg, cu faţa roşie și diformă. Iată-l: pericolul, lipsit de prefă- 
cătorie şi aparenţe înșelătoare. 

— Ea a făcut asta! a strigat Max. Ea a făcut-o! Este nebună! 

— Duceţi-l înăuntru! a strigat inspectorul Hawkins, aco- 
perindu-l pe Max şi îndrumându-i pe Soraya şi pe ceilalți doi 
poliţişti când mai că l-au luat pe sus pe băiat, care se zvârcolea, 
şi au trecut de uşile automate, spre recepţie. 

Înainte să îi urmeze în clădire, Hawkins s-a întors spre Pip, 
arătând-o cu degetul. 

— Te simţi bine? a întrebat-o cu respiraţia tăiată. 

— Bine! a dat ea din cap. 

— Bun! 

Apoi polițistul a dat din cap, după care s-a grăbit să intre în 
clădire, urmând sunetul ţipetelor frenetice ale lui Max. 

Cineva a tras aer pe nas în spatele ei, iar Pip s-a întors, 
îndreptându-şi privirea la el. Era Daniel da Silva, care-şi nete- 
zea uniforma, şifonată și strâmbă acolo unde Max trăsese de ea. 

— Îmi pare rău! a spus el apăsat. Te simți bine? Se pare că 
te-a încolţit destul de tare. 

— Da, sunt bine, i-a răspuns Pip. N-am decât un cucui, dar 
o să fie în regulă. Tata spune că oricum am prea mulți neuroni, 
deci îmi pot permite să pierd câteva. 

— Bun! 

Dan a tras din nou aer pe nas, schiţând un zâmbet trist. 

— Max Hastings? a spus încet Pip, o întrebare ascun- 
zându-se în spatele numelui. 

— Mda! a zis Dan. 

— Îl pun sub acuzare? a întrebat ea, amândoi privind uşile 
de la intrare dinspre care se auzeau sunetele înăbușite ale vocii 
lui Max. Pentru crimă? 

Daniel a dat aprobator din cap. 

Pip simţise o apăsare pe umeri, o umbră grea strângându.-i 
pieptul. Dar când l-a privit pe Daniel mișcându-şi capul în sus 
şi în jos, aceasta a eliberat-o în cele din urmă. Max era acuzat 
de uciderea lui Jason. Inima îi bătea repede în coaste, dar nu de 
frică; era altceva, ceva asemănător speranţei. 

Se terminase. Ea câștigase. Patru împotriva altor patru și 
iat-o, încă rezista! 

— Ticălosul! a șoptit Dan, aducând-o pe Pip înapoi în pre- 
zent, aici, în locul malefic, privind acele uși. Nu spune nimănui 
ce am spus, dar... Jason Bell mi-a fost ca un tată, iar el... 

Daniel s-a oprit, uitându-se la uşile de sticlă dincolo de care 
Max dispăruse cu totul. 

— EL... 

Daniel s-a şters la ochi şi a tuşit în pumn. 

— Îmi pare rău! a spus Pip, și nu era o minciună. 

Nu îi părea deloc rău că Jason era mort, nici că îl ucisese, dar 
îi părea rău pentru Daniel. Pip îl crezuse capabil de violență de 
trei ori, total convinsă că el trebuia să fi fost Ucigaşul BA. Nu 

era el, era doar încă unul dintre acele suflete care pluteau în 
griul vast, în locul nepotrivit la momentul nepotrivit. Brusc, 
şi-a mai dat seama de ceva, aşa cum părea s-o facă mereu zilele 
astea: Jason Bell se folosise de Daniel. El era motivul pentru 
care Dan se înrolase în poliție; Jason îl convinsese să o facă şi îl 
sprijinise în timpul instrucției. Becca îi povestise lui Pip toate 
astea anul trecut, iar acum înţelegea care era situaţia. Jason nu 
îl considerase pe Daniel drept fiul pe care nu îl avusese nici- 
odată. Nu, îşi dorise să aibă cum să obțină informaţii despre 
cazul Ucigaşului BA. Şi să fie implicat în ancheta poliţiei. Și 
toate întrebările incomode ale lui Daniel referitoare la Ucigaşul 
BA fuseseră, de fapt, ale lui Jason. Interesul lui pentru caz, prin 
Daniel. Asta era, la asta se referise Andie când spusese că tatăl 
ei era „practic unul dintre ei”. Doar îl folosise. Jason Bell nu fu- 
sese ca un tată pentru Daniel, la fel cum nu fusese tată pentru 
Andie şi Becca. 

Pip putea să-i spună lui Daniel, să-l avertizeze în privinţa 
informaţiilor care s-ar fi putut afla curând despre Jason și legă- 
turile lui cu Ucigașul BA, dar s-a uitat la zâmbetul lui trist, la 
pielea roșie de lângă ochi și nu a putut să o facă, nu a vrut să fie 
cea care să îi ia asta. Îi răpise destule. 

— Da, a rostit absent Daniel, atent când ușile clădirii s-au 
deschis cu un scârțâit în clipa în care a ieșit cineva. 

Era inspectorul Hawkins. 

— Daniel, ai putea..., a spus el şi, cu degetul mare, i-a făcut 
semn spre secţie. 

— Da, domnule! a răspuns Daniel, clătinând repede din 
cap, mărind pasul şi dispărând printre uşile automate. 

Hawkins a venit spre ea. 

— Te simţi bine? a întrebat-o din nou. Ai nevoie să chem 
salvarea? Capul tău... 

Polițistul a mijit ochii la ea. 

— Nu, este în regulă. Mă simt bine! a insistat Pip. 

— Îmi pare rău! a tuşit el jenat. Este vina mea. Nu a mal 
opus rezistenţă până atunci. Nu m-am așteptat să... Ar fi tre- 
buit să fiu atent. Este greșeala mea. 

— Este în regulă! a spus Pip şi i-a zâmbit. Nu vă faceţi griji! 

Liniştea dintre ei era apăsătoare. 

— Ce cauţi aici? a întrebat-o Hawkins. 

— O, am venit să discut ceva cu dumneavoastră. 

— Da? 

Polițistul s-a uitat nelămurit la ea. 

— Ştiu sigur că sunteţi ocupat, a zis Pip şi s-a uitat la uşile 
secției. Dar cred că ar trebui să discutăm înăuntru. Am niște 
lucruri pe care trebuie să vi le arăt, ceva ce am găsit în cercetă- 
rile mele. Cred că este important. 

Hawkins s-a uitat atent în ochii ei. Pip l-a fixat cu privirea; 
nu intenționa să fie cea care să şi-o mute. 

— Mda, sigur, bine, a spus el, uitându-se repede în spate. 
Poţi să-mi acorzi câteva minute? 

— Da, este în regulă, a zis Pip. O să aștept afară. 

Hawkins și-a plecat capul şi s-a întors cu spatele. 

— Aşadar, el a făcut-o? l-a întrebat pe Hawkins. Max l-a 
ucis pe Jason Bell? 

Polițistul s-a oprit şi s-a întors, pantofii lui negri și lustruiţi 
scârțâind pe beton. 

A dat uşor din cap, fără ca gestul să fie cu adevărat o 
confirmare. 

— Dovezile sunt copleșitoare, a spus inspectorul și s-a uitat 
din nou în ochii ei, studiindu-i chipul, ca și când ar fi căutat o 
reacţie. 

Ea nu i-a oferit una, chipul rămânându-i la fel. Ce se aștepta 
să facă, să zâmbească? Să îi aducă aminte că avusese dreptate 
de la început, dându-și din nou seama înaintea lui? 

— Atunci e bine, a spus ea. Că aveţi dovezile. Fără îndoială... 

— Azi, mai târziu, o să aibă loc o conferinţă de presă, a zis 
bărbatul. 

— Bun! 

Hawkins a inspirat. 

— Trebuie să..., a început el şi s-a retras un pas spre ușile 
automate, declanșând senzorii. 

— Sigur, o să aştept aici, a spus ea. 

Hawkins a mai făcut un pas, apoi s-a oprit, clătinând din 
cap și râzând încet. 

— Presupun că dacă ai fi implicată în așa ceva, ai şti exact 
cum să scapi, a spus el, amuzamentul citindu-i-se încă pe chip. 

Hawkins a privit-o, iar în stomacul lui Pip a căzut ceva, care 
a continuat să coboare, trăgând-o în jos. Părul i s-a ridicat pe 
ceafă. 

Ea a schiţat un zâmbet 

— Ei bine, am ascultat multe podcasturi criminalistice, a 
replicat apoi, ridicând din umeri 

— Corect! a râs repede Hawkins, coborându-şi iarăși pri- 
virea la pantofii lui. Corect! O să te caut când termin! i-a mai 
spus după ce a dat din cap. 

Polițistul a intrat apoi în secţie, iar Pip l-a urmărit plecând, 
şi oare a auzit scârțâitul uşilor care se închideau sau i s-a părut? 


Cincizeci și trei 


Pip auzea doar vocea lui, pentru a doua noapte la rând, pe care 
o petrecea holbându-se la umbrele întunecate de pe tavan, 
dându-le formă în mintea ei în timp ce vorbea Hawkins. Cu 
ochii larg deschişi, ca să nu poată fi lipiţi cu bandă. Arma se 
descărca în inima ei. 

„Presupun că dacă ai fi implicată în aşa ceva, ai şti exact 
cum să scapi.” 

În minte, Pip i-a auzit inflexiunile vocii şi a accentuat 
aceleași silabe. 

Hawkins nu mai deschisese subiectul cât el şi Pip rămă- 
seseră în camera de interogatoriu numărul 1, iar ea îi arătase 
cercetările despre Jason și-i dăduse fotografiile și detaliile din 
contul de e-mail al lui Andie. Indirect, inspectorul îi spusese 
că deja aflase de legătura asta cu Ucigaşul BA și că făcea cer- 
cetări, dar că informațiile ei erau utile, așa că îi mulțumea. Îi 
strânsese mâna înainte să o conducă afară. Totuși, oare nu o 
strânsese de mână puţin prea mult timp? Ca și când ar fi în- 
cercat să simtă ceva? 

Pip a repetat fraza, umplându-se cu vocea lui, analizând-o 
din toate unghiurile şi studiind fiecare pauză și inspiraţie. 

Era o glumă superficială, nimic mai mult. Dar el nu o spu- 
sese așa, ci mai mult bâlbâindu-se, mai mult nesigur și râzând, 
ca să nu pară serios. 

Hawkins ştia. 

Nu, era imposibil aşa ceva! Aveau criminalul. Hawkins nu 
avea nicio dovadă, iar ea avea un alibi. 

Bun, păi, dacă nu ştia, atunci exista o mică parte din el - o 
parte minusculă, partea pe care ar fi putut să o ascundă în 
mintea lui —, iar acea parte avea îndoieli. Era ridicol și lipsit 
de sens; Pip avea un alibi perfect fiindcă fusese în altă parte, 
iar dovezile împotriva lui Max erau multe. Dar erau oare prea 
multe — era oare cazul un pic prea uşor şi puţin cam stângaci? 
a întrebat o voce din mintea lui. O bănuială stăruitoare în care 
nu știa dacă putea avea încredere. De aceea îi studiase privirea, 
căutând urme de îndoială. 

Max fusese arestat şi acuzat, iar poliţia investiga din nou 
cazul Ucigaşului BA. Billy Karras urma să fie eliberat. Pip 
supravieţuise. Era liberă şi în siguranţă, la fel ca toţi cei la care 
ţinea. Ravi râsese și plânsese, și o îmbrăţișase prea strâns când 
îi spusese. Dar... dar dacă asta însemna să câştige, de ce nu i se 
părea așa? De ce încă se scufunda? 

„O să te caut când termin, îi spusese Hawkins din mintea 
ei. Ştia la ce se referise el atunci, că avea să vină să o ia ca să 
discute după ce termina cu formalităţile care-l priveau pe Max. 
Dar nu la asta se referea în ecoul din mintea ei. Era o promisi- 
une. O ameninţare. „O să te caut când termin” 

Ştia sau nu, o suspecta sau nu, se gândea şi se răzgândea, 
ignora ideea şi revenea la ea. Nu conta care variantă era; un- 
deva, cumva, ideea era în mintea lui, oricât de mică, ridicolă şi 
absurdă. Era acolo. Hawkins se gândise la ea pentru o secundă, 
iar Pip o văzuse înrădăcinată acolo. 

Ea și Hawkins, ultimii rămași, uitându-se unul la celălalt din 
colţuri opuse. Înainte, el nu aflase adevărul despre Sal Singh şi 
Andie Bell şi nici despre dispariţia lui Jamie Reynolds. Dar Pip 
evoluase şi se schimbase; poate că o făcuse și Hawkins. Şi acel 

singur gând, acea mică îndoială care se ascundea în mintea lui 
o distrugea. 

Pip a plâns până când nu a mai putut deoarece ştia. Nu se 
putea odihni, nu îşi putea recupera viața normală, singurul 
lucru pe care şi-l dorea mai mult decât orice altceva. Singu- 
rul lucru pentru care făcuse asta. Asta era tot, prețul pe care 
trebuia să îl plătească. Şi-a petrecut câteva ore gândindu-se la 
asta, făcând scenarii, punându-și întrebări şi nu vedea decât 
o singură cale de ieşire, o singură cale prin care să îi ţină pe 
ceilalți în siguranţă faţă de ea. Încă un plan. 

Ştia ce avea de făcut. Dar poate nu era în stare să o facă. 


Cincizeci și patru 


Pătrunzând printre arborii înalți, soarele i-a luminat ochii 
când s-a uitat la ea. Sau poate că era invers, s-a întrebat Pip, 
poate că ochii lui Ravi luminau soarele. Un zâmbet strâmb i 
s-a desenat pe chip. 

— Sergent? a întrebat Ravi, călcând frunzele căzute din 
pădurea Lodge, sunetul vioi făcându-l să se simtă ca acasă, să 
se gândească la începuturi și sfârșituri. 

— Scuze! a zis Pip şi l-a ajuns din urmă, pășind în ritmul 
lui. Ce-ai spus? 

— Am spus, a tărăgănat el cuvintele și înghiontind-o în 
coaste, la ce oră te duc părinţii tăi? Băiatul a aşteptat o vreme, 
apoi a adăugat: La Cambridge? Alo? E cineva acolo? 

— O, ăăă, cred că devreme, a răspuns Pip, clătinând din cap 
şi revenind în prezent. Cred că plecăm înainte de zece. 

Nu ştia cum să o facă, cum să o spună și nici măcar cum să 
înceapă. Nu existau cuvinte pentru durerea care-i zumzăia prin 
tot corpul, prinsă în pieptul ei în timp ce coastele se prăbușeau 
în jurul acesteia. Rupând oase şi mâini ude de sânge, o durere 
mult mai intensă decât toate astea. 

— Super! a spus Ravi. O să vin pe la tine înainte, să îl ajut 
pe tatăl tău să pună bagajele în mașină. 

Buza lui Pip ameninţa să cedeze, gâtul ei strângându-se şi 
întrerupând-o. Ravi nu a văzut. Cei doi mergeau prin pădure, 
pe lângă potecă. Explorau, spusese el, numai ei doi, echipa 
Ravi şi Pip, plecaţi în sălbăticie. 


492 HOLLY JACKSON 


— Când să vin în vizită? a întrebat-o, ferindu-se de o 
creangă și ridicând-o pentru ea fără să se uite înapoi. Iniţial, 
trebuia să vin weekendul următor, deci ce zici de weekendul de 
după aceea? Am putea ieși în oraș la cină sau aşa ceva. 

Pip nu era în stare să o facă. Și nu mai putea face nici măcar 
un pas după el. 

Lacrimile i-au curs repede şi furios, simțind în piept un 
nod care nu avea să cedeze niciodată. 

— Ravi! a spus ea încet. 

A auzit-o în vocea ei, așa că s-a întors, cu ochii mari și 
încruntat. 

— Hei, hei! a spus Ravi şi şi-a trecut mâinile peste braţele 
ei. Ce este? Ce este în neregulă? 

A tras-o spre el și a strâns-o în braţe, cuprinzându-i ceafa 
cu o mână și ţinând-o la piept. 

— Nu! 

Pip s-a îndepărtat de el şi a simțit că ieşea din corp, întor- 
cându-se la el, alegându-l în locul ei. 

— Ravi, este... Nu poţi să vii mâine-dimineaţă să-l ajuţi pe 
tata cu bagajele. Nu poți să vii în vizită la Cambridge. Nu poţi, 
nu putem... 

Vocea i s-a frânt, ruptă în două de tremurul din pieptul ei. 

— Pip, ce... 

— Asta e ultima dată, a spus ea. Ultima dată când ne putem 
vedea. 

Vântul a bătut printre copaci, suflându-i părul pe faţă, iar 
şuviţele i s-au lipit de lacrimi. 

Lumina dispăruse din ochii lui Ravi, acum întunecaţi de 
frică. 

— Despre ce vorbești? Nu este adevărat! a ridicat el tonul, 
împotrivindu-se foșnetului copacilor. 

— Este singura cale, a zis Pip. Singura cale ca să fii în 
siguranţă. 

— Nu vreau să mă feresc de tine, a fost replica lui Ravi. S-a 
terminat! Am reușit. Max a fost acuzat. Suntem liberi! 

— Nu suntem! a strigat ea. Hawkins știe sau bănuiește. 
Gândeşte-te la ce mi-a spus în faţa secţiei. Are ideea asta în 
minte. 

— Şi? a spus Ravi, acum furios. Nu contează! L-au acu- 
zat pe Max; au toate dovezile. Nu este niciuna împotriva ta. 
Hawkins poate să creadă ce vrea, chiar nu contează. 

— Contează! 

— De ce? a strigat el disperat. De ce contează? 

— Pentru că, a început Pip, înlăcrimată, şi a ridicat şi ea 
tonul, pentru că nu s-a terminat. Nu am gândit totul până la 
capăt. Mai întâi trebuie să aibă loc un proces, Ravi. Un juriu 
din 12 oameni trebuie să îl considere pe Max vinovat dincolo 
de orice îndoială. Dacă o fac, atunci o să se termine cu adevă- 
rat, iar noi o să fim liberi. Hawkins n-o să aibă niciun motiv să 
continue cercetarea. Este aproape imposibil să anulezi o con- 
damnare odată ce s-a pronunţat verdictul. Uită-te la statistici, 
la Billy Karras! Abia atunci o să fim liberi. 

— Da, şi exact asta o să se întâmple, a spus el. 

— Nu avem de unde să ştim, s-a smiorcăit Pip, ştergându-și 
faţa cu mâneca. A mai scăpat o dată. Dar dacă juriul îl găseşte 
nevinovat, atunci ce se întâmplă? Cazul revine poliției pentru 
a fi din nou investigat. Ei trebuie să găsească un ucigaș. Şi cine 
crezi că o să fie prima persoană pe care o s-o ancheteze in- 
spectorul Hawkins dacă Max este găsit nevinovat? Eu, Ravi! O 
să vină după mine şi toţi cei care m-au ajutat. Pentru că ăsta e 
adevărul şi asta e treaba lui! 

— Nu! a strigat Ravi. 

— Ba da! 

Lui Pip i-a tremurat glasul. 

— Dacă procesul nu decurge bine, o să fiu prinsă. Și nu o să 
te trag după mine, şi nici pe ceilalți! 

— Asta nu e alegerea ta! a îngăimat el, cu lacrimi în ochi. 

— Ba da! Te-ai dus la Hawkins ca să îi spui despre căști, iar 
asta te leagă de tot. Dar ştiu cum să te scap. 

— Nu, Pip, nu te ascult! 

Ravi şi-a coborât privirea. 

— Dacă verdictul este „nevinovat”, dacă poliţia o să vrea 
vreodată să discute cu tine despre asta, să le spui că eu te-am 
pus să o faci. 

— Nu! 

— Te-am constrâns. Te-am ameninţat. Te-am obligat să îţi 
asumi vina pentru căşti ca să mă salvezi. Tu ai bănuit ce i-am 
făcut lui Jason. Te-ai temut pentru viața ta. 

— Nu, Pip! Opreşte-te! 

— Ai făcut-o constrâns, Ravi! a insistat Pip. Trebuie să 
foloseşti cuvântul ăsta. Constrâns. Te-ai temut pentru viaţa ta, 
dacă nu fâceai ce spuneam eu. 

— Nu! Nimeni nu o să creadă așa ceva! 

— Fă-i să creadă! a strigat ea. Trebuie să îi faci să te creadă. 

— Nu! 

Lacrimile şiroinde i se opreau pe buze. 

— Nu o fac! Nu vreau! 

— Poţi să le spui că nu ai mai luat legătura cu mine de când 
am plecat la Cambridge. O să fie adevărat. Te-ai îndepărtat de 
mine. Nu am vorbit, nu ne-am văzut, nu am comunicat. Dar 
erai încă speriat de ce o să ți se întâmple, dacă spui adevărul 
poliţiei. De ce o să-ţi fac. 

— Taci, Pip! Încetează! a strigat el, cuprinzându-și fața cu 
mâinile. 

— Noi doi nu mai putem să ne vedem. Nu putem să mai 
avem nicio legătură; altfel, motivul constrângerii nu o să 
funcţioneze - poliția o să ne verifice convorbirile telefonice. 
Te temi de mine, așa trebuie să pară. Deci nu mai putem fi 
împreună, a spus ea, iar chestia prinsă în pieptul ei s-a desfăcut 
într-o mie de tăieturi. 

— Nu! a suspinat Ravi în mâini. Nu, nu se poate așa ceva! 
Trebuie să existe ceva ce putem... 

Şi-a lăsat mâinile pe lângă corp, cu un licăr de speranță în ochi. 

— Ne putem căsători! i-a propus el. 

— Poftim? 

— Ne putem căsători, a repetat băiatul, inspirând adânc 
și făcând încă un pas spre ea. Privilegiul soților. Nu putem fi 
constrânși să oferim dovezi împotriva celuilalt dacă suntem 
acuzați amândoi. Ne-am putea căsători. 

— Nu! 

— Putem! a spus el, speranţa luminându-i ochii. Am putea 
s-o facem. 

— Nu! 

— De ce nu? a întrebat Ravi, cu disperarea revenindu-i în 
voce, iar speranţa dispărând într-o clipită. 

— Deoarece nu tu ai ucis un om, Ravi! Eu am făcut-o! 

Pip l-a luat de mână şi și-a împletit degetele cu ale lui, așa 
cum o făceau, apucându-l strâns. 

— Căsnicia nu o să te salveze, ci doar o să te lege de mine și 
de orice mi se întâmplă. Dacă se ajunge acolo, poate că nu o să 
aibă nevoie de mărturiile noastre ca să ne închidă pe amândoi. 
E inacceptabil! Crezi că Sal şi-ar dori asta pentru tine? Crezi că 
ar vrea ca toţi să creadă că ai jucat un rol în uciderea unui om, 
aşa cum s-a crezut despre el? 

— Încetează! a rostit Ravi, strângându-i mâna un pic cam 
prea tare. Nu mai încerca să mă faci... 

— Nu vreau asta doar de la tine, l-a întrerupt Pip. Ci de la 
toţi. De la Cara, Nat, Connor. Trebuie să mă desprind de toți 
cei la care ţin, de toţi cei care m-au ajutat. Ca să îi protejez. 
Chiar şi de familia mea; nu pot lăsa poliţia să creadă că ai mei 
m-au ajutat sau m-au încurajat în vreun fel, nu pot permite 
asta. Trebuie să mă îndepărtez de toţi, să rămân singură. Să mă 
izolez de toți până la proces. Iar după aia, dacă juriul... 

— Nu! a spus el, dar împotrivirea îi dispăruse acum din 
voce, iar lacrimile i se rostogoleau repede pe obraji. 

— Sunt o bombă cu ceas, Ravi! Nu pot să-i am în preajmă 
pe oamenii pe care-i iubesc atunci când o să explodez. Mai ales 
pe tine. 

— Dacă explodezi, a punctat el. 

— Dacă, a confirmat Pip, întinzând mâna ca să-i prindă 
O lacrimă. Până la proces. Iar dacă totul decurge în favoarea 
noastră, dacă Max este găsit vinovat, atunci pot să primesc 
totul înapoi. Viaţa. Familia. Pe tine. Ne putem regăsi, promit! 
Dacă o să mai vrei... 

Ravi și-a lipit obrazul de mâna ei. 

— Ar putea însemna câteva luni, a spus el. Chiar ani. Este un 
caz de crimă, s-ar putea să dureze ani în şir să se ajungă la proces. 

— Atunci atât o să aştept! a strigat Pip. Iar dacă după atâta 
aşteptare, juriul îl găseşte nevinovat, poți să-i spui lui Hawkins 
că ai făcut-o constrâns. Nu ai fost niciodată la locul crimei, 
nu erai sigur că eu l-am ucis pe Jason, dar te-am obligat să îi 
povesteşti despre căşti. Te-am obligat. Spune-o, Ravi! 

— Constrâns, a rostit încet, cu chipul împietrit. Nu vreau 
asta! a suspinat el, cu mâna tremurând într-a ei. Nu vreau să 
te pierd! Nu-mi pasă ce se întâmplă, nu vreau să nu te mai văd 
vreodată, să nu mai vorbesc cu tine! Nu vreau să aștept proce- 
sul! Te iubesc! Nu pot... nu pot. Tu ești Pip a mea, iar eu sunt 
Ravi al tău! Suntem o echipă! Nu vreau asta! 

Pip s-a lipit de el, cu fața ascunsă în locul care-i aparținea, la 
baza gâtului. Casa ei, dar nu mai putea fi, nu se mai putea. Ravi 
și-a lăsat capul pe umărul ei, iar ea l-a ţinut acolo, trecându-și 
mâna prin părul lui. 

— Nici eu nu vreau, a spus ea, și a durut-o atât de mult, 
încât a crezut că nu mai poate să respire. 

Nimic nu avea să vindece asta. Nici timpul. Nici spaţiul. 

— Te iubesc foarte mult! a șoptit Pip. De aceea trebuie să 
plec şi să nu mă întorc. Ştii doar că și tu ai face-o pentru mine, 
a spus ea, un ecou al cuvintelor rostite de Ravi când o salvase 
în depozit, fără să ştie. 

Acum şi Pip trebuia să îl salveze; asta era alegerea ei. Și ştia 
fără umbră de îndoială că era cea corectă. Poate alte alegeri pe 
care le făcuse nu erau, poate toate deciziile de până atunci fu- 
seseră greşite sau rele, nişte căi neumblate și alte vieți. Alegerea 
asta era de departe cea mai îngrozitoare dintre toate, durea cel 
mai mult, dar era corectă și bună. 

Ravi a plâns pe umărul ei, iar Pip i-a mângâiat părul, în 
timp ce lacrimi tăcute îi curgeau pe obraji. 

— Ar trebui să plec, a spus ea în cele din urmă. 

— Nu! Nu! 

Ravi a apucat-o mai strâns, nedorindu-şi să îi dea drumul, 
vârându-și fața în haina ei. 

— Nu, nu pleca! a implorat-o el. Te rog, nu mă părăsi! le 
rog, nu pleca! 

Dar unul din ei trebuia să fie primul care să plece. Primul 
care să se uite o ultimă dată în urmă. Primul care să o spună 
pentru ultima dată. 

lar aceea trebuia să fie ea. 

Pip i-a dat drumul. S-a ridicat pe vârfuri și și-a lipit fruntea 
de a lui, aşa cum o făcea el întotdeauna. Își dorea să îi poată lua 

jumătate din suferință. Să ia jumătate din tot ce era rău, să lase 
loc pentru ceva bun. 

— Te iubesc! a spus ea, retrăgându-se. 

— Te iubesc! 

S-a uitat în ochii lui, iar el s-a uitat în ai ei. 

Pip s-a întors și s-a îndepărtat. 

Ravi a cedat în spatele ei, plângând printre copaci, vântul 
purtându-i suspinele spre ea şi încercând să o aducă înapoi. 
Pip a mers mai departe. A făcut zece paşi. Unsprezece. A ezitat 
la următorul. Nu putea să o facă. Nu putea! Nu putea fi ultima 
oară. Aşadar, s-a uitat înapoi peste umăr, printre copaci. Ravi 
era în genunchi, în frunze, cu faţa ascunsă, plângând în mâini. 
O durea mai mult decât orice să îl vadă așa, iar pieptul i s-a 
deschis, întinzându-se spre el, încercând să o împingă înapoi. 
Să îl îmbrăţişeze, să-i ia durerea şi să îl lase să o ia pe a ei. 

Voia să se întoarcă. Voia să alerge spre el, să îi cadă în braţe, 
să fie echipa Ravi şi Pip, şi nimic mai mult. Să îi spună că îl 
iubea în toate felurile secrete pe care le aveau, că adora să îl 
audă rostind cu voce blândă toate poreclele pe care i le dădea. 
Dar nu putea să o facă, nu era corect. Nu putea fi stâlpul ei de 
încredere, iar ea nu putea fi sprijinul lui chiar acum. Pip tre- 
buia să fie cea puternică, cea care să plece când niciunul dintre 
ei nu și-o dorea. Cea care să aleagă. 

Fata s-a uitat la el o ultimă dată, apoi și-a mutat privirea 
şi s-a uitat în față. Drumul înainte era încețţoşat; ochii i se 
umpleau de lacrimi care-i șiroiau apoi pe obraz. Poate avea sau 
nu să-l revadă cândva, însă nu se mai putea uita înapoi - nu 
putea sau nu avea forța să o facă. 

A plecat, iar şuieratul purtat de vânt ar fi putut să fie stri- 
gătul lui Ravi sau copacii, dar era prea departe ca să îşi dea 
seama. A plecat și nu s-a uitat înapoi. 


Cincizeci și cinci 


Ziua 72. 

Pip număra zilele, bifându-le în mintea ei. 

O zi de la mijlocul lui decembrie, la Cambridge, iar soarele 
deja dispărea de pe cer, pătându-l în rozaliul sângelui diluat. 

Şi-a strâns haina în jurul trupului şi a mers mai departe pe 
străzile vechi, înguste și întortocheate. Peste trei zile avea să 
fie tot aici, iar de atunci vor fi trecut 75 de zile, ei bine, cât de 
curând împlinindu-se o sută. 

Încă nu se stabilise o dată pentru proces; de fapt, nu mai 
aflase nimic de mult timp. Doar ceva lipsit de importanţă cu 
o zi în urmă: Maria Karras îi trimisese un e-mail cu o foto- 
grafie în care Billy zâmbea în timp ce decora bradul de Cră- 
ciun, îmbrăcat într-un pulover roşu ţipător plin de reni. Pip 
zâmbise la ecran. Ziua 31, atunci îl eliberaseră pe Billy Karras, 
renunțându-se la toate acuzaţiile. 

Ziua 33 fusese cea în care apăruse ştirea că Jason Bell era 
Ucigaşul BA. 

— Hei, ăsta nu e din orașul tău? o întrebase cineva din sala 
comună de pe hol, când auziseră știrile de la televizor. 

Majoritatea colegilor nu vorbeau cu Pip; era foarte retrasă, 
dar, de fapt, fata se ferea de ceilalți. 

— Da, este, confirmase Pip, dând volumul mai tare. 

Jason Bell nu fusese doar Ucigașul BA, ci şi Obsedatul din 
Sud-Est, un violator care acţionase în zona de sud-est a Lon- 
drei între 1990 şi 1994, identificat cu ajutorul ADN-ului. Pip 
şi-a dat seama că 1994 era anul în care se născuse Andie Bell. 

Jason se oprise odată cu naşterea primei lui fiice, când fami- 
lia se mutase în Little Kilton. Ucigaşul BA făcuse prima vic- 
timă când Andie avea 15 ani şi începea să arate ca o femeie în 
devenire. Poate de aceea o făcuse tatăl ei. Se oprise la moartea 
lui Andie - ei bine, cât pe-aci, dar nimeni nu avea să mai afle 
vreodată despre cea de-a șasea victimă a lui. Toată viaţa ei, 
Andie fusese marcată de monstrul care locuia în casa ei, de 
violenţa lui. Nu îi supraviețuise, dar Pip o făcuse, iar Andie 
putea să o însoțească oriunde. 

Pip a cotit, mașinile trecând pe lângă ea, și și-a aranjat din 
nou pe umăr rucsacul plin de cărţi. Telefonul i-a bâzâit în bu- 
zunarul hainei. Pip l-a scos și s-a uitat la ecran. 

O suna tatăl ei. 

A simţit un nod în stomac şi o gaură în inimă. Pip a apăsat 
butonul lateral ca să ignore apelul, cu gând să îl lase să sune 
în buzunar. Avea să-i trimită a doua zi un mesaj, spunându-i 
că-i pare rău că ratase apelul, că fusese ocupată, poate chiar 
minţind că fusese la bibliotecă. Trebuia să mărească perioada 
dintre două apeluri, până ar fi ajuns foarte lungă, de câteva 
săptămâni, poate luni. Mesajele erau necitite și fără răspuns. 
Cursurile se terminaseră deja, iar Pip plătise pentru a-şi păstra 
camera în timpul vacanței, spunându-le părinţilor că voia să-și 
termine temele. Trebuia să se gândească la ceva de Crăciun, la 
un motiv pentru care nu se putea întoarce în oraș. Pip ştia că 
asta avea să le frângă inimile, și pe a ei, dar era singura cale. 
Separarea. Pip era pericolul şi trebuia să îi ţină departe de ea, 
în caz că i-ar fi afectat. 

Ziua 72. Pip era în exil de doar două luni și jumătate, în 
purgatoriul ei, mergând neîncetat pe vechile străzi pietruite. Se 
plimba în fiecare zi şi făcea promisiuni. Asta făcea. Promitea 
că avea să fie diferită, mai bună, că avea să-și merite viaţa de 
dinainte și pe toți ceilalți. 

Nu avea să se mai plângă că-l ducea pe Josh la antrenamen- 
tul de fotbal și urma să-i răspundă la toate curiozitățile, mari 
sau mici. Avea să fie sora lui mai mare, profesoara lui, persoana 
pe care el o putea admira, până în ziua în care ar fi depășit-o și 
ar fi devenit ea cea care îl admira pe el. 

Intenţiona să fie mai blândă cu mama ei, care îi dorise 
numai binele. Pip ar fi trebuit să o asculte mai mult, ar fi trebuit 
să înțeleagă, dar ea luase totul în râs: puterea ei, datul ochilor 
peste cap şi motivele pentru care făcea clătite, iar asta nu avea 
de gând să mai facă vreodată. Ele două erau o echipă - fuse- 
seră de la început, de când venise pe lume -, iar dacă Pip ar fi 
reușit să-și recupereze viaţa, ar fi fost din nou o echipă, până 
la ultima suflare a mamei. Ținându-se de mână, piele îmbătrâ- 
nită peste piele și mai îmbătrânită. 

Tatăl ei! Ce n-ar fi dat să îi mai audă râsetul nonșalant, să 
îl audă strigând-o „buclucaşo”. Avea să-i mulțumească în fi- 
ecare zi pentru că le alesese pe ea și pe mama ei, pentru tot 
ce o învățase vreodată. Să îi enumere toate felurile în care îi 
semăna și să-i spună că o bucura enorm că o ajutase să devină 
persoana care era. Trebuia doar să redevină acea persoană. lar 
dacă ar fi reușit, probabil s-ar fi întâmplat în ziua când tatăl ei 
ar fi dus-o de braţ la altar, oprindu-se la jumătatea drumului ca 
să îi spună cât de mândru era. 

Prietenii ei! Intenţiona să-i întrebe întotdeauna ce făceau 
înainte să o facă ei. Nu mai voia să lase nimic să fi stea în cale; 
nu ar mai fi avut nevoie ca ei să fie înțelegători, deoarece, de 
data asta, ea avea să fie cea înțelegătoare. Își propunea să râdă 
cu Cara până o durea burta, vorbind la telefon trei ore, să apre- 
cieze jocurile de cuvinte nepotrivite ale lui Connor și braţele 
lui ciudate, zâmbetul amabil şi generozitatea lui Jamie, pute- 
rea pe care o admirase dintotdeauna la Nat, pe Naomi, care-i 

fusese o soră mai mare când Pip avusese disperată nevoie de 
așa ceva. 

Şi Beccăi Bell i-a făcut o promisiune: să îi povestească totul 
când ar fi fost amândouă libere. Pip fusese nevoită să o evite 
şi pe ea, să nu o mai viziteze sau să vorbească la telefon. Dar 
nu închisoarea era cușca Beccăi; tatăl ei fusese. El nu mai era 
acum, dar Becca merita să ştie totul despre tatăl ei şi cum mu- 
rise, despre Max şi rolul pe care îl jucase Pip. Dar cel mai mult 
merita să afle despre Andie. Sora ei mai mare, care ştiuse des- 
pre monstrul din casa lor și care făcuse tot posibilul să o sal- 
veze pe Becca de el. Merita să citească e-mailul lui Andie și să 
afle cât de mult o iubise, că lucrurile crude pe care i le spusese 
Andie în ultimele clipe erau, de fapt, încercarea ei de a o pro- 
teja. Andie era îngrozită că, într-o zi, tatăl lor avea să le ucidă 
pe amândouă și poate se temea că ăsta ar fi fost lucrul care l-ar 
fi făcut să cedeze. Pip voia să-i zică totul. Becca merita să ştie 
că, în altă viaţă, ea şi Andie ar fi scăpat împreună de tatăl lor. 

Promisiuni peste promisiuni. 

Pip îşi propunea să-i recâștige pe toți, dacă ar fi avut şansa. 

De fapt, nu aștepta procesul lui Max. Ci pe al ei. Ultima ei 
judecată. Juriul nu urma să decidă doar soarta lui Max, ci şi pe 
a ei, hotărând dacă putea să-şi recupereze viaţa cu toţi cei care 
făceau parte din ea. 

Mai ales pe el. 

Încă vorbea în fiecare zi cu Ravi. Nu cu cel real, ci cu acela 
din mintea ei. Îi vorbea când era speriată sau nesigură, îl 
întreba ce ar fi făcut dacă ar fi fost acolo. El stătea lângă ea 
când era singură, și întotdeauna era singură, uitându-se la fo- 
tografiile vechi de pe telefon. Îi ura „noapte bună” și îi ţinea 
companie pe întuneric în timp ce ea învăţa din nou cum să 
doarmă. Pip nu mai era sigură dacă îi nimerea timbrul vocii, 
accentul exact pe care îl folosea şi inflexiunile. Cum pronunța 

el cuvântul „sergent”? Vocea lui urca sau cobora? Trebuia să își 
amintească, să îl păstreze în amintiri. 

S-a gândit în fiecare zi la Ravi, aproape în fiecare clipă din 
cele 72 de zile. S-a întrebat ce gândea, ce făcea, dacă i-ar fi plă- 
cut sandviciul pe care tocmai îl mâncase ea - răspunsul era 
întotdeauna da —, dacă el era bine sau dacă îi era la fel de dor 
de ea precum îi era ei de el. Dacă absenţa se transformase în 
indignare. 

Spera că, orice ar fi făcut, Ravi avea să înveţe din nou să fie 
fericit. Chiar dacă asta însemna să o aştepte pe ea, să aştepte 
procesul sau să găsească pe altcineva, Pip înţelegea. I se frân- 
gea inima la gândul că el ar fi putut să zâmbească strâmb alt- 
cuiva, născocind alte porecle și moduri invizibile de a spune 
„te iubesc”, dar asta era alegerea lui. Pip voia să știe doar că era 
fericit, că exista din nou ceva bun în viaţa lui. Libertatea ei con- 
tra libertăţii lui, şi era o alegere pe care ar fi făcut-o din nou. 

Dacă ar fi aşteptat-o, iar verdictul ar fi fost în favoarea lor, 
Pip s-ar fi străduit în fiecare zi să fie persoana amabilă pe care 
o merita Ravi Singh. 

— Sentimentalo! i-a spus el la ureche, iar Pip a zâmbit, puf- 
nind în râs. 

S-a mai auzit un sunet, ascunzându-se în respiraţia ei, un 
vaiet slab, pițigăiat şi continuu, apropiindu-se tot mai mult. 

O sirenă. 

Mai multe. 

Țipând în sus și în jos, amestecându-se. 

Pip a întors capul. Erau trei mașini de poliţie care, depăşind 
traficul, accelerau spre ea. 

Mai stridente. 

Luminile albastre care se roteau, sfâşiind amurgul, pâlpâiau 
în ochii ei şi scânteiau pe stradă. 

Pip s-a întors şi a închis strâns ochii. 

Asta era. O găsiseră. Hawkins descâlcise ițele. Se terminase. 
Veniseră după ea. 

Ea a rămas pe loc și şi-a ţinut respiraţia. 

Sirenele se auzeau tot mai strident. 

Se apropiau. 

Trei. 

Doi. 

Unu. 

Un țipăt la ureche. O rafală de vânt prin părul ei când 
maşinile au trecut mai departe, una după cealaltă, sirenele lor 
amuţind când au depăşit-o, lăsând-o în urmă pe trotuar. 

Pip a deschis ochii încet şi cu atenţie. 

Dispăruseră. Sunetul sirenelor se auzea din nou ca un scân- 
cet, ca un zumzet, apoi dispărând. 

Nu erau pentru ea. 

Nu azi. 

Într-o zi ar fi putut să fie pentru ea, dar nu azi, în cea de-a 
72-a zi. 

Pip a dat din cap şi a mărit pasul. 

— Trebuie doar să merg mai departe, i-a spus lui Ravi și 
tuturor celor care locuiau în mintea ei. Să merg mai departe! 

Ziua judecății ei avea să vină, dar, pentru moment, Pip a 
mers şi a promis. Doar atât. Trebuia să pună un picior îna- 
intea celuilalt, chiar dacă se târâia, chiar dacă gaura din 
inima ei părea prea mare ca să mai poată sta în picioare. A 
mers și a promis, iar el era cu ea, Ravi impletindu-şi degetele 
cu ale ei așa cum o făceau cândva, vârfurile odihnindu-se în 
adânciturile dintre monturile ei. Așa cum ar mai fi putut să o 
facă. Nu trebuia decât să meargă mai departe. Pip nu știa ce 
o aştepta la capăt, nu vedea atât de departe, iar ziua scădea, 
noaptea apropiindu-se, dar poate avea să fie ceva bun. 


1 an, 8 luni 
și 16 zile mai târziu 

La 3 minute după ce a fost citit verdictul 
în cazul Coroana versus Max Hastings: 


= Hei, sergent, îţi aduci aminte de mine? 


Mulţumiri 


Ca întotdeauna, primele mulţumiri le adresez agentului meu, 
Sam Copeland. Mulţumesc pentru că eşti cea mai bună tri- 
bună/mătuşă înţeleaptă/poliţistă rea/poliţistă bună! Toate astea 
au început când ţi-am dat manuscrisul cărţii despre fata care 
face un proiect la şcoală despre un caz vechi de crimă în iunie 
2016, şi uite unde am ajuns acum! O trilogie criminală este 
expresia oficială. Dar nu ar fi existat nici măcar o carte dacă 
nu ai fi riscat cu mine atunci când mi-ai spus să dau curs ideii 
ăsteia, aşadar, îţi mulțumesc! (Deşi dă-mi voie să nu îţi acord 
tot creditul — cu toate că sunt sigură că ti-ar plăcea!) 

Apoi, vreau să le mulțumesc librarilor, care fac o muncă fan- 
tastică aducând cărţile în mâinile cititorilor şi care au continuat 
să o facă în ciuda provocărilor incredibile din ultimul an. Vă 
sunt foarte recunoscătoare pentru entuziasmul permanent și 
dăruirea față de cărţi şi citit, şi pentru marele rol pe care l-aţi 
avut în succesul seriei CPIPFC. Şi bloggerilor, care îşi dedică atât 
de mult din timpul personal postând recenzii sau vorbind des- 
pre cărţile care le-au plăcut. Niciodată n-am să vă pot mulţumi 
îndeajuns pentru toată dragostea arătată seriei CPIPEC şi abia 
aştept să vă văd reacţiile față de romanul La un pas de moarte. 

Recunoștința mea se îndreaptă către cei de la Electric 
Monkey, care lucrează neîncetat ca să-mi transforme docu- 
mentele Word în cărţi adevărate. E nevoie de o mulțime de 
oameni pentru asta! Îți mulțumesc, Sarah Levinson, pentru că 
ai parcurs cu pricepere această carte imensă împreună cu mine 


508 HOLLY JACKSON 


şi pentru că ţi-ai dat seama exact ce am vrut să fac. Îți mul- 
țumesc, Lindsey Heaven, pentru toată munca asiduă cu supra- 
vegherea acestei serii! Vă mulțumesc și vouă, Lucy Courtenay, 
Melissa Hyder şi Susila Baybars, pentru că m-aţi ajutat să dau 
formă manuscrisului. Vă mulțumesc, Laura Bird şi Janene 
Spencer! Momentul în care văd macheta de paginare pentru 
prima dată, când povestea începe să semene cu o carte ade- 
vărată, e întotdeauna magic! Îi mulțumesc lui Tom Sanders 
pentru designul incredibil de pe copertă; este macabru şi po- 
trivit pentru acest final şi nu aş fi putut cere o copertă mai 
bună! Sper că nimeni nu se va mai uita vreodată la fel la banda 
adezivă. Îi mulțumesc întotdeauna starului Jas Bansal, pentru 
tot ce face şi pentru că este un mare geniu al marketingului/ 
platformelor de socializare. Una dintre părțile mele preferate 
la publicarea fiecărui volum a fost să urmăresc cu câtă price- 
pere stârneșşti interesul înainte de eveniment. Le mulțumesc și 
lui Kate Jennings, Oliviei Carson și lui Amy Dobson pentru 
toată munca extraordinară și pentru că se asigură că oamenii 
află despre carte. Le sunt recunoscătoare celor de la departa- 
mentul de vânzări şi drepturi de autor pentru tot ce fac, adu- 
când aceste cărți în lume, cu mulțumiri deosebite lui Ingrid 
Gilmore, Lori Tait, Leah Woods şi Brogan Furey. Și din nou 
mulțumiri deosebite Priscillei Coleman, pentru operele sale de 
artă fantastice şi pentru că l-a adus la viaţă cu atâta pricepere 
pe Ucigaşul BA în portretul-robot al poliţiei. 

După ultimul an prin care am trecut, mi s-ar părea că aş co- 
mite o omisiune flagrantă dacă nu mi-aş exprima recunoştinţa 
şi admiraţia față de toţi cei care lucrează la NHS!. Eroismul 


1! National Health Service (NHS), Agenţia Naţională pentru Sănătate 
(n. red.). 

și curajul vostru zilnic din timpul pandemiei de Covid-19 au 
făcut uneori ca modesta mea contribuţie în ceea ce priveşte 
binele societății să pară mai mult decât neînsemnată (scriu 
poveşti născocite despre oameni inventaţi), dar vreau să vă 
mulțumesc pentru că aţi fost atât de plini de compasiune și 
însufleţire și pentru că aţi avut grijă de noi toți în timpul aces- 
tui an îngrozitor. Sunteţi cu adevărat eroi, iar accesul la servi- 
ciul național de sănătate este un privilegiu incredibil pe care ar 
trebui să îl protejăm cu orice preţ. 

Ca întotdeauna, le mulțumesc prietenilor mei scriitori, 
pentru că m-au ajutat să navighez prin apele înșelătoare ale 
activităţii editoriale, mai ales în pauzele din timpul carantinei. 
Dar şi pentru ședințele de pe Zoom, datorită cărora am eva- 
dat măcar virtual din apartament și am scăpat (temporar, ce-i 
drept) de termenele limită. Le mulțumesc celor de la Flower 
Huns, pentru că m-au ajutat (de la distanță) să-mi păstrez să- 
nătatea mintală în timpul pandemiei. Îmi aduc aminte cu plă- 
cere de chestionarele săptămânale. Abia aştept să mai joc niște 
jocuri în viața reală — deși fără chestionare, da? 

Ca de fiecare dată, le mulțumesc părinților mei pentru 
sprijinul ferm şi pentru că au crezut în mine când nimeni alt- 
cineva nu a făcut-o. Probabil aţi ştiut dintotdeauna că voi fi 
scriitoare, dar vă mulțumesc pentru că mi-aţi întreținut dra- 
gostea pentru povești, lăsându-mă să am o copilărie plină de 
cărţi, jocuri video, emisiuni la televizor şi filme. N-am risipit 
nicio secundă. Îţi mulțumesc şi ție, tată, pentru comentariile 
făcute în calitate de prim cititor și pentru că ai înţeles perfect 
cartea! Şi îți mulțumesc, mamă, pentru că i-ai spus tatei că „ţi 
s-a făcut rău” când ai citit cartea — atunci mi-am dat seama că 
are efectul pe care voiam să-l aibă! 

Le mulțumesc surorilor mele, Amy şi Olivia, pentru spriji- 
nul constant şi pentru că mi-au arătat cât de importante sunt 
surorile. Pip a fost nevoită să își găsească surori (Cara, Naomi, 
Nat şi Becca), dar eu am fost destul de norocoasă să am două 
de la început. Sunt sigură că influenţa voastră se vede în toate 
exemplele de tachinări dintre fraţi/cicăleli din carte, deci vă 
mulțumesc pentru asta! 

Mulţumiri nepotului meu, George, care spune că sunt au- 
toarea lui preferată, în ciuda faptului că este cu zece ani prea 
tânăr ca să îmi citească romanele! Ai tot respectul meu! Ne- 
poatei mele, Kaci, pentru că mi-a oferit drăgălășenia de care 
am avut nevoie ca să continui într-un an îngrozitor de termene 
limită și pentru că a fost un copil grozav în pandemie. Și în 
special nepoatei mele, Danielle, care este aproape destul de 
mare ca să citească aceste cărți. În urmă cu câţiva ani, când 
Danielle avea cam nouă ani, studia la școală scrierea creativă 
şi mi-a spus că toate poveştile bune se termină cu ... Ei bine, 
Danielle, am terminat prima mea trilogie cu ... Sper că eşti 
mândră (şi sper că ai dreptate)! 

Le mulțumesc lui Peter, Gaye şi Katie Collins, ca întot- 
deauna, pentru că au fost primii mei cititori și pentru că au 
fost cea mai bună familie adoptivă. 

Lui Ben, care este piatra mea de temelie, complicele meu 
etern. Fără tine, nimic din toate astea nu ar fi fost posibil, iar 
Pip nu ar fi văzut lumina zilei, ca să nu mai zic sfârşitul celei 
de-a treia cărți. Îți mulțumesc! 

După ce am scris o serie care a fost mult influenţată de 
infracțiuni reale, mi s-ar părea ciudat să termin fără un co- 
mentariu la adresa sistemului judiciar penal şi a domeniilor 
în care ne dezamăgeşte. Simt o disperare iremediabilă când 
văd statisticile privind violurile şi agresiunile sexuală din ţara 

aceasta, precum şi rata îngrozitoare a raportărilor şi a condam- 
nărilor. Ceva nu este în regulă aici. Sper că aceste cărți vor- 
besc în numele meu despre acest aspect și cred că este clar că 
anumite părți din poveşti provin din furia - din furia mea în 
momentele în care am fost hărțuită și nu am fost crezută — și 
frustrarea provocate de un sistem de justiţie care câteodată nu 
pare corect. 

Dar, ca să închei pe un ton mai vesel, vreau să le mulţumesc 
tuturor celor care m-au urmărit pagină cu pagină până la 
sfârșitul celei de-a treia cărți. Vă mulțumesc pentru încre- 
dere şi sper că aţi găsit finalul pe care îl aşteptaţi! Eu, una, cu 
siguranţă l-am găsit! 


